
Ericăi Andersson nu-i plăcuse niciodată prea mult apa. Duşul nu era o 
problemă. Nici să stea în cadă o oră, două cu o carte bună. Dimpotrivă. 
Ceea ce nu-i plăcea şi nu i-a plăcut niciodată era să se bălăcească. Să 
stropească în Jur, să înoate sau orice altceva îți dă prin cap să faci în apă 
când nu ţi-e prea cald sau nu eşti murdar. 

Nu că n-ar fi ştiut să înoate, chiar dacă nu se lăuda în gura mare că ştie. 
Cu siguranţă, nu era în stare să parcurgă patru lungimi de bazin fără să 
înghită multă apă. Cu atât mai puţin în larg, în apa rece cu valuri, meduze şi 
peşti scârboşi. 

Şi totuşi, se lăsase convinsă să-şi înghesuie toate kilogramele într-un 
caiac micut, atât de îngust şi instabil, încât era de mirare că nu se răsturnase 
deja. Practic, stătea în apă. Apa rece, neagră, ale cărei valuri bezmetice 
păreau s-o izbească din toate părțile. 

Dacă era să-l crezi pe Mikkel, nu te udai niciodată când vâsleai într-un 
caiac. A privit-o drept în ochi, foarte serios, şi a zis că, în cel mai rău caz, o 
să se stropească un pic pe antebraţe. 

Se dovedise că nu-i nimic adevărat în asta, ceea ce îl definea perfect pe 
Mikkel, mai ales când îi venea o idee care i se părea strălucită. În ultima 
lună n-a făcut altceva decât s-o pisălogească ce fantastic ar fi să se ducă să 
întâmpine răsăritul pe canalele din Copenhaga şi să se contopească cu apa. 

Să se contopească cu apa. Isuse Hristoase... 

Dar ce nu face omul din dragoste? Nu că ar fi avut o droaie de bărbați 
doritori dintre care să aleagă şi, sincer vorbind, Mikkel era mult peste 
nivelul său. Nu numai că era chipeş, dar avea şi o carieră adevărată, ca 
programator, cu un salariu la care majoritatea oamenilor nu pot decât să 
viseze. 

Singurul inconvenient a fost că era danez şi ea a trebuit să plece din 
Helsingborg. Dar asta nu era cu adevărat o problemă. Cel puţin, nu în 
comparaţie cu încercările ei de a ţine caiacul pe linia de plutire. 

Părea că până şi cea mai mică unduire ar fi putut să-l răstoarne, şi o 
dureau deja muşchii pieptului şi spatelui. La braţe şi umeri nici nu voia să 
se gândească. Întrebarea era dacă o să mai aibă aşa ceva după ce o să 


vâslească pe tot traseul mult prea ambițios al lui Mikkel. 

— Vezi ce frumos e aici!!!? a strigat el. 

Ea a încuviințat din cap. Şi, desigur, era frumos. Copenhaga chiar arăta 
cu totul altfel. Dar tot îi era greu să se bucure de privelişte. Mai ales după ce 
au lăsat în urmă Canalul Wilder, liniştit şi idilic, şi au ieşit în port, unde era 
cu totul altă circulaţie şi, prin urmare, cu totul alte valuri. 

Nu putea să priceapă de ce a silit-o să iasă în larg. Însă, desigur, voia să 
profite de ocazie ca să-i arate totul acum, că reuşise în sfârşit s-o aducă aici. 
Sau avea în minte cu totul altceva? 

Era un fel de a gândi asupra căruia nu voia să zăbovească, dar se părea că 
nu depinde de ea. Ideea avea o viaţă independentă şi se dezvolta rapid. 

În ultima vreme Mikkel a fost neobişnuit de arțăgos, şi era aproape o 
lună de când nu mai făcuseră dragoste. La început, şi-a zis că nu-i decât o 
criză trecătoare, care avea să înceteze curând. Dar situația s-a înrăutățit. 
Erau la mijlocul concediului şi, sincer, niciodată nu fusese atât de rău. 

Se săturase de ea? Despre asta era vorba? De aceea o silise să vină în 
călătoria asta de coşmar? Ca s-o facă atât de nefericită, încât să pună ea 
însăşi capăt, nu el. Pentru că el nu îndrăznea. Fir-ar să fie, ce laş! 

Ce-i drept, era prea frumos să fie adevărat. Asta gândise de la bun 
început. Ce ciudat era că o alesese tocmai pe ea! 

Ea putea fi dificilă. Era perfect conştientă de asta. Mai ales atunci când 1 
se punea pata pe ceva. Nu putea să renunţe până nu era prea târziu. Ca 
atunci când a fost convinsă că el are pe altcineva şi cu prima ocazie i-a 
căutat prin computer şi telefon, fără să dea de nimic suspect. 

Dacă ar fi putut să renunţe ar fi fost în ordine. Dar nu, sigur că i s-a părut 
o idee minunată să-l urmărească peste două nopţi, ca într-un film de spionaj 
vechi, cu granulaţie mare, ca să verifice dacă chiar s-a întâlnit cu acel 
prieten. Şi sigur că el a observat-o, şi sigur că s-a enervat. Ba nu, s-a 
înfuriat. Exact ca atunci când ea a pus prea multe întrebări despre fosta lui 
iubită, care se părea că a murit într-un accident de maşină. 

— ŞI iată noua clădire a Operei! 

Mikkel a arătat cu vâsla spre clădirea splendidă. 

— Foarte frumoasă! a strigat ea. Dar, auzi, n-am putea să ne întoarcem 
acum? 

— Nu, nu vezi ce liniştită şi plăcută e apa? 

— Da, însă poate că e destul de data asta. Încep să-mi obosească braţele. 

— Da, aşa ţi le antrenezi un pic. 


— Dar, Mikkel, nu mă simt în siguranță. Nu pricepi? Mi-e frică şi m-am 
săturat. Nu vreau decât să fiu pe uscat. 

— Erica, îți jur. N-are de ce să-ți fie frică. 

Apoi a apărut acel zâmbet care o făcea să se topească şi să accepte orice. 
Era kriptonită pură împotriva voinţei sale, şi n-a putut decât să-şi continue 
drumul, oftând, dincolo de clădirea Operei, mai departe prin port. 

Exact acelaşi zâmbet l-a avut atunci când s-a apropiat de ea şi a întrebat- 
o dacă poate s-o invite să bea ceva. Ea venise cu nişte prieteni la Copenhaga 
să se distreze şi s-a îndrăgostit pe dată atât de tare, că după două săptămâni 
şi-a dat demisia şi s-a mutat în capitala daneză. 

Nu s-a sinchisit de pisălogeala mamei ei că poate a fost un pic prea 
repede şi că nu-l cunoaşte aproape deloc pe acel bărbat. În orice caz, nu 
atunci. 

— Vâslim doar până la Reffen şi apoi ne întoarcem, a strigat el după alte 
câteva sute de metri. Bine? 

— Dar nu cred că vreau acum să merg mai departe, a zis ea. Zău aşa, 
Mikkel. Chestia asta se poate răsturna în orice clipă şi... 

— Ba nu. Trebuie doar să te relaxezi şi să vâsleşti mai departe liniştită, 
cu calm. 

De ce nu putea el să rupă relația, pur şi simplu, şi să-i ceară să plece, 
dacă asta îşi dorea atât de tare? Da, ar fi tristă şi cu siguranță supărată. Ar 
începe să strige şi să-l acuze de tot soiul de lucruri. Poate chiar ar arunca în 
el cu ceva. 

Dar până la urmă ar accepta şi s-ar duce înapoi acasă, în Helsingborg, 
chiar dacă l-ar mai căuta de câteva ori înainte să renunţe de-a binelea. N-ar 
fi fost mai rău de atât, dacă voia să se descotorosească de ea. 

El pur şi simplu nu îndrăznea. Asta era singura explicație. Şi ea avea 
temperament năvalnic, nu putea să nege. Însă nu era nimic pe lângă ce avea 
el. 

În câteva rânduri s-a speriat de-a binelea. Mai ales în momentul acela 
când l-a ameninţat că face plângere de viol dacă n-o lasă să doarmă. Atunci 
el a dat cu pumnul în perete la câțiva centimetri deasupra capului ei atât de 
tare, că a făcut o gaură. 

Însă asta a fost atunci. Acum el nu mai voia deloc să se culce cu ea. 

Şi-a dat seama despre ce era vorba peste câteva minute, când a văzut 
vasul de pasageri care intra port cam la un kilometru de ei. Brusc, a înţeles 
exact care era planul lui. 


Şi odată cu asta a venit panica. 

— Uite acolo! a strigat el, în timp ce ea încerca să găsească o cale de 
ieşire din acest coşmar. Departe de el şi înapoi în Suedia. Sculpturile albe! a 
adăugat el, arătând spre câteva sculpturi albe ca zăpada înşirate în capătul 
cheiului. 

Desigur, îi citise gândurile şi acum făcea tot ce putea ca să-i abată 
atenția. Sculpturile erau cu siguranță frumoase, privind în toată splendoarea 
lor peste apă şi înfruntând furtunile şi vântul. Însă n-a putut decât să le 
arunce o privire. Era concentrată pe vasul de pasageri. 

Probabil n-avea să intre cu totul în port, ci va acosta la Langelinie. Însă 
valurile stârnite aveau să ajungă până în port şi, chiar dacă acum nu le 
vedea, era convinsă că în clipa aceea erau în drum spre ea. 

Avea să se răstoarne, ştia asta, întregul său trup ştia asta, şi după ce se 
răsturna nu mai avea nicio şansă. Şi, mai ales, el ştia asta. Cu ce soi de 
psihopat se încurcase? Asta făcea de câte ori se plictisea de ele? Le lăsa să 
dispară într-un accident ciudat. 

Desigur, de aceea mergeau în larg, unde n-ar fi în jur niciun martor. Ar 
părea doar încă un înec accidental. Alt idiot imprudent care nu prea ştie să 
înoate, contribuind cu încă o cifră la statistici. 

— Ajutor! a strigat ea şi a început să vâslească spre mal. Ajutor! 

— Erica, ce faci? 

Fără să se oprească din vâslit, s-a uitat în spate şi a văzut pentru prima 
dată valul. Sau valurile. A văzut trei, la intervale de vreo zece metri. De la 
această distanță nu păreau prea amenințătoare, dar erau iuți şi veneau cu o 
viteză care era în sine înspăimântătoare. 

— Erica! 

A încercat din răsputeri să vâslească, însă caiacul n-a vrut să se supună. 
În loc să alunece drept înainte, ţinea morţiş s-o ia ba la stânga, ba la dreapta. 
La dracu”, la dracu”, la dracu”! De ce n-o fi ascultat de mama? De ce n-o fi 
văzut toate semnele care acum săreau în ochi? Cum a putut să fie atât de 
credulă? 

Şi iată. 

Exact la ce se aşteptase. 

Acum îl simţea, ce mare era de fapt, când ea şi toată coada caiacului s-au 
scufundat, cu botul în aer, şi peste o clipă s-au ridicat la loc. Of, la dracu, a 
fost ultimul lucru la care s-a gândit înainte să se învârtejească totul. 

A închis ochii. Ca şi cum n-ar fi fost nicio primejdie câtă vreme nu vedea 


nimic. Însă oricât de strâns şi-ar fi închis ochii, acum era sub apă, apa rece 
şi neagră, cu capul în jos, atârnând din caiac. Auzise că te poţi ridica printr- 
o răsucire ca a eschimoşilor, însă n-a trebuit nici măcar să încerce ca să-şi 
dea seama că e imposibil. În plus, i se înţepeniseră genunchii. 

Prin urmare, aşa avea să se sfârşească. Atârnând cu capul în jos sub apă. 
Lucru ciudat, se simţea destul de liniştită. Era ca şi cum se eliberase de toată 
panica simțită înainte. Poate că datorită faptului că renunţase la orice 
speranță şi, cumva, îşi acceptase soarta. 

Nu ştia de cât timp stătea sub apă, însă nu puteau fi decât câteva secunde, 
pentru că încă nu simţea că n-are aer. Poate că aşa e înainte de sfârşit. 
Secundele trec mai încet şi timpul pare să se lungească. 

Şi, pentru prima dată în viață, a deschis ochii sub apă. Nu îndrăznise 
niciodată s-o facă, însă acum n-avea nimic de pierdut. În câteva minute o să 
moară, şi ar putea la fel de bine s-o facă cu ochii deschişi. 

N-a durut, aşa cum crezuse. Aproape că n-a durut deloc. Nu era nici prea 
întuneric. Mai degrabă era destul de luminos. Verde-deschis. Şi ceţos. 

Apoi a venit sufocarea. În acelaşi moment a întors capul ca să se uite în 
Jos şi a văzut un automobil la câțiva metri sub ea, pe diagonală, şi, odată cu 
asta, a revenit panica. 

Spatele automobilului era rezemat de un bloc mare de ciment, iar botul 
era la o jumătate de metru deasupra fundului mării. Geamurile erau lăsate în 
Jos şi deasupra banchetei din spate plutea o femeie goală cu păr negru, lung, 
ca într-un film publicitar, dacă n-ar fi avut gura deschisă şi ochii holbaţi. 

În clipa aceea soarele s-a iţit de după un nor deasupra ei, acum se vedea 
mai bine, şi a zărit un bărbat în smoching care stătea aplecat în faţă, cu 
capul pe volan. 

N-a avut timp să vadă mai mult până să fie readusă la suprafaţă. Doar că 
din ceafa bărbatului nu mai rămăsese decât un crater însângerat. 


Partea întâi 


3-5 august 2012 


Suntem mulți cei care nădăjduim că binele învinge până la urmă. Care 
nu vrem decât să ne dăm seama că împreună suntem mai puternici. Că, în 
ciuda faptului că avem culori ale pielii, culturi şi religii diferite, suntem 
legaţi unii de alții şi, cu forțele unite, putem să luptăm împotriva marilor 
nedreptăți, să salvăm planeta şi, în cele din urmă, putem chiar să aducem 
pacea pe pământ. 

Din păcate, asta e utopie. Lumea, aşa cum o ştim, nu-i clădită pe visul 
unui Sfârşit fericit. Să-i dai o mână de ajutor celui slab este o idee 
frumoasă. În teorie. 

În realitate, sunt în joc cu totul alte forțe. De cum avem ceva de valoare, 
cineva vrea să ni-l ia. De cum e ceva sănătos, cineva vrea să-l 
îimbolnăvească. Asta se repetă în toate, de la celulele din trupul nostru până 
la stelele care se prăbuşesc şi se prefac în găuri negre. 

Conform unei echipe de cercetători chinezi, explicația comportamentului 
distructiv al omului se află în mărimea creierului. Pur şi simplu, este destul 
de mare ca să inventeze bomba atomică. În acelaşi timp, este prea mic ca să 
priceapă consecinţele acestui lucru. 

Altă teorie este că nici vorbă ca binele să fie cel care garantează 
existența şi supraviețuirea. Nu el este ceea ce motivează selecţia naturală, 
dezvoltarea constantă şi perfecționarea care, la rândul lor, fac ca leul să 
supraviețuiască în savană şi copacul să se înalțe un pic mai sus spre 
lumină. 

Cu alte cuvinte, nu binelui trebuie să-i mulțumim că am evoluat de la 
plancton la peşti şi apoi pe tot drumul până la oameni. 

Ci răului. 

Lui trebuie să-i mulțumim pentru tot. 

Răul în forma cea mai pură. 


1 


Clădirea de cărămidă veche, părăginită, de pe partea stângă a lacului 
Sankt Jargens, în centrul oraşului Copenhaga, era plină de contradicții. Pe 
de o parte, era atât de ştearsă, încât doar câţiva dintre locuitorii care s-au 
plimbat vreodată în jurul lacului au observat-o. Pe de altă parte, în ciuda 
dimensiunilor modeste, era magnifică în felul ei şi se străduia să atragă 
atenția. 

Printre altele, cu zidul dinspre sud zugrăvit în negru şi împodobit cu un 
pion mare, alb, în relief. Sau cu acoperişul de metal decorat, având şi el la 
fiecare colţ câte un pion negru. Nimeni nu ştia de ce şi ce anume însemnau. 
Clădirea nu găzduise niciodată vreun club de şah. Nici nu avusese vreun 
proprietar pasionat de şah. Poate că pionii simbolizau faptul că până şi 
făptura cea mai slabă poate ajunge destul de tare ca într-o bună zi să devină 
regină. 

Până şi interiorul casei era plin de contradicții. Pe lângă câteva nişe, o 
baie şi o bucătărioară, nu avea decât o încăpere. O încăpere care, cu 
podeaua de lemn vopsită în alb, spaţiul deschis, tavanul foarte înalt şi 
ferestrele mari ca de atelier, părea mult mai mare decât clădirea însăşi. 

Însă de o lună încoace crea mai degrabă o senzaţie de claustrofobie, de 
când încăperea fusese umplută cu atât de multe echipamente, încât te ducea 
cu gândul mai degrabă la un studio de înregistrări înghesuit în cabina unui 
avion decât la atelierul aerisit al unui pictor. 

De-a lungul întregului perete din față, sub luminatorul cu multe ochiuri, 
erau câteva mese de lucru lipite una de alta, pline de computere, ecrane, 
nenumărate stative cu leduri care clipeau şi plăci cu circuite conectate la 
alte dispozitive prin cabluri subțiri de toate culorile. 

Pereţii laterali erau acoperiţi cu table albe uriaşe. Pe una dintre ele scria 
cu litere mari Kim Sleizner. Dedesubt erau mai multe fotografii, toate făcute 
de la distanță cu teleobiectivul, ale aceluiaşi bărbat, pe când mergea spre 
sediul poliției din Copenhaga, vorbea la mobil sau stătea în maşina sa, 
aşteptând ca stopul să se facă verde. 

Pe altă tablă era o încâlceală de diagrame, bare şi curbe, precum şi o listă 
lungă cu numere de telefon, toate marcate cu o literă urmată de diferite 
indicaţii temporale. Lângă o hartă mare a oraşului erau câteva steguleţe, şi 
ele marcate cu litere. 


Pentru un necunoscător, cu siguranță părea un haos total. Însă era acolo 
un sistem, un plan de folosire a tuturor notelor cu săgețile lor, abrevierilor şi 
simbolurilor, sau exact unde să fie aşezate şi conectate diferitele dispozitive 
electronice pentru a oferi cea mai mare posibilitate de supraveghere şi 
control. 

Ca de obicei atât de devreme dimineața, domnea un soi de calm 
controlat. Ca şi cum toate s-ar fi unit într-un trup mare adormit, cu pulsul 
atât de scăzut, încât aproape că nu putea fi măsurat. E adevărat, câteva 
dintre sutele de diode pâlpâiau, dar nu prea insistent. Dimpotrivă, nu se 
grăbeau deloc să-şi mărească sau să-şi scadă luminozitatea, de parcă ar fi 
fost într-un fel de meditație electronică în care, împreună cu screensaver- 
ele, puteau să-şi trăiască visele, unul mai fantezist decât altul. 

Totul era în aşteptare, dar pregătit să se întâmple orice. 

Orice, oricând. 

În aceeaşi încăpere, la câţiva metri deasupra unei grămezi de scaune de 
lemn răsturnate, atârnată de o bară de oţel care se sprijinea pe nişte grinzi, 
Dunja Hougaard se ridica încet cu o singură mână. N-avea niciun rost s-o 
facă repede doar ca să termine. Rezistenţa era ceea ce conta. Fără ea ar fi 
fost pierdută şi ar fi renunțat de câteva luni la tot proiectul. Şi-ar fi spus că 
nu există nimic care să ducă la condamnarea lui Kim Sleizner, şeful poliției 
din Copenhaga. 

Însă n-avea de gând să renunţe vreodată. Nu numai pentru că el era exact 
opusul a tot ce ar trebui să fie un ofiţer de poliție de rang înalt. Sau pentru 
că, de-a lungul timpului, el s-a opus cu încăpățânare tuturor încercărilor ei 
de a-şi face datoria de detectiv din Departamentul Omucideri, indiferent 
câte vieţi nevinovate au plătit pentru asta. Şi nici pentru că şi-a înfipt în ea 
degetele murdare şi umflate, a încercat s-o violeze, apoi a pus-o pe linie 
moartă, ceea ce a făcut-o să ardă mocnit. Nu, era vorba despre tot ce nu 
găsiseră încă. Toate lucrurile care era sigură că existau acolo, așteptând doar 
să fie descoperite şi scoase la lumină. 

După ce a ajuns cu bărbia deasupra barei de oţel, s-a lăsat în jos atât de 
încet cât îi îngăduia acidul lactic din muşchi. Durea, dar era pe drumul cel 
bun. Pe toată calea până când nouăzeci şi opt la sută din ea voiau să dea 
drumul barei şi restul de doi la sută se agăţau de gândul că o cădere de la 
trei metri peste scaunele pliante răsturnate de sub ea ar durea mult mai tare. 

S-a prins de bară cu cealaltă mână şi a început iar să se ridice cât de încet 
putea. Mai avea de făcut patru tracțiuni lente, apoi şedinţa de antrenament 


de două ore se încheia. 

Niciodată nu fusese atât de puternică. Ce-i drept, din primăvara trecută 
încoace făcuse zilnic două alergări lungi şi o oră de yoga pe săptămână. În 
câteva luni, corpul său a suferit o transformare pe care nu o crezuse 
posibilă. Luase în greutate câteva kilograme, devenind în acelaşi timp mai 
suplă. Însă, mai presus de toate, devenise mai rezistentă. Îşi cunoştea exact 
limitele corpului, şi în fiecare zi le împingea un pic mai departe. 

Antrenamentul începuse ca un rău necesar. Ca să aibă vreo şansă 
împotriva lui Sleizner trebuia să fie mai puternică şi mai rapidă decât el. 
Punct pe care probabil îl depăşise deja, dacă te luai după fotografule pe care 
1 le făcuseră lui. Era limpede că îşi neglijase sănătatea în timp ce o căuta pe 
ea. 

Acum el îşi reluase şedinţele matinale de yoga, dar, oricum, Sleizner era 
ultimul om pe care să-l subapreciezi. Din acest motiv, pentru ea nu conta că 
şedinţele de antrenament deveniseră ceva de care avea nevoie ca să nu se 
suie pe pereţi din pricina abstinenţei. 

Lucrurile stăteau altfel cu supravegherea însăşi. Până acum nu găsiseră 
nimic. N-au reuşit să găsească nimic interesant. Nimic destul de concret ca 
să-l doboare o dată pentru totdeauna. 

Și totuşi, în ultimele săptămâni l-au ținut sub supraveghere aproape 
constantă. I-au ascultat toate conversațiile telefonice. I-au citit şi analizat 
toate mesajele şi e-mailurile trimise sau primite. I-au cercetat situația 
financiară şi, cu ajutorul unui transmiţător GPS instalat în telefonul lui, i-au 
aflat întregul tipar al deplasărilor, astfel încât, cu câteva excepţii, au putut să 
vadă amănunțit ce făcea, unde făcea şi, mai ales, când anume făcea ceva. 
Adesea au putut să prevadă cu precizie toţi cei trei factori înainte să se 
întâmple. 

Cu alte cuvinte, viața ticălosului a fost cartografiată rapid şi Dunja a fost 
surprinsă cât de clară şi lipsită de interes părea. Cel mai interesant lucru era 
faptul că se ducea în mod regulat la Jenny Nielsen, sau Jenny Wet-Pussy®” 
Nielsen, cum îşi zicea ea, pe Nøjsomhedsvej, numărul 4. 

Era aceeaşi prostituată cu care el fusese pe bancheta din spate a maşinii 
sale cu aproape trei ani înainte, pe Lille Istedgade. Atunci ieşise un mic 
scandal, când presa a prins de veste. Mai ales când a ieşit la iveală faptul că 
era în timpul programului şi asta l-a făcut să rateze un telefon important de 
la poliția suedeză din Helsingborg. 

Fareed Cherukuri a fost cel care, din proprie inițiativă, fără să se consulte 


cu Dunja, le-a pasat informaţia celor de la Ekstra Bladet care, la rândul lor, 
au stârnit o furtună mediatică în care Sleizner a fost umilit la televiziune în 
orele de audienţă maximă şi a apărut pe prima pagină în toate ediţiile 
ziarelor săptămâni în şir. Ceea ce, printre altele, a făcut-o pe soție să-l 
părăsească, iar pe Henrik Hammersten, şeful poliţiei naționale, să-i ordone 
să-şi ia concediu fără plată. 

Nu-i nevoie să fii Einstein ca să pricepi că asta trebuie să fi fost cumplit 
pentru cineva care aleargă cu limba scoasă după publicitate ca Sleizner, şi, 
cine ştie de ce, a hotărât să dea toată vina pe ea, de aceea şi-a folosit toată 
puterea ca s-o distrugă. 

Şi acea putere n-a făcut decât să crească de când el, în mod aproape 
miraculos, a reuşit să ajungă înapoi în miezul lucrurilor, unde acum, după 
câțiva ani, părea să aibă prieteni credincioşi în toată elita din Danemarca. 
Era, din toate punctele de vedere, o revenire cu totul improbabilă, iar pentru 
ea era încă un mare mister felul în care îi reuşise. 

Faptul că se ducea în mod regulat în afara programului la o prostituată 
care numai trufanda nu era, din păcate, ceva scandalos, remarcabil, dar nici 
măcar ilegal în această ţară. Poate că era jalnic şi penibil, însă nici pe 
departe destul ca să-l doboare. Mai degrabă îl umaniza în ochii multora. 

Dacă era să fie sinceră, s-ar fi aşteptat la ceva din cu totul altă categorie, 
mai excentric şi mai pervers. Un soi de viață dublă, cu un picior în poliție şi 
cu celălalt în... Şi exact aici era problema cea mare. N-avea nicio idee. N- 
avea decât impresia clară că ceva e dubios. Pentru că, în ciuda întregii 
energii şi a timpului cheltuit, ca să nu mai vorbim de toată tehnologia pe 
care au folosit-o, nu reușiseră decât să zgârie suprafaţa. 

În ceea ce o privea, n-avea nicio îndoială că Kim Sleizner este pur şi 
simplu rău din cap până-n picioare. N-avea decât să se dea drept polițist 
cinstit. Ea vedea dincolo de faţada lui poleită şi era deplin conştientă că nu-i 
decât spectacol. 

Prin urmare, nu puteau decât să caute în continuare până găseau ceva. Să 
asculte în continuare, să urmărească şi să analizeze cea mai mică mişcare pe 
care o făcea. Pentru că, pe undeva, era un dulap plin cu schelete care n-ar fi 
rezistat nicio secundă la lumina zilei. 

Însă era urgent. Sleizner nu era omul care să se lase pe tânjală. Tot 
timpul în afara orelor de somn şi-l petrecea construindu-şi apărarea, 
asigurându-se că devine destul de puternic ca până la urmă să nu-i poată 
veni de hac niciun scandal din lume şi, din cât vedea ea, ajunsese aproape 


de succes. 

S-a tras din nou în sus, sfidând durerea care îi sfâşia muşchii, fără să-şi 
dea seama ce se petrecea la câțiva metri sub ea. 

Începuse cu câteva minute înainte, cu un led de pe unul dintre module. O 
pâlpâire care s-a schimbat brusc. Nu mult, însă destul ca să se deosebească 
de toate celelalte. Imperativă şi neregulată. Ca şi cum ar fi fost trezită din 
somnul armonios şi tocmai şi-ar fi dat seama că dormise prea mult. 

Şi, ca răspândirea unui virus foarte contagios, pâlpâirea neliniştită s-a 
transmis curând altor cincizeci de leduri, iar puțin după aceea, câteva dintre 
monitoare s-au trezit din screensaver şi au afişat programe cu diagrame de 
sunet, controale şi cronometre care au pornit şi au început să înregistreze. 

Pe unul dintre ecrane era imaginea unui candelabru de cristal imens care 
atârna deasupra unui pat dublu răvăşit. Pe marginea patului stătea Kim 
Sleizner în pielea goală, cu un început de chelie în creştet, şi îşi întindea 
oasele. 

Dintr-un difuzor de lângă ecran se auzea cum geme şi îşi trosneşte gâtul 
şi vertebrele, după care s-a ridicat şi a ieşit din cadru. 

Sunetul a făcut-o pe Dunja să ciulească urechile şi s-a lăsat să cadă, 
aterizând în patru labe lângă grămada de scaune. În drum spre ecrane a 
aruncat o privire la ceasul de la mână şi a descoperit că nu-i decât cinci şi 
zece dimineața. 

Sleizner nu se trezise niciodată atât de devreme de când îl supravegheau, 
ceea ce semnala că se întâmplase, în sfârşit, ceva neobişnuit. 

De departe, Mercedesul alb părea aproape nou, aşa cum atârna în aer, 
gata să fie coborât pe cheiul de beton. De parcă tocmai ar fi venit din 
fabrică, gata să se aştearnă la drum. Însă apa care se scurgea pe geamurile 
coborâte şi algele prinse de capotă, împreună cu siluetele celor două 
cadavre, spuneau că nu aşa stau lucrurile. 

Pentru Jan Hesk a fost o privelişte care l-a înviorat când a venit cu 
maşina pe drumul de pietriş de-a lungul cheiului din Refshalen şi a parcat 
la distanţa cuvenită de macaraua mobilă. 

Ora era cu siguranță neverosimil de matinală, şi fusese silit să-şi 
întrerupă concediul tocmai când el şi restul familiei dădeau să urce în 
maşină ca să plece în excursie în Iutlanda şi, spre nespusa încântare a 
copiilor, la Legoland. Nu mai fuseseră niciodată acolo şi acum în sfârşit 
aveau să ajungă, aşa că nu i-a fost greu să le înțeleagă dezamăgirea. Ceea ce 
l-a surprins a fost că Lone şi-a ieşit din pepeni şi a început o ceartă în gura 
mare în mijlocul aleii. 

A reuşit să rămână destul de calm şi să le împărtăşească dezamăgirea, 
dând vina pe împrejurări, fără să sufle o vorbă despre faptul că, în taină, 
abia aştepta să se termine concediul. 

Încă din prima săptămână de concediu, când el făcea toată treaba de 
acasă, în vreme ce Lone făcea inventarul în magazinul ei cu articole fără 
material plastic pentru bebeluşi, aştepta ca pe ghimpi să se întoarcă la secția 
de poliţie şi să înceapă iar munca. Însă a ţinut asta pentru sine, a strâns din 
dinți şi a construit o căsuţă în copac, a făcut clătite şi a mers cu bicicleta în 
Amager Strandpark ori de câte ori Benjamin se plictisea să stea în casă. 

Acum se întorsese, în sfârşit, şi încă într-o poziţie nouă. O poziţie la care 
visa încă din primele zile în Departamentul Omucideri. Motivul promovării 
era atentatul din Tivoli de acum o lună. După asta s-a schimbat aproape 
totul. Privind din afară, era o imensă tragedie şi toate rudele victimelor erau, 
din motive evidente, într-un întuneric mai rău decât şi-ar fi putut imagina el 
vreodată. 

Însă în ceea ce-l privea, evenimentul a fost un moment de răscruce. 
Niciodată nu mai simţise atât de clar diferenţa între „înainte” şi „după”. De 
unde în ochii şefului său, Kim Sleizner, fusese ca un câine pe care oricum 
poți să nu-l bagi în seamă, brusc câştigase respect. 


Sleizner a fost atât de impresionat de felul în care s-a descurcat în acea 
criză, încât nu numai că i-a dat un salariu mai mare şi un birou separat, ci, 
mai presus de toate, i-a dat mai multă răspundere. În sfârşit, avea să poată 
crea şi conduce propria echipă. 

Tehnicianul criminalist Torben Hemmer sosise şi tocmai descărca din 
dubă gentile cu echipament, cu toate că mecanicul macaralei încă n-avusese 
timp să scoată legăturile din jurul maşinii din care picura apa. 

Până acum vorbise cu Hemmer doar la telefon, dar era deja convins că 
noul criminalist este un câştig pentru ei. Energia concentrată care radia din 
el pe când îşi pregătea şi organiza echipamentul pentru cercetare era exact 
ceea ce le trebuia. Cineva care era aici ca să muncească. Nu ca să bea cafea 
şi să flecărească. 

Totuşi, în privinţa lui Julie Bernstorff nu era la fel de convins. Nu putea 
spune exact de ce. Poate că, pur şi simplu, arăta prea bine pe când se 
îndrepta spre el, cu trăsăturile ei aproape nefiresc de delicate, părul negru 
cârhonţat ca în filmele publicitare şi picioarele lungi. 

Arăta ca şi cum ar fi lucrat în domeniul modei sau altei industrii în vogă, 
nu aici, unde cea mai mică alunecare pe tocurile înalte însemna riscul 
iminent să cadă şi să-şi rupă ceva. În plus, faptul că Sleizner a fost cel care a 
angajat-o şi a sugerat că ar trebui să facă parte din echipa lui nu îmbunătăţea 
lucrurile. 

— Salut, sunt Julie Bernstorff, a zis ea şi şi-a dat părul după ureche cu o 
mână, întinzându-1-o pe cealaltă. Sunt cea care... 

— Ştiu, a întrerupt-o el încuviinţând din cap. Ne-am mai întâlnit. 

— Chiar aşa, acum îmi amintesc, a zis ea, însă privirea care îi fugea în 
lături arăta că este o minciună gogonată. 

— În primăvara asta, când erai la Kim Sleizner pentru interviul de 
angajare, a zis el ca s-o ajute. Ne-am întâlnit pe coridor, dar probabil că te 
gândeai la altceva. 

Cel puţin, avea de gând să-i dea o şansă înainte să pună piciorul în prag 
ŞI să ceară înlocuirea ei. 

— Chiar aşa, e adevărat. 

Un zâmbet i-a luminat faţa. 

— În orice caz, bun-venit în echipă! 

I-a strâns mâna scurt şi a mers mai departe spre Mercedes. Putea ea să tot 
fie arătoasă, în echipa lui asta nu era un avantaj. 

— Scuze, dar e ceva ce aş vrea... 


— Poate să aştepte până terminăm cu lucrul cel mai urgent, a întrerupt-o 
el fără să se oprească. 

— Nu ştiu, chestia e că... 

EI s-a oprit şi s-a întors spre ea. 

— Ascultă, Julie. Nu sunt un om prea complicat. Singurul lucru pe care îl 
cer este ca fiecare să facă ceea ce trebuie să facă, iar când e vorba despre 
tine, care, din câte am înţeles, n-ai nicio experienţă, la început trebuie să stai 
deoparte. Să asculți şi să absorbi fără să te amesteci. 

I-a zâmbit cu buzele strânse şi şi-a văzut de drum. 

Ultimul lucru pe care şi-l dorea era să fie ca Sleizner, şeful ieşit din iad 
căruia toți îi zâmbeau şi făceau frumos în fața lui, însă în taină îl urau mai 
mult ca orice pe lume. Însă acum nu era timp să îndrume angajaţii, să 
discute cereri de concediu şi tot ce mai intra în fişa postului său. În acest 
moment îl aştepta o anchetă despre două cadavre pescuite din port. 

Sigur, nu părea să fie o anchetă prea complicată, din cât 1 se spusese. 
Lucru care i se părea un mare avantaj. Aveau totul de câştigat dacă o 
încheiau cât mai repede şi fără probleme, dovedindu-şi astfel lor, dar mai 
ales lui Sleizner, că sunt perfect potriviţi pentru această sarcină. Ceea ce era 
obligatoriu pentru a primi mai târziu cazuri mai complicate. 

— Salut, Torben. 

A dat mâna cu Hemmer, care tocmai se pregătea să tragă fermoarul 
salopetei de protecție. 

— Văd că te-ai apucat deja de treabă şi voiam doar să profit de ocazie ca 
să-ți spun bine ai venit în echipă. 

— Mulţumesc, dar nu, mulţumesc. 

Hemmer a arătat cu capul spre mâna lui întinsă. 

— Nu ştiu pe unde ai umblat cu ea şi ultimul lucru pe care mi-l doresc e 
să fiu contaminat la locul investigației. 

— Evident. Hesk a încuviinţat din cap şi şi-a ridicat amândouă mâinile. 
Dar poţi să fii pe deplin liniştit. Astea sunt atât de dezinfectate, că m-aş 
alege cu o amendă dacă aş fi oprit la un control în trafic. A izbucnit în râs. 
Adică, ar declanşa alarma pe alcoolmetru. 

— Sigur, dar am putea vorbi mai multe mai încolo, când nu va trebui să 
ne ocupăm de două cadavre care zac şi putrezesc şi, în plus, tipii de acolo 
vor să le ia cât mai repede posibil. 

Hemmer a făcut semn cu capul spre ambulanţa care venea spre ei. 

— Sigur, sigur. 


Hesk a făcut un pas înapoi şi a simțit cum îl năpădeşte dezgustul de sine. 

— Dă-1 drumul. De aceea suntem aici. O să-i ascult pe martori. S-a uitat 
în jur. Dar unde sunt? S-a întors spre Julie Bernstorff. Nu erau doi? Un 
bărbat şi o femeie. 

— Da, într-adevăr, a încuviințat Julie. Asta încercam să spun mai 
devreme. Am vorbit deja cu ei. 

— Bun, deci ai luat un interogatoriu din proprie inițiativă, fără să te 
consulți mai întâi cu mine sau măcar să mă anunți? 

Julie Bernstorff a încuviinţat din cap. 

— Am ajuns prima aici, le era tare frig şi erau șocați. Mai ales femeia, 
care era pe cale să facă o criză de nervi, aşa că m-am gândit că are nevoie 
de ajutor şi trebuie cât mai curând posibil să se odihnească. 

— Bine. 

A încuviinţat din cap şi a început, în sfârşit, să simtă că păşeşte pe teren 
solid, acum, când atenția nu mai era concentrată pe începutul său jenant cu 
Hemmer. 

— Însă data viitoare aş vrea să iei mai întâi legătura cu mine. 

— Asta am făcut. Am încercat să te sun. 

— Zău? 

— Da, însă n-ai răspuns. 

Trebuie să fi fost pe când se certa cu Lone pe alee. La dracu”! 

— Bun, destul despre asta. Au spus ceva interesant? 

— Doar că bărbatul îşi luase iubita la o plimbare în zori cu caiacul şi s-a 
nimerit ca ea să se răstoarne exact acolo, în valurile făcute de una dintre 
navele de pasageri. 

Hesk a încuviinţat din cap. Julie a avut, cu siguranță, dreptate. Probabil 
că a fost cât se poate de banal. 

— Da, n-a fost mare lucru. Sper că ţi-ai amintit să-ți notezi datele de 
contact. 

— Fireşte. Ţi-am trimis pe e-mail toate informaţiile împreună cu raportul 
despre interogare. 

Deci avusese timp să facă asta. Era totuşi impresionant. 

— Foarte bine, a zis el, încercând să se apuce de lucru, când în spatele 
lor s-a închis o portieră. 

S-a întors şi l-a văzut pe Morten Heinesen venind cu mersul lui tipic, 
țeapăn, un pic neliniștit. 

Heinesen era, fără îndoială, colegul cu care lucrase cel mai mult în anii 


petrecuţi în poliţie. În plus, era unul dintre puţinii colegi în care simţea că 
poate să aibă încredere. Heinesen nu bârfea şi n-avea planuri ascunse de 
avansare în carieră. Nu dorea decât să respecte toate regulile şi să facă o 
treabă cât mai bună cu putinţă. 

Şi totuşi, întotdeauna avea un aer de nervozitate. Ca şi cum toată viaţa ar 
fi fost hărțuit şi trebuia să fie pregătit să încaseze în orice moment o 
lovitură. Asta îi crease reputaţia nemeritată că ar fi unul dintre cei mai puţin 
inteligenţi, în vreme ce, de fapt, el doar se temea de conflicte şi prefera să-şi 
țină pentru el părerile, ca să nu rişte să se ia în coarne cu cineva. 

— Bună dimineaţa, Morten! a zis Hesk şi s-a luminat la faţă, uşurat că a 
ajuns cineva chiar mai târziu decât el. lată pe cineva care se pare că a avut 
nevoie de somnul de frumuseţe. 

— De fapt, el a ajuns aici imediat după mine, a zis Julie. 

— Da? ŞI atunci de ce... 

— Am dus martorii la spital, a zis Heinesen. 

— A, aşa. 

Lui Hesk îi venea să intre în pământ. Dimineaţa nici că ar fi putut să 
înceapă mai rău. El, căruia nu i-a reuşit niciodată vreo glumă, acum 
încercase de două ori să fie amuzant şi de amândouă dăţile o dăduse-n bară. 
Ce naiba făcea? 

— Scuze, speram doar că ai întârziat la fel ca mine. 

— Nicio problemă, a zis Heinesen zâmbind. Deci cum merge? Aţi găsit 
ceva interesant? 

— Nu ştiu, a zis el şi şi-a pus mănuşile. Am vrut să-i dau lui Torben o 
şansă să se apuce de treabă liniştit. Dar hai să mergem să aruncăm o privire. 

Heinesen a încuviinţat şi, împreună cu Julie, s-au dus la maşină, unde 
Hemmer stătea aplecat sub capacul ridicat al portbagajului şi fotografia. 

Hesk a mers în cealaltă parte a maşinii, a deschis portiera dreaptă din 
spate şi s-a uitat la femeia care zăcea pe spate, goală, pe banchetă. În sfârşit, 
se simţea sigur pe sine. Asta era ce trebuia să facă. Să se concentreze pe 
investigație. La asta se pricepea, şi aici se simţea în siguranță. Iscusinţa de 
conducător avea să vină pe măsură ce înaintau. 

Femeia era mai tânără decât crezuse. Cât de tânără era greu de spus. Nu 
era de etnie daneză, iar pielea ei aurie şi netedă putea fi la fel de bine de 
cincisprezece sau de douăzeci şi cinci de ani. Poate chiar mai mult de 
treizeci. În orice caz, fusese sugrumată. Stăteau mărturie petele vineţii de pe 
gât. 


Lucra de destulă vreme ca să ştie că munca de investigaţie începea în 
general cu fructul care atârna cel mai jos. Că în nouă cazuri din zece nu era 
nevoie să îmbârligi şi să complici lucrurile inutil. Realitatea nu semăna cu 
un film în care scenaristul se dă peste cap să născocească una după alta 
întorsături incredibile doar ca să distreze privitorul. 

Desigur, există excepţiile care confirmă regula. Ca investigațiile făcute în 
ultimii ani de Fabian Risk şi colegii lui din partea suedeză a strâmtorii. Însă, 
privind în perspectivă mai largă, acelea nu erau decât anomalii. 

În realitate, în cea mai mare parte, locul crimei arăta tot ce era de văzut. 
În foarte puţine cazuri o crimă era precedată de un plan bine gândit, sau de 
orice fel de plan, iar după ce fapta era săvârşită, vinovaţii nu stăteau 
aproape niciodată să-şi şteargă urmele. În puţinele cazuri în care o făceau, 
de obicei doar lăsau urme noi, care erau şi mai incriminatoare. 

S-a întors spre Hemmer, care a desfăcut cu o mână picioarele femeii şi a 
făcut o serie de fotografii. Întotdeauna se simţea un pic murdar când vedea 
o moartă cu părţile intime dezgolite. În schimb, Hemmer nu părea să aibă 
vreo problemă, dimpotrivă, s-a aplecat şi mai mult şi a continuat să umple 
cardul de memorie al aparatului de fotografiat. 

— Bună dimineaţa, bună dimineaţa, cum merge? 

Hesk a ridicat privirea peste acoperişul maşinii şi a văzut o femeie cu păr 
roşu tuns scurt şi halat alb care venea însoțită de doi asistenţi. 

— Sunt Trin Bladh şi vin de la cabinetul medicului legist, a continuat ea, 
ridicând mâna într-un salut colectiv. 

— Deci îi ţii locul lui Oscar Pedersen, a zis Heinesen. 

— Nu, de fapt sunt noua lui colegă. Probabil v-aş saluta din partea lui, 
dacă ar şti că suntem aici. Dar ce ziceţi? E în ordine dacă ne ocupăm de 
cadavre? 

— Nu imediat, a zis Hesk. Mai lasă-ne câteva minute. 

— Bine. Pot să aştept câteva minute. Dar nu mai mult. Ştiţi, după ce au 
stat în apă se deteriorează repede. 

Ar fi putut să-i azvârle femeii o rafală de observaţii acide despre cine 
este la conducerea investigaţiei. Însă n-avea de gând să se coboare atât de 
mult. Era mai presus de aşa ceva şi a lăsat mica ei predică să se topească în 
briza dimineţii, în timp ce deschidea portiera din dreptul scaunului 
pasagerului şi se uita la bărbatul care stătea aplecat în față, îmbrăcat în 
smoching, cămaşă albă şi papion, cu capul rezemat de volan, de care atârna 
airbagul ca un balon fleşcăit. 


Gaura însângerată din ceafa bărbatului era atât de mare, că s-a pomenit 
uitând că priveşte un om în carne şi oase. Însă exact asta era, şi nu era 
nevoie să fii un criminalist genial ca să tragi concluzia că urmele întunecate 
din jurul gâtului femeii erau aproape cu siguranță lăsate de mâinile 
bărbatului. De fapt, văzuse deja destul ca întregul scenariu să fie limpede 
pentru el. 

— Da, nu pare prea complicat, ce zici? 

S-a întors spre Heinesen, care a încuviințat din cap, ridicând din umeri. 

— Păi, cele mai multe indicii arată că el a mers prea departe şi a ajuns s- 
o sugrume, după care s-a sinucis. 

— Exact ce gândesc şi eu. 

— Întrebarea e dacă au făcut sex aici, în maşină. 

Hesk a ridicat din umeri. 

— Din cât văd, hainele ei nu sunt aici, aşa că presupun că au fost fie 
acasă la el sau la ea, fie în vreun hotel pustiu. 

— Cu alte cuvinte, cam oriunde, a zis Julie. 

Hesk s-a întors spre ea, gata să-i amintească să stea deoparte până i se 
adresează cineva. Însă a reuşit să se înfrâneze şi, în schimb, i-a zâmbit. 

— Păi, nu-i chiar aşa. Ideea mea este că trebuie să fi avut ocazia s-o 
scoată neobservat şi s-o pună în maşină. Nu e nici vârâtă într-un sac negru 
de gunoi, nici înfăşurată într-un covor. Apropo, a fost găsită arma? 

S-a întors spre Hemmer, care se apucase să colecteze probe de păr, 
resturi de sânge şi de materie cerebrală din interiorul maşinii. 

— Era Jos, lângă pedale. 

— ŞI unde e acum? 

— Pe masa din spatele tău. 

Hesk s-a întors spre o masă pliantă pe care erau câteva pungi cu probe, 
printre care una cu un pistol. A ridicat-o şi a văzut că arma este un 
semiautomat CZ75. Era un model obişnuit, fabricat în Cehia şi răspândit în 
întreaga lume. 

— Julie, verifică DK556919B. 

Julie Bernstorff a încuviinţat din cap şi s-a tras deoparte cu telefonul. 

În afară de gafele de la început, de fapt mergea lin, cum nădăjduise. Dacă 
o ţinea tot aşa, ar fi putut chiar să termine în câteva zile, cu Legoland ca o 
surpriză minunată pentru familie. 

Singurul lucru care îl deranja era pescarul amator care stătea la vreo 
treizeci de metri de ei, dincolo de barieră, şi din când în când arunca undiţa 


în apă. N-ar fi putut spune exact ce era, dar ceva l-a făcut să ia aparatul de 
fotografiat al lui Hemmer, să folosească teleobiectivul şi să-i facă o duzină 
de fotografii bărbatului musculos, care purta o vestă de pescar cu câteva 
buzunare şi o pălărie care avea cusute pe ea lingurite de momeală. 

— Torben, a auzit în spate vocea lui Heinesen. Ai vreo idee cât timp o fi 
stat maşina acolo? 

— Cel mult câteva zile, a zis Hemmer. Dacă vrei mai multă precizie, va 
trebui să aştepţi până termin de examinat părțile electronice ale maşinii. 

Faptul că pe chei stătea un pescar amator nu era în sine o privelişte 
neobişnuită. Mai ales atât de devreme dimineaţa. Însă prin teleobiectiv 
vedea că acest bărbat nici măcar nu părea să ştie cum să ţină o lansetă, ca să 
nu mai vorbim de felul în care trebuie să arunce. Nu că asta ar fi însemnat 
neapărat ceva. Trebuia să existe pentru oricine un început. 

I-a înapoiat lui Hemmer aparatul de fotografiat şi s-a întors spre Trin 
Bladh. 

— Bun, cadavrele sunt ale tale. Fă ce ai de făcut. 

În cel mai bun caz, ea ar fi putut găsi dovezile pentru ceea ce ştiau deja. 
Apoi le mai rămânea doar identificarea, care n-ar fi trebuit să fie cine ştie ce 
problemă. 

— Scuze, de fapt, ar fi o mică chestie, a zis Heinesen, ca de obicei cu 
arătătorul ridicat. Cu siguranţă nu-i deloc importantă, dar ca să fim siguri... 

— E în ordine, a zis Hesk. Dar dă-i drumul, ca să poată începe cei de la 
medicina legală. 

— Cum ziceam, probabil că nu e nimic. Însă mă gândesc la scenariul 
despre care vorbeam. 

— Da, ce-i cu el? 

Heinesen a înghiţit în sec. 

— Nu sunt prea sigur că aşa este. Mai ales faptul că s-a sinucis. Sau, mai 
degrabă, felul în care s-a sinucis. 

— Şi-a vârât ţeava în gură şi a apăsat pe trăgaci. 

Hesk a ridicat din umeri. 

— Ce e ciudat în asta? 

— Nimic. Lucrul ciudat este că trebuie s-o fi făcut pe când conducea 
maşina peste marginea cheiului, ceea ce cred că nu e cea mai simplă 
manevră. În plus, pare, într-un fel, cum să zic, cireaşa de pe tort. 

Hesk era pe cale să zică ceva, cum ar fi să meargă mai departe. Însă chiar 
era ceva în ce spunea Heinesen. Era, de fapt, un pic ciudat. 


— Nu poate fi o combinaţie de două lucruri? a zis în cele din urmă. Unul 
este că voia să moară cât mai repede posibil şi fără durere, iar celălalt, că 
voia, pur şi simplu, să dispară şi, în cel mai bun caz, să nu fie găsit 
niciodată. 

— Da. Heinesen a încuviinţat din cap. Cred că ai dreptate. Sigur că aşa a 
fost. 

Era doar o teorie fără bază. Nu trebuia neapărat să însemne că e rea şi 
neadevărată. Dar acum Heinesen stătea acolo şi încuviinţa din cap, în ciuda 
faptului că era evident că nu-i de acord. Aşa cum făceau toți atunci când 
Sleizner conducea ancheta. 

— Dar nu crezi asta, nu-i aşa? a zis. 

— Nu, dar s-ar putea foarte bine să fie întocmai cum ai zis tu. Absolut. 

— Morten. 

Hesk a dat ocol maşinii şi s-a dus la el. 

— Singurul lucru care mă interesează acum este ce gândeşti tu. La 
dracu” cu ce crezi că mă aştept eu să aud. 

— Ceva nu-i în ordine aici. 

Ăsta era ultimul lucru pe care îşi dorea să-l audă. 

Nu era ceea ce îşi imaginase. O investigaţie care abia avusese timp să ia 
un pic de viteză înainte să pună frână şi să pornească în marşarier. El voia să 
încheie asta mai repede decât se aştepta Sleizner. Să le arate tuturor că 
singurul lucru greşit legat de promovarea lui era că întârziase prea mult. 

Însă Heinesen avea dreptate. Era ceva greşit în întregul scenariu. Şi 
ultimul lucru pe care şi-l dorea era să greşească. Să-i scape acel amănunt 
care mai târziu avea să se dovedească a fi cheia întregului caz. 

S-a întors spre Hemmer. 

— Tu ce zici, Torben? Pe o scară de la unu la zece. Cât de ciudat este că 
s-a împuşcat şi a mers cu maşina peste marginea cheiului în acelaşi timp? 

— Aş zice că e perfect posibil. De exemplu, poate că a lansat maşina 
spre apă şi abia după aceea s-a împușcat. La urma urmei, durează până ca o 
maşină să se umple cu apă şi să se scufunde. 

— Însă avea toate geamurile coborâte, a zis Heinesen. 

— Da, însă tot aş zice cel puţin douăzeci de secunde, şi el n-a avut 
nevoie decât de una. 

— Însă? a zis Hesk şi a aşteptat. 

Hemmer l-a privit în ochi. 

— „Perfect posibil” nu-i acelaşi lucru cu „probabil”. 


— Prin urmare, nu crezi că aşa s-a întâmplat? 

— Ce cred eu nu-i atât de important. Singurul lucru care contează e ceea 
ce văd, şi nu sunt multe elemente care să sugereze că s-a împuşcat aici, în 
maşină. 

— ŞI cât de multe indică opusul? 

— O grămadă. Lucrul cel mai evident este că nu există vreun glonţ sau 
gaură de glonţ. 

— Dar, repet, geamurile erau coborâte. N-ar fi putut să iasă şi să ajungă 
undeva, pe fund? 

— Îndoielnic. Probabil pe unul dintre geamurile din spate. Însă în cazul 
acesta ar fi trebuit să străpungă rezemătoarea pentru cap, şi nu se vede 
nimic pe ea. 

— Şi de ce nu printr-unul dintre geamurile din față? 

— Unghiul devine prea mare şi inconfortabil. Vreau să zic, de ce să se 
răsucească cu nouăzeci de grade cu o secundă înainte să apese pe trăgaci? 

— Nu că n-aş crede că ai dreptate, a zis Heinesen. Dar maşina trebuie să 
se fi înclinat mult în toate direcțiile pe când se umplea cu apă. 

— Asta-i adevărat. Hemmer a încuviinţat din cap şi s-a tras de lobul 
urechii. Chiar ai dreptate în privinţa asta. 

— Oricum, probabil că ar trebui să chemăm scafandrii să cerceteze 
fundul apei, a zis Hesk. 

— Dar mai e şi chestia cu petele de sânge. În afară de câteva înăuntru, pe 
laturi, nu există, practic, nimic. Nici măcar pe tavan, şi acolo cu siguranță ar 
fi trebuit să fie, în afară de cazul în care era culcat pe spate când s-a 
împuşcat. 

Hemmer s-a aplecat şi a arătat spre acoperiş. 

— Vedeţi? Perfect curat. 

— Dar ia stai un pic. 

Hesk simţea că-i revine durerea de cap pe care n-o mai simţise de la 
cearta de dimineaţă. 

— Maşina a fost plină de apă. E de mirare că materia cerebrală, sau orice 
o fi, a fost spălată bine şi în unele locuri a dispărut cu desăvârşire? 

— Într-o anumită măsură îţi pot da dreptate. Dar nu în privinţa tavanului. 
Acolo s-a ridicat o bulă mare de aer care a înlocuit apa. Vedeţi şi voi. 

Hemmer a arătat conturul şerpuitor de umezeală, ca un cerc mare pe 
tavanul moale. 

Hesk a încuviinţat din cap şi n-a reuşit să-şi stăpânească oftatul adânc. 


— Bine, însă, oricum ai suci-o, sunt urme clare de sânge aici, ceea ce, 
după părerea mea, e o dovadă solidă că s-a împuşcat cu adevărat în maşină. 
Alternativa ar fi că a murit în cu totul alt loc, şi atunci altcineva trebuie să-l 
fi aşezat la volan. Acel cineva trebuie să mai fi şi colectat din acel loc, nu 
mă întreba cum, sânge şi materie cerebrală ca să le împrăștie prin maşină 
cum s-a priceput mai bine. După aceea, a aranjat cumva ca maşina să treacă 
peste marginea cheiului fără ca el să fie înăuntru. Şi-a desfăcut larg braţele. 
Păi, auziţi şi voi cum sună. 

— Ultimul lucru despre maşină nu e, de fapt, aşa de complicat, a zis 
Heinesen, cu arătătorul ridicat iar. Trebuie doar să stea în dreptul portierei 
şoferului şi să vâre pe geamul deschis un băț sau o umbrelă cu care să apese 
accelerația. 

— Se poate. Însă, dacă mă întrebi pe mine, asta n-ar ţine nici măcar într- 
un episod slab din Crimele din Midsomer. 

— Uite, chiar sunt gata să-ţi dau dreptate, a zis Hemmer chicotind. Şi 
nici vorbă să fi terminat aici. Cine ştie? Poate dau peste ceva care să arate în 
cu totul altă direcție. 

Presupuneri fără bază şi întrebări fără răspuns. Urme şi indicii care se 
ciocneau cap în cap în loc să arate în aceeaşi direcţie. Dacă mai continua 
aşa, migrena avea să-şi facă apariția curând. 

— Da, sunt încă aici, a zis Julie la telefon, venind spre ei. 

Hesk s-a întors şi şi-a dat seama că uitase cu totul de ea. 

— Exact. DK556919B, a continuat ea. Bine, mulțumesc. 

A încheiat convorbirea şi s-a întors spre ceilalți. 

— Avem numele pe care e înregistrată arma. 

— Ce bine, avem cel puţin un lucru pe care îl putem bifa. Să auzim. 

Încă dinainte ca ea să poată răspunde şi-a dat seama că e mai mult decât 
un simplu nume, iar când a auzit cuvintele „Mogens Klinge” i-a dispărut şi 
bruma de încredere în sine care îi mai rămăsese. 

— Doar nu vrei să spui acel Mogens Klinge? a încercat, cu toate că şi el, 
şi migrena sa şi-au dat seama că exact asta voia ea să spună. 

— Ştiu şi eu? Câţi or fi? 

— [a stai un pic. 

Heinesen a arătat spre bărbatul mort aşezat la volan. 

— Acela este directorul executiv al PET®’? 

Julie Bernstorff a încuviinţat. 

— Are permis pentru câteva arme. 


— Dar numai pentru că e arma lui nu trebuie neapărat să fie el. 

— Nu, însă am verificat şi maşina, şi e tot pe numele lui. 

— Bine, a zis Hesk şi a încuviinţat din cap ca să câştige un pic de timp. 
Nu încape îndoială că asta pune lucrurile în altă lumină. Morten, ai tu grijă 
să extinzi perimetrul restricționat înainte să aibă timp presa să adulmece pe 
aici? 

S-a dus la portiera şoferului. 

— Cu cât putem ține mai mult chestia asta doar pentru noi, cu atât mai 
bine. 

În vreme ce Heinesen se îndepărta în grabă, el a deschis portiera şi s-a 
uitat la cadavrul care stătea aplecat, cu faţa pe volan. Ca să fie pe deplin 
sigur, trebuia ca medicul legist să facă identificarea. Ceea ce avea să dureze 
o vreme, aşa că până atunci a trebuit să se mulțumească să împingă corpul 
înapoi pe spătar. 

Faţa era, practic, nevătămată. Singurele lucruri care arătau că nu-i totul 
în ordine erau gura deschisă şi expresia surprinsă. Ca şi cum n-ar fi fost 
deloc conştient de ceea ce avea să-i facă glonţul cefei sale. Dar, da, era unul 
dintre cei mai mari granguri din serviciile de informaţii, dacă mai era vreo 
îndoială. 

Hesk şi-a îndreptat spinarea şi s-a întors cu spatele la maşină, cu spatele 
la ceilalți. Apoi a început să meargă, dincolo de barieră, tot drumul până pe 
chei, unde a privit peste apa strălucitoare în partea cealaltă, unde cei mai 
matinali şi mai entuziaşti turişti veniseră să se holbeze la Mica Sirenă. 

I-a venit în minte prima dată când a văzut-o el însuşi. Ce dezamăgit a 
fost când s-a dovedit că dimensiunile ei nu se potriveau deloc cu aşteptările 
sale. Era la fel şi acum. Nimic din ce a presupus şi a văzut în faţa sa de 
dimineaţă n-a fost adevărat, nimic, şi oricât de mult ar fi încercat să 
controleze fluxul de informaţii, curând avea să se răspândească vestea 
despre Mogens Klinge şi să se dezlănţuie tot iadul. 

La una dintre cele trei stații de lucru din faţa ecranelor stătea Fareed 
Cherukuri şi introducea nişte comenzi într-un computer. Pe când lucra la 
operatorul de telefonie mobilă TDC îşi petrecea tot timpul liber încercând 
să spargă sistemele de protecție şi trăgând cu urechea la conversațiile 
celebrităților, ca să nu moară de plictiseală. 

Alături stătea prietenul lui, Qiang Who, şi el un fost programator talentat 
de la Serviciul clienți al TDC, folosit sub capacitatea sa, şi privea ecranul pe 
care se vedeau candelabrul de cristal şi dormitorul lui Sleizner. 

Amândoi fuseseră angajaţi de Dunja, care, în schimbul unui salariu 
modest, le dăduse ocazia să facă altceva decât să răspundă la întrebări 
despre cum se poate să te coste atât de mult când îţi laşi copiii să stea toată 
ziua pe telefoanele lor mobile în vacantele petrecute în alte ţări. 

— Nu pricep, a zis Qiang fără să-şi ia ochii de la ecran. Când s-a trezit? 

— La 5:08, dacă e să ne luăm după programul din mobilul lui. Adică 
acum șaptesprezece minute. 

Dintr-un difuzor s-a auzit apa trasă la toaletă. 

— ŞI nu ca să prindă un zbor când se crapă de ziuă sau aşa ceva? a zis 
Dunja din spatele lor, pe când Qiang dădea înapoi indicatorul timpului ca să 
vizioneze din nou secvenţa. 

— Nu apare în calendarul lui. 

Fareed a dat clic pe meniurile care arătau ca ecranul unui mobil până 
când a ajuns la o bară lungă cu alarme pentru diferite ore. 

— Şi nu cred că a fost activată vreuna dintre alarmele din mobil, în afară 
de cea obişnuită de la şase şi jumătate. 

— Şi niciun SMS? a zis Qiang căscând şi întinzându-se. N-a sunat 
nimeni? 

— Păi, e pus pe silențios şi el dormea adânc. Dar aşteaptă, vom vedea. 

Fareed s-a uitat în mesagerie. 

— Nu. Nici aici nu e nimic. 

Pe ecranul lui Qiang se vedea acum Kim Sleizner întins pe spate şi 
dormind cu ochii închişi şi gura deschisă, învelit cu cearşaful. 

— Pare că a avut un somn agitat. 

Qiang a arătat spre dezordinea din pat. 

— Aşa a fost în ultimele nopţi, a zis Dunja, în vreme ce Sleizner se 


trezea cu o tresărire şi se uita în jur ca şi cum la început n-ar fi priceput 
unde se află. 

— Însă poate că de data asta a fost mai rău. Poate că de-abia acum l-a 
prins din urmă toată neliniştea. 

— Vrei să spui serios că are conştiinţa încărcată? 

— De ce nu? a ridicat Qiang din umeri. Chiar şi un elefant înrăit poate să 
aibă... 

— Te rog... l-a întrerupt Fareed. E prea devreme pentru parabolele tale 
cu elefanți. 

— Întotdeauna e prea devreme pentru ele, a zis Dunja. 

— Să vă spun eu pentru ce e prea devreme? a zis Qiang. Da? Să vă 
spun? 

— Păi, ai face bine să ne scuteşti, a zis Fareed. 

— Mai bine află ce s-a întâmplat. 

Dunja a arătat cu capul spre ecranul pe care Sleizner s-a rostogolit pe o 
parte şi a ieşit din cadru. 

Qiang a clătinat din cap. 

— Aproape că te face să bănuieşti că ştie că i-am piratat mobilul şi nu 
face decât să se joace cu noi. 

Dunja şi-a dus degetul la gură şi a dat mai tare volumul unuia dintre 
difuzoare, şi după un moment de tăcere s-a auzit cum Sleizner scoate un 
oftat lung. 

„La dracu”, la dracu”, la dracu”...” 

— Ăsta nu sună a joacă, a zis ea şi s-a întors spre Fareed. 

— Tu ce zici? 

— Nu, sunt de acord cu tine. Nimic din toate astea nu-i normal pentru 
omul acela. 

Pe ecran, Sleizner a intrat iar în cadru şi s-a aşezat pe marginea patului, 
şi-a întins gâtul până i-au trosnit vertebrele, apoi s-a ridicat şi a dispărut iar. 

— Încearcă să dai înapoi în timp real, a zis Dunja, şi Qiang a dat clic pe 
o listă de opțiuni. 

Imaginea de pe ecranul cu candelabrul de cristal din oglinda de pe tavan 
a rămas neschimbată, însă din difuzor s-a auzit că Sleizner se întorcea în 
dormitor. 

— Iar acum fu băiat cuminte şi adu-ţi mobilul, a zis Qiang. 

Dar singurul lucru care s-a văzut a fost o umbră care a trecut pe lângă 
marginea patului şi la fel de iute a ieşit din cadru. 


— Asta spuneam. Blestematul se joacă cu noi. 

— Trimit un SMS de la TDC cu informaţii despre noi setări de operare, a 
zis Fareed şi a demarat. 

— Dar telefonul nu-i pus pe silențios? a zis Dunja. 

— Nu mai e. 

Fareed a dat la maximum sonorul mobilului lui Sleizner şi a trimis 
mesajul, făcând telefonul să scoată un sunet intermitent care amintea de o 
alarmă de incendiu. 

N-a trecut mult până ce Sleizner a revenit în imagine, a luat în mână 
mobilul şi ecranul s-a umplut cu faţa lui trezită de curând, pe când citea 
mesajul. Când a terminat a lăsat la loc telefonul pe noptieră şi a ieşit din 
cadru. 

Fareed a oftat şi s-a întors spre Qiang. 

— Ce-ar fi să verifici drona, ca să fim siguri că nu-i doar obişnuita yoga 
de dimineață? 

— De ce nu? Qiang a ridicat din umeri. N-are cum să fie mai rău, a zis 
elefantul şi şi-a vârât trompa în... 

— Qiang... l-a întrerupt Dunja şi i-a aruncat un zâmbet rugător, după 
care el a pornit oftând alt computer şi a conectat la el o unitate de control cu 
două manşe. 

A apărut o imagine care curând a umplut tot ecranul. Însă nu se vedea 
decât ceva cenuşiu nedefinit care devenea albastru-deschis la marginea de 
sus. De-abia când întreaga imagine a început să se mişte în sus şi imaginea 
a devenit clară s-a văzut că cenuşiul era carton gudronat de pe un acoperiş 
care arăta ca semnul infinitului, cu două cupole de sticlă înălțate în mijloc. 

În faţa clădirii se vedea apa de un verde-albăstrui, iar pe partea cealaltă 
erau câteva blocuri de birouri cu faţade de oţel şi sticlă. În spatele lor îşi 
profila la orizont silueta Vesterbro, iar la dreapta se vedea Tivoli, cu turnul 
său poleit. 

Cu ajutorul unei manşe, Qiang a orientat camera înapoi spre proprietate, 
iar imaginea a coborât pe faţada arcuită a casei, la ultimul etaj, care avea un 
singur balcon mare cu ferestre panoramice din tavan până-n podea. 

Se vedea drona oglindită în ferestre, însă de îndată ce Qiang i-a reglat 
poziția şi focalizarea au avut o imagine clară din livingul lui Sleizner, 
decorat auster cu o canapea şi fotolii îmbietoare în mijloc, o masă de 
sufragerie şi un televizor cu ecran plat alături de o pictură care părea să fi 
fost făcută de o ceată de ţânci de grădiniţă. Dar Sleizner nu se vedea pe 


acolo. 

— S-ar părea că avem dreptate, a zis Fareed, pe când Qiang dirija drona 
lateral de-a lungul fațadei. Niciun nud sau yoga în pielea goală cât vezi cu 
ochii. Cu siguranţă s-a întâmplat ceva. 

— Da, aşa pare, a zis Qiang. Dar, în orice caz, iată-l pe el. 

Două perdele subțiri erau trase în camera de lucru şi ascundeau o parte 
din ea. Însă nu încăpea nicio îndoială că Sleizner era acolo, aplecat în faţa 
computerului. 

— Şi din cât văd eu, a continuat Qiang şi a folosit transfocatorul pe 
braţele lui Sleizner, care erau amândouă nemişcate, nu doar stă şi 
navighează pe net până se trezeşte de-a binelea. 

— Ar putea să fie ceva la ştiri? 

Dunja s-a aşezat la unul dintre computere. 

— Ceva care... 

„Pe toți dracii”, l-au auzit deodată pe Sleizner izbucnind. „Pe toți dracii 
de blestemăţie!” 

Şi pe ecran s-a văzut cum îşi ascunde faţa în palme şi clatină din cap. 

„Nu-i adevărat. Nu-i adevărat, lua-m-ar toţi dracu!” 

Jan Hesk nu s-a gândit la asta când a văzut femeia din mașină. Însă când 
a intrat în sala de disecții de la morgă şi a văzut-o în lumina puternică, l-a 
izbit frumuseţea ei. Părul bogat şi cârlionţat, liniile bine conturate şi totuşi 
blânde ale feţei şi pielea brun-aurie, aproape strălucitoare. 

Şi totuşi, cadavrul de pe masa de disecţie alăturată a fost cel care i-a atras 
privirea. Un cadavru care nici vorbă să fie frumos şi era de-a dreptul 
dureros să te uiţi la el, chiar dacă avea capul sfărâmat acoperit cu o pânză 
verde. 

Mogens Klinge era de aceeaşi vârstă cu el. De câte ori îl văzuse dând un 
interviu la televizor păruse vioi şi atletic, îmbrăcat în stilul său obişnuit, 
blugi şi pulovere. Acum zăcea acolo gol, fără blugi, pulover sau smochingul 
pe care îl purta când l-au găsit, şi decăderea nu putea fi mai limpede. 

Cadavrul nu era palid, era roz ca un purcel, şi, cu toate că Klinge cu 
siguranță îşi păstrase indicele de masă corporală în limite normale, colacii 
de grăsime îi înconjurau talia ca un aluat proaspăt crescut. De asemenea, 
părul de pe corp părea să crească în smocuri, dar asta era, probabil, din 
cauză că era neglijent cu tunsul. Şi, ca şi cum n-ar fi fost destul, penisul i se 
micşorase, dispărând cu totul în tufa de păr pubian. 

Oare el însuşi ar arăta la fel de dezgustător? Nu fusese niciodată gras, 
însă în ultimii ani făcuse burtică, cu toate că alerga de două ori pe 
săptămână. Şi-a cumpărat gantere, placă de echilibru şi covor pentru 
exerciţii. Oare o să zacă şi el acolo, când va veni vremea, şi o să facă pe 
oricine l-o privi să se simtă un pic îngreţoşat? 

S-a răsucit spre Trin Bladh, care stătea aplecată peste picioarele 
desfăcute ale femeii şi examina cu lupa ceva de pe partea interioară a 
coapse. Era atât de concentrată, încât timp de aproape două minute n-a 
observat că e acolo, până ce el şi-a dus în cele din urmă o mână la gură şi şi- 
a dres glasul. 

— Eşti nerăbdător, a zis ea fără cea mai mică încercare de a-şi întrerupe 
examinarea. 

— Scuze, înţeleg că abia ai început. Dar voiam să verific... 

— Nicio problemă. S-a întors spre el. „Nerăbdare” nu-i decât un cuvânt 
născocit de cei care nu duc niciodată treaba până la capăt. 

El a încuviinţat. 


— Înţelegi, asta e prima anchetă pe care o conduc. 

— Știu. 

— Zău? Am spus-o eu, sau e altcineva care... 

— Singurele care au spus ceva sunt broboanele de sudoare de pe frunte 
şi aerul tău ţeapăn, un pic neliniștit. 

— Nu sunt neliniștit. Vreau doar să fac o treabă bună. 

— Exact. Şi vrei asta atât de mult, încât eşti neliniștit că o să greşeşti. 

ÎI citise perfect. 

— Te pricepi la fel de bine să analizezi morţii ca pe cei vii? 

— Rămâne de văzut. S-a întors înapoi spre cadavru. Să sperăm că 
această cicatrice poate să înlesnească identificarea. 

Hesk a făcut un pas înainte, s-a aplecat spre picioarele desfăcute ale 
femeii şi a cercetat cicatricea din partea interioară a coapsei drepte. Era 
lungă de câțiva centimetri, în formă de cruce, şi şi-a dat seama că trebuie să 
fie ceea ce Torben Hemmer fotografiase cu atâta atenţie de dimineaţă. 

— La început am crezut că n-a fost decât o rană care s-a nimerit să lase o 
cicatrice în formă de cruce, a continuat doctoriţa. 

— Însă? 

= În primul rând, e un loc foarte neobişnuit în care să te răneşti. În al 
doilea rând, nu văd niciun semn că ar fi fost vreo cusătură, ceea ce arată că 
a fost făcută intenționat. 

— Vrei să zici un fel de tortură. 

— S-ar putea, însă dacă vrei să produci durere există feluri mult mai 
simple şi mai eficiente decât ăsta. Şi apoi, dacă pornim acum de la ideea că 
era prostituată, e cam ca şi cum ai deteriora produsul pe care vrei să-l vinzi. 

Hesk a încuviinţat. Din acest unghi, cu siguranţă era greu să nu observi 
cicatricea. 

— După părerea mea, şi-a făcut-o singură. Ca pe un tatuaj. Dar, cum 
spuneam, e doar o bănuială. 

— Un tatuaj. 

Hesk s-a întors spre doctoriță. 

— Vrei să zici că încerca să spună ceva. 

— Nu, nu vreau să zic nimic. Doar o bănuială. 

— Însă crucea e un simbol al morţii. 

— Da, dar şi al multor alte lucruri şi, mai presus de toate, alături de un 
craniu, este unul dintre simbolurile cele mai obişnuite pe care oamenii aleg 
să şi le tatueze. Nu mă întreba de ce. Pentru mine e la fel de greu de înțeles 


ca şi tatuatul în sine. Însă asta e doar părerea mea. A ridicat din umeri. 
Acum aş vrea să-mi continui examinarea, dacă e în ordine. 

— Încă un lucru şi promit că te las în pace. Ce crezi despre scenariul pe 
care l-am discutat de dimineaţă? Ai găsit ceva care să-l sprijine, sau trebuie 
să ne gândim la altul? 

— Şi acel scenariu la care te referi este că Klinge a sugrumat-o fără să 
vrea pe femeie în timpul actului sexual şi apoi s-a împuşcat în timp ce 
trecea cu maşina peste marginea cheiului? 

— Ceva în genul ăsta, da. 

— N-am avut timp decât să încep, dar până acum n-am găsit nimic care 
să-l contrazică. 

Hesk a simţit imediat cum îi dispare o parte din povara de pe umeri. 
Poate că această investigaţie o să fie fără probleme, la urma urmei. 

— Deci ai putut să constaţi că au făcut sex? 

Doctoriţa a încuviinţat din cap. 

— Au făcut. Dar numai vaginal, şi chiar se pare că a fost destul de 
potolit. N-am văzut decât cicatrici de la alte vătămări. 

— Şi cum e cu urmele de sugrumare? Este posibil să fim siguri că provin 
de la mâinile lui? 

— Cred că asta poate fi dificil. S-a dus la celălalt capăt al mesei de 
disecţie şi a cercetat urmele de pe gâtul femeii. Dacă el ar fi avut un soi de 
inel pentru degetul mic cu montura răsucită înăuntru, ar fi fost altceva. 
Aceste urme pot să provină în mare măsură de la oricine... A tăcut şi a 
început să strângă tot mai tare. Ciudat, a zis pentru sine după o vreme, apoi 
a deschis gura femeii şi i s-a uitat în gât cu o lanternă mică. 

— Ai găsit ceva? a zis el şi abţinându-se să se apropie prea mult. 

Ultimul lucru pe care îl dorea era s-o deranjeze. 

N-a primit niciun răspuns. Ca şi cum nici nu l-ar fi auzit, ea şi-a 
continuat examinarea, vârând atât de adânc degetele arătător şi mijlociu în 
gura femeii, încât i-a declanşat lui reflexul de vomă. 

În acel moment uşa a fost deschisă de un înegrijitor lat în umeri îmbrăcat 
în salopetă albastră, care a intrat cu un cărucior plin cu tuburi fluorescente şi 
becuri de diferite mărimi şi forme. 

— Salut, a zis cu accent est-european. Doar înlocuiesc lămpile. 

— E în ordine. 

Doctoriţa şi-a scos degetele din gura femeii şi s-a întors spre o masă 
plină cu instrumente de pe care a luat o pensetă lungă de vreo treizeci de 


centimetri. 

Cu toate că Hesk era mai interesat de ceea ce făcea doctoriţa, era ceva 
care îl silea să nu-l scape din ochi pe îngrijitor, care a desfăcut scara, s-a 
urcat pe ea până la una dintre lămpi şi a început să demonteze masca. N-ar 
fi putut să explice de ce. Singurul lucru care sărea în ochi era faptul că de la 
mâna dreaptă a bărbatului lipsea degetul inelar. 

În cele din urmă, s-a întors iar spre doctoriţă, care împingea penseta 
lungă tot mai adânc în gâtul femeii, şi când a început, în sfârşit, să tragă 
ceva afară, s-a dus lângă ea să vadă mai bine. 

N-a înţeles la ce se uită. Doar că era o bucată de pânză colorată care 
lucea din pricina mucusului şi a salivei. Galben, portocaliu, roz, auriu şi 
verde. Dungi subțiri de toate culorile ieşeau în continuare din gura femeii, 
ca şi cum n-aveau sfârşit. 

— Nu arată a batistă? a zis când ea a desfăşurat bucata pătrată de pânză 
pe o masă laterală. 

— Da, a încuviinţat doctoriţa. Ceea ce înseamnă că cel puţin jumătate 
din scenariul tău nu mai este valabil. 

— Ce vrei să zici? 

— Asta n-are nimic de-a face cu sexul cu sufocare care a mers prea 
departe. Înseamnă un singur lucru, şi acela este ucidere cu premeditare. 

Hesk a încuviinţat din cap şi a încercat să facă noua piesă de puzzle să se 
potrivească cu celelalte, când şi-a dat seama că îngrijitorul stătea pe scară 
cu tubul fluorescent în mâini şi se uita drept la ei şi la ceea ce găsiseră. 

— Scuze, dar nu eşti aici doar ca să schimbi becurile? a zis, pornind spre 
el. 

— Aşa e, becurile şi tuburile fluorescente. 

Îngrijitorul şi-a revenit şi a desprins unul dintre tuburi. 

— Poate că e o întrebare stupidă, dar care e rostul înlocuirii lor? Vreau să 
ZIC, funcționează. 

— Rostul? 

Îngrijitorul a ridicat din umeri. 

— Da, de ce trebuie să fie înlocuite dacă funcționează? 

— I don t know. You want to talk to my boss? Its better. I can call him. 

— No, it s not necessary. But I would like to see some ID. 

— Some what? 

— Your ID. May I see it? a repetat el. 

Exact ca în cazul pescarului, era ceva care îl deranja. 


— Why? I don t understand?” 

Îngrijitorul a coborât de pe scară. 

— N-am făcut nimic. I did nothing. 

— I never said you did. But we're in the middle of an investigation here, 
and I want to be sure that everything is okay. 

— But I don t have it here. 

— Okay, so where de you have it? 

— In our office.” 

S-a deschis uşa şi alt bărbat şi-a ițit capul. 

— Wratlov, what are you doing? We don t have the whole day. 

— lts him. He wants to see my ID, and I don t have it on me.” 

— Nu trebuia decât să înlocuieşti câteva tuburi fluorescente. Bărbatul a 
intrat şi s-a dus la Hesk. E vreo problemă? 

— Mi se pare un pic ciudat că trebuie să fie înlocuite tuburi fluorescente 
care evident funcţionează tocmai când suntem noi aici. 

— Înlocuim toate tuburile cu altele mai economice. Nu facem decât să 
ne conformăm politicii. 

— [ar politica mea este să ştiu cu cine mă aflu în aceeaşi încăpere când 
sunt în mijlocul unei investigații. Aşadar, ori ne arătați legitimaţule, ori 
plecați de aici. 

— Bine. Bărbatul a încuviinţat. Ne ocupăm mai târziu de camera asta. 
Când terminaţi? 

— N-ar trebui să mă întrebi pe mine, ci pe ea. A arătat cu capul spre 
doctoriță, care acum examina cu lupa unghiile femeii, date cu ojă roşie. Şi 
în clipa asta cred că e prea ocupată ca să vă răspundă la întrebare. 

Bărbatul a încuviinţat din cap spre colegul său, care a montat la loc tubul 
fluorescent şi masca, apoi a coborât şi a strâns scara. 

— Şi pe tine cum te cheamă? a zis bărbatul, în vreme ce îşi ajuta colegul 
să-şi adune lucrurile. 

— Hesk. Jan Hesk. 

— Bine, a zis doctorița de îndată ce amândoi bărbații au ieşit şi uşa s-a 
închis. Începi să-ţi intri în ritm. 

— Hai să lăsăm asta, a zis el, cu toate că exact aşa se simţea. Atâta doar 
că nu vreau ca cineva neautorizat... 

— Să sperăm că nu faci paşii prea repede ca să te uiţi la asta, l-a întrerupt 
ea strângând cu un cleşte unghia degetului mijlociu de la mâna dreaptă a 
femeii, pe care a răsucit-o până s-a ridicat de pe deget. 


— Ce ai găsit? a zis el şi s-a apropiat. 

— Asta. 

A râcâit cu o unealtă lungă şi îngustă partea de dedesubt a unghiei 
desprinse şi i-a arătat materia sângerie recoltată. 

— Nu-i sângele ei. 

— Nu, trebuie să-l fi zgâriat. 

— Da, aşa s-ar zice. 

A pus pe o lamelă de microscop pielea şi sângele recoltate şi a ridicat-o 
spre lumină. 

— Problema e că Mogens Klinge n-are nici măcar o zgârietură. 

Era ora nouă, şi trecuseră mai mult de patru ore de când Kim Sleizner s-a 
trezit şi a coborât din pat mult mai devreme decât de obicei. După toaleta de 
dimineaţă şi-a petrecut o jumătate de oră la computerul din camera de lucru. 

Din păcate, nu puteau să vadă exact ce făcea el acolo. Pentru asta ar fi 
trebuit să-1 spargă apartamentul şi să instaleze pe computer un program care 
să înregistreze fiecare tastare, lucru pe care până atunci îl consideraseră prea 
riscant. 

Apoi a făcut un duş rapid, s-a îmbrăcat şi a ajuns la birou cu aproximativ 
o oră şi un sfert înainte de program, fără smoothie-ul obişnuit de vineri, cu 
spirulină, alge şi spanac şi, mai ales, fără şedinţa obligatorie de yoga 
matinală cu muzica ei de relaxare în aceeaşi măsură spirituală şi artificială. 

Cu alte cuvinte, dimineaţa lui Sleizner numai normală n-a fost. 

De-abia în biroul său din sediul poliției a început să comunice prin e- 
mail şi SMS. Totuşi, nimic din ce au citit ei n-a dezvăluit ceva despre 
motivul care l-a făcut să se scoale atât de devreme. 

Nu fuseseră decât obişnuitele banalităţi administrative care îi ocupau cea 
mai mare parte a timpului de lucru. Adică discuţii despre buget, schemele 
de angajări şi câteva discuţii despre felul şi momentul în care ar trebui să 
dea la iveală noua rată a cazurilor rezolvate. 

Totul fusese atât de insipid, încât Qiang a început să spună ironic că ar fi 
mai interesant să stai şi să te uiţi cum creşte un copac. Însă energia era 
prezentă, şi în ultimele ore munciseră mai intens decât oricând. 

Ceea ce era valabil şi pentru Sleizner, care în această dimineață fusese 
neobişnuit de eficient la masa lui de lucru. 

Multe dintre e-mailurile la care a răspuns erau vechi de câteva zile, iar 
unele, de până la două săptămâni. În plus, îşi contramandase participarea la 
toate şedinţele planificate pentru astăzi şi tocmai făcea acelaşi lucru pentru 
toată săptămâna viitoare. 

Singura explicație asupra căreia au căzut de acord a fost că făcea 
curățenie. Acest lucru, la rândul lui, arăta că pregătea un soi de ieşire din 
scenă sau că ceea ce se întâmplase era atât de grav, încât trebuia să lase totul 
deoparte. Oricum, însemna că e sub o mare presiune. 

Dunja s-a dus la Fareed, care, ținând în mână o cană cu ceai aburind, îşi 
plimba privirea între două ecrane. 


— Ai găsit ceva? 

— Nu sunt sigur. Poate. Ce crezi despre asta? 

A arătat spre unul dintre ecrane pe care se vedea corespondenţa prin e- 
mail a lui Sleizner. 

— A primit asta acum trei minute pe una dintre adresele sale private. 


De la: bordsreservation(restaurantzeleste.dk 
Către: kim.sleizner001 (gmail.com 


Subiect: Rezervare 


Salut Kim, 

Mulţumim pentru rezervarea pentru 3 persoane la restaurantul Zeleste. 
Vă aşteptăm cu plăcere vineri, 3 august 2012, între orele 14:30-17:00. 
Numărul de referință: 15962897 

Dacă doriți să anulaţi rezervarea daţi clic aici. 

Cu stimă, 


Restaurantul Zeleste 


— E în această după-amiază, a zis Dunja. E vreo menţiune în calendarul 
lui? 

— Încă nu. În acest moment toată după-amiaza e liberă, au fost 
contramandate atât şedinţa de buget dintre douăsprezece şi jumătate şi două, 
cât şi şedinţa de brainstorming cu cei de la Resurse Umane, care ar fi ocupat 
restul zilei. Ştii tu, cea în care ar fi discutat noile valori ale poliției pentru un 
mai bun climat de muncă. 

Dunja a încuviințat din cap. Acea şedinţă anume era ceva de care 
râseseră mult. Sleizner însuşi avusese această inițiativă acum câteva 
săptămâni, cu siguranță ca să-şi spele păcatele şi să le arate tuturor ce şef 
bun şi empatic este el. Însă tocmai acum a apărut, evident, ceva mai 
important decât „respect”, „empatie”, „egalitate” şi „diversitate”. 

— Avem vreo idee cu cine ia masa? 

Fareed a clătinat din cap. 

— Qiang se ocupă de asta acum. Însă judecând după poziţia chinuită în 
care stă, lucrurile nu merg prea bine. 

— Nu eu sunt cel care se văicăreşte tot timpul că-l doare spatele, a zis 
Qiang, care părea că o să cadă de pe scaun pe când dădea clic pe unul dintre 


ecrane. 

— Te-ai uitat pe Facebook? a zis Dunja. 

— Da. Şi pe Twitter. Şi pe Wordfeud. 

— Wordfeud? a zis Fareed. 

— Da, l-a descărcat acum câteva săptămâni, şi are o funcţie de chat. Dar 
în afară de e-mailurile pe care le-ai citit, nu pare să fie în contact cu cineva. 
N-a plecat din birou nici măcar ca să-şi ia cafeaua de dimineață şi să stea la 
taclale cu colegii. 

S-a auzit un pling şi Qiang s-a aşezat mai bine pe scaun. 

— Dar stai aşa, acum chiar se întâmplă ceva. 

— Ce? 

Dunja s-a dus la el. 

— Tocmai a trimis un mesaj de pe mobil. 

— Cur? 

— Lui Jan Hesk. 

— Hesk? 

Dunja s-a întors spre Fareed. 

— Nu-i în concediu? 

Fareed a încuviințat. 

— Da, nu trebuie să se întoarcă decât luni, pe 13. 

— Citeşte ce a scris. 

— „Salut, Jan, vreau doar să ştii că ai încrederea mea deplină”, a citit 
Qiang. „Nu mă pot gândi la cineva mai potrivit decât tine care să conducă 
această anchetă.” Şi a încheiat cu un smiley. 

— Anchetă? Ce anchetă? Nu pricep nimic. A primit răspuns? 

— Da, un „„mulţumesc”. 

— Şi după aceea? Nu mai e nimic? 

— Ba da, cred că Sleizner tocmai scrie ceva. Dar ştii cât de încet merg 
de obicei degetele lui butucănoase. 

Qiang a profitat de ocazie să se ducă la cafetieră şi să-şi umple cana. 
După ce s-a aşezat la loc s-a auzit iarăşi un pling. 

— Întreabă cum merge ancheta şi când face echipa o şedinţă. 

Dunja s-a dus la unul dintre computerele libere, a intrat pe site-ul lui 
Ekstra Bladet şi a căutat ceva destul de important ca să declanşeze o 
anchetă. Dar singurul lucru pe care l-a găsit a fost un ghiveci de bârfe 
despre celebrități şi ponturi pentru dietă şi vacanţă. Ziarul de dimineață 
Politiken nu era cu nimic mai bun, chiar dacă se străduise să testeze şi să 


recenzeze noile grătare rotunde cu capac ale sezonului. 

— Şi acum vine răspunsul lui Hesk, a continuat Qiang. „Merge ca pe 
roate. Mă văd cu ceilalți la douăsprezece şi un sfert. Am comandat prânzul 
pentru toți.” 

Qiang a clătinat din cap. 

— Muncă în acelaşi timp cu mâncarea. Tot ce poate fi mai rău. 

— Apropo de asta, Sleizner tocmai şi-a scris în calendar întâlnirea de la 
prânzul târziu, a zis Fareed şi s-a întors spre ceilalţi. Între 14:30 şi 17:00 se 
pare că se duce la „dentist”. 

Dunja nu pricepea nimic. Ce le-a scăpat? Ce era atât de important încât 
Hesk să fie silit să-şi amâne concediul şi Sleizner să-şi contramandeze toate 
întâlnirile şi să se ducă la un restaurant luxos sub pretextul că merge la 
dentist? Singurul lucru pe care îl ştia sigur era că venise în sfârşit ziua pe 
care o aştepta. 

Întunericul era ca o gaură mare şi adâncă venită de nicăieri. Aşa era de 
fiecare dată. Ca o siguranţă care acţionează brusc şi face totul din jurul lui 
să se stingă şi să se oprească. 

Tăcere. 

Şi odată cu asta a venit frigul. Un frig întins din piept în restul trupului, 
care a început să tremure. Şi totuşi, transpira. Atât de tare, încât stropii au 
devenit pârâiaşe care au făcut cearşaful de sub el să i se lipească de spinare. 

Prima dată când 1 s-a întâmplat asta, Fabian a presupus că n-a fost decât 
un vis urât. Acum ştia mai multe. Nu erau imagini distorsionate cu care se 
lupta subconştientul său. Nu era un păun de vreo zece centimetri care se 
plimba pe braţul lui ca un simbol imposibil de descifrat. 

Era treaz, trezit de-a binelea, dar singurul lucru pe care îl percepea era un 
întuneric atât de greu, încât apăsarea de pe piept îi îngreuna răsuflarea. 

Aşa era în fiecare dimineață de marţi încoace, când s-a trezit scăldat în 
sudoare rece şi răsuflând ca şi cum ar fi alergat câțiva kilometri pe pistă. 
Acum se făcuse vineri şi el continua să cadă fără să se poată prinde de 
nimic în acea gaură fără fund care îl înconjura cu o neliniște pe cât de rece, 
pe atât de corozivă. 

Trei zile şi trei nopţi care deveniseră deja o veşnicie. 

Pe atunci, marți dimineaţa la ora cinci şi jumătate, când era în cealaltă 
viaţă care n-avea să se mai întoarcă niciodată, habar n-avea despre ce este 
vorba. De unde au apărut gaura neagră, respirația îngreunată şi neliniştea. 

Dimpotrivă, după multele greutăți din ultimii ani, lucrurile începuseră s- 
o ia într-o direcţie care, cu un pic de bunăvoință, părea să arate un viitor mai 
luminos, atât pentru el, cât şi pentru familia sa. 

Trecuse o lună de când şi-a arestat colegul, tehnicianul criminalist Ingvar 
Molander, pentru nu mai puţin de cinci asasinate şi două tentative de 
asasinat. În aceeaşi zi, după câteva ore, cu ajutorul zarurilor, a reuşit să-l 
prindă şi pe Hao Wikholm, sau Ucigaşul cu zaruri, cum începuse să-i zică 
lumea. Amândoi erau acum arestaţi şi îşi aşteptau condamnarea pe viaţă. 

Pentru prima dată din primăvara trecută încoace, în secția de poliție 
revenise liniştea şi a putut, în sfârşit, să-şi ia concediu fără să se simtă 
vinovat. În plus, între el şi Sonja lucrurile mergeau mai bine decât de multă 
vreme. Sigur, fusese o distanţă între ei, însă cu fiecare zi petrecută împreună 


scădea. Cu fiecare noapte în care stăteau în pat îmbrățişaţi. 

Şi Matilda se simțea mai bine şi începea să fie din nou ea însăşi, 
începuse să-i zică din nou tata în loc de Fabian. Până şi situația lui Theodor 
din închisoarea daneză părea să fie pe cale de rezolvare. 

După ce a fost amânat de câteva ori din motive nelămurite, procesul 
celor suspectați de uciderea femeii care trăia pe stradă avea să fie reluat, în 
sfârşit, acum, după weekend. Rezultatul era, după spusele avocatei lui 
Theodor, Jadwiga Komorovski, imposibil de prevăzut. Pe de altă parte, era 
limpede că instanţa avea să considere participarea fiului său ca marginală în 
comparație cu a celorlalți făptaşi, iar în eventualitatea unei condamnări, 
pedeapsa avea să fie de maximum un an sau doi. 

Ar fi, cu siguranță, o nenorocire, însă nu una prin care să nu poată 
răzbate. La urma urmei, Theodor doar ţinuse de şase, şi numai pentru că îl 
siliseră ceilalţi. În condiţiile date, cele mai multe lucruri au mers cum nu se 
poate mai bine. Şi totuşi, avea în piept o durere, ca şi cum oxigenul din 
încăpere era pe terminate. Întocmai ca în fiecare dimineaţă de atunci 
încoace. 

S-a întors spre Sonja, care azvârlise deoparte pătura şi era culcată pe 
spate, respirând atât de încet, că a trebuit să se aplece spre ea ca să-i simtă 
răsuflarea caldă şi umedă. A sărutat-o uşor pe obraz. Însă, ca şi cum n-ar fi 
vrut cu niciun chip să rişte să fie infectată de întunericul lui, ea şi-a smucit 
capul şi l-a împins. 

Trei zile, şi n-au fost niciodată mai departe unul de altul. 

Era deja zece fără un sfert şi, dacă mai continuau aşa, curând aveau să-şi 
inverseze ritmul circadian. Aşa cum făcuse în ultimele trei zile, a lăsat-o să 
doarmă şi a ieşit din dormitor făcând cât mai puţin zgomot posibil. 

Valul de adrenalină l-a trezit pe deplin şi ar fi putut să parcurgă 
programul de antrenament pe care i-l dăduse fizioterapeutul. Nu dura mai 
mult de o jumătate de oră şi însemna exerciții de întindere, forță şi 
echilibru. Ce-i drept, antrenamentul în casă nu se numărase niciodată printre 
ocupațiile sale preferate. Și totuşi, în ultima lună făcuse zilnic, ascultător, 
toate exerciţiile, ceea ce a accelerat considerabil procesul de vindecare a 
şoldului. 

E adevărat, încă şchiopăta şi, când îndrăznea să facă o plimbare lungă, 
durerea revenea şi radia pe picior în jos. Însă nu mai stătea pe scaunul rulant 
şi renunțase la cârje de acum două săptămâni. Lucru care trebuia să fie 
considerat un progres însemnat, dacă ne gândim că nu trecuse nici măcar o 


lună de când Kim Sleizner îl împuşcase în picior. 

O împuşcătură care, din toate punctele de vedere, era complet 
nejustificată, întrucât el nu era înarmat şi tocmai îl arestase pe unul dintre 
cei mai periculoşi ucigaşi în serie din istoria Scandinaviei. Toate astea o 
făcuseră pe şefa lui, Astrid Tuvesson, să ia legătura cu şeful poliției suedeze 
ca să-i trimită un raport oficial împotriva lui Sleizner şi poliţiei daneze. Însă 
Fabian s-a împotrivit şi a refuzat să semneze, argumentând că relațiile cu 
danezii erau deja destul de încordate. În plus, asta n-ar duce decât cel mult 
la nişte scuze oficiale. 

În realitate, glonţul din picior nu era decât răzbunarea pentru că nu l-a 
ajutat pe Sleizner s-o găsească pe Dunja Hougaard. Faptul că n-avea habar 
unde este ca făcea totul şi mai absurd. Totuşi, a hotărât să treacă peste asta 
şi pe viitor să aibă cât mai puţin de-a face cu şeful poliţiei din Copenhaga. 

După ce a stat câteva minute în fața colecției de înregistrări, a ales 
Ancient Future a lui Christopher Willits & Ryuichi Sakamoto. Un album pe 
care îl comandase acum vreo săptămână deoarece algoritmii erau convinşi 
că ar fi pe gustul lui. 

De Willits nu mai auzise, dar Sakamoto îi plăcea încă de la Yellow 
Magic Orchestra, de la începutul anilor '80, iar de când compusese 
împreună cu David Sylvian „Forbidden Colours” era înscris printre marii 
eroi din colecţia sa de înregistrări. 

A început exact atât de năvalnic şi de o frumuseţe stranie cum sperase, şi 
a dat un pic mai tare, a desfăcut covorul pentru exerciții pe podeaua 
livingului şi a început încălzirea. Însă niciun strop de linişte n-a vrut să se 
arate. În ciuda muzicii de meditaţie, a exerciţiilor relaxante şi a faptului că 
se concentra să nu se gândească la absolut nimic, valul de adrenalină refuza 
să dispară. 

Poate din cauză că azi era ziua cea mare. Ziua pe care el, Sonja şi 
Matilda o aşteptau de când au primit mesajul venise, în sfârşit. Cu puțin 
noroc, avea să pună capăt stării de incertitudine în care erau şi, în cel mai 
bun caz, să înceapă ceva nou. Ceva ce ar putea să-i aducă din nou împreună. 
Mai aproape în jalea lor, care până acum nu făcuse decât să-i îndepărteze tot 
mai mult. 

În cele din urmă, a renunţat la exerciţii şi s-a dus la corpul central din 
bucătărie, unde era pus la încărcat mobilul său. Întocmai cum făcea martea. 
Acum nu avea nimic. Niciun SMS sau apel pierdut. Însă în martea aceea 
fusese în căsuţa vocală un mesaj de la Jadwiga Komorovski. Încercase să 


dea de el la ora 05:32, şi mai târziu şi-a dat seama că a fost exact momentul 
în care se prăbuşise pentru prima dată în gaura neagră. 

„Salut, Fabian, sunt Jadwiga komorovski”, spusese ea pe un ton atât de 
neutru, încât aproape că era nefiresc. „Scuze că sun atât de devreme, însă te 
rog să iei legătura cu mine cât mai repede posibil.” Ca şi cum n-ar fi fost ea, 
ci o voce artificială programată să o imite. 

Cu inima bubuindu-i în urechi i-a căutat numărul şi a sunat, şi, ca şi cum 
ar fi fost prea devreme pentru convorbiri telefonice, au trecut câteva 
secunde până ca semnalul să ajungă la cel mai apropiat releu şi să facă 
apelul. 

„Salut, Fabian”, a zis ea. De această dată, pe un ton din care lipsea orice 
intenție de a fi neutru. „Cred că ar fi cel mai bine să stai jos înainte să...” 

Cam pe atunci i-a alunecat mobilul din mână, ca şi cum ar fi devenit 
brusc prea greu, şi a săltat pe podea până să se oprească la câțiva metri de 
el. Însă nu mai era nevoie să audă altă silabă. Înţelesese deja mai mult decât 
ar fi avut vreodată nevoie. Mai mult decât ar fi avut nevoie oricine. 

Înțelegerea faptului i-a înmuiat picioarele şi s-a prăbuşit pe podea, lângă 
telefon. 

— Fabian? Ce se întâmplă? a strigat cineva. 

Însă nu venea din mobil, ci de pe scară, şi când a ridicat privirea a văzut- 
o pe Sonja stând acolo îmbrăcată cu capotul, împreună cu Matilda. 

— Ce faci? Nu-i decât şase fără un sfert. 

— Nu pricepi, mami? a spus Matilda. E Theodor. Aşa-i, tati, că e vorba 
de Theodor? 

El a încercat să răspundă, însă apăsarea din piept îl amuţise. 

— Fabian, e adevărat? a zis Sonja cu lacrimile şiroindu-i pe obraji. E 
adevărat ce a zis Matilda? Da? Fabian, vrei să-mi răspunzi? Că Theo... 

EI şi-a plimbat privirea între Sonja şi Matilda, neputând să rostească nici 
măcar un cuvânt. 

— Am ştiut! a țipat Matilda, izbucnind în plâns. Ți-am spus! E exact ce 
ti-am spus tot timpul! 

El nu putea nici să tipe, nici să plângă. A încercat, dar n-avea destulă 
putere. Nu i-a curs nicio lacrimă. Ca şi cum n-ar fi fost în stare să accepte 
faptul că Theodor nu mai exista. Că propriul său fiu îşi curmase viaţa. 

Şi totuşi, o parte din el se temuse tot timpul de asta. Ca o senzaţie vagă. 
O presimţire subconştientă că nu putea fi alt sfârşit. Că oricât ar fi încercat 
să lupte împotriva acestui lucru şi să îndrepte evenimentele în altă parte, 


toate drumurile duceau aici. Ca o gaură neagră de a cărei gravitație nimic nu 
putea să scape. 

Dar poate că totul avea să se schimbe astăzi, peste câteva ore, când se 
vor duce să-l vadă pentru prima oară. 

Să-l vadă cu propriii ochi. 

Să vadă ceea ce era de neînțeles. 

Acest coridor era unul dintre cele mai banale din întreaga clădire 
triunghiulară care era sediul poliției din Copenhaga. Era lung şi n-avea nici 
uşi, nici ferestre. Nici măcar pereţii nu fuseseră împodobiţi cu altceva decât 
o vopsea bej neinspirată, care era doar un pic mai deschisă la culoare decât 
podeaua acoperită cu linoleum cafeniu. 

Însă era, fără îndoială, coridorul pe care Jan Hesk păşise de cele mai 
multe ori. Nu doar în anii de când era în poliție, ci probabil în toată viața 
lui, de la coridoarele şcolii până la holul din propria casă. „Coridorul 
diareii”, cum i se zicea din pricina culorilor, ducea de la birouri la sala de 
şedinţe, şi nu era un lucru neobişnuit pentru el să-l străbată grăbit de vreo 
douăzeci de ori pe zi. 

Însă n-o făcuse niciodată ca să conducă singur o şedinţă a echipei pe care 
o conducea, şi niciodată nu se uitase de mai multe ori în spate. 

Nu putea să se abțină. Avea impresia că toți îl urmăresc cu privirea şi îi 
judecă cea mai mică mişcare. Exact cum intuise Trin Bladh, probabil că era 
doar îngrijorat să nu facă vreo greşeală. Să se dezvăluie întregii echipe 
faptul că el nu este nimic mai mult decât un şarlatan care s-a nimerit să aibă 
noroc până atunci. 

Îndoiala îl făcea să ezite, să grăbească pasul ca să nu mai piardă niciun 
minut prețios sau să se răsucească pe călcâie şi să fugă, pur şi simplu, de 
acolo. 

Într-un fel, era surprins de propria nehotărâre. Era exact ceea ce așteptase 
cu nerăbdare de atâţia ani. O anchetă de omucidere care ar putea s-o ia în 
orice direcție şi ar însemna orice în afară de încă o zi cenuşie de muncă din 
viața sa. 

Sigur că ar fi fost convenabil să primească la început ceva mai simplu 
decât asta, şi sigur că era ceva îngrijorător în această investigație. Ceva care 
îl făcea să rămână în alertă. 

Însă acelea erau sentimente şi gânduri confuze şi nu era loc pentru asta 
acum. Dacă voia să fie în stare să ducă la bun sfârşit această anchetă, 
trebuia să-şi păstreze sângele-rece şi să se asigure că se concentrează pe 
ceea ce trebuie, nu s-o ia razna. 

A dat colţul, a ajuns în zona renovată de curând a sălii de şedinţe şi a 
văzut că restul echipei stătea deja în jurul mesei şi discuta, dincolo de un 


perete de sticlă sclipitor. Şi nici nu păreau să stea doar la taifas, ceea ce 
însemna că începuseră şedinţa fără el. 

Bun, întârziase, aşa e. Aproape un sfert de oră. Dar, zău aşa. Asta era 
ancheta lui. El era cel care trebuia să conducă discuţiile şi să-i arate 
fiecăruia ce să facă. Era prea mult să ceară un pic de respect? Se pare că da. 
Un sfert de oră, nu trebuia mai mult ca şoarecii să danseze pe masă. 

Fusese la toaletă. A trebuit să stea acolo şi să-şi adune gândurile fără să-l 
vadă nimeni. Fără să-l judece toți. Fusese prima sa pauză de dimineaţă 
încoace. 

În mod normal, un sfert de oră în spatele unei uşi de toaletă încuiate era 
un lucru care îi plăcea. Însă de această dată corpul său s-a blocat cu totul şi 
tinea morțiş să se agaţe de ceva la care chiar ar fi trebuit să renunțe. Şi în 
loc să-şi păstreze forţele pentru ceea ce-l aştepta, s-a scremut până ce 
broboanele de sudoare i-au curs de pe frunte şi şi-a blestemat neputința să 
ducă la bun sfârşit până şi cea mai elementară dintre treburi. 

Până la urmă a trebuit să se dea bătut, şi-a spălat mâinile şi transpirația 
de pe față, apoi a pornit grăbit spre sala de şedinţă. Însă n-a izbutit să-şi 
alunge îndoielile, şi când a pus mâna pe clanţa uşii de sticlă a fost evident 
că era adevărat şi pentru restul echipei. Nimeni n-avea încredere în el. 

— Cu un pic de noroc, aş putea face GPS-ul să funcționeze, le spunea 
Torben Hemmer lui Julie Bernstorff şi Morten Heinesen. Ne-ar putea arăta 
unde a fost maşina în ultimele zile. 

— Salut, Jan, a zis Heinesen şi i-a zâmbit. 

— Salut, a zis el şi a închis uşa. Scuze că am întârziat un pic. 

— Nu-i nimic, a zis Hemmer, fără să facă cea mai mică încercare să se 
întoarcă cu fața. Aşa că propun să aşteptăm, ca să vedem dacă mica mea 
baie de orez poate face şmecheria. 

— A funcționat când mi-am scăpat telefonul în cadă, a zis Julie. 

— Da, însă depinde de model şi de setări. 

— Păi, asta-i bine. Cu alte cuvinte, rămâne de văzut, a zis Hesk 
încercând să preia controlul. Deci, s-a făcut. Aşa că hai să începem. 

— După cum vezi, am început deja. 

Hemmer s-a uitat la el zâmbind. 

— Apropo, nu era prevăzută o masă de prânz? 

Hesk şi-a dat seama că uitase cu totul să ia sendvişurile pe care le 
comandase. 

— Ciudat! Ar fi trebuit să ajungă aici acum douăzeci de minute, a zis şi 


s-a uitat la ceasul de la mână, încercând să facă minciuna mai credibilă. 

— Bun, pentru că peste o oră trebuie să mă întorc pe chei să mă întâlnesc 
cu scafandrii. 

Hemmer a îndreptat telecomanda spre proiectorul de pe tavan şi o 
imagine a interiorului maşinii a apărut pe pânza desfăşurată. 

— Ce aş vrea să subliniez... 

— Torben, cu tot respectul, dar cred că asta trebuie să aştepte un pic, l-a 
întrerupt Hesk şi a mers mai departe spre ecranul proiectorului. Pentru că 
sunt câteva alte lucruri pe care trebuie să... 

— Scuze, mă grăbesc, l-a întrerupt Hemmer la rândul său. Cum am spus, 
trebuie să plec. 

— Dar îi spun că trebuie să aştepte până ce eu... 

— Torben, cât durează? l-a întrerupt Julie Bernstorff. 

— Douăzeci de minute. Maximum. 

— Atunci propun să-i dai drumul acum şi noi să putem continua fără tine 
când trebuie să pleci. Nu-i aşa cel mai bine? Tu ce zici, Morten? 

— Propun să-l lăsăm pe Jan să hotărască, la urma urmei el este cel care 
conduce şedinţa. 

— Mulţumesc, Morten, a zis Hesk şi s-a răsucit spre Hemmer. Torben, 
vrei, te rog, să stingi proiectorul? 

— Dar ca să am timp să spun ce am de spus trebuie să... 

— Singurul lucru pe care trebuie să-l faci acum este să stingi proiectorul, 
să te aşezi şi să asculți, l-a întrerupt el cu un calm care l-a surprins şi pe el 
însuşi. Nimic altceva. S-a înţeles? 

Hemmer a rămas încremenit în picioare, cu telecomanda în mână, şi i-a 
aruncat o privire lui Julie, care a ridicat din umeri. 

— S-a înţeles, am zis? 

În cele din urmă, Hemmer a încuviințat, a stins proiectorul şi s-a aşezat. 

— Aşa. Mulţumesc. 

Hesk şi-a plimbat privirea în jurul mesei şi i-a privit drept în ochi pe 
Hemmer, Julie şi Heinesen. 

— Aşa cum ştiţi cu toţii, este prima dată când conduc o investigaţie şi n- 
o să ascund faptul că sunt neliniștit şi că mi-am petrecut ultimele ore 
îndoindu-mă serios că sunt omul potrivit pentru această muncă. 

— Dar, Jan, zău aşa, a zis Heinesen. De ce să nu fii... 

Hesk a ridicat o mână ca să-l facă să tacă, apoi a continuat. 

— Sperasem ca prima noastră anchetă să fie destul de simplă. O ocazie 


să ne cunoaştem mai bine între noi şi să devenim un pic mai uniţi. Altfel 
spus, să devenim o echipă. 

S-a dus la un perete de sticlă şi a început să tragă în jos storurile şi să le 
potrivească unghiul, unul după altul. 

— Însă, când a ieşit la iveală faptul că una dintre victime este directorul 
executiv al PET, mi-am dat seama că va fi exact opusul, iar după ce am 
trecut pe la medicul legist nu pot decât să spun că e mult mai rău decât 
credeam. 

— Scuze, dar ce ai descoperit? a zis Julie. 

— Ajung şi la asta. Dar mai întâi trebuie să mă asigur că am încrederea 
voastră deplină. Dacă nu, n-o s-o scoatem la capăt. 

— Cum adică, încrederea? Hemmer a ridicat din umeri. De-abia ne-am 
întâlnit şi nu prea ne cunoaştem. 

— Asta e foarte corect. Cu toate acestea, eu conduc activitatea. Aşa că 
ori mă laşi s-o fac, ori îţi depui cererea de demisie. 

— Nu, e în ordine. Sunt cu tine. 

Hemmer a ridicat ambele mâini şi s-a aşezat. 

— Şi ceilalți? 

S-a întors spre Julie şi Heinesen. 

— Sigur că am încredere în tine, a zis Heinesen. Întotdeauna am avut. 

— ŞI eu, a zis Julie. 

— Bine. Mă bucur. 

Cu o nouă energie a lăsat în jos ultimul stor. 

— Atunci propun să ne apucăm de treabă. 

A luat telecomanda şi a făcut ecranul să se ridice. Apoi s-a dus la tabla 
albă care era pe peretele din spate şi a aprins lumina. 

— Doar încă ceva. Aş vrea să vă rog să vă anulați toate planurile din 
restul săptămânii, pentru că probabil o să fie multe ore suplimentare. 

— Pot să întreb de ce investigația o să fie atât de complicată? a întrebat 
Hemmer. 

— În principal, sunt două lucruri. Despre primul am vorbit deja, una 
dintre victime este directorul executiv al PET. De cum o să fie dată 
publicității această ştire, toți ochii vor fi pe noi. De aceea n-am dezvăluit 
mai mult decât este absolut necesar şi o să încerc să amân cât mai mult 
posibil conferinţa de presă. 

— Aşadar, nu trebuie să dăm absolut nicio informaţie? a zis Julie. 

— Ba da, însă pe moment vom păstra totul la nivel minim. În al doilea 


rând, acum nu mai este nicio îndoială că avem de-a face cu a treia persoană. 
Cineva care nu numai că a trimis maşina peste marginea cheiului, dar a 
omorât fata, lucru care, la rândul lui, înseamnă că a căzut întreaga teorie 
despre sugrumarea erotică şi sinucidere. 

— Avem vreo idee cine este? a zis Julie. 

— Nu, dar sunt multe lucruri care arată că el e posesorul ăsteia. 

Hesk a ridicat o pungă transparentă etanşă în care era batista cu dungi 
multicolore şi a făcut-o să circule în jurul mesei. 

— Unde ai găsit-o? Hemmer a cercetat-o din mai multe părți şi a împins- 
o spre Julie. În gura ei? 

— Aş putea spune că în gât. Era vârâtă foarte adânc. 

— E o Paul Smith clasică, a zis Julie. Însă ce nu pricep este în ce fel 
indică asta o a treia persoană. 

— Daţi-mi voie doar să subliniez că prin „a treia persoană” vreau să 
spun cineva pe lângă cele două victime. Desigur, pot la fel de bine să fie 
mai multe. Înapoi la întrebarea voastră. Nu ştiu cât de bine cunoaşteţi stilul 
în care se îmbracă Mogens Klinge, însă o batistă de mătase Paul Smith 
probabil că este cum nu se poate mai nepotrivită cu el. 

— Dar era îmbrăcat în smoching. 

— Da, însă îl închiriase de la Amorin din Fredriksberg, şi acolo n-au 
nicio batistă Paul Smith. 

— Însă Julie are totuşi dreptate, a zis Hemmer. Nu prea este o dovadă 
despre a treia persoană. 

— De acord. Dar aş zice că există. 

Hesk a făcut să circule o fotografie mărită a uneia dintre unghiile femeii, 
în care se vedea clar că e ceva întunecat la culoare pe partea interioară. 

— După spusele lui Trin Bladh, mâinile femeii au fost spălate. Cu toate 
acestea, erau atât de multe rămăşiţe de sânge şi de piele sub unghiile ei, 
încât trebuie să-l fi zgâriat zdravăn pe făptaş. 

A mai făcut să circule o fotografie cu unghia desprinsă. 

— Evident, probele au fost trimise la analize. Însă chestia e că nu există 
nicio zgârietură pe corpul lui Klinge. 

Hesk a lăsat tăcerea să se aştearnă peste încăpere şi s-a bucurat văzând 
cum Hemmer şi ceilalți încuviințează din cap privind fotografiile. Poate că, 
la urma urmei, o vor scoate la capăt. 

— Măi, să fie! Ce avem aici? 

Hesk şi-a întors privirea spre Kim Sleizner care tocmai intra. 


— Salut, Kim, a zis zâmbind, cu toate că Sleizner era ultimul om de care 
ar fi vrut să dea cu ochii. După cum vezi, suntem în mijlocul unei şedinţe. 

Evident că trebuia să vină şi să încerce să preia controlul. 

— Ai nevoie de ceva? 

— Hopa, ce insolent ai devenit de îndată ce ai căpătat propriul birou! 

— Scuze, nu asta a fost intenția mea. Mă întrebam doar dacă este ceva 
urgent ce trebuie să facem... 

— Nu, nu, nu. Stai liniştit. Totul e în ordine. Sleizner a ridicat mâinile. 
Continuaţi, nu vreau să vă deranjez. Voiam doar să văd cum vă descurcaţi. 

— Tocmai am început, însă merge foarte bine, de fapt. 

— Fi, ce frumos! Sleizner a încuviinţat din cap. Da, nici nu mi-aş fi 
închipuit altceva. Nu cu tine la cârmă. 

— Mulţumesc. 

— Eu sunt cel care trebuie să mulţumească. Și da, gândesc cu adevărat 
asta. La urma urmei, este un caz care va atrage multă atenție în presă şi e 
plăcut să ştiu că e pe mâini bune. 

Sleizner s-a răsucit spre ceilalți. 

— Cât despre voi, vreau să ascultați cu mare atenție. Nu de mine, ci de 
omul ăsta. A arătat spre Hesk. Ştie ce spune. În plus, eu mă duc la dentist 
pentru o lucrare şi voi fi plecat în restul zilei. 

Heinesen şi ceilalți au încuviinţat. Hesk a avut grijă să-şi păstreze 
expresia mulțumită, cu toate că nu credea nimic din ce ieşea din gura lui 
Sleizner. 

— Păi, e bine. Atunci nu vă mai deranjez, a continuat Sleizner şi s-a 
întors spre uşă. A, încă ceva. S-a răsucit din nou spre Hesk. Când crezi că o 
să ai ceva de prezentat? Vreau să zic, în afară de faptul că acest Klinge pare 
să-şi fi vârât degetele un pic prea adânc în borcanul cu dulceaţă. 

— Păi, nu ne-am apucat decât de câteva ore. Însă lucrăm cât de repede 
putem. 

— Sună bine. Lucrul important este să fiu ținut la curent cu mersul 
investigației, chiar dacă nu-i nevoie să fii savant ca să-ți dai seama ce s-a 
întâmplat. Ce zici? 

Hesk ştia exact ce ar trebui să spună. Însă a păstrat tăcerea. Nu ştia dacă 
era din cauza privirii sau a tonului lui Sleizner. N-avea nicio problemă cu 
faptul că şeful său nu era sigur că el e în stare să ducă ancheta la bun sfârşit. 
EI însuşi probabil că se îndoia şi mai mult. 

Însă asta nu însemna că o să renunţe şi o să stea cu braţele încrucişate. 


Asta era ancheta sa, ocazia să le arate tuturor că nu numai că a meritat să fie 
promovat, dar şi că trebuie să se țină cont de el în anchetele viitoare, iar ca 
să reuşească asta trebuia să ţină degetele lui Sleizner cât mai departe posibil 
de investigaţie. 

— Bine, Jan, am priceput, a zis Sleizner în cele din urmă. Tu eşti la 
cârma acestei corăbii şi, desigur, trebuie să întorci lucrurile pe toate feţele 
înainte să spui ceva. Ce încerc să spun este că nu-i o anchetă pe care să 
trebuiască s-o lungim inutil. Nu-i nevoie să-i interogăm pe toți colegii lui 
din clasele primare sau să scormonim prin fiecare coş de gunoi pe o rază de 
câțiva kilometri de la locul în care a fost găsit. Cu cât o putem încheia mai 
repede, cu atât mai bine. 

— Evident. Exact aşa facem şi de îndată ce avem ceva care te poate 
interesa o să afli de la mine, a zis Hesk după ce şi-a cântărit cu grijă fiecare 
cuvânt. 

Au fost conduşi la un ascensor. El, Sonja şi Matilda. Şi avocata lor, 
Jadwiga Komorovski. Niciunul n-a spus nimic; în ascensorul care cobora 
tot mai mult domnea tăcerea. Fiecare dintre ei era în propriul întuneric. Se 
uitau oriunde în afară de unul la altul: la o pată de pe perete, un tub 
fluorescent care pâlpâia sau nişte fire de praf care se învârtejeau. Sau în gol. 

Din pricina lui şi a faptelor lui se aflau acolo. N-aveai cum să priveşti 
altfel lucrurile. El a fost cel care a insistat ca Theodor să contacteze poliția 
din Helsingør, să se ofere să depună mărturie şi să spună adevărul. O 
insistență care l-a făcut pe fiul său să încerce să se arunce în faţa unui tren 
în pădurea Pålsjö. A reuşit să-l împiedice în ultima clipă. Şi totuşi, n-a 
renunţat, iar peste câteva zile s-au dus împreună în Danemarca. 

Încercase să-şi spună că n-avea cum să ştie că Theodor avea să fie 
arestat. Că nici în cele mai exagerate fantezii n-ar fi crezut că poate fi aşa. 
Însă nu era adevărat. Toate semnele fuseseră acolo. Tot ce-i trebuia ca să fie 
în stare să împiedice dezastrul. 

Uşile ascensorului s-au deschis şi au fost întâmpinați de o femeie cu coc 
şi halat alb de laborant. Cu o simplă înclinare a capului, i-a condus pe un 
coridor cu podeaua strălucitoare şi pereţii murdari. Din loc în loc erau paturi 
de spital. Cele mai multe erau goale, însă pe unele se desluşeau contururile 
cadavrelor de sub cearşafurile subțiri. 

Era evident că nu este un loc destinat vizitatorilor. Li se oferise şi 
posibilitatea să-l vadă pe Theodor într-una dintre firmele de pompe funebre 
din Helsingør, unde ar fi fost o încăpere mai potrivită. Dar simpla 
transportare a cadavrului şi toate pregătirile ar fi însemnat că trebuie să mai 
aştepte o zi până să-l vadă şi, dacă era ceva ce el nu putea să facă, era să 
aştepte şi mai mult. 

Trebuia să-l vadă pe Theodor, şi trebuia să facă asta acum. Ca să alunge 
o dată pentru totdeauna gândul că încă ar putea să fie o neînțelegere şi să 
accepte faptul că singurul lucru care îi mai rămăsese de făcut era să 
jelească. 

Fusese deja pregătit să meargă marți la Helsingør. Fără vreun plan 
anume, avea de gând să apară la închisoare neanunţat, să-şi fluture 
legitimaţia de poliţist şi să intre cu forța să-l vadă. Însă de dragul Sonjei şi 
al Matildei se înfrânase. Rolul său era să aducă în casă pace şi stabilitate, şi 


în fiecare zi a încercat să explice cât de diferite erau regulile din Danemarca 
şi că nu puteau face altceva decât să aştepte ca danezii să le dea permisiunea 
oficială. 

Însă în adâncul său fusese de-a dreptul furios şi nu putea pricepe de ce 
durează atât de mult. Fără ştirea Sonjei, a pistonat-o pe Jadwiga 
Komorovski, care, la rândul ei, i-a pistonat pe danezi, însă niciunul dintre ei 
n-a izbutit să dea vreo explicație clară, doar că sunt multe documente 
administrative suplimentare necesare, dat fiind că el nu e cetățean danez, 
ceea ce părea mai degrabă un pretext. 

Femeia s-a oprit în fața unei uşi şi a bătut de trei ori, apoi a introdus 
cardul de acces în cititor, a tastat codul cu patru cifre şi i-a condus într-o 
încăpere în care câteva lumânări, flori într-o vază şi cearşafuri puse pe 
pereţi încercau să ascundă faptul că se află într-o morgă. 

În faţa lui, Jadwiga Komorovski a dat mâna cu un bărbat în halat alb şi 
cu un bărbat scund şi voinic, cu ochelari şi sacou cu petice în coate. Îi auzea 
vorbind între ei, dar nu şi despre ce anume, însă asta n-avea mare 
importanță. 

Pentru că acolo, în partea cea mai îndepărtată a încăperii, zăcea cadavrul. 
Pe o targă, sub un giulgiu alb, şi cu fiecare pas pe care îl făcea într-acolo 
creştea tot mai mult în el o speranță. O speranţă despre care ştia, cumva, că 
nu se va împlini şi făcuse totul ca s-o alunge. 

Însă acum, că era aici, nu se putea apăra de gândul că s-ar putea totuşi să 
nu fie Theodor. Că, la urma urmei, era o şansă, fie ea şi foarte mică. Codul 
lui numeric personal suedez a fost confundat cu unul danez. Sau e un 
coşmar din care se va trezi în clipa în care o să apuce giulgiul, o să se 
liniştească şi o să-l împăturească. 

Theodor arăta ca întotdeauna când dormea. Cu ochii închişi şi acea 
strălucire liniştită care făcea să i se destindă fiecare muşchi al feţei. Care îl 
făcea pe Fabian să vrea să-l trezească cu un sărut blând pe frunte. Aşa cum 
şi-a dorit întotdeauna din clipa în care a devenit tată. Cu toate că trupuşorul 
era răvăşit de colici şi, o vreme, fiecare oră de trezie a fost o luptă. 

Chiar şi acum voia să-l trezească şi, ca şi cum ar fi fost o mişcare răsărită 
din adâncul creierului reptilian, care nu ţinea de el, s-a aplecat spre 
Theodor, care, întocmai ca atunci când era mic, fusese eliberat în somn de 
orice durere. 

După aceea, nimic n-a mai fost la fel. Răceala de care au dat buzele lui i 
s-a răspândit prin trup şi a schimbat totul. A dispărut orice îndoială şi n-a 


mai rămas decât înțelegerea faptului că fiul său, fiul său iubit, nu mai este. 

Însă n-a venit nicio lacrimă. Oricât a încercat să le cheme, era ca şi cum 
durerea se încuiase şi nu voia să-l lase să intre. Dar Sonja şi Matilda 
plângeau. Le vedea picăturile lucind pe obraji şi de undeva, de departe, 
putea chiar să audă. Durerea care se revărsa. 

S-a dus şi le-a strâns în braţe. Cât de tare putea, ca să le consoleze, dar şi 
ca să încerce să simtă la fel ca ele. Însă n-a reuşit. Nu era deloc acolo. 
Simţea asta acum. Mai limpede ca oricând. Trebuia să ştie. Polițistul care 
era trebuia să ştie exact ce s-a întâmplat. 

— Cum a murit? a zis el şi le-a lăsat din braţe pe Sonja şi Matilda. 

— Fabian, ştii asta, a zis Jadwiga. Ti-am spus la telefon. 

— Da. Însă vreau să aud de la el. 

S-a dus la medic. 

— Pentru că tu ai fost cel care a făcut examinarea. 

— Da, e adevărat, numele meu este Frank Bendt Nielsen, sunt medicul 
legist de aici. 

— ŞI întrebarea mea foarte simplă este: cum a murit Theodor? 

— Fabian, chiar trebuie? a zis Sonja. 

— Da, a zis el. Din păcate. 

Apoi s-a întors din nou spre medic. 

— Fiul tău s-a spânzurat. 

— Unde era? Unde s-a spânzurat? 

— Tată, încetează! 

— Matilda, lasă-mă să mă ocup eu de asta. Am zis, unde s-a spânzurat 
fiul meu? 

— În celula lui, a zis bărbatul voinic şi a întins mâna. Flemming Friis. 
Eu sunt şeful închisorii din Helsingør, şi vreau mai întâi să vă prezint cele 
mai sincere condoleanţe. Ceea ce s-a întâmplat este, din toate punctele de 
vedere, o tragedie cumplită. Nu doar pentru voi, ci şi pentru noi toţi, cei 
care lucrăm aici. 

— Aşadar, s-a spânzurat în celula sa. Şi cum anume s-a întâmplat asta? 

— Ce vrei să zici? 

— Vreau să zic, cum a procedat. Presupun că nu oferiţi frânghu sau 
altceva care... 

— Fabian, acum chiar trebuie să încetezi, l-a întrerupt Sonja. 

— Tubito, îmi pare rău, dar trebuie să ştiu ce s-a întâmplat. Cum se face 
că un tânăr care era păzit ca şi cum ar fi fost deja condamnat pentru crimă a 


reuşit să se spânzure în celula sa. 

— Fabian, sigur vom primi toate răspunsurile. Jadwiga s-a dus la el. Însă 
acesta nu este momentul potrivit. Suntem aici doar ca să... 

— Jadwiga, ştiu pentru ce suntem aici. 

— Scuze. 

Flemming Friis şi-a potrivit ochelarii şi a făcut un pas spre el. 

— Pricep foarte bine că ai nevoie să înţelegi ce s-a întâmplat. Eşti 
polițist, şi sigur că trebuie să ştii totul. Problema este că noi încă n-am 
terminat cercetarea. 

— A trebuit să aşteptăm mai mult de trei zile doar ca să venim să-l 
vedem, o veşnicie în această situaţie, şi voi încă nu ştiţi ce s-a întâmplat. 

— Ceea ce ştim cu siguranţă este că a rupt în fâşii lungi cearşaful şi le-a 
împletit într-o funie. 

— Dar, vă rog, a clătinat din cap Sonja. Chiar trebuie să ascultăm asta? 

— Tubito, ieşi şi aşteaptă-mă afară. Poate că e mai bine. Vin şi eu de 
îndată ce termin aici. S-a întors iarăşi spre Flemming Friis. Continuă. 

— Apoi a legat capetele, a ridicat patul şi l-a sprijinit de perete, după 
care... 

— [Ia stai un pic. A ridicat patul? Cum a putut s-o facă? E ca în toate 
închisorile, fixat în perete, nu? 

— E adevărat, şi n-ar trebui să fie posibil. Dar, într-un fel sau altul, a 
făcut rost de o cheie. De o cheie pentru piuliţe. 

— Vrea să spună o cheie franceză, a zis Jadwiga. 

— Exact, şi încă nu ne-am dat seama cum s-a întâmplat asta. 

Friis a ridicat din umeri. 

— Şi după aceea? Ce a făcut după aceea? 

— Păi, a legat strâns cearşaful de picioarele de sus ale patului şi în jurul 
gâtului său. În cele din urmă s-a lăsat în jos şi aşa l-am găsit. 

Cu toată iraționalitatea ei, chestia asta părea totuşi rezonabil de credibilă. 
Şi de ce n-ar fi fost? Ce era, de fapt, în capul lui? Că cineva avea ceva de 
ascuns? Că de multă vreme Theodor nu se simţea bine era un lucru de care 
deveniseră cu toţii conştienţi. Însă că era atât de disperat, încât s-a pregătit 
în taină să treacă hotarul, tot a fost un şoc pentru cei din închisoare. 

— Mai ai întrebări? a continuat Friis. 

Fabian a clătinat din cap. Avea o grămadă de întrebări, însă nu-i venea în 
minte niciuna, aşa că le-a luat de mână pe Sonja şi Matilda şi s-a răsucit 
spre uşă. 


— ŞI dacă mai e ceva, vom şti mai multe după autopsie. Asta e. Aşa că 
cel mai bine ar fi să o aşteptăm. 

— Desigur. 

Jadwiga a dat mâna cu Friis. 

— Vorbim atunci. 

A fost fie faptul că mâna lui Flemming Friis a început să tremure, fie 
privirea pe care a schimbat-o cu medicul, privirea un pic neliniştită. Sau a 
fost schimbarea abia perceptibilă a tonului. 

— Bine, atunci ne-am înţeles. 

Orice o fi fost, toate semnalele de alarmă din el se treziseră la viaţă şi 
tpau la el să se oprească şi să se răsucească iar. 

— Tubitule, ce e? a auzit-o din spate pe Sonja. Acum plecăm. 

Însă nu putea s-o ia în seamă. Nu acum. Asta era ceva prea important. 

— Scuze, dar nu 1 s-a făcut deja autopsia? Cum spuneam, au trecut mai 
mult de trei zile. 

— Da, însă numai o autopsie clinică. Ca să fim complet siguri e nevoie 
de cea medico-legală... 

— Bine, l-a întrerupt Fabian. Dar atunci cred că e mai bine să fie făcută 
în Suedia. Aşa că propun să-l luăm cu noi. 

— Din păcate, nu se poate. 

Friis a clătinat din cap şi şi-a potrivit din nou ochelarii. 

— Trebuie să fie examinat aici, la... 

— Nu, l-aţi ținut deja destul de mult. 

Fabian s-a întors în încăpere. 

— Şi nu vorbesc doar de ultimele zile, ci de ultima lună în întregime. O 
lună în care n-aţi avut nici măcar un argument credibil pentru amânarea 
procesului. Nu-i aşa, Jadwiga? 

S-a răsucit spre ea, care a încuviinţat. 

— Da, însă asta ţine de procuratură. Nu... 

— Scuză-mi limbajul, dar mi se fâlfâe a cui e vina. Acum e destul. 
Auzi? E destul. 

A pornit spre targă şi a auzit-o pe Matilda izbucnind în plâns şi pe Sonja 
consolând-o. Însă, cu toate că era deja prea târziu, nu exista altă cale. 

— Dar ascultă-mă, a zis Friis şi s-a luat după el. Accidentul a fost aici, în 
Danemarca... 

— Nu, acum să mă asculți tu pe mine. Fabian l-a înfruntat pe Friis. Fiul 
meu a venit aici de bunăvoie să depună mărturie. Să vă ajute să condamnaţi 


nişte ucigaşi. l-aţi mulțumit arestându-l şi tratându-l ca pe un alt suspect. 
Acum e vremea ca el să vină cu noi acasă. 

— Înţeleg ce spui, însă pur şi simplu nu merge aşa. Trebuie să-l ţinem 
până ce... 

— Poţi să zici ce vrei, n-are nicio importanță. Nu-l mai las aici. S-a 
înțeles? 

A apucat targa şi a eliberat cu piciorul frânele. 

— Fabian, ascultă-mă. Jadwiga s-a dus la el. Înţelegi că nu-i putem 
împiedica să facă ancheta. 

— N-am încredere în ei. Ceva e dubios şi o să aflu ce este. 

— Vino, Matilda. Sonja a cuprins-o cu braţul pe Matilda, care plângea. 
Hai să mergem. 

Au dispărut împreună pe coridor. 

— Fabian, te implor. Jadwiga i-a pus mâna pe umăr. Trebuie să încerci să 
te linişteşti. Asta nu duce nicăieri. O ştii la fel de bine ca mine. 

Fabian a clătinat din cap. N-avea niciun motiv să se liniştească. N-avea 
rost să dea înapoi nici măcar un milimetru. Putea să vadă asta mai limpede 
ca oricând. Din reacţiile lor, din privirile lor nesigure. Că întocmai ca el, 
ştiau că, în ciuda tuturor regulilor şi clauzelor, el era cel care avea dreptatea 
de partea sa. 

Ştirea fusese pusă pe site-ul ziarului Ekstra Bladet de numai câteva 
minute. Totuşi, nu 1 se dădea mare importanță. Mai degrabă părea scrisă cu 
o ridicare din umeri. De parcă n-ar fi fost cu adevărat o ştire, ci doar alt 
eveniment despre care trebuia să fie informată lumea. 

Două cadavre găsite în apele portului Rejshaleon era titlul neinspirat. 
Mai departe, textul spunea pe scurt că în această dimineață, devreme, o 
femeie care ieşise cu caiacul împreună cu iubitul ei a descoperit pe fundul 
portului o maşină în care erau o femeie şi un bărbat. Singura fotografie era 
făcută de la distanţă şi înfățişa o maşină albă înconjurată de cei din echipa 
de investigaţie. 

Dunjei nu i-a fost deloc greu să înţeleagă de ce reportajul principal din 
Ekstra Bladet era despre cum să eviţi divorțul în timpul concediului 
petrecut în camping. Faptul că au fost găsite în Copenhaga două cadavre era 
la fel de spectaculos ca Himmelbjerget — unul dintre cele mai înalte puncte 
din Danemarca, cu ai săi 147 de metri peste nivelul mării. 

Şi totuşi, ceva din ea a reacționat. Ceva care a făcut-o să citească de 
câteva ori textul scurt şi să cerceteze amănunțit fotografia, încercând să 
stoarcă mai multe informaţii. Dar singurul lucru pe care l-a găsit a fost că 
unul dintre bărbaţii din fotografie arăta ca Jan Hesk şi că poliția încercuise o 
suprafață neobişnuit de mare. 

La fel era şi pe celelalte site-uri de ştiri. O fotografie neclară făcută de 
departe şi două paragrafe scurte. Ai fi putut crede că diferitele site-uri de 
ştiri se luaseră la întrecere care să fie mai concis. 

De fapt, mirosea a blocaj făcut de poliție, o tactică pe care o foloseau 
atunci când, dintr-un motiv sau altul, investigația avea un grad înalt de 
confidenţialitate. Însă pe ea nu puteau s-o păcălească. Desigur, asta era 
explicația faptului că Sleizner se trezise atât de devreme şi îşi 
contramandase toate şedinţele. 

— Bun, subiectul e la intrare, a zis Fareed cu privirea lipită de unul 
dintre ecrane, unde un punct roşu se mişca pe o hartă. 

— Subiectul. 

Qiang a clătinat din cap. 

— De ce nu poți să-i zici, simplu, Sleizner? 

— Fiindcă nu aşa se face. Mai ales când e vorba de mai multe persoane. 


Atunci trebuie să le numim subiectul 1, 2, 3 sau A, B, C, ca să nu fie nicio 
confuzie. 

— Dar acum nu-i decât unul. 

— Cum poţi fi sigur de asta? Sunt multe indicii că vor mai fi cel puţin 
doi şi, cine ştie, poate chiar mai mulți. 

— Da, şi atunci e un dar ceresc faptul că are un nume. Care este Sleizner. 

Fareed a oftat şi a clătinat din cap. 

— Fareed, a zis Dunja. Mai bine spune unde se află. 

— Tocmai a oprit maşina pe Amaliegade şi acum traversează pe jos 
Sankt Annæ Plads spre Zeleste. 

— Singur sau însoțit? 

— Greu de văzut cât timp e în mişcare. Doar mobilul 1-l putem localiza 
cu exactitate de un metru. 

— În orice caz, nu vorbeşte cu nimeni, a zis Qiang cu căştile la urechi. 
Nici un alt subiect. 

Se uita la ecranul care era complet întunecat, în afară de câteva mici 
schimbări de culoare în colțul din stânga sus. 

— Pot să aud? a zis Dunja. 

— Sigur. Dar nu-i mai interesant decât asta. 

Qiang a ridicat unul dintre cursoarele de pe mixerul audio şi s-a auzit un 
foşnet, ceea ce arăta că Sleizner are mobilul în buzunar. 

— Acum e în restaurant. 

Fareed a mărit harta pe care punctul se mişca în continuare. 

— ŞI se pare că este condus la o masă de afară, în grădina interioară. 

— Minunat. Atunci chiar putem spera să auzim ceva, a zis Qiang. 

— Cât de încărcată e bateria lui? a zis Dunja. 

— Şaptezeci la sută, însă exact cât timp durează e... 

— Acum cel puţin s-a oprit, l-a întrerupt Fareed. 

— Bine, atunci probabil că s-a aşezat, a zis Dunja şi a aşteptat, 
plimbându-şi privirea între ecrane. 

Punctul roşu de pe hartă era nemișcat şi nu se mai vedea nimic din 
schimbările vagi de lumină din colţul de sus al ecranului aflat în faţa lui 
Qiang. Din difuzoare nu se auzea nici măcar un foşnet. Cu alte cuvinte, nu 
se întâmpla nimic în afară de faptul că secundele deveneau minute. 

De când au găsit rezervarea făcută de Sleizner pentru o masă de trei 
persoane, Dunja aştepta cu nerăbdare exact asta. Însă abia acum şi-a dat 
seama că n-are nicio idee la ce se poate aştepta, doar că trebuie să fie ceva. 


Altfel, de ce ar fi scris el în calendarul oficial de lucru că se duce la dentist? 

— Nu, nu se poate, a zis ea după alte câteva minute. Trebuie să facem 
ceva. Fareed, cu câtă exactitate putem localiza celelalte telefoane mobile 
din jurul lui? 

— Dacă ne gândim că, spre deosebire de mobilul lui Sleizner, nu au 
transmiţător GPS, aş estima ceva între zece şi douăzeci de metri. 

— Bine, fă o listă cu toţi cei care nu sunt în mişcare pe o rază de 
cincisprezece metri în jurul Jigodiei. 

Fareed a încuviinţat şi s-a tras cu scaunul cu rotile la masa de lucru de 
alături, unde a trezit la viaţă încă un computer. 

— Jigodia, a repetat Qiang, în timp ce regla parametrii mixerului audio. 
Poate că aşa ar trebui să-i zicem. 

A mai crescut volumul, şi acum se puteau distinge voci în difuzoare. Dar 
numai ca un murmur vag, era imposibil să desluşeşti cuvintele. 

Dunja s-a dus la Qiang şi s-a aplecat spre difuzor. 

— Auzi ce spun? 

Qiang a clătinat din cap. 

— Dar nu se poate. Trebuie să ne asigurăm că îl scoate din buzunar 
înainte să ratăm totul. 

— Şi cum te-ai gândit să facem? a zis Fareed din faţa ecranului pe care 
erau multe numere de mobil pe o hartă mărită a zonei din jurul 
restaurantului Zeleste. Îl suni şi îl rogi să pună telefonul pe masă? „Salut, 
Kim, sunt Dunja. N-ai putea să...” 

— Am o idee, i-a tăiat vorba Qiang şi şi-a mutat privirea la ecranul pe 
care apărea meniul telefonului lui Sleizner, în vreme ce intra cu cursorul în 
Contacte, unde a căutat numele Viveca Sleizner şi a dat clic pe număr, iar 
telefonul a sunat-o. 

— Chiar eşti sigur de asta? a zis Dunja, pe când din difuzor se auzea cum 
sună. 

— Nu, a zis Qiang clătinând din cap. 

„Da, ce vrei?”, s-a auzit vocea obosită a fostei soții a lui Sleizner, pe 
când Qiang pornea difuzorul mobilului. „Alo?”, a continuat Viveca. „Kim, 
ştiu că eşti tu, întocmai aşa cum tu ştii că prefer ca toată comunicarea 
noastră să se desfăşoare prin avocaţii noştri.” 

„Tu eşti, Viveca?”, s-a auzit după un moment vocea lui Sleizner, clară şi 
distinctă. „Ce vrei? Sunt ocupat...” 

„Ce vreau eu? Tu m-ai sunat.” 


„Eu? Sorry, trebuie să fi apăsat din greşeală, telefonul era în buzunar. 
Salut.” 

S-a auzit un clic şi convorbirea s-a încheiat. 

Pe ecranul care fusese complet negru se vedea acum o parte din zidul 
curții interioare acoperit pe jumătate cu lemn gălbui, precum şi o copertină 
întinsă care făcea umbră. În plus, din difuzor se auzeau, în sfârşit, 
zgomotele restaurantului şi voci clare. 

— Şi mobilul e pe masă! a exclamat Qiang şi s-a ridicat pentru un mic 
dans al victoriei. 

— Foarte drăguţ, a zis Dunja. Evident, nu dansul, ci... 

Fareed a țistuit-o şi a dat sunetul mai tare. 

„Scuze, unde rămăsesem?”, s-a auzit Sleizner. 

„Spuneai că l-ai pus pe Jan Hesk să conducă ancheta”, s-a auzit o voce 
de bărbat. „Și, ca să fiu cu totul sincer, aş fi preferat să fu tu cel care...” 

Sunetul a început să se audă intermitent şi, în cele din urmă, s-a pierdut 
timp de câteva secunde. 

— Nu, nu! Dunja s-a răsucit spre Qiang. Te rog, fă ceva. 

— l-au mai rămas şapte la sută din baterie. 

— Şapte? Tocmai ai spus că sunt şaptezeci. 

— Da, dar acum sunt şapte. 

Qiang a intrat în programul camerei video. 

— Încerc să închid camera. 

Ecranul cu peretele acoperit pe jumătate cu lemn gălbui şi porțiuni de cer 
a devenit negru. 

„Deja ultima dată a fost prea mult”, s-a auzit iarăşi Sleizner. „Până şi 
gândul de a mai încerca o dată ar fi un risc prea mare. Pur şi simplu, nu se 
poate. Acestea fiind spuse, poţi fi cu totul liniştit. Am toată încrederea în 
Hesk şi sunt convins că o să se ocupe de asta în mod strălucit.” 

„Cum mama dracului să fiu liniştit după...” 

„Dar ascultă-mă”, l-a întrerupt Sleizner. „Ce a făcut sau n-a făcut Klinge 
n-are nimic de-a face cu noi, bine? E treaba lui. Pot să jur că, de îndată ce se 
termină ancheta, totul o să revină la normal.” 

— Klinge, a repetat Dunja. Vă sună cunoscut? 

Fareed şi Qiang au clătinat din cap. 

„Problema e că n-au nevoie decât să zgârie un pic suprafaţa...”, a 
continuat a treia voce înainte ca sunetul să devină iar intermitent. 

„... Mogens avea legături strânse nu numai cu poliția, ci şi cu tot 


sistemul judiciar.” 

— Mogens. Mogens Klinge. 

Fareed s-a răsucit spre ceilalți. 

— Nu-i tipul de la PET? 

— Asta ar putea explica de ce n-au dat publicității nimic, a zis Dunja. 

„În esență, nu suntem decât un organ de poliție care are sarcina să 
descopere ce s-a întâmplat”, s-a auzit Sleizner. „Și, după părerea mea, e 
evident, şi pot să jur că aşa va fi şi pentru Hesk.” 

„Juri cam multe. Poate că un pic prea multe. Uită-te doar la ce s-a 
întâmplat cu...” 

„Uite ce-i, îl cunosc pe Hesk”, l-a întrerupt Sleizner. „E un idiot util care 
o să facă exact ceea ce se aşteaptă de la el. Unu şi cu unu fac doi. Nici mai 
mult, nici mai puțin. Crede-mă.” 

„Da, spui asta. lar şi iar, de parcă asta te-ar face mai convingător. Dar un 
lucru trebuie să-ți fie foarte clar...” 

Din nou vocea a devenit de nerecunoscut şi a fost înecată de paraziți. 

— Zău aşa, nu poţi face nimic? Dunja s-a întors spre Qiang. Ratăm totul. 

— Ce să fac eu? Telefonul e descărcat. N-au rămas mai mult de doi la 
sută din baterie şi poate să se închidă în orice clipă. 

— Nu ştiu. Încearcă să închizi toate celelalte programe. 

— N-o să fie de folos. E doar... 

— La naiba, fă-o totuşi. Fă ceva. 

„Jakob, te-am salvat o dată, şi n-o să...”, s-a auzit brusc Sleizner înainte 
ca sunetul să dispară din nou. 

Dunja s-a întors spre Fareed. 

— Avem vreun Jakob pe o rază de cincisprezece metri? 

Fareed a dat o căutare în lista tot mai mare de numere de mobil şi nume. 

„Îmi raportează direct mie, aşa că am controlul deplin, bine? Controlul 
deplin”, s-a auzit Sleizner printre paraziți. „Asta o să se termine fără 
probleme.” 

— De fapt, sunt trei, a zis Fareed. Un Jakob Larsen, un Sand şi un 
Brønnum. 

— Jakob Sand nu e antreprenorul acela putred de bogat? a zis Qiang. 

Dunja a încuviințat. Faptul că Sleizner se trăgea de şireturi cu un porc 
parvenit misogin, care asemuia femeile pe care le părăsise cu o mână 
proastă la pocher, nu era ceva care s-o surprindă. 

„Încă un lucru înainte să încheiem”, s-a auzit Sleizner din nou rezonabil 


de clar. 

— Câtă baterie i-a mai rămas? 

— Tot două procente, aşa că asta poate a ajutat un pic, la urma urmei. 

„Ce am vorbit ultima dată. Ai rezolvat?” 

Apoi vocea a dispărut iar. Însă nu în paraziți. Grupul învecinat a izbucnit 
într-un hohot răsunător, care a acoperit toate celelalte sunete. 

„Ștu tu, să dăm un...” 

Alt hohot de râs a făcut să nu se poată auzi ce spune. 

— Nu se poate! 

Dunja şi-a luat mobilul şi a sunat. 

— Ce faci? a zis Qiang, în vreme ce se auzea cum sună. 

Însă ea n-a răspuns şi şi-a dus arătătorul la buze. 

„Bine aţi venit la restaurantul Zeleste”, s-a auzit o voce de femeie. „Cu 
ce vă putem ajuta?” 

— Aveam impresia că acesta este un restaurant liniştit şi select. Cel 
puţin, la asta mă aşteptam când am venit aici. 

„Aha, deci acum vă aflaţi aici şi luați masa?” 

— N-are importanţă ce fac eu. Este vorba despre grupul aflat la câteva 
mese distanță de a noastră, în grădina interioară. După gălăgia pe care o fac 
şi felul în care se comportă, trebuie să spun că e foarte ciudat că n-aţi venit 
deja să le spuneţi că aici nu-i un camping de la Roskildefestival'*. 

„Bine, vin şi le spun.” 

— Bine. Atunci poate că o să reuşim iar să auzim ce gândim. 

Dunja a încheiat convorbirea şi curând după aceea a auzit cum scade 
zgomotul făcut de grupul de alături. 

„Chestia e că toate documentele trebuie să fie pregătite”, s-a auzit vocea 
pe care încă n-o identificaseră. „Comunicatul ăsta pe care îl ceri tu nu e 
puţin lucru.” 

Întrebarea era cât de mult ŞI, mai ales, ce anume ratascră. 

„Prefer să apară cât mai repede cu putinţă.” 

„Da, am înţeles. Însă va trebui să aştepţi până mâine la miezul nopţii. Nu 
se poate mai devreme. Dacă nu vrem să ne explodeze în faţă, trebuie ca 
totul să fie făcut aşa cum trebuie.” 

„Desigur. Îmi fac griji doar că...” 

Şi apoi iar a dispărut sunetul. 

Dunja a oftat şi s-a răsucit spre Qiang. 

— Nu te uita la mine. Ce naiba pot să fac? a zis Qiang. Bateria e... 


Dunja i-a pus mâna pe gură. 

„... ar putea să fie o problemă mult mai mare decât Klinge”, s-a auzit 
vocea lui Sleizner, pe jumătate înecată în paraziți. 

„Kim, m-am săturat să aud toate astea şi, după părerea mea, eşti obsedat. 
Dar asta-i treaba ta. Mâine la miezul nopţii apare. Nici mai devreme, nici 
mai târziu.” 

Vocea a dispărut din nou în paraziți. 

Curând după aceea au dispărut şi ei. 

N-a mai rămas decât tăcerea. 

Suferinţa era cumplită. Un hău negru care înghiţea totul şi pe el îl făcea 
atât de fragil, încât o lovitură uşoară în locul nepotrivit ar fi fost destul ca 
să-l sfărâme. Însă mai presus de toate era o suferință seacă. O suferință 
deconectată de toate emoţiile care erau aşteptate de la el. Care ar fi trebuit 
să fie acolo. 

Încercase să le atragă gândindu-se la toate momentele frumoase pe care 
le petrecuse împreună cu Theodor. Ca atunci când a învăţat să meargă pe 
bicicletă sau când a înotat pentru prima oară. Sau când se furişa în patul lor 
după ce avusese un coşmar cu Darth Vader. Toate jocurile pe care le-au 
jucat şi râsetele lor. Înainte ca totul s-o ia razna. Însă nimic n-a fost de folos. 

Nici măcar când stătea acolo, în ambulanţa daneză, cu mâna lăsată pe 
pieptul rece al lui Theodor şi privirea pe chipul lui, care luase tot ce era mai 
bun din el şi din Sonja. Nici măcar atunci nu putea simți nimic în afara 
dorinței mistuitoare să afle ce se petrecuse cu adevărat în închisoarea 
daneză. 

Nu că n-ar fi ştiut că era greşit. Că ar fi trebuit să lase reglementările şi 
procesul natural să se desfăşoare şi, în loc de asta, să fie acasă, să aibă grijă 
de Sonja şi de Matilda. Chiar şi acum era perfect conştient că mai încolo 
avea să-i pară rău. Când va fi prea târziu şi va fi pierdut şi ceea ce încă mai 
avea. Însă, oricât de mult ar fi vrut, acesta era singurul lucru pe care era în 
stare să-l facă. 

Ambulanţa a frânat în fața casei de cărămidă netencuită care avea 
frontonul spre stradă. 

— Da, aici este. Traktârsgatan, numărul 38. 

Şoferul ambulanţei daneze s-a uitat prin parbriz la vilele vechi înşirate 
de-a lungul drumului. 

— Dar nu prea arată a spital. 

— Trebuie doar să-l luăm mai întâi pe medicul legist, a zis Fabian şi a 
găsit numărul. 

După o lungă discuţie, sub ameninţarea că o să-i târască pe toți în faţa 
unui tribunal suedez, a reuşit să-i facă pe danezi să accepte ca autopsia 
medico-legală să fie făcută la Helsingborg în loc de Helsingør. 

„Sunt Einar Greide de la medicina legală”, s-a auzit mesajul înregistrat 
de Flătan!”. „Şi da, ai înţeles bine. În acest moment n-am timp să vorbesc 


cu tine la telefon. Şi nu, nici să ascult mesajul tău.” 

Fabian a coborât din ambulanță şi şi-a îndreptat spatele. La vreo 
douăzeci de metri stăteau nişte băieţi de vârsta lui Theodor, cu skateboard- 
urile sub braţ, şi îşi plimbau privirile de la el la ambulanţa daneză şi înapoi. 
A dat din cap spre ei şi a pornit spre casa lui Flătan. 

Mai fusese cândva aici şi, la fel ca atunci, l-a izbit gândul cât de puţine 
ştie despre colegul său de la medicina legală. Că e excentric şi-a dat seama 
de la prima lor întâlnire. Pantaloni tricotaţi, cu dungi ca ale acadelei zise 
„ciubuc”, şi părul împletit în codițe, câte una pentru fiecare victimă din 
ancheta aflată în desfăşurare. Că era unul dintre cei mai buni medici legişti 
din Suedia şi-a dat seama mult mai târziu. 

Nu ştia mult mai mult de atât, pentru că ceea ce Einar „Flătan” Greide 
preţuia mai presus de orice era viaţa sa privată. Putea ca nimeni altul să facă 
distincția între viaţa personală şi muncă. Existau pereți etanşi şi niciodată 
celor două lumi nu li se îngăduia să se întâlnească. Ceea ce explica faptul că 
îşi putea ţine telefonul mobil închis pe toată durata concediului. 

Dincolo de poartă şi pe aleea spre garaj erau vreo treizeci de biciclete. 
Erau de toate felurile, de la cele cu trei roți şi ladă până la cele pe care stai 
culcat pe spate. Auzise zvonuri că Flătan merge mult cu bicicleta în timpul 
liber şi că acum zece ani s-a dus cu bicicleta până la Düsseldorf ca să 
participe la o cursă. Dar tot părea incredibil să aibă atâtea biciclete. 

Şi-a continuat drumul pe poartă şi pe cărarea cu pietriş până la uşa din 
față şi a sunat. Prin frunzişul stufos se auzeau voci, şi s-a întrebat dacă n-ar 
trebui să aştepte până ce pleacă musafirii şi Flătan e din nou singur. 

N-a ajuns să fie mai mult decât un gând când uşa a fost deschisă de un 
bărbat cu pieptul gol, care ţinea în mână un pahar cu băutură viu colorată. În 
acelaşi timp, un ritm electronic a început cu un pasaj de bas care a huruit 
prin vegetație şi mai departe, în împrejurimi. Faptul că nu era decât ora 
douăsprezece ziua părea să nu fie o problemă. 

— Flătan e acasă? a zis el. 

— What?!" a zis bărbatul. 

— Flătan, a repetat Fabian. Is he”... 

— Just come inside'!?, i-a tăiat vorba bărbatul şi a dispărut în mulţime. 

Fabian l-a urmat şi a privit bărbaţii şi femeile care petreceau, de la cei de 
douăzeci de ani până la unii care păreau să aibă cel puţin optzeci. În altă 
realitate, poate că i s-ar fi părut interesant. Acum, înghesuiala şi basul 
puternic îi stârneau claustrofobia. 


Şi-a croit drum prin îmbulzeala dansatorilor, pe lângă bucătăria-bar, unde 
un bărbat şi o femeie tunşi identic amestecau băuturi, îmbrăcaţi în salopete 
pe cât de strâmte, pe atât de pline de paiete. Ici şi acolo, pe canapele şi pe 
mormane de perne mari puse pe podea, stăteau pe jumătate culcaţi musafiri 
în costume de baie şi râdeau, se sărutau sau dormeau. 

Nu pricepea cum putea vreunul dintre ei să râdă. Cum putea vreunul să 
găsească bucurie în ceva. Îi venea să caute comutatorul principal şi să-l 
închidă. Să strige la ei să-l lase singur, să dispară de acolo pe bicicletele lor, 
ca el să poată să-l caute liniştit pe Flătan. 

Până şi în grădina din spatele casei pulsa muzica electronică din 
difuzoare ascunse. Însă aici volumul era un pic mai mic, şi era mult mai 
uşor să respiri, chiar dacă şi peluza era plină de musafiri. 

Apoi l-a zărit pe Flătan. Cu sandale, şalvari de culoarea fildeşului, 
cămaşă lungă şi un boa de pene trandafirii în jurul gâtului, stătea în spatele 
unei stații de mixaj şi îşi scutura părul cărunt, lung până la umeri, care, de 
data asta, nu era împletit în codițe. 

Fabian a pornit spre el, dar înainte să ajungă, Flătan s-a răsucit să caute 
prin colecția de discuri de vinil şi l-a văzut. 

— Fabian? 

S-a oprit în mijlocul unei mişcări. 

— Flătan, ştiu că al... 

— Fabian, Fabian, l-a întrerupt Flătan şi i-a zâmbit. E în ordine. Nu-mi 
amintesc să te fi invitat, însă dacă cineva din echipă e binevenit, acela eşti 
tu. Aşa că relaxează-te, aruncă-ţi hainele şi ia o băutură. 

— Mulţumesc, însă... Flătan, îmi pare rău, dar nu sunt aici ca să... 

— Vrei să te alături distractiei. Despre asta vorbeşti? O mică bătălie. Eşti 
iubitor de muzică, măcar atât am priceput. Apropo, cunoşti asta? S-a răsucit 
spre stație şi a crescut volumul. „2 Hearts” cu formaţia Digitalism. Absolut 
strălucit. 

— Flătan. Fabian s-a dus la el. Sunt aici pentru că am nevoie de tine... 

— Aşteaptă, trebuie doar să... 

Flătan şi-a înclinat capul aşa încât să-şi lipească urechea de una dintre 
căştile care îi atârnau la gât, în vreme ce punea cu iscusință acul în poziția 
potrivită şi pornea „Musique Non Stop” a formaţiei Kraftwerk. 

— În orice caz, ar trebui s-o ştii pe asta. Flătan s-a răsucit din nou spre 
el. Ştii că sunt amic cu Ralf Hutter şi unul dintre puţinii din afară care au 
fost în studioul Kling Klang? A clătinat din cap. Un adevărat geniu. 


— Flătan. Fabian l-a prins pe Flătan de umăr şi l-a privit drept în ochi. 
Sunt aici pentru că am nevoie de ajutorul tău. 

Zâmbetul lui Flătan a devenit o linie subțire. 

— Şi de ce nu sunt nici măcar surprins? Evident, n-are nicio importanță 
că sunt în concediu şi cu atât mai puţin că dau o mică petrecere. 

— Nu ţi-aş cere-o dacă aş avea de ales. Sper că înţelegi asta. Ai băut? 

— Ce, alcool? Flătan s-a uitat la el scârbit. Eşti nebun? N-am mai băut 
de când aveam paisprezece ani. Fabian, despre ce-i vorba? Nu poţi să-l iei 
pe Arne Gruvesson? Bine, poate că nu-i cel mai bun. Însă el e acum acolo, 
iar eu bag mâna-n foc că aşteaptă ceva interesant ca să... 

— Flătan, te implor, l-a întrerupt Fabian. Nu e un caz nou. E vorba 
despre fiul meu. Înţelegi? Propriul meu fiu. 

Flătan a încremenit şi s-a uitat la Fabian ca şi cum ar fi vrut să vadă dacă 
vorbea serios. Apoi a înclinat scurt capul şi şi-a dat jos acel boa. 

— Hai să mergem. 

Jan Hesk n-a priceput niciodată de ce aproape fiecare locuitor celibatar 
din Copenhaga visa la un moment dat să locuiască în Kartoffelrækkerne — 
cvartalul de aproape cinci sute de case din cărămidă netencuită din centrul 
oraşului. Au fost construite ca locuințe simple pentru muncitorii de pe 
câteva câmpuri mari cu cartofi, de unde vine numele. Acum casele costă o 
avere, cu toate că încăperile au rămas la fel de strâmte, iar tavanul e atât de 
jos, încât trebuie să te cocârjezi dacă ai mai mult de un metru optzeci şi 
cinci. 

Însă avea, fără discuţie, o atmosferă idilică de târguşor, lucru pe care a 
trebuit să-l recunoască atunci când a intrat pe jos pe Jens Juels Gade, după 
ce a parcat maşina după colţ. Câţiva copii jucau fotbal în mijlocul străzii, 
alții jucau şotronul, iar în jurul câtorva mese, sub umbrele deschise, un grup 
mare sărbătorea ziua cuiva cu prăjituri şi cafea. 

Cea mai cunoscută trăsătură a zonei era buna vecinătate. Faptul că 
localnicii erau uniţi şi se considerau o mare familie alcătuită din artişti de 
succes, oameni din presă şi, în general, persoane de rang înalt, ca Mogens 
Klinge. 

A trecut pe lângă petrecerea zilei de naştere, unde vocile au amuţit ca la 
comandă şi au fost înlocuite de priviri întrebătoare care îi urmăreau paşii. 
Poate că şi Klinge fusese invitat la petrecere şi, când nu s-a arătat, a apărut 
bănuiala că ceva nu-i în ordine. Şi, cine ştie? Poate că unul dintre ei a văzut 
ceva interesant. După ce termina cu casa avea să stea de vorbă cu fiecare 
dintre ei. 

Soția lui Klinge murise în urmă cu cinci ani de cancer la sân. A citit asta 
într-unul dintre interviurile cu el pe care le-a găsit. Acolo, în Østerbro Avis, 
spusese cât de singur se simţea în durerea sa, pentru că n-avea nici copii, 
nici frați, şi că n-ar fi reuşit să treacă peste acea perioadă grea dacă n-ar fi 
fost vecinii săi nemaipomeniţi. 

Singur sau nu, cel puţin continuase să se îngrijească de curticica din fața 
casei de la numărul 38. Spre deosebire de câteva dintre terenurile din 
apropiere, pe care mobilierul de grădină pe jumătate stricat striga după un 
pic de unsoare, iar natura era pe cale să-şi ia înapoi părți din faţadă, 
proprietatea lui era curată şi ordonată. În plus, copacul din faţa casei era 
curățat de uscături, iar gardul era vopsit de curând în alb. 


După ce şi-a pus mănuşi, a luat cheile găsite de Hemmer în maşină, a 
descuiat uşa şi a intrat în casă. Era înăbuşitor, aşa că a lăsat uşa 
întredeschisă şi s-a dus în living, care întruchipa motivul pentru care el n-ar 
fi putut niciodată să locuiască acolo. 

Cu toate că era, probabil, cea mai mare cameră din casă, se aflau prea 
multe lucruri pe o suprafață prea mică. Era, în felul ei, fermecătoare şi 
îmbietoare, dar în acelaşi timp nu putea să alunge impresia că a nimerit într- 
o casă de păpuşi. 

Morten Heinesen se oferise să vină cu el, însă acesta era un lucru pe care 
voia să-l facă el însuşi. Nu că n-ar fi fost o echipă şi nu l-ar fi ajutat. Nu şi- 
ar fi dorit nimic mai mult. Numai că astăzi nu-i prea reuşise nimic. Lucrul 
de care avea nevoie era ceva cu care să le câştige încrederea. 

Pe a lui Heinesen o avea deja. Însă ceilalți doi, Hemmer şi Julie, nu conta 
ce spuneau sau cât de mult încuviințau. Dacă nu reuşea să vină curând cu un 
indiciu interesant sau, cel puţin, cu ceva la care ceilalți nu se gândiseră deja, 
n-avea să treacă mult până să nu-l mai asculte şi să înceapă să ia ei înşişi 
hotărâri pe la spatele lui. 

Problema era că nu-i venea nimic în minte. N-avea nicio idee ce anume 
caută. Pe undeva, nădăjduise să primească nişte răspunsuri de cum pune 
piciorul în casă. Ceva care să-i trezească interesul şi să-l poată ajuta să 
înainteze cu ancheta atât de repede cum doreau toţi. 

Însă n-a văzut nimic când şi-a lăsat ochii să se plimbe prin încăpere. 
Doar o mulţime de cărți în bibliotecă, nişte tablouri cu peisaje pe pereți, un 
vraf de ziare, o canapea acoperită cu o țesătură de un albastru întunecat, un 
fotoliu jerpelit în faţa televizorului şi câteva ghivece cu flori la fereastră. 

Poate că la el era problema. Poate că existau cât se poate de multe indicii 
şi răspunsuri, trebuia doar să ai capacitatea de a analiza ceea ce vezi. 

Cum ar fi faptul că majoritatea cărților din bibliotecă erau nonficțiune şi 
biografii, aproape niciun roman. Însă era ăsta un semn că Klinge se 
descotorosise de toate cărțile nevestei? Şi acest lucru, la rândul lui, însemna 
că n-o jelea atât de tare cum dădea impresia? Poate chiar ducea o viață 
dublă cu alte femei? Sau se nimerise, pur şi simplu, ca soția lui să nu fie 
interesată de ficțiune? Şi, mai presus de toate, juca asta vreun rol în 
investigație? 

Răspunsul e că habar n-avea. Că toate alcătuiau o grămadă încâlcită de 
informaţii care nu făceau decât să-i agraveze durerea de cap şi să-i provoace 
şi mai mult stres. 


În adâncul său, simţise asta pe parcursul întregii sale cariere în poliţie, 
însă niciodată nu fusese atât de limpede ca acum. Că el, spre deosebire, de 
exemplu, de detectivul suedez Fabian Risk, n-avea deloc acea dorinţă de a 
rezolva cu orice preţ cazurile şi de a se asigura că făptaşul este arestat. Se 
înţelege de la sine că şi el voia ca vinovaţii să-şi primească pedeapsa. Însă 
nu pe asta se concentra el cel mai mult. Mai degrabă era preocupat să facă 
ceea ce trebuie şi, pe cât posibil, să nu calce pe nimeni pe bătături, astfel 
încât, până la urmă, să fie promovat. 

Cu alte cuvinte, era un impostor. Un şarlatan care reuşea să treacă 
fraudulos dintr-o anchetă în alta. Singurul talent pe care îl avea era să stea la 
şedinţe şi să dea impresia că ascultă şi ştie despre ce vorbeşte. Un talent atât 
de perfecționat, încât uneori chiar şi el credea asta. 

Şi acum stătea aici, în colţul în care se vârâse singur şi, impostor sau nu, 
el era cel care trebuia să facă ancheta să avanseze, aşa că pe drumul înapoi 
în hol şi pe scară spre etaj a încercat să se convingă că, la urma urmei, 
investigația nu bătea pasul pe loc. 

Mogens Klinge a fost identificat şi găsiseră indicii care arătau că o a treia 
persoană — sau chiar mai multe — era implicată în crime. Încă nu ştiau cine 
este femeia, însă cu cicatricea ei în formă de cruce nu era decât o chestiune 
de timp până să afle. În plus, nu trecuse nici măcar o zi întreagă. Sigur, 
sperase să meargă mai repede. Însă asta a fost de dimineaţă. Acum ştia mai 
multe şi, spre deosebire de Sleizner, se aştepta să dureze mai mult. 

A deschis una dintre cele trei uşi din holul de la etaj şi a intrat într-un 
dormitor mobilat cu un pat dublu şi noptiere, câteva dulapuri şi un televizor 
montat pe perete. 

Nu se vedea niciun indiciu că aici ar fi făcut Klinge sex cu necunoscuta 
înainte să-şi vâre în gură ţeava pistolului. Nu erau stropi de sânge pe pereți, 
pe covor sau pe cuvertura de pe pat. 

Nu că s-ar fi aşteptat la aşa ceva. Kartoffelraekkerne, cu vecinii lui 
nemaipomeniţi, nu era locul în care să aduci acasă o prostituată. Nu era nici 
locul în care două cadavre să poată fi îndepărtate pe neobservate, fie şi în 
toiul nopţii. Nu, oriunde s-or fi săvârşit crimele, nu era aici. 

A plecat din dormitor şi a deschis uşa camerei de alături. La fel ca 
celelalte, avea prea multe mobile, dar, în acelaşi timp, era plăcută, cu un 
fotoliu îmbietor completat de un taburet. Un perete era acoperit cu cărți şi 
înconjura un spaţiu de lucru, adică un birou vechi care era gol, în afară de 
un borcan cu creioane şi un magnet cu agrafe pentru hârtie. 


La fel ca în living, la fereastră erau câteva ghivece cu flori. Aici erau 
trandafiri japonezi roz şi roşii, toţi înfloriți. Nu erau florile cel mai uşor de 
cultivat, şi nu se aştepta ca Klinge să fie aşa bun grădinar. 

Însă cei mai mulţi oameni au lucruri pe care nu le dezvăluie, iar florile de 
toate felurile erau, de fapt, ceva ce-i plăcuse dintotdeauna. Obişnuia ca o 
dată pe lună să-i cumpere lui Lone un buchet mare. Pretextul era să-şi arate 
dragostea față de ea şi să-i facă o bucurie, şi adesea dădea rezultat, cu toate 
că le cumpăra în primul rând pentru el însuşi. 

S-a dus la fotoliu şi s-a uitat pe fereastră în curticica din spate, unde erau 
un grătar cu capac, mobilier de grădină şi un uscător pliant strâns. Terenul 
era despărţit de vecini de un zid de cărămidă înalt. Însă o uşă dintr-un colţ 
făcea posibilă trecerea liberă în curtea vecină şi, ca să se asigure, a hotărât 
să afle cine era vecinul. 

Însă atenţia îi era concentrată nu pe curtea din spate, ci pe pervazul 
ferestrei. Sau, mai bine zis, pe colţul de plastic cenuşiu care se itea de după 
unul dintre ghivece. I-a venit în minte o aripioară de rechin. Ca şi cum 
banalul colț de plastic i-ar fi stârnit o amintire pe care nu ştia că o are. 

De-abia când a dat deoparte ghiveciul şi a văzut vechiul telefon mobil 
Ericsson de un galben intens a înţeles de ce. La începutul anilor 2000 
denumirea populară nu era Ericsson 310S, ci „„Aripioară de rechin”. 
Avusese şi el unul câţiva ani şi îşi amintea cât de mult îi plăcuse, în ciuda 
antenei prea mari, care-l făcea imposibil de ținut în buzunarul pantalonilor. 

Cu doar zece ani înainte fusese o capodoperă a tehnicii, cu o baterie care 
tinea mai mult de o săptămână, şi peste zece ani ar fi cu siguranţă destul de 
retro ca să ne putem aştepta ca valoarea de vânzare să fie mai mare decât la 
apariţia lui pe piaţă. Însă în prezent nu era decât o halcă urâtă şi proastă de 
plastic care, dacă nu fusese deja aruncată la gunoi, în cele mai multe cazuri 
era uitată într-un sertar şi se aduna praful pe ea. Din acest motiv, era 
interesant faptul că Klinge îl avea la vedere. Mai ales dacă te gândeşti că 
avea cu el în maşină un Samsung Galaxy nou. 

A luat mobilul în mână şi a constatat că nu era nici măcar prăfuit. Apoi a 
încercat să-l deschidă. Mişcarea era în memoria sa musculară. Însă era deja 
deschis, şi când s-a luminat ecranul, indicatorul nivelului de încărcare a 
bateriei, aflat în dreapta, arăta că mai era încărcată doar pe sfert. În plus, 
cele patru bare din stânga erau dovada faptului că avea o cartelă SIM care 
funcţiona. 

Telefonul era din vremea în care nu erau parole peste tot, ceea ce 


însemna că era destul să dea clic pe meniu şi să se uite pe acolo. 

În afară de diferite numere de servicii, pe lista contactelor era un singur 
nume, Contact]. A rezistat ispitei să apese pe butonul verde ca să vadă cine 
răspunde şi a derulat lista apelurilor, însă a constatat că, în afară de cazul în 
care era ştearsă, nu fusese făcut nici măcar un apel. Însă fuseseră trimise 
câteva mesaje. 

Test a fost primul mesaj de la Contact. Şi anume, pe 16 aprilie la ora 
11:23. După şase minute, în aceeaşi zi, a venit răspunsul de la Klinge sub 
forma unui OK. 

După aceea trecuseră alte cinci ore şi jumătate până să sosească un grup 
de mesaje. 

— Don t ask me, s-a auzit, brusc, o voce la parter. Maybe he just forgot to 
close it when he left“. 

— You don t just forget to close and lock the door''“, s-a auzit altcineva. 

Hesk s-a uitat în jur după vreo cale de scăpare. Nu exista vreun balcon, şi 
nici genunchii, nici şoldurile sale n-ar fi rezistat unei sărituri pe terasa 
pavată de dedesubt. În realitate, ar fi trebuit doar să-şi scoată legitimaţia de 
poliţie, să coboare şi să afle cine sunt. Însă era prea speriat. Pentru prima 
dată de când îşi amintea, era îngrijorat de ce s-ar putea întâmpla într-o 
confruntare. 

Şi înainte să aibă timp să se gândească la asta, s-a întors în dormitorul de 
alături şi s-a închis într-unul dintre dulapuri. Nu mai făcuse niciodată aşa 
ceva, în afară de momentele în care se juca de-a v-aţi ascunselea cu copiii, 
şi părea complet absurd. Însă n-a găsit nimic mai bun. 

În plus, nu era înarmat. Pistolul era, ca întotdeauna, în dulapul cu arme 
de la sediu, şi ultima dată când îl folosise a fost în poligon, iarna trecută. De 
fapt, nu-l folosise niciodată pe teren. Însă acum îi simţea lipsa. Acum, când 
stătea ghemuit în întuneric sub umeraşe cu cămăși şi pantaloni şi auzea cum 
cei doi bărbaţi urcau pe scară. 

— We should be close now, very close'!*, s-a auzit unul dintre ei. 

— Lets hope you're right, s-a auzit celălalt, care intra în dormitor. 1t 
already took way too longi!%. 

Şi-a ținut răsuflarea şi s-a întrebat dacă n-ar trebui să se năpustească la 
el, încercând să-l doboare. Avea de partea lui elementul surprizei. Însă era 
tot ce avea. Tot restul era împotriva lui. Forţa, echilibrul, viteza. N-avea 
nimic din toate astea. Cu alte cuvinte, n-avea nicio şansă. 

Faptul că bărbatul a venit mai aproape n-a îmbunătățit cu nimic lucrurile. 


414) 


Atât de aproape, că putea să-i audă şuieratul uşor al respirației pe nas. 

Când a deschis dulapul, puţin după aceea, n-a fost încet, ci cu o 
smucitură puternică, de parcă ar fi fost pregătit să fie cineva înăuntru şi să 
se repeadă la el. 

Nu conta prea mult că a fost dulapul de alături. În câteva secunde avea să 
fie deschisă uşa sa, şi singurul lucru pe care îl putea face era să se arunce 
afară şi să spere că va fi bine. 

— In here, a strigat celălalt, ceea ce l-a făcut pe bărbat să plece din 
dormitor. At least according to the screen. It should be here somewhere in 
this room”. 

— So find it then. Don t just stand there. Find it.“ 

S-a auzit cum sunt scoase şi golite sertarele biroului în camera de alături, 
cum e mişcat fotoliul şi cum unul dintre ghivece aterizează pe podea. 

— Js it still supposed to be here? 

— Yes. Look for yourself. 

— Okay, I'm calling it. 

— Sure? 

— You have a better idea? We're running out of time.” 

Mâinile îi tremurau de frică şi nu voiau să-l asculte. Însă până la urmă a 
scos din buzunar vechiul Ericsson tocmai când se lumina ecranul. Totuşi, 
telefonul n-a avut timp să scoată vreun sunet înainte ca el să apese pe 
butonul roşu; l-a ţinut apăsat până ce ecranul s-a stins din nou. 

Flătan s-a prezentat şoferului ambulanţei într-o daneză cursivă şi l-a 
dirijat până la morga din Helsingborg. Acolo a semnat câteva documente, 
apoi au pus împreună sacul negru pentru cadavre pe una dintre tărgile 
morgil. 

Însă amintirile lui Fabian din ultima jumătate de oră erau sporadice. 
Poate că a dat din cap de câteva ori în ambulanţă. Poate că nu. Ceva din el 
se închisese şi împiedica orice contact cu lumea exterioară şi, mai ales, cu 
sine. 

Când Flătan s-a oprit în fața colegului său, Arne Gruvesson, a văzut că 
vorbeau. Însă n-a auzit decât frânturi, în care Gruvesson se întreba ce caută 
Flătan acolo când e în mijlocul concediului. 

— Doar un pic de examinare. 

Flătan a zâmbit. 

— Nimic care să te îngrijoreze. Aşa că du-te să bei o cafea şi să joci 
Murder Snails, sau fă orice altceva. 

În mod normal, Fabian ar fi intervenit, perfect conştient că Flătan şi 
Gruvesson sunt o combinaţie imposibilă. Acum nu putea decât să stea acolo 
ŞI să se uite la cei doi colegi ca şi cum ar fi trecut încet pe lângă un accident 
în trafic. 

Nu-şi putea aminti cum au ajuns în sala de disecții. Brusc, erau în camera 
luminată intens, cu podea din plăci de gresie şi orificii de scurgere, mese de 
examinare strălucitoare sub lămpi puternice şi instrumente dezinfectate. 

De-abia când şi-a vârât mâinile sub sacul pentru cadavre şi a simțit pe 
antebraţe greutatea picioarelor lui Theodor, realitatea a reuşit să răzbată prin 
toate straturile. 

Fiul său era mort. 

Era cu adevărat mort şi nimic nu-l mai putea aduce vreodată înapoi. 

La morga din Helsingør avusese mintea plină de întrebări la care voia 
răspuns. Fusese convins că e ceva dubios. Acum totul dispăruse. Fiul său nu 
mai era. Ăsta era un punct, nu o virgulă sau un răspuns vag, care să lase loc 
de alte întrebări. 

Aici se încheia povestea lui Theodor. 

— Te las să lucrezi în linişte. 

Era prea fragil ca să stea şi să se uite cum fiul său e disecat. 


— Aştept afară. 

— Nici vorbă. Rămâi. 

Flătan a tras fermoarul sacului până la capăt, aşa încât Theodor a apărut 
în întregime, culcat pe spate, cu ochii închişi şi mâinile aşezate pe stomac. 

— De obicei e aici asistenta mea. Însă e în concediu. 

I-a întins un halat verde. 

Fabian a şovăit, însă şi-a pus halatul şi a tras sacul în jos, iar Flătan a 
ridicat cadavrul. 

Nu era sigur că avea să poată rezista la toată autopsia. Însă poate că exact 
asta era ceea ce îi trebuia. Ca să poată accepta faptul că nu mai depinde de 
el. Că nu-i mai rămăsese altceva de făcut decât să se ducă acasă şi să aibă 
grijă de cei care îi mai rămăseseră. 

Flătan se apucase deja să îndepărteze hainele de pe cadavru cu o foarfecă 
mare. Întâi cămaşa, apoi pantalonii, câte un crac pe rând, şi, în cele din 
urmă, şosetele şi chiloţii. 

Fabian ar fi dat orice să schimbe locurile. Orice ca să fie el cel care zace 
acolo, pe suprafața de metal rece. În loc să stea alături de el şi să-şi 
primească pedeapsa cu fiecare răsuflare. 

Dacă n-ar fi fost vânătăile mari de pe piept şi de mai jos, de pe trunchi şi 
şolduri, i-ar fi cerut scuze lui Flătan şi s-ar fi oferit să-i plătească taxiul 
înapoi la petrecere. Însă ceva se trezise în el. 

Ştia deja că Theodor fusese într-o încăierare, de asta îl informase 
Jadwiga. Îi spuseseră cei din închisoare că fiul lui, fără să fie provocat, s-a 
repezit la alt deținut în sala de mese şi a fost acuzat de atac deosebit de grav. 
Însă aceste urme vânăt-cenuşii spuneau cu totul altă poveste. Una în care 
fusese bătut. 

Tocmai voia să-l întrebe pe Flătan despre ele. Cât de vechi sunt şi cât de 
puternice trebuie să fi fost loviturile. Dacă se putea vedea că sunt provocate 
de o persoană sau de mai multe, dacă au fost lovituri cu piciorul sau poate 
cu arme. Însă Flătan cerceta concentrat cu lupa ceva de pe palma dreaptă a 
lui Theodor. 

— Ai găsit ceva? 

Răspunsul a venit sub forma unei mâini întinse. 

— Pensetă, te rog. 

Fabian s-a dus la unul dintre grupurile de instrumente înşirate pe o pânză 
verde, a ales una dintre pensete şi i-a dat-o. 

— O vezi? Flătan a ridicat penseta. Vezi chestia asta? 


Fabian a încuviinţat şi s-a aplecat să examineze ţeapa de metal lungă de 
o jumătate de centimetru. 

— Dar ce este? 

— Dacă te mulțumeşti cu o presupunere, aş zice că e vârful unei piuneze. 

— Piuneză? De unde o fi făcut rost de ea? 

— Exact asta mă întreb, şi trebuie să spun că totul e un pic ciudat, a zis 
Flătan şi a examinat palma. Sunt şi urme de sânge în jurul rănii, ceea ce 
arată că era în viaţă când a fost făcută. Dar hai să ne ducem la vânătăi. 

A pus ţeapa de metal într-o punguţă de plastic etanşabilă. 

Fabian a încuviinţat. 

— Au zis că el... că el a atacat pe cineva. Asta au zis. Că el a fost 
agresorul. Aşa că l-am mustrat... Am zis că trebuie să-şi adune minţile dacă 
e să aibă vreo şansă la proces. 

— Ce poţi face mai mult decât ceea ce crezi că e bine? 

— Pur şi simplu, nu pricep de ce nimeni nu mi-a spus. De ce n-a spus 
nimeni cum a fost. Nici măcar el. M-am dus de mai multe ori acolo... 

— Hei... Flătan i-a pus mâna pe umăr. Poate că ar fi bine să te duci 
acasă la ai tăi, iar eu continui aici şi te caut de îndată ce am terminat. 

— Nu, rămân. Oricum e deja prea târziu, aşa că mai bine stau aici, şi 
vreau să-mi spui ce vezi. Bine? Fără să-mi ascunzi nimic. Vreau să aud tot. 

Flătan a spus oftând „bine”, fără nicio tragere de inimă, şi a început să 
examineze vânătăile de pe şolduri, trunchi şi piept. Apoi a prins cu 
amândouă mâinile corpul şi l-a tras într-o parte ca să poată examina spatele, 
care şi el era plin de vânătăi mari. 

— După cum vezi, nu încape nicio îndoială că a fost brutalizat. Scenariul 
este, probabil, că a fost trântit pe jos şi a primit lovituri cu picioarele şi cu 
pumnii. 

— Vreo armă? 

— Greu de spus. Sunt multe vase de sânge sparte, dar ar putea la fel de 
bine să fi fost provocate de ghete cu vârf de oţel sau de orice altceva. Ceea 
ce este ciudat, totuşi, este faptul că nu există vânătăi pe antebraţe sau tibii. 

— ŞI de ce este ciudat? 

— Păi, gândeşte-te. Zaci pe jos şi încasezi şuturi şi pumni. Ce faci? 

— Încerc să mă apăr. 

— Exact. Te ghemuieşti în poziţie fetală şi te faci cât mai mic posibil, 
ceea ce, mai mult sau mai puţin, are întotdeauna ca rezultat vătămarea 
antebraţelor şi tibulor. Problema pentru agresor este că astfel de vătămări se 


văd dacă victima poartă cămaşă cu mânecă scurtă, ca în închisoarea din 
Helsingør. 

— Aşadar, n-a fost doar unul. 

— Aş zice cel puțin trei. 

— Doi îl țineau strâns de brațe şi de picioare şi al treilea îl lovea. 

Imaginile au fulgerat în sinea lui ca muştele care nu se dau duse de pe un 
cadavru. 

Trebuie să fi fost ceilalți din „Banda Smiley”, care aşteptau şi ei 
procesul. Aveau toate motivele din lume să-l facă pe Theodor să-şi retragă 
mărturia împotriva lor şi, din ce văzuse în filmele în care omorau în bătaie 
oameni fără adăpost, acesta era stilul lor. Singura chestie era că, exact din 
acest motiv, ar fi trebuit să fie ținuți în secții separate. 

— Şi mai e ceva. 

Flätan a arătat cu degetul. 

— Vezi petele maronii de aici, de sus? Sunt vechi de până la două 
săptămâni, iar cele galbene şi verzi de aici, cam de o săptămână. 

— Deci s-a întâmplat mai mult decât o dată? 

Flătan a încuviinţat. 

— Urmele negre-vineţii de aici şi de acolo sunt de numai patru-cinci 
zile. 

Cu alte cuvinte, o brutalizare aproape sistematică. Şi totuşi, nimeni n-a 
spus nimic. Nici Jadwiga Komorovski, nici procurorul sau gardienii. N-au 
ştiut de asta, sau totul era doar o mare muşamalizare? 

— Au zis ceva despre felul în care s-a spânzurat? a continuat Flătan, care 
acum cerceta urmele din jurul gâtului lui Theodor. 

— Da, se pare că a reuşit să demonteze patul de pe perete şi l-a pus 
vertical ca să poată prinde laţul de picioarele de sus. 

— Şi laţul, ce au zis de el? 

— Că a rupt în fâşii cearşaful şi le-a împletit într-o frânghie. 

— O frânghie împletită? 

Flătan s-a răsucit spre Fabian, care a încuviinţat şi a ridicat din umeri. 

— E interesant, a mormăit el şi s-a întors la examinare, dând cu grijă 
într-o parte capul lui Theodor ca să poată cerceta mai bine semnele cu lupa. 
M-ar surprinde ca aici să fie urme ale unor fâşii de cearşaf împletite. Măcar 
atât pot să spun. 

— E ceea ce au zis. 

— Fireşte, ca să pot fi complet sigur ar trebui să examinez laţul, ca să 


văd dacă se potriveşte cu urmele. Dar n-ar trebui să ne bazăm pe asta. 

— Chiar se poate vedea doar cu lupa? 

— Crede-mă. Se poate vedea destul, iar împletiturile sunt un lucru 
despre care ştiu câte ceva. Hai să spunem că aşa s-a întâmplat. Că el a rupt 
cearşafurile în fâşii şi le-a împletit. Probabil a împletit trei fâşii de cearşaf, 
care în niciun caz nu i-ar fi putut susține greutatea. Ceea ce înseamnă că a 
făcut trei astfel de împletituri, pe care apoi le-a împletit laolaltă într-una mai 
solidă, şi ea n-ar fi lăsat niciodată un semn ca acesta. Alternativa ar fi că el a 
folosit deodată cele nouă fâşii într-o singură împletitură, care atunci ar fi 
avut o suprafaţă mai netedă. Dar, în afară de cazul în care fiul tău era un as 
al dantelăriei, mi se pare improbabil. 

— ŞI atunci ce a folosit? 

— O funie sau un cablu electric de vreun fel. Ceva cu o suprafaţă destul 
de netedă. 

L-au mințit dinadins sau doar au bâjbâit după o explicaţie rezonabil de 
plauzibilă ca să aibă ceva de spus şi el să fie mulţumit? Strigase la ei şi le 
ceruse răspunsuri, aşa că nu era chiar atât de ciudat că, strânşi cu uşa, s-a 
întâmplat să spună ceva ce nu era în întregime adevărat. 

S-a răsucit spre Flătan, care era aplecat peste capul lui Theodor şi dădea 
deoparte buclele negre ca să cerceteze scalpul. Acele bucle răzvrătite care 
au fost întotdeauna marca fiului său, oricât ar fi încercat Sonja să le 
netezească atunci când era mic. Nimic nu le putea împiedica să-şi trăiască 
viaţa proprie. Nici măcar moartea. 

Ceva s-a desprins şi a căzut pe podeaua cu dale albe. Ceva ce trebuie să 
fi fost în părul lui Theodor. 

S-a dus acolo, s-a lăsat pe vine ca să se uite mai bine şi a văzut că e o 
cojiţă colorată de mărimea unei vechi monede de douăzeci şi cinci. A cules- 
o cu o pensetă, a pus-o într-o punguță pentru probe transparentă şi a 
cercetat-o la lumina unei lămpi de examinare. 

Era destul de groasă, peste un milimetru, şi de culoare verde-închis, ceea 
ce era în sine neobişnuit. Nu văzuse celula lui Theodor, dar îi venea greu să 
creadă că pereţii sau tavanul au o culoare atât de întunecată. Însă undeva 
trebuie să fi fost o încăpere cu exact această culoare. O încăpere în care, 
dintr-un anumit motiv, trebuie să fi fost dus Theodor. 

Zumzetul unui aparat de tuns l-a făcut să se întoarcă spre Flătan, care 
tundea buclele lui Theodor, iar ele cădeau una după alta pe podea, fără 
zgomot. Ar fi vrut să-i spună să înceteze. Să strige că e destul. Că n-are 


nevoie să ştie mai mult. Că măcar buclele ar trebui să rămână neatinse. 

Însă ultima poposise deja pe podea, ca un covor negru pufos, iar când a 
ridicat privirea, toate piesele s-au aşezat la locul lor. Atât cojiţa verde-închis 
care îi rămăsese în păr, cât şi urmele mari albastre-gălbui care, ca o boală de 
piele neobişnuită, acopereau părți mari din capul ras. 

Cu geanta de voiaj târâtă pe trotuar, Michael Rønning a trecut zorit pe 
lângă câteva prostituate şi o ceată de drogați gălăgioşi aflați în faţa 
adăpostului Mændenes Hjem, de pe Istedgade. După câțiva paşi, a reuşit în 
ultima clipă să nu calce într-o baltă de vomă. 

Cu alte cuvinte, ceva obişnuit în Copenhaga, în părțile dosnice din 
centru. Locuia aici de mai mult de zece ani şi nici nu mai ştia de câte ori 
fusese întrebat cum suporta toată mizeria de care dădea de îndată ce ieşea 
din clădire. 

Adevărul e că îi plăcea. Cartierul contrabalansa toate construcțiile noi cu 
faţade strălucitoare şi cetățenii bogaţi care îşi plăteau taxele şi ajungeau 
întotdeauna la serviciu la timp. O contragreutate necesară ca să funcționeze 
tot restul din Copenhaga. Fără partea din spate cu tot ce era murdar, obscen 
şi primejdios, nu exista nici partea din față. 

Însă nu avea acum timp să se gândească la asta. N-avea timp nici măcar 
să fie iritat de faptul că Samsonite, Rimowa sau oricare dintre fabricanți de 
genţi de voiaj n-a fost în stare să creeze una care să poată trece fără zgomot 
prea mare pe trotuarele frumoase, însă denivelate. 

Mai era şi stresat. Aşa era de când o ajutase pe Dunja Hougaard să 
pirateze mobilul lui Kim Sleizner. Asta a fost în urmă cu o lună, şi după 
aceea atmosfera la lucru a fost diferită. Era ca şi cum Sleizner ar fi bănuit 
cumva că el e în cârdăşie cu Dunja. Știind bine că ei doi se cunosc, şeful lui 
părea că nu se poate abţine s-o pomenească din când în când, ca şi cum ar fi 
încercat să afle de partea cui este el. Şi, colac peste pupăză, avea senzația 
sinistră că e supravegheat tot timpul. 

Era convins că intrase cineva în apartamentul său. Nu lipsea nimic şi 
toate erau aproape unde ar fi trebuit să fie. Dar numai „aproape”. La fel şi 
cu mobilul. Cu toate că obişnuia să-l readucă zilnic la setările din fabrică, 
pentru a se asigura că nu e piratat, auzea clicuri ciudate care nu se mai 
auziseră niciodată înainte. 

Nu ştia ce mai face Dunja. Și nici nu-i păsa. Sau da, de fapt îi păsa. 
Adevărul era că se trudea să nu-i mai pese. Să taie toate legăturile şi s-o 
aşeze într-o amintire vagă care n-ar ieşi la iveală decât sub hipnoză. 

Însă era greu. A încercat de câteva ori s-o sune, ca să se asigure că e 
bine. Însă ea n-a răspuns. Niciodată n-a catadicsit să ia telefonul ca să-i 


spună doar „salut”. Numai când avea nevoie de ajutorul lui. 

Şi dacă era cineva căruia el să-i ia apărarea, ea fusese. A încălcat atâtea 
repuli şi şi-a asumat atâtea riscuri, încât era tare speriat. Însă o considerase 
prietenă apropiată, şi pentru prieteni faci orice. 

Dar asta a fost atunci, şi acum el trebuia să plătească. 

Prin urmare, hotărâse să rupă orice legătură cu ea. N-avea importanţă că 
ea încercase de câteva ori să-l sune după-amiază. Nu mai voia să participe. 
Se săturase de ea şi de ura ei bolnăvicioasă faţă de Sleizner şi acum avea de 
gând să plece cel puţin două săptămâni şi să stea la noul său iubit, Balthazar 
din Malmö. Îşi luase mobilul, ce-i drept, însă era închis şi aşa avea să 
rămână tot concediul. 

Şi totuşi, nu putea să scape de impresia că este urmărit permanent. Că 
cineva are ochii ațintiți asupra sa. Cineva care avea grijă să rămână la 
distanţa potrivită ca să nu poată fi acuzat de ceva. 

Ca acum un minut, când s-a uitat pentru ultima oară în spate înainte să 
traverseze Reventslowsgade şi să-şi continue drumul prin intrarea laterală a 
gării centrale, unde, din difuzoare, se auzea tare muzică de operă ca să-i 
alunge pe drogați. 

Ce-i drept, n-a avut timp să vadă prea bine bărbatul cu gluga care îi 
umbrea cea mai mare parte a feţei înainte să dispară după toneta cu 
crenvurşti din faţa intrării. Însă era sigur că era acelaşi bărbat scund care 
pândea pe trotuarul de vizavi când a ieşit din clădire. 

După ce a străbătut repede sala principală spre panoul mare de 
informaţii, a constatat că trenul spre Malmö pleca peste două minute de pe 
linia cinci. Până la următorul mai erau douăzeci şi şase de minute. 

S-a uitat în spate, însă n-a văzut bărbatul cu glugă sau alt personaj 
suspect. Asta era şansa lui. Acum trebuia să scape de oricine o fi fost cel 
care îl urmărea. Să nu se mai ostenească să ia bilet de la unul dintre 
automate şi să se asigure doar că prinde trenul. 

Dacă era sau nu cea mai bună hotărâre, rămânea de văzut. În orice caz, a 
fugit spre scări, a pătruns în şuvoiul de călători care urcau şi apoi pe peron, 
spre trenul ale cărui uşi erau pe cale să se închidă. 

Era un lucru şi prostesc, şi interzis, însă n-a şovăit să-şi arunce geanta de 
voiaj între uşile care au protestat scârțâind când s-a înghesuit printre ele şi, 
sub privirile iritate ale celorlalți pasageri, a reuşit s-o smulgă de acolo, astfel 
încât uşile să se poată închide, în cele din urmă. 

Dar n-aveau decât să se holbeze cât pofteau. Important era că urcase şi 


trenul începea să se îndepărteze de gară. Dacă venea un conductor şi îi cerea 
biletul, asta era. Ce conta o amendă în comparaţie cu a sta pe peron aproape 
o jumătate de oră şi a aştepta, pur şi simplu, ca blestematul ăla scund să-l 
găsească iar? 

Şi-a şters transpirația de pe frunte, a ridicat geanta de voiaj şi şi-a făcut 
loc cu grijă pe coridorul îngust, dincolo de toaletă, spre şirurile de scaune 
dintre care câteva erau libere. 

În spate a auzit cum la toaletă e trasă apa şi se deschide uşa. Însă a 
reacţionat de-abia când o mână l-a înşfăcat de umăr. 

N-a avut timp să se răsucească înainte ca altă mână s-o prindă pe a sa, a 
fost tras în cabina mică şi apăsat cu faţa de un perete, în vreme ce uşa din 
spatele său era închisă şi încuiată. Apoi mâinile şi-au slăbit strânsoarea şi a 
putut să se răsucească spre bărbatul cel scund. Care nu era bărbat. 

În primele fracțiuni din următoarea secundă, confuzia a fost atât de 
ameţitoare, încât a trebuit să se țină de ceva ca să nu-şi piardă echilibrul. 
De-abia când a fost absolut sigur că nu-l înşală ochii, că exact aşa este, cu 
toate că nu putea pune lucrurile cap la cap, de-abia atunci a îndrăznit să se 
desprindă. 

— Dunja? a bâiguit după alte câteva secunde. Ce mama naibii? Tu ai fost 
tot timpul cea care... 

— Michael, i-a tăiat ea vorba şi i-a pus arătătorul pe gură. Nu acum. 
Timpul e prea scurt. 

Şi-a dat gluga jos ca el să-i poată vedea toată faţa şi părul argintiu tuns 
scurt. 

— Îţi promit să lămuresc totul de îndată ce se termină asta. Însă în clipa 
asta am nevoie de ajutorul tău. Bine? 

— Ajutorul? A izbucnit în râs. Deci, acum îți convine. Iarăşi. Evident că 
Dunja îl urmărise. Însă am veşti proaste. Şi anume că nu mai sunt în jocul 
ăsta. A clătinat din cap. Aşa că vrei, te rog, să fii atât de bună să te dai 
deoparte ca să pot să ies de aici? Ştii, nu m-am dat niciodată în vânt după 
toaletele publice. 

A încercat să treacă pe lângă ea, însă n-a avut nicio şansă când l-a prins 
iar ŞI l-a împins în oglinda de deasupra chiuvetei. 

— Nu-i niciun joc. L-a privit drept în ochi. E grav, Michael. Al dracului 
de grav. 

El i-a susținut privirea şi a clătinat din cap. 

— Te-ai antrenat şi asta e cu siguranță bine atât pentru ținută, cât şi 


pentru respectul de sine. Însă dacă nu dai drumul repede cămăşii mele 
proaspăt călcate o să răcnesc după ajutor. Şi pot să-ți jur. Dacă mă pricep la 
ceva, este la răcnit. 

Dunja a şovăit, dar în cele din urmă i-a dat drumul. 

— Îmi pare rău. Însă trebuie să vorbim într-un loc izolat, şi n-am văzut 
nici o altă posibilitate în afară de asta după ce ai refuzat să-mi răspunzi când 
te-am sunat. 

— Tu trebuie să vorbeşti cu mine. Noi nu trebuie să facem nimic. 

— Michael, înțeleg că eşti supărat. Ştiu că am fost cea mai rea prietenă 
din lume în ultimele luni. Însă de îndată ce se termină asta, îţi promit să fac 
totul ca să... 

— Dunja, e mult de când am încetat să fiu supărat, a întrerupt-o el. În 
acest moment nu sunt decât speriat. De gândul că o să-mi pierd serviciul. 
De focul cu care te joci. De cum se vor termina toate astea. Şi tu ar trebui să 
fii. Aşa că sfatul meu este să laşi tot rahatul ăsta şi să te întorci la viața ta. 

— Care viaţă? Nu există nimic la care să mă întorc. Nu atâta vreme cât 
Sleizner e liber. El sau eu, nu pricepi asta? Dacă mă găseşte, s-a terminat 
de-a binelea. 

— Da, ştim cu toţii că Sleizner nu-i cea mai bună odraslă a lui 
Dumnezeu. Dar, Dunja, exagerezi. Ţi s-a pus pata. Eşti complet obsedată. 

Dunja a clătinat din cap. 

— N-am nevoie să exagerez. Asta-i problema. E el mincinos? Da. Un 
porc violator scârbos şi lhbidinos? Ia ghiceşte. Complet psihopat? Absolut. 
Însă ăsta nu-i decât vârful aisbergului. Dacă vrei să-l descrii corect trebuie 
să găseşti cuvinte cu totul noi. Aşa că nu, nu pot să renunţ, pur şi simplu, şi 
să pretind că totul e minunat. Pentru că asta n-o să se termine cu mine. Las- 
o baltă. Omul ăla o s-o ţină tot aşa până ce îl îndepărtează cineva definitiv. 
Să nu crezi altceva. 

— Deci, ce ai? Ce anume mi-a scăpat mie şi este aşa de incredibil de 
sinistru? Şi să nu începi iar că a încercat să te violeze, te-a dat afară şi a 
făcut totul ca să-ţi saboteze anchetele, pentru că deja... 

— Michael, i-a tăiat vorba Dunja. Ultimul lucru despre care e vorba aici 
e ce mi-a făcut mie. Sincer, nici că ar putea să-mi pese mai puţin. În schimb, 
îmi pasă de tot ce nu ştim şi de tot ce încă n-a făcut, dar o să facă. De 
exemplu, chiar acum se întâmplă să ştiu că clocește ceva mare, şi aici intri 
tu în peisaj. 

— Cloceşte ceva mare? Îţi baţi joc de mine? Asta îmi spui? După o lună 


întreagă în care i-a fost piratat telefonul. 

— Sigur că am găsit o mulțime de lucruri mai concrete, însă... 

— Dunja, a întrerupt-o el. Hai să le spunem şi noi o dată lucrurilor pe 
nume. Din cât îmi dau seama, n-ai nimic. N-ai decât o teorie că ceea ce face 
el va fi aşa de scandalos, încât va trebui să fie împuşcat cu archebuzele în 
zori. 

— Bun, a mințit neobişnuit de puțin în ultima vreme, asta e adevărat. 
Însă acum a început iar, şi de azi-dimineață nimic nu mai e la fel. Ascultă 
un pic asta. 

Şi-a scos mobilul şi a deschis câteva fişiere de sunet editate. 

„Chestia e că toate documentele trebuie să fie pregătite”, s-a auzit vocea 
unui bărbat. „Comunicatul ăsta pe care îl ceri tu nu e puțin lucru.” 

„Desigur. Îmi fac griji doar...”, s-a auzit vocea lui Sleizner. „.... ar putea 
să fie o problemă mult mai mare decât Klinge.” 

„Kim, m-am săturat să aud toate astea şi, după părerea mea, eşti obsedat. 
Dar asta-i treaba ta. Mâine la miezul nopţii apare. Nici mai devreme, nici 
mai târziu.” 

Dunja a oprit înregistrarea. 

— Dacă n-ai auzit, îţi spun eu că Mogens Klinge, directorul executiv al 
PET, este unul dintre cadavrele găsite în maşina din port. 

— Bine, a zis el şi a încuviinţat din cap. 

— ŞI, din cât am înţeles, asta e o mare problemă pentru aceşti domni. 
Încă nu ştim exact de ce, şi nu pentru asta sunt aici. 

— De fapt, de ce eşti aici? 

— Ca să aflu ce anume ar putea să fie o problemă mult mai mare decăt 
Klinge, şi aici intrați în peisaj tu şi comunicatul care apare la miezul nopţii. 
Probabil este deja pregătit undeva, pe circuitul vostru intern, şi aşteaptă 
doar o aprobare ca să fie trimis. 

Rønning a ridicat din umeri. 

— Ar putea să fie oriunde şi e aproape sigur că e cifrat. 

— Cifrarea nu-i o problemă. Ne ocupăm noi de ea. Ce ne trebuie este 
ajutor ca să trecem de sistemele de protecție, ca să ne trimitem înăuntru 
„păianjenir”, iar după ce şi-au făcut treaba, ne trebuie cineva dinăuntru care 
să ne şteargă urmele. 

Rønning s-a uitat la Dunja şi a mângâiat-o uşor pe obraz. 

— Nu cred că pricepi ce mult te iubesc. Cât de importantă ai fost şi încă 
eşti pentru mine. Şi cât de rănit am fost când ai dispărut, pur şi simplu. 


— Michael, ştiu toate astea, însă acum... 

— Nu, acum vorbesc eu, şi vreau să asculți, pentru că încă nu pari să 
pricepi despre ce naiba este vorba. A tăcut şi şi-a masat tâmplele înainte să 
continue. Sigur că vreau să te ajut. Sigur că vreau să fac orice pentru tine. 
Însă ultimul lucru de care ai nevoie acum este ajutorul să străpungi 
sistemele de protecţie ale circuitului intern al poliției. 

— Asta e ceea ce ai de spus? 

— Dunja. Toate astea, orice vei fi făcând, au mers prea departe. 

— După toți aceşti ani. După toate prin care am trecut împreună. 

— Dar, la naiba, nu vezi ce faci? Că ar trebui să te duci la doctor înainte 
să fie prea târziu? 

— E în ordine, acum ştiu. Dunja a încuviinţat din cap cu asprime. Bine, 
acum ştiu care ţi-e poziția şi îți urez o viaţă al dracului de fantastică 
împreună cu noul tău iubit din Malmö. Mai e ceva de spus? 

— Nu, nu mal e. 

— Atunci nu mai rămâne decât să pleci. Ce mai aştepţi? O îmbrățişare? 
Un „e în ordine, înţeleg, hai să cinăm împreună când se termină asta”? 

— Nu, aştept să-mi înapoiezi cheile apartamentului. 

Dunja s-a uitat la mâna lui întinsă, apoi şi-a ridicat privirea spre ochii lui, 
pe când scotea din buzunarul interior legătura de chei şi i-o dădea, 
încercând să zâmbească. 

— Şi cine o să-ţi ude florile cât nu eşti acasă? 

Rønning nu i-a răspuns la zâmbet, a clătinat doar din cap, a trecut pe 
lângă ea, a descuiat uşa şi a deschis-o. Dar s-a oprit din drum şi s-a răsucit. 

— Sper cu adevărat să-mi urmezi sfatul şi să te duci la doctor. Dar... A 
tăcut, şovăind dacă să continue. Dacă te cunosc bine, mai degrabă mâine- 
seară o să-ți faci rost de un agent de poliţie, tânăr, în uniformă, care are 
stație de emisie-recepție. Sigur, e sâmbătă, nu marţi, însă toţi trebuie să 
facem sacrificii uneori. 

Jan Hesk a avut grijă să nu meargă cu maşina direct acasă. A parcat la 
depărtare de o stradă, pe Uralvej, la capătul estic, în Amager, în sudul 
oraşului. Apoi a rămas aşezat la volan şi a încercat să-şi facă respirația să 
ajungă la ceva care ar putea să semene cu ritmul normal. 

Însă n-a izbutit. Circula prin el atâta adrenalină, încât era extrem de 
încordat, ceea ce îl făcea să fie în acelaşi timp aţâţat şi îngrijorat. 

În sfârşit, dăduse de o urmă. El. Nu ei. Nu întreaga echipă într-un efort 
comun, ci el singur. Şi asta era exact ce îi trebuia ca să le arate, nu numai lui 
Heinesen şi celorlalți, ci mai ales lui Sleizner, că îşi merită promovarea. Că, 
la urma urmei, este cineva de care trebuie să se țină seama. 

Totodată, nu fusese în viaţa lui atât de speriat ca atunci când stătea în 
dulapul ăla cu mobilul închis în mână şi încerca să-şi țină răsuflarea. 

N-avea nicio idee cine erau cei doi bărbaţi care intraseră şi scotociseră 
prin casa lui Klinge. Dacă era să ghicească, erau un fel de agenți de 
securitate angajaţi de cineva. În orice caz, nu încăpea nicio îndoială că erau 
aceiaşi doi bărbaţi care veniseră să schimbe becurile în timpul autopsiei de 
la morgă. 

De ambele dăţi, vorbiseră între ei în engleză. Unul cu accent clar est- 
european, iar celălalt, care era evident că e mai mare în grad, vorbea fluent 
daneza. Însă n-avea nicio idee cine îi plătea. 

Nu încăpea îndoială că a procedat bine ascunzându-se. La doar câteva 
minute după ce a închis mobilul, unul dintre ei a primit un apel, după care 
au dispărut brusc, la fel de repede cum apăruseră. 

Însă nu mai putea continua să se ascundă. Probabil îl identificaseră deja 
ca şeful investigaţiei şi, judecând după procedeele lor, era doar o chestiune 
de timp până să-i facă o vizită. 

Soluţia era să adopte strategia exact opusă celei urmate până acum, în 
care avuseseră grijă să țină cât mai mult ancheta în spatele uşilor închise. 
De acum încolo, aveau să iasă în public şi să informeze cât mai multă lume 
posibil. De fapt, era ultimul lucru pe care şi-l dorea, însă cu cât ştia mai 
multă lume ce au găsit şi unde ajunseseră cu investigația, cu atât ar fi fost el 
mai imun şi mai lipsit de interes în ochii lor. 

Primul lucru pe care avea să-l facă era să ţină o conferinţă de presă. 
Chiar a doua zi dimineață putea să cheme toate ziarele, posturile de radio şi 


cele de televiziune şi să spună cea mai mare parte din ce aflaseră. 

Deja îi dezvăluise lui Heinesen ideea pe când mergea cu maşina spre 
casă şi, cum era de aşteptat, el a propus să-l informeze pe Sleizner, care 
ceruse în mod expres să fie ținut la curent permanent. După părerea lui 
Heinesen, a nu face asta putea fi văzut ca un refuz clar de a se supune 
ordinelor. 

Cu siguranță, aşa era, însă rămăsese ferm pe poziție. A-l informa pe 
Sleizner despre conferința de presă era acelaşi lucru cu a-l lăsa să preia 
controlul. Ceea ce pe Heinesen, evident, nu-l deranja deloc. Nu avusese 
niciodată ambiția să devină şef şi n-avea nimic împotrivă să rămână în 
planul secund. 

Însă în ce-l privea pe el, n-avea de ales. În clipa în care ajungea să fie în 
umbra lui Sleizner, avea să fie retrogradat pe vecie la rangul de şef de nivel 
mediu ineficient, căruia nu 1 se îngăduie să aibă vreun gând independent. 
Faptul că echipa sa n-ar mai putea controla cine ce anume ştie era încă un 
argument ca să nu-l implice pe Sleizner. 

A scos mobilul vechi Ericsson şi l-a cântărit în mână. Asta era ceea ce 
căutau cei doi bărbaţi, nu era nicio îndoială. Aveau acces la echipament 
destul de avansat ca să fie în stare să facă triangulația până în camera de 
lucru, şi în mai puţin de un minut şi jumătate după ce el a închis telefonul 
şi-au dat seama că este întrerupt contactul cu el. 

Nu i-a scăpat frustrarea din camera de alături. La început au presupus că 
echipamentul lor a dat o eroare, şi vorbitorul de daneză nu s-a sfiit să-l 
critice. A urmat teoria că bateria mobilului s-a descărcat, drept care în 
următoarea jumătate de oră au întors cu susul în jos camera de lucru, înainte 
să primească brusc un telefon şi să plece din casă. 

El a mai stat în dulap încă o jumătate de oră până să îndrăznească să 
deschidă uşile şi să iasă. Nu mai era nimeni nici în casă, nici afară. Până şi 
strada din faţa casei se golise de lume. Nu mai erau nici copii la joacă, nici 
adulții care sărbătoreau o zi de naştere. 

Apoi s-a grăbit să ajungă la maşină, a luat-o spre sud, către Amager, a 
parcat maşina la depărtare de o stradă de casă şi acum stătea acolo de mai 
bine de douăzeci de minute, încercând să se convingă pe sine că nu-i niciun 
pericol să meargă acasă. 

Cu toate acestea, a mai aşteptat cinci minute până să iasă, în cele din 
urmă, din maşină, s-o încuie şi să-şi continue drumul pe Sumatravej până pe 
Japanvej, unde, după ce s-a uitat în spate, a intrat în curte şi a trecut pe 


lângă jucăriile copiilor, care erau împrăştiate pe peluză. 

Uşa casei era descuiată, ca de obicei, dar, spre uşurarea sa, nu erau în hol 
nici Lone, nici copiii. Nu că n-ar fi vrut să-i vadă. Dimpotrivă. Însă nu în 
clipa asta. Lone ar observa imediat că ceva nu-i în ordine şi s-ar îngrijora. 
De aceea a închis şi a încuiat uşa cât de încet a putut şi s-a dus la subsol. 

În baie şi-a scos hainele care erau încă jilave de transpiraţie. Le-a 
adulmecat, şi a fost ca şi cum ar fi putut simţi mirosul panicii, ceea ce l-a 
făcut să le înghesuie pe toate într-un sac de gunoi negru. 

Sub duş a simțit pentru prima oară în întreaga zi cum liniştea i se 
răspândeşte în trup. Era ceva legat de picăturile de pe cap şi de şiroaiele 
care i se prelingeau pe trup. Nu spălau doar sudoarea, ci luau cu ele o parte 
din nelinişte, iar când s-a şters, s-a spălat pe dinţi şi s-a îmbrăcat cu haine de 
casă moi, a fost pregătit să urce şi să-şi întâlnească familia. 

Atunci i-a dat prin cap că nu-i auzise. Cei care de obicei sunau ca o 
întreagă grădiniță nu scoseseră nici măcar un piuit de când ajunsese el 
acasă. Puteau fi mai multe explicaţii, însă teama că cei doi bărbaţi ar fi putut 
să ajungă înaintea lui l-a făcut să urce zorit scara din subsol până la uşa 
închisă a bucătăriei. 

De cum i-a văzut în bucătărie, a ştiut că era o privelişte care avea să-l 
urmărească veşnic. Ca o fotografie dintr-un album care nu poate fi ars, avea 
să fie primul lucru pe care îl va vedea de fiecare dată când se trezea, în tot 
restul vieţii sale. Pentru că erau acolo, toți trei, în ceea ce părea să fie o 
armonie perfectă. 

Katrine stătea pe podea şi se juca cu Benjamin, fără să se certe. Faptul că 
erau în acceaşi cameră fără să-şi scoată ochii unul altuia era deja 
excepțional. Lone, la rândul ei, stătea cu spatele şi spăla vasele. 

Cu alte cuvinte, totul era exact aşa cum trebuie, şi el a dat drumul aerului 
din piept, a mers mai departe prin bucătărie şi a îmbrăţişat-o pe la spate. 

— Salut, iubito, a zis şi a sărutat-o uşor pe lobul urechii. 

— Ce faci? a zis ea şi s-a desprins din îmbrăţişare. 

— Ce, e prea mult să ceară omul o mică îmbrăţişare când vine acasă 
după o zi de lucru lungă şi grea? 

— S-ar putea să nu fie nimerit astăzi. Lone şi-a scos mănuşile pentru 
spălat vase şi s-a dus să pună în cui şorțul. Nu ştiam când o să ajungi acasă, 
aşa că noi am mâncat şi, din păcate, n-a mai rămas nimic. 

Aşa-i, era clar că e supărată. 

— Bine, nicio problemă, a zis el. Uitase cu totul. Nu-ţi face griji pentru 


mine. Mă descurc eu. 

Părea că trecuse o viaţă întreagă de azi-dimineaţă, când a trebuit să 
renunţe la călătoria la Legoland. 

— Ai cu ce să-ți faci sendvişuri. Eu ies la plimbarea de seară. 

— Du-te liniştită! Nicio problemă. 

— Şi, apropo, a zis ea în drum spre hol. O să merg pe traseul lung, aşa că 
ar fi bine dacă l-ai culca tu pe Benjamin. 

— Sigur. Nu-ţi face griji! 

S-a dus la Benjamin şi l-a luat în braţe. 

— Ce zici, micuţule? O să fie cum nu se poate mai bine. 

— Nu tati. 

Benjamin a clătinat din cap. 

— Ba da, tati promite să fie distracție pe cinste. 

— Nu tati, a repetat Benjamin şi l-a plesnit peste față. Nu tati! Nu vreau! 

— Grozav. 

Katrine s-a ridicat de pe podea oftând. 

— Tocmai reuşisem să-l potolesc. 

Peste trei sferturi de oră, Benjamin dormea, aşa că el a putut să se 
închidă în dormitor şi să se aşeze la birou cu mobilul Ericsson. 

Cel mai mult îşi dorea să-l deschidă şi să cerceteze comunicațiile din 
ultimele zile între Mogens Klinge şi singurul contact. Însă nu îndrăznea. Era 
prea mare riscul să se conecteze la cel mai apropiat releu de telefonie 
mobilă şi în câteva secunde să apară ca un punct roşu care pulsează pe 
ecranul celor doi bărbaţi. 

Imposibil de spus cât ar dura până ca ei să se înfiinţeze în fața casei lui. 
Câteva ore, o zi, sau doar un sfert de oră? N-avea nicio importanță, pentru 
că de venit ar veni. 

Aşa că a desfăcut cele două şuruburi din spate, a ridicat capacul bateriei 
şi a scos-o cu ajutorul limbii de cauciuc care se ivea de sub ea. Îşi amintea 
diferitele momente de parcă ar fi fost ieri, şi a putut cu uşurinţă să tragă 
micul suport de metal, să-l desfacă şi să scoată cartela SIM. 

După ce a pus la loc bateria, a apăsat pe butonul roşu până ce s-a luminat 
ecranul. Nu se gândise niciodată la cât timp trece până ce telefonul e gata de 
folosire. A părut o veşnicie până să apară pe ecran mesajul. 

NO SIM 

A încercat să treacă de mesaj, dar n-a reuşit, orice buton a apăsat. Fără o 
cartelă funcțională, telefonul nu voia să facă nimic. A scos din nou bateria 


ca să ajungă la locaşul cartelei. De această dată, a pus cartela de la propriul 
telefon. 

S-a luminat ecranul şi imediat după aceea a contactat releul şi a fost gata 
de folosire. A început cu o căutare în agendă, dar şi-a dat seama repede că 
nu era niciun contact. La fel când a cercetat listele de apeluri şi de mesaje. 
Nu apărea nimic, ca şi cum cineva ar fi fost acolo şi ar fi şters tot din 
telefon. 

Acasă la Klinge văzuse câteva SMS-uri înainte să trebuiască să se 
ascundă, şi acum dispăruseră brusc. Ceva nu era în ordine şi, în afară de 
cazul în care se întâmplase ca el însuşi să le şteargă, trebuia ca informaţiile 
să mai fie pe acolo, pe undeva. 

Întrebarea era doar unde anume. 

Răspunsul a venit când a închis ochii şi s-a imaginat înapoi în vremea în 
care el însuşi avea o „aripioară de rechin”, şi a fost pe cât de simplu, pe atât 
de descurajant. Întocmai ca la celelalte mobile din acea vreme, când 
mărimea memoriei reprezenta cea mai mare parte a costului, puteai alege să 
stochezi date în telefon sau pe cartela SIM. Desigur, acolo era totul. 

Pentru a treia oară la rând a scos bateria, a scos propria cartelă SIM şi a 
pus-o înapoi pe a lui Klinge. Însă înainte să pună la loc bateria a scos din 
nou cu şurubelniţa cele două şuruburi care fixau antena ca o aripioară de 
rechin, care după aceea a putut fi scoasă. 

Totuşi, nu ştia dacă asta ar putea fi de folos. Nimic nu spunea că mobilul 
n-o să încerce să se conecteze la releul cel mai apropiat şi fără aripioară. 
Poate că antena nu era decât un amplificator care îmbunătăţea recepţia. 

De fapt, ar fi trebuit să urce în maşină şi să meargă destul de departe de 
aici înainte să deschidă mobilul. Dar Lone încă nu se întorsese şi nu putea 
să-i lase, pur şi simplu, pe copii singuri acasă. Alternativa era subsolul, în 
colțul cu cauciucurile de iarnă, unde ştia că recepţia e foarte slabă. 

Când ecranul s-a luminat din nou, era pregătit, cu ochii aţintiți la 
simbolul antenei care pâlpâia şi degetul mare deasupra butonului roşu, ca 
să-l poată închide la iuţeală în cazul în care ar fi fost pe cale să se conecteze 
la reţea. Însă când pe ecran a apărut mesajul No network a putut să se 
destindă şi să înceapă să caute prin meniu. 

La fel ca înainte, primul mesaj de la Contact era Test. Fusese trimis la 
ora 11:23 pe 16 aprilie din anul curent. Imediat după aceea, Klinge a 
răspuns cu un laconic OK. În următoarele şase ore, acelaşi Contact! a trimis 
cinci mesaje separate, în succesiune rapidă. 


Regula 1: Noi te contactăm. Niciodată invers. 

Regula 2: Toată comunicarea e prin SMS. 

Regula 3: Decizia Biroului nu poate fi contestată. 

Regula 4: În cazul respingerii, încetează orice contact, iar telefonul mobil va fi distrus. 


Regula 5: Datele/orele stabilite nu pot fi influențate/modificate. 


Decizia Biroului. Nu pricepea nimic. 
Peste şase zile, pe 22 aprilie, a venit următorul mesaj de la Contactl: 


Am crezut că am spus destul de clar. Niciun apel. Ai încălcat regulile 1 şi 2. 
Răspunsul lui Klinge a venit după doar câteva minute. 


Scuze. Eram doar tare curios cum merge. 


Să nu se mai repete. Revin când am veşti. 


După aceea a fost tăcere din partea lui Contact] timp de aproape trei 
luni, când a venit al doilea grup de mesaje, pe 4 iulie, între orele 03:46 şi 
04:02. 


Biroul a luat hotărârea. Ai fost primit ca membru. Felicitări. 


Ce soi de oameni se trezeau la patru dimineaţa şi făceau şedinţă şi în ce 
anume fusese admis Klinge? Toate astea miroseau a sectă sau a ordin secret. 
Poate că era un club erotic. Erau o grămadă în Copenhaga, pentru orice 
gusturi sau dispoziţii se nimerea să ai. Şi era clar. Dacă erai o persoană 
destul de cunoscută, probabil că preferai o tovărăşie cât mai exclusivă 
posibil. 


Ceremonia de inițiere va avea loc pe 28 iulie la 20:00, era următorul mesaj. 


Fusese în ultima sâmbătă, cu şase zile în urmă. Aşadar, atunci a mers 
ceva atât de prost, că s-a încheiat cu două cadavre şi o maşină sub apă. 


Vestimentaţia: Smoching, cămaşă albă şi papion. 


Toate se legau, şi totuşi nu-şi putea alunga impresia că probabil nu vedea 
decât vârful aisbergului. 


Vei fi luat la 19:30 de la 55.692378, 12.586963. 


Singurul lucru de care era destul de sigur era că în spatele lui Contactl se 
ascundea persoana — sau persoanele — pe care o căutau el. 


Regulile în timpul ceremoniei: nu există niciuna. 


S-a dus înapoi la lista de contacte şi a dat clic pe Contact] ca să vadă 
numărul de mobil. Apoi s-a dus repede la bancul de lucru şi s-a uitat prin 
cutia cu unelte până a găsit un pix cu care să scrie numărul 26 58... 

N-a avut timp să scrie mai mult, mobilul s-a închis. 

Amurgul înaintase mult spre noapte când Fabian i-a plătit şoferului de 
taxi, a deschis portiera şi a coborât pe Pålsjögatan. Începuse şi ploaia, însă 
nu erau decât câţiva stropi nehotărâți. Taxiul a făcut o întoarcere dintr-o 
mişcare şi a dispărut înapoi spre oraş. El a rămas acolo, uitându-se la casa 
lor. 

În copilărie visa să locuiască exact în aceste case roşii, din cărămidă 
netencuită. Acum stăteau aici de un pic mai mult de doi ani, însă păreau 
douăzeci. Douăzeci de ani ca un coşmar, în care nu s-a împlinit nimic din ce 
sperase când şi-au făcut bagajele în Stockholm. 

Ideea fusese să lecuiască rănile şi să unească familia. Acum stătea aici, 
mai singur şi izolat ca oricând. Prin fereastra livingului desluşea profilul 
Sonjei. Venea din bucătărie ținând cu amândouă mâinile ceva în față, 
probabil o tavă cu ceainicul, miere şi ceşti, apoi a dispărut din vedere când 
s-a aşezat pe canapea. 

Însă când au fost aprinse cele trei lumânări, a apărut iar, sub forma a trei 
umbre care jucau pe tavan. Ea şi Matilda stăteau alături. De fapt, umbrele 
erau prea vagi şi pâlpâitoare ca să poată vedea ceva. Însă el ştia foarte bine 
cum turna Sonja ceaiul, întâi în cana mare, violet, fără toartă, apoi în cana 
cu Moomin a Matildei, apoi lua cu amândouă mâinile cana sa şi o ducea la 
gură. 

Ar fi trebuit să traverseze strada, să urce treptele de la intrare şi să intre 
pe uşă. La familia sa. Să se aşeze pe canapea şi să li se alăture. Nu era 
nevoie de mai mult. Nu era decât ceea ce voiau ele, şi era exact ceea ce voia 
el însuşi. 

În loc de asta, stătea încremenit pe asfalt cu privirea la umbrele de pe 
tavan şi spera ca stropii rătăciți să devină o ploaie adevărată. Un potop care 
să transforme canalele în fântâni şi să măture totul în calea sa. Care să 
curețe lumea şi să se prefacă în grindină. Boabe de gheață mari şi grele care 
să lase vânătăi, să-l lovească până îl stâlcesc şi să-l facă să simtă. Durere. 
Jale. Orice, doar să fie ceva. 

Dar stropii au dispărut. De cum au ajuns pe asfaltul cald, s-au evaporat, 
şi în cele din urmă s-a văzut pe sine traversând strada, răsucind cheia în 
broască şi deschizând uşa. 

Înăuntru se auzea muzică liniştită cu pian, coarde şi trompetă cu surdină. 


Era ultima piesă de pe albumul lui Tom Waits Closing Time, preferatul 
absolut al Sonjei, iar când a început „Ol 55” de pe acelaşi album a înţeles 
că fusese pus în buclă toată seara. 

S-a descălţat, şi-a pus haina pe un umeraş şi s-a dus în living, unde s-a 
oprit şi s-a uitat la Sonja şi Matilda, care stăteau exact aşa cum îşi 
închipuise, lipite una de alta, înconjurate de perne, bând ceaiul din care 
ieșeau aburi. 

— Salut, a zis şi şi-a fluturat mâna. 

— Salut, a zis Sonja şi a lăsat ca întrebarea nerostită „unde ai fost?” să 
ridice între ei un zid nevăzut. 

— Mă duc la culcare, a zis Matilda şi a îmbrăţişat-o lung pe Sonja, apoi 
s-a ridicat de pe canapea şi a pornit spre el. 

— Noapte bună, a zis el şi s-a pregătit s-o îmbrăţişeze, însă a rămas doar 
o încercare, pentru că ea a trecut pe alături fără o vorbă sau o privire. 

Fără nimic. 

S-a uitat după ea cum dispare în sus pe scară. Era clar că e supărată pe el. 

— Hei, de fapt, cred că ar trebui să mă duc şi eu la culcare, a zis el după 
o vreme şi a dat să se răsucească. 

— Nu te duci nicăieri. Sonja şi-a turnat ceai în ceaşcă. Vii şi stai aici. 
Este ceai, dacă vrei. 

— Iubito, a zis el răsuflând lung. Sunt epuizat, şi... 

— Stai Jos, a şuierat ea, încercând să ascundă cât de supărată era de fapt. 
Crezi că eşti singurul obosit? Că e vorba doar de tine şi de nevoile tale? Tu 
şi cu mine trebuie să vorbim, şi o s-o facem acum. 

El a încuviinţat şi s-a dus să se aşeze pe fotoliu. Avea dreptate. Sigur că 
era nevoie să vorbească. Probabil era nevoie să stea câteva ore ca să se 
găsească unul pe celălalt. Însă această conversaţie nu avea să ducă acolo. 
Simţise asta în clipa în care a văzut umbrele jucând pe tavan. 

— N-am nicio idee ce ai făcut sau de ce ai fost plecat de acasă toată ziua, 
a început ea, străduindu-se să nu-şi piardă cumpătul. Dar ştiu un lucru, şi 
anume că purtarea ta de astăzi, când ne-am dus să-l vedem pe Theodor, este 
ceva ce... 

— Tubito, i-a tăiat el vorba. Pot să-ți explic. Exact aşa cum am bănuit, 
ceva nu este... 

— Nu, nu vreau să aud. 

A ridicat o mână ca şi cum s-ar fi apărat de el. 

— Nu mă interesează câtuşi de puţin bănuielile şi explicaţiile tale. 


— Dar, Sonja, ascultă-mă. E vorba despre... 

— Nu, acum tu eşti cel care ascultă şi mă lasă să vorbesc. 

El n-a zis nimic, nici n-a încuviinţat. 

— Fiul nostru s-a sinucis, a continuat ea. Asta e ceva prin care n-ar 
trebui să treacă nimeni. Este împotriva oricărei legi şi e cu neputinţă s-o 
accepţi ca parte a vieţii. Nu există unelte sau metode prin care să mergi mai 
departe. În plus, n-au trecut decât câteva zile, aşa că suntem cu toţii șocați 
şi, probabil, avem feluri complet diferite de a reacţiona. Însă eu şi cu tine se 
presupune că suntem adulții. Orice am face. Oricum, depinde de noi să ne 
asigurăm că trecem prin asta, şi nu putem face scene ca în această 
dimineaţă. Înţelegi? Nu se poate. Trebuie să fim uniţi şi să ne sprijinim unul 
pe celălalt. Este singura şansă să scăpăm din asta. Tot restul trebuie să 
aştepte. 

Sonja i-a căutat în privire un semn de confirmare. 

— Problema este că asta nu poate să aştepte, a zis el când a fost sigur că 
ea a terminat de vorbit. Înţeleg că trebuie să fi fost groaznic pentru tine. Însă 
dacă n-aş fi făcut acea scenă, dacă n-aş fi făcut ce am făcut, dacă altcineva 
decât Flătan ar fi făcut autopsia, n-ar fi ieşit la iveală nimic din ce bănuiam. 
Pricepi? Pentru că e ceva dubios aici. Uite doar cât a durat până să-l putem 
vedea. 

— Te rog. Nu vreau să aud. 

— Dar, Sonja, ei ne mint. Erai acolo, ai auzit cum au zis că el a rupt în 
fâşii cearşaful şi a împletit o frânghie. Aşa-i? Însă, după spusele lui Flătan, 
urmele din jurul gâtului lui au fost făcute de ceva cu suprafața mai netedă, 
ca un cablu electric sau ceva... 

— Tu n-auzi ce zic? Chiar nu vreau. 

— Dar nu pricepi? Ne ascund ceva. 

— Nu, tu eşti cel care nu pricepe. Nu vreau să aud de autopsia făcută 
fiului meu. Nu vreau să aud că e ceva dubios. Nu vreau. Theodor e mort. 
Asta nu-i destul? Chiar ai nevoie de mai mult? 

— Am nevoie să ştiu ce s-a întâmplat. 

— Ce s-a întâmplat. Bine. Sonja a încuviinţat din cap. Şi după aceea? La 
ce o să ducă asta? O să-l facă să învie şi să vină iar acasă? Da? Asta crezi? 
Că totul o să revină la normal? 

— Nu, dar... 

— ŞI atunci de ce scormoneşti mai departe? La ce vor duce toate astea? 

— La faptul că aflăm ce s-a întâmplat cu adevărat. Că putem merge 


împreună mai departe şi durerea noastră se bazează pe adevăr, nu pe o 
poveste născocită care... 

— Adevăr? Sonja a închis ochii şi a clătinat din cap. Mereu blestematul 
ăla de adevăr. Doar despre el vorbeşti. Adevărul, adevărul, adevărul. E 
singurul lucru care contează pentru tine? E cel mai important lucru, mai 
presus de orice altceva? 

— Nu, însă dacă nu-l aflăm, dacă nu ştim ce s-a întâmplat cu adevărat, 
va fi o rană deschisă în restul... 

— Dar blestematul de adevăr a fost ceea ce i-a luat viaţa! Tu ai reuşit 
deja să uiţi asta? Că l-ai silit să meargă în Danemarca să se predea şi să 
depună mărturie? Dacă n-ar fi fost căutarea ta obsesivă a adevărului, el ar fi 
stat acum aici, cu noi. 

— Zău? Chiar crezi asta? Că ar fi putut să stea şi să bea ceai cu noi şi să 
pretindă că nu s-a întâmplat nimic după toate prin care a trecut? Ai văzut 
măcar filmările acelea? Cele în care torturează până la moarte oameni fără 
adăpost, în cele mai macabre şi dezgustătoare feluri la care te-ai putea 
gândi? 

— Faci să sune ca şi cum el ar fi participat. Singurul lucru pe care l-a 
făcut a fost să țină de şase o dată. Ai uitat asta? Pentru că a fost silit. 

— Nu, n-am uitat, şi nici n-o să uit vreodată. Pentru că nu cred că ceva 
dispare doar pentru că nu vorbeşti despre asta şi te prefaci. Că, până la 
urmă, nu s-a întâmplat, dacă taci destul de mult timp. Dar se pare că tu 
crezi. Ce contează că asta ar fi dus la achitarea adevăraților făptaşi, ca să-şi 
poată continua micile jocuri? N-are nimic de-a face cu noi sau cu Theodor. 
A clătinat din cap. Poate că funcționează pentru tine, Sonja. Să trăieşti în 
minciună, să-ți hpeşti pe faţă un zâmbet şi să speri că nimeni nu vede 
dincolo de el. Dar nu şi pentru mine. Eu nu pot să fac, pur şi simplu, 
abstracție de faptul că e ceva dubios cu moartea lui Theodor. Nu pot să trec 
peste toate greşelile şi abuzurile săvârşite împotriva lui ca şi cum nu s-ar fi 
întâmplat. Pur şi simplu, nu pot. 

— Într-o privinţă ai dreptate, a zis Sonja şi a încuviinţat din cap. Aş fi 
făcut orice ca să-l am acum aici, cu mine. Absolut orice. Chiar dacă asta ar 
fi însemnat că trebuie să trăiesc într-o minciună, cu un zâmbet lipit pe faţă, 
aş fi făcut-o. 

— Şi toate nedreptățile pe care le-a suferit? Nu-ţi pasă de asta. Ce 
drăguţ! 

Sonja i-a aruncat o privire întunecată, care îi amintea de abisul deschis 


sub el în coşmaruri. 

— Fabian, cea mai mare nedreptate pe care a suferit-o fiul nostru a fost 
faptul că te-a avut pe tine ca tată. 

Apoi s-a ridicat, şi-a dus ceaşca în bucătărie şi a dispărut în sus pe scară. 

— Da, este adevărat, a răspuns Hesk la întrebarea directă dacă poate să 
confirme că Mogens Klinge, directorul executiv al PET, este cel găsit mort 
într-o maşină în apele portului Refshalesn. 

— Totuşi, încă lucrăm la identificarea femeii care era împreună cu el în 
maşină. 

S-a uitat la publicul numeros, alcătuit din reprezentanții tuturor ziarelor 
mari, canalelor de ştiri şi posturilor de radio, şi şi-a dat seama că se simte pe 
deplin liniştit. El, care întotdeauna stătea şi transpira şi se trăgea de cravată 
când Sleizner voia să-l ia cu el pe scenă. În plus, nu putea să nu fie bucuros 
că veniseră atât de mulți, în ciuda faptului că nu fuseseră anunţaţi decât cu o 
oră înainte. 

Motivul era în primul rând prezenţa celor doi bărbaţi care veniseră în 
ziua precedentă după el şi căutaseră mobilul. Erau unele indicii că aveau 
legături cu poliția, întrucât era evident că ştiuseră când şi unde se face 
autopsia lui Mogens Klinge. 

— Este adevărat că s-a împuşcat în gură? a întrebat cineva de pe rândul 
din spate. 

— Este adevărat că Klinge era împuşcat când l-am găsit noi. Glonțul i-a 
intrat în gură şi a ieşit prin ceafă. Dar nu putem spune mai mult în această 
fază. 

— Înseamnă că puteţi confirma că Mogens Klinge s-a sinucis? 

— Nu, singurul lucru pe care îl putem confirma în acest moment este că 
era împuşcat atunci când l-am găsit. 

Şi-a luat privirea de la reporter şi s-a întors spre ceilalți. 

— În general, e încă prea devreme în anchetă ca să închidem nişte uşi 
sau să ne pripim să tragem concluzii. 

— Ce puteţi spune despre femeie? a întrebat altcineva. 

— Din păcate, nu atât de multe cât am vrea. 

— Era prostituată? 

— E foarte posibil, însă nu putem comenta nimic pe moment, din cauză 
că încă nu a fost identificată. 

— E daneză? 

— Dacă prin „daneză” înțelegeţi cetăţean danez, se prea poate să fie. 
Totuşi, nu pare să fie de etnie daneză. Însă aici facem presupuneri mai mult 


sau mai puțin justificate. Pe de altă parte, ceea ce sperăm este ca multe 
semne de întrebare să dispară de îndată ce vom şti cine este. Din acest 
motiv am hotărât să cerem ajutorul publicului. 

A ales cu telecomanda una dintre fotografiile făcute de Hemmer feţei 
tinerei femei, pe care a proiectat-o pe ecranul de deasupra sa, şi a auzit pe 
loc dinspre grupul de camere de luat vederi o rafală de clicuri. 

— Nu vă faceţi griji. Va fi disponibilă pentru descărcare la rezoluție 
mare pe site-ul nostru, a zis el şi a ales altă fotografie, cu cicatricea femeii. 
E valabil şi pentru aceasta. 

— Ce-i acolo? a întrebat cineva din rândul întâi. 

— O cicatrice în formă de cruce pe partea dinăuntru a coapsei ei drepte, 
ŞI rog pe oricine căruia i se pare că o recunoaşte pe ea sau această cicatrice 
să ia legătura cu poliția, ca să putem... 

S-a întrerupt când a auzit alt val de clicuri dinspre aparatele de 
fotografiat. Însă de această dată nu erau îndreptate spre el, ci într-o parte a 
sălii. 

Motivul l-a înţeles în clipa în care s-a întors şi l-a văzut pe Kim Sleizner 
urcând pe scenă şi venind la masă cu o sticlă de apă minerală, două pahare 
ŞI, mai ales, un zâmbet larg spre adunare. 

— Salutare, salutare, oameni buni. Nu vreau să vă întrerup. 

Nu era posibil. Hesk nu ştia dacă să izbucnească în râs ori în plâns, dar 
n-avea de ales, şi-a înjghebat un zâmbet când Sleizner a pus sticla cu apă 
minerală şi cele două pahare pe masă şi s-a aplecat spre el cu o mână 
acoperind microfonul. 

— Interesant, i-a şoptit la ureche. Îţi dau un degeţel, iar tu mergi imediat 
pe la spatele meu şi începi să-ți scarpini tot afurisitul de braţ, cu zgârciuri, 
pete de bătrâneţe şi tot rahatul. 

— Kim, pot să-ţi explic. De cum termin aici pot să-ți spun mai multe. 

— Lunişteşte-te! Sleizner l-a bătut uşurel pe umăr. O să te țin de mână şi 
o să am grijă ca totul să meargă bine. Nimeni n-ar trebui să stea aici, sus, 
singur şi să fie pus pe Jar. 

— Îţi mulţumesc, i-a şoptit el. Însă cred în continuare că ar fi cel mai 
bine să mă ocup eu de asta... 

— Kim, a strigat o reporteriță aflată departe, pe o latură a sălii. Ce crezi 
despre moartea lui Mogens Klinge? 

— Salut, Mette. Sleizner a ridicat o mână, fluturând-o spre reporteriță. 
Bună întrebare, dar îți spun exact acelaşi lucru ca şi celorlalți. Dacă credeți 


că sunt aici ca să preiau controlul conferinţei de presă, atunci vă înşelaţi. 
Apoi s-a aşezat pe scaunul de la dreapta lui Hesk, a desfăcut sticla de apă şi 
a umplut amândouă paharele. Mă aflu aici doar ca să subliniez faptul că Jan 
Hesk se bucură de toată încrederea mea la conducerea aceste anchete 
extrem de importante. De fapt, aş merge până la a spune că nu cunosc pe 
nimeni mai potrivit decât Jan. 

— Dar cât de implicat eşti în munca de investigație? 

— Cum tocmai am spus, Jan are toată răspunderea. Însă, dată fiind 
importanța anchetei, sigur că mă ţine la curent. Orice altceva ar fi o 
încălcare a regulilor. 

Sleizner s-a întors spre Hesk zâmbind şi a sorbit din apă. 

— Dar tot trebuie să ai nişte idei. 

— Sigur că am idei. Şi încă o grămadă. Însă pentru tine şi ceilalţi din 
această sală, o să am grijă să le păstrez doar pentru mine pe cele mai multe. 

Mulţi dintre cei de faţă au izbucnit în râs, iar Sleizner a zâmbit în bătaia 
reflectoarelor ca şi cum niciodată nu s-ar fi simțit mai bine. 

Pentru Hesk nu era la fel de amuzant. Pulsul îi era deja prea rapid şi 
sudoarea era gata să răzbată prin piele în palmele care erau deja atât de 
umede, că toată treaba risca să-i alunece din mâini dacă nu reacționa rapid 
şi nu făcea ceva. 

— Dar ce crezi despre Mogens Klinge? a strigat cineva. 

— Eu? Sleizner a arătat cu degetul spre sine. Ce cred despre Klinge? 

— Da. S-a sinucis? 

— Aş spune că nu încape nicio îndoială că el a... 

— Scuză-mă, Kim, l-a întrerupt Hesk, cu toate că ultimul lucru pe care 
şi-l dorea era un conflict cu Sleizner în faţa publicului. Însă cred că e cel 
mai bine să mă ocup eu de asta. A luat câteva înghițituri zdravene din apa 
minerală răcoritoare şi s-a aplecat spre microfon. Întrebarea a mai fost pusă 
o dată. Şi, aşa cum am spus, în acest moment nu putem confirma o ipoteză 
sau alta. 

— Nu întreb ce puteţi confirma. Vreau doar să ştiu ce credeți, şi în acest 
caz, anume ce crede Kim Sleizner şi consideră că e cel mai probabil. 

— Numai că se întâmplă ca aceasta să fie o investigaţie a poliției, nu un 
Joc de-a „ghici ghicitoarea mea”. Aşa încât ceea ce se întâmplă să creadă 
persoane din cadrul poliției n-are ce căuta în această conferință de presă. 

— Ce încearcă să spună Jan, a zis Sleizner, este că în acest moment 
lucrăm în paralel cu alte câteva teorii şi nu ne putem bloca pe unul sau altul 


dintre scenarii. Acestea fiind spuse, nu putem nega că cele mai multe indicii 
arată spre faptul că Klinge însuşi a fost cel care a ținut arma. 

— ŞI care sunt celelalte teorii? a zis unul dintre reporteri. Dacă n-a fost 
sinucidere. 

— Că sunt implicate una sau mai multe persoane, a zis Hesk. 

— Da, ce altceva ar putea fi? Sleizner şi-a desfăcut braţele şi a izbucnit 
în râs. Chestia e că în acest moment nu sunt multe care să arate în această 
direcție. Aş putea merge până acolo încât să spun că nu există absolut 
nimic. Însă, cum ziceam, toate uşile sunt încă uşor întredeschise. 

De data asta n-au mai urmat întrebări şi, în afară de sunetul reporterilor 
care scriau în carnetele lor, era tăcere. Greu de spus cât de mult a durat 
tăcerea. Însă destul de mult ca Sleizner să aibă timp să se aplece spre el. 

— Ce-ai zice să încheiem aici? a şoptit. N-ar mai fi multe de spus acum. 

Hesk s-a întors spre public, care, din cauza reflectoarelor puternice, arăta 
ca o mare masă întunecată de capete imposibil de deosebit între ele. Cu 
toate acestea, a văzut mai limpede ca oricând. 

Era la o răscruce. 

Dacă tăcea şi accepta să pună capăt acestei conferințe de presă însemna 
că acceptă ca Sleizner să preia neoficial ancheta şi astfel s-o îndepărteze de 
pista care arăta faptul că sunt implicate mai multe persoane. Pistă care s-ar 
răci treptat şi, în cele din urmă, ar fi eliminată complet. 

Atunci ancheta s-ar încheia repede, ceea ce ar face, probabil, ca cei doi 
bărbați care l-au urmărit să obosească şi să-l lase în pace, aşa încât el să 
poată merge liniştit acasă şi să-şi ducă familia la Legoland, cu alt fals 
succes în muncă. 

Dar ar putea trăi cu asta? 

Cu el însuşi? 

Şi undeva, acolo, a găsit răspunsul. De ce mai şovăia? 

— Însă, din păcate, asta nu-i adevărat, s-a auzit zicând, în timp ce primii 
stropi de transpiraţie îi curgeau de pe frunte. 

— Ce? 

Sleizner s-a răsucit spre el. 

— Ce zici? 

— Zic că, din păcate, nu-i adevărat, a repetat el tare şi şi-a şters 
transpirația de pe frunte cu braţul. Dimpotrivă, sunt multe lucruri care arată 
că o persoană sau mai multe sunt implicate într-un fel sau altul. 

Dar sudoarea continua să-i ţâşnească din pori. 


— Şi ce anume? a strigat unul dintre reporteri. 

— Sunt mai multe lucruri, însă mai ales faptul că am găsit sub unghiile 
femeii sânge şi fragmente de piele care nu proveneau de la ea însăşi sau de 
la Mogens Klinge. 

Acum avea tot spatele ud şi a dat pe gât restul de apă. 

— Aveţi vreo bănuială? a strigat altul. 

— Nu există ceva care să putem acum... 

S-a întrerupt şi şi-a dat seama că uitase despre ce vorbea. 

— Scuze, care era întrebarea? 

— Aveţi vreo bănuială? Sunteţi conştienţi că ar putea exista un motiv 
politic? 

— Nu, nu spun decât că lucrăm pe baza unui scenariu în care sunt... 

Din nou s-a întrerupt. Poate că ar trebui totuşi să încheie conferinţa. Fie 
şi doar ca să iasă de acolo. Departe de dogoarea reflectoarelor. De toate 
întrebările. 

L-a văzut pe Sleizner că se apleacă spre microfon şi vorbeşte cu 
reporterii, dar tot ce auzea era un zumzet. 

Avea nevoie de mai multă apă. Mult mai multă. Însă şi paharul, şi sticla 
de pe masă erau goale. A încercat să înghită în sec, însă era ca şi cum ar fi 
avut glaspapir în gât. S-a ridicat, trebuia să iasă de acolo, dar s-a mişcat un 
pic prea repede, aşa că scaunul de sub el s-a răsturnat. 

Apoi totul s-a întunecat. 

Fabian nici nu terminase de vorbit când a văzut că gardianul în uniformă 
luase deja hotărârea. Faptul că bărbatul a încuviinţat din cap şi a încercat să 
zâmbească nu schimba nimic. Ochii spuneau mai mult decât suficient. 
Pupilele s-au îngustat şi, dintr-odată, privirea un pic nedumerită a devenit 
dură şi ostilă. 

Nu-i era greu deloc să priceapă de ce. Sigur, cererea sa de a vedea celula 
lui Theodor încălca regulamentul închisorii, şi sigur că nu puteau, oricum, 
să lase înăuntru pe oricine. Cu atât mai mult după scena pe care o făcuse el 
la morgă cu o zi înainte. 

În cele din urmă a venit gestul la care se aştepta — inevitabila clătinare 
din cap. 

— Nu, din păcate, nu se poate. Gardianul şi-a mângâiat mustaţa, 
continuând să clatine din cap. Îmi pare rău, dar nu pot să fac nimic. 

Era tratat exact aşa cum se aşteptase, pentru că nu exista vreo acuzaţie 
sau anchetă oficială pe care să se sprijine. Oficial, nu fusese făcută nicio 
greşeală. 

Flătan îl sfătuise să facă un raport la poliţie ca să încerce să declanşeze o 
anchetă. Însă pentru asta ar fi trebuit în cel mai bun caz câteva luni, şi între 
timp urmele s-ar fi răcit. În plus, lui nu i s-ar fi permis să facă parte din 
echipa anchetatorilor. Din acest motiv a hotărât să-şi lase acasă statutul de 
polițist şi să vină aici ca acela care era cu adevărat. Un tată care şi-a pierdut 
fiul. 

— Aşa că trebuie să te rog să părăseşti închisoarea, a continuat gardianul. 

Într-un fel, asta îl făcea mai uşor de ignorat. Dacă n-ar fi fost faptul că 
avea ceva mai puternic decât armele, regulamentele şi documentele 
semnate: durerea sa. De-ar putea face contactul cu ea, ei n-ar putea să-i 
refuze vizita. 

Numai că nu ştia cum s-o facă. Era ca şi cum ar fi pierdut cheia şi 
accesul la acea parte din sine. Oricât s-ar fi străduit, nu tristeţe simţea, ci 
furie, care în acest moment era ultimul lucru de pe lume care să-i fie de 
ajutor. 

— Te rog, a zis şi a închis ochii, încercând să-i umezească un pic. Nu cer 
decât să vizitez celula în care şi-a trăit ultimele zile fiul meu. Cer prea mult? 
Zece minute, nu-mi trebuie mai mult. 


— Îmi pare rău, a zis gardianul în suedeză cât a putut de bine. Nu se 
poate. Acum trebuie să-ţi cer să pleci. 

— Pot să te întreb ceva? L-a privit pe gardian în ochi. Ai copii? 

— Nu înţeleg ce are asta de-a face cu... 

— Te rog, răspunde doar la întrebarea mea. Ai copii? Da? Ai? 

— Da, am, a zis gardianul în cele din urmă şi s-a tras de mustață. Doi 
băieţi. 

— Atunci înţelegi despre ce vorbesc. Nu-i aşa? A avut grijă să-l 
privească necontenit în ochi. Atunci încearcă să-ţi închipui că unul dintre 
băieţii tăi a fost cel care a murit aici şi nu eşti lăsat să intri. Încearcă să... 

— Hei, Dennis, ce se întâmplă? 

Alt gardian a scos capul din camera personalului din spatele ghişeului. 

— E polițistul suedez Fabian Risk care vrea să vadă celula. 

— Nu, nu, nu. Nu-i adevărat, a zis Fabian. Nu sunt aici în calitate de 
detectiv. E important să înțelegeți asta. Vizita mea este absolut personală, 
doar pentru mine. 

— ŞI ce anume vrei? 

Al doilea gardian a venit la ghişeu. 

— Nu vreau decât să stau acolo un pic. Pe patul din celula în care şi-a 
curmat viaţa. Doar atât. Să stau acolo singur zece minute ca să-mi iau 
rămas-bun. 

Colegul s-a răsucit spre primul gardian. 

— Zece minute, un sfert de oră, probabil că nu contează. 

— Dar regulamentul, nu putem... 

— Bine, şi ce dacă? Omul jeleşte, aşa cum şi trebuie. 

Colegul s-a întors spre Fabian. 

— Ştii ce? De fapt sunt în pauză, dar nu-ţi face griji, hai cu mine. 

— Dar, Peter, nu putem să... 

— Dennis, e în ordine. Mă ocup eu. 

Peste câteva minute a fost condus în celula goală. 

— Când ai terminat, apasă doar pe acest buton şi vin să te iau. 

Fabian a încuviinţat din cap, a intrat şi s-a aşezat pe pat. 

Se afla pentru prima dată în celulă. Când mai venise, se întâlnise 
întotdeauna cu Theodor într-una dintre sălile de vizită. 

Această încăpere era mult mai mică. Un pat fixat în perete, un dulap şi 
un birou mic, un scaun şi o toaletă cu chiuvetă. Asta era tot, şi nu se vedea 
niciun semn că aici şi-a petrecut Theodor ultimele săptămâni din viaţă. 


De aceea nu putea să simtă nimic? Pentru că celula fusese curățată atât 
de bine de cea mai mică urmă a fiului său, încât era imposibil să te gândeşti 
la altceva decât un hotel ieftin unde erau folosite produse de curăţenie prea 
puternice ca să scape de gândaci. 

Nu că ar fi venit ca să-şi găsească sentimentele. Nu de aceea stătea aici şi 
încerca să-şi imagineze cum stătuse Theodor lungit pe acest pat în noaptea 
de marţi, singur cu neliniştea sa, şi se uitase în tavan până să ia, în cele din 
urmă, hotărârea. 

Era din cu totul alt motiv. 

Din buzunarul interior al hainei a scos punguţa transparentă cu cojița 
verde-închis care căzuse din părul lui Theodor. Nici măcar nu trebuia s-o 
scoată şi s-o ţină lângă pereţii albastru-deschis ca să constate că nu 
provenea de la ei. Nici de la tavanul zugrăvit cu alb. 

S-a ridicat şi s-a uitat în jur, însă n-a văzut nicăieri ceva de culoare 
verde-închis. Totuşi, nu era clar dacă asta înseamnă cu adevărat ceva. Cojiţa 
poate 1-a intrat în păr în altă încăpere, cum ar fi sala de mese, sala de sport 
sau oriunde altundeva. Altă explicație era că nu fusese acesta locul în care 
el... 

Şi-a întrerupt gândul şi s-a scuturat de el ca fiind complet improbabil. 
Sigur că aici şi-a luat el viața. Însă, la fel ca un şoarece încăpățânat, gândul 
a găsit iute o cale de întoarcere şi, în cele din urmă, l-a făcut să ridice 
privirea spre tavan. 

Acolo era o lampă, însă nu se vedea niciun cablu electric. Probabil era 
zidit în tavan, ca să nu poată cineva să-l tragă în jos destul cât să-şi vâre 
capul şi să-şi dea drumul să atârne. Însă, dacă era să-l creadă pe Flătan, 
Theodor folosise tocmai un cablu electric, sau o frânghie cu suprafaţa destul 
de netedă. 

S-a dus la interfonul pe care trebuia să-l folosească atunci când îşi 
încheia vizita; într-un fel, o terminase. Nu mai rămăsese nimic de văzut în 
celulă. 

Însă nu l-a sunat pe gardian. 

Coridorul de afară era lat şi lung, cu siguranţă vreo cincisprezece metri, 
şi pe ambele laturi erau uşi de celule. Nicio uşă nu era încuiată, iar deţinuţii 
puteau umbla pe acolo nestingheriţi. Ici şi colo stăteau gardieni şi vorbeau 
între ei sau cu unii dintre deținuți. Era linişte şi nimeni nu părea să-l bage în 
seamă. 

Fără să aibă vreun plan real sau să ştie unde se află, a luat-o la stânga şi 


şi-a continuat drumul pe lângă şirul de celule, care, în ciuda faptului că erau 
în esență asemănătoare, păreau nişte mici lumi, în funcție de cine locuia 
acolo. 

Coridorul dădea într-o sală comună cu câteva canapele şi fotolii, unde 
deținuții jucau cărți, beau cafea şi citeau ziarele. S-a gândit la tinerii din 
aşa-numita „Bandă Smiley” care îşi aşteptau încă procesul. I-ar recunoaşte 
măcar dacă ar sta acolo jucând cărți? Şi dacă da, ce ar face? 

În cealaltă parte a sălii s-a deschis o uşă şi a ieşit un bărbat în salopetă 
albă cu pete de vopsea şi cu o mască atârnată la gât. A pus două cutii de 
vopsea printre nişte saci de gunoi negri rezemaţi de perete, împreună cu o 
saltea rulată şi câteva tăvi pentru trafalet cu vopsea verde-închis. 

Poate că nu însemna nimic, poate că nu era decât o coincidență. Sau nu. 
Oricum, s-a dus repede la uşa pe care ieşise zugravul, a aruncat iute o 
privire în spate şi a deschis-o. 

Mirosea puternic a vopsea proaspătă într-o încăpere care în lumina slabă 
părea să fie o debara, cu rafturi goale fixate pe un perete. După ce a închis 
uşa în urma sa, Fabian a bâjbâit cu mâna pe perete până a dat de comutator 
şi a aprins lumina. 

Priveliştea a făcut stomacul să i se crispeze ca şi cum ar fi încasat o 
lovitură puternică. Salteaua rulată rezemată de perete pe coridor. Cablul 
electric gros care se întindea pe tavan până la lampa prea puternică şi 
rafturile fixate pe perete care duceau la ea. Şi culoarea. Culoarea verde- 
închis, pe pereți şi tavan, care în unele locuri era proaspătă şi al cărei miros 
puternic făcea să-i fie tot mai greu să respire. 

A stat acolo, în ciuda vaporilor, încercând să prelucreze ideea că Theodor 
n-a fost într-una dintre celule, ci aici, într-o încăpere rece, fără ferestre, cu 
pereţii goi şi nimic altceva decât o saltea murdară pe podea. Nu părea să fi 
avut nici măcar aşternuturi. Nimic. 

Însă era greu, şi o parte din el se împotrivea şi încerca febril să găsească 
altă explicaţie, în vreme ce restul îşi dăduse deja seama că nu există alta. Că 
toate dovezile de care avea nevoie erau aici. 

Aici, chiar în această încăpere, Theodor fusese distrus prin ceea ce putea 
fi descris ca tortură, oră după oră, zi după zi, până ce totul s-a amestecat 
într-o singură ceață verde-închis fără început, mijloc sau sfârşit. 

Dar de ce? Ce a făcut fiul său ca să merite asta? Cum era posibil aşa 
ceva? Când el a fost bătut, nu invers. Când el a fost victima. Care a venit să 
spună adevărul. Să facă ceea ce trebuie. 


Nu ştia dacă vaporii tari au fost ceea ce l-a făcut să se clatine şi aproape 
să-şi piardă echilibrul. Nici cât timp a stat acolo, cu capul zvâcnind de 
durere şi gânduri care zburătăceau. 

Privirea i s-a fixat pe o porțiune din mijlocul peretelui din fața sa. O 
porțiune cam la înălțimea taliei, unde culoarea verde se deosebea un pic de 
restul peretelui. S-a dus acolo, a pipăit şi a constatat că e încă umedă. 
Atunci şi-a scos haina şi a şters cu ea cât a putut mai mult din vopsea. 

Au apărut câteva pete albe de chit, de diferite mărimi. Nu era nevoie de 
mai mult ca să vadă totul în faţa sa. Cum peretele a fost reparat şi nivelat 
înainte să fie dat cu un nou strat de vopsea, ceea ce, la rândul său, însemna 
că fusese deteriorat în locurile în care s-a desprins vopseaua veche. 

Cojiţă cu cojiță. 

Lovitură cu lovitură. 

Vânătaie cu vânătaie. 

Nu-şi dorea decât să urle, şi de data asta a făcut-o. De data asta n-a mai 
putut să se stăpânească, s-a dezlănţuit, în timp ce se ducea la rafturile fixate 
în perete şi începea să se caţăre pe ele. Nu s-a sinchisit că s-a înţepat în 
palmă cu una dintre piunezele împrăştiate pe al doilea raft de sus. 

Aşadar, aici trebuie să se fi întâmplat. Acum vedea atât de limpede. Cum 
a procedat Theodor. Nu exista nicio altă explicație. A fost închis în această 
cameră. O debara. Nu putea pricepe de ce, însă totul se potrivea. 
Brutalizarea, izolarea şi amânarea repetată a procesului. Toate, ca să-l 
distrugă. Să-l facă să se frângă sub povara propriei întunecimi. 

Brusc, toate piesele s-au aşezat la locul lor, una după alta, într-un 
bombardament de răspunsuri, pe când se căţăra, tot mai transpirat şi 
gâfâind, până la tavan, unde cablul electric era tras până la lampa din 
mijlocul încăperii. 

Era concentrat pe locul în care cablul era şi el acoperit de vopseaua 
verde-închis proaspătă, care încă n-avusese timp să se usuce şi, întocmai 
cum trebuie să se fi întâmplat cu Theodor, cablul s-a desprins când a tras de 
el. Puțin după aceea, bucla era destul de mare ca să-şi poată vâri cu uşurinţă 
capul şi să dea drumul rafturilor. 

— Hei, ce mama dracului se întâmplă aici? 

Fabian s-a uitat în jos şi i-a văzut pe cei doi gardieni de la intrare dând 
buzna înăuntru, însoțiți de Flemming Friis. 

— Este exact ceea ce vreau eu să ştiu. A sărit pe podea şi s-a dus la ei. 
Ce mama dracului se întâmplă aici? Ei? Răspunde-mi! L-a împuns pe Friis 


cu arătătorul în piept. Ce căuta fiul meu aici? 

— Uşurel! 

Friis a făcut un pas în spate, îndreptându-şi ochelarii. 

— Uşurel? La dracu” cu asta. Vreau răspunsuri, şi le vreau acum. Fabian 
s-a apropiat şi mai mult. Spune-mi ce a făcut Theodor ca să merite să fie 
închis în debaraua asta, unde a fost brutalizat! 

— Dar ascultă-mă, a zis Friis în suedeză. Nu pricep de unde ţi-a venit 
ideea, însă fiul tău n-a fost niciodată aici. Şi-a ridicat mâinile în aer. Absolut 
niciodată. 

Fabian a închis ochii şi a oftat adânc, clătinând din cap. 

— Dacă e ceva ce nu mai pot suporta, sunt minciunile. Aşa că fă-mi o 
favoare, şi mai ales ţie, şi răspunde-mi de ce a fost ținut aici. 

— Fiul tău niciodată n-a... 

— Dar, la dracu”! 

Fabian a scos din punguţa transparentă cojiţa de vopsea verde-închis. 

— Vezi asta? A ridicat-o în dreptul feţei lui Friis. Ştii unde am găsit-o? 
Ei? Ştii? 

— Nu, de unde aş putea să ştiu... 

— În părul lui Theodor. Vrei să ştii de ce era încurcată în părul lui? Am 
ZIS, vrei să ştii? 

Friis şi-a întors privirea spre gardieni şi le-a făcut semn să acționeze. 

— S-a întâmplat pentru că cineva l-a atacat atât de brutal exact în această 
încăpere, încât a trebuit să reparați pereţii. 

Fabian a arătat spre urmele de chit. 

— Aşa că acum cer să mi se spună cine a fost şi cum se face că nimeni n- 
a... 

S-a întrerupt când gardienii l-au prins de braţe şi l-au tras înapoi. 

— Fabian, înţeleg pe deplin că eşti supărat. Friis şi-a potrivit iarăşi 
ochelarii. Crede-mă. Însă fiul tău... 

— Înţelegi pe deplin? 

— Adică vreau să zic... 

— Ştii ce cred eu? i-a tăiat el vorba, în vreme ce gardienii îl țineau 
strâns. Nu cred că înţelegi nimic. Cum ar fi faptul că toate astea sunt în 
răspunderea ta. Tot ce s-a întâmplat şi tot ce se întâmplă chiar în clipa asta. 
Fiecare minciună va fi asupra ta. 

S-a smuls din strânsoarea gardienilor, s-a răsucit spre uşă şi a ieşit din 
încăpere. 


18 


Hesk nu pricepea cum a putut întunericul deplin să fie înlocuit în scurt 
timp de o lumină atât de puternică, încât dădea dureri de cap. Pricepea chiar 
mai puţin unde se află. Era ca şi cum în ultimele ore, sau poate că era vorba 
de zile, fusese într-un vid în care timpul stătea încremenit. 

Trebuie să fi dormit, pentru că acum era treaz, cel puţin de asta era sigur. 
În plus, era culcat pe spate, pe ceva tare, măcar de atât şi-a dat seama, şi că 
o uşă tocmai s-a închis pe undeva, sau s-a deschis. Cineva intra în cameră, 
asta auzea clar, iar vocea care a urmat părea cunoscută. 

— Jan? Deci aici te ascunzi? 

Atât de cunoscută, încât era de neînțeles că nu ştie de unde s-o ia. A 
înfruntat migrena, a deschis ochii şi l-a văzut pe Kim Sleizner uitându-se în 
Jos la el. 

— Ce naiba înseamnă asta? Sleizner şi-a desfăcut larg braţele. Chiar aşa? 
Ăsta a fost cel mai bun lucru care ţi-a dat prin cap? 

— Cum? şi-a venit el în fire în cele din urmă şi şi-a dat seama, pe când 
vederea 1 se limpezea, că e culcat pe o masă mare înconjurată de scaune. 

— Cum adică „cum”? Sleizner s-a aplecat spre el şi s-a prefăcut că-i 
ciocăneşte capul. Hei, e cineva acasă? Ştii măcar ce faci? Pentru că eu n-am 
nicio idee. 

Pe unul dintre pereţi era o tablă albă mare, goală, draperiile erau închise, 
iar deasupra lui atârna din tavan un proiector. 

— Te-am susţinut şi ţi-am dat tot ce ai cerut. ŞI asta e mulțumirea pe care 
o capăt. 

Sleizner a clătinat din cap. 

O sală de conferinţe...? Hesk nu pricepea nimic. 

— Credeam că am spus clar că asta e o anchetă prea confidențială ca să 
te apuci să anunţ presa. Şi ce faci tu? Organizezi o afurisită de conferință 
de presă. În plus, pe la spatele meu. Îţi dai seama cum mă face asta să arăt? 

Aşa-i, conferința de presă la care Sleizner a apărut brusc şi a preluat 
controlul. După aceea nu-şi mai amintea nimic. 

— Kim, n-am avut intenţia să te umilesc. Zău că nu. Cu toate că era încă 
ameţit, s-a trudit să se ridice în capul oaselor. Însă există multe indicii că 
mai sunt şi alte persoane care au putut fi implicate. 

Trebuie să fi leşinat. Era singura explicație. Fusese cald pe scenă, îşi 


amintea acum că a transpirat şi a golit paharul cu apă adus de Sleizner, dar 
tot îi era sete. 

— Da? a exclamat Sleizner, ridicând din umeri. ŞI? 

Hesk a încercat să înghită, dar avea gâtul uscat. 

— Nu vreau să spun decât că nu putem închide ochii la indiciile şi 
urmele care... 

— Cine naiba a zis să închideţi ochii? În niciun caz eu. Sau zici că am 
făcut-o? 

Nu era prima dată când leşina. De fapt, se întâmplase mai des decât voia 
el să recunoască. Uneori era suficient să se ridice din pat prea repede. Dar 
să se întâmple în timpul unei conferinţe de presă era cam ciudat. 

— Jan, îți pun o întrebare, a continuat Sleizner. i-am spus eu vreodată 
să închizi ochii la ceea ce apare în anchetă? Că ar trebui să ascundem 
adevărul? 

— Nu, dar... 

— Nu, exact. Ceea ce am spus e că trebuie să mă ţii la curent. Tocmai ca 
să evităm astfel de incidente. Cer prea mult? 

Gândul părea complet interzis, şi totuşi era prezent. 

— Bine, se pare că ţi-ai pierdut cu totul uzul vorbirii, a continuat 
Sleizner. Dar uite cum stau lucrurile. Personal, mă doare-n cot că-i 
implicată o a treia persoană sau un afurisit de regiment. Singurul lucru care 
contează este să se încheie cât se poate de repede. 

— Kim, lucrăm deja cât de repede putem... 

— Acum ţine-ți gura şi ascultă! 

A fost drogat? Să fie explicația faptului că brusc a început să transpire şi 
1 s-a făcut atât de sete? 

— Ți-am dat şansa asta. Sleizner a ridicat în aer arătătorul. Eu sunt cel pe 
care te sprijini. Pentru binele tău, nu uita niciodată asta, fir-ar să fie! 

Se putea să fi fost apa cu care venise Sleizner? Nu, fusese într-o sticlă 
nedesfăcută. Sau avusese la el două sticle? 

— Hei! Sleizner l-a apucat de umeri şi l-a zgâlţâit ca pe o jucărie stricată. 
Ce mama dracului e cu tine? Pari dus de pe lume. L-a plesnit uşor pe obraji. 
Asculţi măcar ce zic? 

Hesk s-a uitat în ochii lui Sleizner. 

— Mă urmăresc nişte oameni. 

— Cum adică te urmăresc? Despre ce vorbeşti? 

— Sunt doi. Doi bărbaţi. Vorbesc în engleză, însă cred că unul dintre ei e 


danez. Şi-a scos telefonul şi a derulat fotografiile pescarului amator trimise 
de Hemmer. lată-l pe unul dintre ei. 

Sleizner a luat telefonul şi s-a uitat ca şi cum i-a trebuit o vreme până să 
priceapă. 

— La naiba! I-a înapoiat mobilul şi a rămas cu privirea în gol. Apoi a 
încuviințat din cap ca la propriile gânduri. Exact de asta m-am temut. Ei 
trebuie să fi fost. Nu-i nevoie de nicio explicaţie. Ei trebuie să fi fost. 

— Aşadar, ştii cine sunt? 

— Aş zice că da. Directorul executiv al PET e mort, poate chiar ucis. 
Crezi că vor sta cu braţele încrucişate aşteptând să ne facem noi treaba? 

— Deci vrei să spui că sunt... 

— Cine altcineva să fie? i-a tăiat vorba Sleizner. Exact de asta ar fi fost 
preferabilă o încheiere rapidă. Sunt, desigur, îngrijoraţi de ceea ce ar putea 
ieşi la suprafaţă dacă noi suntem cei care facem investigația. Numai că n- 
am crezut că vor merge atât de departe. 

— Poftim? Ce altceva au mai făcut? 

Sleizner a pus mâna pe umărul lui Hesk şi a înghițit în sec. 

— Nu sunt sigur, însă bănuiesc că s-ar putea să te fi drogat. Că de aceea 
ai leşinat şi te-ai trezit abia acum. 

— Dar... nu înțeleg. De ce să facă ceva atât de... grav? 

— Bănuiesc că era un fel de a te face să taci, ştiu şi eu? Sleizner a ridicat 
din umeri. Toate vorbele alea despre faptul că s-ar putea să fie implicaţi mai 
mulţi oameni... Sau poate că ai vreo idee? Ceva ce nu mi-ai spus? Însă, 
oricum, pescarul tău amator şi încă un bărbat au fost cei care au venit pe 
scenă şi au avut grijă de tine după ce ţi-ai pierdut cunoştinţa. 

— Cum, cei doi au venit şi m-au cărat de pe scenă? 

Sleizner a încuviințat. 

— Am presupus că sunt doar doi paznici obişnuiţi. 

— Şi apoi? Ce au făcut după aceea? 

— Au dispărut cu tine. Nu ştiu mai mult. A trebuit să rămân la masă şi să 
încerc să termin totul cât mai frumos posibil. De atunci mă învârt pe aici 
căutându-te. Sleizner a râs. Am încercat să te sun de mai multe ori decât un 
adolescent îndrăgostit. 

Hesk nu ştia ce să spună. Într-un fel, suna perfect logic, dar, în acelaşi 
timp, cu totul neverosimil. 

— Poţi să te ridici? l-a întrebat Sleizner întinzându-i mâna. 

— Cred că da. 


Cu ajutorul lui Sleizner, s-a ridicat cu grijă de pe masă. 

— Bine. Bravo! Acum vreau să-ţi cercetezi buzunarele. 

— Dar de ce... 

— Te rog, fă doar ce spun şi vezi dacă îți lipseşte ceva. 

Hesk a început să se caute prin buzunare, pe rând. Mobilul şi-l scosese 
deja. 

— Portofelul, a zis Sleizner. Îl ai? 

El a încuviințat. Portofelul era exact acolo unde trebuia să fie, în 
buzunarul interior stâng al hainei, şi din cât putea să vadă nu lipsea nimic 
din el. 

— ŞI cheile? 

Şi-a pipăit buzunarele pantalonilor şi le-a găsit în cele din urmă în cel 
stâng. 

— Bine. ŞI sunt acolo toate cheile? 

A controlat legătura de chei, calm şi metodic, cheie cu cheie şi în cele 
din urmă a încuviinţat din cap. Erau acolo toate. 

Singurul lucru care nu era în ordine era că întotdeauna le ținea în 
buzunarul din dreapta. 

Niciodată în cel din stânga. 

„Bine, uite ce propun să facem”, s-a auzit vocea înăbușită a lui Sleizner 
dintr-un difuzor aflat lângă ecranul care, în afară de o fâşie de lumină într- 
un colţ, era complet negru. „O să iau legătura cu PET ca să văd în ce ape se 
scaldă. Asta a depăşit orice limită şi nu-i ceva ce ar trebui să acceptăm, pur 
şi simplu.” 

— Poţi vedea unde sunt? 

Qiang s-a răsucit spre Fareed, care cerceta harta cu punctul roşu ce părea 
să fie la sediul poliției din Copenhaga. 

„Și eu?”, s-a auzit vocea sleită a lui Hesk. „Ce să fac?” 

— Nu văd exact la ce etaj sunt. Fareed şi-a mutat privirea la ecranul de 
alături, unde a mărit un model virtual tridimensional al clădirii poliţiei. Însă, 
dacă nu sunt pe coridorul de aici sau într-una dintre toalete, ar trebui să fie 
în sala de conferinţe 44B de la etajul doi, aripa din nord. 

— Sună interesant chestia cu toaleta, a zis Qiang. Dar mai degrabă aş 
paria pe sala de conferinţe. 

„Mă întreb dacă n-ar trebui să te duci direct acasă să te odihneşti”, s-a 
auzit Sleizner. „Şi în starea ta, aş prefera să iei un taxi. Plăteşte serviciul, 
nu-ți face griji.” 

— Sunt Hesk şi Sleizner? a zis Dunja venind din baie, ieşită de la duş şi 
înfăşurată într-un prosop. 

Qiang a încuviințat. 

— Tocmai s-a trezit. 

„Mulţumesc, Kim, dar stai liniştit. Acum mă simt mai bine”, s-a auzit 
Hesk. „Mult mai bine.” 

— De-abia acum? 

— Da, Jigodia l-a găsit într-una dintre sălile de conferinţe de la etajul doi 
tocmai când era pe cale să se trezească. 

— Dar au trecut aproape două ore de când a leşinat. 

— Sleizner zice că s-ar putea să fi fost drogat, a zis Fareed. 

— De către cine? 

— PET. 

— Devine tot mai ciudat şi... 

Dunja a tăcut şi s-a aplecat spre difuzorul din care se auzea iar vocea lui 
Sleizner. 


„Jan, ascultă-mă. Tocmai te-ai trezit după ce ai fost dus de pe lume două 
ore. Ceva nu-i în ordine, aşa că insist să te duci acasă şi să te relaxezi. Între 
timp, o să încerc să aflu mai multe, şi ne apucăm iar de asta mâine.” 

„Dar, de fapt, eu sunt cel care conduce ancheta asta”, s-a auzit Hesk. „Și 
aş vrea să hotărăsc singur când să mă duc acasă.” 

— Uau, aţi auzit? Dunja s-a întors spre ceilalți. Nu glumeşte. 

„Jan, linişteşte-te. Sigur că tu hotărăşti, şi nu-ţi face griji pentru anchetă. 
Nu ţi-o ia nimeni. Eu sunt aici doar ca să te ajut. În ordine?” 

„În ordine.” 

„Ultimul lucru pe care îl vreau este să-ți distrugi sănătatea şi să nu te 
întorci decât peste o jumătate de an. Pricepi? Pentru mine asta ar fi o 
adevărată catastrofă. Atunci eu aş fi în rahat şi ar trebui să caut o nouă 
vedetă, şi ele nu cresc în copaci, poți să mă crezi. Aşadar, de dragul meu, ai 
grijă să rămâi în viaţă. Cel puţin până se încheie această anchetă.” Sleizner 
a râs. „Nu putem fi de acord cel puţin cu asta? Că ar trebui să mai rămâi în 
viaţă o vreme?” A râs din nou. „Hai încoace să te îmbrăţişez.” 

— Omul ăla! Dunja a clătinat din cap. Nu pricep cum rabdă Hesk până şi 
să fie în aceeaşi încăpere cu el. Scuze, a zis ceva de comunicat? 

— Nu, n-a suflat o vorbă, a zis Qiang. 

— Ciudat. Trebuie să apară la miezul nopții. 

— Sau poate nu-i deloc atât de ciudat. 

— ŞI ce vrei să zici cu asta? 

— Nu vreau să zic decât... Qiang a înghiţit în sec şi a aruncat o privire 
spre Fareed. Întrebarea e dacă... dacă e atât de... 

— E atât de cum? Ce încerci să spui? 

— Dacă e cu adevărat atât de interesant, a completat Fareed. Ca tu, cu 
toate riscurile pe care le implică asta, să ieşi diseară să agăţi un poliţist cu o 
stație de emisie-recepţie. 

— Dacă ai tu o idee mai bună, spune-o. Şi de ce n-ar fi interesant 
comunicatul? Aţi auzit cu urechile voastre cum Sleizner insista să apară 
orice o fi cât mai repede cu putinţă. De ce ar fi făcut asta la un prânz secret 
dacă nu era important? 

— Bine, şi ce crezi că ar putea să fie? 

Qiang şi-a încrucişat brațele. 

— N-am nicio idee. Asta vreau să aflu. Însă, dacă e să ghicesc, e ceva 
destul de important ca să facă toată lumea să se uite în direcția greşită, şi 
dacă este adevărat, singurul lucru pe care trebuie să-l facem atunci este să 


ne răsucim. Și cu cât o facem mai repede, cu atât mai bine. 

— Dunja. Fareed a privit-o în ochi. Ştiu că crezi că am prins o pistă ieri 
ŞI că ceea ce s-a spus la acel prânz ar putea fi cheia unui lucru important. Și 
poate chiar este, nu ştiu. Ceea ce ştiu, totuşi, este că eu şi cu Qiang am 
analizat întreaga înregistrare, cuvânt cu cuvânt, şi îmi pare rău că trebuie s-o 
spun, dar nu e mare lucru. A clătinat din cap. Singurul lucru concret este 
îngrijorarea lor dacă Hesk e omul potrivit care să conducă ancheta şi, 
judecând după conferinţa de presă de azi, cel puţin, nu mi-e greu deloc să le 
înţeleg îngrijorarea. Acel comunicat de care ai făcut atâta caz nu-i decât 
ceva ce a apărut în trecere, şi întrebarea este dacă va fi ceva interesant. 

— Nu, dacă e să-l crezi pe Michael Rønning, a zis Qiang. 

— Ce are el de-a face cu asta? a zis Dunja. 

— Păi, este cel mai bun prieten al tău, şi ne-ar fi ajutat la amândouă 
sistemele de protecţie şi la ştergerea urmelor dacă ar fi crezut că este atât de 
interesant cum crezi tu. 

Dunja a clătinat din cap. 

— Singurul lucru pe care îl vrea Michael este să renunţ şi să mă întorc la 
viaţa mea normală. 

— Şi nu ţi-a dat prin cap că poate are dreptate? a zis Fareed. 

Dunja s-a gândit o vreme înainte să încuviinţeze. 

— Sigur că are. 

— Însă? a zis Qiang. 

— Suntem în război, dacă încă n-aţi priceput asta. S-a uitat de la unul la 
altul. Un război în care nu există decât două posibilităţi, şi să ne întoarcem 
pretinzând că nu s-a întâmplat nimic nu-i una dintre ele. Suntem sau noi, 
sau Sleizner. Şi eu pot să jur că omul nu se gândeşte să renunțe şi să plece în 
weekend. Munceşte zi şi noapte să ne găsească şi să ne atace, iar în acest 
moment e îngrozit şi panicat că o să reuşim să găsim orice o fi ceea ce el 
încearcă să măture sub covor. 

Fareed a oftat. 

— Bine, ieri s-a îndepărtat de rutină. Cel puţin cu asta pot să fiu de 
acord. 

— La fel şi eu, a zis Qiang şi a încuviinţat din cap. 

— Dar este cu adevărat atât de ciudat? a continuat Fareed. La urma 
urmei, e o anchetă asupra căreia sunt îndreptate toate privirile. Cât despre 
întâlnirea de la prânz, pot să spun că Sleizner era cel mai calm dintre toți 
trei. 


— La fel şi eu, a zis iar Qiang. 

— Dar se întâmplă ca eu să fiu cea care îl cunoaşte cel mai bine, a zis 
Dunja. Şi ce am auzit eu a fost un Sleizner disperat care făcea totul ca să-i 
liniştească pe ceilalți. Nu ştiu ce are de-a face cu toate astea Jakob Sand. 
Rămâne de văzut. Însă nu există nicio umbră de îndoială că, dintr-un motiv 
oarecare, moartea lui Mogens Klinge l-a afectat pe Sleizner la un nivel 
personal foarte înalt, şi sarcina noastră este să aflăm de ce, chiar dacă am 
deja teoriile mele. 

— Şi cum poţi fi atât de sigură că e ceva personal? a zis Fareed. 

— N-ai văzut ce stresat era la conferinţa de presă? 

Fareed a ridicat din umeri şi a clătinat din cap. 

— Dacă mă întrebi pe mine, mi s-a părut mai degrabă în dispoziţie bună 
şi chiar destul de destins, a zis Qiang. 

— Dar nu te-a întrebat nimeni. Dunja a clătinat din cap. Nu, ce ai văzut a 
fost un Sleizner care, cu zâmbetul lipit pe față şi glumele lui, făcea tot ce 
putea ca să pară destins. De fapt, lupta să scape cu viaţă. 

— Eu aş zice că mai degrabă Hesk părea stresat, a zis Fareed. La urma 
urmei, el a fost cel care a leşinat. 

— Da, şi asta a fost ciudat, a zis Dunja încuviinţând din cap. Hesk a fost 
întotdeauna sensibil, dar nu l-am văzut niciodată atât de fragil. Însă de-abia 
după ce a intrat Sleizner în scenă a început să se simtă rău, ceea ce îmi 
spune că ei doi nu sunt acum în cea mai bună relație. Şi tocmai aţi auzit 
cum l-a pus la punct. 

— Asta nu se aplică mai mult sau mai puţin la toți când este vorba despre 
Sleizner? a întrebat Qiang. 

— Toţi în afară de Hesk. El a fost întotdeauna soldăţelul cel bun al lui 
Sleizner, iar acum, când toată slugărnicia a dat în sfârşit roade şi a ajuns să 
conducă ancheta, îşi răsplăteşte mentorul neinformându-l că o să ţină o 
conferinţă de presă. Şi atunci ce se întâmplă? Păi, de îndată ce Sleizner îşi 
dă seama de mica şmecherie, se grăbeşte să urce pe scenă ca să spună ceea 
ce aşteptau deja toţi. Şi anume că Mogens Klinge şi-a luat viața după ce, cu 
sau fără intenţie, a sugrumat femeia în timpul actului sexual. Conferinţa de 
presă ar fi putut să se încheie acolo şi nicio sprânceană nu s-ar fi înălțat. 
Dacă n-ar fi fost faptul că Hesk a obiectat. Nu cred că l-am mai auzit 
vreodată împotrivindu-i-se lui Sleizner. Însă acum a făcut-o, şi încă în faţa 
camerelor de luat vederi, cu o teorie care se opunea celei a lui Sleizner, că 
ar putea să fie vorba de încă una sau mai multe persoane. Şi, dacă îl cunosc 


bine pe Hesk, n-ar fi suflat o vorbă dacă n-ar fi fost sigur. 

— Şi cealaltă persoană, a zis Fareed, vrei să zici că ar putea să fie 
Sleizner? 

— De ce nu? 

Dunja a ridicat din umeri. 

— ŞI de ce să-l omoare pe Klinge? 

— Bună întrebare, şi n-aş fi surprinsă dacă o parte din răspuns ar fi 
ascunsă printre rândurile comunicatului. 

— Bine. Dar, dacă pot să spun acum ceva, a zis Qiang şi a aşteptat ca 
Dunja şi Fareed să se întoarcă spre el. Nimic din asta nu schimbă faptul că 
toate nu-s decât presupuneri vagi, mai mult sau mai puţin nefondate. 

— Ştiu, aveţi nevoie de dovezi concrete, a zis Dunja. Însă n-aş fi deloc 
surprinsă dacă s-ar dovedi că le avem deja. 

— Ce, dovezi? Ce vrei să zici? 

— În ultima lună nu l-a supravegheat nimeni aşa cum am făcut-o noi. 
Am adunat informaţii şi i-am supravegheat până şi cele mai mici mişcări. 
Am urmărit fiecare pas pe care l-a făcut. I-am ascultat fiecare conversație 
telefonică. SMS-uri, e-mailuri, 1 le-am citit pe toate, şi toate sunt aici. Dunja 
a arătat spre îngrămădeala de computere, ecrane şi hard-diskuri. Problema 
este că nu ştiam ce să căutăm. Era ca şi cum am fi umblat după acul din 
carul cu fân, fără să ştim că e făcut din metal, e mic şi ascuțit şi n-are mai 
mult de câţiva centimetri. Însă acum avem un nume şi un eveniment cu care 
să lucrăm, iar pe la miezul nopții să sperăm că vom şti mai multe. Aşa că 
propunerea mea este să petreceţi aceste ore revăzând încă o dată tot ce 
avem. Între timp, eu ies şi încerc să fac rost de un agent de poliţie în 
uniformă drăguţ, cu stație de emisie-recepție, şi să mă asigur că sunt în 
rândul întâi când iese comunicatul. 

De departe, de dincolo de peretele de sticlă, probabil că arăta stăpân pe 
situație, cum stătea pe scaun în spatele mesei de lucru şi se uita prin biroul 
său. „Omul chiar că s-a descurcat bine”, poate că ar fi gândit cei care îl 
vedeau. „Jan Hesk ăsta.” Însă nimic n-ar fi putut să fie mai înşelător. De 
fapt, trudea să facă faţă panicii care declanşa atât de mult acid gastric, încât 
simţea cum îl roade pe dinăuntru. 

Nu aşa şi-a imaginat că va fi prima dată când se va aşeza să lucreze în 
noul birou, doar al său, cu vedere spre curte şi cu loc pentru canapea şi 
fotolii. N-a fost niciun strop de plăcere. Nicio ocazie să se lase pe spătar, 
mulțumit, să-şi suie picioarele pe masă, să tragă în piept mirosul triumfului 
şi să fie unul dintre cei care se pot considera fără sfială oameni de succes. 

EI, care în concediu chiar şi-a făcut timp să comande propriul scaun de 
birou, din piele, dând pe el jumătate din salariul pe o lună. Un scaun care, 
întâmplător, era exact aceeaşi marcă exclusivă ca al lui Sleizner, cu mica 
diferență că era un pic mai sofisticat. 

Însă nu era momentul să tragă mica manetă de sub scaun şi să se lase pe 
spate. Nici să se uite pe geam sau la cotoarele cărților de pe rafturi, pe care 
Lone le aranjase după culoare, sau la afişul înrămat al unei lucrări de Joan 
Miró de pe peretele opus. Acum toate păreau doar ridicole, şi o parte din el 
tânjea să se întoarcă în vechiul său spațiu de lucru din mijlocul unui birou 
comun, printre ceilalți. 

Evenimentele recente îl dezechilibraseră cu totul şi, chiar dacă trecuse 
destulă vreme de când şi-a venit în fire în sala de conferinţe, încă nu putea 
să digere faptul că fusese cu adevărat drogat şi dus în altă parte în mijlocul 
unei conferinţe de presă. 

Trecuse prin multe de când era în poliție, însă niciodată nu fusese agresat 
atât de grav ca acum. 

Partea bună era că asta îl determinase, în sfârşit, să 1 se împotrivească lui 
Sleizner, ceea ce a făcut ca pentru prima dată să primească din partea 
şefului ceva care semăna a respect. 

Cât despre drogarea lui, Sleizner trăsese concluzia că probabil au fost cei 
de la PET, şi nu era niciun motiv să nu creadă asta. Însă cum anume se 
întâmplase, niciunul dintre ei n-avea vreun răspuns. De aceea hotărâse să 
vadă transmisia conferinţei de presă, care era deja online. 


Până acum, nu fusese în stare să apese pe triunghiul alb şi să pornească 
înregistrarea, care dura o oră. Era ca şi cum avea să fie agresat încă o dată. 

Pe de altă parte, era greu de evitat. Ştirea despre leşinul lui inundase 
fluxul ştirilor, iar clipul de douăsprezece secunde în care el s-a lăsat într-o 
rână şi a căzut de pe scaun devenise viral şi deja avea sute de mii de 
vizualizări pe YouTube. 

ÎI văzuse chiar şi el de câteva ori. Nu doar cu acele secunde avea 
probleme, ci cu toate celelalte. Ceva îi spunea că acolo se petrecuse 
adevăratul atac. 

A luat mouse-ul şi a pus săgeata pe triunghi. Dar n-a reuşit. Ceva din el 
se împotrivea şi, brusc, arătătorul n-avea puterea să apese pe butonul din 
stânga. 

În loc de asta, a luat legătura de chei şi a cercetat-o la lumina soarelui 
care venea prin fereastra din spatele său. Nu-i spusese lui Sleizner că era în 
buzunarul greşit. Atunci era încă ameţit după trezire şi şi-a zis că poate, la 
urma urmei, el însuşi se întâmplase s-o pună în buzunarul greşit. 

Dar n-a fost aşa, acum era sigur de asta. Cheile ajunseseră dintr-un 
buzunar în altul pe când el era leşinat. Cel mai plauzibil era ca ei să fi făcut 
copii după chei şi n-avea să treacă mult până să înceapă să le folosească. 

În orice caz, ei n-au intrat în maşină. Acolo era aceeaşi harababură ca de 
obicei. Nici prin noul birou nu scotociseră. Ce-i drept, nici nu era acolo 
nimic mai interesant decât scaunul lui sofisticat. 

Mobilul, care era pe masa de lucru, s-a luminat şi a început să zumzăie. 
Era Lone. Era clar că auzise ştirile şi văzuse clipul cu el. Însă va trebui să 
aştepte şi să se mulțumească cu un SMS: N-am timp să vorbesc acum, dar 
totul e în ordine. Te pup, J. Atunci i-a picat fisa. Curând după şuieratul care 
confirma că mesajul şi-a început călătoria. 

Mobilul. 

Uitase cu totul de el. Era clar că asta caută ei. 

Vechea „aripioară de rechin” galbenă. 

A luat telefonul şi a sunat-o pe Lone. 

„lată-te”, a auzit vocea ei. „Ce-i cu tine? Ce s-a întâmplat?” 

— E în ordine. Totul e bine, a zis el, însă auzea ce crispat sună. 

„În ordine? Cum poți să zici că e în ordine, când...” 

— Tubito, o să-ţi povestesc mai încolo. Totul e în ordine, îți jur. Nu 
pentru asta te-am sunat. 

„Nu, însă pentru asta te-am sunat eu, şi acum vreau să ştiu ce...” 


— Lone, putem vorbi mai pe seară? Acum nu vreau decât să asculți şi 
să-mi răspunzi la întrebări. Bine? 

Tăcerea de la celălalt capăt era grăitoare. 

„Stai şi îţi vezi soţul prăbuşindu-se în mijlocul unei transmisii în direct. 
Te îngrijorezi şi încerci să suni, dar îți răspunde? Nu, de-abia după câteva 
ore.” 

— Iubito, ştiu, şi îți pot explica. 

„Nu, acum eu vorbesc, pentru că un lucru trebuie să-ți fie foarte clar. 
Doar pentru că ai fost promovat, să nu-ţi închipui că poți să începi să faci pe 
şeful şi să-mi dai tu mie ordine.” 

— Nu, şi nici vorbă să fac asta. Dar acum am nevoie doar să ştiu dacă a 
venit cineva acasă, a zis el, încercând să ignore proasta ei dispoziție. 

„Să vină? Nu, cine ar fi putut fi?” 

— ŞI ai fost acasă toată ziua, nu? 

S-a auzit pe fundal cum Benjamin începe să plângă şi ea se duce să-l ia 
în braţe ca să-l liniştească. 

„Jan, ce faci?” 

— lartă-mă, te rog, răspunde doar. Ai fost acasă toată ziua sau nu? 

„Unde altundeva să fiu? Tu nu eşti acasă, şi când mă uit în jur nu e 
Legoland ceea ce văd.” 

— Bine, şi ai fost înăuntru tot timpul? Vreau să zic, în casă. 

„Hei, ce-i cu interogatoriul ăsta?” 

— Nu-i niciun interogatoriu. Nu vreau decât să ştiu dacă ai fost înăuntru 
tot timpul. Sau dacă la un moment dat ai ieşit şi te-ai dus... 

„Of, la dracu'!”, a şuierat ea. 

„Dacu”, s-a auzit cum repetă Benjamin. „Ai zis dacu.” 

„Tu ce crezi? Ei? Când afară sunt douăzeci şi şapte de grade. Nu, sigur 
că n-am stat înăuntru tot timpul.” 

— Bine. Şi unde te-ai dus? 

„Ei bine, asta-i o nebunie. Pricepi, da? O blestemată de nebunie.” 

— Lone, te rog, a zis el, încercând s-o potolească. Înţeleg că toate astea 
par ciudate şi de neînțeles. Îşi dorea mai mult ca orice să spună adevărul. 
Însă trebuie să ai încredere în mine şi să-mi spui unde ai fost, sau cât de 
departe de casă. Dar ar fi speriat-o şi, dacă se întâmpla asta, nu te mai puteai 
înţelege cu ea. lar dacă ţi-ai aminti când ai ieşit şi cât de mult timp ai fost 
plecată, ar fi şi mai bine. 

„Am ieşit să pun rufele la uscat”, a zis ea pe un ton sec, în timp ce 


Morten Heinesen intra şi se uita prin noul birou. „Printre care chiloţii tăi 
vechi şi jerpeliți. Era ora nouă şi cincizeci şi opt de minute şi a durat 
douăsprezece minute şi douăzeci şi şase de secunde.” 

I-a făcut semn lui Heinesen să plece şi să-l lase în pace. Însă colegul a 
clătinat din cap şi a rămas acolo. 

„ŞI m-am dus cu Benjamin la Adam, dincolo de gardul viu, la ora 
treisprezece zero şapte. Benjamin a ţopăit pe trambulină.” 

„Hopa, topa...” 

„Între timp, eu şi Adam am băut cafea la soare şi ne-am distrat de 
minune timp de două ore şi trei minute, după care am venit acasă la această 
conversaţie încântătoare.” 

Două ore. Era mai mult decât suficient ca ei să scotocească prin casă şi 
să găsească mobilul. 

„În plus, la ora paisprezece şi patruzeci şi două de minute mi-a oferit o 
țigară”, a continuat Lone, pe când Heinesen se aşeza pe canapea. „ŞI am zis, 
da, mulțumesc, pentru că am crezut că o merit. Dar acum, după ce am vorbit 
cu tine, îmi dau seama că ar fi trebuit să iau două.” 

Începuse iar. A bănuit deja în primăvară, când i s-a părut că jacheta ei 
miroase a fum, şi a alungat gândul, considerându-l paranoia. Însă nu era. În 
ciuda a tot ce făcuseră ca ea să se lase. Toate încercările lui să-i abată 
atenția de la pofta de nicotină. Toate dățile în care i-a întâmpinat proasta 
dispoziţie cu o îmbrăţişare şi o nesfârşită îngăduință. 

— Iubito, vreau să te duci în dormitor, la birou. 

„Lubito”, a repetat ea batjocoritor. „Auzi tu însuţi ce penibil sună?” 

— Te rog, fă doar ce îţi spun. 

„Da, acum sunt acolo. Ce vrei să mai fac? Să ţopăi?” 

— Vreau să deschizi biroul, să tragi sertarul de sus din stânga şi să vezi 
ce se află sub teancul de plicuri. 

„Un telefon vechi galben, urât. Fericit?” 

— Da, a zis el şi a putut, în sfârşit, să dea drumul aerului din piept. 
Foarte. Îţi mulţumesc, iubito. Ne vedem pe seară. S-a auzit un clic şi 
convorbirea s-a încheiat. Și eu te iubesc, i-a zis el tăcerii, apoi a lăsat din 
mână mobilul şi şi-a întors privirea spre Heinesen. 

— Ce rost are să ai propriul birou dacă nu poţi fi lăsat în pace? 

— Din păcate, asta nu poate să aştepte. 

Heinesen s-a ridicat. 

— Tocmai am luat legătura cu ceilalți din echipă. 


— Da? ŞI? 
— Pistolul, batista, toate fotografiile şi probele. Totul a dispărut. 

Jadwiga Komorovski stătea la biroul vechi din lemn de nuc. În afara unei 
lămpi de birou cu picior, din alamă, cu abajur de sticlă verde, pe tăblie mai 
erau o mapă de birou din piele, un stilou şi o agendă cu foi liniate. Restul 
suprafeței era gol. 

Nu era prima oară când Fabian stătea pe scaunul confortabil pentru 
vizitatori, care avea până şi rezemătoarele pentru brațe tapiţate. Însă era 
pentru prima dată când vedea cum arătau cu adevărat avocata lui Theodor şi 
biroul ei elegant, care dădea spre portul din Helsingborg. 

Aproape toţi avocaţii cu care avusese de-a face de când era în poliție 
erau ascunşi în spatele unor vrafuri de dosare şi documente, în mijlocul unei 
harababuri pline de praf în care nimeni în afara lor nu putea găsi un anumit 
dosar. 

În schimb, aici era curat lună, cu un vag miros de lac de mobilă. La fel 
de ordonat ca Jadwiga însăşi, care stătea acolo în costumul ei albastru- 
închis cu bluză petrecută de culoarea fildeşului şi se uita la el cu ochelarii 
de citit ridicați pe părul şaten lăsat liber. 

De aceea o angajase? Pentru impresia de control şi exclusivitate. Nu-şi 
mai amintea. Tot ce se întindea înapoi în timp mai departe de câteva zile 
devenise ceţos şi impenetrabil. În orice caz, onorariul ei era mare, şi poate 
că asta îl orbise. Ideea că nu trebuie decât să plăteşti bine ca totul să 
reuşească şi să fie iar bine. 

— Fabian, aşa nu se mai poate, a zis ea ca şi cum el era un elev chemat 
în cabinetul directoarei. Sper că înţelegi. 

— Ceva e dubios. A fost surprins cât de calm sună. Ceea ce ascund ei. 

Poate că, pur şi simplu, nu mai avea energie. 

Jadwiga şi-a cântărit cu grijă vorbele. 

— N-am copii şi probabil nu pot să înţeleg cât de greu trebuie să fie să 
pierzi unul. Nu aşa ar trebui să fie şi este împotriva tuturor lucrurilor în care 
credem. Însă e ceva ce înţeleg, şi anume că ceea ce faci n-o să te ajute pe 
tine, nici pe Sonja sau pe Matilda. Dimpotrivă, pare să fie mai rău. Mult mai 
rău. Sonja m-a sunat un pic mai devreme azi şi mi-a spus că... 

— Ştiu, i-a tăiat vorba Fabian. Aşadar, trebuie, pur şi simplu, să renunţ şi 
să-i las să scape nepedepsiţi? Asta vrei să zici? Să-şi vadă de viețile lor ca şi 
cum nu s-ar fi întâmplat nimic? 


— Nepedepsiţi pentru ce anume? 

— Pentru faptul că mi-au luat fiul. Că l-au brutalizat şi l-au frânt, aşa că 
în cele din urmă el... 

A tăcut. Cuvintele erau încă prea dureroase. 

— Fabian. 

Ea s-a aplecat peste birou şi i-a dat o batistă, pe care el a luat-o, cu toate 
că n-avea nevoie. 

— Am luat legătura cu cei de aici, sau, mai degrabă, ei au luat legătura 
cu mine de la vizita ta neanunţată de mai devreme, şi, crede-mă, nu ascund 
NIMIC. 

— Şi atunci de ce nu ne-a spus nimeni că a fost ținut la izolare? 

— Ne-au spus, Fabian. Am asta şi pe e-mail, dacă nu mă crezi. 

A tras un sertar al biroului, a scos din el un e-mail printat şi i l-a pus în 
față. 

— Am primit asta pe 27 iunie şi spune de agresiunea din sala de mese şi 
că au hotărât să-l pună câteva zile la izolare. 

— ŞI de ce nu mi-ai spus nimic despre asta? 

— Ți-am spus. Dar singurul lucru la care ai reacționat a fost agresiunea. 
Am auzit cât de supărat erai pe el, şi dezamăgit. De cum ai auzit asta, ai 
văzut roşu în fața ochilor şi n-ai mai fost în stare să prelucrezi nimic 
altceva. Încă am discuţia, dacă nu mă crezi. După cum ştii, înregistrez totul. 

Era ca şi cum memoria i-ar fi devenit opacă. Nu-şi putea aminti nimic 
din ce spunea ea. Într-un fel, voia să asculte acea discuţie. Să audă dacă a 
fost cu adevărat aşa de plin de furie, încât n-a ascultat ce spune ea. Dar nu 
putea, nu putea decât să clatine din cap. 

— Dar Theodor, atunci? De ce n-a zis nimic când l-am vizitat? 

— Au fost multe lucruri pe care nu le-a spus. Mai ales celor în care n- 
avea încredere. 

Fabian s-a uitat în sus şi i-a întâlnit privirea. 

— Îmi pare rău, a sunat a critică, a continuat ea. Intenţia n-a fost deloc 
asta. Nu mi-a spus nici mie nimic. 

— Dar eu sunt tatăl lui. Dacă nu putea să aibă încredere în mine, atunci 
în cine? 

— Asta încerci să faci? Să-i arăţi că poate avea încredere în tine? 

— Nu încerc decât să aflu ce s-a întâmplat. Cu adevărat. 

Jadwiga Komorovski şi-a întors privirea de la el şi nu şi-a mai reţinut 
oftatul. 


— Da, n-ai decât să oftezi cât pofteşti. Însă eu, împreună cu unul dintre 
cei mai buni medici legişti din Suedia, am examinat toate rănile şi vânătăile 
de pe trupul lui, mai ales de pe scalp, şi toate arată că el a fost cel bătut şi n- 
a făcut altceva decât să încerce să se apere. 

— Deci, vrei să zici că ne mint de la obraz. 

— N-ar fi prima oară. 

— Dar de ce? Ce motiv ar avea să mintă în această privință? Vreau să 
ZIC, oricum el s-a sinucis. Şi în ce priveşte semnele de pe trupul lui, nu-i 
foarte ciudat că a primit şi el nişte lovituri după ce l-a agresat pe celălalt 
deținut, nu? Sau poate şi le-a provocat singur? Poate că el s-a izbit cu capul 
de pereți până i s-a prins în păr cojiţa colorată? Comportamentul 
autodistructiv nu e neobişnuit la cineva aflat la izolare. 

Fabian a clătinat din cap. 

— Dacă tot restul celor spuse de ei ar fi fost adevărat, poate că aş fi 
reuşit să fiu de acord. Dar nu acum, nu cu toate perdelele de fum. 

— Nu pricep despre ce perdele de fum vorbeşti. 

— Ca, de exemplu, unde s-a sinucis. Ei susțin că în celula sa. Întrebarea 
este cum explică piuneza din palma lui? Sau faptul că Einar Greide a 
constatat la autopsie că semnele din jurul gâtului n-aveau cum să fie lăsate 
de fâşii de cearşafuri împletite. Dacă e să-l crezi, e mai probabil că s-a 
spânzurat cu un cablu electric. Însă nu există aşa ceva în celula lui 
obişnuită. Există, totuşi, în încăperea în care a fost izolat şi unde, apropo, la 
fel ca pe pereţi, au dat cu vopsea verde pe cablul care duce la lampa de pe 
tavan. 

Jadwiga s-a gândit o vreme şi, în cele din urmă, a încuviinţat din cap. 

— Da, poate că ai dreptate. Poate că la izolare s-a sinucis, nu în celula 
lui. 

A ridicat mâinile în acr. 

— Şi apoi ajungem la întrebarea ta, a zis Fabian. De ce să mintă în 
această privință? 

— Fabian, poate că ai uitat, însă eram acolo ieri când ai mers să-l 
identifici şi te-ai apucat dintr-odată să interoghezi personalul. Eram acolo şi 
am văzut cum i-ai presat şi ai vrut să ştii exact cum a procedat el. 

— Da, aşa am făcut. Şi chiar este atât de ciudat? 

— Deloc. Dar poate că ar fi trebuit să întrebi pe cu totul altcineva. Pe 
cineva care ştia exact ce s-a întâmplat, nu doar bâjbâia după cel mai 
plauzibil scenariu ca să te liniştească. 


— Hai să zicem că aşa este. În acest caz, de ce nu recunosc acum că mi- 
au dat informaţii greşite şi nu-mi spun cum a fost cu adevărat, în loc s-o ţină 
în continuare cu minciuna? 

— Fabian, ştiu şi eu? Poate din cauză că ai fost atât de dur şi nu le-ai dat 
de ales. 

— Aşadar, e vina mea că ei mint? Nu pentru că vor cu adevărat să 
ascundă faptul că nu l-au pus într-o celulă de izolare reală, ci într-o debara 
mare cu rafturi fixate în perete, ca el să poată ajunge la cablul electric de pe 
tavan? Asta zici? Că ei n-au nimic de ascuns şi că în realitate eu sunt 
problema? 

A văzut asta în ochii ei. Răspunsul. Mult înainte ca gura ei să înceapă să 
se miște. 

Când au venit cuvintele, el deja pleca. 

Jan Hesk Hade nu mai auzise de aşa ceva. Când era pierdută sau dispărea 
vreo probă dintr-o investigație, în cele mai multe cazuri era dintr-o 
neglijenţă a etichetării, şi dacă îţi luai destul timp ca să cauţi, de obicei o 
găscai, doar că pe raftul greşit. 

Cu ce se confruntau acum era cu totul altceva. Aici, cineva din afară 
intrase atât în sediul poliției, cât şi în morgă, şi luase toate probele din 
investigația lor. 

Vestea l-a izbit în faţă ca o lovitură de pedeapsă când i-a spus Heinesen. 
Dar, în loc să se tăvălească prin iarbă şi să se ghemuiască în poziție fetală 
plângându-şi de milă, el s-a înfuriat. El, care aproape niciodată nu se supăra, 
a fost brusc mânios şi a simțit că acum s-a săturat. Acum s-a săturat de 
afurisita asta de treabă. 

A frânat şi a parcat în faţa casei, pe Japanvej, a oprit motorul şi a ieşit din 
maşină. Nu mai exista niciun motiv să parcheze altundeva şi să pretindă că 
ei nu-l ţin sub observaţie. Sigur că ştiau unde locuieşte el. 

Primul lucru pe care l-a făcut a fost să adune echipa şi s-o pună la curent 
cu ultimele evenimente. De data asta n-a mai lăsat nimic deoparte, le-a spus 
tot, de la mobilul pe care l-a găsit în casa lui Mogens Klinge până la cei doi 
bărbați care l-au urmărit şi poate chiar l-au drogat. 

A fost o mişcare riscantă, care ar fi putut să-i explodeze în față, dat fiind 
că, în afară de Heinesen, nu-l cunoştea pe niciunul destul de bine ca să ştie 
că poate să aibă încredere în ei. Dar ori mergea, ori nu. Asta nu era ceva ce 
ar fi putut face singur. Avea nevoie de ei, şi de îndată ce i-a făcut să 
înţeleagă asta, spiritul de echipă pe care-l căutase întotdeauna s-a 
manifestat, în sfârşit. 

Gata cu marcarea teritoriului şi permanenta punere sub semnul întrebării 
a rolului său de conducător. Dintr-odată, fiecare era conştient de rolul lui, ca 
şi cum niciodată n-ar fi făcut altceva decât să lucreze împreună. 

A aruncat o privire în spate şi a văzut o femeie care venea cu un cărucior 
şi un bărbat în vârstă cu un şoricar care făcea pipi pe un stâlp, apoi şi-a 
continuat drumul spre casă. 

Căzuseră de acord că e destul ca el să schimbe încuietorile casei, şi ca de 
acum încolo, în măsura posibilului, să ţină şedinţele în afara sediului 
poliției. Heinesen, după un pic de insistență, le pusese la dispoziție 


apartamentul său din Christianshavn şi acum conducea activitatea de mutare 
acolo a celor mai importante lucruri. 

Cât despre eşantioanele şi probele dispărute, unele erau pierdute 
definitiv, însă altele puteau fi recuperate. Noile dovezi aveau să fie 
etichetate intenționat greşit, conform unui cod propriu, răspândite şi 
depozitate pe alte rafturi, printre anchete încheiate. 

Dar mai important decât orice era mobilul, în care îşi puneau cele mai 
mari speranţe. „Aripioara de rechin” galbenă. 

De cum îl puneau din nou în funcțiune şi reuşeau să analizeze amănunțit 
conversațiile prin SMS-uri, ar fi trebuit să aibă destule indicii ca să-şi 
continue munca. 

În plus, era extrem de interesant numărul de mobil al lui Contact1. Până 
acum aveau doar primele patru cifre, 26 58. Dacă ar putea obține ultimele 
patru cifre, ar avea în sfârşit un capăt de fir de care să tragă. 

A intrat în hol şi a încuiat uşa, atât încuietoarea obişnuită, cât şi cea 
pentru care era nevoie de cheie şi din interior. Asta nu i-ar fi împiedicat pe 
ei să intre cu dublurile cheilor lui. Însă erau puţine şanse ca ei să intre în 
casă când erau acolo el şi restul familiei. În plus, lăcătuşul promisese că 
vine într-o oră. 

În drum spre bucătărie a simţit mirosul sosului cu carne tocată care 
fierbea la foc mic. Nu băgase nimic în gură toată ziua, şi o porție zdravănă 
de paste, carne şi ketchup era exact ceea ce-şi dorea. 

— Bună, i-a zis lui Lone, care golea oala cu paste într-o strecurătoare. Ce 
bine miroase! 

— Trebuie să-ţi faci singur ceva de mâncare, a zis ea şi a pus pastele 
înapoi în oală. N-aveam cum să ştiu când ai de gând să vii acasă. 

— Nu, sigur că nu. Cum ai fi putut să ştii, a zis el şi a observat că masa 
de cină era aşternută doar pentru trei. Dar nu-i nicio problemă. Nu-ţi face 
griji pentru mine. Încă nu mi-e prea foame. 

— Atunci e bine. Cu alte cuvinte, toată lumea e fericită. 

Asta spunea ea întotdeauna când era sătulă de propria viață şi, mai ales, 
de el. „Dar ce drăguţ că suntem aşa de fericiți! Merităm felicitări”, putea ea 
să izbucnească într-un sarcasm usturător, şi orice ar fi făcut el, indiferent cât 
de mult ar fi încercat, cearta nu putea fi ocolită. 

Însă de această dată n-avea de gând să se ducă la ea, s-o ia în braţe şi s-o 
întrebe care e problema. Pe de o parte, pentru că ştia exact care este; pe de 
alta, pentru că n-avea nici timp, nici energie pentru o ceartă zdravănă. 


În loc de asta, a împăturit muşamaua, a apucat tăblia şi a tras masa pe 
podea, făcând paharele şi farfurule să zdrăngănească. 

— Dar, Dumnezeule mare, ce faci? 

— Nimic. Trebuie doar să urc în pod. 

— Acum? Tocmai ne aşezăm la masă. 

— Am înţeles asta, şi puteţi la fel de bine s-o faceți şi aici, a zis el şi a 
mutat acolo scaunele, apoi s-a dus la debara şi a luat tija de metal cu cârlig. 

— Jan, vreau să-mi explici ce anume... 

— Nu acum, iubito. N-am timp. Dar îți promit să-ți povestesc după ce se 
termină toate astea, bine? 

— Bine, dar... 

— Am zis după aceea, a întrerupt-o. Nu acum. 

A prins cu cârligul inelul trapei din tavan şi a tras până ce s-a lăsat în jos 
ŞI, ca întotdeauna când trecuse o vreme de la ultima urcare în pod, a căzut 
un pic de pământ şi pietriş când s-a desfăcut scara. 

— Linişteşte-te, am eu grijă, a zis el urcând. Promit să fac curăţenie. 

— Multe mai promiţi zilele astea, s-a auzit vocea lui Lone de dedesubt. 
Marea cu sarea. Ca Legoland. Îţi aminteşti? Şi asta ai promis! 

Însă el era concentrat pe haosul care îl înconjura în pod. Peste tot zăceau 
saci de plastic negri cu haine care nu aveau să mai fie purtate niciodată, 
împreună cu cutii pentru mutat, rachete de tenis vechi, schiuri de fond, 
vrafuri de jocuri de societate şi o grămadă de alte ciurucuri care nu ştia de 
unde proveneau. 

De câţiva ani plănuia să-şi petreacă un weekend curăţând şi aranjând 
totul aici, sus. S-a gândit chiar şi să închirieze un container, să se debaraseze 
de toate dintr-o mişcare şi să pornească de la zero. Singurul lucru care l-a 
împiedicat a fost faptul că ştia cum o să reacționeze Lone. 

Aşadar, într-un fel, ei trebuia să-i mulțumească atunci când, după cinci 
minute, i-au căzut ochii exact pe cutia pe care o căuta. Pentru că iat-o acolo. 
Sub un vraf de cutii, având scris pe ea De la birou + Amintiri. 

A ridicat-o dintre celelalte cutii, a dus-o pe culoar şi a deschis-o. 

Deasupra erau două dosare pe care scria Economii 1 şi 2, iar sub ele erau 
câteva suluri de hârtie de fax nefolosită, o colecție de creioane tocite, 
calupuri de Post-it, precum şi o cutie de lemn vopsită în roşu, încuiată, pe 
care o făcuse el însuşi la tâmplărie când era elev. Însă nu căuta nimic din 
toate astea, ci cablul negru care se ițea din vraful de fotografii vechi, 
dischete şi alte cabluri. A tras de el cu grijă să nu-l rupă şi a scos 


încărcătorul vechiului său telefon mobil Ericsson. 

— Fi bine? Ai găsit ceea ce era atât de al naibii de important că nu putea 
să aştepte? a întrebat Lone când el a strâns scara pliantă. 

— Da, am găsit. 

A întins mâna în care ținea încărcătorul pentru mobil. 

— Mulțumită ție, iubito. 

S-a dus la ea şi a sărutat-o pe obraz, apoi şi-a continuat drumul spre 
dormitor. 

— Şi podeaua? a strigat ea. Nu trebuia să cureți după tine? 

— De îndată ce termin cu asta, a strigat el şi s-a aşezat la biroul cu rulou 
care era deschis. 

A tras sertarul din stânga şi a ridicat vraful de plicuri, descoperind că nu 
era acolo nicio „aripioară de rechin” galbenă. Nu erau decât câteva timbre, 
o gumă de şters şi un sul de bancnote străine. 

Panica ar fi trebuit să fie deja acolo. Însă nu era. Poate că s-a întâmplat 
doar ca Lone să pună mobilul printre teancurile de facturi, sau, de ce nu, în 
spatele computerului. De-abia după ce a scotocit prin toate colțişoarele 
biroului a început panica să se manifeste. 

— Lone, a strigat, şi îşi auzea disperarea. Lone! Ce ai făcut cu mobilul? 
S-a uitat prin dormitor. Nu-l găsesc! 

Fuseseră ei aici, totuşi? S-a aplecat şi a căutat pe podea sub birou şi 
printre hainele trântite pe scaun. Chiar să fi venit ei aici după ce a vorbit cu 
Lone la telefon? A scotocit prin coşul de gunoi care dădea pe dinafară şi, în 
cele din urmă, l-a întors cu fundul în sus. În cazul acesta, însemnă că trebuie 
să-i fi ascultat telefonul şi au ştiut exact unde este. 

— Lone! Vrei să-mi răspunzi? a continuat el întorcându-se în bucătărie. 
De ce nu răspunzi când te strig? 

— La ce să răspund? Lone a pus pe masă sticla cu ketchup. Cu ce mă 
pisălogeşti acum? 

— Mobilul, la dracu”! a zbierat el. Pentru care te-am sunat! 

— Doamne, ce mai urli! Potoleşte-te! 

— De care ai zis că e în birou! 

Ea s-a întors cu spatele. 

— Katrine şi Benjamin! La masă! E gata cina! 

— În orice caz, acum nu-i acolo, aşa că întreb unde este! 

— Nu ştiu. Lone a ridicat din umeri. Nu mă-ntreba pe mine. 

— Pe cine naiba altcineva să întreb? 


— Katrine şi Benjamin! La masă! 

— Hei? 

A prins-o de braţe şi a răsucit-o spre el. 

— Pe cine mama dracului să întreb dacă nu pe tine? 

— Nu ştiu ce-i cu tine. S-a smuls din strânsoarea lui. Însă dacă nu te 
potoleşti imediat, iau copii şi plec, de îndată ce mănâncă ceva. Cât despre 
casă, părinții mei sunt cei care au depus garanția şi au plătit contribuţia în 
bani lichizi, aşa că până luni trebuie să-ți faci bagajele. N-ai fost niciodată 
prea interesat de copii, aşa că ar trebui să-ți ajungă câteva ore în fiecare al 
doilea weekend. 

— Iar te-ai dus pe furiş să fumezi acasă la Adam ăla? Da? Asta nu vrei 
să recunoşti? Şi cât timp ai lipsit de data asta? O oră? Două? 

Lone a clătinat din cap fără să-şi ia privirea de la el. 

— Nu ştiu dacă pricepi cât de aproape eşti acum de limită. Dar nu, n-am 
fost la Adam. Eu şi Benjamin am fost să facem cumpărături pentru cină şi 
în drum spre casă am stat o vreme pe terenul de joacă. După aceea am 
spălat rufe, am dereticat şi am dat cu aspiratorul înainte să vii tu şi să faci 
iar mizerie, şi am gătit cina. Şi acum, că tot ne-am luat unul pe altul la 
întrebări, nu te sfu să-mi spui de ce dintr-odată e aşa harababură prin 
lenjeria mea. Katrine şi Benjamin! Dacă nu veniți în clipa asta, mănânc fără 
voi! 

— Iubito, ce harababură? 

Nu mai era nicio îndoială. Fuseseră aici. 

— „lubito”? N-am trecut de câțiva ani de faza asta? 

— Lone, nu caut gâlceavă. 

Au intrat în casă folosind dublura cheilor lui şi au reuşit să găsească 
mobilul. Şi acum dispăruse. Singura şansă de vreo lămurire în toată 
încâlceala asta le alunecase printre degete. 

— Nu? Nu faci decât asta de câte ori vii acasă. 

Hesk şi-a tras un scaun, s-a aşezat, şi-a turnat apă într-un pahar şi l-a 
golit dintr-o suflare. 

— Singurul lucru despre care e vorba e acel mobil, şi pe când erai la 
cumpărături şi pe terenul de joacă ei trebuie să fi... S-a întrerupt şi a amuţit 
în chpa în care Benjamin a intrat în bucătărie. Dar... Panica, agitația şi 
întreaga impresie că totul era pierdut au dispărut brusc. Iată-l! 

— Ce anume? a zis Lone. 

— Mobilul pe care l-am căutat tot timpul ăsta. 


— A, asta. Benjamin nu l-a mai lăsat din mână după ce ai sunat şi te-ai 
jucat de-a Gestapoul prima dată. E singurul lucru care îl face să stea liniştit. 

— Oh, ce bine! A râs şi s-a ridicat în picioare. Benjamin îl salvase. 
Extraordinar! Dacă nu l-ar fi luat cu el pe terenul de joacă, cu siguranţă ar fi 
dispărut. Însă acum trebuie să-i dai lui tati înapoi telefonul. S-a dus la 
Benjamin şi a întins mâna. Poate tati să-l ia acum înapoi? 

— Nu. Al meu. 

Benjamin şi-a dus mâna la spate. 

— Nu, Benjamin, de fapt e al lui tati. 

A râs din nou şi a încercat să rămână cât mai calm. 

— Nu lui tati. Numai meu. 

Benjamin a clătinat din cap, şi până la urmă lui Hesk nu i-a mai rămas 
decât să prindă braţul fiului său şi să-i smulgă mobilul din mână. 

— Nu lua fon meu! Nu fon meu. Tati luat fon meu. 

Benjamin a fugit plângând la Lone, care l-a luat în braţe şi a început să-l 
mângâie. 

Cel mai bun lucru pe care putea să-l facă era să-i lase în pace, de aceea s- 
a întors repede în dormitor, a închis uşa, a dat deoparte mormanul de haine 
de pe scaun şi s-a aşezat cu mobilul. Apoi a vârât încărcătorul în placa de 
distribuție din spatele computerului, a suflat nisipul de pe telefon şi a 
conectat cu grijă încărcătorul. În cele din urmă, a apăsat butonul roşu ca să-l 
pornească. 

La început nu s-a întâmplat nimic. 

Apoi tot nimic. 

Ecranul rămânea stins. 

Cu toate că reuşise să mai sufle câteva fire de nisip şi verificase că e 
intact cablul. 

Cu toate că a mai făcut o încercare cu butonul roşu mai mult de un 
minut. 

Mobilul era mort. 

Peste câteva secunde l-a prins îndoiala. Ca şi cum hotărârea sa atât de 
fermă să-i dea de cap investigației nu era decât un strat de lac subțire, care 
crăpa la cea mai mică solicitare. 

Apoi ecranul s-a luminat, în sfârşit. Ca şi cum ar fi vrut să-l ţină în şah ca 
să vadă cât rezistă înainte să se prăbuşească. 

Erau în telefon multe lucruri pe care le puteau găsi şi analiza, însă acum 
nu era decât unul singur pe care îl căuta. 


Numărul lui Contact]. 

După câteva clicuri în lista de adrese a mobilului a putut să adauge 
ultimele patru cifre, 89 32. Apoi şi-a luat propriul mobil şi l-a sunat pe 
Morten Heinesen. 

„Salut”, s-a auzit vocea lui Heinesen după ce a sunat doar o dată. „Cum 
merge?” 

— Bine, până la urmă, după oarece peripeții, a zis el, pe când auzea cum 
sună cineva la uşă. lubito, deschizi tu? a strigat el spre bucătărie. Scuze, a 
venit lăcătuşul. Cum e la voi? 

„Te aşteptam doar pe tine. Torben s-a conectat şi tocmai a început un 
tunel VPN, aşa că nu ne mai trebuie decât numărul.” 

— 26 58 89 32. 

„26 58 89 32”, a repetat Heinesen, şi pe fundal s-a auzit cum Hemmer 
repetă şi el. „Dar ştii, e ceva la care m-am gândit”, a zis Heinesen, în timp 
ce soneria se auzea în continuare. „Toată mişcarea asta. Chiar e o idee atât 
de bună să nu informăm...” 

— Tubito! a mai strigat el o dată, fără să capete niciun răspuns. Morten, 
trebuie să închid. Te sun eu. 

„Bine, înţeleg. E în ordine. Ne auzim de îndată ce termini.” 

Hesk a încheiat convorbirea şi a ieşit repede din dormitor. 

— N-auzi că sună la uşă? a zis el trecând pe lângă masa la care stătea 
Lone cu copiii şi mâncau. 

— Ba da, însă, după cum vezi, stăm la masă, şi nimeni dintre noi n- 
aşteaptă musafiri. 

A ajuns în hol, a descuiat, apoi a deschis uşa şi s-a oprit în mijlocul 
mişcării când a văzut cine este. 

— Iată-te. Da” mult timp ţi-a mai trebuit. 

Sleizner a adăugat, cu unul dintre zâmbetele sale tipice: 

— Sper că nu vă deranjez. 

Heinesen tocmai pusese în dormitor modelul navei Slave 1 din Star Wars 
când a auzit-o pe Julie Bernstorff din living. 

— Torben, nu-i casca lui Bobby ăla? 

S-a dus repede înapoi şi a văzut că ea luase casca numerotată de pe raft. 

— Cum îl cheamă? A, da, Bobby Fett. Nu-i aşa? 

Şi-a pus casca pe cap şi s-a răsucit spre el. 

— Hello, my name is Bobby, and I'm a roboti. 

— Bobba Fett, a corectat-o el. Şi aş prefera s-o pui la loc. 

— O! Sorry. 

Julie şi-a scos-o şi i-a dat-o lui Heinesen, care a pus-o cu grijă la locul ei 
de pe raft. 

— Ce, aşadar e valoroasă? Pot să întreb cât costă? 

— Destul, dacă te gândeşti că e intactă şi are în interior autograful lui 
Jeremy Bulloch. Aşadar, nu Temuera Morrison, ci actorul original. 

Julie a încuviinţat. 

— Aşa că nu poţi s-o iei cu tine atunci când eşti pe afară şi vă jucaţi prin 
pădure costumaţi. 

— Cafea sau ceai? a zis el ca să schimbe subiectul. 

— Ceaiul e perfect. Mulţumesc. 

— Iar eu aş fi bucuros de o cafea, dacă nu-i prea mare deranjul, a zis 
Hemmer, care stătea pe canapea şi lucra la laptopul ţinut pe genunchi. 

— Sigur. Nicio problemă. 

Heinesen s-a dus în bucătărie, a pus la fiert o oală cu apă şi s-a aşezat la 
masă, aşteptând să fiarbă. 

Nu erau aici decât de vreo oră, dar se simţea deja epuizat. Ce-i drept, nu 
avusese mai multe vizite decât putea număra pe degetele de la o mână în cei 
aproape treizeci de ani petrecuţi în micul apartament cu trei camere de pe 
Overgaden Oven Vandet din Christianshavn. De trei ori, mama sa venise 
nepoftită, iar când a împlinit patruzeci de ani, acum opt ani, i-a invitat la 
cină pe Anders, Frank şi Lars. Şi în seara asta erau Torben şi Julie. 

Dacă nu i-ar fi cerut-o direct Hesk, nu s-ar fi oferit niciodată să deschidă 
uşa casei sale. Dar nu voia să fie o piedică şi, dat fiind că situația în care se 
aflau era indiscutabil neobişnuită, cu probele dispărute şi tot restul, poate că 
nu era aşa de ciudat că trebuia ca ei să facă lucruri neobişnuite. 


Totuşi, nu-i plăcea. Avea tabieturile sale şi trebuia să nu se abată deloc de 
la rutină ca să funcționeze, iar ce făceau acum era împotriva tuturor 
lucrurilor în care credea. Dacă ar fi putut hotărî el, l-ar fi informat măcar pe 
Sleizner de noile lor inițiative, acoperindu-şi astfel spatele, lucru pe care l-a 
propus, şi nu o dată. Însă Hesk insistase să nu fie implicat nimeni din afara 
echipei şi, chiar dacă înțelesese argumentul că exista probabil o scurgere de 
informaţii, nu putea să vadă asta altfel decât ca pe o inutilă luptă de cocoşi 
în care n-avea niciun chef să fie implicat. 

De fapt, era tot mai îngrijorat că Hesk e pe cale să ajungă la ananghie. 
Nu încăpea îndoială că e gata de orice ca să facă ancheta să înainteze, şi nu- 
l mai văzuse niciodată pe Hesk atât de implicat ca acum. Însă, dacă îl 
cunoştea bine pe Sleizner, veştile n-aveau să cadă pe teren fertil când 
ajungeau la el, ceea ce avea să se întâmple mai devreme sau mai târziu, şi 
nu putea decât să spere că Hesk ştie ce face. 

Dar, oricum, faptul că nu-şi informau superiorii era o evidentă încălcare 
a regulilor. N-are nicio importanţă ce crezi despre reguli sau cât de bune îţi 
sunt intenţiile. Marea lor majoritate există cu un motiv şi dacă începi să le 
fortezi, să le denaturezi sau să le ocoleşti, asta poate să pară o idee bună pe 
moment, dar tot în catastrofă se termină. 

Când apa mai avea câteva grade până la punctul de fierbere, a turnat-o în 
două ceşti, una cu nes şi alta cu un pliculeţ de Earl Grey, şi s-a întors în 
living, unde Julie scrisese numărul de mobil 26 58 89 32 cu cerneală neagră 
în partea de sus a unui bloc de desen mare şi acum desena săgeți către 
câteva pătrate în care era scris, printre altele, furnizorul de rețea, numărul 
cartelei SIM, retailerul, cartelă preplătită şi la sfârşit, identitate. 

Înainte de asta, se pare că ea avusese timp şi să-şi facă de lucru cu 
colecția lui de figurine din Star Wars şi să le schimbe locurile lui Greedo şi 
Bossk pe raft. De parcă el n-ar fi putut observa. 

— Morten, ce crezi despre asta? a zis ea cu un zâmbet fericit când a pus 
ceştile pe măsuţa de cafea. 

— Vrei să zici, dacă numărul nu mai este activ, a zis el şi a hotărât să 
pretindă că nu s-a întâmplat nimic. 

— Da, pentru că, de fapt, nu cred că ar trebui să ne bazăm pe asta, şi mai 
cred că, dacă am putea obţine numărul cartelei SIM, am putea, cu ajutorul 
companiei de telecomunicaţii, să sunăm oriunde... 

— Însă nu va fi nevoie, i-a tăiat vorba Hemmer şi a ridicat privirea de pe 
ecran. Nu numai că numărul e activ. Mobilul mai e şi deschis. 

— Scuze. N-am vrut să deranjez, a spus Sleizner intrând în hol. Dar s-a 
nimerit să trec pe aici şi m-am gândit că am putea vorbi un pic după tot ce 
s-a întâmplat azi. 

— Bine, a zis Hesk încuviinţând din cap. Ne-ai nimerit exact la masă, 
dar nu-i nimic. Asta poate să aştepte. 

— Minunat. Sleizner a intrat în bucătărie şi le-a făcut semn cu mâna lui 
Lone şi copiilor. Salut. 

— Salut, a zis Lone, cu ochii la paharul cu apă. 

— Mami, cine e? a zis Benjamin. 

— Şeful lui tati. 

— Ce-i aia şef? 

— Vezi-ți de mâncare. 

— Mă cheamă Kim. Sleizner s-a aplecat ca să ajungă la înălțimea ochilor 
băieţelului. Dar e adevărat ce ţi-a zis mami. Sunt şeful tatălui tău, ceea ce 
înseamnă că eu îl dirijez când e la lucru. Întocmai aşa cum face mami a ta 
când el e acasă. A râs şi s-a întors spre Hesk. Tu ce zici, Jan? Ai ceva de 
spus în propria casă, sau nevasta e cea care hotărăşte? 

— Ăăă... păi, noi... 

— În orice caz, ea nu pare să creadă că tu ar trebui să ai parte de cină azi. 
Sleizner s-a întors spre Lone. Bătrânul s-a îngrăşat? De aceea l-ai pus la 
regim? 

— Ai spus că vrei să vorbim, a zis Hesk. 

Sleizner a încuviințat din cap, şi-a rotit privirea prin bucătărie şi s-a 
întors spre Hesk. 

— Dar preferabil undeva unde să nu fim deranjati. 

Hesk a încuviinţat şi l-a condus pe Sleizner mai departe prin casă. 

— Ce drăguţ e aici! 

Sleizner s-a uitat în jur şi şi-a vârât capul în dormitor. 

— Poate cam dezordine, după părerea mea. Dar altfel, grozav. Sau, cum 
se zice acum? Are potenţial. 

— Putem sta aici. 

A închis uşa livingului în spatele lui Sleizner şi s-a aşezat pe marginea 
canapelei, cu toate că de obicei stătea în fotoliu. 

Sleizner s-a uitat în jur, apoi s-a aşezat în fotoliu şi a început să răpăie cu 


degetele pe rezemătoare, ca şi cum i-ar fi aparținut. 

— De fapt, cred că n-am mai fost niciodată aici, a zis în cele din urmă şi 
a continuat să scotocească în jur cu privirea. Dar poate că n-ai făcut o 
petrecere de casă nouă. 

— Ba da, însă au fost doar prietenii cei mai apropiaţi. 

— Desigur. Sleizner a încuviinţat din cap. Cu o casă atât de mică, trebuie 
să stabileşti prioritățile. 

Încă un moment de tăcere. La fel de insuportabil. 

— Apropo, vrei ceva de băut? a zis Hesk, mai ales ca să spargă liniştea. 

— Fi bine, de ce nu? Dacă nevasta n-are nimic împotrivă. 

Hesk s-a ridicat şi s-a dus la uşă. 

— Ce vrei să bei? 

— N-ar fi rea deloc o bere. E sâmbătă, la urma urmei. 

S-a repezit în bucătărie să ia două beri. Însă nu era decât Tuborg Grön, 
aşa că s-a dus repede mai departe, la frigiderul din cămară. Exista probabil 
o explicaţie bună a faptului că simţea că nu-i poate da o Tuborg obişnuită, 
sau un pahar cu apă şi o felie de lămâie. Însă analiza trebuia să mai aştepte. 

Când s-a întors, Sleizner stătea lângă bibliotecă şi cerceta şirurile de 
cotoare de cărți. 

— Mulţumesc. 

Sleizner a luat sticla şi s-a uitat la eticheta cu Nørrebro Bryghus înainte 
să ia o înghițitură. 

— Mmm, o bere cu adevărat bună nu pică niciodată rău. Apropo, le-ai 
citit pe toate? 

A arătat cu capul spre şirurile de cărți. 

— Nu, mai ales Lone citeşte, a zis el şi a gustat berea. 

— Şi la mine, la fel. Sleizner a băut iar. Nu pricep cum poţi da gata o 
carte de câteva sute de pagini când ai serviciu, familie şi toate celelalte 
obligații. Ultima dată când am citit ceva din scoarţă-n scoarță a fost când, în 
tinereţe, m-am silit să citesc trilogia Stăpânul inelelor. 

— N-am ştiut că-ți place ficțiunea. 

— Nici eu n-am ştiut. Mi-a luat toată vacanța de vară, şi niciodată nu m- 
am bucurat atât de tare că începe şcoala. Tu ai citit-o? 

— Nu. 

— N-ai pierdut nimic. Știu că este considerată absolut uimitoare şi 
printre cele mai bine scrise vreodată. Însă, după părerea mea, pare un pic... 
cum să zic... scrisă în pripă. Gândeşte-te doar că devii invizibil de îndată 


ce-ţi pui Inelul Puterii. Sleizner a luat o înghițitură de bere. Adică, zău aşa. 
Nu putea fi un pic mai creativ? Uite, de exemplu, Omul invizibil, a fost scris 
probabil în secolul al XIX-lea. Aici putem vorbi despre ceva care îşi 
depăşea epoca. Şi n-a reuşit nimeni până acum să-mi explice cum poate fi 
cineva atât de prost ca Frodo, să-şi pună inelul a doua, a treia şi a patra oară 
când ştia că în câteva secunde apar călăreții negri. Dar la naiba cu asta. Nu-i 
motivul pentru care sunt aici. Hai, noroc! 

A ridicat sticla şi s-a întors în fotoliu. 

Hesk s-a aşezat pe canapea şi a văzut că încercarea căznită a lui Sleizner 
de a fi jovial a fost înlocuită cu seriozitatea. 

— Am auzit ce s-a întâmplat cu probele tehnice. Sleizner şi-a ridicat 
privirea drept în ochii lui. E o blestemăţie, însă, din păcate, nu pot spune că 
sunt prea surprins. Aşa lucrează ei. 

A oftat şi a sorbit din bere. 

— Ce anume nu vor să găsim? a zis Hesk în momentul în care mobilul 
său a început să sune. 

— Păi, cine ştie? 

Sleizner a ridicat din umeri. 

Hesk a văzut că e Heinesen şi a respins apelul. 

— Însă e ceva ce ştiu, a continuat Sleizner. Şi anume că trebuie să găsim 
acel lucru. Pentru că, dacă e ceva care mă scoate din pepeni, e să vină 
cineva şi să urineze pe teritoriul meu. 

Mobilul s-a luminat din nou şi a început să vibreze, dar oricât de mult şi- 
ar fi dorit să răspundă, trebuia să aştepte. 

— Pricepi ce zic, Jan? 

Hesk a încuviinţat, chiar dacă nu-i ascultase toate vorbele. 

— Ceea ce s-a întâmplat azi a depăşit orice limită, într-un fel mă simt 
complice şi vreau să-ți cer iertare că m-am vârât în conferinţa ta de presă şi 
am înrăutățit lucrurile. Zău că nu asta era intenția mea. 

— E în ordine. 

— Nu, nu e. Dar probabil o să mă deprind cu faptul că tu eşti la cârmă. 
Însă nu doar pentru scuze sunt aici. Mai presus de toate, vreau să mă asigur 
că nu eşti pe cale să arunci prosopul în ring. 

— De ce să fac asta? 

— Păreai cam zdruncinat şi, cum să zic, plin de îndoieli despre toate 
când te-am găsit în sala aceea de şedinţe. Şi crede-mă, nu mi-e deloc greu să 
înţeleg de ce. Am simțit exact acelaşi lucru. Sunt în mişcare forțe mari. 


— Cum vrei să mergem mai departe? 

— Jan, e ancheta ta. Nu a mea. Însă, dacă aş fi în locul tău, m-aş uita în 
spate, mai bine o dată în plus decât o dată în minus. ȘI, că veni vorba, ai 
văzut vreun semn că au fost aici, în casa ta? 

— Nu. Răspunsul a venit fără ca el să se fi gândit şi n-a avut încotro, l-a 
însoţit de o clătinare a capului. Nimic. 

— Ce bine! Acum, nu ştiu dacă au reuşit să ia toate probele sau a mai 
rămas ceva valoros. Dar, oricum, cred că trebuie să ne aşteptăm să se 
întâmple din nou, dacă n-avem grijă. De aceea vreau să iei asta. 

Sleizner a pus pe măsuţa de cafea o cheiță de culoarea alamei şi a 
împins-o spre Hesk. 

— E de la seiful din biroul meu. Ştii tu, care e încastrat în perete, lângă 
fişier. 

Hesk a încuviinţat. 

— Din păcate, nu e frigorific, aşa că nu pot fi puse probe organice. Însă 
toate celelalte, în afară de cazul în care sunt prea voluminoase, pot fi puse. 

— ŞI nu avem cheia lui decât tu şi eu? 

— Desigur. Şi e doar provizoriu, cât tu... Sleizner s-a întrerupt când 
mobilul lui Hesk s-a luminat iar şi a început să vibreze pentru a treia oară. 
Poate că ar fi bine să răspunzi, a zis şi a băut restul de bere. 

Hesk a acceptat apelul şi a dus telefonul la ureche. 

— Salut. Acum sunt un pic ocupat. Pot să te sun cu? 

„Nu, din păcate, asta nu poate să aştepte”, a zis Heinesen. 

— Bine, despre ce este vorba? 

„Hemmer tocmai a făcut o cercetare a numărului şi, aşa cum ne-am 
aşteptat, e anonim. Am putea să aflăm de unde a fost cumpărat şi să 
verificăm cumpărăturile făcute cu cardul, însă ar dura săptămâni întregi. 
Oricum, a făcut triangulația şi acum devine foarte interesant, pentru că s-a 
dovedit că numărul este încă activ.” 

— Bine. Aşadar, i-ați găsit poziția? 

„Da, şi la început am presupus că am greşit pe undeva şi am reluat totul 
de la început. De aceea a durat un pic.” 

— E în ordine. Cum ziceam, sunt un pic ocupat. 

„Dar chestia e că poziția a rămas exact aceeaşi, şi motivul pentru care te 
sun este că poate ai tu vreo explicație.” 

— Eu? 

„Da, pentru că exact în acest moment persoana respectivă e în casa ta.” 

Bărbatul de sub Dunja era cu siguranţă mai tânăr cu zece ani decât ea. 
Poate chiar mai mult. Dar ei nu-i păsa. Cel puţin nu acum, când, în sfârşit, 
ea era cea care conducea şi avea grijă ca până şi cea mai mică mişcare să fie 
în folosul său. 

Era musculos şi putea fără niciun efort s-o întoarcă în orice poziţie. O 
demonstrase cu prisosinţă de la bun început. Mai întâi, poziţia misionarului, 
apoi lingura. Apoi a răsucit-o de parcă ar fi fost la circ şi a luat-o pe la spate 
înainte să termine. 

Totul fusese atât de tipic pentru un bărbat tânăr plin de testosteron care 
se uită la filme porno şi se sileşte să treacă prin cât mai multe poziţii posibil, 
apoi nu mai rezistă decât câteva minute până să adoarmă, ca şi cum ar fi 
avut brusc o pană de curent. 

Însă era bine echipat. Trebuia să recunoască asta, şi dacă n-ar fi fost aşa 
l-ar fi lăsat să doarmă mai departe, ceea ce i-ar fi convenit mai mult când 
mai rămăseseră doar câteva minute până la miezul nopții. 

În viaţa sa dinainte, ieşea în oraş în fiecare marţi seara, pentru că era într- 
o marți când l-a părăsit pe Carsten. Dar în ultimele două luni, trăise într-un 
celibat involuntar, în care nu putea nici măcar să rezolve singură problema 
fără ca Fareed şi Qiang să observe. lar acum, cu toate că era sâmbătă şi 
amantul dintre picioarele ei era nepriceput, trezise la viaţă ceva din ea, şi şi- 
a jurat că de îndată ce o să aibă ocazia o să reia tradiția zilei de marți. 

În seara asta, intrase drept în vizuina leilor din Byens Bodega, la o 
zvârlitură de băț de sediul poliției, şi, ca atunci când şi ea abia devenise 
agent în uniformă, acesta era în continuare locul în care se întâlneau cei mai 
tineri poliţişti la o bere după încheierea turei. Nu se schimbase nimic. 
Mobilierul din lemn cafeniu afumat, tejgheaua mică a barului şi tablourile 
de pe pereți. Nimic, în afară de ea însăşi. 

La început s-a simțit prea elegantă în salopetă şi tocurile înalte. Planul 
fusese să atragă privirile şi să găsească pe cineva cât mai repede posibil, 
fără riscul de a fi recunoscută, în cazul în care se întâmpla să fie pe acolo 
cineva foarte apropiat de Sleizner. Prin urmare, s-a machiat, s-a îmbrăcat 
elegant şi chiar şi-a pus o perucă paj, castaniu-închis. 

Noua înfăţişare a funcționat peste aşteptări. Deja după o jumătate de 
halbă, bărbatul al cărui nume nu şi-l mai amintea şi care tocmai îşi începuse 


activitatea de polițist rutier i-a propus s-o ducă acasă la el, iar pe bancheta 
din spate a taxiului n-a trebuit să spună mai mult decât că o excită 
uniformele ca el să se abată pe la sediul poliţiei şi să-şi ia tot echipamentul. 

Ajunşi în apartamentul lui, s-a închis în baie şi a zis că nu-i deschide 
decât unui polițist adevărat, cu tot echipamentul, după care, curând, el a 
bătut la uşă în uniforma completă. 

În vreme ce el făcea un soi de încercare de striptease în baie, l-a pus să-i 
arate cum se folosesc bastonul şi cătuşele, şi mai ales cum funcționează 
stația portabilă de emisie-recepţie folosită la comunicarea internă cu poliția 
şi serviciile de salvare. El chiar i-a dezvăluit indicativul necesar ca să poată 
deschide stația. 

Acum totul zăcea pe podeaua băii, inclusiv peruca ei. Totul, în afara 
stației. Era ceea ce căuta ea. Restul era doar avantaj suplimentar. Pentru că 
acolo, în mai puţin de cinci minute, avea să afle care era următoarea 
mişcare a lui Sleizner, ceea ce, în cel mai bun caz, avea să-i dea destule 
informaţii ca să-l poată lovi unde doare mai tare. 

Nu era o decizie conştientă. Dintr-odată, mâna ei era acolo şi ajuta, în 
vreme ce coapsele îşi iuţeau ritmul şi împingeau tot mai adânc. Până acum 
fusese plăcut. Dar era ca şi cum trupul ei îşi dăduse seama că, dacă era să 
fie cu adevărat plăcut, trebuia să preia controlul, nu doar de la tânăr, ci şi de 
la ca însăşi. 

Nimic nu-l putea opri să galopeze până la capăt, mai transpirat, mai 
repede şi mai dur, iar când s-au sfârşit focurile de artificu ea s-a prăbuşit, 
trăgându-şi sufletul. 

— Nu pleca, a zis bărbatul ieşind din ea. Mă întorc repede. 

A împins-o uşurel într-o parte şi a coborât din pat. 

— Cred că o să dorm, a zis ea şi s-a învelit cu pilota. Tu ce o să faci? 

— Atunci o să fie rândul meu să te trezesc. Cum anume, va fi o surpriză. 

A dispărut în baie. 

De cum s-a închis uşa, s-a uitat la stația aflată în aşternut, a deschis-o şi a 
tastat indicativul, iar ceasul dintr-un colţ al ecranului a trecut de la 23:59 la 
00:00. 

După câteva secunde s-a luminat un simbol care arăta că este un nou 
mesaj cu prioritate maximă, şi în clipa în care l-a deschis i-a stat inima în 
loc, apoi a luat-o la trap de parcă de acum înainte nu mai era vorba decât de 
un singur lucru. 

Să supravieţuiască. 


Fotografia ei nu era o captură de ecran zgrunțuroasă dintr-un video de 
supraveghere cu rezoluție mică. Era un portret extrem de clar făcut de un 
fotograf profesionist într-un studio adevărat. Îşi amintea de parcă ar fi fost 
ieri, când a venit vremea să-şi reînnoiască legitimaţia de polițist şi a hotărât 
să-şi facă o fotografie bună. 

Chestia era că fotografia fusese manipulată. Dispăruseră buclele blonde 
pe care nu reuşea niciodată să le îmblânzească. Acum părul era scurt şi 
vopsit argintiu, arătând exact ca noua sa tunsoare. La fel cerceii rotunzi, 
mari, şi buzele vopsite roşu. Până şi obrajii fuseseră retuşaţi, pentru că în 
realitate ea arăta mai slabă. 


DATĂ ÎN URMĂRIRE NAȚIONALĂ! 

Fosta polițistă Dunja Hougaard (36 de ani, 1,67 m) este arestată în contumacie, 
suspectă de ameninţare la adresa siguranţei regatului. Se crede că se află în Copenhaga sau 
în împrejurimi, împreună cu doi bărbaţi de origine străină. Dat fiind că se ştie că este 


extrem de violentă, trebuie să fie luate toate măsurile posibile în eventualitatea arestării ei. 


Răsufla pe gură, respiraţii superficiale stresate care îi oxigenau prea 
puţin sângele. lar pulsul gonea ca şi cum ar fi fost apăsate simultan pedala 
de acceleraţie şi cea de ambreiaj. Trebuia să plece de acolo. Imediat. 

Sleizner nu se străduise să şteargă urmele implicării sale în moartea lui 
Mogens Klinge. În loc de asta, fusese vorba despre ea. Sigur că da. Ura lui 
clocotitoare ajunsese acum la altă dimensiune a nebuniei, acuzând-o de 
ameninţare la adresa siguranţei regatului, care era ceva destul de vag, 
incluzând orice, de la sustragerea de documente secrete până la plănuirea 
unui atentat terorist. De acum n-o mai căuta doar el, ci şi forțele de poliție 
reunite din Danemarca. 

S-a uitat în jur. Hainele sale zăceau pe podeaua băii. Cu un pic de noroc, 
găsea în dulapul lui ceva ce putea să ia. Altfel, nu-i rămânea decât să... 

Gândul a ajuns acolo în momentul în care s-a deschis uşa băii şi bărbatul 
s-a întors, gol şi cu mădularul bârzoiat. Aţintit drept spre ea. 

— După cum vezi, sunt gata pentru următoarea rundă. 

L-a fluturat prin aer şi s-a dus spre pat. 

— În sfârşit, a zis ea, trăgând pătura peste staţie. Credeam că nu te mai 
întorci. 

— Dar acum sunt aici. 

El a urcat în pat, a împins-o pe spate şi s-a aşezat călare pe pieptul ei, 


astfel încât glandul umflat de sânge îi apăsa gura. 

— Mmm, ce drăguţ! a zis ea şi s-a strecurat printre picioarele lui. Însă 
acum e rândul tău să aştepţi. 

S-a dat jos din pat, s-a dus repede în baie şi a încuiat uşa. 

— Numai să nu stai prea mult, l-a auzit strigând din pat. 

— Tu ai grijă să nu aipeşti, i-a strigat ea, punându-și chiloţii care erau 
atârnaţi pe robinetul din cadă. 

Nu era vreme pentru sutien. Trebuia să plece acum, nu într-un sfert de 
oră sau câteva minute, ci imediat. Salopeta care zăcea grămadă pe podea nu 
putea fi îmbrăcată prea repede. Mai întâi, cracii erau întorşi pe dos, apoi 
mânecile, iar după ce s-a îmbrăcat şi-a dat seama că e cu spatele în faţă. 

Dar n-avea încotro. Deja stătuse prea mult. Important era ca el să n-aibă 
timp de bănuieli şi să reacționeze înainte ca ea să ajungă la uşă. Trebuia să- 
ŞI țină în mână pantofii cu toc. Tot n-avea cum să alerge cu ei. 

S-a dus repede la uşă şi a pus mâna pe clanţă ca să descuie, când clanţa 
s-a lăsat în jos singură. „La dracu”, şi-a zis, trăgându-se înapoi. „La dracu”, 
la dracu”, la dracu'.” 

— Hei? Vrei să deschizi? a auzit vocea lui din cealaltă parte. 

— N-ai avut prea multă răbdare, a zis ea şi a tras apa la toaletă, apoi s-a 
dus la cadă şi a deschis iar duşul. 

— Hei! Vreau să deschizi! 

— Ce? Nu te aud. 

S-a întors la toaletă, a lăsat jos capacul, s-a suit pe el şi a deschis 
fereastra mică şi pătrată care dădea spre grădină. 

— Deschide! Imediat! 

— Termin imediat. Scuze, unde găsesc un prosop curat? 

Fereastra era prea strâmtă ca să poată ieşi pe acolo. Dar era singura ei 
şansă, aşa încât, fără să aibă nicio idee despre ce este pe partea cealaltă, a 
început să se împingă prin gaura îngustă, cu braţele întinse în faţă. 

Umerii erau cea mai mare problemă, şi a simţit cu adevărat cum îi este 
Jupuită pielea de pe amândouă părțile, ca şi cum ar fi plimbat cineva pe ea o 
răzătoare. Dar valul de adrenalină s-a ocupat de durere, iar restul trunchiului 
a trecut destul de uşor. 

Pământul era mai departe decât se aşteptase. Cel puţin şase, şapte metri. 
Dacă reuşea să evite tomberoanele şi bicicletele, aterizând în schimb pe 
peluza aflată un pic mai departe de faţadă, cu un pic de noroc, ar fi putut să 
scape cu viaţă. Dar cu siguranţă avea să fie schilodită. 


Şansa ei era burlanul care cobora pe faţadă, aflat cam la un metru în 
dreapta ferestrei. Dacă ar fi ieşit cu picioarele înainte, ar fi rămas atârnată în 
mâini pe pervaz, şi-ar fi putut face vânt şi ar fi prins burlanul cu picioarele. 
Acum trebuia să facă aceeaşi mişcare cu capul în jos şi nu putea decât să 
spere că va reuşi să se țină cu picioarele. 

Însă alternativa era mai rea şi, cu riscul ca cea mai mică eroare de 
poziționare a centrului de greutate s-o facă să cadă, s-a împins tot mai 
departe până ce tot trunchiul a ajuns să-i atârne pe faţadă. Cel puţin a reuşit 
să se agaţe de ridicăturile cărămizilor, ceea ce a ajutat-o să se tragă spre 
burlan, centimetru cu centimetru. 

Până la urmă a reuşit să întindă o mână spre burlan, şi poate chiar l-ar fi 
apucat, dacă n-ar fi fost mâinile care au prins-o brusc de glezne şi au tras-o 
înapoi. A încercat să se elibereze, dar el era mult prea puternic, şi curând s-a 
pomenit înapoi în baie şi s-a izbit cu capul de capacul vasului de toaletă, 
înainte să se poată sprijini cu mâinile de dalele podelei. 

A încercat să se răsucească, însă era deja peste ea cu cătuşele şi o apăsa 
cu un genunchi între omoplați. 

— Ce bine că am luat astea acasă! 

l-a tras mâna stângă şi i-a prins cătuşa pe încheietură, fără să-şi dea 
seama că între timp ea reuşise să apuce cu mâna dreaptă cântarul de sub 
chiuvetă. 

Fără să ştie exact unde se află el în spate, l-a izbit din răsputeri peste cap 
cu cântarul. Sunetul înăbuşit al plăcu de sticlă care s-a spart, urmat imediat 
de răcnetul lui, i-a arătat că nu-şi greşise ținta. 

Genunchiul lui o ţintuia mai departe, dar nu cu aceeaşi forță, şi cu o 
smucitură rapidă a reuşit să se întoarcă pe spate. Doar ca să constate că el e 
în continuare gol şi stă călare pe ea, pipăindu-şi rana sângerândă de sub un 
ochi. 

A încercat să se smulgă din strânsoarea lui, dar, în ciuda faptului că era 
ametit, era prea greu şi puternic, aşa că l-a înşfăcat de scrot şi l-a răsucit atât 
de tare, că el s-a rostogolit singur de pe ea, țipând. 

După ce s-a ridicat în picioare, şi-a trecut rapid în revistă posibilitățile de 
scăpare. Ar fi putut să-l ocolească prin cada plină până la refuz, în care 
duşul curgea în continuare, dar, pentru că el nu părea încă să-şi fi revenit, a 
hotărât să sară direct peste el. 

— Nici să nu te gândeşti, a zis el, ca şi cum ar fi citit-o. 

— Ascultă-mă, a zis ea în timp ce el se trudea să se ridice în picioare. 


Știu că eşti un tip cumsecade care nu-şi face decât datoria. De-abia acum a 
văzut un ciob de sticlă albă de la cântar care sclipea în rana de sub ochiul 
lui. Îţi pot spune că ceea ce ai citit despre mine nu-i adevărat. Că nu-i decât 
o minciună, născocită de Kim Sleizner ca să-mi facă o înscenare. Dar n-are 
rost. Ai putea totuşi să nu mă crezi. De aceea vreau să-ți spun foarte clar că, 
deşi te-am vătămat deja mai mult decât suficient, nu voi şovăi să merg şi 
mai departe. 

— Poţi să spui ce vrei. Dar eşti dată în urmărire, aşa că îți propun să faci 
asta cu avocatul tău. Pentru că orice ai spune, te arestez. 

Dunja şi-a cântărit opțiunile şi, în cele din urmă, a oftat adânc şi s-a 
întors, cu braţele la spate. În secunda următoare el a fost acolo şi i-a înşfăcat 
mâna stângă, pe care era deja prinsă una dintre cătuşe. 

A fost luat prin surprindere de mişcarea ei. Tocmai când dădea să-i 
prindă mâna dreaptă, aceasta a dispărut în acelaşi timp în care ea s-a răsucit 
şi s-a repezit în sens contrar acelor de ceasornic, ajungând brusc în spatele 
lui. După alte două secunde l-a prins în braţe, a prins cu mâna dreaptă 
capătul liber al cătuşelor, le-a ridicat la gâtul lui şi a strâns, apoi 1-a lovit 
puternic picioarele. 

Nu mai trebuia nimic ca el să-şi piardă echilibrul şi să se răstoarne pe 
spate. De restul a avut grijă greutatea lui, iar ea n-a trebuit decât să facă un 
pas în spate cu piciorul stâng ca să-i schimbe centrul de greutate şi, cu 
cătuşele de la gât ca un frâu, să-l facă să se prăbuşească în cadă. 

El s-a apărat cu braţele şi a izbit cu picioarele, încercând să scape din 
strânsoare, însă legile naturii erau de partea ei şi, curând, îi apăsase capul 
sub apă. 

N-a mai ştiut câte secunde au trecut după aceea. 

Zece? 

Cincisprezece? 

De-abia când nu s-au mai ridicat la suprafaţă bule de aer, iar braţele şi 
picioarele nu s-au mai mișcat, l-a tras afară şi l-a lăsat să cadă pe podea, 
tuşind şi încercând să tragă aer în piept. 

Până şi să deschidă ochii şi să se trezească era o pedeapsă. Un pumn în 
față, o amintire a faptului că de acum conştiența avea să preia controlul şi 
să-l tortureze până ce izbutea iarăşi să-şi țină ochii închişi timp de câteva 
ore. Pentru că doar acolo, în fundul întunericului fără vise, îşi putea găsi 
pacea. 

După vizita la Jadwiga Komorovski a încercat să-şi astâmpere neliniştea 
cu alcool. Dar nu l-a ajutat. Băutura nu fusese niciodată drogul său preferat. 
În loc să-şi ia o pauză de la el însuşi, gândurile şi sentimentele sale au fost 
amplificate şi distorsionate în ceva care durea şi mai mult. 

După aceea şi-a vărsat şi mațele. 

Apoi, în drum spre casă pe jos, pentru că n-a vrut să-l ia niciun taxi, s-a 
gândit la alte droguri, dar a ajuns la concluzia că e inutil. Câtă vreme te 
trezeşti după aceea, e la fel ca somnul, doar o soluție temporară, şi pentru 
prima dată a zărit o posibilă ieşire urmând exemplul lui Theodor. 

— Eşti aici? s-a auzit vocea firavă a unei fetițe care era gata să 
izbucnească în plâns. Hei? Mă auzi? 

Fabian s-a răsucit spre draperia trasă şi şi-a dat seama că e întins pe 
podea, sub o pătură, în biroul său din pivniţă. 

— Sunt eu, Matilda, a continuat vocea din cealaltă parte a draperiei. Am 
nevoie să vorbesc cu tine. 

— Sunt aici dacă vrei să vorbim, a zis el, încercând să-şi amintească de 
ce s-a dus să se culce în pivniţă. 

Dar memoria îi era goală şi a hotărât că trebuie să fi fost o acţiune de 
pură autoapărare faptul că nu s-a dus la culcare alături de Sonja. 

— Trebuie să te întreb dacă vrei să mă ajuţi cu ceva. Ceva foarte 
important. 

— Sigur că o să te ajut, Matilda. S-a ridicat în capul oaselor. Fac orice 
pentru tine. 

Cea mai mare nedreptate pe care a suferit-o Theodor a fost să-l aibă pe el 
ca tată. Aşa i-a spus Sonja fără cea mai mică şovăială în glas. A căutat 
argumente care s-o contrazică şi să ofere altă imagine, însă până la urmă a 
fost silit să admită că ea avea dreptate. Că totul era din vina lui şi nu exista 
nimic care să fi putut în cele din urmă să compenseze sau să schimbe ceva. 

Dar Matilda încă exista. La urma urmei, cu ea avea un viitor care încă nu 


era scris. 

— Ai avut dreptate, a zis ea, şi el s-a întrebat ce vrea să zică. Ai avut 
dreptate tot timpul. Dacă exista ceva ce el nu avea, era dreptate. Şi acum 
trebuie să ştiu dacă eşti în legătură cu fratele meu, a continuat ea, şi în clipa 
aceea Fabian a înţeles. Numele lui este Theodor, dar asta ştiai deja, sigur. 

Lămurirea a durut, dar era perfect logic. Sigur că nu spre el s-a întors ca 
ca să ceară ajutor, ci spre spiritul Greta. La ea îşi căuta alinarea. 

— Mi-e dor de el şi trebuie să-i vorbesc. Înţelegi? Vocea ei părea că e 
gata să se frângă. Am ştiut că ai dreptate. Însă nu trebuie să se termine așa. 
Pur şi simplu, nu trebuie să se termine. Trebuie să mă ajuţi să iau legătura 
cu el. 

Iar era cu tăblița ouija. Tăbliţa care, indiferent dacă credeau în ea sau nu, 
îi orbise fiica şi aducea un întuneric în casa lor. 

— Poţi să-l întrebi cum îi este? Şi dacă e bine. Doar asta vreau să ştiu. 
Că e bine. Şi spune-i că îl iubesc. Te rog, spune-i asta. 

În ciuda apăsării din spatele frunţii, Fabian s-a ridicat în picioare şi a tras 
deoparte draperia. Şi acolo stătea ea pe podea, fiica lui şi acum singurul lui 
copil, înconjurată de lumânări-pastilă aprinse, cu degetele pe un indicator 
care se mişca pe o tăbliță cu litere şi cifre. 

— Matilda, a zis şi s-a aşezat în faţa ei. Nu vrei mai bine să vorbeşti un 
pic cu mine? Putem să facem o plimbare, dacă vrei. Să mergem să mâncăm 
ceva. Doar tu şi cu mine. 

— Prefer să fiu lăsată în pace, a zis ea fără să-şi ia degetele de pe 
indicator. 

— Şi eu prefer să nu mai faci asta. 

I-a prins mâna ca să i-o ridice de pe indicator. 

— Termină! Şi-a smuls mâna dintr-a lui. Rupi legătura. 

— Matilda, înţeleg că eşti tristă. Cu toții suntem, şi fiecare are felul lui 
de a înfrunta durerea, însă... 

— Greta, nu-ţi face griji din pricina lui, l-a întrerupt Matilda. O să plece 
repede. 

— Matilda, ascultă-mă. Înţeleg că ai nevoie să vorbeşti cu cineva. 

— Nu, nu înţelegi nimic. Aşa că, te rog, pleacă. 

— Dar, zău aşa. De ce nu poți să vorbeşti cu mine sau cu mami în loc de 
spirite, sau cum le zice? Sau, de ce nu, cu alt adult? Probabil va trebui cu 
toţii să facem terapie ca să trecem prin asta. 

— O cheamă Greta şi vorbesc cu ea exact atât de mult cât poftesc. Şi 


acum vreau să pleci. Du-te sus să te cerți cu mama sau orice. Te pricepi atât 
de bine la asta! 

Ea ştia exact cum să pună degetul pe rană. Cum să-l facă să înceapă să se 
apere şi să se înfurie, şi până la urmă să-şi piardă cumpătul. Însă de această 
dată nu cădea în capcană. 

— Matilda. S-a aplecat spre ea. Faptul că Theodor şi-a luat viața n-are 
nimic de-a face cu prietena ta iluzorie. 

— Poţi să-i zici cum vrei. Dar ea a spus că cineva din familie o să moară. 
A spus asta tot timpul, dar n-ai vrut să asculţi. În ciuda faptului că ţi-am 
spus de mai multe ori, tu... 

— Eu, ce? 1-a tăiat el vorba. Ce crezi că aş fi putut să fac cu această 
informaţie? Spune-mi. Ce ar fi trebuit să fac altfel? 

— Totul. 

Cel mai rău a fost felul în care a spus-o. Privindu-l drept în ochi, fără 
nicio şovăială. 

— Matilda, ştiu că am făcut multe greşeli. Mai ales în privinţa lui 
Theodor. Şi îţi jur că nu trece o zi în care să nu mă gândesc la ce aş fi putut 
să fac ca să nu se întâmple asta. Dar nu-i ca şi cum aş fi putut face cu 
adevărat ceva. 

— Nu trebuia decât să-l laşi în pace. 

— Vrei să zici că asta l-ar fi salvat? Că el ar fi rămas aici şi s-ar fi simțit 
bine, dacă eu aş fi ignorat totul? 

— În orice caz, ar fi rămas în viaţă. 

— Ar fi rămas? Cât de mult timp, crezi? Apropo, asta ar fi însemnat că 
Greta ta a greşit. Ea, care ştie tot şi are întotdeauna dreptate. 

— Ea a zis doar că e cineva din familie. Niciodată cine. 

— Deci zici că ar fi trebuit să mor eu în schimb. Asta spui? 

Matilda l-a privit în continuare în ochi fără să spună nimic. 

— Ei bine? a continuat el fără să obţină nicio reacţie. Aşa se leagă? Eu 
eram, de fapt, cel care murea şi doar s-a nimerit ca Theodor să-mi ia locul? 

Matilda nici n-a încuviinţat, nici n-a clătinat din cap. Stătea doar acolo, 
mută, şi se uita la el. 

— A fost el în locul meu? A spus ea asta? Greta aia. Că Theodor a murit 
în locul meu? Sau asta e doar ceva care ţi-a venit ție în minte? 

A aşteptat un răspuns, dar n-a primit nimic. 

— Matilda, te rog să răspunzi când vorbesc cu tine. Hei! 

A izbit cu pumnul placa veche, care a crăpat în mai multe locuri. 


— Eu sunt cel care ar fi trebuit să moară? 
Matilda s-a uitat la placa sfărâmată, s-a ridicat în picioare, i-a întors 
spatele şi a plecat. 

Hesk parcurgea cadru cu cadru întreaga conferință de presă, pe care îşi 
dorea mai mult ca orice s-o uite. Aşezat pe capacul vasului de toaletă, cu 
laptopul pe genunchi şi Lone dând agresiv cu aspiratorul dincolo de uşă, şi- 
a adunat curajul şi acum îşi retrăia umilirea în public ca pe un calvar 
prelungit, în care fiecare cadru era încă o ocară zbierată de gloată. Durea, 
însă poate că aici era răspunsul la întrebarea de ce şi-a pierdut cunoştinţa. 

Nu dormise toată noaptea. Vizita lui Sleizner, plus discuţia cu Heinesen 
despre faptul că numărul de mobil cu care fusese în legătură Mogens Klinge 
tocmai se afla acasă la el nu i-au dat deloc pace. Asta însemna că Sleizner 
este cea de-a treia persoană? Care a ucis-o pe tânăra din maşină şi poate 
chiar şi pe Klinge? 

Faptul că şeful său numai bun nu era n-a fost o mare surpriză. Faptul că 
îi agresa ŞI îi înjosea pe cei din apropiere ca să se înalțe el şi, în acelaşi 
timp, nu se sfia să închidă ochii câtă vreme îi ieşea vreun câştig era 
cunoscut prea bine de mulți dintre poliţiştii din Copenhaga. Dar să treacă de 
la asta la uciderea cuiva era cu totul altceva. Chiar şi în cazul lui Sleizner, 
era un lucru pe care nu reuşea să şi-l imagineze. 

Încercase să găsească altă explicaţie, cum ar fi că toată chestia era un soi 
de coincidenţă nefericită, în care tehnologia mobilelor s-a nimerit să le 
Joace o festă tocmai când Hemmer a făcut triangulația. Dar n-a reuşit să se 
convingă nici măcar pe sine, şi în cele din urmă a trebuit să accepte ideea că 
această piesă de puzzle se potrivea mult prea bine. 

Ajunsese acum la partea când se răsucea spre Sleizner, care intra în scenă 
zâmbitor, cu o sticlă de apă minerală şi două pahare, pe care le-a pus pe 
masă în faţa lor. A dat clic mai departe şi a văzut cum Sleizner se apleacă 
spre el şi îi şopteşte la ureche ceva, cu o mână pe umărul lui. 

De departe putea fi interpretat ca un salut prietenesc între colegi, dar şi-a 
amintit. Şi-a amintit fiecare silabă. Cum au fost rostite cu o răceală care l-a 
paralizat de-a binelea. În acel moment nu s-a gândit la nimic altceva. 

În schimb, acum apa era ceea ce îl interesa. Sticla cu apă minerală şi cele 
două pahare. Bănuise asta şi înainte, însă a respins ideea ca fiind prostie 
curată. Sau nu, adevărul era că n-a cutezat să urmărească acel gând, din 
cauză că, dacă se dovedea că bănuielile se adeveresc, consecinţele ar fi fost 
de neînchipuit. 


Încă erau. Diferenţa era că după vizita lui Sleizner nu mai exista cale 
înapoi spre nesiguranţă. 

În mod normal, întotdeauna erau apă şi pahare pe masă înainte de o 
conferință de presă. Dar nu şi de această dată. Probabil din cauză că atât de 
puţini oameni ştiau că avea să fie o adunare, apa era unul dintre amănuntele 
care au fost omise, ceea ce a făcut să pară cu totul firesc şi potrivit ca 
Sleizner s-o aibă la el. 

Un ciocănit în uşa bău. 

— Alo, ai adormit acolo? a auzit-o pe Lone. Mai sunt şi alții care au 
nevoie să intre. 

— Termin repede, a strigat şi el. 

— ŞI ce înseamnă repede? 

— Cinci minute, nu mai mult. 

S-a auzit cum ea a oftat şi a pornit iar aspiratorul. Între timp, ajunsese la 
secvenţa în care Sleizner a deşurubat capacul sticlei şi a umplut ambele 
pahare, mai întâi pe al lui Hesk şi apoi pe al său, şi a băut. Cu alte cuvinte, 
nu prin intermediul apei a fost drogat. 

Oare să fi fost deja dinainte? A trecut în revistă orele dinaintea 
conferinței de presă. Pe unde a fost şi cu cine s-a întâlnit, ca să vadă dacă a 
fost vreo altă ocazie în care 1 s-a servit ceva de băut sau de mâncat, însă n-a 
putut găsi nimic. 

În lipsă de alte idei, a derulat înapoi filmul cu apa minerală, cadru cu 
cadru, până unde apa din paharul lui Sleizner a ajuns înapoi în sticlă, iar 
când a fost gol l-a pus înapoi pe masă şi a luat paharul lui Hesk, apoi şi apa 
de acolo a început să iasă din pahar şi să curgă înapoi în sticlă. 

Şi acolo era explicaţia felului în care trebuie să se fi întâmplat. Chiar 
acolo unde Sleizner a pus jos paharul lui Hesk şi a prins capacul ca să-l 
deşurubeze de pe sticlă. În acel cadru se vedea clar paharul. Care ar fi 
trebuit să fie gol. Care ar fi trebuit să fie uscat, exact ca al lui Sleizner. Dar 
nu era deloc aşa. 

Acolo, la masă, în faţa tuturor camerelor de luat vederi şi în căldura 
reflectoarelor, fusese prea stresat ca să observe. Fusese vorba doar să iasă 
nevătămat din conferința de presă, în ciuda amestecului lui Sleizner. 

Însă acum putea să vadă clar. În imaginea statică n-aveai cum să nu vezi 
picăturile transparente din interiorul paharului şi lichidul de pe fund. Nu era 
mult, nu mai mult decât dacă ar fi fost proaspăt spălat, dar în acelaşi timp 
suficient ca să adoarmă ore în şir un adult. 

Somnul fusese din două părți clare. De la tot la nimic. De la unu la zero. 
Atât de adânc, încât nu se ştia dacă se va mai putea scula iar. Ca şi cum 
trupul trecuse prin noapte cu o flacără de veghe atât de slabă, încât o forță 
prea mare ar fi putut s-o stingă complet. 

La sunetul mormăielilor lui Fareed şi Qiang acolo, jos, şi-a umplut 
plămânii cu aer şi a încercat să respire şi mai adânc. Putea s-o facă, chiar 
dacă o durea după loviturile primite în piept. Apoi a ridicat pătura şi s-a 
uitat la toate vânătăile, umflăturile şi rănile. 

Nu era o privelişte frumoasă. Totuşi, se simţea ca o versiune mai bună a 
sa, plină de energie, şi după ce s-a asigurat că nu are nimic rupt, s-a trudit să 
se ridice din pat, şi-a pus pantaloni de trening şi un tricou şi a coborât pe 
treptele înguste. 

— Hopa, iată pe cineva care pare că s-a distrat pe cinste astă-noapte. 

Qiang a urmărit-o cu privirea. 

— Cea mai distractivă noapte de multă vreme încoace, a zis ea şi a 
şchiopătat spre ei. 

— Eşti bine? a zis Fareed, ținând în mână o cană cu ceai care aburea. 

— Nici vorbă. Dar să lăsăm asta. Vouă cum v-a mers? 

Qiang şi Fareed s-au uitat unul la altul. 

— Dunja. 

Fareed a lăsat cana din mână. 

— Eşti pe site-ul poliției, pe lista cu persoanele date în urmărire. 

Ea a oftat. 

— Ştiu. Dar acum nu vreau decât să aud dacă ați găsit ceva. Dacă îmi 
amintesc bine, trebuia să mai parcurgeți o dată tot materialul cât am fost 
plecată. 

— Şi asta am şi făcut, însă faptul că eşti dată în urmărire națională şi 
bănuită de ameninţare la adresa siguranței regatului nu-i de joacă. Poate fi 
echivalat cu terorismul şi nu-i ceva ce ne putem preface că n-are 
importanţă. 

— Ce vrei să fac? Să mă predau? 

— Tu hotărăşti. Chestia e că suntem pomeniţi şi eu cu Qiang. Din 
fericire, deocamdată nu cu numele, doar doi bărbați de... 

— Fareed, am citit, i-a tăiat ea vorba. V-am spus că cloceşte ceva. Ce-i 


drept, nu-i deloc la ce m-am aşteptat, însă, privind în urmă, nu pot spune că 
sunt chiar surprinsă. E tipic pentru Sleizner să sară peste cal. Întrebarea e ce 
facem mai departe. 

— Ceea ce cred că încerca să spună Fareed... Qiang a înghiţit în sec. 
Întrebarea e mai degrabă dacă ar trebui să facem ceva. 

— Bine, ca să mă asigur că vă înţeleg corect. Dunja s-a uitat de la unul la 
altul. Glumiti, da? 

— N-aud pe nimeni care râde, a zis Fareed şi s-a întors spre Qiang. Tu 
auzi? 

— Nu. 

— Dacă credeți cu adevărat că puteți, pur şi simplu, să vă faceţi bagajele 
ŞI să... 

— Dunja, până acum el nu ştie decât că suntem de origine străină, a zis 
Fareed. Dar nu-i decât o chestiune de timp până să... 

— Nu-i nicio chestiune de timp. Sigur că ştie cine sunteți. Cum altfel ne- 
ar fi găsit vechiul sediu? Bag mâna-n foc că ştie foarte bine că Qiang e 
stângaci şi că îşi roade unghiile de îndată ce e un pic emoționat. Sau că tu 
deteşti rooibosul şi te înfurii de câte ori cineva se întâmplă să-i zică „cea'”. 

— Însă pe tine te caută, a zis Qiang. Nu pe noi. 

— Asta-i adevărat, însă dacă credeți că o să vă lase să vă vedeţi de drum 
nepedepsiți după ce termină cu mine, nu sunteţi în toate minţile. Nu sunteți 
mult sub mine pe lista celor pe care îi urăşte şi, ca atare, vă aflați, cu un 
foarte mic decalaj, într-un rahat la fel de mare ca ăla în care sunt eu. 

Fareed şi Qiang s-au uitat iar unul la altul. 

— Dar mi-ar plăcea să răstorn situaţia, a continuat ea. La urma urmei, el 
e cel care e în rahat. Nu noi. Să luăm doar acest ultim comunicat. După 
părerea mea n-am putea avea o dovadă mai clară că se simte presat şi 
ameninţat. E disperat şi, exact aşa cum ziceam ieri, încearcă să îndepărteze 
de el privirile tuturor. Şi de ce ar face asta dacă n-ar avea ceva de ascuns? 

A tăcut, ca să-i lase să-şi formuleze obiecțiile, dar cum nimeni n-a spus 
NIMIC, a continuat. 

— Cel mai bun lucru pe care îl putem face acum este să nu încetăm să-l 
stresăm până ce face o greşeală. Pentru că o s-o facă, de asta sunt sigură, şi 
atunci o să-l lovim. 

— Deci ce vrei să facem? 

— Ce-ar fi să începeţi prin a-mi spune ce ați găsit? 

— Asta am făcut-o deja. 


— Aşadar, n-aţi găsit nimic? Cu toate că ați parcurs din nou şi ați 
analizat tot materialul, n-aţi reuşit să dați de nicio mică pistă care merită să 
fie urmărită? 

— Nu ştiu dacă e important, dar poate că am ceva, a zis Qiang după 
câteva secunde de tăcere. 

— Ce? Cum? Fareed s-a întors spre el. De ce nu mi-ai spus? 

— Pentru că mi-a dat prin cap astă-noapte, exact înainte să adorm, şi cu 
siguranţă nu e nimic. Dar, aşa cum ştiţi, am făcut harta tiparelor de mişcare 
ale lui Sleizner şi există un loc căruia nu reuşesc să-i găsesc o explicaţie 
solidă. 

— Care loc? a zis Dunja. 

— Ştii garajul acela subteran de pe Østerbrogade? 

— Vrei să zici unde îşi lasă maşina în câteva nopţi pe săptămână? 

— Întocmai. 

— Dar cu siguranță avem o explicație, a zis Fareed. O explicaţie care 
locuieşte peste drum şi pe care o cheamă Jenny Wet-Pussy Nielsen. 

— Știu, însă... 

Qiang a tăcut şi a clătinat din cap. 

— Deci crezi că nu pe ea o vizitează? a zis Dunja. 

— Am studiat-o un pic mai mult azi-dimineață, şi uite cum arată acum. 

Qiang a dat clic pe o fotografie de pe unul dintre ecranele sale în care se 
vedea în prim-plan o femeie cu părul excesiv de decolorat şi care îşi făcuse 
multe operaţii estetice. 

— Nu ştiu ce credeţi voi, dar mie mi-e greu să cred că asta e ceea ce îl 
atrage câteva nopți pe săptămână. 

Dunja a cercetat poza şi, cu toate că nu credea că există vreo limită la cât 
de jos poate cobori Sleizner, înclina să fie de acord. 

— Deci vrei să zici că nu-i decât o coincidență că târfa lui preferată se 
nimereşte să locuiască chiar acolo? 

— Sau există o cu totul altă explicație. Ea s-a mutat din Vesterbro la 
sfârşitul verii lui 2010, curând după ce numele i-a apărut în ziare împreună 
cu al lui Sleizner, şi de atunci n-a mai raportat niciun venit. 

— N-ar fi prima prostituată care o duce greu, a zis Fareed şi a pornit unul 
dintre computere. 

— De unde altundeva şi-ar lua banii? a zis Dunja. 

— N-aş fi surprins ca, la urma urmei, să aibă legătură cu Sleizner, a zis 


Qiang. 


— Poate că el este proprietarul clădirii? 

— De ce nu? 

— Mi-e greu să-mi imaginez că şi-ar permite să fie proprietarul unui 
întreg imobil din centru, a zis Fareed, în timp ce tasta nişte comenzi de 
căutare. Cu toate că ia bani, nu glumă, nu-i decât un sclav al salariului. 

Dunja s-a dus la tabla plină cu fotografii ale lui Sleizner făcute de 
departe. Într-una dintre ele era în fundal o blondă înaltă cu pantaloni de 
piele şi ochelari de soare mari. 

— Poate că ea e asta. A luat fotografia, s-a întors şi a comparat-o cu 
femeia de pe ecran. Da, uite, sigur că ea e. l-a dat-o lui Fareed. Deci, e 
evident că încă mai au un fel de legătură. Unde a fost făcută? 

— Piaţa Gunnar Nu Hansen. Este exact scuarul de deasupra garajului. 

— Şi mai e ceva, a zis Qiang. Din cine ştie ce motiv, se pare că mobilul 
lui rămâne în garaj de fiecare dată când este el acolo, şi nu pricep de ce ar 
sta acolo, jos, timp de câteva ore o dată la două nopți. 

— Nu-i doar GPS-ul pus de noi în mobil care pierde semnalul? a zis 
Dunja. 

— Ba da, dispare de pe ecranele noastre când intră acolo şi reapare doar 
atunci când iese iar ca să se întoarcă acasă. Însă dacă s-ar duce acasă la 
Jenny Nielsen, sau altundeva, ar ieşi din garaj pe jos şi atunci l-am vedea 
imediat din nou. 

— În afară de cazul în care îl lasă, pur şi simplu, în maşină, ca să n-o 
păţească la fel ca atunci când au încercat să dea de el cei de la poliția 
suedeză. 

— Bine, ascultă aici, a zis Fareed. Din 1992, clădirea este proprietatea 
companiei de capital speculativ Greener Grass Investment Limited. 

— ŞI cine sau ce e în spatele ei? a zis Dunja. 

Fareed şi-a luat ochii de la ecran şi s-a întors spre ei. 

— Nimeni altul decât Jakob Sand. 

— Nu-i cel cu care a fost la prânz? a zis Qiang, iar Fareed a încuviinţat. 

— În sfârşit, a zis Dunja. Asta e ceea ce v-am spus tot timpul. Ce poţi să 
afli despre proprietate? 

Fareed a dat clic mai departe. 

— Este o clădire pe colţ, cu intrarea principală pe Østerbrogade, la 
numărul 120. Are douăzeci şi şase de apartamente închiriate, pe cinci etaje, 
precum şi două spaţii comerciale la parter, închiriate de Sesam Låse şi 
McDonald's. 


— Asta-i tot? 

Fareed a derulat alte documente. 

— Da, şi a fost o mare renovare în 2005, apoi aceeaşi companie de 
capital speculativ a cumpărat garajul din partea cealaltă a Østerbrogade. 

— Vorbim despre acel garaj în care obişnuieşte să stea Sleizner? 

— Aşa se pare. 

— Bum! Asta e, a zis Qiang. 

— Acolo mai este şi un atelier. Kronow Auto. 

— ŞI renovarea aceea, a zis Dunja. Ai găsit nişte planuri în care să putem 
vedea ce au făcut? 

Fareed a încuviinţat şi s-a dus la imprimanta care tocmai pornise şi 
scotea câteva foi, pe care le-a împărțit în două grupuri de câte patru. 

— Aici e cel vechi, şi acesta a fost depus împreună cu autorizația de 
construcție. 

Dunja le-a pus unul lângă altul şi a văzut imediat că fuseseră făcute o 
mulțime de modificări. Unele apartamentele fuseseră unite, altele, împărțite. 
Podul fusese transformat, ferestre şi uşi fuseseră înlocuite. De fapt, fuseseră 
făcute atât de multe lucrări, încât era imposibil să-ţi dai seama dacă ceva din 
toate astea era interesant pentru ei. 

Însă a fost mult mai uşor când a pus una peste alta cele două planuri şi 
le-a ridicat la lumină. 

— Ai găsit ceva? 

Fareed a venit la ea împreună cu Qiang. 

— Nu ştiu. Poate. 

A pus planurile pe podea, unul lângă altul. 

— Uite aici. 

Şi-a plimbat degetul de-a lungul subsolului dintr-unul dintre planuri. 

— Vedeţi? Acum comparaţi-l cu celălalt. 

Fareed şi Qiang au cercetat mai atent cele două planuri. 

— Dar nu înţeleg. Qiang s-a întors spre ea. Cel cu nivelul subsolului este 
planul vechi. 

— Tocmai. Dunja a încuviinţat din cap. Asta e ceea ce e ciudat. Să luăm 
ascensorul de aici. A arătat cu degetul puţul unui ascensor. Înainte de 
renovare, mergea până jos. Acum nu merge mai jos de parter. 

— Trebuie să fi costat o avere, a clătinat din cap Fareed. Nu pricep, cine 
ar face aşa ceva? 

Nici Dunja nu pricepea. N-avea nici măcar o teorie care să se apropie cât 


de cât de răspunsul la întrebarea de ce ar elimina cineva la o renovare 
întregul nivel al subsolului. 

Hesk nu ştia cum să se descurce cu tăcerea care s-a lăsat după ce a vorbit 
despre bănuielile sale împotriva lui Sleizner. În primul minut n-a avut nicio 
problemă cu ea. Dacă se dovedea că este adevărat, era un scandal mai mare 
decât orice altceva văzuse vreunul dintre ei în toți anii petrecuţi în poliție, 
de aceea a pus-o pe seama faptului că Heinesen, Hemmer şi Julie Bernstorff 
erau șocați, exact aşa cum el însuşi a fost şi, cumva, încă mai era. 

Însă acum tăcerea continua de încă un minut şi jumătate, şi a început să 
suspecteze că niciunul dintre ei nu îl crede. De ce altceva ar sta toți pe 
canapeaua de piele roasă şi i-ar ocoli cu stângăcie privirea? 

Sau, de fapt, el era cel care trebuia să spargă tăcerea şi să deschidă o 
discuţie, în loc să se uite prosteşte la colecția de figurine din Star Wars? La 
urma urmei, el era la cârma anchetei. 

Şi Julie, şi Hemmer erau relativ noi. Niciunul dintre ei nu lucrase direct 
sub conducerea lui Sleizner şi cel mult auziseră nişte zvonuri vagi despre el. 
Cu Heinesen era altfel. În cazul lui erau mult mai mult decât zvonuri şi un 
chip familiar. Dintre ei, era cel care lucrase cel mai mult timp cu Sleizner, şi 
poate că de aceea doar stătea acolo cu o expresie indescifrabilă. 

— Cât de sigur eşti? a întrebat în cele din urmă cel mai vechi coleg al 
său, spărgând tăcerea. 

— Cât de sigur poți să fii fără să fu cu totul sigur. Exact asta simţea. 
Confuz, şi totuşi nu. Până acum sunt doar bănuieli bazate pe indicii. Dar pot 
spune că sunt atât de puternice, încât n-avem de ales, trebuie să-l 
considerăm pe Sleizner principalul nostru suspect. 

— Bun, însă acum chiar trebuie să întreb, a zis Julie şi s-a întors spre el. 
Vrei să zici foarte serios că trebuie să ne luăm de unul dintre cei mai mari 
mahări de aici pe baza unor indicii care, după părerea mea, par destul de 
vagi? 

— Vagi? a fornăit Hesk şi a clătinat din cap, ceea ce l-a făcut să-şi dea 
seama că e iritat. Cum poți să spui că sunt vagi? 

Ei, da, era iritat. Ea îl atacase. 

— Ce naiba vrei să zici? 

— Cred că voia doar să spună că nu-i destul ca să putem acționa, a zis 
Hemmer. 

— [ar eu cred că Julie poate să răspundă singură la întrebare, a zis el şi s- 


a întors spre Heinesen. Tu ce zici, Morten? Şi tu crezi că indiciile sunt prea 
vagi ca să-l considerăm pe Sleizner principalul suspect? 

— Ăăă, deci... 

Heinesen s-a zăpăcit şi a înghițit în sec, cu toate că nu mâncase şi nu 
băuse nimic. 

— Nu ştiu. Este... 

— Cum, nu ştii? Morten, zău aşa. Ce naiba aveau toţi azi? Nu pricepeau 
că e serios? Recunoaşte, nici ţie nu ţi-a plăcut niciodată de el şi, la fel ca 
mine, ai avut această impresie. Nu-i aşa? 

— Da, adică Sleizner a fost întotdeauna Sleizner, însă... 

— Morten, e clar că suntem surprinşi. Dar suntem cu adevărat atât de 
surprinşi, dacă e să fim pe deplin sinceri? 

Heinesen nu părea să ştie ce ar putea să spună. 

— Exact aici e problema, a zis Julie. Cum putem şti dacă nu este doar 
din cauză că nu-ţi place de el? 

— Exact la asta m-am gândit, a zis Hemmer. N-am venit nici măcar de o 
săptămână, dar deja mă simt complet îndoctrinat de felul în care cam toţi 
care au lucrat aici câțiva ani par să-l urască. 

— Nimeni n-a spus nimic despre ură, a zis Hesk şi s-a străduit să-şi 
alunge iritarea. Însă e perfect adevărat că el nu este unul dintre cei mai 
iubiți şefi din poliție, şi n-o să ascund faptul că el şi cu mine am avut 
neînţelegeri de-a lungul anilor. Însă ideea că asta ar fi vreo vendetă 
personală din partea mea e cum nu se poate mai greşită. Dimpotrivă, nu-mi 
doresc nimic mai mult decât să fie altcineva, nu el. S-a aplecat în faţă în 
fotoliu şi a privit-o pe Julie în ochi. Sincer să fiu, nu-mi pot imagina o 
situație mai proastă decât cea în care suntem acum, şi dacă n-ar fi faptul că 
sunteți atât de noi aici şi nu ne cunoaşteţi nici pe mine, nici pe Sleizner, aş fi 
luat obiecțiile voastre drept un atac la persoană. 

A ridicat cana cu cafea, însă mâna îi tremura atât de tare, că a vărsat-o, 
cu toate că s-a ajutat cu cealaltă mână. 

— La dracu”... 

— Nicio problemă. Heinesen s-a ridicat iute şi a plecat grăbit. Aduc o 
cârpă. 

— Scuze, n-am închis deloc ochii astă-noapte, a zis el, în timp ce 
Heinesen ştergea fotoliul şi podeaua de sub el. 

— Dar poate că este exact ceea ce trebuie să faci înainte să hotărâm cum 
să procedăm, a zis Julie. 


— ŞI ce naiba vrei să zici cu asta? 

A pus la loc cana cu o mişcare un pic prea pripită, aşa încât a stropit cu 
cafea masa. De data asta nu mai găsea niciun motiv ca să-şi ascundă 
iritarea. Era complet îndreptățită şi nu era micşorată de faptul că Heinesen 
era chiar acolo, cu blestemata lui de cârpă. 

— Vrei să zici că sunt prea obosit ca să gândesc limpede? Că nu ştiu 
despre ce vorbesc? 

— Nu spun decât că a-ţi considera şeful un suspect serios nu e o hotărâre 
pe care s-o iei cât ai clipi. Mai ales dacă ne gândim cum pari să te simţi tu 
acum. 

— Dar, la naiba, nu-i vorba de cum mă simt eu sau cât de odihnit se 
nimereşte să fiu. E vorba de faptul că cele mai multe indicii arată spre 
Sleizner. În aşa măsură, încât aş vrea să spun că e limpede că este el. Tu ce 
zici, Morten? S-a întors spre Heinesen, care se întorcea din bucătărie. Pot să 
primesc un pic de ajutor? 

— Propun să începem prin a trece în revistă tot ce ştim sigur, a zis 
Heinesen. 

— Bine, a încuviinţat Julie. Pare o idee bună. 

— Credeam că am spus deja ce este important. Dar hai să începem. Pot 
s-o mai fac o dată, a zis Hesk, îndreptându-şi spatele. Din 16 aprilie anul 
acesta şi până în ziua dinaintea morţii sale, Mogens Klinge a fost în legătură 
cu Sleizner prin intermediul unui Ericsson vechi. Din mesaje a aflat, printre 
altele, că a fost ales în ceva. Bănuiala mea este că e ceva de genul club 
pentru domni. Apoi a primit informația despre o ceremonie de inițiere care 
avea să aibă loc în seara de 28 iulie, ceea ce se potriveşte cu momentul 
morții lui. I se mai spune că trebuie să se îmbrace în smoching, cămaşă albă 
ŞI papion, şi că va fi luat dintr-un anumit loc la şapte şi jumătate în acea 
seară. Am scris toate astea. Torben, poţi să verifici unde este? 

I-a dat lui Hemmer un bilet cu indicațiile. 

— Şi cum ştim cu siguranţă că e Sleizner şi nu altcineva cel care are 
celălalt mobil? a zis Julie. 

— Pentru că Torben a găsit prin triangulație casa mea în acelaşi timp în 
care Sleizner îmi bătea la uşă. 

— Dar chiar este poziţia exactă? 

Julie s-a întors spre Hemmer. 

— Nu, pot spune că e o marjă de zece-douăzeci de metri. 

Hemmer a ridicat din umeri. 


— Zece-douăzeci de metri? De fapt, asta înseamnă că mobilul putea la 
fel de bine să se afle la unul dintre vecinii tăi, sau, de ce nu, într-o maşină 
parcată pe stradă, în faţa casei? 

Hesk s-a întors spre Hemmer, care dădea din cap aprobator, tastând în 
computer cifrele de pe bilet. 

— E adevărat, însă ar fi o coincidenţă absolut improbabilă. Dar sigur, ar 
putea fi. 

— Ai încercat să afli poziţia mobilului acum? a zis Heinesen. 

— Da, exact înainte să începem şedinţa, dar era închis, a răspuns 
Hemmer. O să mai verific din când în când, însă nu cred că va mai fi 
deschis vreodată. 

— Rămâne de văzut, a zis Hesk. Hai mai bine să continuăm trecerea în 
revistă. Mai e ceva, şi motivul pentru care nu v-am spus asta până acum este 
că nu-i decât o oră de când mi-am dat seama şi probabil sunt încă în stare de 
Şoc. 

— Jan, ce s-a întâmplat? 

Heinesen s-a uitat la el îngrijorat. 

— Sunt multe lucruri care sugerează că tot Sleizner a fost cel care m-a 
drogat la conferinţa de presă. 

— Vorbeşti serios? 

— De ce n-aş vorbi serios? El a fost cel care mi-a turnat apă, şi el a fost 
cel care m-a găsit mai târziu în sala de şedinţe. În plus, tocmai când eram pe 
cale să mă trezesc. 

— Şi eşti convins în continuare că ai fost drogat? a zis Julie. Vreau să 
ZIC, n-a putut să fie, pur şi simplu, o cădere bruscă de tensiune sau altceva? 

— Am fost inconştient mai mult de două ore, aşa că nu, nu cred. A 
clătinat din cap. Julie, înțeleg că toate astea pot părea copleşitoare. Exact 
aşa mă simt eu însumi. Însă am examinat înregistrarea conferinței mele de 
presă şi acolo se vede clar că e ceva în paharul meu, cel cu care a venit 
Sleizner, înainte să-l umple cu apă. În plus, avem de-a face cu doi bărbaţi 
care ne-au urmărit şi nu ne-au scăpat din ochi încă de când am scos maşina 
din apă. Au făcut duplicate ale cheilor mele, au intrat şi au scotocit prin casa 
mea, au furat cea mai mare parte a probelor şi au intrat în casa lui Klinge 
căutând mobilul. Toate astea le ştim sigur. Şi, ca şi cum n-ar fi fost 
suficient, Sleizner a venit acasă la mine aseară şi a tatonat dacă ne-au mai 
rămas din probe sau au dispărut toate. Mi-a dat chiar şi o cheie de la seiful 
din biroul lui, în cazul în care dorim un loc cu adevărat sigur, de unde nu 


dispar lucruri. Toate la un loc îmi spun că sunt disperaţi să găsească 
mobilul. 

— ŞI unde este acum? a zis Heinesen. 

— Acasă la mine. M-am gândit că e cel mai sigur loc după ce tocmai au 
fost acolo şi l-au căutat. Dar de îndată ce terminăm aici cred că trebuie să-l 
cercetezi amănunțit, Torben. Sunt cu siguranță lucruri care mie mi-au 
scăpat. 

Hemmer a încuviinţat fără să-şi ia ochii de la ecran. 

— Apropo, ai găsit locul de unde trebuia să fie luat? 

— Da, stația de metrou Østerport, exact în faţa clădirii. 

— Şi din asta nu aflăm nimic, a zis Julie. Îmi pare rău că trebuie s-o 
spun, dar încă nu pricep de ce te-ar fi drogat Sleizner şi ar fi angajat gealați 
care să ne urmărească şi să ia probele. Ar fi fost mult mai simplu să-şi 
păstreze el ancheta şi s-o desfăşoare după bunul său plac. Aşa ar fi avut 
controlul total. 

— Ar fi fost prea bătător la ochi, a zis Hesk. Chiar şi pentru cineva ca 
Sleizner. Tu ce zici, Morten? 

— Eu? 

— Da, tu. La urma urmei, tu eşti cel care îl cunoaşte cel mai bine pe 
Sleizner. 

— De fapt, probabil sunt gata să fiu de acord, a zis Heinesen şi a 
încuviinţat din cap. 

— Mulţumesc, a zis Hesk şi s-a întors iar spre Julie. 

— Vreau să zic cu Julie, a precizat Heinesen. Probabil cred, de 
asemenea, că întregul scenariu pe care îl zugrăveşti sună un pic tras de păr 
ŞI, cum să zic, ca o teorie a conspirației. 

— Aha, aşa crezi. 

Hesk nu şi-a putut opri oftatul. Nici clătinarea din cap. 

— Păi, bine. Sună aproape ca şi cum ar fi trebuit să te promoveze pe tine, 
nu pe mine. 

— Jan, încetează. Nu-i deloc asta... 

— Nu, chiar aşa gândesc. Mi-a dat un birou mai frumos doar pentru că a 
presupus că mă voi lăsa dus de nas. Nu mi-am dat seama atunci, dar acum 
îmi dau. Şi chiar în această anchetă, a fost convins că o să adopt cea mai 
evidentă şi mai simplă soluție. Şi anume, că Mogens Klinge a fost cel care a 
sugrumat fără să vrea femeia şi apoi s-a sinucis. Atunci totul ar fi fost fără 
vâlvă şi ar fi fost dat repede uitării. Dar când a înţeles că n-o să fac asta, 


ceea ce trebuie să fi fost legat de conferinţa de presă, nu i-a mai rămas decât 
să acționeze rapid şi să recupereze controlul. A ridicat din umeri. Aşadar, 
privind înapoi, pare perfect evident. 

— Nu, Jan. Nu-i deloc aşa. Heinesen a clătinat din cap. Aş zice mai 
degrabă că numai evident nu pare. În plus, o astfel de acţiune ar indica 
faptul că e în joc mult mai mult. Mult mai mult decât faptul că ei doi se 
întâmplă să fie membri ai aceluiaşi club pentru domni. 

— Vrei să zici, de exemplu, o crimă sau două? 

— Da, de exemplu, şi în acest moment n-avem nicio dovadă, indiciu sau 
orice altceva care să arate că Sleizner e în spatele uciderii femeii sau a lui 
Klinge. 

— Apropo de asta, am primit rezultatul analizei ADN-ului din pielea de 
sub unghiile femeii, a zis Hemmer. A sosit acum câteva ore. 

— ŞI n-ai găsit nicio potrivire în baza de date criminalistică? a întrebat 
Julie. 

— Computerul din laborator lucrează la asta. Stai să intru în el să văd 
dacă a găsit ceva. 

— Păi, dacă e Sleizner, n-o să fie o potrivire, a zis Heinesen şi a râs. 

— Nu, dar nu m-ar mira dacă s-ar dovedi o potrivire cu probele de aici. 

Hesk şi-a deschis servieta şi a scos o pungă transparentă pentru probe în 
care era o sticlă de bere golită. 

— A băut-o aseară la mine acasă, aşa că ar trebui să se găsească probe 
din belşug. 

— Nu sunt atât de sigur că va fi nevoie. 

Hemmer a ridicat privirea de la laptopul său. 

— Ce, ai obținut un rezultat? 

Hesk nu ştia ce să creadă. 

Nu exista nicio posibilitate ca Sleizner să se afle în baza de date cu 
ADN-ul delincvenților condamnaţi sau suspectați. Sau exista? N-ar fi fost o 
surpriză ca Sleizner să fi făcut lucruri de care să nu ştie niciunul dintre ei. 
Însă n-ar fi putut să fie condamnat şi nici suspectat. În acest caz, ei ar fi 
auzit. Singura explicaţie era că se află acolo din cu totul alt motiv. 

— la să văd, a zis el şi a luat laptopul, şi într-adevăr analiza ADN-ului 
găsise o potrivire în baza de date. 

Însă nu era Sleizner, ci unul dintre cei mai cunoscuţi antreprenori din 
Danemarca: Jakob Sand. 

Hesk nu înţelegea nimic. 


Absolut nimic. 

Câţiva copaci plasați strategic, un gard de lemn înalt ca paravan pentru 
câteva tomberoane şi un gard viu des în jurul rampei de coborâre în garajul 
şi atelierul auto subterane alcătuiau un camuflaj atât de eficient, încât era 
aproape imposibil de găsit. Asta, în ciuda faptului că începea chiar în 
mijlocul pieţei Gunnar Nu Hansen — un scuar din Østerbro plin de cafenele 
şi pietoni care se plimbă. 

Dar nimeni n-a dat atenţie dubei cenuşii anonime, cu pete de rugină pe 
alocuri, care a coborât pe rampa de ciment cu striații şi a dispărut în garaj. 

În spatele perdelelor trase care despărţeau cabina de restul maşinii stătea 
Dunja şi se uita la nişte ecrane mici, conectate la câte o cameră video 
wireless. Patru erau montate pe dubă, câte una în fiecare direcție, mascate 
de vopseaua anticorozivă. Alte patru erau fixate pe caschetele lui Fareed şi 
Qiang, în față şi în spate, iar ultimele patru încă mai aşteptau să fie aşezate. 

— [a-o la stânga, a răspuns ea în căşti la apelul de grup dintre cele trei 
telefoane proaspăt achiziţionate. 

Fareed a trecut de intrarea în atelierul auto şi a mers încet mai departe 
printre maşinile parcate pe ambele părți. 

Ce putea ea să vadă pe ecran era că garajul avea forma unui cerc mare, 
cu atelierul Kronow Auto, drept în față cum coborai pe rampă şi locurile de 
parcare, pe două rânduri, pe circumferință. 

„În sfârşit, un loc liber acolo, pe dreapta.” 

Qiang s-a aplecat pe locul pasagerului, ca ea să poată vedea locul pe 
ecran. 

„N-ar trebui să-l ocupăm?” 

— Nu, mergeţi mai departe. Vreau mai întâi să văd tot garajul. 

După ce au văzut tot, ea a constatat că nu arată altfel decât un garaj 
obişnuit, cu un amestec de locuri închiriate şi publice. Nici măcar atelierul 
auto nu i-a trezit interesul, cu bărbaţii în salopete albastre aplecaţi sub 
capote ridicate. 

Dacă n-ar fi fost o mică platformă de încărcare cu câteva tomberoane 
înşirate de-a lungul unui perete, probabil i-ar fi spus lui Fareed să conducă 
maşina înapoi acasă. Aşa că i-a spus să dea cu spatele şi să parcheze pe unul 
dintre locurile libere. 

Ce căuta o platformă de încărcare într-un garaj subteran? Din câte ştia, 


nu exista vreun supermarket deasupra, sau altceva care să aibă nevoie de 
marfă grea pe paleți. 

— Vreau să începeţi cu tomberoanele alea înşirate pe platformă, a zis ea 
de îndată ce Fareed a oprit motorul. 

„Tu le cercetezi şi eu pun camerele”, s-a auzit vocea lui Qiang, apoi cei 
doi au ieşit din dubă. 

În vreme ce Qiang se grăbea să fixeze ultimele patru camere video, 
Fareed a urcat pe treptele de metal până pe platformă şi a deschis primul 
dintre cele trei tomberoane. 

— E prea întuneric. Aprinde lanterna, vreau să văd şi eu. 

„Nu-i nimic de văzut. E gol”, a zis Fareed şi a luminat interiorul 
tomberonului, care era într-adevăr gol. 

— Bine, du-te la următorul. 

Fareed a deschis tomberonul de alături, care era şi el gol. 

„Nici aici nu-i nimic interesant. Poate că tocmai au fost golite.” 

— Da, dar uită-te, totuşi, la următorul, a zis ea, neavând altă idee. Ca să 
fim siguri. 

Fareed a deschis ultimul tomberon şi i-a luminat interiorul, şi acolo chiar 
era ceva. 

— Vezi ce este? a zis ea. 

„Par să fie haine, uzate şi murdare.” 

— Ce fel de haine? 

„Nu ştiu. Cam de toate. O pereche de pantaloni, o fustă, nişte pulovere, 
chiloţi şi şosete.” 

Hainele aruncate puteau să însemne orice. Însă în combinaţie cu faptul că 
aici obişnuia Sleizner să-şi parcheze maşina o seară din două, imaginile care 
i-au apărut în faţa ochilor numai frumoase nu erau. În acelaşi timp, 
descoperirea a însufleţit-o. Era primul semn că poate, la urma urmei, acesta 
nu era un garaj obişnuit. 

„Vrei să văd dacă mai este ceva dedesubt?” 

— Nu, e destul, a zis ea şi a mărit imaginea camerei de la spatele 
caschetei lui Fareed. Mă înşel, sau este o uşă în spatele tău? 

Fareed a închis tomberonul, s-a întors şi s-a dus la uşa de metal. 

— E încuiată? 

„Da”, a zis Fareed, iar mâna lui părea că pipăie clanţa din partea de jos a 
imaginii. 

— Qiang, ia şperaclul şi ajută-l. Trebuie să ştim ce e în partea cealaltă. 


„Bine”, s-a auzit vocea lui Qiang, care tocmai fixa ultima cameră video 
şi o îndrepta spre platformă. 

Imediat după aceea a luat un rucsac din dubă, 1 s-a alăturat lui Fareed pe 
platformă şi, după ce a scos şperaclul electric, a montat dornul care trebuie 
şi l-a introdus în încuietoarea cu şapte cilindri, n-a trecut mult şi a putut să 
descuie. 

„Bun, intrăm”, s-a auzit vocea lui Fareed, apoi cele patru ecrane 
conectate la camerele lor s-au întunecat. 

Însă un senzor de mişcare a făcut să se aprindă un şir de lămpi 
fluorescente în ceca ce s-a dovedit a fi un lung pasaj subteran. 

Pe ecran era greu să-ți dai seama exact cât de lung este, însă ea l-a 
estimat la 40-50 de metri, ceea ce corespundea distanţei dintre garaj şi 
clădirea de vizavi. Aşadar, de aici ajungeau ei în mica lor pivniță secretă. 

După cinci-şase metri în pasaj, au ajuns la altă uşă metalică, în partea 
stângă. Însă aceasta nu avea o gaură de cheie. În schimb, era instalată 
alături, pe perete, o tastatură. 

„Ce zici? Să fac o încercare?”, a întrebat Qiang. „Am adus ce ne 
trebuie.” 

— Nu, mai aşteaptă cu asta şi mergeţi mai departe. 

„Sigur? Am perfecționat cu câteva niveluri programul. De exemplu, am 
adăugat posibilitatea de a testa diferite combinații în ordine aleatorie. Tare, 
nu?” 

„Super-tare. Dar hai acum”, s-a auzit vocea lui Fareed, care era deja pe 
drum prin hol spre celălalt capăt, unde era altă uşă cu acelaşi tip de 
încuietoare codificată ca a celei dinainte. 

— Poţi s-o deschizi, Qiang? 

„Vom vedea.” 

Qiang scosese deja o şurubelniţă şi începuse să slăbească şuruburile, apoi 
a ridicat capacul tastaturii şi a conectat la placa de circuite câteva cabluri, cu 
cleme-crocodil. În cele din urmă, a conectat cablurile la laptopul său şi un 
program a început să testeze diferite combinaţii ale cifrului. 

— Cât o să dureze? a zis ea privind ecranul pe care cifrele se perindau 
atât de rapid, încât pluteau împreună în opturi pâlpâitoare. 

„Depinde. Aşa cum am zis, dacă era cineva interesat să asculte, 
programul testează combinaţiile în ordine aleatorie, ca să nu trebuiască să 
aşteptăm o veşnicie ca acel cod să se nimerească să fie 9999.” 

— Cât timp? E singurul lucru pe care vreau să-l ştiu. 


„Dumnezeule mare, eşti mai rău decât o femelă de elefant gravidă cu...” 

„Contează pe o oră”, i-a tăiat vorba Fareed. 

— O oră? 

„Păi, pot spune că sunt şanse să dureze patruzeci şi cinci, cincizeci de 
minute, a zis Qiang. Dacă n-avem noroc, poate să dureze până la nouăzeci, 
contând pe faptul că programul verifică o sută unsprezece combinaţii pe 
minut. Cât crezi tu că o să ne ia?” 

— Câteva minute. Cel mult. 

S-a auzit cum Fareed şi Qiang izbucnesc în râs. 

„Lipa a văzut prea multe filme”, a zis Fareed. 

„Trebuie să fii bucuroasă că nu e un cod cu şase cifre. Atunci ar fi durat 
până la câteva...” 

Qiang a amuţit brusc. 

— E1? a zis Dunja. Ce s-a întâmplat? 

„Mulțumită noului meu program, se pare că ai nimerit-o.” 

— Ce, ai terminat deja? 

„7895, dacă e să ne încredem în tehnică.” 

Qiang a montat la loc capacul, şi-a împachetat ustensilele şi a tastat 
codul din patru cifre, iar uşa s-a descuiat. 

„Voilă.” 

După ce au trecut de o draperie, s-au pomenit într-o încăpere cu o 
canapea de pluş violet în mijloc, lumină slabă, covor din perete în perete şi 
tapet cu model în culori întunecate. 

— Câte uşi, în afară de cea pe care aţi intrat? a zis ea. 

„Două, din cât văd”, a zis Fareed, şi pe unul dintre ecrane s-a văzut cum 
deschide una dintre ele şi intră într-o cameră în care lămpile nu erau deloc 
puternice, însă lumina lor de un roşu stins era suficientă ca să nu încapă 
vreo îndoială ce fel de încăpere este. 

În mijloc era o masă sculptată în piatră, înconjurată de patru piedestale 
cu sfeşnice cu douăsprezece braţe. Pe un perete atârnau lanţuri cu cătuşe 
pentru mâini ŞI picioare, funii groase, precum şi o colecție de bice cu de 
toate, de la biluţe de fier până la ţepi. 

Tăcerea lui Fareed şi Qiang vorbea de la sine. În cele din urmă, îşi 
dăduseră seama că bănuielile ei legate de Sleizner sunt mai mult decât o 
idee fixă. 

Pe ecranele lui Qiang se vedea cum se duce la o comodă plină cu tot 
soiul de lucruri, de la legături pentru ochi, cagule de piele şi căluşuri până la 


cleşti, cabluri electrice şi freze dentare. Într-un sertar erau cutite şi scalpele. 
În altul, pipete şi flaconaşe de sticlă cafenie cu acid clorhidric şi sulfuric. 

Pe alt ecran s-a văzut cum intră în garaj un SUV alb cu ferestre 
întunecate. 

— Auziţi, a zis Dunja şi a urmărit cu privirea maşina care vira la stânga 
exact aşa cum făcuseră ei. Cred că trebuie să ieşiţi acum. 

„Ce?”, s-a auzit vocea lui Fareed. „De ce?” 

— Ieşiţi şi gata. Imediat. 

„De ce? S-a întâmplat ceva?”, a întrebat Qiang, grăbindu-se să iasă în 
holul întunecat, pe lângă canapeaua de pluş, în pasajul subteran. 

— Trebuie să se fi declanşat o alarmă sau aşa ceva. În orice caz, ei sunt 
pe drum încoace, aşa că grăbiți-vă, vă rog. 

De fapt, nu era nimic ciudat ca o maşină să fie într-un garaj, nici măcar 
una cu ferestre fumurii. Însă aceasta mergea atât de repede prin garaj, încât 
putea să-i audă scrâşnetul cauciucurilor pe ciment. 

Fareed şi Qiang au ajuns înapoi pe platformă în momentul în care maşina 
trecea de camera montată în spatele dubei. 

— Aproape au ajuns, a zis ea şi i-a văzut cum se pornesc repede spre 
dubă. Nu, n-aveţi timp să veniţi aici. 

„ȘI unde naiba să mergem?”, a şuierat Qiang. „Nu putem doar să...” 

— Ascundeţi-vă pe undeva, l-a întrerupt ea. Oriunde, dar faceţi-o acum. 

S-au aruncat după nişte maşini parcate, chiar în clipa în care maşina albă 
s-a oprit patinând în faţa platformei de încărcare. Cele două portiere din față 
s-au deschis ca şi cum ar fi fost sincronizate şi din maşină au ieşit doi 
bărbați în costum, cu căşti în urechi, care au urcat repede treptele de metal 
ale platformei. 

Dunja a mărit imaginea, a reglat contrastul şi a făcut câteva capturi de 
ecran cu feţele lor înainte ca unul dintre ei să intre pe uşa metalică, în vreme 
ce celălalt a rămas de pază. 

„Au plecat?”, s-a auzit vocea lui Qiang, care părea să fie culcat pe burtă 
sub o maşină. „Nu pot să...” 

— Qiang, dacă este un moment în care trebuie să taci, ăsta e, l-a întrerupt 
ea. Unul dintre ei a rămas de pază la nici doi metri de tine. 

Bărbatul s-a răsucit şi a tras cu urechea, apoi a băgat mâna în buzunar şi 
a scos un pistol. 

— În plus, e înarmat şi acum se îndreaptă spre tomberoane. 

A văzut pe ecran cum deschide cele trei tomberoane, unul după altul, şi 


se uită în ele. Apoi s-a întors la scara de metal şi s-a îndreptat spre maşină, 
uitându-se prin garaj. 

— E aproape de tine, a continuat ea. Stă chiar lângă platformă. 

Dintr-odată, bărbatul s-a răsucit şi s-a uitat drept spre ea cu o privire atât 
de intensă, încât a trebuit să-şi aducă aminte că ea este cea care îl poate 
vedea pe el, nu invers. Dar când el a pornit drept spre dubă a început să aibă 
îndoieli că aşa stau lucrurile. 

A văzut ceva sau a reacționat la vocea ei? Cât de mult zgomot răzbătea 
prin pereții maşinii? 

Bărbatul a venit la dubă şi s-a uitat împrejur ca şi cum ar fi căutat ceva, 
până s-a aplecat spre obiectivul camerei, aşa că faţa şi ochii cercetători au 
umplut ecranul atât de mult, încât ea s-a tras instinctiv înapoi. 

Apoi bărbatul a făcut câţiva paşi în spate, şi-a îndreptat atenția spre 
cabină şi, prin intermediul uneia dintre camerele pe care Qiang le montase 
pe peretele despărțitor, Dunja a văzut că bărbatul se apropie şi se uită pe 
geamul lateral. A încercat să-şi amintească ce lăsaseră în cabină Fareed şi 
Qiang, cra acum la vedere şi ar fi putut să-i dea idei bărbatului, care a 
smucit brusc uşa pasagerului, făcând să se clatine toată duba. 

Cel puţin îşi amintiseră să încuie. Bărbatul s-a dus pe partea şoferului şi 
de data asta a smucit portiera aşa de tare, că ceaşca ei de cafea pe jumătate 
plină a alunecat de pe mica masă de lucru şi a căzut. 

Reacţia a fost instinctivă — a dat scaunul în spate, s-a aplecat şi a prins 
ceaşca la câțiva centimetri înainte să ajungă pe podea şi să se spargă. Dacă 
s-ar fi gândit la asta, ar fi lăsat-o să se izbească de podeaua de metal. La 
urma urmei, era un zgomot rezonabil de firesc dacă zgâlţâi o dubă, ceea ce 
nu se putea spune despre scrâşnetul picioarelor scaunului, care amintea de o 
rudă agresivă a lui Chewbacca. 

Sunetul l-a făcut pe bărbat să dea drumul portierei şoferului şi să 
ocolească duba, şi atunci i-a venit ei în minte. 

Uşile din spate. 

În ciuda faptului că era dată şi cu unsoare, şi cu ulei, încuietoarea refuza 
să funcționeze de la sistemul central, aşa că s-a dus acolo cât de repede şi 
fără zgomot a putut şi a apăsat pe butonul roşu. 

Bărbatul de afară a început să tragă de uşă. Nu doar o dată, ci iar şi iar, 
ca şi cum ar fi hotărât că acum era rândul său să câştige. Ea a rezistat cât a 
putut, însă, dacă el o mai ţinea aşa, curând uşile aveau să cedeze. Aşa că s-a 
pregătit să-l surprindă, deschizând brusc uşile cu toată puterea şi sărind pe 


el. 

Dar nu s-a ajuns acolo, pentru că cineva a început să claxoneze şi să 
strige undeva mai departe în garaj, ceea ce l-a făcut pe bărbat să lase uşile şi 
să se ducă spre maşina care nu putea să iasă din cauza SUV-ului lor parcat 
oblic. 

— Bun, ascultați-mă, a zis Dunja în cască. Tipul se întoarce acum la 
maşina lor, care e în direcția voastră. Aşa că, la semnalul meu, ieşiţi de 
acolo. Nu pe culoarul din mijloc, că acolo daţi drept peste el, ci pe celălalt 
culoar, de-a lungul peretelui. 

A aşteptat ca el să deschidă portiera şi să se aşeze la volan. 

— Bine, acum. 

Fareed şi Qiang s-au târât afară din ascunzători şi au mers mai departe pe 
vine, protejați de maşinile parcate, pe lângă atelierul auto. Cu cât se 
îndepărtau, cu atât puteau să se ridice mai mult şi, astfel, să ajungă acolo 
mai repede. 

Dacă n-ar fi fost Citro&nul roşu care, ca un aparat de pin-ball prea 
sensibil, s-a trezit şi a început să claxoneze şi să semnalizeze cu farurile 
când Qiang s-a lipit de perete în faţa lui. 

Bărbatul a ieşit iute din maşină. 

— Hey! You there!?”, a strigat el şi a început să alerge spre Qiang. 

„M-a văzut. Ce să fac?”, s-a auzit vocea lui Qiang, mergând zorit mai 
departe. „La dracu”, spune ceva. Ce mama naibii să fac?” 

— Atelierul auto, a zis ea, fără să aibă habar dacă e o idee bună sau 
proastă. Poate că e pe acolo, pe undeva, o ascunzătoare. Dacă nu, ar trebui 
să fie martori care să-l împiedice să facă ceva. 

„Bine.” 

Qiang s-a răsucit şi a început să alerge exact în direcția opusă, spre 
atelierul auto, în care a intrat şi a pornit repede printre maşinile fără roți, 
uitându-se în jur pe unde s-o ia, cu mişcări atât de haotice, încât era greu să 
desluşeşti ceva pe ecrane, până ce a părut că a ajuns într-o încăpere cu o 
tejghea în partea din spate şi un şir de scaune pentru vizitatori de-a lungul 
unui perete, alături de un dozator de apă. N-a putut să vadă mai mult, căci o 
voce l-a făcut pe Qiang să se răsucească pe călcâie. 

„Cu ce vă pot ajuta?” 

Mecanicul vârstnic cu păr cărunt lăţos şi salopetă albastră a venit din 
atelier şi a trecut pe lângă Qiang până în cealaltă parte a tejghelei. 

„Am o maşină care are nevoie de depanare.” 


„Da, de obicei cam despre asta este vorba.” 

Mecanicul a început să râdă, a dat într-o criză de tuse şi a început să 
caute într-un calendar. 

„Ce maşină este?” 

„Un... un Volkswagen.” 

„Sunt multe modele de Volkswagen.” 

— Bine, nu te agita, dar, ca să ştii, tipul e în drum spre sala de aşteptare, 
a zis Dunja, cu ochii la ecranul conectat la camera din spatele lui Qiang, 
unde se vedea bărbatul în costum intrând în sala vizitatorilor. Continuă, pur 
şi simplu, să vorbeşti ca şi cum nu s-ar fi întâmplat nimic şi, mai ales, nu te 
întoarce spre el. 

„E un Golf”, a continuat Qiang. „Adică modelul. Un Golf din 2005. 
Câteodată motorul moare fără niciun motiv.” 

„Moare.” Mecanicul a încuviinţat din cap. „Da, e o chestie care se 
întâmplă. Uneori când te aştepţi mai puţin.” 

Cu un zâmbet strâmb, s-a aplecat şi a dispărut după tejghea. 

Dunja nu pricepea nimic, până ce a văzut pe ecran că bărbatul în costum 
s-a oprit la câțiva metri de Qiang şi a scos un pistol. 

— La podea, a zis ea. Are pistol! 

Qiang s-a aruncat jos exact înainte să pornească glonţul şi, fără să ştie 
dacă a fost lovit sau nu, Dunja a continuat să-i dea instrucțiuni. 

— Acum coseşte-i picioarele. Nu aştepta să-şi revină şi să ochească iar. 
Răsuceşte-te şi loveşte cu picioarele cât de tare poţi. 

Nu vedea decât părți din linoleumul murdar, câteva dintre scaunele de la 
perete şi picioarele Omuleţului Michelin. Nu vedea nimic din bărbat. În 
schimb, l-a auzit cum a gemut, s-a prăbuşit pe podea şi a scăpat din mână 
pistolul, care a alunecat în imagine. 

Mâna lui Qiang a înşfăcat pistolul, apoi el s-a ridicat şi s-a întors spre 
ieşire. 

— Nu pe acolo. Nu se poate, a zis ea, în vreme ce celălalt bărbat se 
vedea trecând repede pe lângă camera de supraveghere de la intrarea în 
garaj şi intrând în atelier cu pistolul scos. Sunt doi. N-ai nicio şansă. Mai 
bine ia-o pe uşa din spatele tău. De cealaltă parte a tejghelei. 

Qiang s-a întors şi a pornit grăbit înapoi. 

„Să stai acolo”, a zis el cu pistolul aţintit spre bărbatul de pe podea, pe 
când ocolea tejgheaua, şi aici imaginea a devenit iar fragmentată, când el se 
uita de la bărbatul de pe podea la mecanicul ciucit sub tejghea şi înapoi. 


„ȘI tu. Stai acolo, Jos”, i-a zis el mecanicului, mergând mai departe spre 
uşa biroului. 

După câteva mişcări rapide, camera din față a arătat pe ecran că bărbatul 
în costum era pe cale să se ridice de pe podea. 

„Stai acolo, am zis”, s-a auzit vocea lui Qiang, care intra cu spatele în 
birou. 

Dar s-a oprit brusc, ca şi cum s-ar fi împiedicat de ceva, şi când s-a uitat 
în jos, Dunja a văzut că mecanicul îl prinsese de un picior. Reacţia lui Qiang 
a venit pe loc şi, cu toate că imaginea de pe ecran era întretăiată, a putut 
ghici că l-a pocnit pe mecanic în cap cu pistolul. 

După aceea a închis uşa, a încuiat-o şi s-a răsucit spre ceea ce părea să 
fie un birou în neorânduială, cu două mese de lucru supraîncărcate şi câteva 
rafturi montate în perete, încovoiate sub greutatea dosarelor. 

Judecând după gâfâit şi imaginile de pe cele două ecrane, pe care 
mişcările erau atât de rapide şi smucite, încât nu se puteau vedea decât 
câmpuri de culoare în diferite nuanţe de cafeniu şi bej, Qiang era panicat. 

„ŞI acum? Ce mama dracului fac acum?”, a strigat el. „Tu ai spus să 
intru aici, aşa că zi ce dracu” fac acum!” 

— Încearcă să te linişteşti, ca să am o şansă să văd unde eşti. 

„Să mă liniştesc? Ţie ţi-e uşor să zici, care stai acolo şi...” 

— Qiang, l-a întrerupt ea. Cel mai mare duşman al tău în clipa asta e 
panica. Îţi jur, e mult mai rea decât tipii ăia de afară. Ei ştiu că ai un pistol şi 
nu vei şovăi să-l foloseşti. 

„Dar voi şovăi, desigur. N-am mai împuşcat niciodată pe cineva, şi...” 

S-a auzit o bufnitură în uşă şi cineva a început să smucească de ea. 

„Vezi, curând vor fi aici. Ce mama naibii fac atunci? Ce? Nu pot doar 
să...” 

— Qiang, la dracu’! Ascultă-mă. Era pe cale să te împuște în spate. Dar 
te-ai aruncat pe podea şi ai cosit picioarele bărbatului şi i-ai luat pistolul. 
Aşa ţi-ai câştigat respect. Deci, acum adună-ți naibii mintile. 

„Bine”, a răspuns el şi ea a văzut din mişcările camerei că încuviința din 
cap, în timp ce se auzea cum se sileşte să respire adânc şi cum se întăreau 
bubuiturile în uşa aflată la un metru de el. 

Cel puţin mişcările i-au devenit destul de potolite ca ea să-şi poată face o 
părere despre încăperea în care se află. Vedea într-un colț un fişet şi 
portretul reginei Margrethe, înconjurat de postere cu sâni siliconați şi 
pelvisuri bronzate. 


— Poţi să te duci să vezi ce e acolo? a zis ea după ce a observat că ceva 
făcea unul dintre postere să stea depărtat de perete. 

„Ce?” 

— E ceva strâmb sub fata care se întinde. 

„Care dintre ele?” 

— Cea de pe capotă. 

Qiang se îndrepta spre poster când s-a auzit brusc o împuşcătură. 

„La naiba”, a exclamat el cu ochii la uşa care, cu încuietoarea împuşcată, 
era pe cale să cedeze. 

— Trage, a zis ea. Trage în direcția uşii. 

Qiang a tras rapid două gloanţe, după care asaltul asupra uşii a încetat. 

— Bine. Acum avem un avantaj. 

Nu era vreme să se întrebe dacă cineva de dincolo de uşă fusese rănit. 

— Acum vreau să te duci la perete şi să vezi ce este sub acel poster. 

„Dar trebuie să supraveghez uşa. Ca să nu intre. De îndată ce intră, s-a 
terminat.” 

— Qiang, fă doar ce ţi-am spus. 

Nu-şi putea explica de ce, doar că ar fi trebuit să existe o legătură cu 
prima uşă de care au dat în pasajul subteran. 

Pe ecran se vedea cum Qiang, cu pistolul în mână, mergea cu spatele 
dinspre uşă spre peretele cu postere. L-a rupt pe cel cu femeia de pe capotă 
fără să scape din ochi uşa, şi prin camera de la spatele lui Qiang, Dunja a 
văzut ceea ce, cu un pic de noroc, putea să fie exact ce le trebuia, însă nu 
cutezase să spere nici în cele mai îndrăzneţe visuri. 

— Întoarce-te, a zis ea şi n-a obţinut nicio reacţie. Qiang! Trezeşte-te! 

În cele din urmă, Qiang s-a răsucit spre tastatura de pe perete. 

„Ce naiba-i aici?”, a zis. 

— Lasă dracului asta şi tastează codul. 

„Dar? Nu-i nicio...” 

— Haide, ce mai aştepţi? 7895. 

Qiang a tastat codul cu arătătorul tremurând, după care s-a auzit un clic. 

— Ai auzit acelaşi sunet ca mine? a zis ea, fără să primească răspuns. 

Qiang cerceta deja spatele fişetului. 

— Qiang, nu vrei să răspunzi? Ai auzit şi tu un clic? 

Fără să răspundă, Qiang a pus amândouă mâinile pe fişet şi l-a împins în 
perete. Nici măcar n-a părut să facă vreun efort, era atât de uşor, şi în câteva 
clipe întregul dulap a dispărut în perete, unde se căsca acum o gaură 


întunecată. 

Ea tocmai voia să-i spună să intre în gaură, însă el era deja în întuneric 
ŞI, judecând după sunet, fişetul aluneca înapoi la locul lui. Cele două ecrane 
erau acum negre, dar în cască se auzea cum el bâjbâie prin întuneric. 

N-aveai cum să-ți dai seama dacă este un culoar îngust sau o încăpere 
mare, însă, când o lumină a început să se reverse înăuntru printr-o 
deschizătură care se lărgea, Dunja a înţeles că el trebuie să fi dat de o uşă. 
Era cu totul altă lume faţă de atelierul auto. Aici nu era nimic uzat şi 
sărăcăcios. Dispăruseră lumina fluorescentă dură, haosul, hârţoagele şi 
dosarele. Pereţii de aici erau zugrăviți într-un cenuşiu sobru, care se 
armoniza cu covorul albastru întins de la un perete la altul. 

Era acolo o uşă întredeschisă, şi Qiang a intrat într-o cameră ticsită, care 
părea să fie plină de tehnică la fel de avansată precum cea a lor. Deasupra a 
ceea ce părea un pupitru de control atârnau câteva ecrane. Pe unul dintre ele 
se vedeau imagini de la câteva camere de supraveghere amplasate prin 
garaj, la platforma de încărcare, în pasajul subteran şi în câteva spaţii din 
atelierul auto. 

S-a gândit la ce putea să însemne asta, dar n-a ajuns la vreo concluzie 
până să vadă un alt ecran, prin intermediul obiectivului de la spatele lui 
Qiang. Un ecran pe care se vedea fotografia ei prelucrată din comunicatul 
de dare în urmărire. 

Aşadar, aici îşi avea Sleizner centrul de comandă de unde îi căuta pe ei. 
Întrebarea era cât de multe informaţii avea despre ei. Dacă ei erau cei care îl 
găsiseră pe el sau el era cel care îi găsise pe ei. 

— Întoarce-te spre computerul din spatele tău, a zis ea, fără să obţină 
nicio reacție. Cel cu imaginea mea. 

În continuare nicio reacţie. 

— Hei? Qiang, mă auzi? Qiang? 

Şi-a luat mobilul, a văzut că e întreruptă convorbirea şi a încercat să-l 
sune din nou. Între timp, a văzut că el se întoarce spre alt ecran, care arăta 
imagini mai mult sau mai puţin clare de la diferite camere de supraveghere. 
Elementul comun în toate imaginile era faptul că în centrul lor era ea. 
Printre altele, din Gara Centrală, dar şi din câteva locuri publice din 
Copenhaga, „Byens Bodega”, şi când ea... 

Fără vreun avertisment, ecranul a dispărut din imagine şi a fost înlocuit 
cu piciorul unei mese şi covorul albastru pe care stătea. Ca şi cum cascheta 
lui Qiang ar fi căzut pe podea. Sau era Qiang însuşi. După aceea, s-au 


înnegrit ambele ecrane conectate la el. 

Hesk a coborât cu maşina în garaj şi n-a trebuit să parcurgă mai mult de 
douăzeci de metri până să găsească un loc liber, unde a hotărât să intre cu 
spatele. Cine ştie de ce, a nimerit într-un unghi ciudat față de stâlpii de 
beton şi a fost silit să dea de câteva ori înainte şi înapoi, ca un cursant agitat 
de la şcoala de şoferi, până să oprească motorul, să-şi desfacă centura de 
siguranţă şi să iasă din maşină. 

De obicei era expert în manevrarea în locuri strâmte şi întotdeauna 
trebuia să ia volanul de la Lone când era nevoie să pună maşina într-un 
spaţiu îngust. Dar astăzi nu era în apele lui şi chiar se simţea un pic nesigur 
pe picioare pe când mergea prin garaj, cu ochii la maşini şi la plăcuţele de 
înmatriculare. 

Explicaţia simplă era oboseala, după ce nu dormise deloc de aproape o zi 
şi-o noapte. Şi sigur că era obosit. Aşa de al naibii de obosit! Însă asta nu 
era explicația completă. 

Motivul era în primul rând confuzia. De unde avusese o linie de urmat, 
fie ea şi cu mai multe semne de întrebare, acum nu mai ştia care-i stânga şi 
care-i dreapta. Era ca şi cum totul se putea petrece fără cel mai mic 
avertisment, iar în mijloc stătea el şi se străduia să alcătuiască un puzzle, pe 
când piesele se încăpăţânau tot timpul să-şi schimbe forma. 

De aceea, în loc să se ducă acasă după şedinţa de la Heinesen, a ales să 
se ducă în Østerbro şi să arunce o privire prin garajul subteran în care 
Hemmer reuşise să localizeze mobilul lui Jakob Sand. Nu ştia ce anume 
caută, dacă măcar caută ceva. Dar nu se sinchisea. Era mai degrabă în lipsă 
de alte variante şi, dacă era ceva ce nu suporta, era să ajungă acasă la altă 
ceartă fioroasă cu Lone. Aşa că a preferat să dea pe aici o tură fără idei 
preconcepute, încercând să-şi recapete o parte din respectul de sine. 

Se împăcase de mult cu faptul că e departe de a se număra printre cei mai 
buni anchetatori din ţară, însă nu-şi amintea să se mai fi simţit vreodată atât 
de convins de ceva care s-a dovedit apoi complet aiurea. Aşa că, privind 
înapoi, era fără îndoială una dintre cele mai jenante situații în care fusese în 
anii petrecuţi în poliție, inclusiv leşinul din timpul conferinţei de presă. 

Până şi Heinesen îl contestase. Heinesen, dintre toţi. El, care nu contesta 
pe nimeni şi nimic. Faptul că s-a dovedit că au avut dreptate n-a îmbunătățit 
cu nimic lucrurile. De acum încolo nu vor mai ține seama de el. 


Nu-i putea învinovăţi. Însă asta nu însemna că îşi acceptă înfrângerea 
fără să încerce să facă ceva. Poate că era la podea de-a binelea. Însă cât 
timp arbitrul nu ajunsese cu numărătoarea la zece mai avea o şansă să se 
ridice. 

În afară de situația personală, ancheta făcuse, la urma urmei, un mare pas 
înainte. Exact aşa cum le spusese celor din echipă, în încercarea de a îndulci 
pilula, trebuie să fie bucuroşi şi uşuraţi că nu era Sleizner cel aflat în spatele 
uciderii femeii. Asta simplifica mult continuarea muncii. În plus, putea să 
fie mulțumit că reuşiseră să-l identifice pe Jakob Sand şi puteau să se 
pregătească să facă o arestare. 

Acestea fiind zise, Julie Bernstorff, ca trâmbiţa adevărului care era, 
avusese perfectă dreptate că bănuielile lui legate de Sleizner nu se datorau 
doar faptelor. N-a vrut să recunoască asta atunci şi n-avea chef s-o facă nici 
acum, însă adevărul curat era că a fost dezamăgit. Oricât de urât ar fi sunat, 
în adâncul său nu-şi dorea nimic mai mult decât să fi fost Sleizner. 

Pe undeva, ar fi fost pe deplin logic dacă acel stil pe care şeful său şi-l 
şlefuise la perfectie — să forțeze fiecare regulă până la punctul de rupere — l- 
ar duce până la urmă la prăbuşire. 

În ce priveşte echipa de criminalişti şi munca ei, nu încăpea îndoială că 
Sleizner este rădăcina răului. Cu o hotărâre impresionantă, avusese grijă să- 
şi împrăştie veninul în întreaga organizaţie. Hesk însuşi ajunsese în câteva 
rânduri în bătaia puştii, şi îi văzuse pe alţii expuşi la lucruri care depăşeau 
atât de mult limitele, încât acum nu putea înţelege de ce nimeni, inclusiv el 
însuşi, n-a reacționat şi n-a făcut plângere. 

Dar asta a fost atunci. Acum spusese „nu” şi i se împotrivise lui Sleizner 
într-un fel în care n-ar fi cutezat niciodată înainte. Era ca şi cum ultimele 
evenimente făcuseră să cadă o barieră şi, dacă ar fi fost vreodată nevoie, n- 
ar fi avut nicio problemă să bată la uşa biroului elegant al şefului său, să se 
ducă la masa lui de lucru şi să-i prezinte calm şi politicos faptele de care 
este acuzat, apoi să-i pună cătuşele şi să-l ducă în arest. 

Însă nu Sleizner era cel care luase viaţa femeii, şi poate că nu el a fost în 
contact prin SMS-uri cu Mogens Klinge. Poate că, exact cum spusese Julie, 
nu era decât o coincidenţă nefericită. 

În schimb, cea mai mare probabilitate era ca vinovatul să fie Jakob Sand. 
Cel mai norocos antreprenor pe care întreaga Danemarcă adora să-l urască. 
Era o bombă şi avea să țină capul de afiş. Dar, pe de altă parte, acel bărbat 
era obişnuit cu asta de cum cobora din pat, dimineaţa. Dacă nu era un nou 


scandal de evaziune fiscală, era o nouă amantă sau alt divorț. 

Însă de fiecare dată a reuşit să se ridice, să-şi scuture praful de pe costum 
şi să meargă mai departe ca şi cum nu s-ar fi întâmplat nimic. Chiar şi când, 
acum şase ani, fusese suspectat de uciderea prostituatei Jana Helsing. 
Atunci analiza ADN-ului l-a dezvinovățit. Aceeaşi analiză ar putea acum 
să-l doboare. 

Şi iat-o. Maşina lui. Sau, cel puţin, una dintre maşinile lui. Un Mercedes- 
Benz sport roşu, decapotabil, cu portiere care se deschid în sus. Aşadar, 
triangulația lui Hemmer s-a dovedit corectă. Dar Sand însuşi nu se vedea, 
desigur. 

S-a aplecat spre geamul lateral al maşinii şi şi-a pus mâinile pâlnie în 
jurul feţei ca să vadă mai bine. Interiorul era cu roşu şi negru, iar pe locul 
pasagerului se afla o cutie de bomboane Lăkerol, alături de o pungă verde 
de pastile mentolate Fisherman's Friend. Asta nu spunea decât că omul se 
îngrijea de respiraţia sa. Apoi Hesk şi-a îndreptat spatele şi a hotărât că cel 
mai bun lucru pe care putea să-l facă era să se ducă acasă şi să doarmă 
câteva ore. Tot n-avea să afle vreun răspuns aici, jos, şi chiar dacă ar fi aflat, 
era prea obosit ca să-l poată vedea. 

Şi atunci, tocmai când voia să se înghesuie pe lângă stâlpul de beton, 
mobilul a început să vibreze în buzunarul jachetei. L-a scos şi a văzut că e 
un număr suedez pe care nu-l recunoştea. 

— Da, alo? Sunt Jan Hesk. 

„Salut, numele meu este Malin Rehnberg, de la poliţia din Stockholm. Îţi 
cer scuze că te deranjez atât de târziu duminică seara.” 

— Despre ce este vorba? 

„Oho, nu vrem să pierdem timpul”, a chicotit ea. „Dar e în ordine. Îmi 
convine de minune. Am sunat în legătură cu femeia pe care ați găsit-o în 
maşină şi încercaţi s-o identificaţi. Cea cu cicatricea în formă de cruce pe 
coapsă.” 

— Ştii cine este? 

„Nu, din păcate. Însă chestia e că a fost o crimă şi în Stockholm.” 

— Da, soiul ăsta de lucruri se întâmplă, din păcate, şi în lumea lui Astrid 
Lindgren. 

„Da, şi cum ar vrea sora cea mică, Danemarca, să reacționeze sora cea 
mare, Suedia? Să ne dăm cu tifla şi să ne strâmbăm unii la alții, sau să 
încercăm să ne ajutăm între noi?” 

— Scuze. Sunt foarte obosit. N-am avut deloc intenția să... S-a întrerupt, 


nu-şi mai amintea ce voia să spună. Dar să lăsăm asta. E tot o crimă dublă, 
un bărbat şi o femeie? 

„Nu, aici e doar o femeie.” 

— E prostituată? 

„Nu, din câte ştim în acest moment. De fapt, din ce am văzut în raport, 
nu sunt asemănări nici între victime, nici între procedee.” 

— Bine, însă atunci trebuie să întreb de ce... 

„... am sunat?” 

— Exact. 

„În sfârşit, ne înţelegem unul pe celălalt. Pentru că singurul indiciu pe 
care îl avem despre suspectă este o cicatrice asemănătoare cu a femeii de la 
voi.” 

Suspectă? A auzit bine? Sau era doar o confuzie lingvistică...? 

Sunetul unei uşi solide care se închidea undeva în garaj i-a abătut atenția. 

„Hei, mai eşti acolo?” 

Apoi a auzit paşi grăbiţi, ca şi cum cineva aproape alerga pe podeaua de 
ciment. S-a aplecat pe după stâlp şi a văzut un bărbat în costum cum merge 
grăbit spre un SUV alb oprit în faţa unei platforme de încărcare. 

— Va trebui să te sun mai încolo, a zis el şi a încheiat convorbirea. 

Ar fi putut să rămână lipit de stâlp. Să pretindă că nu vede cum bărbatul 
a deschis portbagajul şi a scos un sul de saci de gunoi negri, bandă adezivă 
ŞI o sacoşă neagră mare cât o geantă de sport. Ar fi fost, fără îndoială, cel 
mai uşor. Pur şi simplu, nu vezi ce nu suporţi să vezi. O jumătate de minut, 
nu mai mult, până să dispară bărbatul, şi s-ar fi putut întoarce la maşina sa 
în beatitudinea neştiinţei. 

Era, în toată simplitatea ei, o alternativă reală. Numai că nu pentru el. Nu 
acum. Nu după toate prin care trecuse. Bărbatul care urca treptele metalice 
ale platformei era acelaşi care a pescuit pe chei, a schimbat becurile la 
morgă şi l-a cărat jos de pe scenă la conferința de presă. N-avea cum să nu 
observe inelarul lipsă de la mâna dreaptă. 

Aşadar, exista o legătură între cei doi bărbaţi şi Jakob Sand, şi el era, 
evident, cel pentru care venise aici ca să cerceteze până la capăt; de aceea 
şi-a părăsit ascunzătoarea şi a pornit spre rampa de încărcare, unde bărbatul 
tocmai descuia o uşă. 

În timp ce mergea, şi-a desfăcut haina şi tocul de la umăr ca să scoată 
pistolul, dar s-a răzgândit şi a scos legitimaţia de poliţie, ca să nu rişte să 
provoace o violență inutilă. 


Ceea ce s-a petrecut după aceea a priceput de-abia după un minut. Când 
şi-a pierdut echilibrul şi a căzut pe burtă pe podea era deja prea târziu. Era 
evident că cineva a sărit pe el din spate. Însă bărbatul care parcase maşina 
trebuia să se afle în faţa sa. Nu în spate. Pe de altă parte, erau doi. 

A încercat să se răsucească, însă atacatorul era deja peste el şi îi apăsa 
braţele pe podea. 

— Acum să stai potolit şi să nu scoţi nici măcar un sunet, i-a şoptit 
cineva la ureche. 

O voce pe care nu ştia de unde s-o ia, până ce apăsarea de pe braţe a 
dispărut, s-a putut răsuci şi a văzut că e Dunja Hougaard. 

— Ce mama naibii faci aici? a zis el, în timp ce se ridica şi îşi scotea 
pistolul. Eşti dată în urmărire. 

— lar tu pari să fii surd. 

Până ca Hesk să reacționeze, Dunja a făcut un pas spre el, i-a smuls 
pistolul din mână şi a continuat cu o lovitură zdravănă cu cotul sub bărbie. 

— Ce făceai aici? 

Jan Hesk auzise diferite variante ale aceleiaşi întrebări. „De ce eşti 
aici?”, „Ce te-a adus aici?”, „Cât de mult ştii?” Însă toate sunau atât de 
înăbuşite şi îndepărtate, încât nu pricepuse că îi sunt puse lui. A priceput de- 
abia după ce şi-a revenit destul de mult ca să-şi poată deschide ochii şi s-o 
vadă pe Dunja aplecată deasupra lui în ceea ce părea să fie interiorul unei 
dube. 

— Jan, a continuat ea. Trebuie să ştiu ce te-a adus tocmai în acest garaj. 

— Tu eşti cea dată în urmărire. Nu eu. 

Hesk s-a ridicat în capul oaselor şi s-a uitat în jur prin spațiul strâmt, 
uimit de harababura de cabluri, aparate cu antene şi şiruri de ecrane mici. Se 
părea că zvonurile pe care nu le luase niciodată în serios erau adevărate. 

— Însă eu sunt cea care are pistolul tău. Nu tu. 

Dunja a ridicat arma lui. 

— Încă din prima ta zi la serviciu m-ai impresionat. Uneori eram chiar 
un pic invidios că tu, spre deosebire de mine, aveai tot ce trebuie ca să faci 
exact ceea ce visam eu. Pe de altă parte, niciodată nu te-am plăcut. 

— Bine. Tocmai începeam să mă simt un pic stingherită. Însă cel puţin 
sentimentele noastre sunt reciproce. 

— Îmi amintesc că Sleizner te-a lăsat să sari peste rând şi să-mi iei locul 
doar pentru că erai tânără şi apetisantă. Habar n-avea cât de iscusită eşti cu 
adevărat, şi mă întreb dacă tu însăţi ştiai. Cel mai mult te interesa să-i atragi 
lui atenţia şi să mă calci pe mine pe picioare, câtă vreme asta te ajuta să 
urci. Hesk s-a ridicat în picioare. Dar tot mi-e greu să cred că ai putut folosi 
asta împotriva unui vechi coleg, chiar dacă acum eşti considerată un risc la 
adresa securității naţionale. S-a dus la ea, i-a luat pistolul din mână şi l-a 
pus înapoi în tocul de la umăr. Aşadar, acum eu sunt cel care vrea răspunsul 
la întrebarea ce faci. De ce tu, în afară de faptul că nu mă placi, ai 
considerat că e o idee bună să mă ataci şi să mă loveşti, lăsându-mă 
inconştient? 

— A fost din pură grijă față de tine. 

Dunja i-a întins încărcătorul pistolului. 

— Măcar atât am putut să fac drept mulțumire pentru ce ai făcut tu 
pentru mine la acea petrecere de Crăciun în biroul lui Sleizner. Dacă n-ai fi 


apărut, m-ar fi violat şi, dacă n-ar fi fost micul meu efort de azi, bărbatul 
spre care te îndreptai ti-ar fi făcut felul. Consideră că e un mic „mulțumesc” 
întârziat pentru ajutor. 

— Întâmplător, acel bărbat era unul dintre suspecţii din ancheta mea. 
Hesk a scos pistolul şi i-a montat încărcătorul, apoi l-a pus înapoi în toc. 
Aşa-zisul tău mulțumesc m-a împiedicat să-l prind. 

Dunja a clătinat din cap. 

— N-ai nici cea mai mică idee despre ce este vorba, nu? 

— În orice caz, ştiu atâta cât... 

— Jan, se vede pe tine, l-a întrerupt Dunja. Cum te străduieşti să-i 
convingi pe toţi, inclusiv pe tine însuţi, că deții controlul, când de fapt n-ai 
nicio idee cu ce sau cu cine ai de-a face. 

— Eu conduc anchetarea dublei omucideri în care una dintre victime e 
Mogens Klinge. Şi da, sunt gata să recunosc că este mult mai complicat 
decât am crezut la început. M-am întrebat nu o dată dacă merită efortul. Dar 
nu sunt dintre cei care se lasă păgubaşi şi în acest moment investigația m-a 
adus aici. Prin urmare, nu pot să accept ca tu... 

— Jan, crede-mă, i-a tăiat vorba Dunja. N-ai nicio şansă. Deja mi-au luat 
unul dintre prieteni. 

— Unul dintre prietenii tăi? Cât de mulți sunteţi, de fapt? Şi toate astea? 
A arătat cu mâna prin spaţiul de lucru strâmt cu toate ecranele. Te întreb din 
nou. Ce anume faci? 

Dunja s-a uitat la el ca şi cum ar fi încercat să vadă dincolo de scalpul şi 
țeasta lui, până la gânduri. Dar în clipa în care a încercat să spună ceva, 
uşile din spatele lor s-au deschis. 

Hesk s-a răsucit şi a aţintit pistolul spre bărbatul negricios cu caschetă 
care intra cu spatele în dubă. 

— ŞI tu cine eşti? 

— Doar un bărbat de origine străină, a zis Fareed şi a închis uşile. 

— E cu mine. Dunja s-a apropiat de Hesk şi i-a apăsat în jos braţul cu 
pistolul. Cum a mers? 

Fareed şi-a scos cascheta şi a clătinat din cap. 

Dunja a încuviinţat, oftând, şi s-a răsucit spre Hesk. 

— Sorry, unde rămăsesem? 

— Tocmai urma să-mi spui ce faci. 

— ÎI caut pe Sleizner. 

— lar el pare să te caute pe tine. 


— Diferenţa este că el face ceva. Nu mă întreba ce, însă din puţinul pe 
care l-am văzut astăzi nu sunt neapărat lucruri frumoase. 

— Din nefericire, pot să te informez că e nevinovat. 

— De ce anume? 

— Uciderea femeii şi, eventual, şi a lui Mogens Klinge. 

— la stai un pic. Dunja s-a întors spre Fareed, care se aşezase cu un 
laptop pe genunchi. Ai auzit? L-au bănuit pe Sleizner că e în spatele dublei 
crime. 

— „Bănuit” e puţin spus. Hesk a clătinat din cap. Cu doar câteva ore 
înainte eram convins că el e în spatele crimelor. Dunja s-a uitat la el fără să 
spună nimic. Ştiu exact ce gândeşti, a continuat el. Că sunt micul idiot 
cuminte al lui Sleizner, şi poate chiar am fost. Dar acum nu mai sunt. S-au 
întâmplat multe de când ai dispărut. 

— Ce te-a făcut să crezi că e el? 

— Câteva lucruri, însă cel mai mult, un număr anonim de mobil cu care 
Klinge a fost în legătură, prin intermediul unui telefon mobil secret, din 
aprilie până în ziua morţii. Am reuşit să găsim prin triangulație o poziţie 
care s-a dovedit a fi casa mea, exact în timp ce Sleizner se afla acolo într-o 
vizită neanunţată. 

— Aşadar, el are celălalt mobil? 

— Asta am presupus, şi încă mai presupun. 

Dunja s-a întors spre Fareed. 

— De ce nu ne-am gândit la asta? 

— Bună întrebare, a ridicat din umeri Fareed. Asta ar trebui să 
lămurească multe. 

— Bine, dar acum zici că n-a fost el. 

Hesk a încuviinţat. 

— ADN-ul țesutului găsit sub unghiile femeii nu se potriveşte cu cel al 
lui Sleizner, ci cu... 

— Jakob Sand, l-a întrerupt Dunja. 

— Cum de ştii asta? 

— Nu ştiu. Doar ghicesc. Ei doi şi încă unul pe care nu l-am identificat 
au luat prânzul la Zeleste cu doar câteva zile înainte şi, în afară de hotărârea 
să mă dea în urmărire, au vorbit despre tine şi cât de potrivit eşti să conduci 
ancheta. 

El voia să întrebe cum obținuse toate acele informații. Dacă ascultaseră 
discuţia şi, dacă da, cum reuşiseră s-o facă în timpul unui prânz neoficial 


într-un local intim ca Zeleste. Voia să ştie exact ce spusese Sleizner despre 
el. Ce ton a avut. Dacă râdea sau era serios. Voia să ştie tot. Dar n-a apucat 
să afle, căci bărbatul numit Fareed s-a întors spre ei. 

— Dunja, uită-te aici. A arătat cu degetul un ecran pe care se vedeau 
câteva tonuri de alb. Vezi? Camera de aici a revenit. 

— Care dintre ele? 

— Cea din faţa caschetei lui. 

S-a dus acolo şi Hesk şi s-a uitat la ecranul alb, fără să priceapă nimic. 

— E posibil să se afle mai aproape de noi, aşa încât recepţia să fie mai 
bună? a zis Dunja. 

— Nu, atunci ar fi trebuit să revină şi cea din spate. 

Fareed a arătat cu degetul spre ecranul de alături, care era în continuare 
complet negru. 

— Atunci cum explici că a revenit brusc? 

— Nu pot să-ți explic, n-am nicio idee. Fareed s-a aplecat în față ca să 
vadă mai bine. Întrebarea este dacă el o poartă. Nu prea pare. 

— Cum poţi să-ţi dai seama? Nu-i decât o grămadă de alb. 

— E complet încremenit. Nu vezi? A arătat spre tonurile de alb. Nimic 
nu se mişcă. 

— Dar asta înseamnă că el... că el... 

Dunja a tăcut. 

— Vezi liniile astea mici mai închise la culoare, aici şi aici? Fareed a 
arătat spre ecran şi Dunja a încuviinţat. Ar putea să fie o podea, nu? O 
podea din dale. 

— Aşadar, vrei să zici că zace acolo. 

— Aşa arată. 

Niciunul dintre ei n-a ştiut cât timp a stat cu ochii la ecran. Parcă erau 
hipnotizaţi de tonurile de alb şi s-au trezit de-abia când Dunja a spart 
tăcerea. 

— Nu se întâmplă chiar acum ceva? 

A arătat spre ecran. 

— Sau numai mie mi se pare că se mişcă? 

— Nu, ai dreptate. 

Fareed s-a luminat la față. 

Într-adevăr, diferitele câmpuri de lumină se mişcau unul în raport cu 
altul, şi curând liniile grilei, care bănuiseră că e o podea, s-au înmulțit, iar 
pătratele au devenit tot mai mici. 


— Da, uite, se ridică în picioare. 

— Dar de ce e atât de neclară imaginea? a întrebat Hesk arătând spre 
ecran, unde camera nu reuşea să focalizeze, chiar dacă puteai ghici că e o 
încăpere îmbrăcată în plăci albe. 

Fareed a încercat să mărească imaginea. 

— Arată ca şi cum obiectivul ar fi aburit. 

— Nu pare că se află într-o baie? a zis Dunja. 

Fareed a încuviinţat din cap. 

— Vezi dacă nu poți să-l suni şi să-i spui să şteargă obiectivul. 

Dunja a selectat pe mobil numărul şi a sunat, în vreme ce imaginea de pe 
ecran a început să se mişte smucit înainte şi înapoi. La intervale regulate, 
apărea lampa de pe tavan, care era atât de puternică, încât albea întreaga 
imagine. La un moment dat, a trecut prin cadru ceva ce semăna cu o 
chiuvetă. Apoi, o scurgere din podea de metal strălucitor. 

— Nu, nici măcar nu se conectează. 

— Nu e semnal acolo. Dar... 

Fareed s-a aplecat spre ecran. 

— Dar ce? 

— Nu sunt sigur, însă nu pare să aibă cascheta pe cap. E prea jos şi pare 
să se legene înainte şi înapoi. 

— Poate că o ţine în mână, a zis Hesk în momentul în care ecranul 
telefonului Dunjei s-a luminat. 

— Stai aşa, acum sună el. 

A apăsat pe butonul de începere a conversaţiei şi a pus pe difuzor. 

— Da, alo? Sunt Dunja. Ce-i cu tine? 

A aşteptat un răspuns, însă nu s-a auzit decât un pârâit slab. 

— Qiang, mă auzi? Alo? Qiang? Eu nu te aud. Ridică în faţa camerei 
două degete dacă mă poți auzi. 

Fareed a conectat la mobil un cablu, după care pârâitul s-a auzit în două 
difuzoare. Apoi a făcut nişte reglaje ale sunetului pe un egalizator, 
încercând să evidenţieze tot ce nu era zgomot de paraziți. 

Între timp, camera s-a apropiat şi s-a văzut tot mai mare o figură 
întunecată cu margini difuze. S-a dovedit că e o persoană care stătea în 
genunchi cu mâinile la spate şi capul aplecat în faţă. Însă de-abia după ce a 
apărut în imagine un deget şi a şters ceața de pe obiectiv au putut vedea că 
este Qiang. 

— Ah, Dumnezeule mare! 


Dunja şi-a întors privirea de la ecran. 

— E prietenul tău? 

Hesk s-a întors spre Fareed, care a încuviinţat din cap. 

Cineva a intrat în imagine şi a rămas în picioare în spatele lui Qiang. Dar 
nu se vedeau din el decât bocancii şi pantalonii de camuflaj groşi. 

— Ce mama dracului se întâmplă? Dunja s-a întors spre Fareed. Ce-or fi 
făcând? 

— N-am nicio idee. 

— Trebuie să facem ceva. Nu putem sta aici, pur şi simplu, fără să facem 
NIMIC. 

Mâna dreaptă a bărbatului a intrat în imagine, l-a înşfăcat pe Qiang de 
păr şi l-a silit să se uite în obiectiv, cu o privire în care licărea spaima. 

— El e. Hesk a arătat spre mâna căreia îi lipsea degetul inelar. El e cel pe 
care tocmai l-am văzut. 

— Alo, ce vreți? a strigat Dunja în telefon. Sunt Dunja Hougaard. 
Spuneţi ce mama dracului vreți! 

„Trebuie să mă ascultați”, s-a auzit vocea întretăiată a lui Qiang, printre 
suspine. „Auziţi? Trebuie să ascultați cu atenţie.” 

— Ascultăm, a zis Dunja. Spune doar ce trebuie să facem, şi facem. Îţi 
jur că totul o să... 

„Ascultă aici, fiindcă ticăloşii ăştia nu se joacă. Trebuie să...” 

Qiang a izbucnit în plâns. 

— Qiang, noi... 

— N-are rost, a întrerupt-o Fareed. Tot nu te poate auzi. 

„Trebuie s-o lăsați baltă, auziți?”, a continuat Qiang. „Totul. Toată 
ascultarea şi toate pozele şi filmele. Tot rahatul trebuie să dispară, pricepi? 
Altfel ne vor lua unul după altul. Asta zic ei. Unul după altul.” 

— Sigur că o să facem asta. Qiang, o să facem tot ce vor ei, doar să-ți 
dea drumul. Spune-le. Orice... 

N-a avut timp să continue, mâna stângă a bărbatului în uniformă de 
camuflaj a intrat în cadru atât de repede, încât doar când s-a văzut 
despicătura de sub bărbia lui Qiang şi-au dat seama că mâna ţinea un cuțit, 
care acum îi era înfipt mai sus de mărul lui Adam, pe când sângele ţâşnea 
din rana deschisă pe haine, pe plăcile albe. 

Qiang a încercat să mai spună ceva, dar n-a putut. Din gură nu-i ieşeau 
decât bulbuci de sânge şi până la urmă s-a prăbuşit în spasmele morții, apoi 
transmisia s-a întrerupt. 

La lumina lămpii de lucru din biroul său de la subsol, Fabian a pus 
adeziv bicomponent pe marginile de lemn subțiri. Apoi a suflat peste 
adeziv, a pus bucata la locul ei şi a apăsat cât de tare a putut, cu forță 
distribuită uniform. 

Era ultima bucată, şi tăblița ouija veche arăta din nou bine. Crăpăturile 
provocate când şi-a ieşit din fire erau, desigur, vizibile dacă te uitai cu 
atenţie. Dar nu era mai rău de atât, spre deosebire de altele dintre greşelile 
lui. 

Îşi petrecuse ultimele ore afară din casă, într-o plimbare lungă. Mai întâi, 
prin pădurea Pålsjö şi pe pasarela de peste calea ferată. Apoi s-a dus până la 
Pâlsjobaden, şi-a scos pantofii şi a mers mai departe spre nord pe la 
marginea apei, prin nisipul cu pietriş. 

După vreo oră de mers pe pietre colţuroase şi sfărâmături de scoici au 
început să-l doară picioarele, iar în dreptul orăşelului Hittarp s-a tăiat într- 
un ciob de sticlă. Dar şi-a văzut, pur şi simplu, de drum, şi după încă o oră 
durerea din picioare a dispărut. 

În apropiere de cătunul Grâ lăge s-a dezbrăcat şi a intrat în apă. I-a trecut 
prin cap să continue să înoate, până la infinit. Însă ceva l-a împiedicat, şi 
după ce s-a întors la mal a stat pe nisip şi s-a zvântat la soare. 

A stat acolo, uitându-se la mare şi la câmpiile daneze care se vedeau 
pâlpâind deasupra orizontului, şi a luat cea mai grea hotărâre din viaţă, ca 
de acum înainte să nu mai încerce să afle ce i s-a întâmplat cu adevărat 
fiului său. 

Părea să fie încă o trădare a lui Theodor şi, într-un fel, fugea de o datorie 
pe care trebuia s-o plătească. Însă acolo şi atunci a hotărât să renunţe. Să 
accepte faptul că nu va şti niciodată şi că toate probele şi indiciile care 
arătau ceea ce era dubios aveau să fie îngropate odată cu Theodor. 

Sonja, Jadwiga Komorovski şi toți ceilalți aveau dreptate. N-avea nicio 
importanță cât de aproape ajungea el de adevăr, nu va reuşi niciodată să dea 
timpul înapoi. Ce a fost făcut a fost făcut, şi unele lucruri era mai bine să fie 
lăsate neatinse. 

Pentru a doua oară în această vară a tras sertarul din mijloc al scrinului, a 
scos obiectul înfăşurat în pânză, l-a pus în fața sa pe birou, lângă tăbliţa 
ouija, l-a desfăcut şi s-a uitat la pistolul cu care fiul său venise acasă după 


acea noapte fatidică în care a fost la Helsingør împreună cu „banda 
Smiley”. 

Încercase să-l facă pe Theodor să spună de unde are pistolul, însă nu 
reuşise să obțină altceva decât încercări de răspunsuri care erau evident 
născociri. Era un Heckler & Koch USP Compact de 9 mm, un model 
destinat luptei de aproape şi folosit de obicei de forțele de poliție daneze. 
Măcar atât ştia, însă numărul de serie fusese şters, aşa că era imposibil să-l 
caute. 

Planul fusese să li-l dea danezilor şi să-i lase pe ei să investigheze şi să-l 
examineze. Însă acolo, pe nisipul încălzit de soare din dreptul cătunului Grå 
lăge, s-a răzgândit. Nimănui nu-i va fi îngăduit să-l investigheze. Avea să se 
descotorosească de el. Avea să se asigure că dispare pentru totdeauna, 
împreună cu toate celelalte întrebări fără răspuns. 

A împăturit la loc pânza, a dat pachetul deoparte şi a verificat lhpiturile, 
apoi a luat cel mai bun glaspapir pe care l-a putut găsi şi a început să 
şlefuiască cu mişcări delicate marginile unite. De acum încolo, avea să 
privească înainte şi să fie alături de Sonja şi Matilda. Dacă mai erau 
interesate să-l aibă în viaţa lor. 

Ceea ce era departe de a fi sigur. Felul în care se uitau la el şi vorbele 
rostite de ele aveau să răsune între ei multă vreme. Poate pentru totdeauna. 
Însă el avea să facă o încercare sinceră. 

De cum termina tăbliţa, avea s-o ducă sus, la Matilda, şi să-i ceară 
iertare. Fără explicaţii sau reținere, doar o cerere sinceră de iertare pentru că 
şi-a ieşit din fire de dimineață. Avea să-i spună clar că poate să vină în 
subsol ori de câte ori vrea ca să ia legătura cu spiritul căreia îi zicea Greta. 
Dacă Greta era ceva în care ea credea şi de care avea nevoie ca să treacă 
prin durere, el n-avea să-i stea în cale. 

În ceea ce o privea pe Sonja, nu ştia ce ar putea să facă. Nu exista vreo 
scuză care să poată schimba ceva. Nici o iertare vindecătoare. Probabil n- 
avea nicio importanţă ce spunea el. Ea se hotărâse şi, într-un fel, putea s-o 
înţeleagă. 

De-a lungul anilor, făcuse tot ce-i stătea în puteri, şi totuşi rămăsese 
departe de ţintă. Erau atât de multe lucruri pe care ea şi le dorea, iar el nu i 
le putea da. Atât de multe, încât întrebarea era dacă el însuşi mai voia să 
încerce. 

A închis ochii, şi-a plimbat mâna peste tăbliță şi a constatat că suprafaţa 
este atât de netedă, încât degetele aproape că pluteau deasupra lemnului. 


Sigur că simţea reparaţiile, însă numai ca pe ceva care părea deja îndepărtat 
şi difuz. Ca şi cum lemnul însuşi ar fi avut putere de vindecare. 

Când a deschis iar ochii, a fost ca şi cum ar fi văzut tăbliţa pentru prima 
oară. Măiestria execuţiei, vinişoarele lemnului — ce frumoasă era, de fapt, 
cu toate că era aşa de veche şi uzată, că unele dintre litere şi cifre aproape 
că nu se mai desluşeau. 

Şi dacă era adevărat? 

Şi dacă Matilda avea dreptate? 

Dacă exista vreun argument în favoarea acestui lucru, era un episod de 
acum o lună. La fel ca multe altele, îl reprimase, încercând să se convingă 
că nu s-a întâmplat. Dar s-a întâmplat ceva. La mijlocul anchetei în 
desfăşurare ceva vorbise cu el. Tocmai când făcuseră câteva arestări şi 
începeau, în sfârşit, să vadă o legătură între unele dintre cazuri, ceva i-a 
spus că tot ce ştiau ei era greşit. La rândul lui, acest lucru l-a făcut să 
înlăture întreaga anchetă şi s-o ia de la capăt, ceea ce a dus, până la urmă, la 
prinderea „Ucigaşului cu zaruri”. 

Putea cel puţin să spună „„mulțumesc”. Indiferent dacă credea sau nu, 
măcar atât putea să facă. De aceea, s-a ridicat în picioare, a luat cu el tăblița 
în cealaltă parte a draperiei trase şi s-a aşezat pe una dintre pernele puse pe 
Jos. 

Aici obişnuiau Matilda şi Esmaralda să stea când făceau şedinţele de 
spiritism şi, la fel ca ele, a aprins lumânările care alcătuiau un cerc în jurul 
său. Apoi a pus indicatorul pe tăbliță şi s-a asigurat că se poate mişca 
nestingherit peste litere. 

Din putinul pe care-l văzuse din ce făcea Matilda, ea ținea arătătorul pe 
indicator şi punea întrebările. Era, practic, o copie a jocului de-a „duhul din 
sticlă” de care fuseseră obsedaţi unii dintre colegii săi în şcoala primară. 

Părea o rupere de toate lucrurile în care crezuse când a ridicat braţul 
drept şi şi-a coborât degetul pe indicator. Ca şi cum ar fi făcut ceva interzis. 
Nu simţea nicio forță magică, şi se gândea mai mult la cât de jenant ar fi să- 
| vadă cineva decât la ceea ce credea că o să se întâmple. 

— Scuze, a zis el în cele din urmă cu blândeţe. Însă, dacă e cineva acolo, 
de partea cealaltă, aş vrea doar să... 

S-a întrerupt. Simplul fapt că şi-a auzit vocea spărgând tăcerea l-a făcut 
să se simtă stingherit. O parte din el a făcut un efort să se ridice în picioare, 
însă alta îl ţinea acolo. 

— Mă cheamă Fabian, Fabian Risk, a continuat el. Sunt tatăl lui 


Theodor. Şi al Matildei. 

Nu ştia de ce adăugase ultimele cuvinte. Era vorba despre ajutorul primit 
la anchetă, nimic altceva. 

Și indicatorul nu s-a mişcat din loc. Cum ar fi putut s-o facă sub 
greutatea întregului său braț? Poate că apăsa prea tare şi ar trebui să 
slăbească presiunea? 

— Nu ştiu dacă mă aude cineva. De data aceasta a încercat să vorbească 
mai tare. Poate că nu. Însă vreau, totuşi, să mulțumesc, indiferent cine sau 
ce m-a ajutat în investigație şi a spus că tot ce ştiam noi era greşit. Poate că 
a fost cineva care se numeşte Greta, nu ştiu. În orice caz, ne-a ajutat. Doar 
asta voiam... 

Brusca vibrație l-a făcut să tresară şi să-şi tragă mâna de pe indicator ca 
şi cum s-ar fi ars. Însă după ce s-a liniştit şi-a dat seama că nu era decât 
mobilul din buzunar, semnalând primirea unui mesaj. 

L-a scos, a deschis mesajul şi l-a citit. 

Mesajul era semnat de fostul său coleg Ingvar Molander, care era arestat 
ŞI îşi aştepta procesul. Erau cinci propoziţii. Nici mai mult, nici mai puţin. 

Cinci propoziții care schimbau totul. 

Hesk a apăsat butonul de sus din coloana lungă de zece nume de familie 
elegante până ce ecranul interfonului s-a luminat şi a început să piuie. Apoi 
şi-a netezit repede părul, a băut ce mai rămăsese în sticla de bere şi a dus-o 
la spate, ca să n-o poată vedea camera de supraveghere. 

Acum câteva ore pornise spre casă. Însă când s-a aşezat în maşină, a 
pornit motorul şi a ieşit din garajul de pe Østerbro, au revenit imaginile 
execuției lui Qiang. Imagini mărite ale unor amănunte pe care nimeni n-ar 
trebui să le vadă. 

În sine, nu era nimic nou. De când tehnologia video a ajuns la îndemâna 
omului de rând, fuseseră săvârşite violuri, bătăi şi crime în fața unui aparat 
de filmat pornit. Teroriştii îşi făcuseră o carte de vizită din găsirea de căi, 
una mai dezgustătoare ca alta, de a omori oameni, răspândind filmele pe 
internet. 

Însă asta fusese cu totul altceva decât un video snuff?” anonim. Nu 
pentru că era cineva pe care îl cunoştea. Nu-l întâlnise niciodată pe 
prietenul Dunjei, cel cu mâinile legate, care a fost silit să sângereze în ceea 
ce trebuie să fi fost o durere indescriptibilă. 

Nu, ceea ce l-a afectat cu adevărat a fost faptul că s-a întâmplat în direct, 
în faţa ochilor săi. Nu era o crimă filmată care s-a petrecut undeva în lume 
acum mult timp. Era ceva ce se petrecuse chiar atunci, şi tot ce a putut face 
a fost să stea acolo şi să vadă cum literalmente se scurge viaţa din el. 

Ticăloşii i-au dat o singură lovitură. Una singură, ca să nu se petreacă 
prea repede. Aşa încât ei să aibă cu adevărat timp să vadă şi să priceapă cu 
cine au de-a face. Ce îi aştepta şi pe ei. 

În ciuda tuturor imaginilor şi a gândurilor, a încercat să se ducă acasă, 
când, în drum spre Amager, pe H.C. Andersen Boulevard, dintr-odată, l-a 
bufnit plânsul la un stop pe roşu, în faţă la Tivoli. Nu un plâns fără zgomot, 
cu ochii înrouraţi şi o lacrimă care alunecă pe obraz, ci unul cu sughiţuri şi 
nas curgător, care a continuat pe tot drumul peste Langebro, unde în cele 
din urmă a tras pe dreapta, ca să nu rişte să piardă controlul maşini. 

Nu era de ajutor faptul că acea bandă era doar pentru biciclişti, şi după ce 
s-a izbit de câteva borduri ascuţite, a trecut de cvartal şi a oprit maşina pe 
un loc liber în faţă la Cafe Langebro. A stat acolo şi a plâns, în timp ce 
cuțitul se înfigea în gât iar şi iar, indiferent dacă închidea sau nu ochii. 


Când emoțiile s-au potolit destul de mult ca să poată ieşi din maşină, a 
intrat în cafeneaua deschisă noaptea şi s-a aşezat la bar, unde a comandat o 
halbă de bere şi un pahar de Gammeldansk*. Şi, cu fiecare bere pe care o 
dădea pe gât, filmul care rula în buclă se estompa un pic, până ce imaginile 
sângeroase abia se mai desluşeau prin ceața tot mai deasă. 

Piuitul interfonului a încetat şi a mai apăsat o dată pe buton. Era în toiul 
nopţii, însă văzuse un şir de ferestre luminate la ultimul etaj din Gemini 
Residence, una dintre cele mai urâte clădiri din Islands Brygge, şi chiar 
observase mişcarea unei umbre înăuntru, aşa că avea de gând să sune până i 
se deschide. 

Când barmanul i-a oferit un pahar mare cu apă în loc de încă o halbă de 
bere, a reuşit să-l înduplece să-i mai dea o sticlă, apoi a plătit şi s-a dus pe 
chei, unde luminile de la turnul Danhostel şi de la cubul de sticlă al băncii 
Nykredits, din partea cealaltă, se oglindeau pe suprafaţa întunecată a apei ca 
nişte bănuţi de soare în noapte. 

Briza răcoroasă ca o mângâiere pe faţa sa înfierbântată şi buhăită l-a 
făcut să-şi continue drumul spre vest, pe Islands Brygge. Dar, pe măsură ce 
se trezea din beţie, imaginile mărului lui Adam care se mişca în sus şi în 
Jos, luptând să primească aer în loc de sânge, au devenit iar clare. Până la 
urmă a fost atât de rău, că a trebuit să-şi golească stomacul şi apoi a stat pe 
marginea cheiului şi şi-a dat seama cât de aproape este, de fapt. 

Nu intenţionase să-şi îndrepte paşii tocmai în direcţia aceea. Însă când s- 
a răsucit pe călcâie şi s-a uitat în sus la faţada arcuită, brăzdată de balcoane 
de sticlă, 1-a dat prin cap că poate, la urma urmei, rătăcirea lui avea un rost. 

Din asta s-a înfiripat un plan. Un plan în care arăta o dată pentru 
totdeauna că el este cineva de care trebuie să ţii seama şi că era prea 
devreme ca să fie înlăturat. Era un joc extrem de riscant, şi erau nenumărate 
feluri în care putea s-o ia razna. Însă, dacă exista cineva care a fi putut să 
reuşească, el era. 

„Jan? Tu eşti?”, s-a auzit o voce în interfon. 

— Salut, Kim, a zis el şi s-a silit să zâmbească pentru obiectiv. Mă 
gândeam că am putea vorbi un pic. 

„Acum? E unu şi jumătate noaptea. Nu poate să aştepte până dimineaţă? 
Luăm micul-dejun, dacă nu vrei să fim văzuţi la serviciu. Știu un loc drăguţ 
în Vesterbro.” 

— Nu, aş prefera să facem asta chiar acum. 

Tăcerea care a urmat a fost scurtă, cu siguranță nu mai mult de câteva 


secunde. Totuşi, arăta clar că, în ciuda orei târzii, era pe drumul cel bun. 

„Bine, dar despre ce este vorba? De ce nu poate să aştepte câteva ore?” 

— Ai spus să te ţin la curent dacă se întâmplă ceva. N-ai spus aşa? 

De data asta, tăcerea a durat mai mult, mult mai mult, până să se audă un 
clic în încuietoare. 

Erau câțiva ani de când fusese ultima dată aici. Atunci Sleizner şi soția 
lui, Viveca, dădeau petrecerea anuală cu glögg?” în prima sâmbătă din 
decembrie, şi în fiecare noiembrie întrebarea constantă era cine din 
departament avea să primească mult-râvnita invitație. 

Interiorul clădirii era cu adevărat diferit de fațadă. Prima dată când păşise 
în lobby rămăsese cu gura căscată, recunoştea asta bucuros. Ca un cilindru 
enorm, se întindea până sus, la cupola luminatorului, la vreo treizeci de 
metri deasupra şi, cu coridoarele lui albe şi scările care atârnau aparent fără 
greutate în aer şi legau între ele etajele, nu semăna cu niciun alt hol. 

Însă în această noapte n-a intrat în lift cu stomacul crispat de emotie şi cu 
impresia că este unul dintre aleşi. Se afla aici ca să capete răspunsuri. Să-şi 
pună şeful la zid şi să-l facă să-i spună ce mama dracului era cu toate astea. 
De acum încolo, gata cu orbecăitul în beznă şi statul cu pălăria în mână, 
culegând firimituri. De acum încolo, el era cel care ţinea cârma, şi planul 
său era pe cât de simplu, pe atât de strălucit. 

Simplu, pentru că aproape oricine îl putea transpune în fapt. Strălucit, 
pentru că nimănui, cu atât mai puţin lui Sleizner, nu i-ar fi dat prin cap că el 
ar fi în stare să facă aşa ceva. 

Uşile liftului s-au deschis fără zgomot, şi el a înaintat spre Sleizner, care, 
îmbrăcat cu un halat, îl aştepta în deschizătura uşii. 

— Fi, avem aici pe cineva care s-a distrat pe cinste. Intră. Sleizner i-a 
pus braţul pe umăr, l-a condus înăuntru şi a închis uşa. Nu în fiecare noapte 
primesc aşa vizită plăcută. 

— Kim, iartă-mă că te deranjez la aşa oră târzie, însă m-am gândit că ar 
fi bine să ne lămurim pe loc, a zis el şi a mers mai departe în living, unde s- 
a lăsat să cadă pe o canapea arcuită masivă care se afla în mijlocul încăperii, 
în faţa celui mai mare ecran de televizor pe care îl văzuse vreodată. 

— Da, chiar este târziu, dar să lăsăm asta. Răul a fost deja făcut, ca să zic 
aşa, şi pot, pur şi simplu, să-mi recuperez timpul peste program din salariul 
tău. Sleizner a râs. Fii pe pace, glumesc. Nicio problemă. Apropo, vrei să 
bei ceva? Pari să ai nevoie de un întăritor. Ce zici de un whisky? Am un 
Glenfiddich excelent, vechi de douăzeci şi trei de ani, pe care trebuie 


neapărat să-l guşti. 

Ultimul lucru de care avea nevoie acum era mai mult alcool. Cu toate 
acestea, a încuviințat şi a luat paharul cu fundul atât de gros, încât oricât de 
beat ai fi fost, nu-l puteai răsturna. Apoi a gustat, sau mai degrabă a lipăit, 
whiskyul care, într-adevăr, era grozav de bun. 

— Ce zici? Nu-i rău deloc, eh? 

Sleizner a ridicat paharul în chip de toast şi a băut. 

A făcut şi el la fel, apoi a pus paharul pe măsuţa de cafea, şi-a dres 
glasul, chiar dacă nu-l supăra nimic în gât, şi a încercat să stea cu spatele un 
pic mai drept, chiar dacă era greu pe canapeaua adâncă. Însă trebuia să preia 
controlul şi să arate că are cu adevărat un plan cu întâlnirea asta. 

— Când am scos maşina lui Mogens Klinge din apă am văzut în faţa mea 
o anchetă rezonabil de simplă, a zis, iar Sleizner s-a ridicat în picioare şi s-a 
dus la un raft de sticlă montat pe perete. O anchetă care avea să se încheie 
rapid, exact aşa cum voiai tu. 

— Zi mai departe. Ascult. 

Sleizner a luat o telecomandă. 

— lar după trei zile, e evident că nu puteam să mă înşel mai tare. Nimic 
nu s-a dovedit a fi aşa cum ne aşteptaserăm. Dimpotrivă, pare cu adevărat 
să fie ceva ascuns... 

— Stai un pic, să fac ceva, l-a întrerupt Sleizner şi a îndreptat 
telecomanda spre celălalt capăt al încăperii. Am pus să fie instalată chestia 
asta acum câteva luni, şi nu vrei să ratezi sunetul. Asta pot să jur. Ascultă un 
pic aici. 

Trupa Yes a început piesa „Owner of a Lonely Heart” la un volum atât de 
tare, încât primele acorduri au fost auzite probabil până la sediul poliției, de 
cealaltă parte a apei. 

— Nu-ţi face griji, a strigat Sleizner şi a dat volumul un pic mai tare. Tot 
apartamentul e izolat fonic, ca să ne putem bucura doar noi. Recunoaşte că 
sună cu totul excepțional! 

Hesk a încuviinţat din cap şi a hotărât să mai ia o înghițitură de whisky. 
În acest moment avea nevoie de tot ajutorul posibil ca să nu mai stea acolo 
ŞI să se lase călcat în picioare iar şi iar. 

— Simti basul? a continuat Sleizner şi a mimat cântatul la chitara bas, 
făcând câteva mişcări de dans evident exersate. E un difuzor în canapea! Cu 
totul aiurea, însă al dracului de eficient când ai cucoane în vizită! 

Hesk era gata să izbucnească în râs, aşa cum făcea întotdeauna când 


Sleizner trântea una dintre glumele lui proaste. Însă de data asta şi-a 
îndreptat atenția spre whisky, ceea ce l-a făcut pe Sleizner să dea sunetul 
mai încet, în cele din urmă. 

— Sorry, nu voiam decât să auzi. Unde rămăseserăm? Ai zis ceva despre 
faptul că ai greşit. 

Hesk a încuviinţat din cap şi a încercat să-şi amintească ce voia să spună, 
dar a hotărât să înceapă din cu totul altă direcție. 

— În ultima zi s-au întâmplat o mulțime de lucruri, cum să zic, 
surprinzătoare şi, mai presus de toate, au ieşit la iveală în anchetă lucruri 
grave. 

— E grozav că cel puţin se întâmplă ceva. Trebuie să-ţi spun sincer că 
începeam să mă îngrijorez. Dar atunci poate chiar vom avea curând nişte 
rezultate. 

Hesk a încuviinţat. 

— Într-un fel, de aceea sunt aici. 

— Bine. Foarte interesant. Povesteşte. Ce aţi descoperit? 

— Kim, nu sunt aici ca să povestesc, ci ca să ascult ce ai tu de spus. 

A fost o tăcere, o alegere care avea să influenţeze restul discuţiei, şi chiar 
putea să-l vadă pe Sleizner cum stă acolo în halatul lui şi se gândeşte exact 
la acelaşi lucru. 

— Eh? Acum nu ştiu dacă pricep. Sleizner şi-a dus mâna la piept. Ce 
anume vrei de la mine? 

— Să limpezeşti anumite lucruri. 

Sleizner a încuviințat din cap şi a zâmbit. 

— Nu că aş avea o droaie de informații secrete, însă dacă pot fi de vreun 
folos, atunci sigur că da. Şi-a aşezat mai bine halatul şi a strâns nodul peste 
burtă. So bring it on, I'm at your service”, să vedem ce putem face. 

— ÎI cunoşti pe Jakob Sand? Antreprenorul. 

Sleizner, care tocmai se pregătea să mai ia o înghițitură de whisky, a lăsat 
Jos paharul. 

— Nu, nu mai mult decât că e acel om de afaceri excentric care a câştigat 
„Let's dance” anii trecuţi. 

— Sau omul de afaceri excentric care a fost suspectat de uciderea unei 
prostituate. 

— Dar n-a fost dezvinovăţit? E atâta timp de atunci, aşa că nu-mi mai 
amintesc totul. 

— Aşa este. O analiză de ADN l-a salvat. E un pic ciudat că nu-ţi 


aminteşti, dacă ne gândim că tu eşti cel care a condus ancheta. 

— Da, dar ştii cum e. Sunt atâtea anchete, că până la urmă se amestecă 
între ele. Hai noroc! 

Sleizner a ridicat paharul şi a băut. 

Hesk n-a spus nimic, doar stătea acolo şi îşi studia şeful, care era clar să 
se simte strâns cu uşa. 

— Sau poate că tu nu ştii deloc cum e, a continuat Sleizner. De fapt, n-ai 
avut nici măcar o fracțiune din numărul anchetelor mele. Dar destul cu asta. 
Cum apare în peisaj acest Sand? 

— l-am găsit ADN-ul. 

— EI, la naiba! Şi de unde aţi luat probele? 

— Sânge şi fragmente de piele sub unghiile femeii. 

— Ca să vezi! Bună treabă. Sleizner a încuviinţat din cap şi şi-a ferit 
privirea. Foarte bună. 

— Dar nu-l cunoşti, totuşi? 

— Nu, deloc. De ce l-aş cunoaşte? Nu l-am întâlnit niciodată. 

Aşadar, Sleizner îl mintea de la obraz. Îi era cu siguranţă în fire să mintă, 
însă nu fusese niciodată atât de evident ca acum. 

— Şi când este vorba despre probele de ADN, trebuie să-ți fie foarte clar 
un lucru, a continuat Sleizner. În ciuda a ceea ce ai putea crede, nu-i deloc 
garantat că persoana în cauză va fi condamnată până la urmă. 

— Dacă a putut fi dezvinovăţit, ar trebui să poată fi şi condamnat. 

— Da, însă e un lucru pe care trebuie să-l înţelegi. Doar pentru că s-a 
nimerit să fie pielea lui sub unghiile femeii nu trebuie neapărat să însemne 
că el e cel care a omorât-o. Dacă era prostituată, ar fi putut să fie cu Sand 
înainte să-l întâlnească pe Klinge. Şi acum să zicem că a fost un pic mai 
dur, aşa că s-a întâmplat ca ea să-l zgârie. Nu m-ar surprinde ca el să fie 
dintre cei pe care asta îi excită. De fapt, e un lucru mai obişnuit decât s-ar 
crede ca un mascul alfa să nu-şi dorească nimic mai mult decât să fie 
dominat. 

— Eu aş spune că, probabil, ea a fost cea dominată. Nu Sand. 

Sleizner a oftat. 

— Nu spun decât că, oricât de mult ai vrea, ADN-ul nu este răspunsul la 
toate. 

— Nu, vom vedea ce iese când ajungem acolo. Acum o să-l aducem la 
interogatoriu să vedem ce are de spus. 

— Da, pare să fie singurul lucru rezonabil. Sleizner a încuviinţat din cap 


şi a sorbit din whisky. Mai ai întrebări la care nu pot răspunde, sau 
terminăm? 

— Ştii un garaj subteran de la stadionul Østerbro? 

— Nu, a clătinat din cap Sleizner. Nu prea înţeleg întrebarea. De ce ar 
trebui să-l ştiu? 

— Cel care e pe Østerbrogade, exact peste drum de McDonald's. 

— Şi eu întreb din nou: de ce ar trebui să-l ştiu? Probabil că sunt o 
grămadă de garaje împrejur. 

— Pentru că ai fost acolo nu mai departe de ieri, după ce m-ai vizitat pe 
mine, a zis el, perfect conştient că se aruncă în necunoscut având ca singur 
colac de salvare informaţiile la mâna a doua de la Dunja. 

— Cum adică, am fost acolo? Despre ce vorbeşti? De ce să fiu acolo? 

— Asta era următoarea mea întrebare. 

— Dar, Jan, ia stai un pic. Ce faci, de fapt? E un afurisit de interogatoriu, 
despre asta este vorba? Sunt suspectat de ceva şi trebuie să-mi chem 
avocatul? 

— Nu ştiu. Asta încerc să aflu. 

— Atunci îți propun ca mai bine să încerci să te ridici în picioare şi să te 
duci acasă, înainte să te îmbeţi şi să te faci şi mai tare de râs. 

Sleizner avea, fără îndoială, dreptate. Asta era o discuţie pe care trebuia 
s-o aibă când era treaz. Însă n-avea încotro. Acum stătea aici, scăpase deja 
pe gură porumbelul şi, dacă îşi cunoştea bine şeful, i l-ar fi îndesat înapoi pe 
gât dacă s-ar fi întrerupt acum. 

— Avem informaţii că ai stat în acel garaj subteran destul de des în 
ultima vreme. 

— Poftim? Scuze, dar chiar nu pricep încotro baţi. 

— Avem, de asemenea, informaţii că ai prânzit la Zeleste vineri 
împreună cu Jakob Sand şi încă o persoană. 

Sleizner s-a uitat la Hesk şi a clătinat din cap. 

— Bine, la început am crezut că e o glumă, sau că am înţeles eu greşit. 
Dar e evident că nu-i aşa. Chiar mă suspectezi. Nu ştiu exact de ce anume, 
dar, în orice caz, destul de mult ca să-ţi sacrifici întreaga carieră. Însă da, 
am luat prânzul la Zeleste vineri. Şi da, poate s-a nimerit să fie acolo şi 
Sand ăla. Dar nu la masa mea. Pentru că nu-l cunosc. E chiar atât de al 
dracului de greu de înţeles? 

— Nu încerc decât să-mi fac treaba. 

— Treaba? Sleizner a pufnit şi a strâns şi mai tare nodul cordonului, apoi 


şi-a luat mobilul, a dat clic pe un număr şi l-a dus la ureche. Mai degrabă 1- 
aş zice pătrundere ilegală. Da, alo... E corect... Hesk. Jan Hesk. Perfect, 
mulțumesc. 

A încheiat convorbirea, s-a dus la canapea şi s-a lăsat pe vine ca să 
ajungă ochi în ochi cu Hesk. 

— Jan, ascultă-mă. Eşti beat şi nu ştii ce faci. 

Nu se simţea beat, poate cherchelit. Însă felul în care era el cu siguranță 
n-avea nimic de-a face cu ceea ce simţea şi, oricum ar fi, băuse deja prea 
mult, de vreme ce stătea acolo şi încerca să-şi ducă la îndeplinire planul cu 
Sleizner ca adversar. 

— Dar e în ordine, a continuat Sleizner. Putem cădea toți în şanţ din când 
în când. Şi poti sta liniştit. O să mă fac că nu s-a întâmplat nimic, iar mâine- 
dimineaţă totul va fi ca de obicei. Sper că n-ai venit cu maşina. 

— Ba da, însă e departe, la Cafe Langebro, şi poate să mai stea acolo. 

— Bine, atunci vino cu mine, o să te ajut să ajungi la un taxi. Sleizner s-a 
ridicat şi a întins o mână. Jan. Haide, zău, înainte s-o iei cu totul razna. 

— Mulţumesc, dar probabil că o să pot ajunge singur la taxi. Şi-a 
încrucişat braţele şi şi-a dat seama că alcoolul, de fapt, îi era de ajutor. De 
îndată ce capăt răspunsuri la întrebările mele. 

Dacă n-ar fi fost alcoolul, n-ar fi îndrăznit niciodată să facă ceea ce ar fi 
trebuit făcut de multă vreme. 

— Răspunsuri la întrebările tale? Sleizner a clătinat din cap. Să-ţi dau eu 
un răspuns? Da? Chiar vrei să-l auzi? Este că în acest moment îți sapi singur 
groapa. Pricepi? Cariera ta e sfârşită dacă mergi mai departe în această 
direcție. 

— Atunci aşa să fie. Însă asta nu schimbă faptul că vreau să ştiu de ce 
eşti în legătură cu Jakob Sand şi de ce te duci în acel garaj subteran în 
care... 

— Dar, fir-ar să fie, Jan! Ce mama dracului e cu tine? Ce nu pricepi? i-a 
tăiat vorba Sleizner. Nu sunt în legătură cu Sand. Nici măcar nu l-am 
întâlnit vreodată! Şi garajul ăla despre care aiurezi. Sleizner şi-a desfăcut 
braţele. Nu ştiu, la dracu”. Poate că acolo mi-am schimbat cauciucurile şi 
mi-a fost reparată maşina. Poate că nu. Dacă e măcar vreun garaj acolo, 
ceea ce tu probabil că ştii mai bine decât mine. Însă asta n-are nicio 
importanță. Nimic din toate astea n-au importanţă, pentru că acum o să te 
cari de aici. Imediat. S-a înțeles? O să te ridici pe picioarele alea împleticite 
şi o să te duci direct afară. 


Sleizner a arătat cu braţul spre hol. 

— Dar e ceva ce nu înţeleg, a zis Hesk, fără să încerce măcar să se 
ridice. Dacă e aşa cum declari, că nu-l cunoşti pe Sand şi nu l-ai întâlnit 
niciodată... A luat paharul cu whisky şi a sorbit o înghițitură zdravănă, ca 
să nu rişte să-şi piardă curajul. Cum se face că la prânzul luat împreună de 
voi doi la Zeleste ați discutat dacă eu sunt sau nu potrivit să conduc această 
anchetă? Şi nu te sfu să dai o explicație bună a faptului că Sand, un om de 
afaceri excentric care a câştigat „Let's dance”, ar fi interesat de asta. ŞI, te 
rog, o explicaţie care nu implică ADN-ul. 

Sleizner s-a uitat la Hesk cu o privire care arăta că de-abia acum îi dă 
prin cap că şi-a judecat complet greşit colegul. 

— Aşadar, mi-ai urmărit mobilul? Da? Asta ai făcut pe la spatele meu? 
Urmărire şi ascultare. Când n-am făcut nimic altceva decât să te sprijin şi să 
am grijă să ai o carieră de care n-ai fi putut nici măcar să te apropii dacă nu 
eram eu. Dar răspunde, fir-ar să fie! 

— Da, aşa este, a zis Hesk. Am luat nişte măsuri. 

— Şi de ce mama dracului, dacă-mi permiţi să întreb? 

— Nu pot vorbi despre o anchetă în curs. Însă cel mai bine ar fi să mă 
însoţeşti la sediul poliției şi să stai peste noapte în arest, ca să lămurim totul 
de dimineaţă, la un interogatoriu regulamentar. 

— În arest? Ţi-ai pierdut cu totul minţile, ticălos afurisit care nu eşti bun 
de nimic? Cine mama dracului te crezi? Ha? 

— Kim, pentru mine e exact la fel de greu ca pentru tine. 

— Îmi baţi la uşă în crucea nopţii, dai buzna în casa mea şi crezi că poţi, 
pur şi simplu, să faci pe şeful. 

— Te rog, nu face să fie mai greu decât este deja. 

— Greu? N-o să fii în stare nici să rosteşti cuvântul „greu” când o să 
termin cu tine. O să am grijă să te bubui atât de tare, că o să-ţi doreşti ca 
maică-ta să nu-şi fi desfăcut picioarele când a vrut tac-tu să intre. 

Perfect conştient că astea nu erau amenințări în vânt, Hesk s-a 
îmbărbătat, a luat paharul şi a dat pe gât restul de whisky înainte să 
vorbească. 

— Kim, uite cum stau lucrurile. Ştim că eşti în legătură cu Sand. Ştim că 
ai fost de multe ori în garajul subteran de pe Østerbrogade şi ştim că mai ai 
un telefon mobil, probabil un model mai vechi, de pe care ai comunicat prin 
SMS-uri cu Mogens Klinge despre ceremonia de inițiere din 28 iulie, ora 
20, care a fost noaptea în care a murit. Toate astea le ştim deja. Voiam mai 


ales să-ţi dau o şansă să explici. Însă e evident că nu poți. 

Faţa lui Sleizner a pălit, pe când înghiţea în sec de câteva ori, ca şi cum 
stomacul era pe cale să i se întoarcă pe dos. 

— Bine, a zis în cele din urmă şi şi-a trecut mâinile prin părul rănit. Ai 
dreptate. Îmi pare rău. N-am spus tot adevărul. Recunosc. Şi acum te 
întrebi, desigur, de ce n-am făcut-o, dacă n-am nimic de ascuns. Explicaţia 
simplă este că credeam şi speram să nu fie nevoie. Că totul va fi în ordine 
dacă te las pe tine să conduci investigația şi am grijă să stau la o distanță 
sigură. A fost prima greşeală. Acum îmi dau seama. O blestemată de 
greşeală. Dar nu mai poate fi reparat nimic. ȘI asta-i tot. 

— Kim, e vorba de investigarea unor crime. 

— Vrei o explicație, atunci stai dracului şi ascultă. Da, am ţinut legătura 
cu Mogens în privinţa alegerii lui în clubul nostru. 

— Clubul? 

— Suntem câţiva bărbaţi care avem un mic club în care facem nişte 
lucruri împreună. 

— Cum ar fi? 

Sleizner s-a gândit o vreme înainte să răspundă. 

— O mulțime de lucruri diferite, dar, ca să răspund la întrebarea ta, 
uneori facem sex cu dame de companie. Şi vreau să subliniez că încă nu 
este ilegal în ţara asta, şi, apropo, nimic din ce facem acolo nu este. 

— Să strangulezi o femeie până moare încă nu este legal, din câte ştiu 
eu. 

— Mă refeream la celelalte lucruri pe care le facem. Ceea ce s-a 
întâmplat în acest caz anume este, desigur, foarte regretabil. 

— Poate că ar fi potrivit să-mi spui ce s-a întâmplat. 

Sleizner a încuviinţat din cap, apoi s-a dus şi a luat sticla de whisky, şi-a 
umplut paharul şi a ridicat sticla spre Hesk, ca o ofertă tăcută. Hesk a ridicat 
paharul, l-a lăsat să i-l umple, apoi a băut fără să schimbe între ei vreun 
cuvânt sau o privire. Când paharele au fost golite, Sleizner şi-a tras un 
scaun şi s-a aşezat în faţa lui Hesk. 

— De cât timp ne cunoaştem şi lucrăm împreună? 

— De doisprezece ani. 

— Treisprezece în septembrie. Îmi amintesc de parcă a fost ieri când te- 
am angajat. Am văzut imediat că eşti înzestrat, în ciuda faptului că erai 
destul de tânăr. Nu era nicio îndoială. Însă nu de aceea te-am angajat. De 
fapt, erai de departe cel mai bun candidat. Însă ceea ce aveai, de care nici 


măcar nu se apropia vreunul dintre ceilalți, era foamea de carieră. Se vedea 
perfect pe tine că eşti gata să faci orice ca să avansezi. Sleizner a râs şi a 
clătinat din cap. Mulţi oameni cred că asta e urât, însă eu m-am văzut în tine 
ŞI, după părerea mea, asta e cea mai bună forță motoare care există. Devii 
ambițios, meticulos şi, mai presus de toate, devii loial față de cei care te pot 
ajuta să urci. 

Şi-a mai turnat un pic în pahar şi a ridicat sticla spre Hesk. 

— E destul, mulțumesc. 

Hesk a făcut semn cu mâna că nu. 

— Spune-mi dacă te răzgândeşti. Sleizner şi-a golit paharul. Ştiu că pot 
fi dur, şi că tu şi cu mine am avut micile noastre neînțelegeri. Însă nu m-am 
îndoit niciodată de capacitatea ta de a conduce o anchetă sau de loialitatea 
ta. Am putut întotdeauna să mă bizui pe tine şi, de fapt, ai putut întotdeauna 
să te bizui pe mine. O simbioză care sper să poată continua chiar şi acum, 
când o să-ți spun ceva ce n-am crezut niciodată că va trebui să-i spun cuiva. 

— Kim, conduc o anchetă de omucidere şi dacă reiese că tu ai făcut ceva 
care... 

— Jan, te rog, l-a întrerupt Sleizner. Vrei să povestesc, atunci lasă-mă s-o 
fac. În felul meu. Singurul lucru pe care trebuie să-l faci este să asculti şi să 
aştepţi până termin. Bine? 

Hesk a încuviinţat. 

— După ce am ținut legătura cu Mogens prin SMS timp de câteva luni, 
m-am dus în seara de 28 iulie să-l iau din faţa staţiei de metrou Østerport, a 
continuat Sleizner. După ce a urcat în maşină, l-am legat la ochi şi l-am dus 
la sediul nostru. 

— Acel sediu, a zis Hesk, cu toate că promisese să tacă, e alături de 
garajul de care am vorbit? 

— Din păcate, asta nu pot s-o spun, pentru că ar încălca regulamentul 
nostru. Este o asociaţie secretă şi nu ceva despre care să poţi trâmbiţa o 
mulțime de amănunte. 

— Kim, asta e... 

— Un interogatoriu? l-a întrerupt Sleizner şi a clătinat din cap. Nu, nu 
este. Nu văd vreun echipament de înregistrare sau un avocat lângă mine. Nu 
văd decât doi colegi beţi care vorbesc între ei. Bine, deci, ceremonia de 
inițiere s-a desfăşurat conform planului, şi unul dintre ritualuri este să 
primeşti o damă de companie cu care, practic, poţi să faci tot ce vrei. În 
limitele legii, fireşte. Asta n-a fost niciodată o problemă, însă de această 


dată totul a luat-o razna. Noi, ceilalți, ne aflam în Sala de Cristal şi aşteptam 
ca el să termine când am auzit o împuşcătură. Sleizner şi-a desfăcut brațele. 
Niciunul dintre noi nu înţelegea nimic, şi Jakob Sand s-a repezit acolo să 
vadă ce s-a întâmplat. S-a dovedit că Mogens, tâmpitul, adusese una dintre 
armele sale, pe care fata asta trebuie să i-o fi luat. Cine ştie de ce, l-a 
împuşcat drept în gură. Cu alte cuvinte, execuţie curată. După spusele lui 
Sand, fata era nebună de-a binelea şi s-a repezit la el urlând. Sunt cuvintele 
lui, însă n-am niciun motiv să nu-l cred. Oricum, în deplină legitimă 
apărare, a prins-o de gât şi a încercat s-o potolească. Însă ea era ca un tigru 
turbat, zgâria şi sfâşia tot ce apuca, până ce, din cât am înţeles, dintr-odată 
s-a prăbuşit pe pat moartă. Pur şi simplu. De la tot la nimic într-o fracțiune 
de secundă. Sand a ieşit repede şi m-a dus înăuntru, i-am controlat pulsul şi 
respirația şi am constatat că fata murise. 

— Aşadar, el a sugrumat-o? 

— Da, a încuviinţat Sleizner din cap. Însă a fost legitimă apărare. Asta 
vreau să subliniez. Pură legitimă apărare. 

— Şi de ce n-aţi sunat la poliţie să faceţi un raport? 

— Cu siguranţă că ar fi trebuit s-o facem. Sleizner şi-a mai turnat nişte 
whisky şi a golit paharul dintr-o înghițitură. Dar e uşor de spus după aceea. 
Atunci era panică totală. Fiecare striga la ceilalți, şi până la urmă am preluat 
eu controlul şi am încercat să fac tot ce se putea mai bine în acea situaţie. 
Problema cea mare cu raportul la poliţie era că încălca unele dintre regulile 
noastre fundamentale. Printre altele, dreptul la anonimatul deplin al 
fiecăruia. 

— Aşadar, mai bine încalci legea decât... 

— Jan, ştiu exact ce ai de gând să spui, a oftat Sleizner. Şi nu, fireşte că 
nu suntem mai presus de lege. Poate că e greu de înţeles pentru cineva din 
afară, însă regulamentul nostru este înrădăcinat adânc în toți membrii, şi 
prin asta înţeleg incredibil de adânc, şi pot să jur că nu sunt oameni de rând. 

— În lumea mea, toți sunt egali în faţa legii. 

Hesk a întins paharul. 

— Şi în lumea mea, a zis Sleizner şi i-a umplut paharul. Motivul pentru 
care subliniez asta este ca să-ţi fie mai uşor să-mi înţelegi acțiunile. 

— Ceea ce te aud spunând este că n-ai nimic de-a face cu crimele. 

— Da, e absolut corect. Nu cu crimele în sine. Însă eu sunt răspunzător 
că l-am invitat şi l-am dus acolo pe Mogens, şi sigur că ar fi trebuit să 
verific că nu e înarmat, ceea ce n-am făcut. În plus, eu am fost cel care i-a 


dus pe amândoi de acolo. 

— Însă erau în maşina lui Mogens. Mi s-a părut că ai spus că l-ai dus 
acolo cu maşina ta. 

— N-am spus niciodată că era maşina mea, însă era. Aşa că primul lucru 
pe care l-am făcut a fost să mă duc la el acasă şi să iau maşina lui. Apoi am 
făcut tot ce am putut ca să pară că au făcut sex cu sugrumare erotică, şi că 
apoi el a ucis-o. Te întrebi, desigur, cum am putut să fiu atât de prost, şi 
unicul răspuns pe care îl am este că singurul lucru pe care îl aveam în minte, 
oricât de greşit o fi fost, era să mă descotorosesc de problemă cât de repede 
posibil. 

Sleizner a tăcut o clipă şi a clătinat din cap. 

— Apoi trebuie să spun că a fost un ghinion extrem ca afurisita aia de 
femeia din canoe să se răstoarne chiar acolo şi să dea cu ochii de maşină. 
Sperasem că o să treacă măcar câteva luni. Şi apoi, faptul că tu şi noua ta 
echipă sunteți mult mai ageri decât mă aşteptam n-a îmbunătățit cu nimic 
situația, chiar dacă asta, cumva, mă face să mă mândresc. 

Hesk şi-a privit şeful cum ridică iar paharul cu whisky, cu mâna un pic 
tremurătoare, şi îl goleşte. Avea toate motivele să presupună că lunecă pe 
lângă adevăr. Dacă exista cineva care putea să improvizeze fără să clipească 
o prezentare rezonabil de credibilă, acela era Sleizner. 

Însă acum nu era cazul. Ceva îi spunea că de data asta şeful lui era 
complet sincer. Fireşte, nu putea să fie sigur, însă erau prea multe lucruri pe 
care Sleizner şi le-a asumat şi le-a recunoscut fără şovăială ca să pară 
minciună. 

Nu putea decât să ghicească motivul bruştei destăinuiri. Poate că îşi 
dăduse seama că întreaga poveste nu mai putea fi acoperită. Cu cât tăinuia 
mai mult adevărul şi ridica perdele de fum, cu atât mai rău avea să cadă. 
Sau, pur şi simplu, se dăduse bătut şi nu-şi dorea decât să scurteze cât mai 
mult posibil procesul. 

Chestia era că Sleizner nu se număra printre cei care renunță brusc, pur şi 
simplu, şi rămân la pământ. Era ca un buldog care nu-şi descleştează fălcile 
până nu-i ajunge la urechi sunetul oaselor sfărâmate, ceea ce îi spunea că 
există, probabil, un motiv ascuns ca să pună toate cărțile pe masă. 

Oricum ar fi fost, planul său reuşise şi ancheta era aproape terminată. 
Toată discuţia era înregistrată pe mobilul său. Întreaga explicaţie a celor 
întâmplate şi, mai ales, mărturisirea lui Sleizner, care avea să ducă, fără 
îndoială, la condamnarea la mulți ani de închisoare. Nu mai rămânea decât 


să le spună lui Heinesen şi celorlalți din echipă şi să încheie ancheta. 

— Jan, sper că eşti conştient că toate astea nu sunt ceva ce ar fi trebuit să 
povestesc, a continuat Sleizner după o scurtă pauză. Aş fi putut să-ţi servesc 
cu totul altă poveste, mult mai simplă, care să se potrivească perfect cu 
probele tale şi să mă dezvinovăţească pe deplin. Însă n-am făcut-o, şi ştii de 
ce? Hesk nici măcar n-a încercat să spună ceva, că Sleizner a continuat. 
Pentru că am încredere în tine. Dacă n-ar fi fost loialitatea noastră reciprocă 
nu ți-aş fi făcut confidenţe. N-ai fi fost nici măcar prin apropierea poziției 
de conducător al acestei anchete. Însă acum te afli aici, cu cel mai bun 
whisky pe care l-am gustat eu vreodată, şi pentru prima dată în prietenia 
noastră, care în curând va împlini treisprezece ani, a venit rândul tău să faci 
ceva pentru mine. 

— Kim, dacă vrei să zici că eu o să mătur toate astea sub... 

— Dacă nu te superi, l-a întrerupt Sleizner. Ti-aş fi extrem de 
recunoscător dacă m-ai lăsa să vorbesc până la capăt înainte să vii cu toate 
obiecțiile tale. Ai putea să faci asta? 

Hesk a încuviinţat. 

— Mulţumesc. Şi poti fi liniştit, n-o să mai dureze mult. Aproape am 
ajuns acolo. Nu cer decât să mergi mai departe în direcţia în care ai pornit 
deja şi să faci tot ce-ţi stă în puteri ca să duci la bun sfârşit ancheta, ca toată 
lumea să fie fericită şi mulțumită. Asta-i tot. 

Pentru prima dată după ceva vreme, Sleizner şi-a îngăduit să zâmbească. 

— Nu cred că înţeleg. Dacă merg mai departe pe calea bătută înseamnă 
că trebuie să-l arestez... 

— Jan, fă exact ceea ce aveai de gând înainte să vii aici. la-l pe Jakob 
Sand la interogatoriu şi pune-l la zid. Fă-o, şi gata. El o să răspundă ceva în 
genul că s-a întâlnit cu femeia şi a făcut sex cu ea la un moment dat în 
după-amiaza de sâmbătă, 28 iulie. Apoi o să explice că s-au înfierbântat rău 
şi s-a întâmplat ca femeia să-l zgârie pe gât în timpul orgasmului. Ce a făcut 
ea după aceea, cu cine s-a întâlnit şi ce s-a mai întâmplat, el n-are cum să 
spună, pentru că n-are nici cea mai mică idee. 

— Şi după aceea? Ce se întâmplă după aceea? 

— Îi mulțumeşti pentru discuţie şi îl laşi să plece. Apoi ai de ales. Fie 
continui să-l cercetezi şi vânezi dovezi care pot să-l doboare, ceea ce va 
duce din fundătură în fundătură, fie ai grijă să îndrepți investigația în 
direcția luată deja când ai văzut prima oară cele două cadavre din maşină. 
Că Mogens Klinge a sugrumat-o în timpul actului sexual şi apoi s-a sinucis. 


Cu alte cuvinte, nu se vede pe nicăieri a treia persoană. 

— Dar asta nu-i deloc ce s-a întâmplat. 

— Nu, corect. Nu este exact adevărul. Însă este o variantă a lui 
asemănătoare şi folositoare, exact aşa cum rotunjeşti nouă virgulă cincizeci 
la zece şi, mai presus de toate, este singurul scenariu în care vei putea să 
închei cazul şi să mergi mai departe. De adevăr poţi ţine cu dinţii o veşnicie. 
Totuşi, nu vei putea niciodată să-l dovedeşti. Nici prin indicii, nici prin 
probe tehnice, dintre care pe cele mai multe aţi reuşit să le pierdeţi. 

— Nu şi mobilul lui Klinge. Încă îl avem. Cel prin care ţinea legătura cu 
tine. 

Sleizner a încuviințat din cap şi a zâmbit. 

— E adevărat. Dacă n-ar fi fost mobilul acela vechi, probabil n-ar fi 
trebuit să ne aflăm aici. Întrebarea e cum ai de gând să dovedeşti că eu sunt 
cel cu care ținea el legătura? Doar nu mă crezi atât de prost încât să mai am 
încă acel mobil sau acel număr? S-a aplecat spre Hesk. Jan, de ce nu încerci 
să priveşti asta ca pe o oportunitate, în loc să te împotriveşti şi să te izbeşti 
cu capul de zid? 

— Oportunitate? Hesk a pufnit. Ce oportunitate? 

— Ce-ai zice să mai urci nişte trepte şi să preiei locul meu? 

Hesk s-a uitat la Sleizner, încercând să-şi dea seama dacă vorbeşte serios. 

— Ai auzit bine, a continuat Sleizner. Şi, cu mâna pe inimă, nu-i asta 
tocmai ceea ce în adâncul tău ai vrut tot timpul? 

— Dar, nu înţeleg. Şi tu? Ce o să... 

— Trebuie să fiu cu totul sincer şi să recunosc că am început să obosesc. 
Sleizner a luat o înghiţitură de whisky. Sau, nu am început. Chiar sunt 
obosit. Simt că am făcut ce aveam de făcut în poliție şi este, pur şi simplu, 
vremea să merg mai departe. 

— Mai departe la ce? 

— Asta vom vedea, dar PET n-ar fi o alegere rea. Tocmai a apărut un loc 
vacant şi sunt convins că aş putea face mult bine într-o astfel de poziție. 
Deci, ce zici? Sleizner şi-a desfăcut larg braţele. Nu-i asta o ocazie prea 
bună ca s-o laşi să-ți alunece printre degete? 

Tot ce îi trebuia era înregistrat pe mobil. Totul şi chiar mai mult. Nu-i 
mai rămânea decât să se ridice şi să plece. Însă ceva din el şovăia şi îl făcea 
să rămână aşezat pe canapea şi să se întrebe dacă asta se întâmpla cu 
adevărat, sau era doar ceva ce visase dormind beat undeva pe Islands 


Brygge. 


— Promovarea care te-a făcut atât de fericit acum câteva săptămâni nici 
nu se poate compara cu asta, a continuat Sleizner. Cât despre cariera ta, treci 
de la viteza melcului la viteza luminii. Vei putea munci în cu totul alt fel, 
mai strategic şi în ansamblu. Îţi vei putea alcătui echipele exact aşa cum 
vrei şi nu va mai trebui să mergi la o mulțime de locuri ale faptei şi să stai 
prin şedinţe nesfârşite ca să analizezi ce semnificaţie are un fir de păr. Şi, ca 
să fim acum sinceri, oricum asta nu ţi-a plăcut niciodată. Nici mie, ca să fiu 
sincer. Se ocupă alții de asta, apoi îţi dau raportul. Dacă progresaţi, e 
meritul tău. Dacă nu, dai vina pe ei. Floare la ureche. 

Hesk şi-a revenit, stătea şi încuviinţa din cap, şi şi-a prins bărbia ca să 
înceteze. Dar Sleizner avea dreptate. Chiar dacă nu recunoscuse, îşi dorise 
întotdeauna să fie şef. Niciodată nu fusese prea important în ce domeniu, 
câtă vreme el era cineva de care să se țină seama. Că se nimerise să 
muncească în poliţie nu era, în principiu, decât o coincidenţă. 

— Să luăm doar salariul tău, pe care tocmai ţi l-am mărit, by the wayi%, 
a continuat Sleizner, vorbind tot mai repede. O să se dubleze, la fel ca 
biroul, când o să-mi iei locul. Sau nu, stai un pic, probabil e de trei ori cât al 
tău. Jan, pricepi despre ce vorbesc? E vorba despre o schimbare imensă pe 
toate planurile. 

Hesk a încuviunţat iar din cap, şi de data asta n-a făcut nimic ca să se 
oprească. N-avea nicio importanţă că era alcoolul. Exact aşa cum subliniase 
Sleizner, era o ofertă care nu putea fi ignorată, şi ca să-şi ajute propria 
convingere a întins paharul şi a primit imediat încă o portie. 

— De acum înainte vei avea o libertate pe care nici măcar nu ţi-ai fi 
imaginat-o, a zis Sleizner şi şi-a ciocnit paharul de al lui. Uite, Lone, de 
exemplu. Nu mă bag în ceea ce este între voi, însă, dacă mă întrebi pe mine, 
n-a fost imaginea cea mai fericită pe care am văzut-o la masa de cină când 
am venit la tine, aseară. Poate să fie din orice pricină. Însă mie mi s-a părut 
că ea era, cum să zic, epuizată. În noua ta viaţă ea nu mai are nevoie să 
muncească. Tu aduci banii, iar ea poate să-şi petreacă zilele ducându-se la 
sala de sport, să scape de kilogramele pe care le-a pus pe ea. 

Sleizner a ridicat iar paharul, iar Hesk i-a urmat exemplul, nesigur dacă 
era ca să sărbătorească sau să se anestezieze. 

— Vreau să zic, dacă e să fim sinceri, nu poate fi prea amuzant să te duci 
la culcare cu grăsimea aia care se vălureşte în jur de parcă întreaga mare ar 
fi cuprinsă de furtună. Până la urmă, nu mai ştii dacă frămânți un sân sau o 
cocoaşă. 


Sleizner a râs şi a băut iar. 

Însă, în ciuda beţiei, lucrurile începeau să se limpezească. 

— Și dacă asta nu-i destul ca să te convingă, de fapt mai am un as în 
mânecă. Cel mai grozav, după părerea mea. Şi anume, calitatea de membru 
al micii noastre societăți. Sleizner a tăcut, încuviințând din cap, ca să lase 
înţelesul să pătrundă. Din păcate, nu-ţi pot spune cine sunt ceilalți membri 
înainte să fii ales şi inițiat. Dar n-are importanţă, oricum nu m-ai crede. 
Vorbim de creme de la creme”. Top of the pops'*%. Despre asta este vorba. 
Aici, în micul nostru club, se iau adevăratele hotărâri. E, pur şi simplu, locul 
căruia îi aparţii. Sleizner i-a întins mâna ca să i-o strângă. Aşadar, ce zici? 

Hesk s-a uitat la mâna întinsă, apoi a ridicat privirea şi s-a uitat în ochii 
lui Sleizner. 

— Cred că acum trebuie să plec. 

— Să pleci? Doar nu poţi să pleci, pur şi simplu? Nu acum, când o să 
sărbătorim şi tot tacâmul. 

Hesk a lăsat paharul din mână, s-a ridicat în picioare şi s-a luptat cu toate 
procentele de alcool din sânge. 

— Ai timp până la ora opt ca să te gândeşti ce să faci, a zis şi a simţit că 
whiskyul i-a îngroşat gâtul. 

— Nu, hei, stai aşa, Jan. Aşteaptă un pic şi mai gândeşte-te o dată la ceea 
ce zici înainte să fie prea târziu. 

— Ori te prezinţi de bunăvoie cel mai târziu la ora opt fix, ori emit un 
mandat de arestare şi am grijă să fii prins. 

— Nu. Sleizner a clătinat din cap. Nu, nu, nu spune asta, Jan. Nu-i 
cinstit. 

— E singurul lucru cinstit, şi ştii asta la fel de bine ca mine. 

— Nu după tot ce am făcut pentru tine în toți aceşti ani. Nu după toate 
astea. Suntem împreună, că vrei sau nu. Dar, hei, a ridicat Sleizner mâinile. 
Înţeleg că totul pare copleşitor şi că nu poţi spune „da” pe loc. E în ordine. 
Noaptea e sfetnic bun, şi o să vorbim din nou de dimineaţă, când vom fi 
treji. Rămâne aşa? Dimineaţă. Ofer o masă pe cinste, şi vom putea trece în 
revistă toate detaliile în linişte şi pace. Nu sună bine? 

Hesk doar stătea acolo şi se uita la şeful său, şi a văzut pentru prima oară 
cât de jalnic este, de fapt, cum stătea acolo în halatul care tot timpul se 
desfăcea. Iarăşi nu ştia ce ar putea să spună, însă de data asta nu s-a 
sinchisit. Totul fusese deja spus. Toate cuvintele fuseseră folosite şi riscau 
doar să se dilueze dacă erau repetate. 


— Hei, deci am hotărât? a continuat Sleizner. Ne vedem de dimineaţă şi 
vorbim atunci, şi dacă ai nişte întrebări le pui atunci. Orice. N-are nicio 
importanţă. Te implor. Sleizner a alunecat de pe scaun în genunchi în fața 
lui Hesk şi şi-a încleştat mâinile una de alta. Vezi? Am şi îngenuncheat. 
Dacă nu vrei să intri în club, foarte bine, e în ordine, înţeleg, nu-i pentru 
toată lumea, chiar dacă sunt convins că ti-ar fi plăcut. Dar poate că vrei 
altceva. Orice. Doar spune şi arată şi mă ocup eu. Orice. 

Hesk s-a întrebat dacă ar trebui să spună ceva, să zică „nu” şi să înceapă 
să explice, dar s-a hotărât să se întoarcă, pur şi simplu, cu spatele şi să 
pornească spre ieşire. I s-a părut că-l aude în spate pe Sleizner cum se ridică 
de pe podea oftând adânc, apoi brusc două mâini l-au prins de glezne şi i-au 
tras picioarele în spate cu o smucitură atât de puternică, încât s-a prăbuşit pe 
burtă, prea beat ca să aibă timp să se sprijine pe mâini. 

— Îmi pare rău, Jan. Îmi pare rău, n-am avut intenţia, l-a auzit pe 
Sleizner pe când, ametit, cu gustul sângelui în gură, se rostogolea pe spate şi 
se trudea să se ridice în capul oaselor. Dar nu pot, pur şi simplu, să te las să 
pleci. Pricepi asta, da? Nu acum, după ce ţi-am spus tot. 

— Exact asta o să faci, a zis Hesk şi şi-a şters cu dosul palmei cea mai 
mare parte a sângelui care îi curgea din nas, adunându-şi puterile ca să se 
ridice în picioare. O să mă laşi să plec şi o să chibzuieşti la ceea ce vrei să 
faci. Ai timp până la ora opt. 

— Dar nu pot. Sleizner l-a prins de haină ca să-l ţină jos. N-ai înţeles 
nimic? Jan. Trebuie să putem discuta asta. Suntem doi oameni în toată firea. 
Nu-i aşa? Nu putem, pur şi simplu, să... 

— Kim, dă-mi drumul, a zis el şi a încercat să pară cât mai calm posibil. 
Nu mai avem nimic de discutat. Nu în aceste condiții. 

— Cu siguranţă avem. Sunt atât de multe de... 

— Am văzut astăzi execuţia, a trântit-o el, cu toate că hotărâse să aştepte 
până la interogatoriul oficial. Am văzut cu ochii mei cum i-au înfipt cuțitul 
drept sub bărbie şi au lăsat sângele să curgă până s-a sfârşit. 

— Execuţie? Nu înţeleg despre ce vorbeşti. 

— Nu? E ciudat, dacă te gândeşti că erau aceiaşi bărbaţi care m-au dus 
de pe scenă. Adică oamenii tăi. 

Sleizner a încremenit şi pupilele i s-au micşorat ca două gămălii de ace. 

— Dunja... Ai găsit-o pe Dunja. A dat drumul hainei lui Hesk. E singura 
explicație. Ai luat legătura cu Dunja. 

Hesk a văzut cum panica se răspândește ca un foc prin Sleizner, a cărui 


faţă s-a făcut albă ca varul, iar respirația i-a devenit rapidă şi superficială, ca 
şi cum ar fi putut să leşine în orice clipă. 

În schimb, totul s-a întunecat pentru el însuşi, iar când a deschis ochii și- 
a dat seama că iarăşi zace pe podea. De data asta, cu falca ruptă şi cu 
Sleizner călare pe pieptul lui, cu genunchii apăsându-i braţele atât de tare, 
că nu se putea mişca. 

— Kim, a zis el, în ciuda durerii. Ce faci? 

— Eu? Tu hotărăşti. Sleizner i-a descheiat haina. Pentru că asta nu-i ceea 
ce voiam eu. Chiar deloc, a continuat el, în vreme ce slăbea nodul cravatei 
lui Hesk şi potrivea capetele să fie la fel de lungi. Dimpotrivă, am făcut tot 
ce am putut ca să nu ajungem aici. Apoi a înnodat-o şi a luat în mâini 
capetele. Asta am făcut, nu-i aşa? 

Hesk a încercat să răspundă, însă n-a putut scoate niciun cuvânt. 

— Nu-i aşa, zic? 

Cu toate că mai putea să respire, nodul era atât de strâns în jurul gâtului, 
încât corzile vocale erau scoase din funcţiune. 

— Dar nu mi-ai dat de ales. Sleizner a strâns şi mai tare. Pricepi asta, da? 
Nimeni în afară de tine nu te-a vârât în colţul ăsta afurisit. Pricepi asta, 
diotul dracului? 

Durerea nu era nici pe departe lucrul cel mai rău. Sau întreruperea fluxul 
sângelui, care îl făcea să simtă că şi capul, şi venele din gât ar putea exploda 
în orice clipă. Lucrul cel mai rău era apăsarea pe trahee şi senzația că e 
iarăşi în clasa a doua, în curtea şcolii, şi nu putea să şuteze înapoi mingea de 
fotbal din cauză că cineva îi furase inhalatorul pentru astm. 

— N-am luat niciodată viaţa cuiva. Niciodată în toți aceşti ani. 

Sleizner a strâns nodul atât de tare, încât Hesk a putut nu numai să simtă, 
ci şi să audă cum se rup cartilajele gâtului. 

— Asta e prima dată. Pricepi? Prima dată. Şi e vina ta, Jan. Vina ta 
afurisită! Dacă ai fi zis, pur şi simplu, „da” la sugestia mea, nu trebuia să se 
întâmple nimic din toate astea. Dar nu puteai să renunţ, nu-i aşa? Trebuia 
să mergi până la capăt, în ciuda faptului că te-am avertizat. În ciuda faptului 
că am făcut totul ca să pricepi şi ţi-am dat o şansă după alta. Şi totuşi, a 
trebuit să continui cu tâmpenia, nu-i aşa? Aşa că tu eşti cel care m-a împins 
la asta. Tu şi nimeni altul! Nu-i aşa, Jan? Nu-i aşa, îţi zic! 

Însă Hesk nu putea să răspundă. 

Nu putea nici măcar să încerce. 


Partea a doua 


6-8 august 2012 


Era sfârşitul sau nu. Veşnica întrebare. 
Nimic nu durează veşnic. Nici măcar universul. In ce mă priveşte, 


întrebarea a fost întotdeauna ce urmează după asta. Ce pândeşte dincolo de 
infinit. Poate că nu-i decăt sfârşitul începutului. 

Singurul lucru pe care îl ştiu sigur este că vorbele au pălit şi şi-au 
pierdut înţelesul. Dorinţa de a încerca să explic. Să spun cuiva. 

Când se întâmplă asta, nu mai rămâne decât să laşi din mână stiloul şi 
să te ridici în picioare. Să părăseşti masa de scris şi să treci de la vorbă la 


faptă. 

„Din păcate, nu pot să-ți răspund la telefon în acest moment, aşa că lasă- 
mi un mesaj, sau mai bine trimite-mi un SMS şi te caut eu cât mai repede 
posibil.” 

Morten Heinesen a închis telefonul, l-a pus pe masă şi a întâlnit privirile 
întrebătoare ale lui Hemmer şi Julie Bernstorff. 

— Poate că doar s-a întâmplat să nu se poată trezi la timp. 

Hemmer a ridicat din umeri. 

— leri părea sleit, ca să nu zic mai mult. Ar putea să fie cum nu se poate 
mai obosit. 

— Poate să fie oricât de obosit, a clătinat din cap Heinesen. Jan nu-i 
genul care să nu se trezească la timp. 

— Poate că-i doar un pic pleoştit şi are nevoie să fie lăsat în pace, a zis 
Julie. 

— Pleoştit? 

— Da, după ce bănuielile lui despre Sleizner nu s-au adeverit. Era clar că 
mizase totul pe asta, aşa că atunci când l-am găsit pe Jakob Sand, a fost ca 
şi cum s-ar fi dezumflat. N-aţi observat? 

Hemmer a încuviinţat din cap. 

— N-a fost toată chestia un pic ciudată? Vreau să zic, bine, evident că 
Kim Sleizner nu-i cel mai drăguţ tip de pe-aici. Însă ca tocmai el să fie în 
spatele acestor crime, să pună un coleg în fruntea anchetei şi apoi, când 
lucrurile nu merg aşa cum plănuise, să înceapă această întreagă operațiune 
de curățare a urmelor, cu toate riscurile de a fi descoperit pe care le 
implică... A clătinat din cap. Nu, e ca în cele mai multe dintre teoriile 
conspirației. Imaginea pur şi simplu nu e credibilă. 

Julie a încuviinţat. 

— Întrebarea e dacă el va mai fi în stare să-şi continue munca aici, în 
departament. În orice caz, eu nu m-aş simţi prea bine în pielea lui. 

— Poate că de aceea nu e aici. Vreau să zic, la urma urmei, Sleizner e cel 
care ne-a convocat aici ca să vedem unde am ajuns cu ancheta. 

— Nu, asta-i clar, a zis Heinesen. Nu-i ceva ce să aştepte cu plăcere, dar 
niciodată nu s-ar retrage aşa, pur şi simplu. Niciodată. 

— Bine, însă evident nu este aici, a zis Julie şi a aruncat o privire spre 
ceasul de la mână. Aşadar, ce-aţi zice să începem oricum şedinţa? Am ceva 


ce aş vrea să discut cu voi înainte să vină Sleizner. 

— Te gândeşti la Jakob Sand, a zis Hemmer. 

— Da, chestia e că n-avem la dispoziţie toată ziua dacă vrem să-l 
aducem la interogatoriu. Din puţinul pe care îl ştiu despre el, există cu 
adevărat riscul iminent să hotărască brusc să plece din ţară cu unul dintre 
avioanele sale. Tu ce zici, Morten? S-a întors spre Heinesen. N-ar trebui să 
acționăm imediat? 

El nu era pregătit pentru întrebare. Ca să nu mai vorbim că nu de el 
depindea hotărârea. Fusese în toți aceşti ani şoricelul cenuşiu pe care nu-l 
băga nimeni în seamă. Acum, brusc, el era detectivul cu cea mai multă 
experienţă din încăpere. 

Îşi dorea mai mult ca orice să apară Hesk, ca să discute între ei înainte să 
vină Sleizner. Acum, brusc, hotărârile strategice depindeau de el doar 
pentru că Hesk nu se trezise la timp, sau ce s-o fi întâmplat. EI, care 
niciodată nu năzuise să conducă o anchetă, sau, că veni vorba, să urce în 
ierarhie. El, care întotdeauna fusese mulţumit de locul său şi căruia îi era 
greu, dacă nu imposibil, să se vadă pe locul şoferului. 

— Bine, a zis şi a încuviințat din cap, încercând să-şi asume rolul cât de 
bine putea. Hai să începem. 

Julie s-a ridicat, s-a dus la tablă, a luat unul dintre markere şi a desenat 
câteva linii. 

— Aşa cum ştiţi, avem oameni care îi supraveghează casa începând de 
aseară şi, după spusele lor, Sand s-a întors la două şi jumătate dimineaţa, 
aşa că o presupunere nu prea hazardată este că încă doarme, ceea ce, după 
părerea mea, e o mare ocazie să punem mâna pe el. 

Heinesen a încuviințat din nou. Nu era nicio îndoială că e important să 
nu lase timpul să se scurgă. Sand ar fi trebuit să fie interogat cât mai repede 
posibil. În cel mai bun caz, ar fi putut să-l preseze destul ca să facă o 
mărturisire, şi atunci ancheta ar fi fost aproape terminată. 

Totuşi, nu se putea implica pe deplin. Faptul că Hesk nu apăruse era 
îngrijorător şi, cumva, îi era greu să creadă că, pur şi simplu, colegul său nu 
se trezise la timp din pricină că i se descărcase telefonul. Hesk pe care îl 
cunoştea nu şi-ar fi permis niciodată asta. Pe de altă parte, în ultimele zile 
nu fusese în apele lui. 

Încă din prima zi a anchetei păruse neobişnuit de agitat şi stresat. Atât de 
stresat, încât cu o seară în urmă păruse în pragul nebuniei. lar acum, de 
dimineaţă, nu era de găsit. 


— Bine. 

Julie a desenat o ultimă linie pe tablă. 

— Aşa cum vedeţi, desenul nu-i punctul meu forte, dar cu puţină fantezie 
asta ar trebui să reprezinte casa lui Sand. E la colţul dintre Frydendalsvej şi 
Jacobys Alle din Fredriksberg. Are patru intrări, una pe fiecare parte, 
precum şi o ieşire de incendiu care duce de la etaj până pe garaj. Acum, 
sincer, nu cred că o să încerce să fugă când vom suna la intrarea principală. 
Dar, ca marjă de siguranţă, cred că ar trebui să avem cel puţin şase... 

S-a întrerupt când mobilul lui Heinesen a început să zbârnâie pe masă. 

— E Hesk? 

Heinesen a ridicat mobilul, a văzut un număr pe care nu l-a recunoscut şi 
a răspuns. 

— Da, sunt Morten. 

„Morten Heinesen?”, s-a auzit o voce de femeie. 

— Da, întocmai. Cu cine vorbesc? 

„ȘI eşti unul dintre colegii lui Jan Hesk, nu-i aşa?” 

— Ba da, aşa e. Lucrăm de mult împreună. 

„Bine. Nu eram sigură că este numărul corect.” 

— Scuze, dar cu cine vorbesc? 

„Mă cheamă Lone. Lone Hesk, sunt soția lui Jan.” 

— Fi bine, salut. Ce bine că ai sunat! Tocmai începeam să ne întrebăm 
dacă n-ar trebui să-l sunăm acasă. Trebuia să începem şedinţa deja de o 
jumătate de oră. 

„Ah, Dumnezeule mare...” S-a auzit cum gâfâie şi se trudeşte să-şi țină 
în frâu plânsul. „Deci, nici voi nu ştiţi pe unde este?” 

— Nu, ne-am gândit că poate nu s-a trezit la timp şi ne aşteptam să se 
arate în orice clipă. 

„Am simțit asta. Chiar aşa. Deja de aseară am simțit că ceva nu-i în 
ordine. Am pregătit cina, pui la cuptor, care ştiu că-i place, şi ca desert, tartă 
de rubarbă cu sos de vanilie. Am pus până şi vinul lui preferat la răcit. În 
ultima vreme a fost, cum să zic, o perioadă mai grea. Dar, în realitate, mai 
ales eu am fost supărată pe el, şi acum voiam să încerc să...” 

— Lone, a întrerupt-o el şi a aşteptat până ce ea a tăcut. Jan n-a venit 
acasă aseară? 

„Nu, şi el întotdeauna sună sau trimite mesaj dacă întârzie. Întotdeauna. 
Dar aseară n-a făcut-o. Doar tăcere, iar eu n-am vrut să-l sun, fiindcă ştiu că 
sunteți în mijlocul anchetării unor crime şi nu vreţi să fiţi deranjați. Am 


sunat totuşi când era aproape opt, însă n-a răspuns. La fel şi acum. Am 
încercat de mai multe ori, dar nu răspunde decât robotul, care intră de 
fiecare dată.” 

S-a deschis uşa şi a intrat Sleizner. 

— Bună dimineaţa, bună dimineaţa. 

„Ce să fac?” a continuat femeia. „Dacă i s-a întâmplat ceva?” 

Sleizner a închis uşa, privind în jur. 

— Aţi dormit bine cu toţii? 

Hemmer şi Julie au încuviinţat din cap. 

— Bine. Am auzit că aţi lucrat până târziu aseară, aşa că spiritul poate fi 
aşa şi aşa a doua zi. 

— Nicio problemă cu noi, a zis Julie. Cred că o să rezolvăm cazul. 

— Ce bine! Nu vreau pentru nimic în lume să vă deranjez de la muncă, 
sunt aici doar pentru o mică aducere la zi despre cum merge şi ce aţi mai 
găsit între timp. 

— Lone, a zis Heinesen. Cu siguranță nu-i nicio problemă. Dar pot să te 
sun peste douăzeci de minute? Tocmai sunt prins cu ceva. 

„Dar dacă 1 s-a întâmplat ceva? Nu 1 s-a întâmplat, nu-i aşa?” 

— Nu, din câte ştiu eu, şi cu siguranţă aş fi auzit dacă era ceva grav. Dar 
te sun eu un pic mai târziu şi vorbim mai mult. Bine? 

„Bine. Sunt aici, aşa că poţi să suni oricând. Preferabil cât mai repede 
posibil.” 

Heinesen a închis telefonul şi s-a întors spre Sleizner şi ceilalți. 

— Era soția lui Jan. E îngrijorată că 1 s-a întâmplat ceva. 

— Da, tocmai voiam să întreb pe unde e. Sleizner s-a uitat în jur. 
Credeam că tocmai se dă mare pe aici. 

— Nu, chiar nu ştim unde e. L-am sunat, dar nu răspunde, şi, după 
spusele soției lui, Lone, n-a ajuns acasă aseară. 

— Vai de mine! Sleizner s-a uitat în ochii celorlalți. Nu sună bine. Deloc. 
Când l-aţi văzut ultima dată? 

— La şedinţa de aseară, a zis Hemmer. 

Sleizner a încuviinţat din cap şi şi-a dus mâna la bărbie. 

— Credeţi că are de-a face cu ancheta? 

Heinesen a ridicat din umeri. 

— N-am nicio idee. Ieri am primit rezultatul analizei ADN a probelor 
recoltate de sub unghiile femeii şi s-a dovedit că provin de la Jakob Sand. 

— Jakob Sand? a zis Sleizner, ca şi cum n-ar fi auzit bine. 


— Da, ştii tu. Antreprenorul care... 

— Ştiu cine este Sand. Doar nu vreți să spuneţi că el e în spatele 
crimelor. 

— Sunt lucruri care indică în direcția asta, a zis Heinesen. 

— Motiv pentru care nu cred că mai trebuie să aşteptăm până să-l 
aducem aici şi să-l interogăm, a zis Julie. 

— Nu, chiar nu, a clătinat din cap Sleizner. Dacă i-ați găsit ADN-ul, 
dați-i drumul şi aveţi grijă să încheiați cazul cât mai repede cu putinţă. 

Julie a încuviinţat din cap şi s-a ridicat în picioare. 

— Însă asiguraţi-vă că totul merge uşor, a continuat Sleizner. Dat fiind 
numele lui, putem încerca să nu facem prea mare vâlvă. Cel puţin, nu până 
ştim cu siguranţă. S-ar putea să existe altă explicație. 

— Desigur. Ne ducem îmbrăcaţi civil şi sunăm la interfon, a zis Julie şi a 
ieşit din sala de şedinţe. 

— Şi ce facem cu Hesk? Heinesen a ridicat mobilul. I-am promis soției 
lui că o sun. 

— Adică Lone, a zis Sleizner. De ea pot să mă ocup eu. Nicio problemă. 
Ne-am întâlnit de câteva ori la cină în vremea când eram încă însurat, aşa că 
ne cunoaştem destul de bine. Însă trebuie să spun că totul e destul de 
îngrijorător. A rămas cu privirea în gol. Ce a zis când ai vorbit cu ea? 

— Că n-a dat niciun semn şi n-a ajuns acasă aseară, şi că au avut o 
perioadă mai grea în ultima vreme. Fusese supărată pe el şi părea că are 
mustrări de conştiinţă. 

— Poate că aici e explicația, a zis Hemmer. Poate că doar s-a dus la un 
hotel ca să găsească un pic de linişte şi pace după toate certurile. 

— Nu, nu-l cunoşti pe Hesk. Sleizner a clătinat din cap. Nu-i stă în fire. 
E ordinea întruchipată şi n-ar dispărea niciodată aşa în toiul unei anchete în 
plină desfăşurare, pe care, în plus, o conduce. A mai apărut ceva, în afară de 
proba de ADN? Ceva de care Hesk să se poată ocupa el însuşi şi care, 
cumva, să-l fi făcut să... Sleizner şi-a desfăcut braţele şi a oftat. Ei bine, nu 
ştiu. Să dea de vreun necaz. Oare ce să fie? 

— E o anchetă care se întinde în mai multe direcţii, a zis Heinesen. Cum 
este acel telefon mobil vechi pe care l-a găsit acasă la Klinge, cu câteva 
SMS-uri care ar arăta că a fost ales într-un fel de societate secretă. 

— Societate secretă, a râs Sleizner. Ei bine, de ce nu? N-ar trebui să mă 
mire despre Klinge sau Sand, ca să fiu cu totul sincer. 

A clătinat din cap. 


— Şi mobilul ăla vechi. Pe unde este? 

— E acasă la Hesk. Aici s-a dat o spargere şi am pierdut o parte din 
probe. 

— Da, am auzit asta. Cu totul absurd. Însă dacă acel mobil se dovedeşte 
cu adevărat important, o să apară. Aşa cum sperăm să facă şi Hesk curând. 
Apropo, n-aţi încercat să faceţi triangulație la mobilul lui Sand? 

— Ba da, am făcut-o aseară, de îndată ce am găsit rezultatul probei de 
ADN, a zis Hemmer. 

— ŞI unde era atunci? 

— Într-un garaj subteran de pe Østerbrogade, şi lucrul ciudat este că 
acolo s-a aflat în ultimele nopți. 

— De ce ar fi asta atât de ciudat? Că face ca toţi ceilalți şi îşi parchează 
maşina acolo? 

— În cazul ăsta, îşi lasă acolo şi mobilul, pentru că nu iese din garaj nici 
măcar o dată până să plece cu maşina de acolo, adică, de obicei, timp de 
câteva ore. 

Sleizner a încuviinţat din cap şi şi-a rezemat iar bărbia în palmă. 

— Da, nu pot să neg că e un pic ciudat. S-a întors spre Heinesen. Tu ce 
crezi, Morten? Poate că ar trebui să te duci acolo să arunci o privire. Cine 
ştie? E o şansă să se fi abătut pe acolo aseară, în drum spre casă. Dacă avem 
noroc, poate sunt în garaj camere de supraveghere care ne pot da nişte 
răspunsuri. 

Heinesen a încuviințat din cap şi s-a ridicat în picioare, într-un fel uşurat 
că luase altcineva în mâini cârma, dar şi îngrijorat. Nu doar de ceea ce se 
întâmplase cu Hesk, ci poate mai presus de toate de o impresie vagă care se 
întărise în ultimele minute, după ce Sleizner preluase controlul şedinţei. 

Fabian şi-a lăsat cheile, portofelul şi telefonul mobil, a fost controlat şi 
scanat, apoi a fost condus mai departe pe unul dintre coridoarele închisorii. 
După câteva uşi şi porți încuiate, a ajuns într-o sală de vizite care, în afară 
de o masă de patru persoane, o canapea şi un pat, era împodobită cu flori de 
plastic la fereastra zăbrelită şi avea pe pereți câteva acuarele înfățişând 
clovni. 

S-a gândit la mesajul primit de la Ingvar Molander acasă, în subsol, şi şi- 
a dat seama că şi-l amintea pe tot, până la ultima virgulă. 


Salut, Fabian, 

Am auzit de fiul tău, Theodor, şi îmi pare rău. Zvonurile circulă, şi aud nişte lucruri 
aici, la mititica. Lucruri care cred că te-ar interesa. Dacă vrei să ştii mai multe, treci pe 
aici. 

Eu am, după cum ştii, tot timpul din lume. 

Toate cele bune, 


Ingvar Molander 


Mesajul răsturnase totul în el. De unde hotărâse să nu se mai ocupe de 
evenimentele din jurul morţii fiului său şi să-şi investească toată energia în 
Sonja şi Matilda şi în înmormântarea care se apropia, acum făcea exact 
invers. 

Şi-a tras unul dintre scaune, s-a aşezat la masă şi i-a făcut semn cu capul 
gardianului care îl urmase că poate să plece. Se bucura că a ajuns acolo 
primul. Şi că Molander a fost cel care l-a căutat, nu invers. 

Cinci săptămâni. Doar atât trecuse de când îl prinsese pe însuşi 
tehnicianul criminalist al poliției din Helsingborg în Norra Hamnen. Atunci 
nu se putea gândi la nimic altceva. Singurul lucru care conta era să strângă 
destule probe solide pentru ca Molander să fie condamnat. Să nu mai fie 
niciodată lăsat în libertate. 

După aceea nu s-a mai gândit niciodată la asta. Dintr-odată, a fost ca şi 
cum Molander şi toate crimele pe care le săvârşise fuseseră şterse din 
memoria sa şi deveniseră ceva despre care citise în ziar. N-avea nicio 
importanță faptul că fostul său coleg se afla la nu mai mult de câteva sute de 
metri de sediul poliției, aşteptându-şi procesul. Un proces de la care nimeni 


nu aştepta alt rezultat decât condamnarea pe viață. Probabil nici Molander 
însuşi. 

Fabian nu fusese deloc îngrijorat. Nu până acum, când stătea aici şi 
aştepta fără tragere de inimă. Avea Molander un as în mânecă? Era 
întâlnirea asta o parte din ceva mai mare care, în cele din urmă, ar fi putut 
să pună bețe în roate întregului dosar? 

N-avea cum să ştie. Niciodată n-aveai cum să ştii când era vorba despre 
Molander. 

De aceea îi fusese întotdeauna greu să se simtă în largul lui şi destins în 
compania colegului său. În ciuda faptului că rezolvaseră împreună unele 
dintre cele mai complicate cazuri de crimă din ţară, întotdeauna avusese 
impresia că se putea întâmpla orice de îndată ce se aflau în aceeaşi încăpere. 
Că Molander era, pur şi simplu, ultimul om la care să te întorci cu spatele. 

Nu ştia dacă ceilalți din echipă simțeau acelaşi lucru. Mulţi erau, cu 
siguranță, amăgiți de faptul că era foarte competent. Faptul că mai avea şi 
acea permanentă schpire în ochi nu-i strica deloc. Nimeni nu reuşea la fel 
de bine ca Molander să păstreze cea mai bună dispoziţie, indiferent cât de 
macabră era investigația la care lucrau. 

Era uşor de imaginat că era ceva ce el făcea pentru echipă. Aşa crezuse şi 
Fabian înainte să i se trezească bănuielile. Dar pentru Molander fusese 
întotdeauna vorba de investigația de care se ocupau în acel moment. Cu cât 
mai dezgustători şi cruzi se dovedeau făptaşiu cu victimele lor, cu atât mai 
voios era Molander. Ce-i drept, se inspirase din faptele lor. 

Zvonurile circulă, scria în mesajul legat de sinuciderea lui Theodor. Nu-i 
trebuise decât atât ca să-l facă să sune la acel număr ca să audă mai multe. 
Dar n-a răspuns nimeni, şi până la urmă s-a împăcat cu gândul că va trebui 
să-l viziteze. 

— Fi bine, 1ată-l, a izbucnit Molander când a intrat în sala de vizite 
însoţit de un gardian. The man, the myth, the legend?” şi, să nu uităm, 
vechiul meu coleg preferat. Ce plăcut e să te văd! Şi cum mai e? Cu 
siguranță preferi în continuare să bei espresso? 

Fabian a încuviințat din cap şi s-a întrebat dacă să se ridice să dea mâna, 
însă a rămas aşezat. 

— Eu a trebuit să mă obişnuiesc cu o cafea fiartă care are un pH atât de 
mare, că poate să-i vină de hac oricărui stomac, a continuat Molander, care 
evident era într-o dispoziție excelentă. Dar poate ni se îngăduie o mică 
excepție, să cerem două cappuccino spumoase acum, că avem aşa o vizită 


distinsă? S-a întors spre gardianul din uşă şi şi-a împreunat mâinile. Te rog. 

— Bine. Mă ocup de asta, a zis gardianul şi a pornit spre uşă. 

— Ah, îți rămân îndatorat pe vecie. Şi, dacă nu cer prea mult, poate poți 
pune deasupra un pic de scorţişoară şi zahăr pudră, a strigat Molander după 
el înainte să se aşeze în faţa lui Fabian. Ştii, există un aparat adevărat pentru 
espresso în camera personalului, cu siguranță doar ca să ne facă în ciudă 
nouă, muritorilor de rând. Însă nici măcar nu ştiau cum să-l folosească până 
să ajung eu aici. A clătinat din cap, a tăcut şi l-a privit pe Fabian în ochi. Ce 
plăcere să te văd! Nu eram sigur că o să te arăţi, dacă ne gândim că eu, aşa 
cum desigur înţelegi, nu ţi-am putut trimite mesajul de pe telefonul meu. 

— Ce înţeleg este că n-ar fi trebuit să poţi trimite niciun mesaj. 

— Nu, ce-i drept. Molander a râs. E cam la fel de interzis ca o ceaşcă de 
espresso bun. Însă acum eşti aici, oricum, şi a trecut ceva vreme. 

— Treizeci şi nouă de zile, a zis Fabian fără să 1 se clintească vreun 
muşchi pe faţă. 

Ultimul lucru pe care îl dorea era să pretindă că asta e plăcut. 

— Aşadar, şi tu ţii socoteala. Interesant. Molander a încuviințat din cap. 
E ca şi cum amândouă vieţile noastre vor fi asociate pe vecie cu acea dată, 
28 iunie 2012. Cine ştie? a ridicat el din umeri. Poate că într-o bună zi vom 
scrie împreună o carte despre asta. 

— Nu ţin socoteala. N-am făcut decât să verific acum, când veneam aici. 
Altfel, nu m-am mai gândit la asta sau la tine. 

Molander a răspuns cu un zâmbet. 

— Îţi aminteşti când ne-am întâlnit prima oară? Erai mutat de curând şi 
ar fi trebuit să fii în concediu, iar eu aveam parte în sfârşit de o scenă a 
crimei interesantă, în atelierul şcolii Fredriksdal. O anchetă care s-a dovedit 
a nu fi deloc banală, lipsită de fantezie. Şi încă de atunci am fost uimit de 
capacitatea ta de a vedea ceea ce nu vede nimeni altcineva. Şi totuşi, te-am 
subestimat. A râs iar şi a clătinat din cap. Nu că nu mi-aş fi dat seama că 
lucrai la mica ta investigaţie tainică legată de mine. Am ştiut asta imediat. 
De fapt, chiar am privit-o ca pe o... 

— Ai pomenit ceva despre zvonurile legate de moartea fiului meu, i-a 
tăiat vorba Fabian. 

— De ce atâta grabă? 

— Pentru că n-am la dispoziție toată ziua. 

— Nu cred că e nevoie să-ți amintesc, dar, de fapt, eu chiar am. 

Molander s-a întors spre gardianul care a intrat cu două căni cu 


cappuccino pe o tavă. 

— Oho, Bengan”, se pare că te-ai întrecut pe tine însuţi de data asta. 
Dacă aş putea, ți-aş da un bacşiş gras. 

A împins spre Fabian una dintre căni, a ridicat-o pe cealaltă la gură şi a 
sorbit. 

— Mmm... absolut perfect. Am reuşit chiar să-i fac să cumpere boabe 
bune şi o râşniţă ca lumea. Gustă să vezi. 

— Ingvar, nu sunt aici ca să stau, să mă distrez şi să depănăm amintiri. 
Sunt aici pentru că mi-ai trimis un mesaj în care... 

— Ştii că eşti primul care a venit să mă viziteze? l-a întrerupt Molander 
şi a băut din cafea. Nimeni din echipă n-a trecut pe aici, în ciuda faptului că 
suntem aproape vecini. Nici măcar Gertrud n-a catadicsit să-mi facă o mică 
vizită. Vreau să zic, nu-i cam neglijent? 

— Știu şi eu? Ea e încă internată şi face tratament. 

— Ce am auzit eu este că e din nou pe picioare şi complet restabilită, aşa 
că o plimbare până aici cu siguranţă i-ar face bine. 

— Aşadar, nu crezi că faptul că ai încercat s-o omori îi taie un pic din 
entuziasm? La urma urmei, ai închis-o într-o pivniţă şi ai lăsat-o să zacă 
acolo. 

— Nu ştiu de vreo încercare de omorâre, a ridicat din umeri Molander. 
Crede-mă. Dacă aş fi vrut să moară, s-ar fi aflat cu totul altundeva decât la 
recuperare. În plus, n-a zăcut acolo jos decât câteva zile. Asta e nimic în 
comparație cu cât timp am fost căsătoriți. Aproape treizeci şi cinci de ani. E 
mai mult decât o să apucaţi tu şi Sonja, ascultă ce-ţi spun. 

— Hai mai bine să vorbim despre zvonuri. Ce anume ai auzit? 

— Ştii cum e. Cum se şopteşte pe coridoare în locuri ca ăsta. Singurul 
loc care îl întrece este, probabil, o închisoare de femei. Molander a chicotit. 
Dacă crezi pe jumătate, eşti atât de prost, încât nu-i sigur că o să 
supraviețuieşti mai mult de un an. Dacă crezi o zecime, eşti doar naiv. A 
clătinat din cap. Însă când am auzit ce se spunea despre Theodor n-a fost 
nicio îndoială. Din primăvară încoace, aşa cum probabil eşti conştient, v-am 
tinut sub observaţie pe tine cu familia ta şi, din păcate, nu pot spune că am 
fost prea surprins, atât de rău părea să se simtă băiatul ăla. 

— Zvonul, a zis Fabian şi s-a străduit să nu lase emoțiile să-l 
copleşească. Pentru că asta era exact ceea ce urmărea Molander: să se joace 
cu el şi să-l târască în jurul manejului până ce totul dă în foc. Spune mai 
bine despre zvon. Cu tot restul poţi să te duci la terapeut sau la oricine 


altcineva care te poate asculta. 

— De ce ar trebui să fac terapie? Molander a sorbit din cafea. Nu fiul 
meu s-a sinucis. Nu eu am crezut că orice altceva e mult mai important 
decât să fiu alături de el când avea cea mai mare nevoie de mine. 

— Nu ştii despre ce vorbeşti. 

— Nu, asta aşa-i. Cine sunt eu să stau aici şi să cred că ştiu ce simţi? De 
fapt, ai avut succes în tot ce ai făcut. Cum ar fi să ne prinzi şi pe mine, şi pe 
„ucigaşul cu zaruri”. Aşa că, într-un fel, poţi fi pe deplin mulțumit. La naiba 
cu faptul că te-a costat viaţa fiului tău. Ne stabilim cu toții prioritățile, nu-i 
aşa? 

Fabian s-a ridicat de pe scaun, străduindu-se din toate puterile ca 
mişcările să-i fie cât mai calme şi sobre posibil. 

— Cred că cel mai bine ar fi să plec acum. 

— Deja? Nici măcar n-ai gustat cafeaua. 

— Nu mă dau în vânt după scorţişoară şi zahăr. 

A pornit spre uşă cu paşi calmi şi măsuraţi. Faptul că Molander nu căuta 
decât să-şi bată joc de el nu era nicio surpriză. Pui întâi un picior, apoi pe 
celălalt. Sigur că avea nevoie să se răzbune, să-l împungă cu degetul unde 
doare cel mai tare. 

— ÎI cheamă Preben”, a zis Molander în clipa în care Fabian punea 
mâna pe clanță. A fost adus aici după ce a petrecut câteva luni în Helsingør. 

Nu voia decât să deschidă uşa, să-şi continue drumul şi să lase toate astea 
în urmă. Să încuie şi să arunce cheia cât mai departe. 

— Ce crezi? a continuat Molander şi a sorbit iar din cafea. Părinții lui 
aveau umor, sau doar au avut o zi proastă atunci când au ajuns la concluzia 
că este firesc să-şi boteze fiul Preben, din câte nume sunt? Mă întreb care ar 
fi echivalentul suedez? Ce zici? Sven”, sau poate chiar Fabian? 

Fabian n-a răspuns, a stat doar acolo, cu privirea goală îndreptată spre 
fostul său coleg. 

— Da, da, la naiba cu asta. La ce voiam să ajung este că atunci când a 
auzit că tu şi cu mine am fost colegi a spus că a existat un ordin care a 
circulat printre gardienii danezi. Un ordin de la cineva din vârful conducerii 
să-l zdrobească prin orice mijloace pe fiul tău până ce... Ei bine, până ce e 
distrus, pur şi simplu. Molander a izbucnit în râs. Un râs complet nepotrivit. 
Da, poate crezi că eu am ales cuvintele, dar nu-i aşa. Chiar aşa au zis. Până 
ce e distrus. Ca şi cum ar fi fost o păpuşă de porțelan care poate fi călcată în 
picioare. 


Fabian a rămas tăcut. 
Pe dinafară. 

Senzaţia că atârnă ținându-se doar cu vârfurile degetelor a urmărit-o pe 
Dunja toată noaptea. În clipa în care n-ar mai fi avut puterea să se ţină de 
muchie s-ar fi prăbuşit, şi totul s-ar fi prăbuşit împreună cu ea în hăul negru 
fără fund. În întunericul veşnic. Faptul că afară soarele era iarăşi sus pe 
cerul fără nori nu schimba nimic. Totul avea să se sfârșească. 

Fareed se chinuia la fel ca ea. Să prelucreze şi să înțeleagă imaginile de 
la execuţia lui Qiang, care stătea acolo în genunchi şi aştepta să se întâmple 
ceva. Şocul, care a fost total când cutitul i-a pătruns în gât. Însă pentru ea, 
Hesk şi Fareed, nu era nimic în comparaţie cu ceea ce trebuie să fi fost 
pentru Qiang. 

Văzuse asta în privirea lui. Durerea cumplită, însă mai presus de toate, o 
mirare față de ceea ce se întâmpla în realitate. Cum de a ajuns tocmai aici? 
Şi, exact aşa cum inima lui neştiutoare continuase să pompeze sângele pe 
gură şi pe gât, Dunja nu putea decât să spere că n-a avut timp să priceapă 
înainte să se sfârşească. 

Până acum nu vorbise cu Fareed despre asta. N-au vorbit deloc unul cu 
altul. A încercat din când în când să înceapă o discuţie, însă a primit imediat 
semnale clare că el încă nu e pregătit. Aşa că a domnit tăcerea şi au făcut 
din ea un fel de acord improvizat care, cel puţin, i-a făcut să treacă 
nevătămaţi prin noapte. 

Au dormit cu schimbul, câte o oră, în vreme ce celălalt supraveghea zona 
din jurul dubei cu ajutorul camerelor, sau avea grijă ca maşina să fie în 
mişcare ca să încarce bateriile şi să evite privirile prea curioase. 

După două ore s-au întors în oraş şi, dintr-un loc de parcare de pe Vester 
Søgade, aflat la o distanță prudentă, fiecare cu un binoclu, au putut 
supraveghea „casa şahului” din cealaltă parte a lacului Sankt Jørgens, ca să 
vadă dacă nu sunt niscaiva musafiri nepoftiți. 

N-aveau cum să ştie ce păţise Qiang înainte să fie pornită camera de 
supraveghere. Dacă cei doi bărbaţi l-au făcut să dezvăluie unde se află ei şi 
cât de multe ştiu. Însă n-aveau încotro. Chiar dacă riscau să nimerească 
drept într-o ambuscadă, nu puteau, pur şi simplu, să părăsească acea casă şi 
să se lase în voia sorții. Acolo aveau cea mai mare parte a echipamentului 
ŞI, mai ales, acolo erau dovezile lor, aşa că, mânaţi de acelaşi instinct, au 
luat de la ochi binoclurile şi s-au întors unul spre altul. 


— Tu ce spui? a zis ea. Riscăm? 

Fareed a încuviinţat din cap, apoi au ieşit din dubă şi au pornit pe malul 
lacului, pe sub umbra copacilor, pe lângă planetariul Tycho Brahes şi mai 
departe, căutând permanent cu privirea tipare de mişcări nefireşti la toţi cei 
pe lângă care treceau. Cum ar fi cei doi care stăteau pe o bancă aplecaţi unul 
spre celălalt într-o discuţie tainică, sau bătrânul de lângă apă care hrănea 
rațele, sau alergătorii care gâfâiau, transpirați şi roşii la față. 

Însă totul şi toţi păreau complet normali, şi curând au putut să-şi croiască 
drum prin gardul viu des din spate şi să-şi continue drumul spre casă, unde 
au aşteptat un pic înainte să meargă mai departe, după colţ, spre intrare. 

Ajunşi înăuntru, s-au uitat în jur după semne că ar fi fost cineva acolo. 
Însă toate arătau aşa cum le lăsaseră în ziua dinainte. Cana de cafea golită 
alături de punga de Djungelvrâl!** desfăcută. Cabluri care mergeau de la un 
aparat la altul în mănunchiuri de diferite culori, imposibil de desluşit. 
Saltelele cu aşternutul nestrâns de pe podea şi izul de sudoare din aerul 
neprimenit. Totul era ca de obicei. 

— Poate că n-a spus, totuşi, nimic, a zis ea şi a scos din pungă ultimul 
Djungelvrăl. 

— Poate că nu. 

Fareed s-a dus la staţia sa de lucru, unde a răsucit unul dintre computere, 
a scos cablul şi a ridicat carcasa. 

— Înainte să începem, poate ar trebui să vorbim despre felul în care să 
mergem mai departe? Dacă rămânem aici sau ne mutăm. ŞI, în acest caz, ce 
trebuie să luăm cu noi. 

— Vorbeşte tu, a zis Fareed şi a demontat placa de bază. La asta eşti 
bună. Eu o să-mi iau doar lucrurile. Apoi am plecat. 

— Ce? Cum adică, ai plecat? Ce anume mi-a scăpat? Nu poţi să pleci, 
pur şi simplu, şi să mă laşi cu toate astea. 

— Cu siguranţă pot, şi este exact ce am de gând să fac, a zis Fareed şi a 
continuat să demonteze placa de circuit şi alte mici componente şi să le 
pună în rucsac. 

— A, da? Şi unde ai de gând să te duci, dacă mi-e îngăduit să întreb? 
Acasă, în micul tău apartament? Noroc, e tot ce pot să spun. 

Fareed a oftat, apoi s-a întors în cele din urmă spre ea. 

— De acum încolo, cel mai bine e să ştim cât mai puţin unul despre 
celălalt. 

— Dar stai aşa, să văd dacă am înţeles bine. Cu doar câteva zile înainte 


erai gata să renunţi şi să te retragi, pentru că credeai că nu e nimic rău cu 
Sleizner. Că am epuizat toate posibilitățile şi totul nu era decât ceva 
născocit de mine. lar acum pleci pentru că ştii că adevărul este exact invers. 

— ZI-i cum vrei. Cum îţi convine. E în ordine. Oricum, o să plec de aici 
de îndată ce pot. 

— Da, am înţeles asta. Însă ce nu pricep este ce naiba e în capul tău. 
Chiar vrei să zici că-i laşi să scape cu faţa curată? Că n-au decât să-i ia viața 
celui mai bun prieten al tău — sau nu, să-l execute — în fața ochilor tăi? Asta 
vrei să zici? Că singurul lucru care te interesează e să-ți aduni blestematele 
de plăci de circuite? 

Fareed s-a răsucit spre ea. 

— Ăsta-i războiul tău. Al tău, nu al meu. 

— Poate că a fost al meu. Dar nu mai este. Nu după asta. Mai ales acum 
ar trebui să fie al nostru. 

— Multe ar trebui. De exemplu, eu şi Qiang ar fi trebuit să părăsim de 
mult vaporul ăsta care se scufundă. Şi vrei să ştii de ce n-am făcut-o? Da? 
Vrei? Pentru că ne plăteai. Sigur că tu credeai altceva, ca să te facă să te 
simţi mai bine. Însă compensaţia pe care ai primit-o la plecarea din poliţie 
era singurul motiv ca să stăm. Şi acum ghiceşte dacă a meritat în cazul lui 
Qiang. Aşa că da, mă gândesc la plăcile mele de circuite, dar mai ales mă 
gândesc la viaţa mea. 

— Bine, aşadar chiar crezi că poţi, pur şi simplu, să pleci de aici şi nu 
mai ai nicio problemă? 

— Pe tine te vânează, nu pe mine. 

— În acest moment, da. Însă de îndată ce termină cu mine o să fii printre 
primii pe lista lui. Aşa funcționează el. Exact asta îl însuflețeşte, şi pentru el 
n-o să se termine niciodată. O să meargă tot mai departe până îl opreşte 
cineva. 

— Da, nu mă îndoiesc că ai dreptate, a zis Fareed, umplându-şi rucsacul 
cu ultimele lucruri. Şi exact de aceea o să mă asigur că nu mă găseşte. 

Dunja a oftat. Voia să spună ceva. Ceva care l-ar fi putut face să se 
răzgândească, însă totul fusese spus deja. 

— Bine, a zis ea în cele din urmă şi a încuviinţat din cap. Toate cuvintele 
fuseseră rostite. Deci, asta este. Şi-a desfăcut larg mâinile, mai ales pentru 
că nu ştia ce să facă cu ele. Atunci să-ţi fie bine, oriunde ai de gând să te 
duci. 

Fareed a încuviinţat şi a închis fermoarul rucsacului. 


— ŞI apropo de salariu, încă mi-l datorezi pe iulie. 

— Sigur. Nicio problemă. O să rezolv. 

— Bine. 

Fareed continua să încuviinţeze din cap, de parcă n-ar fi ştiut ce altceva 
să facă. Apoi s-a întors şi şi-a pus rucsacul pe umăr. În cele din urmă, a scos 
mobilul din buzunar şi l-a pus pe masă, împreună cu cheile casei şi dubei. 

— Atunci mă duc. 

I-a făcut semn cu mâna un pic stângaci şi a pornit spre uşă. 

Dunja a rămas acolo uitându-se după el. Voia să-i strige să se întoarcă. 
Să-l amenințe cu pistolul, dacă ar fi avut vreunul, şi să-l silească să-şi vină 
în fire. Însă exact asta făcuse el. Şi-a dat acum seama de asta. Nu exista 
nimic la care să se întoarcă. Niciun plan. Niciun drum înainte. Nimic decât 
înţelegerea faptului că au pierdut. 

Şi totuşi, s-a oprit şi s-a întors spre ea. Nu pentru că uitase ceva sau se 
răzgândise, ci din cauza vocilor. Vocile care vorbeau în engleză afară. 

Nu era timp să chibzuiască şi să compare între ele alternativele. Nu 
exista nicio alternativă. Bărbaţii încercau deja să deschidă uşa, care avea să 
cedeze curând. S-au uitat unul la altul, n-a fost nevoie de mai mult ca să 
cadă de acord asupra hotărârii. 

În clipa în care a ajuns la ei zgomotul uşii sparte cu piciorul urcau scara 
spre mansarda în care dormea ea, unde nu puteau face altceva decât să spere 
că bărbaţii vor fi mai interesaţi de echipamentele de jos şi de ce putea fi 
găsit în ele decât să-i caute pe ei. 

Cel puţin nu părea că vreunul dintre ei urcă pe scară. Nu păreau nici 
măcar să caute prin încăpere. În schimb, ceva a fost pus pe podea, ceva dur, 
poate metalic, pe când vorbeau, sau mai degrabă mormăiau, între ei. Curând 
după aceea, ei i s-a părut că aude gâlgâit de apă, ca şi cum ar fi umplut 
cafetiera, sau aşa ceva. Însă nu putea să fie adevărat. Erau chiar atât destinşi 
încât şi-au făcut timp pentru o ceaşcă de cafea? 

Apoi s-a făcut linişte. Linişte deplină. Nu se mai auzeau nici măcar 
vocile care mormăiau. 

A schimbat o privire cu Fareed şi a văzut că, la fel ca ea, nu îndrăznea să 
facă nimic, doar aştepta ca bărbaţii să plece. Între timp, liniştea continua, ca 
ŞI cum şi ea şi-ar fi ținut răsuflarea, aşteptând să se întâmple ceva. 

În cele din urmă, mirosul a făcut-o să-şi dea seama că bărbaţii plecaseră 
din casă. Mirosul acru al fumului. 

— Haide, a zis ea şi s-a grăbit să coboare. Până nu se întinde prea mult. 


Însă când a ajuns jos a văzut că cea mai mare parte a aparaturii era în 
flăcări şi scotea trâmbe de fum negru care umpleau repede încăperea. 

— Mă duc să iau stingătorul! a strigat Fareed şi a pornit repede spre 
bucătărioară. 

Însă flăcările se întinseseră atât de mult, încât căldura făcea imposibil să 
te apropii destul de mult ca să le stingi. 

— E prea târziu, i-a strigat lui Fareed. A cuprins deja prea mult! 

Nu reuşea să priceapă cum a putut înainta atât de repede. De-abia când a 
văzut focul întinzându-se pe podea şi înconjurând-o cu un zid de flăcări. Nu 
era apă ceea ce auzise. Era benzină. 

— Dunja, trebuie să ieşim, a strigat Fareed de la intrare. Trebuie să... 

N-a mai avut timp să continue, pentru că intrarea a explodat într-o mare 
de flăcări şi a iscat un val de presiune atât de puternic, încât a trântit-o la 
podea. 

Nu, nu Fareed, a fost primul ei gând când s-a trezit şi nu i-a auzit vocea. 
Nu şi el. 

— Fareed! a strigat ea şi s-a trudit să se ridice iar în picioare. Fareed! 

Însă zgomotul flăcărilor tot mai puternice, care înghiţeau totul în cale, i-a 
acoperit glasul. 

Ardea peste tot, şi când arsura i-a ajuns la picioare şi a văzut că flăcările 
de pe podea i s-au întins pe pantaloni, şi-a tras peste cap puloverul şi s-a 
repezit prin marea de flăcări afară din casă, unde s-a prăbuşit, cu flăcările 
încă lingându-i picioarele, dar nu mai simţea. 

Însă ce a simţit a fost benzina. Benzină încă rece care era turnată pe ea. 
Aşadar, aici au aşteptat. Cei doi bărbaţi. Au stat şi au aşteptat ca ea să iasă. 

Singurul lucru care nu se potrivea era mirosul. Sau, mai degrabă, lipsa 
mirosului. Şi-a dat seama despre ce este vorba când două mâini i-au scos 
puloverul şi cu degetele mari i-au deschis blând ochii, aşa că a văzut că e 
Fareed. 

N-avea nevoie de mai mult ca să priceapă. 

Niciun cuvânt. 

Doar o privire. 

De acum încolo, era războiul lor. 

De fapt, Lone Hesk ar fi trebuit să stea afară, pe terasă. Soarele strălucea 
şi cu siguranță era frumos acolo. Însă nu putea să se arate din cauza 
vecinilor care treceau pe stradă şi probabil începeau să-şi dea seama că nu-i 
totul în ordine. Aşa era la ei, la periferie. De cum îşi scrântea cineva un 
deget de la picior, începeau bârfele. 

De aceea prefera să stea aici, sub hotă, cu perdelele trase, şi să-şi umple 
plămânu cu fumul alinător, pe când lăsa noua ţigară s-o pupe pe cea veche 
destul de mult timp ca jarul să se întindă la ea. Apoi a strivit mucul de țigară 
şi a mai tras un fum, în ciuda faptului că nu mai avea gust atât de bun. 

Însă avea nevoie de asta. Ca să nu scoată scântei din pricina tensiunii, era 
silită să se ocupe cu ceva care cel puţin dădea o iluzie de calm. Şi ce altceva 
putea să facă decât să stea aici, în bucătărie, şi să aştepte să nu se întâmple 
NIMIC? 

A mai tras un fum, l-a inspirat cât de adânc a putut şi a ridicat privirea 
spre hota care huruia deasupra. De parcă asta ar fi contat. Filtrul de cărbune 
nu fusese înlocuit de câţiva ani, şi singurul lucru pe care îl făcea era să 
împrăştie în toată casa mirosul fripturii, sau, în cazul acesta, duhoarea 
tigării. Faptul că încă nu puseseră la punct conductele care să ducă aerul 
ventilat până afară din casă era de neînțeles. 

Cel puţin Benjamin adormise, iar Katrine plecase cu bicicleta împreună 
cu o prietenă prin Amager Strandpark. Până acum nu le spusese nimic nici 
unuia dintre ei, însă Benjamin simţise că e ceva şi izbucnea în plâns din 
orice fleac. lar aseară, când se uita la ştiri, Katrine a întrebat dacă vor 
divorța. Aşa, din senin. Ea a reacționat complet aiurea, a ridicat glasul şi s-a 
înfuriat, ceea ce a avut efectul contrar şi a arătat că, de fapt, e un punct 
dureros. 

Însă adevărul era, pur şi simplu, că simţea lipsa lui Jan mai mult decât de 
câțiva ani încoace. Brusc, nu-i venea în minte niciun exemplu din 
milioanele de lucruri care obișnuiau s-o calce pe nervi. 

Singurul lucru la care se putea gândi acum era cât de cumsecade şi 
grijuliu era el. Cât de loial şi demn de încredere. Şi chipeş. Asta îi sărea în 
ochi ori de câte ori scotea mobilul şi se uita la o fotografie cu el. Spre 
deosebire de atât de mulți bărbaţi de vârsta lui, îi fusese îngăduit să-şi 
păstreze atât părul, cât şi faţa fără riduri şi pungi sub ochi. 


Cu toate acestea, ea fusese atât de furioasă şi frustrată, încât se plângea 
de tot ce făcea el. Până la urmă, era destul să se afle în aceeaşi cameră ca ea 
să înceapă. 

Până azi-dimineaţă fusese convinsă că el, din pur instinct de conservare, 
a luat taurul de coarne şi a părăsit-o. Asta fusese obsesia ei, la care se 
gândea de atâţia ani, dar n-a îndrăznit niciodată să-şi asume consecinţele, 
iar acum şi-o însuşise el. Ca şi cum i-ar fi înhăţat ideea şi ar fi făcut pasul 
spre începerea noii lui vieți. 

De-abia când şi-a luat inima-n dinţi şi l-a sunat la serviciu s-a îngrijorat 
de-a binelea, iar acum era convinsă că 1 s-a întâmplat cu adevărat ceva grav, 
ceea ce o îngrozea, pur şi simplu. 

Cum avea să se descurce? Să luăm doar magazinul pentru bebeluşi — nu 
putea nici măcar să plătească chiria. Va trebui să-l închidă, şi poate că era 
mai bine, chiar dacă o lua cu arsuri la stomac la gândul că va sta iar la casă 
în supermarketul Føtex. Va fi silită să vândă casa şi va trebui să se mute cu 
chirie într-un apartament înghesuit undeva, departe... 

Sunetul puternic al soneriei a făcut-o să scape din mână ţigara, care s-a 
stins cu un scurt sfârâit în cana cu cafea. S-a ridicat şi s-a dus în hol să 
descuie uşa. 

Cu siguranță era Adam. Era acasă, ocupându-se de copii, în vreme ce 
soția lui lucra, şi se ajutaseră unul pe altul să facă zilele să treacă. Dacă nu 
se ducea ea la el, îi bătea el la uşă. 

Nu se întâmplase nimic, încă nu, însă flrtau şi, de câte ori se vedeau, 
aerul vibra de ceva care n-avea nimic de-a face cu iubirea. Nu putea 
continua aşa, mai devreme sau mai târziu aveau să meargă prea departe, o 
ştiau amândoi. Când avea să se întâmple, se va sfârşi. De aceea a încercat să 
tragă de timp şi să se bucure de joaca lor interzisă cât mai mult posibil. Însă 
nu azi. Azi nu voia decât să fie singură şi să stea acolo, sub ventilator. 

A deschis, şi tocmai dădea să spună că nu se simte bine, când a văzut că 
nu-i Adam, ci şeful lui Jan, Kim Sleizner. 

— Salut, Lone, a zis Sleizner zâmbind. Pot să intru? 

Ar fi vrut să zică „nu” şi să-i spună să plece. Din acel moment de acum 
câțiva ani, când au luat cina în patru, se simţea murdară de câte ori se uita la 
ea. Cu toate acestea, a încuviințat din cap şi s-a tras într-o parte ca să poată 
intra. 

— Am venit doar să văd ce mai faci, a continuat el în drum spre 
bucătărie, unde s-a oprit şi s-a întors spre ea. Deci, cum eşti? 


— Ăăă, da... Nu ştiu prea bine. A ridicat din umeri şi nu-şi dorea decât 
ca el să plece. Este, cum să zic, greu să nu ştii ce se întâmplă. Să te învârți 
prin casă şi să te întrebi. Apropo, n-ai auzit nimic, nu-i aşa? 

Sleizner a clătinat din cap. 

— Încă nu. Dar vom afla curând, îţi promit. Am folosit toate resursele ca 
să nu se tărăgăneze. Aşa că, orice s-o fi întâmplat, o să ne lămurim curând. 

— Aproape că sună ca şi cum ai şti deja că s-a întâmplat ceva, a zis ea şi 
a simţit cum o încearcă plânsul. Ceva grav. 

— Nu, nu, nu. Sleizner a râs, clătinând iar din cap. În acest moment nu 
ştim nimic. Îţi jur, poţi sta cu totul liniştită. De cum vom avea vreo veste, o 
să fii prima care află. 

L-a privit în ochi şi i s-a părut că vede din nou limpede cum încearcă să 
ascundă faptul că ştie deja, sau cel puţin bănuieşte, şi nu vrea decât să-i dea 
timp să se pregătească pentru înştiinţare. 

— Hei... a zis el şi s-a apropiat. Pur şi simplu, aşa sunt eu. E o 
consecință a muncii mele. După toți anii petrecuţi în poliție, m-am învăţat 
să pornesc de la ce e mai rău. De cele mai multe ori, tendinţa e să devină 
mult mai bine. Dar în rarele situații în care nu este cazul, vreau să fiu 
complet pregătit. Mă urmăreşti? Nu m-am priceput niciodată prea mult la 
surprize. 

Lone a încuviinţat, cu toate că nu erau decât vorbe. Vorbe care sunau 
bine, însă nu-i spuneau nimic. 

— Lone... a continuat el şi a luat-o în braţe. Înţeleg cât de greu trebuie 
să fie, dar probabil o să se rezolve, o să vezi. A tras-o aproape şi şi-a lăsat o 
mână să alunece în sus şi în jos pe şira spinării ei. O să fac tot ce-mi stă în 
putere ca să aflu ce s-a întâmplat. În caz că s-a întâmplat ceva. Cine ştie, ar 
putea să existe o cu totul altă explicaţie. Orice o fi, o să aflu. 

Ea nu mai auzea niciun cuvânt. Se ciocneau între ele şi se contopeau într- 
un covor gros de zgomot. Ceea ce conta era îmbrățişarea lui. Căldura 
trupului şi bufniturile surde ale inimii lui la câțiva centimetri de urechea ei. 

Nu-i plăcea asta, nici îmbrăţişarea sau mângâierile pe spate. O făceau să 
se simtă murdară şi dezgustătoare, ca după acea cină care a început cu 
faptul că el a flirtat cu ea pe sub masă, în faţa lui Jan şi a soției lui, Viveca. 
Şi totuşi, n-ar fi vrut să se termine. 

Cu doar un minut înainte, ar fi zis că n-ar accepta nici moartă. Însă, 
oricât de murdară s-ar fi simţit, exact de asta avea nevoie. O îmbrăţişare şi 
un pic de apropiere. Se părea că n-avea nicio importanţă de la cine. 


După cină, când Viveca era în bucătărie pregătind desertul, el 1-a dat lui 
Jan un pahar cu whisky bun şi a dus-o să-i arate o lucrare a lui Jens Jargen 
Thorsen pe care tocmai o cumpărase. Avea ca titlu ceva cu Disneyland şi un 
Mickey Mouse excitat. După părerea ei, lucrarea era mai degrabă o 
grămadă de mâzgăleli de diferite culori, ceea ce a şi spus. Însă Kim doar a 
râs şi a condus-o mai departe prin apartamentul uriaş, până într-o baie. 

— Hei... a zis el fără s-o lase din braţe. Mă gândesc la investigația de 
care se ocupa Jan. Dacă dispariția lui ar putea avea ceva de-a face cu asta. 
Nu ţi-a spus nimic despre ea? 

— Nu, nimic, a zis ea şi şi-a dat seama că mângâierile lui pe spinare au 
făcut să se trezească ceva în ea. El a fost întotdeauna foarte secretos cu 
munca sa şi nu-mi spunea aproape nimic. Însă era stresat, asta pot s-o spun. 
Se vedea limpede pe el. 

— Înţeleg. Sleizner şi-a lăsat mâinile să-şi continue drumul până pe 
fund, unde cea mai mică atingere o făcea să tremure. Şi n-a adus nimic 
acasă de la anchetă? 

— Nu, din câte ştiu cu, a zis ea cu o scârbă de sine care creştea în ca. Ce 
ar putea să fie? 

— Cine ştie? Vreo urmă pe care o cerceta sau orice. Poate că asta ar 
putea să ne dea un indiciu despre ce s-a întâmplat. Cum ar fi un telefon 
mobil vechi, de exemplu. 

— Telefon mobil? Şi-a amintit brusc şi s-a uitat în ochii lui. Un mobil 
Ericsson vechi, galben? 

— Ei bine, de ce nu? Pe faţa lui Sleizner s-a lățit un zâmbet şi i-a potrivit 
părul după urechi. Du-te să-l aduci şi vom vedea. 

După ce în ultimele cincisprezece minute s-a tot învârtit pe acolo, 
Morten Heinesen a găsit în cele din urmă intrarea garajului subteran de pe 
Østerbrogade. După ce a plătit la automat, a pus chitanța pe parbriz şi a 
început să se uite împrejur. 

Singurul indiciu pe care îl aveau despre garaj era că Jakob Sand obişnuia 
să parcheze acolo de multe ori noaptea, dacă era să crezi analiza lui 
Hemmer despre triangulația numărului de mobil. Adesea, câteva ore în şir. 
Asta, în sine, nu era chiar atât de ciudat. Ciudat era faptul că în acest timp 
Sand nu părea să iasă din garaj, în afară de cazul în care îşi lăsa mobilul în 
maşină, ceea ce ar fi fost, de asemenea, neobişnuit. 

După spusele lui Hemmer, Sand fusese aici şi cu o seară înainte. Totuşi, 
era greu de spus dacă asta era destul ca Hesk să fi hotărât să vină aici după 
şedinţa lor. În esență, Hesk nu era omul care să-şi asume riscuri şi să 
pornească singur în misiuni îndrăznețe. Dar cât de îndrăzneață poate fi 
considerată coborârea într-un garaj public? Chiar dacă se întâmpla să fie 
acolo şi Sand, nu numai mobilul lui, la urma urmei, nu era un ucigaș în serie 
fioros. 

Pe de altă parte, Heinesen nu se simţise niciodată în largul său în garaje, 
şi mai ales în cele în care putea să vină oricine şi să stea ascuns în umbră. 
Oricine, că avea sau nu ce căuta acolo. În plus, era înspăimântător de uşor 
pentru un făptaş să iasă de acolo la iuțeală. 

Se simţea la fel în benzinăriile de lângă autostrăzi, în pustietate. Mai ales 
în cele din Europa, care erau adesea aşezate la intersecția mai multor 
autostrăzi. Cel mai uşor lucru din lume este să răpeşti un copil care aşteaptă 
în maşină până plătesc părinţii la casă. După aceea nu mai trebuia decât să 
dispari în orice direcție. 

Ce-i drept, el însuşi nu păţise niciodată ceva. Însă nu şovăise să plătească 
în plus pentru o încuietoare în stil american la maşină, la care prima apăsare 
pe telecomandă descuie doar portiera şoferului, aşa că nu putea nimeni să 
intre pe portiera pasagerului şi să-l înjunghie în clipa în care apasă pe 
încuietoarea centrală şi se aşază la volan. 

Însă acest garaj părea să fie destul de liniştit. Atelierul auto cu cei doi 
bărbaţi în salopete albastre l-a făcut să se relaxeze şi, întocmai aşa cum 
bănuia Sleizner, erau acolo câteva camere de supraveghere. Câte una la 


intrare şi ieşire, două lângă atelierul auto şi încă una la o mică rampă de 
încărcare. 

— Hei, voi de acolo, a zis el după ce a făcut un tur complet. Nu vă 
supăraţi. 

Şi-a fluturat mâna, cu toate că un mecanic era aplecat sub o capotă 
ridicată, iar celălalt tocmai intrase sub o maşină. 

— Ştiţi cumva cine se ocupă de camerele de supraveghere din garaj? 

Niciunul dintre bărbaţi n-a răspuns. În schimb, de sub maşină au început 
să cadă scântei de la sudură. 

— Hei? Nu vă supăraţi, a repetat el cât de tare a putut fără să strige, ceea 
ce l-a făcut pe bărbatul de sub capotă să-şi întoarcă faţa spre el. Sunt de la 
poliție şi trebuie să ştiu cine... 

— Policja? 

Bărbatul s-a întors spre colegul de sub maşină. 

— Krzysztof! 

Bărbatul al cărui nume era, evident, Krzysztof, a ieşit de sub maşină, s-a 
ridicat în picioare şi şi-a şters mâinile pe salopetă. 

— I'm from the police and would like to know who s responsible for the 
surveillance cameras here in the garage'**, a repetat el. 

Însă bărbatul n-a răspuns, doar s-a întors spre colegul său şi a zis ceva 
într-o limbă care părea poloneză. Colegul i-a răspuns ceva în aceeaşi limbă, 
după care Heinesen şi-a scos legitimaţia de poliție şi a ridicat-o, ca să-şi 
întărească vorbele. 

— As Í said, I'm from the police, and“... 

— Not me, l-a întrerupt bărbatul din partea opusă. My boss 

A arătat din cap spre o uşă aflată mai departe în atelier. 

— Talk to boss®”. 

— Okay, thank you®”. 

Heinesen a mers mai departe pe lângă ei şi a simțit că îl însoțesc cu 
privirea pe tot drumul până la uşa pe care scria Recepție. 

Nu era nimeni acolo, însă apa din rezervorul albastru al dozatorului se 
vălurea ca şi cum cineva tocmai umpluse un pahar de plastic. A mers mai 
departe până la tejgheaua la care nu era nimeni şi a apăsat pe soneria de 
acolo, care, cu sunetul ei puternic, l-a făcut să-şi dea seama câtă linişte era, 
de fapt. 

A numărat secundele până să se stingă sunetul, însă au fost atât de multe, 
că le-a pierdut şirul până să revină tăcerea. Ei bine, n-o să-şi aducă 

niciodată aici maşina la reparat, de asta era sigur. S-a întrebat dacă să sune 
din nou, de data asta mai insistent, dar s-a oprit când a văzut o gaură de 
câțiva centimetri, cu contur neregulat, în uşa de dincolo de tejghea şi ceva 
albastru care se mişca acolo, înăuntru, în ceea ce părea spațiul unui birou. 

S-a aplecat peste tejghea ca să vadă mai bine şi chiar aşa, erau două 
picioare în salopetă albastră sub o masă de lucru aglomerată. Halal serviciu 
pentru clienți! 

— Hello, a strigat şi a lăsat dinadins să i se observe iritarea. Can you 
please come out? I've been waiting here for a while now.®” 

După o vreme, uşa a fost deschisă de un mecanic mai în vârstă, care ținea 
la ureche un telefon. 

— Dobrze. Dobrzei“!, a zis bărbatul, apoi a încheiat convorbirea şi s-a 
uitat la Heinesen. 

— Cu ce vă pot ajuta? 

— Este vorba despre camerele de supraveghere din garaj. Trebuie să ştiu 
cine se ocupă de ele. 

— ŞI tu cine eşti? 

— Numele meu este Morten Heinesen, şi sunt de la Poliţia Municipală. 

— Legitimaţia. Vreau să văd legitimațţia. 

Heinesen şi-a scos legitimaţia şi a pus-o pe tejghea în momentul în care 
uşa din spatele său se deschidea. S-a răsucit şi a văzut un bărbat în costum 
care stătea cu braţele încrucişate, ca şi cum ar fi trebuit deja să aştepte prea 
mult. I-a zâmbit bărbatului ca să-i arate că ştie cum e, însă n-a primit niciun 
răspuns. 

Mecanicul vârstnic i-a cercetat legitimația ca şi cum ar fi memorat 
fiecare cifră şi codul numeric personal, apoi a pus-o pe tejghea, s-a uitat pe 
lângă Heinesen şi a clătinat din cap spre bărbatul în costum. 

Heinesen s-a întors spre bărbatul care se apropia de el. 

— Nu te supăra, dar n-am terminat aici, nu-i aşa? Nu-i aşa? 

S-a răsucit înapoi şi a descoperit că bătrânul tocmai se lăsa pe vine în 
spatele tejghelei. 

— Nu te supăra, dar ce faci? S-a aplecat peste tejghea. Hei, vrei să 
răspunzi? Cu tine vorbesc. Cine se ocupă de camerele de supraveghere de 
afară? Cu cine trebuie să iau legătura ca să cercetez ultimele... 

S-a întrerupt când bărbatul din spate l-a bătut pe umăr. 

— Cum spuneam, n-am terminat, a şuierat el şi a împins deoparte mâna 
bărbatului. Cât de greu e de înţeles? Sau poate că nici tu nu vorbeşti 


daneza? 

Bărbatul n-a zis nimic, doar a ridicat o mână în care era un stick de 
memorie. 

— ŞI cu asta ce mai e? 

— Filmările de care întrebai, a zis bărbatul mai în vârstă, care se ridicase 
la loc şi îi întindea o hârtie şi un pix. Scrie, te rog, aici numele, numărul de 
telefon şi semnează. 

Sonja a reuşit cu greu să-şi ascundă surprinderea când Fabian a apărut în 
fața firmei de servicii funerare Fonus, aflată la colţul dintre Pålsjögatan şi 
Föreningsgatan, cu câteva minute înainte de ora pe care o stabiliseră. 
Probabil nu se așteptase ca el să vină. 

— Salut, a zis ea şi s-a abținut să-l întrebe unde a fost toată dimineaţa. 

El i-a răspuns la salut, însă n-a pomenit de întâlnirea cu Molander, care i- 
a spus de zvonul că neregulile legate de fiul lor erau din ordinul cuiva din 
vârful ierarhiei din închisoarea daneză. 

— Intrăm? a zis el în schimb şi a luat-o de mână. 

Ea a încuviinţat, dar şi-a tras imediat mâna ca să țină uşa deschisă. O uşă 
de aluminiu urâtă, care te ducea cu gândul la o şcoală părăginită din anii 
"70, unde nimeni nu se simţise vreodată bine. 

După ce au intrat a vrut din nou să o ia de mână, însă ea mergea deja mai 
departe după antreprenorul care se prezentase Tjălve şi îşi exprimase 
condoleanţele într-un fel care părea atât de artificial şi forțat, încât nu putea 
fi mai limpede cât de puţin îi păsa. 

Au fost conduşi într-o sală de şedinţe cu pereţii de un alb ca fildeşul, 
împodobiţi cu litografii insipide şi o masă de conferinţe jerpelită, destul de 
mare pentru o familie de îndoliaţi. Lustra de pe tavan, de deasupra mesei, 
întindea şase braţe de sticlă cu cele mai proaste becuri economice, dintre 
care două erau arse. Totul era lipsit de inspiraţie, jerpelit şi, mai presus de 
toate, lipsit de demnitate. 

— Sigur, rezolv eu. Aşadar, luaţi loc şi relaxaţi-vă. 

Tjălve şi-a desfăcut larg braţele. 

— Şi luați melci cu scorţişoară. Sunt proaspeţi, de la Börjes de pe 
Tågagatan. Cei mai buni din oraş, după părerea mea, şi merită fiecare 
calorie. 

Antreprenorul a ieşit, iar ei şi-au tras câte un scaun şi s-au aşezat. El 
întâi, imediat după aceea, ea, cu un scaun gol între ei. Dacă intenționat sau 
nu, era greu de spus, însă acum distanţa era prea mare ca s-o poată lua de 
mână. 

S-a întors spre ea şi a văzut că priveşte drept înainte. Întotdeauna crezuse 
că e frumoasă. Însă din profil era absolut uluitoare, cu gâtul delicat şi ceafa 
îngustă, care se vedea atât de bine acum, când era tunsă scurt. Ea fusese 


întotdeauna, şi continua să fie, după toate prin care trecuseră împreună, într- 
o categorie doar a sa. Chiar şi acum, când era tristă, cu privirea în gol, şi 
făcea tot ce putea ca să se stăpânească. 

I-a întins cutia cu şerveţele, iar ea a luat unul şi şi-a şters delicat ochii în 
momentul în care Tjălve s-a întors cu o tavă pe care erau două cești cu cafea 
ŞI una cu ceai, o cană cu lapte şi un bol cu zahăr cubic. Cum de ştia că Sonja 
preferă ceaiul după ce trece ora prânzului? Îi spusese pe când îi conducea 
înăuntru? 

— Bugetul? l-a întrebat Sonja întorcându-se spre el. La cât ne-am 
gândit? 

— Nu ştiu, a zis el şi i-a răspuns cu un zâmbet. Chiar n-am avut timp să 
mă gândesc prea mult la asta. Însă economisirea nu-i lucrul cel mai 
important în acest moment, ne descurcăm noi. Lucrul important pentru mine 
e să fii tu mulțumită. 

Singurul care a zâmbit a fost Tjălve. Desigur, i se dăduse ocazia să vândă 
cel mai scump coşciug şi tot restul pentru înmormântare. Însă Sonjei nu i s- 
a clintit niciun muşchi. Cu toate că el nu dorise decât să-şi arate sprijinul, 
dându-i ei mână liberă. 

Dar în ochii ei era exact invers. Vedea asta pe ea. Că el îşi declina orice 
responsabilitate şi lăsa pe umerii ei fiecare hotărâre şi aranjament. ŞI, într- 
un fel, avea dreptate. Lui nici că putea să-i pese mai puţin ce căptuşeală 
avea sicriul sau câte feluri de prăjituri ar trebui să fie pe farfurii. Dacă ar fi 
fost după el, ar fi ales varianta cea mai ieftină şi mai proastă. Theodor era 
mort, şi nicio literă îmbârligată şi aurită pe o invitaţie de culoarea fildeşului 
nu putea să schimbe asta. 

Singurul motiv pentru care stătea acolo era de dragul Sonjei. Pentru ea 
asta era important. Ăsta era felul ei de a procesa durerea. Nu al lui. 

El era încă preocupat de întâlnirea cu Molander şi presupusul zvon 
despre jocul murdar din spatele morţii lui Theodor. Informaţia se potrivea 
atât de bine cu propriile bănuieli, încât nu putea să fie cu totul născocire. La 
urma urmei, trebuia să fie acolo un sâmbure de adevăr, şi asta era adevărata 
problemă. Sâmburele acela n-avea să-l lase niciodată să-şi întoarcă spatele 
cu totul şi să meargă mai departe. Avea să stea acolo şi să-l râcâie până la 
sânge cât timp nu afla o dată pentru totdeauna cum a fost cu adevărat. 

Ca la un semnal, Sonja şi antreprenorul s-au ridicat în picioare şi s-au 
dus într-o sală de prezentare plină cu modele de coşciuge. I-a urmat şi l-a 
văzut pe bărbat arătând spre unul dintre coşciugele mai puţin mohorâte, 


lăcuit cu alb şi cu mânere cromate. Sonja a încuviinţat din cap, poate că a şi 
spus ceva. Sau nu. Oricum, bărbatul şi-a notat ceva în dosar. 

Nu părea să fie unul dintre cele mai ieftine modele, dar nici dintre cele 
mai scumpe. Oricum, nu era frumos. Ce ar putea fi considerat frumos când 
e vorba despre coşciuge? Însă, dacă era cumva, era exact opusul a tot ce îl 
reprezenta pe Theodor. Ura albul şi întotdeauna alegea ce era complet 
negru, preferabil învelit în piele neagră cu ţinte, dacă ar fi avut un cuvânt de 
spus. 

Au fost discuţii, încuviinţări şi însemnări, apoi s-au întors în sala de 
şedinţe, unde au fost schimbate şi mai multe replici. Apoi au fost iarăşi 
strângeri de mână şi încuviinţări, şi, în drum spre ieşire, lui i-au venit în 
minte melcii cu scorţişoară din care nu gustase niciunul, şi şi-a dat seama 
cât de flămând este. 

— Acum ar fi bine să te duci, a zis Sonja când stăteau pe trotuar în fața 
intrării, tocmai când el hotărâse să-i propună să meargă la masă într-un loc 
plăcut. 

— Să mă duc? Unde? a zis el, şi s-a întrebat ce îi scăpase. 

— Nu ştiu. Ea a ridicat din umeri. În orice caz, aici nu eşti, aşa că ar fi 
bine să te duci să cauţi ceea ce te chinuieşte. 

El a încuviinţat din cap, crezând că înţelege. 

— Însă e pentru ultima dată, a continuat ea. Acum e ultima dată când mă 
părăseşti. 

EI îşi jurase că nu va lăsa niciodată să se întâmple asta. Că va face tot ce- 
i stă în puteri ca să găsească alte soluţii, convins că undeva, în faţă, există o 
înseninare şi pentru ei. 

Însă în ultimii ani hotărârea a zăcut acolo şi a aşteptat momentul potrivit. 
Cu toate că era interzis, s-a jucat cu ea şi a văzut-o în fața ochilor, ca 
versiuni diferite ale aceleiaşi scene jucate numai pentru el. Auzise dialogul, 
propriile argumente. Ale Sonjei. Auzise cum se certau, plângeau şi strigau, 
ca până la urmă să se potolească şi să accepte inevitabilul. 

Însă niciuna dintre versiuni nu fusese atât de laconică şi calmă. 

Ce-i drept, nu mai era nimic de spus. Totul fusese deja spus de prea 
multe ori şi nu mai rămăsese decât să încuviințeze şi să plece. 

Pentru ultima oară. 

Dunja nu ştia dacă el terminase relația cu iubitul din Malmö. Acel 
Balthazar părea să fie un bărbat exact pe gustul lui Michael Rønnings. Când 
Fareed a mai reuşit şi să găsească fotografii ale bărbatului din Scania, ei i-a 
fost imposibil să-şi închipuie că Rønning a părăsit de bunăvoie un astfel de 
tip chipeş după numai trei zile, când se presupunea că va sta acolo două 
săptămâni întregi. 

Sigur, exista şi posibilitatea ca Balthazar să fie cel care s-a săturat, însă 
Rønning nu era bărbatul de care să te saturi. Dacă era cineva care se sătura, 
el era acela. Întotdeauna, întotdeauna el. 

Cea de-a treia şi, după părerea sa, cea mai probabilă variantă era că, pur 
şi simplu, îi păruse rău după discuţia lor din tren. Ce-i drept, nu-l 
caracterizau mustrările de conştiinţă, dar, la urma urmei, era o făptură care 
gândea logic, şi simpla dare în urmărire a ei, sub acuzaţia de atentat la 
siguranţa națională, ar fi trebuit să fie pentru el un motiv mai mult decât 
rezonabil ca să-şi dea seama că Sleizner trebuie să fie oprit cu orice preţ. 

Oricum, era înapoi în Copenhaga, şi asta îi săltase ei moralul. În ciuda 
tuturor necazurilor şi piedicilor, în ciuda arsurilor de pe fluierele picioarelor, 
care continuau s-o usture după alifii răcoritoare şi ore de ținut pe ele pungi 
cu gheață, chiar şi în ciuda cumplitei sorți a lui Qiang, îşi recăpătase 
speranţa că încă mai avea o şansă. 

Cu câteva ore înainte, Rønning se întorsese în apartamentul său de pe 
Lille Istedgade. Fareed a fost cel care a descoperit asta când i-a triangulat 
telefonul, la nimereală. Atunci au căzut de acord să mai încerce o dată să-l 
convingă. Faptul că au pe cineva în interior care să-l supravegheze pe 
Sleizner şi mişcările lui ar fi schimbat cu totul situația. 

Din acest motiv tocmai se ghemuise pe trotuar în față la adăpostul 
Mændenes Hjem şi începuse să se scarpine zdravăn pe antebraţ, legănându- 
se înainte şi înapoi, cu gluga trasă peste cap, la fel ca toți ceilalți drogaţi din 
zonă. Toate astea, pentru ca Rønning să nu-şi oprească privirea asupra ei 
când ieşea din clădirea de pe cealaltă parte a străzii şi să facă obişnuita 
cercetare cu ochii în jur înainte să meargă mai departe. 

Cu cinci minute înainte, Dunja tocmai îşi croise drum prin învălmăşeala 
de mizerie şi bişniţă de la colţul cu Istedgade. Planul fusese simplu, avea să 
urce, să-i bată la uşă şi să stea de vorbă în linişte cu el. Să-i povestească tot 


ce el nu ştia. Însă, chiar în clipa în care traversa strada spre poarta lui, 
Fareed îi spusese că se pare că Rønning era pe cale să plece din apartament. 

N-au avut deloc timp să gândească şi să improvizeze. Asta nu era o 
discuţie pe care să o poată avea oriunde, pe fugă. Era nevoie de linişte şi, 
mai ales, era nevoie de timp. 

„Pe ecran se vede că merge spre Halmtorvet. E adevărat?”, a zis Fareed 
din duba care era parcată la câteva sute de metri, în faţă la Øksnehallen din 
Kadbyen, în zona abatorului. 

— Da, a răspuns ea şi l-a urmărit cu privirea pe Rønning. 

„Crezi că e în drum spre sediul poliției?” 

— Păi, nu-i în drum spre complexul DGI ca să joace popice. Propun să-l 
prindem pe Stoltenbergsgade. 

S-a ridicat în picioare de pe trotuar în clipa în care Rønning a dispărut 
după colţ spre piaţa cu sens giratoriu, unde cu doar câţiva ani înainte se 
înghesuiau prostituatele ca să ocupe cele mai bune locuri. Acum peria 
renovării ŞI revigorării curățase trotuarele şi le silise să se ducă în partea de 
est a Istedgade, sau partea dură, cum i se spunea zonei dinspre Gara 
Centrală. 

Faptul că Rønning se ducea la serviciu nu era o ipoteză hazardată. 
Aproape întotdeauna traversa Halmtorvet, în afară de cazul în care se ducea 
la restaurantul lui indian preferat, Tandoori Masala. 

Asta arăta că avea de gând să-şi întrerupă concediul, ceea ce era exact ce 
voia ea să-i propună. Tocmai acolo, pe coridoarele din sediul poliției, la 
etajul şase, putea el să fie de cel mai mare folos. 

„Trec acum pe lângă el”, s-a auzit vocea lui Fareed. „Şi nu e în căutare 
de balti chicken palak“? ” 

— Bine, ne vedem pe Stoltenberg. 

Dunja a început să alerge spre Istedgade şi mai departe, spre Gara 
Centrală. Era un adevărat ocol, însă n-avea încotro. Din fericire, niciodată 
nu fusese în formă mai bună, spre deosebire de Rønning, care refuza cu 
încăpățânare până şi să-şi vâre picioarele în încălțămintea de alergare. 

Stoltenbergsgade se afla la numai două străzi de sediul poliției, adică era 
mult prea aproape ca să-l agaţe acolo. Problema era că drumul lui trecea 
printr-unele dintre cele mai aglomerate zone. Cel puţin în acel moment al 
zilei. 

Pe Tietgensgade, care îl ducea peste calea ferată, trecătorii erau la fel de 
înghesuiți ca pasagerii în sala de sosiri, unde ea a trebuit să alerge în zigzag 


ca să nu se ciocnească de cineva. Apoi el avea să-şi continue drumul în jos, 
spre colțul de sud-vest al Grădinilor Tivoli, unde trotuarele ar fi trebuit să 
fie şi mai aglomerate. 

De-abia când el o lua la dreapta pe Bernstorffsgade lucrurile urmau să se 
liniştească, iar odată ajunşi pe Stoltenbergsgade ar fi trebuit să fie destul de 
pustiu ca să nu aibă timp niciun trecător să reacționeze la ceea ce se 
întâmpla. 

„OK, am ajuns”, s-a auzit vocea lui Fareed, pe când ea îşi croia drum 
prin intrarea estică a sălii de sosiri şi trecea strada printre maşinile care se 
pregăteau să accelereze, deoarece stopul tocmai trecuse pe verde. 

— Ascunde-te un pic, s-ar putea să vadă maşina. 

Pe partea cu Tivoli erau atât de mulți oameni, încât a fost silită să iasă pe 
pista pentru biciclete, unde, în ciuda tuturor bicicliştilor care veneau din 
direcția opusă sunând furios din clopoțel, a alergat cât de repede a putut 
până la următoarea intersecție. 

— Bun, îl văd, a zis ea, răsuflând adânc şi urmărindu-l cu privirea pe 
Rønning. Traversează acum Bernstorffsgade. 

„Bine, atunci ar trebui să ajungă aici în orice moment.” 

Dunja s-a pregătit să traverseze de îndată ce Rønning o lua la dreapta pe 
Stoltenbergsgade. Însă el a mers drept înainte. 

— Bun, avem o problemă, a zis ea. Îşi continuă drumul spre H.C. 
Andersen. 

„De ce? Te-a zărit?” 

— Nu, nici măcar nu s-a uitat în direcția mea. Merg după el. 

Păstrând față de Rønning distanța maximă la care îl putea vedea cu coada 
ochiului, Dunja şi-a continuat drumul pe H.C. Andersens Boulevard şi mai 
departe, pe Stormgade, în vreme ce încerca împreună cu Fareed să 
ghicească unde se ducea el. Însă n-aveau nicio idee. Asta nu era deloc zona 
lui Rønning. Mai ales canalul Fredriksholms, pe care el îl considera atât de 
pitoresc şi drăguţ, încât avea un atac al sindromului Tourette de fiecare dată 
când se nimerea să treacă pe acolo. 

Însă de data asta nu părea că doar se nimereşte să treacă pe acolo. 
Dimpotrivă, mergea tot mai hotărât, cu ochii mereu la ceasul de la mână, ca 
şi cum ar fi fost în întârziere. După câteva sute de metri peste piatra cubică 
de pe Gammel Strand s-a aşezat la o masă liberă pe terasă la Cafe 
Diamanten. 

Ce mama naibii? Dunja s-a oprit şi s-a uitat la el. Diamanten era locul ei. 


Acolo obişnuia să meargă şi să se ascundă printre turişti când avea nevoie 
să fie lăsată în pace. Unui adevărat locuitor din Copenhaga nu i-ar fi dat 
niciodată prin cap să vină aici. 

Numai ei. 

Şi, se pare, acum şi lui Rønning. 

Aici îl rugase să vină ultima dată când i-a ajutat. Fusese în urmă cu o 
lună. După câteva încercări, el reuşise să pună mâna pe mobilul lui Sleizner, 
pe care apoi Fareed şi Qiang l-au piratat şi au instalat un transmițător GPS. 
Între timp, au putut schimba între ei câteva cuvinte. Doar cât ea să-i spună 
că trebuie să dispară şi l-a lăsat cu multe întrebări fără răspuns. 

Când şi-a dat seama cum se legau toate astea a bufnit-o râsul. 

„Ce-i atât de distractiv?”, s-a auzit vocea lui Fareed. 

— Mă duc acolo, a zis şi a pornit pe ultimii douăzeci de metri. Mă duc să 
vorbesc cu el. 

Desigur, îşi bătuse joc de ea. Ticălosul. Era atât de tipic pentru el să 
meargă până la capăt. Aşa că nu şi-a dat seama de asta decât acum. Desigur, 
încă dinainte să plece de acasă fusese pe deplin conştient că ea ar putea să-l 
urmărească, şi unde ar fi putut fi mai potrivită o întâlnire decât aici? Avea să 
vadă el pe dracu’ după ce se termina asta. 

După trei paşi, totul s-a schimbat. 

Din color, în alb-negru. 

Din alb, în negru. 

Sinapsele din creierul ei n-au putut ține pasul, şi a trebuit să-şi adune 
toată energia ca picioarele să-i rămână în mişcare, astfel încât să se poată 
întoarce într-un fel destul de firesc din drumul spre cafenea fără să rişte să 
rămână pe loc şi să atragă privirile. 

Nu avusese timp să-l vadă mai mult de o fracțiune de secundă şi deja 
încerca să găsească altă explicaţie. Însă căutarea era zadarnică. Nu exista 
niciuna. 

Asta nu era o coincidenţă nefericită. 

Era Sleizner. 

Ca o stafie în plină lumină, venea spre cafenea agale din partea opusă. 
Erau mai puţin de cinci metri între ei când şi-au încrucişat drumurile. 
Singura parte pozitivă era că privirea lui era îndreptată spre ceva din spatele 
eil. 

Atunci piesele au început să se aşeze la locul lor. Una după alta. Însă nu 
putea fi adevărat. Nu putea fi. Ca şi cum ar fi apărut brusc dovezi că 


pământul era plat, ea refuza să creadă. Nici măcar când, în cele din urmă, a 
îndrăznit să se oprească, să se răsucească, să-l vadă cum dă mâna cu 
Rønning şi se aşază în faţa lui. Nici măcar atunci n-a putut să creadă. 

„Dunja, mai eşti acolo?”, s-a auzit vocea lui Fareed după o vreme. „Ce se 
întâmplă?” 

— Sleizner e ceea ce se întâmplă, Fareed. Kim fucking Sleizner. 

„Dar, nu înţeleg. Ce are de-a face el cu...” 

— N-are rost să încerci să înţelegi. Deschide doar microfonul mobilului 
lui şi pune-l pe difuzor, ca să pot... 

„Dar, ca să înţeleg bine. Vorbeşti serios că Rønning şi...” 

— Fareed, fir-ar să fie, a şuierat ea. Fă doar ce ţi-am spus. 

„O fac deja. Numai că nu merge atât de repede. Cel puţin se pare că a 
pus telefonul pe...” 

Fareed a fost întrerupt de un zgomot puternic, urmat de un fond sonor la 
fel de distorsionat şi fragmentat, apoi s-au desluşit vocile. 

„Camilla Krystchoff?”, s-a auzit vocea unuia dintre ei, probabil Rønning. 
„Cu C, H şi dublu F?” 

„Exaktemento”, a răspuns Sleizner, pe când chelnerul turna cu zgomot 
apă minerală chiar lângă mobil. 

„Dă-mi doar codul ei numeric personal şi mă ocup eu de asta. Nicio 
problemă.” 

„Excelent”, a zis Sleizner şi a sorbit din apă. „ŞI, sunt sigur că înţelegi, 
asta e ceva ce noi, cel puţin deocamdată, trebuie să ţinem ascuns.” 

„Desigur. Câtă vreme nu e...” 

„Nu, nu, nu-ţi face griji. Nu-i nicio neregulă aici. Niciuna. Nu-i vorba 
decât s-o ajut. Nu vreau decât asta şi, aşa cum ştii şi tu, în acest moment ea 
nu-i o primejdie doar pentru sine, ci şi pentru întreaga... Da, înţelegi ce 
vreau să zic.” 

„Nu ştiu. Chiar nu, de fapt.” 

„Michael, ceea ce încerc eu să spun este că, dacă se aude de asta prea 
repede, o să se dezlănţuie tot iadul, şi singura care va avea de pierdut până 
la urmă va fi ea însăşi. Eşti cu mine?” 

„Da, înţeleg. Mai e ceva ce ar trebui să ştiu?” 

„Deocamdată, nu. Alte amănunte vor fi adăugate pe parcurs. Dar înainte 
de asta trebuie să ştiu dacă pot să am deplină încredere în tine.” 

„Sigur că poţi să ai încredere în mine.” 

„Da, spui asta şi e bine. Foarte bine.” Sleizner a tăcut o clipă, apoi a 


vorbit iar. „Ei bine, dacă nu mai e nimic altceva, propun să ne oprim aici.” 

„În ordine. De fapt, stai un pic, mai am ceva”, s-a auzit vocea lui 
Rønning. 

„Shoot? ”. 

„Poate că îți aminteşti că acum câteva luni am făcut o actualizare a 
setărilor de securitate din mobilul tău.” 

„Da, sigur. Trebuie să le actualizezi iar?” 

„Nu, nu-i nevoie. Însă, având în vedere cele întâmplate, şi dacă tot 
suntem aici, m-am gândit să fac doar un control ca să văd dacă totul e în 
ordine, aşa cum trebuie.” 

„Sigur, nicio problemă. Be my guest”. Uite-l.” 

S-a auzit cum mobilul este ridicat şi dat altcuiva. Apoi s-a auzit cum 
Sleizner bea, îşi mai toarnă în pahar apă minerală şi bea din nou. 

„Hopa!”, s-a auzit vocea lui Rønning după o vreme. „Când l-ai lăsat 
ultima oară nesupravegheat?” 

„Ce, ai găsit ceva?” 

„De fapt, multe. Uită-te un pic aici şi aici. Vezi?” 

„Fir-ar să fie... Ea e? Da? Asta e? Ea e?” 

„Se poate. Dar nu-i nicio problemă. Ar trebui să fie destul de simplu 
să...” 

Vocea lui Rønning s-a întrerupt, înlocuită de paraziți timp de câteva 
secunde, apoi a fost tăcere deplină. 

— Bun, e deja târziu, aşa că hai să-i dăm drumul, a zis Sleizner intrând 
în sala de şedinţe. Fără digresiuni lungi şi amănunte lipsite de importanţă, 
mergem cu toată viteza înainte şi eu sunt la cârmă. Întrebări? 

Heinesen avea o grămadă de întrebări, însă a tăcut şi a încuviinţat din cap 
la fel ca Hemmer şi Julie Bernstorff. Nu voia să se diferențieze de grup şi să 
rişte să se uite Sleizner chiorâş la el. 

— Bine, a zis Sleizner după o mică pauză. Avem de parcurs multe 
lucruri şi sfârşitul se apropie. 

A închis uşa şi a mers mai departe până la celălalt capăt al mesei ovale. 

— Aşa cum ştiţi, acum, în primele ore după dispariție, când urmele sunt 
încă proaspete, sunt şanse destul de mari să-l găsim pe Hesk. Însă curând 
curba se prăbuşeşte drept în pivniță, şi atunci va fi, practic, imposibil să 
aflăm ce s-a întâmplat. 

— Pot să spun ceva? 

Hemmer a ridicat o mână. 

— Nu. Nu, decât dacă este despre interogarea lui Jakob Sand. Acum 
vreau o scurtă relatare despre felul în care am înaintat, apoi trecem la cel 
mai important punct al şedinţei. 

Sleizner s-a întors spre Julie Bernstorff. 

— Da, nu-i mult de spus, a ridicat Julie din umeri. Ne-a urmat cuminte la 
secţie, unde a avut loc interogatoriul, aşa cum plănuiserăm. 

— Şi a răspuns de bunăvoie la toate întrebările tale? 

— Da, era foarte liniştit şi stăpânit şi nu părea deloc îngrijorat. 

— Nu, nu consideră că are ceva de ascuns. 

— Cum a explicat faptul că pielea lui era sub unghiile femeii? a întrebat 
Hemmer. 

— A recunoscut că a fost cu femeia sâmbătă, 28 iulie, adică în ziua 
morții ei, însă după-amiază, cu patru-cinci ore înainte de ceremonia de 
inițiere a lui Mogens Klinge de la opt seara. 

— Ce fel de ceremonie de inițiere? a zis Sleizner. 

— Nu ştim exact, însă, dacă ne gândim la faptul că femeia era 
prostituată, precum şi la SMS-urile de pe vechiul lui mobil Ericsson, ar 
putea fi vorba de un fel de club erotic. 

— Bine. Cu alte cuvinte, un adevărat pervers. Sleizner a clătinat din cap. 


Mda. Revenind la Jakob Sand. Ne poate ajuta s-o identificăm? 

— Nu, din păcate. A luat-o de la colţul dintre Istedgade şi Viktoriagade 
şi s-au dus la una dintre proprietățile lui de lângă Valby. Se pare că au fost 
destul de dezlănţuiţi, însă, aşa cum a subliniat el însuşi, el a fost cel căruia i- 
a dat sângele, nu ea. 

Hemmer a încuviinţat din cap. 

— Şi de ce n-a spus nimic până acum, la câteva zile după ce am apelat la 
public cu fotografule cu ea şi cicatricea ei ciudată? 

— Dacă e să-l credem, n-a urmărit rapoartele despre caz şi, prin urmare, 
n-a înţeles că este vorba despre aceeaşi femeie. 

— Ce a spus despre batista care a fost găsită în gâtul e1? 

— Că e frumoasă şi că are una la fel. 

— În paranteză fie spus, asta n-are nicio importanţă, pentru că a dispărut 
dintre probele noastre, a zis Sleizner. Presupun că n-ai avut de ales, a trebuit 
să-l laşi să plece. Dar tu ce părere ai după ce ai vorbit cu el? Crezi că el a 
fost? 

— Şi da, şi nu. Pe de o parte, era mult prea calm, dacă ne gândim cât de 
cunoscut este şi că, la urma urmei, acestea sunt suspiciuni grave. Era ca şi 
cum ar fi ştiut exact ce o să întreb şi ar fi avut răspunsurile pregătite. Pe de 
altă parte, trebuie să recunosc că răspunsurile lui erau atât logice, cât şi 
credibile. 

— All right*“. Sleizner a dat jos fotografia lui Jakob Sand de pe tablă şi 
a pus-o pe masă. Nu-l scăpăm cu totul din ochi, dar deocamdată îl lăsăm 
deoparte şi ne ocupăm de dispariția lui Hesk. 

— Scuze, dar numai pentru că îl lăsăm deoparte pe Sand nu trebuie să 
lăsăm deoparte întreaga anchetă, a zis Heinesen. 

— Cine a spus ceva de lăsarea deoparte a anchetei? Sleizner s-a uitat la 
el ca şi cum ar fi fost o pungă cu resturi de mâncare care stătuse prea mult 
timp afară, la soare. Eu, în orice caz, nu. 

— Mi s-a părut că ai spus că trebuie să ne ocupăm de dispariţia lui Hesk, 
a zis el şi s-a străduit să nu-şi ferească privirea. Şi nu voiam să spun decât 
că suntem destui ca să lucrăm în paralel la ambele cazuri. Mai sunt multe 
lucruri în afară de Sand de care ar trebui să ne ocupăm. 

— Sigur că sunt, a zis Sleizner. Întrebarea este doar dacă asta e mult mai 
important decât dispariția colegului nostru. Este vorba despre priorități, 
Morten. Stabilirea de priorități. Şi acum vreau să ne concentrăm toate 
forţele pe Hesk. Poţi să-ți scrii în memorii ce vrei tu să faci. 


— E ceva anume pe care crezi că ar trebui să insistăm acum? l-a întrebat 
Julie pe Heinessen. 

— Da, de exemplu acel colţ dintre Istedgade şi Viktoriagade. Dacă e 
adevărat că de acolo a luat-o Sand, există o şansă ca celelalte fete care 
obişnuiesc să stea acolo să ştie cine este ca şi să ne poată ajuta s-o 
identificăm. 

Julie a încuviinţat din cap şi s-a întors spre Sleizner, care a încuviinţat şi 
el. 

— Bine gândit, foarte bine, şi sigur că o să facem asta. Absolut. Dar nu 
acum, bine? Trebuie să mai aştepte o zi sau două. 

— De ce? a zis Heinesen. 

— Pentru că nu arde! E chiar atât de greu de priceput? şi-a mijit Sleizner 
ochii spre Heinesen. Pe de altă parte, ceea ce arde este dispariția colegului 
nostru. Cu fiecare secundă ce trece, situația se încinge tot mai tare. 

S-a adresat tuturor. 

— Jan Hesk poate că nu înseamnă pentru voi la fel de mult ca pentru 
mine. În regulă! Totuşi, o să vă rog să vă stabiliți corect prioritățile, aşa 
încât, printr-un efort comun, să putem afla ce i s-a întâmplat colegului 
nostru, în loc să sabotăm putinul timp pe care îl avem discutând o grămadă 
de probleme care pot foarte bine să aştepte. 

Julie şi Hemmer au încuviinţat din cap, iar Heinesen şi-a dat seama că e 
singurul lucru pe care îl poate face ca să nu se pomenească în război total cu 
Sleizner. 

— Bine. Atunci începem. Sleizner şi-a împreunat mâinile. Nu ştiu dacă 
vreunul dintre voi a auzit veştile, însă în această după-amiază a fost găsită 
maşina lui într-o parcare din Islands Brygge, chiar în față la Café Langebro. 

— Cine a găsit-o? a zis Julie. 

— Un paznic al parcării care scria o amendă. Dădusem în urmărire 
numărul de înmatriculare, aşa că i-a apărut pe ecran, sau aşa ceva. În orice 
caz, am explicat asta unei echipe de scafandri care deja e în plină cercetare 
a fundului apei de-a lungul cheiului. 

— Aşadar, vrei să spui că se poate să fi căzut în apă? a zis Hemmer. 

— Nu, nu vreau să spun nimic. Însă e destul să fi băut un pahar prea mult 
la acel local din Langebro şi apoi să se fi dus întâmplător un pic prea 
aproape de marginea cheiului. Sleizner a ridicat din umeri. Personal, nu-mi 
pot imagina ceva mai diferit de firea lui Hesk. Însă, din cât am înţeles, în 
ultimele zile era complet dezechilibrat. În plus, i-am promis soției lui, Lone, 


că n-o să las niciun ungher nescotocit, şi este o promisiune pe care am de 
gând s-o respect. 

Heinesen a urmat iarăşi exemplul celorlalți şi a încuviințat din cap, chiar 
dacă nu ştia ce să creadă. Frau atâtea întrebări, dar nu era timp să pună 
niciuna. Sleizner nu era acolo ca să scotocească prin vreun ungher. Era 
evident că o făcuse deja. În plus, fără să piardă o secundă. 

— Alo, apel de la Houston. Apel de la Houston pentru Morten. 

Heinesen s-a întors spre Sleizner, care s-a luminat la faţă. 

— Hei, ia te uită. Aici era. Pe unde umblai? 

Heinesen a încercat să spună ceva. 

— N-are importanţă, a continuat Sleizner. Chiar dacă păreai să te distrezi 
acolo mai bine ca aici. 

— Scuze, mă gândeam doar cum... 

— Nu-i nimic. Toţi avem nevoie din când în când să ne pierdem 
concentrarea şi să facem o pauză. A fost o zi lungă şi suntem toți obosiţi. 
Însă înainte să ne spunem noapte bună vreau să aud de la tine cum a fost în 
garajul acela subteran. Erau camere de supraveghere? 

Heinesen a încuviinţat din cap şi a pus stickul de memorie pe masă. 

— Mi-au dat asta. 

— Excelent. Hai să vedem dacă este acolo ceva interesant. Sleizner s-a 
întors spre Hemmer. Te ocupi tu de asta? 

— Vrei să zici, chiar acum? Hemmer a luat stickul şi l-a cercetat. Altfel, 
pot să mă uit eu la noapte şi până dimineaţă să selectez porțiunile 
interesante, ca în loc de asta să putem folosi acum timpul pentru... 

— De ce să aşteptăm? i-a zis flăcăul copilei... Sleizner l-a întrerupt 
râzând, apoi, fără vreun avertisment, a bătut cu pumnul în masă. Ce mama 
dracului e cu voi? Dacă nu staţi şi dormiţi pe voi, vreţi să aşteptăm până 
mâine. E vorba despre colegul vostru, nu de vreun afurisit de nobody” pe 
care nici măcar nu-l putem identifica. E vorba de ore şi minute, dacă e să 
avem vreo şansă. Nu de zile. 

— Sorry, n-a fost decât o sugestie. 

Hemmer a introdus stickul în laptopul său şi a conectat proiectorul care, 
după alte câteva comenzi, a început să arate imagini de la patru camere de 
supraveghere din garaj pe ecranul pe care Sleizner îl derulase. 

Imaginea era împărțită în patru părți egale şi arăta câte un unghi din 
garaj. Evident, camerele erau prevăzute cu senzori de mişcare, când o 
maşină sau un om trecea printr-una sau mai multe dintre cele patru imagini. 


Sus, în colțul din stânga, era ceasul care arăta 15:00, 05-08-12. 

— La ora trei după-amiaza poate că e un pic cam devreme, a zis 
Sleizner, în timp ce un Volvo bordo venea în jos pe rampă. Când aţi 
terminat şedinţa aseară? 

Heinesen şi ceilalți s-au uitat unul la altul. 

— Pe la opt, opt şi jumătate, cred, a zis Julie. 

— Bine, sari la ora opt. Aşa cum ziceam, n-avem la dispoziție toată 
seara. 

Hemmer a încuviinţat din cap şi a dat înainte până ce indicatorul din 
colţul stâng a arătat 79:55, 05-08-12. 

Un Lexus argintiu a intrat în garaj şi a oprit pe un loc liber, apoi o femeie 
cu părul blond prins în coc, pantaloni de piele şi tocuri înalte a ieşit din 
maşină şi a dispărut din cadru. După aceea nu s-a mai întâmplat nimic şi 
camera trebuie să se fi închis, pentru că următorul clip avea ora 20:48, 05- 
08-12, când un Peugeot albastru a coborât pe rampă. 

— Corectaţi-mă dacă greşesc, a zis Sleizner, pe când maşina dădea de 
câteva ori înainte şi înapoi până să parcheze. Dar ăsta nu-i rabla de Peugeot 
al lui Jan? 

Heinesen a încuviinţat. Sigur că era maşina lui Hesk şi sigur că era Hesk 
cel care, curând după aceea, a trecut prin fața camerelor de supraveghere, 
uitându-se la maşinile parcate. 

Sleizner a clătinat din cap. 

— E cu totul de neînțeles de ce nu-şi ia ceva mai ca lumea. La salariul pe 
care îl are acum ar putea fără probleme să-şi ia în leasing un Ferrari. 

Prin urmare, Hesk se dusese acolo din proprie inițiativă. Exact aşa cum 
sugerase Sleizner, în drum spre casă trebuie să-i fi venit o idee şi a hotărât 
să vadă dacă e acolo maşina lui Jakob Sand, sau a lui Sleizner, ceea ce a fost 
evident când pătratul din dreapta, jos, l-a arătat pe Hesk la vreo douăzeci de 
metri de cameră, cum stătea lângă un automobil sport roşu strălucitor şi 
apoi a dispărut între el şi un stâlp de beton. 

Următorul clip a fost după câteva minute, când Hesk s-a ițit din spatele 
stâlpului cu mobilul la ureche. Gura i se mişca, spunea ceva, apoi a pus 
mobilul în buzunarul hainei şi a pornit drept spre camera de supraveghere. 

— Torben, poţi să verifici cu cine vorbea? 

Heinesen s-a întors spre Hemmer, care încuviinţa din cap. 

— Bună idee, Morten, a zis Sleizner şi a făcut semn cu degetele mari 
ridicate. 


Nu se vedea pe ce anume îi căzuseră ochii lui Hesk. Dar era acolo ceva, 
ceva care l-a făcut să-şi bage mâna dreaptă în haină, ca şi cum ar fi fost pe 
cale să-şi scoată pistolul. Însă trebuie să se fi răzgândit şi şi-a scos în 
schimb legitimaţia de poliție. 

Era cineva cu care se confruntase? Cineva din afara cadrului. Da, acum 
vedea. O a treia persoană care era acoperită de Hesk şi nu putea fi văzută 
decât umbra care i-a apărut pe podeaua de ciment. Aici a luat-o totul razna? 

— Mă înşală vederea, sau este cineva chiar în spatele lui? a zis Hemmer. 

— Este? Unde? 

Sleizner a făcut un pas spre ecran. 

— Acolo, a arătat Hemmer cu degetul. Nu vezi umbra de pe podea? 

Înainte ca Sleizner să aibă timp să răspundă, umbra s-a repezit la Hesk, 
care a căzut pe brânci cu un bărbat peste el. Un bărbat care, după ce s-a 
ridicat, s-a văzut că e femele. 

— Dar, ce naiba? 

Sleizner s-a întors spre ceilalți în acelaşi moment în care Hesk s-a ridicat 
cu greu în picioare şi iarăşi a blocat imaginea femeii. 

— Aţi văzut cine este? Da? Aţi văzut? 

Însă n-au văzut decât când Hesk s-a prăbuşit din nou, de această dată, 
leşinat şi cu pistolul în mână. 

— E Dunja Hougaard, a continuat Sleizner, în vreme ce Dunja s-a 
aplecat peste Hesk, i-a smuls pistolul, l-a înşfăcat de amândouă mâinile şi l- 
a târât pe podeaua de ciment afară din cadru. 

— Pe toți dracii, ea e cea care l-a luat. 

Heinesen amuţise. Dunja Hougaard. Chiar s-a întâmplat asta? 

Faptul că Sleizner o ura mai mult ca orice pe lume nu-i scăpase nimănui, 
iar când a dat-o în urmărire generală cei mai mulți au căzut de acord că îşi 
dusese răzbunarea personală cu un pas prea departe. Dar se pare că n-o 
făcuse. În schimb, acum părea că a fost cu un pas înaintea celorlalți. 

— Putem să mai vedem asta o dată? a zis el în cele din urmă, şi când 
imaginile s-au derulat din nou, a văzut că ea era, într-adevăr, cea care cu o 
singură lovitură de cot l-a făcut pe Hesk să-şi piardă cunoştinţa şi apoi l-a 
târât pe podea. 

În clipul următor, după o oră şi jumătate, se vedeau doi bărbaţi în costum 
de camuflaj cărând ceva care nu putea fi altceva decât un corp omenesc 
înfăşurat cu totul în saci de gunoi negri şi bandă adezivă solidă. 

— Dar ia staţi un pic. Julie s-a întors spre ceilalți. Dunja asta, care toți 


păreți să ştiţi cine este, ce are de-a face cu ancheta noastră? 

— Bună întrebare. Sleizner s-a întors spre ea. Foarte bună întrebare. A 
lucrat în acest departament acum câțiva ani, şi cei care mă cunoaşteţi ştiţi că 
nu mi-a plăcut niciodată de ea. Lista greşelilor şi ilegalităţilor pure pe care 
le-a săvârşit ar fi mai lungă decât o rolă de hârtie igienică. Nu-i de mirare că 
este periculoasă şi poate reprezenta o ameninţare. Este exact motivul pentru 
care este dată în urmărire. Însă trebuie să spun că asta le pune capac la 
toate. 

— ŞI ce are de-a face cu Hesk? a zis Hemmer. 

— ŞI asta e o întrebare bună. 

Sleizner şi-a desfăcut braţele, în vreme ce Peugeot-ul albastru al lui Hesk 
din partea stângă, sus, a imaginii mergea cu spatele spre intrare şi dispărea 
în sus pe rampă. 

— Nu ştiu decât că au avut nişte neînțelegeri când ea era nouă aici şi 
lucrau împreună la vreo anchetă. Şi apoi, Jan mi-a fost întotdeauna fidel, şi 
e limpede că asta poate să irite o făptură ca... A fost întrerupt de propriul 
telefon. Da, sunt Kim Sleizner... Da... Bine... 

A scos un oftat lung şi adânc şi a început să-şi maseze fruntea cu mâna 
liberă. 

— Nu, n-are rost. Cel mai bine e să terminăm şi să închidem cazul... 
Salut. 

A încheiat convorbirea, a lăsat din mână telefonul, a înghițit în sec, şi-a 
şters pe rând ochii, apoi s-a răsucit spre ceilalți. 

— l-a fost găsit cadavrul. 

Adresa de acasă a lui Flemming Friis, şeful închisorii din Helsingør, s-a 
dovedit a fi la numai câteva clicuri pe ecranul mobilului în timpul 
traversării cu feribotul până în ţara vecină. Koldingvej, numărul 6, puţin 
mai la sud de Helsingør, o casă din cărămidă, netencuită, care îi amintea de 
cea în care locuise bunica sa înainte să fie mutată, împotriva voinţei ei, într- 
un cămin de bătrâni, unde într-o jumătate de an s-a veştejit şi s-a stins. 

Fabian îl întâlnise deja de două ori. Dar în niciuna dintre dăți n-a simţit 
că i-a răspuns sincer în privinţa amănuntelor legate de sinuciderea lui 
Theodor. Nu s-a ales decât cu ocolişuri şi plăsmuiri trase de păr. 

Prin urmare, nu s-a dus la el la serviciu, la închisoare, ci la el acasă, 
seara. Asta nu era ceva legat de muncă, ci particular. De aceea îşi lăsase 
acasă arma de serviciu. 

A parcat pe stradă, chiar în fața casei. Nu s-a gândit să facă o 
recunoaştere a zonei rezidențiale liniştite şi să-şi parcheze maşina într-un 
loc ferit. Nu el era cel care avea ceva de ascuns. 

Apoi a deschis torpedoul, a scos bocceluţa cu pistolul cu care venise 
odată acasă Theodor şi a desfăcut-o, a umplut încărcătorul cu gloanțe, l-a 
împins în locaş, a pus pistolul cu seria pilită în tocul de la umăr şi a ieşit din 
maşină. 

La fel ca la mulți vecini, casa lui Friis era înconjurată de un gard înalt de 
doi metri năpădit de verdeață care împiedica vederea. E adevărat că existau 
o poartă de garaj încuiată şi o uşă cu interfon, dar el a preferat să se cațăre 
pe gard şi să sară pe partea cealaltă. Doar nu venea într-o vizită, mai 
degrabă într-o recunoaştere. 

Evident, grădinăritul nu era cea mai importantă activitate a lui Friis în 
timpul liber. Sigur, peluza era tunsă, dar era atât de înnegrită şi uscată, încât 
o rază de soare prin lentila unor ochelari ar fi putut cu uşurinţă să-i dea foc. 
Ici şi colo erau tufe bătrâne care renunțaseră la orice încercare de a rodi, iar 
în mijlocul terenului, lângă nişte mobilier de grădină, era un uscător plin cu 
lenjerie de corp. Judecând după obiecte, familia lui Friis era alcătuiră din el, 
soția lui şi doi copii, o fiică spre sfârşitul adolescenţei şi un fiu de vreo zece 
ani. 

În colţul din dreapta erau un leagăn şi o ladă cu nisip pe care natura era 
pe cale să şi le ia înapoi. La câţiva metri mai încolo era o trambulină, pe 


marginea căreia stătea fiul şi se uita la el. Fabian a ridicat o mână şi a 
fluturat-o, zâmbind. Ca şi cum ar fi fost cu totul firesc ca un bărbat complet 
străin să vină peste gard. 

— Cine eşti? a strigat puştiul în daneză şi s-a ridicat de pe trambulină. 

— Mă chemă Fabian, a răspuns el şi a continuat să-și fluture mâna. 
Fabian Risk. 

Însă puştiul n-a fluturat şi el mâna. În schimb, s-a uitat de la casă la el şi 
înapoi, într-o tăcere lungă. 

— Am văzut ce ai făcut, şi nu trebuia s-o faci. 

— Nu, ai dreptate, a zis Fabian şi a pornit spre trambulină. Dar uneori tot 
o faci. Nu-i aşa? Tu n-ai făcut asta niciodată? Ceva ce n-ar fi trebuit? 

Puştiul a clătinat din cap. 

— Sigur? Vreau să zic, uneori poate că n-ai de ales. 

— Întotdeauna ai de ales. Cel puţin, asta spune tata. 

Fabian a încuviinţat. 

— Exact asta îi spuneam şi eu fiului meu. 

— Ai un fiu? Câţi ani are? E la fel de mare ca mine? 

Fabian a râs şi a încuviinţat din cap. 

— Şaisprezece. La primăvară ar fi împlinit șaptesprezece. 

Puştiul s-a uitat la el, plin de întrebări. Însă n-a pus niciuna dintre ele, ci 
s-a dus înapoi şi s-a aşezat pe marginea trambulinei. 

— Mama mea e tot din Suedia. 

— Fi, vezi? Şi acum vorbeşti bine şi daneza, şi suedeza. Impresionant. 

— N-am locuit niciodată în Suedia, însă bunica şi bunicul trăiesc acolo. 
Şi unchiul, şi verii mei. Însă azi am luat o îngheţată din congelator fără să 
cer voie. Băiatul s-a întors spre Fabian şi l-a privit în ochi. Tocmai am făcut 
asta, cu toate că nu-i voie. Dar n-am spus nimănui. 

— Promit să nu te pârăsc, dacă tu promiţi să nu spui ce am făcut eu 
adineauri. 

Altă tăcere. 

— Eşti unul dintre cei cumsecade sau unul dintre cei pe care tata în 
închide? 

— Toată viața am încercat să fac ce trebuie şi să fiu unul dintre cei 
cumsecade, dar n-am prea reuşit, iar acum... Fabian a ridicat din umeri. 
Acum, sincer, nu mai ştiu. 

— Păi, pari destul de cumsecade. Dacă vrei, vorbesc eu cu tata să nu te 
închidă. 


— Drăguţ din partea ta, însă... 

— Hei! s-a auzit un strigăt din casă. 

Fabian s-a întors şi l-a văzut pe Flemming Friis cu pieptul gol la fereastra 
deschisă. 

— Ce naiba cauţi aici? a continuat el. Pleacă! E o proprietate privată! 

— ÎI cheamă Fabian Risk şi e din Suedia, a strigat băiatul. 

Cu toate că erau mai mult de zece metri între ei, Fabian a văzut cum faţa 
lui Friis încremeneşte. 

— Anton! Vino în casă imediat! 

— De ce? 

— Fiindcă aşa zic eu! Vino acum, şi gata! 

— Dar nu vreau. 

— Anton! Ascultă-l pe tata şi fă ce-ţi spune, a strigat mama, care stătea 
la fereastra de alături şi îi făcea semn cu mâna să se grăbească. 

— Poate că-i mai bine să faci ce ți se spune. Fabian i-a ciufulit băiatului 
părul. Ca să pot vorbi un pic cu tatăl tău. 

Puştiul a oftat şi l-a lăsat să-l dea jos de pe trambulină. 

— Dar jură că nu spui de înghețată. Jură. 

— Jur. 

Şi-au strâns mâinile, apoi puştiul a pornit peste peluză şi a dispărut în 
casă. Curând după aceea a venit spre el Flemming Friis cu paşi hotărâți, 
trăgându-şi în jos puloverul peste burtă. 

— Nu ştiu ce ai de gând, a zis şi a arătat cu degetul spre el. Însă dacă nu 
pleci de pe proprietatea mea pe unde ai intrat, va trebui să sun la poliție. 

— Ce băiat drăguţ ai! a zis Fabian fără să facă cea mai mică încercare să 
plece. De fapt, foarte drăguţ. 

— Trebuie să pleci. Mă auzi? Pleacă! 

— Trebuie să fie plăcut să vii acasă la o familie din care nu lipseşte 
nimeni. Pentru binele tău, sper că ai timp să te bucuri de asta. Nu ştii 
niciodată cât ţine. 

— Bine, acum sun la poliție, ca să vină să te ia. 

Friis şi-a scos mobilul şi l-a deschis. 

— Am o propunere. Ce-ar fi să lăsăm deoparte telefoanele mobile? Din 
doi paşi, Fabian a ajuns la el, a smuls telefonul din mâna lui Friis şi l-a 
aruncat în iarbă. Oricum, astea nu fac decât să emită o grămadă de radiaţii 
cancerigene. 

Pumnul încleştat l-a izbit în faţă cu toată puterea. Însă nu putea să simtă 


nimic. Doar a auzit cum s-a rupt ceva şi a început să-i sângereze nasul. 

— Trebuie să pleci de aici, tâmpitul dracului! a răcnit Friis şi şi-a scos 
pistolul cu mâna tremurând. Şi o să trag. Asta pot să-ți spun. Trag, dacă nu 
pleci acum. 

— Atunci suntem doi. Fabian şi-a scos pistolul, i-a tras piedica şi l-a 
îndreptat spre Friis. Întrebarea este doar cine are mai mult de pierdut? Tu 
sau eu? 

Din aceeaşi mişcare a prins cu mâna stângă ţeava pistolului lui Friis şi l-a 
tras într-o parte şi i-a izbit picioarele în cealaltă direcție. 

Totul s-a petrecut atât de repede, încât Friis n-a apucat să reacționeze 
înainte să se pomenească pe spate în iarbă, cu Fabian călare pe el şi 
amândouă pistoalele apăsate pe tâmple. 

— Mie nu mi-a mai rămas nimic din familie, a continuat Fabian, în 
vreme ce picături de un roşu-închis îi cădeau din nas pe faţa lui Friis. Ai 
reuşit deja să-mi iei fiul. Restul familiei m-a părăsit astăzi. Aşa că, fără să 
ştiu prea multe despre viaţa ta, bănuiesc că tu eşti cel care are cel mai mult 
de pierdut. De fapt, foarte mult, după puţinul pe care l-am văzut. 

— Ce vrei? Friis tremura tot, gata să facă o criză de nervi. Ce mama 
dracului vrei? 

— Vreau să plec de aici, a zis Fabian, pe când sângele din nas picura 
peste faţa de sub el. Nu-mi doresc nimic mai mult decât să te las în pace pe 
tine, pe soția ta, pe fiica ta şi, mai ales, pe fiul tău drăguţ. Dar ca să pot să 
mă ridic şi să sar peste gardul ăla trebuie să aud de la tine ce s-a întâmplat 
în realitate cu fiul meu. De ce a fost expus în repetate rânduri la atacuri 
grave în închisoarea ta. De ce era izolat într-o debara în care avea la 
dispoziţie tot ce-i trebuia când n-a mai putut să rabde. 

— Ți-am spus asta. Ți-am spus că el... 

Fabian l-a lovit cu pistolul. O lovitură cu patul peste faţă, atât de tare, că 
a țâşnit sângele din rana deschisă de sub un ochi. 

— Acum sângerăm amândoi. Depinde de tine ca asta să înceteze. 

— Nu ştiu, la dracu’. Nu pot spune mai mult decât am spus deja... 

Următoarea lovitură a fost în acelaşi loc şi în aceeaşi rană, care acum era 
atât de adâncă, încât avea să-i rămână o urmă permanentă. 

— Nu, se pare că nu. Fabian l-a privit atent pe Friis, care se lupta cu 
durerea. Și atunci avem, incontestabil, o mică dilemă. Tu nu-mi poți spune 
mai mult decât ai spus deja, iar eu nu pot pleca până nu găsesc răspunsuri. 
Aşadar, întrebarea este: cum facem? Există un mic zvon pe care am toate 


motivele să-l cred. Un zvon care spune că brutalizarea fiului meu s-a 
întâmplat din ordinul cuiva din vârful ierarhiei. Adică al tău. 

— Nu. Friis a clătinat din cap. Nu, nu-i adevărat. 

— Acum aş avea mare, mare grijă dacă aş fi în locul tău. 

Cu ajutorul unei mâini şi al ţevii pistolului, Fabian l-a silit pe Friis să 
deschidă gura, în ciuda împotrivirii şi protestelor. 

— Vezi tu, am trecut deja peste atâtea limite. Limite de care, cu doar 
câteva zile înainte, n-aş fi crezut că pot trece. Apoi i-a înfipt ţeava pistolului 
în gură cât de adânc a putut. Aşa că, spre binele tău, nu mă sili să mai trec 
peste una. 

Friis a încercat să spună ceva, însă nu se putea desluşi ce. Probabil noi 
scuze şi ocolişuri. Plăsmuiri care l-ar fi făcut să apese pe trăgaci dacă le-ar 
fi auzit. 

Ajunsese la capătul drumului. Acum opțiunile erau atât de puţine, că era 
ori, ori. Să continue sau să pună capăt. În acelaşi timp, ispita uneia dintre 
ele nu fusese niciodată mai puternică. Ca şi cum n-ar fi depins cu adevărat 
de el. Ca şi cum ar fi gravitat întotdeauna spre ca. Exact aşa cum a ştiut 
întotdeauna Matilda. Spre o ultimă decizie. Ca şi cum totul era predestinat. 

Şi-a lăsat privirea în jos şi a scos ţeava pistolului din gura lui Friis, care, 
transpirat şi plin de sânge, a tuşit şi a început să vorbească. 

— N-am fost eu, Fabian. Trebuie să mă crezi. N-am fost eu, a zis el 
printre gâfâieli, în vreme ce Fabian se ridica în picioare. Am urmat doar 
ordinele de la Copenhaga. Înţelegi? De la Kim. Ştii cine este? Kim Sleizner. 


44 


Duba era parcată la doar câțiva metri de vechiul siloz convertit în vârful 
căruia locuia Sleizner. Nu era ascunsă, ci stătea în mijlocul unei piste pentru 
biciclete din Islands Brygge. O pistă pentru biciclete în continuarea lui 
Bryggebron, podul care traversa apa spre Vesterbro şi, ca atare, era foarte 
circulat. 

Ea propusese să ocupe unul dintre locurile libere de pe strada din spatele 
silozului, ca să nu fie la vederea tuturor trecătorilor. Însă Fareed insistase şi 
spusese că exact aici era varianta cea mai bună. Etajul lui Sleizner dădea 
spre apă şi, dacă voiau să se conecteze la camerele de supraveghere după ce 
el intra în apartament, nu trebuia să aibă între ei întreaga clădire. 

Cel puţin, acolo era o gură de canal pe care puteau s-o deschidă şi s-o 
blocheze cu conuri de trafic şi lumini de avertizare şi, ca să-şi 
îmbunătăţească acoperirea, au lăsat să atârne în canal nişte cabluri. Acum 
Dunja nu mai putea decât să spere că pregătirile lor din apartamentul lui 
Sleizner nu aveau să dureze prea mult. 

Pe de altă parte, sperase prea mult în ceea ce-l privea pe Michael 
Rønning. Colaborarea lui cu Sleizner era în continuare un şoc atât de mare, 
încât întrebarea era dacă îşi va reveni vreodată din el. Faptul că o făcuse, cu 
siguranță, având cele mai bune intenții, convins că e spre binele ei, nu 
schimba faptul că era cea mai mare trădare pe care o suferise vreodată. 

Asta, împreună cu incendiul şi uciderea lui Qiang, schimbase totul. Dacă 
fusese un plan cu un set de reguli, acum nu mai era. De aceea, n-avea să 
mai stea în umbră şi să încerce de la distanţă să adune destule dovezi care să 
ducă la prăbuşirea lui Sleizner. De acum înainte nu mai voia să respecte cât 
mai mult posibil legea şi să meargă pe drumul cel drept. 

În schimb, aveau acum un plan care putea să-l facă să mărturisească 
imediat. Un plan care era pe cât de simplu şi eficient, pe atât de interzis. 

„Bun, sunt în hol”, s-a auzit vocea lui Fareed în difuzor, şi pe ecranul 
care arăta imagini de pe camera lui din față s-a văzut cum pune şperaclul la 
loc în etui şi intră în clădire. 

— Ia liftul, a zis ea. Sunt mai puţine riscuri să te întâlneşti cu cineva. 

„Dar atunci o să pierzi contactul cu mine până ajung sus.” 

— Atunci să sperăm că nu suntem prea departe unul de altul după ce 
ajungi sus. 


Pe un ecran l-a văzut pe Fareed mergând mai departe şi intrând în lift. Pe 
celălalt se vedea ce e în spatele lui. Dar în clipa în care s-au închis uşile 
liftului, imaginea a început să se întrerupă şi să încremenească, iar în cele 
din urmă a dispărut cu totul. 

În acelaşi timp, a sunat alarma pusă la ora nouă, şi s-a grăbit să intre pe 
site-ul poliției, unde a dat clic pe linkul la conferința de presă transmisă în 
direct pe care o anunţase Sleizner. Nimeni nu ştia despre ce este vorba, şi în 
presă au fost tot felul de speculații, de la ceva crucial din ancheta aflată în 
lucru până la anunţul că îşi dă demisia. 

Ei nu-i păsa prea mult. Singurul lucru care conta era ca el să nu fie acasă. 
Astfel încât ei să-şi poată termina în linişte pregătirile. Din acest motiv, nu 
era deloc bine că la masa din faţa tuturor camerelor de luat vederi şi 
microfoanelor nu era încă nimeni, în ciuda faptului că era trecut de ora 
nouă. 

Sigur că nu era nimic neobişnuit ca o conferinţă de presă să înceapă după 
ora stabilită, cel puţin când era vorba de Sleizner. Îi plăcea să-i lase pe 
ceilalți să-l aştepte. Însă de această dată era îngrijorător. Era spectacolul în 
realitate o capcană ca să-i atragă în ambuscadă? 

Imaginile de la camerele lui Fareed au revenit şi au arătat că el ieşise din 
lift şi se îndrepta spre o uşă de apartament pe care scria K. Sleizner. 

— AUZI, a zis ea şi şi-a potrivit mai bine căştile. Mă gândeam dacă n-ar 
trebui să aşteptăm. 

„De ce?”, a întrebat Fareed. „Acum avem ocazia.” 

— Chestia e că încă n-a început conferința de presă. La masă nu-i 
nimeni, şi dacă totul nu-i decât... 

„Bun, m-am prins”, i-a tăiat vorba Fareed, şi pe ecrane s-a văzut cum se 
uită în jur după un loc în care să se adăpostească. 

— Cred că ar fi cel mai bine să te întorci aici, a zis ea fără să scape din 
ochi ecranul pe care se vedea masa goală. Cât de repede posibil, înainte 
să... Dar, stai, acum chiar se întâmplă ceva, s-a întrerupt ea. Da, acum vine, 
în sfârşit. 

Niciodată nu fusese atât de bucuroasă să-l vadă pe Sleizner. 

— E în ordine. Continuă. 

Pe ecranul de televizor, Sleizner s-a aşezat la masă, şi-a umplut un pahar 
cu apă şi a luat câteva înghiţituri. În acelaşi timp, pe ecranele de alături, 
Fareed se întorsese la uşa apartamentului, examinând din nou încuietoarea 
cu cifru. 


Deşi era pe scenă şi toți se uitau la el, Sleizner părea neobişnuit de 
reținut. 

„O să încep prin a vă ura tuturor bun-venit la această conferință de presă 
la oră târzie. De asemenea, profit de ocazie ca să vă cer iertare că a trebuit 
să aşteptaţi.” 

A tăcut şi a mai luat o înghițitură de apă. 

Dunja nu pricepea nimic. Probabil nu se mai întâmplase niciodată ca 
Sleizner să-şi ceară iertare. 

„Aşa cum unii dintre voi ştiu, mă numesc Kim Sleizner”, a continuat el. 
„Eu conduc Departamentul Omucideri din Copenhaga, şi azi-dimineaţă mi- 
a fost adus la cunoştinţă faptul că unul dintre colegii mei, pe nume Jan 
Hesk, lipseşte de aseară.” A tăcut şi a înghițit în sec de câteva ori înainte să 
continue. „După o căutare intensă, în această după-amiază am primit 
mesajul de care mă temeam.” A mai făcut o pauză şi a băut restul de apă. 
„Astăzi, la ora două douăzeci şi cinci, echipa de scafandri a găsit cadavrul 
lui Jan Hesk pe fundul apei, la est de Islands Brygge.” 

Jan Hesk era mort. Dunja a rămas cu ochii în gol, clătinând din cap. 
Hesk, care întotdeauna fusese în Departamentul Omucideri şi care avea să 
fie acolo întotdeauna, ca o lege a firii. Nu se înţeleseseră prea bine pe când 
lucrau împreună. Ei i se părea că el e demodat şi mocăit, iar el a fost iritat 
când ea, tânără şi fără experienţă, a venit tropăind şi l-a călcat pe bătături. Şi 
totuşi, întotdeauna a fost acolo când a avut nevoie de el. 

— Jan Hesk e mort, i-a spus lui Fareed, care demonta încuietoarea cu 
cifru. Despre asta-i vorba în conferinţa de presă. 

„Mort? Dar...? Cum? L-am văzut amândoi aseară, când...” 

— Ştiu. Însă l-au găsit azi după-amiază în dreptul lui Islands Brygge. 

„Jan Hesk nu mi-a fost doar unul dintre cei mai competenţi colegi”, a 
continuat Sleizner cu glasul întretăiat. „Mi-a fost şi unul dintre cei mai 
apropiaţi prieteni. De aceea mă doare şi mai mult, dacă e posibil, să spun că 
autopsia a arătat că nu este un accident, ci Jan Hesk a fost ucis.” 

Ea nu-l mai văzuse de câţiva ani, apoi s-au ciocnit unul de altul cu numai 
câteva ore înainte de moartea lui. Înainte să fie ucis. Era asta o coincidenţă, 
sau doar altă mutare a bărbatului de la masă? 

Întrebarea a rămas fără răspuns când a văzut pe unul dintre cele patru 
ecrane care țineau sub supraveghere spațiul din jurul dubei cum un paznic 
de parcare se apropie de conurile din jurul gurii de canal. Era exact lucrul 
de care se temuse, dar nu putea să facă nimic. Dacă voia să-i amendeze, ei 


bine, s-o facă. În acest moment era cea mai mică dintre grijile lor. 

„Uciderea unui polițist este, vă daţi seama, un lucru pe care îl luăm cum 
nu se poate mai în serios, şi de aceea ancheta e în plină desfăşurare”, s-a 
auzit mai departe glasul lui Sleizner. 

„Bun, sunt înăuntru”, a zis Fareed în acelaşi moment în care ca a văzut 
cum paznicul a trecut de conuri şi a luminat cu lanterna gura de canal, apoi 
şi-a scos mobilul şi a fotografiat canalul descoperit, bariera şi duba. 

„ȘI cum e la tine?” 

— Vrei să zici în afară de faptul că cineva l-a ucis pe Hesk şi că afară stă 
un paznic de parcare zelos şi face poze? 

„Ce poze?” 

— Cu canalul, şi maşina, şi... 

„Trebuie să ieşi şi să vorbeşti cu el.” 

— Despre ce? Nu-s multe de... 

„Găseşte o explicaţie, orice o fi, câtă vreme o ia de bună.” 

— Bine. 

S-a ridicat în picioare şi a ieşit pe uşile din spate. 

— Nu vă supăraţi, a zis mergând spre paznic, care s-a întors spre ea. E 
vreo problemă? 

— Nu puteţi sta aici. E în mijlocul pistei pentru biciclete. 

— Suntem perfect conştienţi de asta, însă trebuie să instalăm cablurile. 

— Care cabluri? Nu scrie nimic în sistemul nostru. 

— Nu? 

— Nu, aşa că trebuie să vă rog să vă strângeți lucrurile şi să lăsați cât 
mai repede posibil locul liber. 

— Din păcate, nu se poate. După cum vezi, suntem în plin lucru şi nu 
putem să ne mutăm până ce... 

— Asta-i problema voastră. Nu a mea, a întrerupt-o paznicul. Aveţi la 
dispoziţie cinci minute. După aceea trebuie să fac raport. 

— Dar ia stai un pic. Cum poate să fie problema noastră dacă nu poţi să 
vezi lucrarea în sistemul vostru? Înţeleg că e greu pentru tine, dar, sincer, nu 
înţeleg ce am eu de-a face cu asta. 

— Trebuie să vă strângeţi lucrurile şi să mutaţi maşina, pentru că nu 
aveți un permis să... 

— Cine a zis că n-avem permis, doar pentru că nu apare pe ecranul tău? 
Ce ştiu eu? a ridicat ea din umeri. Probabil ați instalat un nou sistem de IT 
sau aşa ceva. 


— Da, ce-i drept, dar de obicei nu sunt astfel de greşeli. Aproape 
întotdeauna este vorba despre poziţie şi timpul de pe tichet care nu... 

— Ascultă, îmi pare rău, a zis Dunja desfăcându-şi braţele. Dar n-am 
timp pentru asta. Trebuie să instalăm nişte cabluri cu fibră optică şi am 
primit aprobarea pentru asta încă de azi-dimineață. Dacă apare sau nu pe 
ecranul tău, asta trebuie s-o discuţi cu IT-iştii voştri. Şi acum trebuie să te 
rog să ieşi din zona cu barieră. Astea sunt regulile de siguranță. Altfel, o să 
trebuiască să fac cu un raport. 

Paznicul s-a tras înapoi până de cealaltă parte a conurilor şi a rămas 
acolo, cu privirea plimbându-i-se între minicomputerul din mână, dubă şi 
canalul deschis, până ce, în cele din urmă, şi-a continuat drumul. 

Dunja s-a întors în maşină, a închis uşile şi s-a aşezat să raporteze că 
problema a fost rezolvată. Însă priveliştea de care a dat a făcut-o să 
încremenească, cu ochii la unul dintre ecrane, pe care, ca într-o oglindă, s-a 
văzut pe ca însăşi. Peste câteva secunde şi-a revenit şi a dat sonorul mai 
tare. 

„Dunja Hougaard a lucrat aici, în departamentul meu”, s-a auzit vocea 
lui Sleizner când a revenit în imagine. „De pe atunci avusese câteva ciocniri 
cu Jan Hesk, şi după doi ani, după ce, printre altele, mi-a falsificat 
semnătura, n-am avut încotro şi am concediat-o.” 

„Hei? Dunja, eşti acolo?”, s-a auzit vocea lui Fareed, care părea să 
cerceteze apartamentul luxos. 

— Da, sunt aici, Fareed. Însă Sleizner... mă acuză pe mine. 

„Pe atunci nu ştiam că, după numai câţiva ani, va trebui să o dau în 
căutare națională, ceea ce am făcut chiar acum două zile”, a continuat 
Sleizner. „Şi acum, asta.” 

A tăcut şi a clătinat din cap. 

„Dunja, uite ce avem aici.” 

Fareed se afla într-o încăpere fără ferestre, în fața unui aparat complex 
pentru exerciţii fizice, cu cabluri, greutăți şi câteva manete de care să tragi. 

„Dar e prea mare înghesuială ca să încapă o cameră de filmare şi toate 
celelalte.” 

— Fareed, mă acuză că l-am omorât, a zis ea. Pricepi? Că eu sunt cea 
care... 

„Însă aici ar trebui să meargă. Nu-i aşa? Aici e chiar şi o hotă.” Fareed a 
ajuns într-o bucătărie cu o maşină de gătit mare sub o hotă la fel de mare. 
„Singurul lucru pe care trebuie să-l facem este să dăm într-o parte masa asta 


de sufragerie”, a continuat el. „Ce zici?” 

S-a răsucit spre masă, ca ea s-o poată vedea pe ecran. 

„Hei? Dunja? Vezi că sunt în bucătărie, da? Sau ai pierdut legătura cu 
camerele?” 

„ȘI de unde ştim că Dunja Hougaard e în spatele crimei?”, s-a auzit 
vocea unuia dintre reporteri. 

— Nu, te văd şi te aud, a zis Dunja în cască. Dar tu mă auzi? 

„Mulţumesc pentru întrebare”, a zis Sleizner. „Tocmai ajung la asta.” 

„Da, te aud clar”, a zis Fareed, care se apucase să dea deoparte scaunele 
din jurul mesei de sufragerie. „Cu mici întreruperi şi un pic de întârziere, 
dar nu-i problemă.” 

„Aceste secvenţe sunt de aseară, mai târziu”, a continuat Sleizner. „Sunt 
descărcate de pe o cameră de supraveghere dintr-un garaj subteran din 
centrul oraşului.” 

Nu era nici măcar o zi de când se întâmplase. Şi totuşi, reuşise să 
suprime episodul, ca şi cum nu s-ar fi întâmplat. Însă acum revenea totul. 
Acum, când vedea filmarea în care Hesk stătea cu spatele la camera de 
supraveghere, cu un pistol în mână. 

Pe fundal auzea zgomotul îndepărtat al unui elicopter. Nu-l auzise când 
stătea acolo jos, în garaj, chiar în spatele lui. Era concentrată cu totul să-l 
împiedice să intre direct în vizuina leului. Dar când a văzut acum cum s-a 
prăbuşit el după ce l-a lovit, aproape că nu-i venea să creadă că ea făcuse 
asta. 

Zgomotul elicopterului a continuat să se audă tot mai tare, cu toate că 
acum filmul se terminase şi Sleizner era înapoi în imagine, şi abia acum şi-a 
dat seama că sunetul nu venea din transmisia de la televizor. 

„Aşadar, o să punem camera aici şi aparatul multifuncțional acolo.” Pe 
ecran se vedea cum Fareed se uită în jur prin bucătărie, unde masa de 
sufragerie era acum împinsă într-un colţ. „Însă e prea greu ca să-l pot muta 
aici singur.” 

„Ne folosim acum toate resursele ca s-o prindem, şi suntem 
recunoscători pentru toate informaţiile pe care le putem obţine de la public.” 

— Fareed, trebuie să mă asculţi, a zis ea, şi s-a văzut în imagine cum 
smulge pistolul din mâna lui Hesk, şi-l îndeasă sub cureaua pantalonilor şi îi 
târăşte trupul pe podeaua de ciment. Ei au... 

„Însă cu ajutorul tău n-ar trebui să fie o problemă.” 

— Fareed, la dracu”, l-a întrerupt, pe când în imagine apărea duba lor. 


„Avem bănuieli serioase că folosesc această dubă cu numărul de 
înmatriculare DH 48 895. A fost deja comunicat tuturor patrulelor...” 

„Însă numai aşa se poate dacă vrem să aducem aparatul în...” 

— Vrei să-ți ţii gura şi să asculți? 

„Alo? Dunja, ai zis ceva?” 

Elicopterul se auzea acum atât de clar, că se putea deosebi fără probleme 
huruitul scos de elice de cel al motorului dubei. 

— Da, am zis. Ticălosul m-a dat în urmărire pentru uciderea lui Hesk, a 
zis ea, încercând să caute pe ecrane unde ateriza elicopterul. 

Însă nu l-a văzut pe camerele din faţă şi din spate, nici pe cele laterale. 

„Nu te aud bine! Încearcă să vorbeşti în cască.” 

— Asta şi fac! Însă e un elicopter care caută prin jur. 

„Da, acum îl aud şi eu. Poate continuă să caute prin apă.” 

— Nu, deja au un făptaş şi acela sunt eu! 

„Serlos?” 

— Da, ticălosul tocmai a fost într-o transmisiune în direct şi a arătat 
imagini din garaj în care se vede cum îl lovesc pe Hesk şi îl târăsc în 
maşină. Au dat publicității până şi numărul de înmatriculare al... 

„Bine, cobor. Strânge lucrurile, ca să plecăm.” 

Dunja s-a ridicat în picioare ca să se ducă la uşile din spate când a auzit o 
bufnitură atât de puternică, încât a făcut duba să se clatine. S-a întors spre 
ecrane, dar tot n-a putut să vadă nimic afară. A înţeles abia când s-a mai 
auzit o bufnitură şi acoperişul de metal s-a lăsat în jos. 

— EFi sunt deja aici. Cu privirea în tavan, s-a tras înapoi spre locul 
şoferului. Nu mai am timp să aştept. Ne vedem la locul de întâlnire. 

S-a aşezat la volan şi a băgat cheia în contact în clipa în care sirene 
îndepărtate s-au auzit peste huruitul elicei. 

Însă n-a avut timp s-o răsucească până ce bărbatul îmbrăcat în negru din 
echipa de intervenție a alunecat de pe acoperiş pe parbriz şi a aterizat lângă 
portiera şoferului. După câteva lovituri cu patul armei automate, a spart 
geamul lateral şi a deschis portiera. 

Dunja s-a dus cât a putut de repede la uşile din spate, pe care le-a deschis 
cu o lovitură puternică altă siluetă îmbrăcată în negru, cu vestă antiglont şi 
cască. A încercat să meargă înapoi ca să iasă pe portiera laterală, însă mâini 
puternice o înşfăcaseră deja de glezne şi o trăgeau afară din maşină până pe 
pavaj, unde a fost întoarsă pe burtă şi braţele i-au fost încătuşate la spate. 

— Eşti Camilla Krystchoff? s-a auzit o voce şi au aşteptat răspunsul ei, 


care n-a venit, apoi o mână a silit-o să ridice capul, iar alta o orbea cu o 
lanternă puternică. Da, ea este. 

Apoi a fost ridicată în picioare şi dusă spre una dintre maşinile de poliție 
cu girofarurile pornite care se opriseră în faţa lor. Una dintre portierele din 
spate s-a deschis şi ea a fost împinsă pe bancheta din spate, i-a fost pusă 
centura de siguranță şi maşina a pornit pe lângă paznicul parcării, care 
stătea lângă doi poliţişti în uniformă şi se uita după ea. 

Lone Hesk a tras în piept fumul de parcă ar fi vrut să stabilească un 
record pentru inhalarea cea mai lungă. În acest moment era singurul lucru 
care dădea rezultat. Nicotina făcea vasele de sânge să se contracte şi bătăile 
inimii să crească. Nu conta că începea iar să se arate vechea tuse. Tutunul 
era cel care îi ținea în frâu nervii. A mai tras încă un fum lung şi ţigara s-a 
încins atât de tare, că i-a ars degetele. 

— Lone... nu lăsa niciodată jarul să treacă de linie. Sleizner a clătinat 
din cap, în vreme ce vira pe Frederik Vs Vej, la Rigshospitalet. Îţi jur. E un 
avion în picaj. După ce ai trecut de acea linie, toate celelalte din viaţă o iau 
şi ele la vale. Nici nu-ți dai seama când începi să nu mai faci patul şi să tragi 
draperiile, şi singurul lucru pe care îl mai poţi face, pe când înfuleci ravioli 
reci direct din conservă, este să scormoneşti prin scrumieră după mucuri de 
tgară. 

Ea ar fi vrut să-i spună să-şi închidă gura aia atotştiutoare şi să-şi țină 
pentru el comentariile înțelepte. Însă era maşina lui. Cu toate că el era în 
acest moment unul dintre cei mai ocupați oameni din Copenhaga, făcuse tot 
drumul până în Amager ca să o ia pe ea, iar acum o mai şi lăsa să stea aici şi 
să afume totul. Nu, probabil că ea era cea care trebuia să-ţi țină gura, dacă 
se gândea mai bine. El nu-i voia decât binele, ştia asta. 

Adevărul era că Sleizner chiar fusese foarte grijuliu după dispariția lui 
Jan. Nu numai că a trecut pe acolo, ci a şi sunat de câteva ori ca să se 
asigure că ea este bine. Cât de bine putea fi în situaţia ei. Însă a fost amabil, 
cu adevărat. De fapt, până şi să o aducă cu maşina la morgă ca să identifice 
cadavrul era mult mai mult decât ar fi trebuit să facă. 

Au oprit pe un loc liber, pe pietrişul de sub copacii care, împreună cu 
tufele dese, făceau un zid verde de frunze spre Fælledparken de vizavi. 

— Poftim. la mai bine una nouă. 

Sleizner i-a întins un pachet abia desfăcut de Prince roşu. 

— Nu credeam că eşti fumător. Lone a coborât geamul şi a aruncat afară 
mucul fierbinte. Ai perfectă dreptate. 

Sleizner a bătut cu degetul mijlociu în fundul pachetului şi a împins în 
afară câteva țigări. 

— Astea sunt pentru tine. M-am gândit că ai putea avea nevoie de ele, 
tinând cont de ce te aşteaptă. 


Ea a încercat să zâmbească, însă n-a ieşit decât o grimasă, în vreme ce 
scotea o țigară şi îl lăsa pe el să i-o aprindă. 

— a-ţi tot timpul de care ai nevoie, a continuat el şi a bătut-o uşor pe 
picior. l-am anunţat că am ajuns şi i-am rugat să aibă grijă ca departamentul 
să fie pustiu cât suntem aici, ca să nu fie nicio presiune. 

— Mulţumesc, a zis ea şi a încuviinţat din cap. Mulţumesc. 

Nu-i venea în minte ce să mai spună. El ştia deja, probabil, că ea n-ar fi 
fost în stare să facă nimic din toate astea. 

Cel puţin îşi luase inima-n dinţi aseară şi îi spusese lui Katrine vestea. De 
fapt, se gândise să aştepte până după identificare. Însă, la fel ca mama şi 
sora ei, Sleizner insistase, şi sigur că ei aveau perfectă dreptate, chiar dacă 
fiica ei nu vedea ştirile şi nu citea vreun ziar, nimic nu garanta că nu află 
vreunul dintre prietenii ei sau părinţii lor. 

A încercat să se pregătească, chibzuind cum să prezinte lucrurile în cel 
mai bun fel. Însă când s-au aşezat pe canapea i-a pierit totul din minte şi s-a 
auzit zicând Tata e mort. A sunat ca o crainică de la P1. L-au găsit în urmă 
cu câteva ore pe fundul apei lângă Islands Brygge şi acum se desfăşoară o 
anchetă ca să vadă dacă este vorba despre o crimă. 

Tăcerea care a urmat a produs o implozie în living. Katrine stătea doar 
acolo şi clătina din cap, cu mâinile pe urechi. Apoi s-a ridicat în picioare şi 
a zbierat la ea, acuzând-o că minte şi născoceşte, ca să aibă custodia 
exclusivă acum, când tatăl a făcut singurul lucru corect şi a părăsit-o. Ea n-a 
putut să facă altceva decât să stea acolo şi să încaseze toate acuzaţiile, 
drepte sau nedrepte, până ce a auzit cum Katrine a trântit uşa şi s-a încuiat 
în camera el. 

După aceea n-a mai putut să se înţeleagă cu ea. Toate încercările s-o 
ademenească să înceapă ceva ce ar putea semăna cu o conversaţie au fost 
întâmpinate cu o tăcere neclintită dincolo de uşă. Apoi, când Sleizner a 
sunat în mijlocul acestei situaţii ca să vadă cum se simte, s-a prăbuşit. El s-a 
oferit să vină şi, cu toate că ea a spus „nu, mulțumesc”, exact aşa cum 
făcuse cu mama şi sora ei, apoi chiar şi cu Adam, el s-a aruncat în maşină şi 
a venit s-o ajute. 

Şi, cine ştie de ce, pe el l-a ascultat Katrine. A reuşit chiar s-o facă să 
iasă din cameră şi să se aşeze pe canapea lângă ea, aşa încât au putut să se 
cuprindă într-o îmbrățişare lungă şi foarte necesară şi să plângă una pe 
umărul celeilalte. După aceea el le-a făcut ceai şi li l-a adus, cu miere şi 
câțiva biscuiţi pe care i-a găsit în cămară, apoi a plecat şi le-a lăsat singure. 


lar acum ea stătea aici şi irosea timpul său şi al lui, pe când jarul dintre 
degetele ei se furişa tot mai aproape. 

Nu era deloc pregătită să intre în morga aia şi să-l vadă. Dar când avea să 
fie? Când ar putea să fie destul de tare ca să-şi dea seama că el a fost cel 
care a părăsit-o pe ea şi nu invers? Că acum ea era cea care rămăsese 
singură, cu ratele la casă pe care nu le mai putea plăti şi o afacere care va 
trebui să intre în faliment cât mai repede posibil? Probabil niciodată, aşa că 
era mai bine să rezolve acum. 

O scurtă înclinare a capului. Dar n-a trebuit mai mult ca el să înţeleagă şi 
să iasă din maşină. Înainte ca Lone să fi avut timp să-şi desprindă centura 
de siguranţă, el a deschis portiera şi a ridicat la loc geamul. 

— Dă-mi voie să te ajut. E o baltă chiar aici. 

Ea a prins mâna lui Sleizner şi a păşit peste băltoaca maro murdar în care 
plutea mucul țigări ca o bărcuţă cu un coş fumegând şi tot restul. 

La intrarea în departamentul de medicină legală au fost întâmpinați de un 
bărbat şi o femeie în halate albe, fiecare cu un dosar în mână, care i-au 
condus mai departe la morgă. 

Cu cât înaintau pe coridor, pe atât era mai greu. Ca şi cum s-ar fi 
îndreptat direct spre conştiinţa sa încărcată. Spre toate lucrurile pe care 
încercase să le suprime, dar de care tot timpul fusese conştientă, şi acum 
ieșeau din umbră. 

Ce altceva să fi fost, dacă nu plângerile ei şi veşnica nemulțumire, ceea 
ce l-a făcut până la urmă să-şi asume riscuri prea mari, în râvna de a-i 
dovedi că nu este deloc atât de nefolositor cum îl acuza ea întotdeauna. 

Bărbatul cu halat alb din faţa lor a tastat un cod şi a deschis uşile, iar 
femeia i-a condus într-o încăpere rece cu uşi pătrate de sertare frigorifice pe 
trei rânduri de-a lungul a doi dintre pereți. Mirosea ca şi cum se făcuse 
curăţenie de curând. 

Cei doi cu halate albe au deschis unul dintre sertarele frigorifice din al 
doilea rând, au tras afară targa cu cadavrul acoperit şi au făcut câţiva paşi 
într-o parte. 

— Aş prefera să ieşiţi şi să aşteptaţi afară până ce terminăm, a zis 
Sleizner. 

— Dar e nevoie să fim de faţă ca să ne asigurăm că... 

— Nu-i nicio nevoie de asta. Sunt polițist şi pot să vă asigur de tot ce 
aveţi nevoie. 

S-a dus la ei şi le-a luat dosarele. 


— [eşim când am terminat. 

Bărbatul şi femeia s-au uitat unul la altul, apoi, încuviinţând din cap fără 
tragere de inimă, au ieşit. Sleizner s-a întors spre ea. 

— Haide, să trecem peste asta, a zis el şi a prins-o de mână. 

Piele pe piele, pur şi simplu. Depăşise limita, dar era plăcut. Totul era 
derutant şi emoțiile voiau să dea buzna afară, însă când a ridicat privirea 
spre targa lungă pe care conturul trupului soțului său se desluşea sub 
cearşaful alb, a înţeles că n-are de ales, trebuie să ducă treaba la bun sfârşit. 

— Lone, ia-ți tot timpul de care ai nevoie. 

Sleizner se întorsese spre ea. 

— Aşa cum spuneam, nu-i nicio grabă şi, dacă vrei să fii singură, pot şi 
eu să aştept afară, şi ieşi când ai terminat. 

— Prefer să rămâi aici, a zis ea şi a avut grijă să nu dea drumul mâinii 
lui. 

Fără asta şi-ar fi pierdut echilibrul şi s-ar fi prăbuşit. 

— Bine, eşti pregătită? 

— Cum ştii că eşti pregătit? 

— O să fie bine. 

El a luat în mână un colţ al pânzei şi a tras-o deoparte. 

Nu era pregătită pentru lacrimile care au ţâşnit în clipa în care i-a văzut 
faţa. Faţa lui senină, care, cu acei ochi închişi, arăta că nimic nu-l mai putea 
îngrijora vreodată. Spre deosebire de ea, care stătea acolo tremurând, de 
parcă ceva se rupsese în străfunduri. 

Aveau un făptaş, măcar atât ştia. O femeie pe nume Dunja Hougaard. 
Însă nu ştia de ce şi cum îi luase viaţa lui Jan. Sleizner întrebase cât de 
multe amănunte vrea să ştie şi îi răspunsese că vrea cât mai puţine posibil. 
Însă acum voia să ştie. Acum voia să audă exact ce i-a făcut acea femeie 
soţului ei. 

— În primul rând trebuie să ne asigurăm că cel de aici este cu adevărat 
Jan. Sleizner s-a întors spre ea. Aşadar, întrebarea este dacă ai nevoie să 
vezi mai mult ca să poţi face asta. 

— Ce 1-a făcut ea? 

— Poftim? 

— Dunja aia. Ce i-a făcut lui Jan al meu? Vreau să-mi spui tot ce știi. 

— Ah, Lone... Sleizner a oftat şi a clătinat din cap. Chiar trebuie să 
mergem acum pe drumul ăsta? 

— Trebuie să ştiu. Nu poți să înţelegi? Jan al meu e cel care zace aici. 


Soţul meu care dintr-odată, pur şi simplu, nu... nu mai există. 

— Ba da, înţeleg. Sleizner a încuviinţat din cap şi a luat-o în braţe. 
Înţeleg perfect. 

O ţinea atât de strâns, încât îi putea mirosi deodorantul. Era la fel cu cel 
pe care îl folosea întotdeauna Jan, Dior Sauvage, pe care ea 1-l făcuse cadou 
de Crăciun după acea cină în Islands Brygge. 

— Însă peste câteva zile vom şti mult mai mult, şi cred că şi tu vei fi mai 
pregătită, a continuat el şi a mângâiat-o uşor pe spate. 

Se tot gândise dacă să-şi pună o jachetă sau aşa ceva, apoi a ajuns la 
concluzia că e prea cald. Iar acum stătea aici în rochia ei de vară, subțire, cu 
decolteu prea mare la spate, şi îi simţea mâinile mişcându-i-se în sus şi în 
Jos pe şira spinării. 

— Pe de altă parte, pot să te bucur cu vestea că am arestat-o, a continuat 
el, în vreme ce mâinile îi explorau spatele. Însă n-am dat încă publicităţii 
asta, aşa că trebuie să-mi promiţi că ţii totul pentru tine deocamdată. 

Ea a încuviinţat din cap, cu toate că atenția îi era ocupată complet de 
mâna lui mângâietoare. Nu-şi dorea decât să i-o împingă deoparte şi să 
strige la el să înceteze. Dar n-avea destulă putere şi n-a reuşit decât să 
clatine din cap. 

— Haide, linişteşte-te. E în ordine, Lone. E în ordine. 

A mângâliat-o pe păr cu o mână, lăsându-și cealaltă mână să alunece mai 
mult pe sub rochie. 

— Kim. Nu vreau. 

El a țistuit-o şi şi-a continuat mângâierile uşoare. 

— Înţeleg că e greu. Dar o să fie bine. Asta pot să-ţi jur. Cât timp putem 
avea încredere unul în celălalt, totul o să fie bine. E cel mai important lucru 
acum. Pricepi ce vreau să zic? 

EI a încetat s-o mângâie şi i-a căutat privirea. 

— Nu ştiu. 

— Ceea ce încerc să spun este că nu eşti singură în asta. Poate că aşa ţi 
se pare, dar nu eşti. Sunt aici pentru tine, şi o să fac tot ce se poate ca să aflu 
exact ce s-a întâmplat şi să mă asigur că Dunja Hougaard e pedepsită, nu 
doar o dată, ci de mai multe ori. Aşa că în privinţa asta poţi sta liniştită. Îţi 
promit. Absolut liniştită. Mă înţelegi? 

Nu ştia, totuşi a încuviinţat. 

Sărutul a venit ca o surpriză absolută, şi şi-a dat seama ce se întâmplă de- 
abia când el şi-a apăsat buzele pe ale ei şi a simțit cum vârful limbii lui 


încearcă să se strecoare înăuntru. A încercat să se tragă înapoi şi să-l 
împingă. Apoi s-a gândit să accepte oferta lui de a o lăsa singură şi să se 
ducă la chiuveta din colţ să-şi spele gura. 

Însă n-a fost decât o încercare. Era atât de sleită de puteri, că n-a putut să 
se împotrivească şi, cu toate că nu era decât o mică deschizătură între 
buzele ei, limba lui a reuşit să pătrundă şi i-a umplut gura. Ca să nu se 
sufoce, şi-a lăsat propria limbă să se împotrivească, de parcă ar fi dansat 
una cu alta. Un dans pe care îl mai dansase o dată în baia lui, la acea cină 
groaznică, murdară. ŞI, la fel ca atunci, a fost atât un joc, cât şi o luptă, ca 
doi tigri ridicaţi pe picioarele din spate, perfect conştienţi care dintre ei va fi 
în viaţă când se va lăsa jos praful. 

Lovitura a fost instinctivă, şi ea şi-a simţit palma zvâcnind de la fluxul de 
sânge după ce l-a plesnit. 

— Cred că acum ar trebui să pleci, s-a auzit zicând. 

ÎI pălmuise. Însă a fost, evident, nevoie ca să-l facă să înceteze şi să 
priceapă cât de tare greşea. Era o mare porcărie. 

Era pregătită de o reacție. Şi totuşi, i-a fost greu să priceapă ce s-a 
întâmplat după lovitură, doar că se simţea ca şi cum ar fi suferit un 
traumatism cervical într-un accident de maşină. Ameţită, a încercat să-l 
împingă, însă el era prea puternic. 

Ce s-a întâmplat după aceea a fost ceva ce avea să încerce tot restul vieții 
să alunge cu pilule, alcool şi o pleiadă de relaţii ratate. 

La măsuţa rotundă din fundul cafenelei, Morten Heinesen s-a silit să mai 
ia o îmbucătură din sendvişul sec cu salam şi brânză Brie, cu mult prea 
puţin unt, mult prea puţin salam şi, mai ales, mult prea puţină Brie. Dar 
fusese silit să cumpere mai mult decât o cafea ca să poată ocupa un loc în 
care să lucreze. 

Le spusese lui Hemmer şi Julie că sare peste prânz, face o plimbare şi, ca 
să nu rişte să dea peste vreunul dintre ei, sau oricine altcineva cunoscut, a 
ales să stea într-una dintre cafenelele din apropiere de Strøget. 

Nimic din toate astea nu-i stătea în fire. Dar în ultimele zile lucrurile se 
desfăşuraseră atât de repede. Au fost luate hotărâri şi au fost făcute 
progrese, iar el de-abia izbutise să țină pasul cu toate. 

Acum avea nevoie să cugete şi să încetinească ritmul ca să poată gândi 
limpede, aşa că nu putea să stea la biroul său, unde toți țineau morțiş să-l 
bombardeze cu părerile lor. 

Sendvişul s-a umflat ca o spumă în gură şi, când nu se uita nimeni la el, a 
profitat de ocazie ca să scuipe ghemotocul de pâine într-un şerveţel pe care, 
la rândul lui, l-a îngropat sub alte şerveţele. Laptopul era deja deschis pe 
masă. Nu mai trebuia decât să introducă stickul de memorie ca să poată 
revedea în linişte filmările camerelor de supraveghere din garajul subteran. 

Faptul că Hesk nu numai că dispăruse, dar fusese găsit mort şi, în plus, 
omorât de fosta lor colegă Dunja Hougaard, părea un film mult prea prost 
ca să fie prezentat altundeva decât pe un canal obscur, în timpul nopţii. Însă 
văzuseră toţi cu ochii lor cum ea l-a lovit şi l-a târât ca pe un sac de cartofi. 

O întâlnise de multe ori pe când lucra în departamentul lor. Însă nu putea 
pretinde că o cunoştea. Cel puţin, nu mai mult decât că o văzuse competentă 
şi muncind cu dăruire, şi că venise în echipă cu o energie şi o vervă 
neobişnuite. 

În acelaşi timp, avea în ea ceva nemilos, ca şi cum ar fi putut să calce 
fără să clipească peste cadavre ca să-şi impună voinţa. Nu ştia dacă asta era 
ceea ce îl enervase pe Hesk. 

Hesk era cel cu experienţă şi urma să culeagă, în sfârşit, roadele după toți 
acei ani, când Dunja a apărut brusc şi l-a eclipsat. Timp de câteva luni, 
relația dintre ei s-a înrăutățit până la otravă pură, cu rezultatul că aveau 
probleme până şi dacă se aflau în aceeaşi încăpere. 


De aceea părea de neînțeles ca ei doi să fi luat iar legătura, ceea ce era 
unul dintre marile semne de întrebare din jurul morţii colegului său. Îşi 
dăduseră întâlnire în garaj? ŞI, în acest caz, ce rol juca Dunja în ancheta lor? 

Întrebările erau în sine o contradicţie, pentru că nu fuseseră niciodată 
multe semne de întrebare când era vorba de Hesk. Rar găseai o carte mai 
deschisă decât el. Aproape toate acţiunile lui erau ancorate în echipă. Spre 
deosebire de Dunja, care putea să acționeze singură, Hesk pledase 
întotdeauna pentru munca de grup şi o comunicare deschisă, clară.+ 

Însă era evident că nu şi de această dată, când a hotărât să acţioneze 
singur, fără să-i informeze pe el, pe Hemmer şi Julie Bernstorff, şi cu atât 
mai puţin pe Sleizner. Cea mai probabilă explicație era înfrângerea suferită 
în şedinţa de la el de-acasă, când Hesk fusese convins că totul e o mare 
conspirație împotriva lui şi a anchetei lor. 

Niciunul dintre ei, inclusiv el însuşi, nu l-a luat cu adevărat în serios pe 
Hesk. Nici în această privință, nici în privinţa bănuielilor lui legate de 
Sleizner. Ca şi cum ar fi fost prea mult pentru ei să digere asta, nici măcar 
nu l-au lăsat să explice până la capăt, şi nu era nevoie să fi absolvit o 
facultate ca să înţelegi cât de frustrat trebuie să se fi simțit. 

Acestea fiind spuse, cele mai multe indicii erau că Jakob Sand a fost cel 
care a ucis femeia, nu Sleizner. Însă asta nu schimba faptul că era ceva 
suspect la şeful lor. Ceva care clocea dedesubtul fațadei lui zâmbitoare. Mai 
ales în legătură cu felul în care s-a ocupat de dispariţia lui Hesk. 

Heinesen reacționase deja la asta în timpul şedinţei. Nu numai că a mers 
foarte repede, mai presus de toate a mers prea uşor. Era aproape ca şi cum 
Sleizner ştiuse că Hesk s-a dus la garaj şi a fost văzut pe camerele de 
supraveghere cu Dunja, dar şi că ar arăta mai bine dacă cineva din echipă s- 
ar duce în locul lui acolo să ia stickul de memorie. Însuşi felul în care 
primise el însuşi stickul părea oricum, numai firesc nu. 

Iar faptul că reuşiseră să dea de cadavru după numai câteva ore era şi el 
remarcabil. Putea foarte bine să se datoreze unei solide munci de poliție 
combinate cu un mare noroc. Sleizner avusese întotdeauna o capacitate 
intuitivă de a trage investigaţiile în direcţia bună, şi niciodată statisticile 
despre rezolvarea cazurilor de omucidere nu fuseseră atât de bune ca sub 
conducerea lui. Nu voia să se gândească la cealaltă explicație. Nu până nu 
avea totul negru pe alb. 

Primul lucru pe care avea să-l facă era să afle cu cine vorbea Hesk la 
telefon când s-a ițit din spatele stâlpului de beton. Hemmer reuşise să afle 


că numărul era suedez şi, în vreme ce semnalele treceau graniţa, s-a pregătit 
să scoată la lumină suedeza ruginită pe care o învățase cândva de la tatăl 
său. 

„Da, alo, sunt Malin Rehnberg.” 

— Salut, numele meu este Morten Heinesen. Sun de la poliția din 
Copenhaga. 

„A, da”, a zis ea după o scurtă pauză. „Bine.” 

A auzit-o cum se aşază. 

— Scuze că întreb, dar cu cine vorbesc? 

„Se pare că suntem colegi scandinavi.” 

— Înţeleg. Şi, apropo de colegi, e adevărat că ai vorbit la telefon cu Jan 
Hesk sâmbătă seara, târziu? 

„Da, eu l-am sunat.” S-a auzit cum oftează. „Am văzut aseară ştirea 
despre moartea lui. Îngrozitor.” 

— Da, încă suntem șocați. 

„Înţeleg. Pe de altă parte, ce nu înţeleg este cum ar putea să fie Dunja 
Hougaard în spatele acestui lucru.” 

— De ce nu? a zis el, străduindu-se că sune cât mai neutru posibil. 

„Ce-i drept, nu pot pretinde că o cunosc. Însă din putinul timp petrecut 
împreună mi se pare extrem de improbabil.” 

— Pot spune doar că nu eşti singura, şi de aceea aş vrea să ştiu despre ce 
ai vorbit cu Jan sâmbătă. 

„Era cu totul altceva, n-avea nimic de-a face cu asta.” 

— Bine, dar era legat de muncă? 

„Da, Dumnezeule mare, da. Nu ne cunoaştem direct. Era vorba despre 
anchetarea unei crime la care lucrez eu aici, la Stockholm. Am avut o 
victimă şi acum... Da, sincer, nu ştiu unde o să se termine.” 

— ŞI cu ce te putea ajuta Jan? 

„Problema a fost că el n-avea timp să vorbească în acel moment. A 
promis că mă sună, apoi s-a întâmplat ce s-a întâmplat.” A oftat din nou. „E 
vorba despre cicatricea pe care o are una dintre victimele din ancheta la care 
lucra el. A reieşit că făptaşii noştri au cicatrice asemănătoare.” 

— Făptaşii? Vrei să zici victimele? 

„Păi, aş zice amândouă. Făptaşi, pentru că au săvârşit câteva crime. 
Victime, pentru că sunt victimele unei rețele de traficanţi cu legături în 
Copenhaga şi toată Danemarca. N-am timp acum să explic tot, pentru că 
trebuie să plec. Însă, de exemplu, am găsit un document care sugerează că 


femeia din maşina voastră a fost cumpărată din Suedia, iar cumpărătorii 
danezi n-au fost cu totul mulţumiţi când au văzut acea cicatrice.” 

— Dar, stai un pic. Heinesen i-a zâmbit chelneriței, care, cu dezgust 
prost ascuns, îi lua de pe masă farfuria cu ghemotocul de pâine mestecat. Ca 
să fiu sigur că am înțeles bine. Aşadar, ați reuşit s-o identificați? 

„Da, o cheamă Elaya Goodluck.” 

— Goodluck? 

„Da, se pare că e un nume de familie obişnuit în Nigeria, de unde vine 
ea.” 

— Şi acel document pe care l-aţi găsit. Ce este? 

„O foaie imprimată dintr-un mesaj cu fotografia cicatricei ei, de la un 
număr danez anonim. Dacă vrei, ţi-o trimit.” 

— Ar fi grozav. Şi m-aş bucura şi de acel număr danez. 

„Sigur. Nicio problemă. Atunci, bine. Acum trebuie să te las. 
Impresionantă suedeza ta, by the way.” 

Heinesen n-a apucat să mulțumească înainte să se încheie convorbirea, 
iar când a lăsat din mână telefonul a avut impresia că de-abia a zgâriat un 
pic suprafața unui lucru pe care nici vorbă să-l înţeleagă. Nu faptul că 
femeia din maşină era victima traficanţilor era ceea ce îl surprindea. Şi nici 
faptul că era cumpărată din Suedia, sau vreo altă ţară. Aşa acționau ei. Să-şi 
trimită victima peste o graniță după alta, ca să nu i se poată lua urma. 

Dar să fie mai multe femei cu cicatrice asemănătoare, ca acelea pe care 
politista suedeză le mai numise şi „făptaşi”, era ceva cu totul nou. Asta 
însemna că, la urma urmei, Elaya Goodluck a fost cea care l-a împuşcat pe 
Mogens Klinge? Sau doar a auzit el greşit? La urma urmei, nu era prea 
obişnuit cu limba suedeză. 

Va trebui s-o sune şi să vorbească mai mult cu ea. S-ar putea ajuta unul 
pe celălalt. Însă nu acum. Şi-a trezit laptopul şi a pornit de la început 
secvenţa de la camerele de supraveghere. 

Aşa cum văzuseră ieri, în colţul stâng de sus era marcat timpul, 75:00, 
05-08-12, când un Volvo bordo a coborât pe rampă şi a intrat în garaj, unde 
a oprit pe un loc liber. În clipul următor, peste optsprezece minute, s-a văzut 
un bărbat în blugi şi geacă descheiată peste un tricou ducându-se la un Opel. 

A urmărit totul până la 20:48, când Peugeot-ul albastru al lui Jan Hesk a 
intrat şi a mers încet până la un loc liber, unde a reuşit să parcheze după 
câteva încercări. Ca să nu-i scape nimic, a folosit încetinitorul în restul 
secvenţei, în care Hesk a dat un ocol căutând cu privirea printre maşini până 


ce a găsit automobilul sport al lui Jakob Sand şi a început să-l cerceteze, ca 
după câteva minute să fie lovit de Dunja şi lăsat fără cunoştinţă. 

Dar nu putea nicicum să vadă ceva suspect. Era cu adevărat Dunja şi era 
cu adevărat cea care îl lovise. Lumina, umbrele, totul era în ordine. Trupul 
înfăşurat pe care cei doi bărbaţi în haine de camuflaj îl duceau într-un clip 
de mai târziu putea, cu siguranță, să fie al oricui, însă imaginile pe care le 
văzuse de la dragarea de lângă Islands Brygge arătau că tocmai aşa fusese 
împachetat Hesk. 

Alţii poate că ar fi fost dezamăgiţi. El se simţea mai ales uşurat. Nu 
sperase să găsească în filme ceva suspect. Oricum, se temuse că va găsi şi 
apoi va fi silit să suporte consecinţele. Însă teama fusese nejustificată. Ceea 
ce putea să vadă era că niciuna dintre secvenţe nu fusese manipulată, ceea 
ce însemna că îşi făcuse datoria şi putea să se relaxeze cu conştiinţa 
împăcată. 

Cu toate acestea, a mutat indicatorul înapoi la început ca să mai vadă o 
dată filmul. Nu putea explica de ce, doar că simţea că e singurul lucru 
corect. Simţea... A clătinat din cap. Întotdeauna recomanda faptele solide, 
dovezile şi raționamentul logic, nu să „simţi” o mulţime de lucruri. Acum 
stătea aici doar cu simţitul ca unic argument. 

Explicaţia a venit deja în prima secvenţă în care acel Volvo intra în garaj. 
Însă de această dată nu îl interesa imaginea de la camera la care se uita, ci 
una dintre celelalte trei, pe care nu se întâmpla nimic. 

Dintr-odată a fost atât de evident, încât nu pricepea cum a putut să-i 
scape lui şi celorlalți din echipă. Explicaţia era probabil că trecuseră peste 
asta repede, prea repede. Sleizner îi amăgise, punându-l pe Hemmer să sară 
la momentul în care apărea în imagine Hesk. 

Însă lucrul interesant aici, în prima secvență, nu era ceea ce apărea în 
imagine. Era ceea ce nu apărea. 

Şi anume, automobilul sport roşu strălucitor al lui Jakob Sand. 

În cadrul din dreapta, jos, locul de parcare era gol pe când Volvoul 
cobora în cadrul din stânga, sus. La fel şi în următoarele cinci secvenţe, în 
care maşini intrau sau ieşeau. Dar mai târziu, în clipul în care se vedea acel 
Lexus argintiu coborând în garaj, pe locul gol apărea brusc automobilul lui 
Sand. 

Ceasul arăta 79:55. Adică şaisprezece minute după clipul anterior, ceea 
ce însemna că Sand trebuie să fi ajuns cândva în jurul orei opt fără douăzeci 
ŞI cinci seara. 


O explicaţie putea fi faptul că senzorii de mişcare nu se declanşaseră ca 
să pună în mişcare din nou cele patru camere de supraveghere când el a 
intrat în garaj şi a ieşit din automobilul său sport. Alta era că cineva avusese 
grijă să elimine acel clip. 

Kim Sleizner... 

Fabian a repetat numele în timp ce păşea pe dalele de piatră spre intrarea 
în sediul poliției din Copenhaga. 

Kim Sleizner... 

Una era că şeful departamentului de criminalistică danez îl ura şi făcuse 
totul ca să-l împiedice în muncă. Asta înţelesese de mult. Dar să-i împingă 
fiul la sinucidere însemna să ducă ura la un nivel cu totul nou. 

Kim Sleizner... 

Era cu totul de neînchipuit ca el, unul dintre oamenii cu rangul cel mai 
mare din poliția daneză, să fie cel care a ordonat ca Theodor să fie agresat 
fizic, să fie torturat psihic şi ţinut la izolare. O izolare într-o încăpere în 
care, în plus, avea posibilitatea să urce până la un cablu electric destul de 
solid şi lăsat la suprafaţă. Însă dacă ştiai cel mai mic lucru despre Sleizner, 
asta era, dimpotrivă, ceva complet logic. 

— Salut, numele meu este Fabian Risk, a spus după ce a trecut de uşile 
automate şi s-a dus spre bărbatul de la recepție, unde şi-a arătat legitimaţia 
de polițist din Suedia. Sunt de la poliția din Helsingborg şi îl caut pe Kim 
Sleizner. E aici? 

— Kim Sleizner. Un moment. 

Bărbatul a tastat numele în computer... 

— Da, ar trebui să fie aici. Să-l sun? 

— Ar fi bine, dar nu încă. Mai întâi am nevoie să merg la toaletă. 

— Este o toaletă pentru vizitatori la celălalt capăt al coridorului, pe 
dreapta. 

Bărbatul a arătat cu degetul spre coridor. 

După ce a intrat în toaletă, Fabian şi-a scos haina şi cămaşa, le-a atârnat 
într-un cârlig de pe perete şi s-a spălat la subsuori şi pe faţă. 

După ce ajunsese cu o seară înainte în capitala daneză, se dusese cu 
maşina până la Langelinie, unde se vedea micuța sirenă, şi adormise în 
maşină, frânt de oboseală. Nu se trezise decât la nouă şi jumătate dimineaţa, 
când un autocar plin cu turişti asiatici înarmaţi cu aparate de fotografiat şi 
prelungitoare pentru selfie îl silise să plece din zona cu parcare interzisă. 

S-a şters cu un prosop de hârtie şi a respirat adânc de câteva ori, 
încercând să se liniştească, în timp ce îşi încheia cămaşa şi îmbrăca haina. 


Însă creierul insista să bubuie ca o alarmă de accident nuclear, şi probabil că 
n-avea să se potolească până când nu-şi termina treaba. O termina deplin. 

După ce a ieşit din toaletă, a intrat într-unul dintre lifturi după o femeie 
care avea card de acces şi a urcat la Departamentul Omucideri, la etajul 
şase. 

Ultima dată fusese acolo când venise la Dunja Hougaard, care l-a ajutat 
într-o anchetă. Nu trecuseră decât doi ani de atunci, şi acum faţa ei era în 
toate ziarele sub titlul UCIGAŞĂ DE POLIȚIST. 

— Scuze, dar ce faci aici? a auzit o voce în spate. 

S-a întors şi i-a arătat legitimaţia de polițist bărbatului cu ochelari şi 
părul vopsit cu stângăcie. 

— Numele meu este Fabian Risk şi sunt aici ca să mă întâlnesc cu Kim 
Sleizner. 

— Ai o programare? Nu l-am văzut toată ziua. Şi fără programare trebuie 
să... 

— Ar trebui să fie aici. Am vorbit cu cel de la recepție, aşa că n-ar trebui 
să fie vreo problemă. Dar fii bun şi condu-mă la biroul lui. 

Bărbatul s-a gândit un pic şi, în cele din urmă, a încuviințat. 

— Bine, vino cu mine. 

După câteva coridoare derutant de asemănătoare, s-a oprit în faţa uşii 
lângă care era pe perete o plăcuță cu numele lui Sleizner, deasupra unui 
beculeţ aprins de culoare roşie. 

— După cum vezi, e ocupat, a zis bărbatul şi şi-a potrivit ochelarii pe 
nas. 

— Nicio problemă. Oricum, am ajuns cu opt minute mai devreme. 
Fabian s-a uitat la ceasul de la mână. Nu trebuie să întârzu când ai o 
programare. l-a zâmbit bărbatului. Dar mă aşez aici şi aştept. 

Cu privirea bănuitoare a bărbatului în ceafă, s-a dus să se aşeze pe un 
scaun. Apoi şi-a scos telefonul şi a început să dea clicuri la nimereală prin 
meniu, până ce bărbatul şi-a pierdut răbdarea şi s-a făcut nevăzut. 

Fabian s-a întors la uşa închisă a biroului, a prins clanţa şi a apăsat-o în 
Jos. Aşa cum se aşteptase, uşa era încuiată, aşa că, după ce s-a asigurat că e 
în continuare singur pe coridor, a făcut un pas în spate şi a lovit-o cu putere 
cu piciorul. 

Biroul era unul dintre cele mai mari pe care le văzuse într-o secție de 
poliție. Nici măcar şeful poliției suedeze nu se putea lăuda cu atâția metri 
pătraţi. Însă nu stătea nimeni la masa de lucru. Nici pe canapea sau pe 


vreunul dintre fotolii. Oricât de tare strălucea beculeţul care arăta că e 
ocupat, Sleizner strălucea prin absență. Fabian a închis uşa cât de bine a 
putut şi a înaintat pe parchetul scârţâitor până la masa de lucru aşezată între 
două ferestre cu perdele. 

În afară de un monitor şi o tastatură, câteva pixuri şi un blocnotes, mai 
erau acolo două teancuri de documente prin care s-a uitat. 

Multe dintre ele erau despre moartea subită a lui Jan Hesk. Erau rapoarte 
medico-legale, fotografii în care se vedea cum este ridicat din apă cadavrul 
împachetat, cu câteva însemnări scrise de mână, cu data şi ora, şi comentarii 
cum ar fi „păstrează” şi „elimină”. Erau chiar şi multe fotografii ale Dunjei 
Hougaard. Fotografii făcute de departe, în întuneric, imprimate de pe 
camere de supraveghere. 

Însă nimic din toate astea nu i-a trezit interesul, aşa că a tras unul dintre 
sertare, l-a golit pe birou şi a căutat prin grămadă, de la radiere şi pastile 
pentru durere de gât până la câteva documente cu însemnări aşternute în 
grabă, cum ar fi M. Rønning resetare înregistrări, ai grijă să crească 
temperatura şi camerele-b sala de interogatoriu 4. Mai era şi o listă cu 
Persoane date în urmărire, pe care numele Camilla Krystehoff era încercuit. 

Nici acolo nu era nimic interesant, şi după ce a răsturnat şi celelalte 
sertare i-au căzut, în sfârşit, ochii pe unul dintre dosarele din vraf. Unul 
roşu, cu inițialele 7: R. scrise cu marker negru. 

Priveliştea l-a făcut să se clatine, şi ca să nu se prăbuşească s-a aşezat la 
birou, a desfăcut elasticul din jurul dosarului şi l-a deschis. 

Documentul de deasupra avea titlul „„Motivaţii pentru amânarea 
procesului”. Documentul de dedesubt era un raport de la un psiholog, cu 
cuvinte ca „depresie”, „închis în el” şi „tendință suicidară”. Au urmat 
câteva fotografii scoase la imprimantă ale unor carcere, cu o scurtă scrisoare 
însoțitoare. 


Salut, Kim, 

Dacă crezi în continuare că astea sunt prea „plăcute şi confortabile”, avem şi o 
încăpere care cu siguranţă nu este o carceră reglementară, însă, pe de altă parte, are tot ce 
ai cerut tu. 

Toate cele bune, 

F. Friis 

Colţarele care țineau masa în loc aveau un capăt fixat în podeaua de 
beton cu şuruburi solide, pentru desfacerea cărora era nevoie de unelte 
speciale. La celălalt capăt erau prinse de picioarele mesei, câte unul pentru 
fiecare picior. Pe tăblia dreptunghiulară era o bară de oţel de care erau 
prinse cătuşele de la încheieturile Dunjei. 

Era îmbrăcată cu pantaloni lăbărțaţi şi o bluză cu glugă, cenuşii. Nu era 
niciun ceas în încăpere, însă ea numărase secundele şi ajunsese la cinci mii 
două sute patruzeci şi trei, ceea ce însemna că în curând avea să fie o oră şi 
jumătate de când stătea aici așteptând. 

Fără apă sau mâncare. 

Fără absolut nimic de când fusese adusă în arest pe o uşă dosnică despre 
care nici măcar nu ştiuse că există. 

Probabil că stăteau de cealaltă parte a oglinzii şi aşteptau ca ea să fie 
destul de şubrezită după ce s-a uitat până a orbit la bidonul cu apă de băut 
din fundul camerei. Să se dea bătută şi să fie o pradă uşoară în viitorul 
interogatoriu. Dar să se dea bătută era ultimul lucru pe care avea de gând 
să-l facă. Cu toate că nu-şi dorea nimic mai mult decât să se aplece în față, 
să-şi pună capul pe braţe şi să închidă ochii, fie şi numai câteva minute, 
stătea cu spatele drept şi avea grijă să rămână trează, hotărâtă ca nici măcar 
să nu se rezeme de spătarul scaunului. 

Scopul era să inverseze rolurile şi să-i facă pe cei din cealaltă parte să 
obosească. Cei care stăteau şi aşteptau. O aşteptau pe ea. Prăbuşirea. În 
clipa în care ei aveau să se dea bătuţi şi să vină aici, victoria era a ei. 

La cinci mii cinci sute nouă, uşa s-a deschis brusc, ceea ce era mult mai 
devreme decât cele zece mii de secunde la care se aştepta ea. 

— Măi, să fie, a zis vocea mult prea cunoscută înainte ca ea să aibă timp 
să se uite. E Dunja Hougaard în carne şi oase. 

Fiecare muşchi din ea voia să se arunce asupra lui. Însă a reuşit să-şi 
abată forţa de la umilinţa de a fi încătuşată, folosind-o ca să-şi păstreze un 
aer impenetrabil. 

— Salut, Kim. 

— N-ai nimic altceva de spus după atâta timp? a zis Sleizner închizând 
uşa, şi a făcut câțiva paşi înăuntru. „Salut, Kim.” A pufnit şi a clătinat din 
cap. Sper cu adevărat că n-ai devenit plictisitoare la bătrâneţe. Ne distram 


atât de bine împreună. Nu-i aşa? Tu şi cu mine. 

— N-a fost aşa niciodată şi n-o să fie niciodată un „tu şi cu mine”. 

Sleizner a zâmbit şi s-a apropiat de ea. 

— Nu cred că înţelegi cât de mult am aşteptat asta. Cât am tânjit după 
această clipă. A fost luminiţa de la capătul tunelului meu gândul că într-o 
bună zi o să dau iar de tine. The one and only“® Dunja. 

Sleizner şi-a desfăcut larg braţele. 

— Îmi pare rău că trebuie să te dezamăgesc. 

— Cine a zis ceva de dezamăgire? În ce mă priveşte, nici că putea să 
înceapă mai bine. Mă rog, ar fi acel „Salut, Kim”. Ai fi putut veni cu ceva 
mai entuziast. Dar o să te porneşti tu. Avem la dispoziţie toată ziua. Toată 
noaptea, dacă vrem. 

— Am dreptul la un avocat. 

— Avocat? Sleizner a izbucnit în râs. Ţi-am zis că o să fie distractiv. În 
primul rând, ăsta nu-i un interogatoriu în care să ai nevoie de un tip cu 
costum care stă rău pe el. Nu mi-ai putea spune nimic ce nu ştiu deja. În al 
doilea rând, n-ai dreptul la absolut nimic. S-a aplecat până ce aproape că i-a 
atins urechea. Asta, pentru că se întâmplă să fie terenul meu şi aici eu fac 
regulile. 

A scos limba, i-a vârât vârful în urechea ei, apoi l-a plimbat mai departe 
în sus, pe tâmplă şi pe frunte. 

— Înţelegi, încă n-am anunţat că ai fost arestată. Aseară am arestat pe 
cineva care semăna foarte mult cu tine. Dar s-a dovedit că numele ei este 
Camilla Krystchoff, nu Dunja „Târfoştina” Hougaard. 

Apoi a ridicat din umeri. 

Aşadar, despre asta vorbiseră el şi Rønning când s-au întâlnit la 
Diamanten. „Krystchoff” şi „să ţinem ascuns pentru binele ei”. Oricât ar fi 
încercat, nu putea digera asta. Pentru ea era evident că Sleizner e în stare de 
orice, însă Michael Ranning, pe care acum nu mai mult de o jumătate de an 
îl considera cel mai bun prieten al său? Fie el nu înţelegea ce se întâmplă, 
fie Sleizner îl avea cu ceva la mână. 

— Aşa că, din nefericire, nu ştie nimeni că eşti aici, a continuat Sleizner. 
De fapt, nu ştie nimeni nici măcar că eu sunt aici. Poate crezi că e cineva 
dincolo de oglindă, dar nu e nimeni. lar camerele de supraveghere... A 
arătat spre cele două camere de supraveghere de pe tavan. Nu mă întreba de 
ce, dar se pare că amândouă sunt scoase din funcțiune. El şi-a desfăcut 
braţele. Ce ghinion! Pentru tine. Nu pentru mine. Pentru că acum pot să fac 


exact ceea ce am chef. 

Din senin, a pocnit-o peste față atât de tare, încât, cu sângele ţâşnindu-i 
din nas, a fost azvârlită în spate şi ar fi căzut de pe scaun dacă nu ar fi fost 
prinsă în cătuşe. 

— Ca, de exemplu, asta, a continuat el. Este exact ceea ce am chef să fac 
în acest moment. Şi, de fapt, a fost tare plăcut. A ridicat mâna şi şi-a 
mângâiat încheieturile degetelor pline de sânge. Aşa de plăcut că, de fapt, 
cred că o s-o fac din nou. A pocnit-o iar. În acelaşi loc, cu aceeaşi mână 
strânsă în pumn, însă acum mai tare. Vai de mine! Cred că s-a rupt nasul. În 
orice caz, e cu totul într-o parte. Nasul tău, care a fost întotdeauna aşa de 
drăgălaş. Biata Dunja, cu năsucul ei drăgălaş! Puf, şi ea a dispărut. A pus 
arătătorul pe nasul rupt şi a apăsat. În schimb, aici stă dintr-odată o Camilla 
cu nasul ăsta strâmb şi plin de sânge. Sleizner şi-a tras unul dintre scaune, s- 
a aşezat în faţa ei şi s-a aplecat. Cu toate că, trebuie să recunosc, îmi place 
noua ta înfăţişare. Îţi stă bine după ce ai scăpat de acele rotunjimi de copil şi 
al în privire ceva mai mult tupeu. A întins mâna dreaptă şi a început să-i 
frământe sânii, pe rând. Însă trebuie să faci ceva cu ăştia. Niciodată n-au 
putut fi acuzați că sunt deosebit de mari, însă nu-i posibil aşa ceva. I-a 
ridicat bluza şi a privit. Te-ai uitat în ultima vreme în oglindă? Te-ai 
antrenat mult prea mult. Arată ca şi cum ai fi alăptat jumate din lumea a 
treia. Ţi-a mai rămas măcar un pic de simtire în ei? I-a strâns un sfârc între 
degetul mare şi arătător. Consideră asta doar o explorare mamografică 
obişnuită şi spune-mi când începi să simţi ceva. 

Durerea creştea pe măsură ce Sleizner strângea mai tare, şi după o vreme 
a fost atât de mare, încât ea a început să transpire. Însă n-a zis nimic. Niciun 
sunet. Era complet concentrată să se întărească şi să nu spună nimic, iar 
când el a renunţat, în cele din urmă, ea nu era departe de leşin. 

— Exact aşa cum bănuiam, a zis el şi s-a lăsat pe spate pe scaun. Prea 
mult antrenament şi prea puţin sex. Apropo, ţi-e sete? 

N-a răspuns, doar l-a privit în ochi. În ochii ăia verzi, mici şi pociţi, care 
nu renunțau niciodată să caute un semn de slăbiciune. A numărat până la o 
sută patruzeci şi doi până ca el să renunţe la înfruntare, cu un zâmbet. 

— Ştiu exact ce gândeşti, a zis el şi a început să-şi curețe unghiile. Asta 
am făcut în tot timpul acestui joc de-a şoarecele şi pisica. De aceea am fost 
întotdeauna cu un pas înainte, dacă te întrebi. A râs. De exemplu, acum îţi 
închipui că, dacă taci destul de mult timp, eu o să obosesc în cele din urmă, 
aşa că se termină. Însă, la fel ca în multe alte privinţe, te înşeli. Chestia e că, 


în ce te priveşte, nu se va termina niciodată. Acum, poate crezi că mint, şi 
presupun că e bine să crezi în continuare că soarele o să iasă iar cândva de 
după nori. Însă adevărul e că ţie n-o să-ţi fie mai bine decât acum. Aşa că 
profită de ocazie şi delectează-te. S-a ridicat în picioare. Sigur tot nu vrei să 
bei ceva? Ce-i drept, le-am spus să dea căldura mai mare, dar mă întreb 
dacă nu cumva au exagerat un pic. S-a dus la bidonul cu apă aşezat cu gura 
în jos, a luat un pahar de plastic, l-a umplut şi a băut. Mmm, câteodată 
nimic nu întrece câteva înghițituri de apă rece ca gheaţa. A umplut iar 
paharul şi a băut. Spune-mi dacă te răzgândeşti. A umplut paharul a treia 
oară, apoi s-a întors şi l-a pus pe masă în faţa ei. Stă aici şi te aşteaptă. 

— Patruzeci şi opt de ore. Nu poţi să mă ţii mai mult de atât fără să mă 
acuzi de ceva, a zis ea. 

— E absolut corect. Sleizner nu-şi putea ascunde încântarea că ea a dat, 
în sfârşit, un semn de viaţă. În orice caz, ar fi putut să fie corect. S-a aşezat 
pe marginea mesei şi s-a aplecat spre ea. Îmi pare rău că trebuie să spun 
asta. Sau nu, apropo, nu-mi pare deloc. Însă chestia e că pentru tine nu va fi 
nicio punere sub acuzare sau proces. Ciudat, nu? Şi-a desfăcut larg braţele. 
Din câte am înţeles, se pare că te pricepeai atât de bine să te dai la fund, că 
n-am reuşit niciodată să te găsim, şi până la urmă n-am avut încotro, a 
trebuit să încetăm căutarea. Aşadar, felicitări. A bătut de câteva ori din 
palme. Din nefericire, lucrurile nu merg prea bine pentru Camilla 
Krystchoft. Sigur, va fi eliberată şi va părăsi închisoarea în noaptea asta. 
Însă, vai, nu vom putea vorbi de prea multă libertate în ceea ce o priveşte. 
Doar dacă nu consideră libertate o pivniţă în vreun loc necunoscut. Poate să 
uite de lumina zilei, ceea ce cu siguranţă va fi greu la început. Însă după 
destul de mult timp va fi uitat cum arată lumina, şi singura ei dorință va fi 
să se termine odată. Ca existenţa ei să ia sfârşit, aşa încât viermii să-şi poată 
face lucrarea. A râs. O vreme chiar am plănuit s-o crestez. Ştii tu, în sus şi-n 
Jos cu cuţitaşul meu. Cu o mişcare rapidă a scos cuțitul de luptă cu lama 
curbată caracteristică şi 1 l-a proptit în gât. Asta ar fi fost, cu siguranţă, 
minunat şi satisfăcător pe moment. Ştii tu, cam ca o ejaculare prematură. 
Aşa că am hotărât să prelungesc totul cât de mult posibil şi în loc de asta să- 
i dau o adevărată, cum să-i zic, moarte tantrică. A pus cuțitul înapoi în 
teacă. Recunoaşte că e mai bine. Vreau să zic, dat fiind că este o târfuliţă, ar 
trebui să mă distrez un pic cu ea mai întâi. Cel puţin cinci-zece ani. După 
aceea cu siguranță că o să fie mult prea urâtă şi dezgustătoare, când o să 
înceapă încetul cu încetul să se scofâlcească. Pentru că, desigur, mă aştept 


ca ea să refuze mâncarea, făcând greva foamei. Însă în lumea mea eu sunt 
cel care hotărăşte cât de mult sau de puţin mănâncă. Aşadar, va fi hrănită cu 
pâlma printr-o sondă. A ridicat din umeri. Poate că nu-i prea elegant, dar ce 
nu face omul? lar uneori, când se aşteaptă mai puţin, în mâncare va fi ceva 
ce poate că n-ar trebui să se afle acolo. Ştii tu, poate fi orice, de la un strop 
de şoricioaică până la detergent. Nu prea mult, doar cât să-i fie ei din ce în 
ce mai rău. Unul dintre primele lucruri pe care şi le va pierde o să fie părul. 
Însă asta aproape că nu se simte. Mai rău o să fie când o să i se desprindă 
unghiile. La naiba, zic şi eu. Ca să nu mai vorbim de momentul în care 
încep să cedeze organele interne. Însă asta va fi după câţiva ani şi atunci, cel 
puţin, va scăpa de mine, pentru că îmi voi fi pierdut deja de mult interesul 
faţă de ea. Probabil mă voi mulţumi să intru pe computer din când în când şi 
să arunc o privire prin intermediul camerei de supraveghere când am chef să 
mă înveselesc. A băut ce mai rămăsese în pahar. Mmm, ce mai apă! Ştiu că 
te-am pisălogit cu asta, dar uneori apa poate să fie, pur şi simplu, aşa de 
gustoasă, că întrece orice. Nu-i aşa? Nu ştiu de ce. Poate sunt mineralele, 
sau doar faptul că aici e atât de cald şi sufocant, că orice ar avea gust... 

— Bine, atunci dă-mi un pahar, l-a întrerupt ea oftând. 

— Uau, e adevărat? Aproape că am crezut o clipă că ai renunţat. Dar 
sigur că o să capeţi un pahar. 

Rânjind, şi-a desfăcut prohabul, şi-a scos penisul, a tras înapoi prepuţul, 
a vârât glandul în pahar şi a început să urineze. 

— Ah... Să urinezi e uneori la fel de plăcut ca băutul. Dacă nu chiar mai 
plăcut. Hait, s-a umplut repede, a zis şi a oprit curgerea. Nu vrem să dea pe 
dinafară. 

A pus paharul în faţa ei, cu mădularul încă atârnând afară. Apoi l-a şters 
pe bluza ei, l-a vârât înapoi şi şi-a închis prohabul. 

— Haide, bea. 

Dunja s-a uitat la paharul care era plin până la buză cu urină de un 
galben-deschis. 

— Ce mai aştepţi? Bea odată. Ţi-e atât de sete. Aşa-i, ce prost sunt. Ai 
nevoie de ajutor. Mare noroc ai, pentru că o să te ajut atât de bucuros, atât 
de bucuros. 

A luat iar în mână paharul şi i l-a dus la gură. 

— Apropo, ştii bine că urina este absolut sterilă. Nicio bacterie sau aşa 
ceva. Ba chiar sunt mulți care zic că e folositoare. Uite, chiar Madonna, de 
exemplu, şi-a vindecat ciuperca piciorului cu propria urină, aşa că bea. 


Cu mâna liberă i-a apăsat capul pe spate, prinzându-i între degete nasul 
strivit. 

Durerea era insuportabilă, însă după câteva minute asta nu era nimic în 
comparație cu lipsa de oxigen. 

— Acum fă ce zice unchiuleţul doctor şi cască gura mare. 

Până la urmă n-a mai avut încotro decât să se dea bătută şi să deschidă 
gura ca să respire. 

Cu numai câteva ore înainte, Heinesen fusese convins că ceea ce făcea 
era cu adevărat o idee bună. Acum şovăia, şi oricât de bună ar fi fost ideea, 
probabil că el era cel mai puţin potrivit s-o pună în fapt. 

El, care primise porecla Good Cop'*” pentru că îşi făcuse o virtute din a 
căuta întotdeauna pacea şi înţelegerea, era silit acum să facă exact invers. 

Casa lui Jakob Sand de pe Frydendalsvej era imensă. Aşa de mare, că îți 
trebuiau cel puţin câteva averi ca s-o poți cumpăra, şi asta, fără să pui la 
socoteală taxele anuale pe proprietate şi toate maşinile fiţoase parcate afară. 

Heinesen nu votase niciodată Enhedslisten“® sau vreun partid de 
extremă stângă, însă gândul că cineva este atât de bogat încât îşi poate 
permite o casă ca asta în centrul capitalei l-a pus serios pe gânduri. 

Însuşi faptul că interfonul avea pe el trei butoane cu acelaşi nume l-a 
călcat rău pe nervi şi l-a făcut să le apese pe toate trei deodată. Dacă îți poţi 
permite asta, cu siguranță eşti vinovat de tot soiul de chestii. 

„Cine este?”, s-a auzit o voce somnoroasă, cu toate că după-amiaza era 
pe cale să devină seară. 

— Numele meu este Morten Heinesen, a zis el şi şi-a dres glasul ca să 
sune mai autoritar. Sunt de la Departamentul Omucideri din Copenhaga şi 
am câteva întrebări la care vreau răspuns. 

„Am răspuns deja la toate întrebările.” 

— Aţi răspuns la întrebări, dar nici pe departe la toate. 

„Și dacă refuz?” 

— Desigur, puteţi face asta, însă atunci mă întorc rapid cu trupele de 
intervenţie şi tipii ăia nu sună şi aşteaptă cuminţi să vii să deschizi. În plus, 
va fi consemnat în dosar, iar în cazul punerii sub acuzare refuzarea unei 
interogări nu va fi în avantajul tău. 

A tăcut şi a făcut un pas înapoi, atât impresionat, cât şi speriat de propria 
capacitate de a înghesui atâtea minciuni într-o singură frază fără măcar să se 
gândească. Dar se pare că a fost exact ceea ce trebuia, căci a auzit un oftat, 
apoi uşa a fost deschisă de Jakob Sand, desculţ, în pantaloni albi şi cămaşă 
de bumbac deschisă la culoare, pe jumătate descheiată. 

— Să nu dureze mult. 

Sand şi-a trecut mâna prin părul pieptănat pe spate şi i-a făcut semn cu 
capul să intre. 


— Mă duc la o şedinţă. Dacă nu terminăm, va trebui să lăsăm pe altă 
dată. 

— Să sperăm că e suficientă o întrebare. 

Heinesen a intrat într-un hol spațios cu lambriuri până la înălțimea 
pieptului, tablouri cafeniu-verzui cu păsări şi o scară interioară cu 
balustradă de lemn adevărat, pe care puteai aluneca în jos dacă aveai chef. 

— Este vreun loc în care putem să ne aşezăm şi să vorbim între patru 
ochi? 

— Dacă asta e întrebarea ta, atunci răspunsul e „nu”. Aici e bine. 

— Avem oaspeți? a zis o femeie mult prea slabă care privea în jos de la 
etaj, şi ea îmbrăcată în haine uşoare de bumbac. 

— Salut, a zis el şi şi-a fluturat mâna. Morten Heinesen, de la 
Departamentul Omucideri din Copenhaga. 

— Omucideri? Cum adică, omucideri? Femeia şi-a întors privirea spre 
Sand. S-a întâmplat ceva? A murit cineva? 

— Nimeni pe care să-l cunosc, a zis Sand şi şi-a desfăcut larg brațele. 
Dar du-te înapoi la yoga şi lasă-mă pe mine să mă ocup de asta, şi sper să-ți 
pot explica mai târziu. 

I-a întors spatele femeii, ca un semnal că trebuie să-i lase în pace. 

— Ai omorât această femeie? a zis Heinesen destul de tare ca să se audă 
pe scară, scoțând o fotografie a victimei Elaya Goodluck. 

— Dar, pentru Dumnezeu, Jakob! Doar nu eşti suspectat de crimă? 

— Nu. Sand a oftat şi a clătinat din cap. Sigur că nu. 

— Ba da, chiar este. Heinesen a ridicat privirea spre femeie. De fapt, 
sunt multe lucruri care indică... 

— Ia stai un pic, l-a întrerupt Sand. M-ati scos de pe lista suspecților, ce 
mama dracului! 

— Scos? a zis femeia. Jakob, când al... 

— Acum cred că trebuie să pleci şi să-ţi faci afurisita aia de salutare a 
soarelui, ca să lămuresc neînţelegerea. Bine? 

Femeia a zăbovit, plimbându-şi privirea de la Sand la Heinesen şi înapoi, 
după care, în sfârşit, s-a răsucit, a pufnit şi a dispărut. 

— ŞI ce rost a avut s-o amesteci pe ea în asta, dacă-mi este îngăduit să 
întreb? 

— Niciunul, a minţit el. Aşa cum spuneam, eu aş fi preferat să stăm într- 
un loc mai izolat. 

— Da, multe ar fi fost de preferat. Sand şi-a dat părul după urechi. Dar 


acum trebuie să trecem la subiect. Cum ziceam, mă aşteaptă o şedinţă. 

Heinesen a ridicat din umeri. 

— În acest moment eu sunt cel care aşteaptă. 

— Zău, ce dracu-i asta? 

Sand părea că ar vrea să spargă ceva. 

— O întrebare la care aştept în continuare răspunsul. 

— La ce mama dracului să răspund? 

— Dacă ai omorât-o pe această femeie. 

Heinesen a arătat din nou fotografia. 

Sand şi-a dat ochii peste cap. 

— Nu, n-am făcut-o, ceea ce am lămurit deja în interogatoriul de ieri. A 
făcut un pas spre Heinesen şi şi-a coborât glasul. Totuşi, m-am întâlnit cu ea 
mai devreme în acea zi, şi atunci mi-a făcut asta. Şi-a tras în jos gulerul 
cămăşii şi a arătat zgârieturile de pe gât. Deci, ţi-ai primit răspunsul. Din 
nou. Acum am terminat? 

— Unde te-ai întâlnit cu ea? 

Sand a oftat şi s-a întors cu spatele. 

— Hai cu mine. 

Heinesen l-a urmat într-o cameră de lucru de alături, care avea într-un 
colţ o canapea îmbietoare şi fotolii. 

— Nici măcar să nu te gândeşti să te aşezi. Sand a închis uşa. Acest 
interogatoriu e ca şi terminat. 

— Lasă-mă pe mine să hotărăsc asta. 

Sand a pufnit şi şi-a dat ochii peste cap. 

— Cum crezi că mi-am făcut afacerea să fie una dintre cele mai 
profitabile din această țară? Ei? Cum crezi că se face că îmi pot permite o 
casă ca asta? Şi-a desfăcut larg braţele. Crezi că e pentru că sunt complet 
dus cu pluta? Asta crezi? Că nu pricep că n-aveţi nimic împotriva mea? Păi 
atunci te înşeli, fir-ar să fie, pentru că pot să termin chestia asta şi să te 
arunc afară în orice afurisită de secundă. Nu trebuie decât să pocnesc din 
degete şi o să zaci acolo, pe trotuar, întrebându-te ce mama naibii s-a 
întâmplat. 

— Să interpretez asta ca pe o ameninţare? 

— Interpreteaz-o cum mama dracului vrei. Sand a respirat adânc. Ce 
vreau să spun este că singurul motiv pentru care te-am lăsat să-mi intri în 
casă este că mă bucur să fiu de ajutor în anchetă. Nu-mi doresc nimic mai 
mult decât să puneţi mâna cât mai repede pe vinovat. Aşadar, ca să răspund 


la întrebare, am cules-o de pe Istedgade, la colţul cu Viktoriagade. Apoi am 
mers cu maşina la una dintre clădirile mele de birouri din Valby. 

— Are vreo adresă acea clădire? 

— Gammel Køge Landevej, numărul 65. 

— Şi pe unde ați ajuns acolo? 

— Habar n-am. Sand a ridicat din umeri. Pe drumul obişnuit. 

— Pe la sud sau pe la nord de Vestre Kirkegård? Sunt cam la fel de 
rapide, diferența e de vreo două minute. 

— Atunci probabil am ales traseul cel mai scurt. 

— Adică pe la nord, prin Vigerslev Allé. 

— Întocmai. E adevărat. 

— Interesant. Heinesen a încuviințat din cap. Atunci cum explici că nu 
apare niciuna dintre maşinile tale pe camerele de supraveghere din 
intersecția Vigerslev Allé cu Enghavevej? 

— Ce camere de supraveghere? 

— Nu eşti singurul. E uşor să nu le observi. Revenind la întrebare. De ce 
nu apare acolo niciuna dintre maşinile tale? 

— Pentru că n-am mers cu vreuna dintre maşinile mele. 

— Atunci nu se potriveşte cu ceea ce ai spus la interogatoriu. Conform 
raportului, ai spus explicit că ai condus... 

— Nu ştiu câte maşini ai tu. Însă eu am... 

— 'Treisprezece. Înmatriculate în Danemarca. Apoi ai... 

— Bine, am zis greşit! Big deal”. 

— Da, de fapt, chiar e mare. Aşadar, cu care maşină ai fost? 

Sand era pe cale să spună ceva, dar s-a stăpânit. Poate voia să 
pomenească de maşina soţiei, sau vreuna dintre toate maşinile firmei, dar și- 
a dat seama că niciuna dintre ele nu apărea pe camerele de supraveghere. 

— Exact, stai un pic. A fost un taxi, a zis el în cele din urmă, şi s-a silit 
să zâmbească. Aşa a fost, da. Am luat un taxi. De fapt, mi-a ieşit cu totul 
din minte. My bad. Sorry{50}. 

— De la care firmă? 

— Din păcate, nu-mi amintesc. 

— Ai vreo chitanţă? 

— Nu. 

— Dar poate ai un extras bancar pe care se vede plata cu cardul? 

— Am plătit în numerar şi l-am luat de pe H.C. Andersen, lângă 
Rådhuspladsen. 


Heinesen a încuviinţat din cap. 

— Da, atunci este greu de dovedit una sau alta. 

— Da, din păcate aşa este. Asta-i tot, sau mai ai vreo nedumerire? 

— Nu, e în ordine. Deocamdată. Dacă mai apare ceva, ştim unde să te 
găsim. 

— Mi-ar plăcea să sunaţi înainte data viitoare. Aş putea chiar să am 
pregătită nişte cafea. 

— Sună plăcut, însă prefer să vin neanunţat. Ştii cum e când omul e luat 
pe nepregătite. Spune ceva, dar arată cu totul altceva cu privirea şi limbajul 
corporal. Îţi urez o seară frumoasă. 

Heinesen a ieşit din camera de lucru şi a mers spre uşă. Nu-l auzea pe 
Sand în urmă. Însă dacă ăsta era un semn că e puternic şi sigur pe sine, 
rămânea de văzut. În orice caz, el era cum nu se poate mai mulţumit de ceea 
ce făcuse. 

Când a ajuns înapoi la maşina parcată la distanță de două străzi de casă, 
şi-a pus căştile şi l-a sunat pe Hemmer. 

„Cum a fost?”, a întrebat Hemmer. 

— Bine, cred. La tine cum e? 

„Da, sunt conectat la telefonul lui mobil şi la cel al nevestei, la numerele 
lor fixe, precum şi la două cartele preplătite care se află prin apropiere. Stai 
aşa, acum e folosit unul dintre ele.” 

— Care? 

„Una dintre cartele.” 

— Poţi vedea pe cine sună? 

„În curând, să sperăm, dacă totul funcţionează aşa cum trebuie.” Se 
auzeau degete lucrând pe tastatură. „Am aici numărul, dar, din păcate, n-am 
găsit nicio potrivire. Probabil şi asta e o cartelă anonimă preplătită.” 

— Mă conectezi? 

„Sigur”, a zis Hemmer, în vreme ce se auzea cum sună un telefon. 

„Alo. Nu-i momentul potrivit”, s-a auzit brusc o voce binecunoscută. „Ie 
sun de îndată ce închei aici.” 

„Ai zis că s-a terminat. Că tu controlezi total situația”, a zis Sand, care 
părea exact atât de furios cum sperase el. 

„Potoleşte-te, Jakob. Ce s-a întâmplat?” 

„Unul dintre colegii tăi de serviciu tocmai a fost aici şi m-a hărțuit.” 

„Cine?” 

„S-a prezentat Morten Heinesen şi mi-a pus o grămadă de întrebări 


despre drumul pe care am mers şi cu ce maşină am fost cu fata aia. Se pare 
că niciuna dintre maşinile mele nu apare pe camera din Vigerslev Allé.” 

„Care cameră?” 

„Vreo cameră de supraveghere a traficului, în mă-sa, ce ştiu eu? Fir-ar să 
fie! M-am salvat zicând că de fapt am luat un taxi şi am plătit în numerar. 
Chestia e că dacă mai continuă aşa ne-am ars, pricepi? Vor adulmeca totul 
până la capăt.” 

„Bine, însă cred că acum ar trebui să închidem şi să ne ocupăm de asta 
când ne vedem, diseară.” 

Un clic şi convorbirea s-a încheiat. O convorbire în care aproape toate 
bănuielile erau confirmate negru pe alb. Sigur că Hemmer o înregistrase, 
dar, cum nu aveau autorizație pentru interceptare, n-ar fi putut fi folosită 
niciodată ca dovadă la un proces. 

Însă nu acesta era scopul lui. Pentru el, era mai mult decât suficient să 
ştie că Sleizner era cel pe care îl sunase Sand. 

Kim Sleizner a pus telefonul Nokia vechi la loc în buzunarul hainei şi s-a 
întors spre Dunja, care stătea la masă cu spatele drept, mâinile încătuşate şi 
faţa lovită. 

— Scuze, unde rămăsesem? 

Dunja a păstrat tăcerea şi s-a străduit să-şi țină privirea fixată pe un punct 
vag din faţa sa. Întocmai cum spusese el, se afla în puterea lui, în lumea lui, 
şi nu putea face nimic ca să schimbe asta. Orice ar fi răspuns, el avea să 
meargă mai departe pe drumul lui, să continue s-o umilească şi s-o 
rănească, sau orice îi mai dădea prin cap. Singurul lucru pe care n-avea să-l 
reuşească niciodată era să o înfrângă. Orice i-ar fi făcut, ea avea să țină 
flacăra vie. 

— Da, da, continui să te joci de-a tăcerea. Fă-o. Cel puţin ţi-ai potolit 
setea, aşa că nu mai ai nicio nevoie. 

S-a apropiat, dar a trecut pe alături şi a rămas în picioare chiar în spatele 
eil. 

N-avea de gând să se uite în spate. Doar stătea acolo şi aştepta să se 
întâmple ceva. Ştia deja că o să doară. Că se va alege cu altă rană pentru 
vindecarea căreia era nevoie de timp şi de îngrijiri. 

De aceea a fost surprinsă de mâinile de pe umeri. Mâini care au început 
cu grijă să o maseze, cu mişcări line, calme. La început pe umeri, apoi, 
încet, spre gât şi spre toată înțepeneala care cerea cu disperare să fie 
alungată. 

— Îți aminteşti dacă ţi-am făcut vreodată masaj pe când eram prieteni şi 
colegi? Ştii tu, în vremea în care te-am ajutat şi am avut grijă să ai toate 
şansele la o carieră strălucită. 

Sleizner a aşteptat un răspuns, fără să-şi întrerupă masajul. Însă n-a venit 
NIMIC. 

— Nu, probabil că nu, pentru că altfel ţi-ai fi amintit, a continuat el. 
Pentru că, dacă e ceva pentru care sunt renumit, este tocmai capacitatea mea 
de a face masajul perfect. Ce-i drept, se întâmplă ca picioarele să fie 
specialitatea mea, însă umerii şi gâtul vin pe un meritoriu loc secund. 
Recunoaşte că e plăcut. 

Dunja n-a răspuns. Însă asta nu însemna că el nu avea dreptate. În altă 
realitate, dacă mâinile acelea ar fi fost ale altcuiva, ar fi fost plăcut, poate 


chiar incredibil de plăcut. Acum se simţea doar rău, în ciuda faptului că 
degetele lui aveau priceperea să se ocupe exact de toate punctele dureroase 
care tânjeau de atâția ani după atingere. Atât de rău, încât era pe punctul să 
vomite de scârbă că Sleizner era cel care stătea în spatele ei. 

— Eşti tare înțepenită, trebuie să spun, a zis el şi a continuat să lucreze la 
umerii şi gâtul ei. Ai grijă de tine? Văd că te antrenezi, dar întrebarea este 
dacă îţi întinzi şi relaxezi un pic corpul din când în când. Ca aici şi aici. 
Simti nodurile? A apăsat cu amândouă degetele mari şi le-a ținut pe acele 
noduri din muşchi până ce au început să se relaxeze, apoi a continuat un pic 
în jos pe şira spinării, între omoplaţi. Gândeşte-te ce bine că putem avea 
asta, tu şi cu mine, a continuat Sleizner din spate. Nu-ţi face griji, ştiu cât de 
mult ne urâm şi că niciodată nu se va întâmpla. Dar haide, în glumă, să 
aruncăm la gunoi toată porcăria asta şi să ne jucăm cu gândul că suntem cu 
adevărat făcuţi unul pentru altul. 

Era evident că el o amăgeşte să se simtă în siguranţă destul de mult timp 
ca să îndrăznească să se destindă şi să-şi recapete încrederea că ar putea, 
totuşi, să iasă la liman, la urma urmei. 

— Măi, ce mai pereche de milioane am fi! Ne-am completa unul pe altul 
ca yin şi yang. Trebuie să recunoşti asta. Tu, cu încăpăţânarea ta de a nu 
renunţa niciodată când te-ai hotărât să faci ceva, şi eu, cu toate relațiile mele 
şi creativitatea. Îţi jur, am putea face minuni tu şi cu mine. 

Era modul de operare clasic al unui psihopat. La început e rău şi 
striveşte. Apoi îţi cere iertare şi trebuie să-l ierți şi să declari cât de mult îl 
iubeşti. Apoi te loveşte iar, tocmai când începeai să crezi că totul va fi bine. 
Totul nu-i decât un joc cu victima pe care, exact aşa cum spusese Sleizner 
însuşi, vrea cu orice preţ să-l prelungească oricât de mult posibil. 

— Aş putea să te masez în fiecare seară. Sleizner ajungea tot mai adânc 
în țesutul ei muscular. lar tu, tu ai putea... 

A trecut destul timp până ca tăcerea lui Sleizner s-o facă să reacționeze şi 
să deschidă ochii. Era pregătită pentru aproape orice, pentru ce-i mai rău, 
pentru orice în afară de ceea ce vedea acum. 

— Nu vă supăraţi, a zis un bărbat bărbos, îmbrăcat în costum, care intra 
în încăpere. Aceasta este Camilla Krystchoff? 

— Ăăă...? Da, e adevărat, a zis Sleizner în cele din urmă şi şi-a luat 
mâinile de pe ea. Şi tu cine eşti, dacă mi-e îngăduit să întreb? 

— Avocatul ei. 

— Dar... Nu cred că înţeleg. Sleizner şi-a dres glasul. Cum se face că...? 


— Aşadar, suntem doi care nu înţelegem, i-a tăiat vorba bărbatul şi a 
închis uşa. Din câte văd eu, ai început interogarea clientei mele, ceea ce este 
împotriva tuturor... 

— Nu, nu, nu, n-am început niciun interogatoriu. Sleizner s-a îndepărtat 
cu un pas de Dunja. Nici vorbă. Mă aflu aici doar ca să văd ce face şi să mă 
asigur că totul e cum trebuie. Nu eu sunt cel care o interoghează. Dar poate 
că nu ştii cine sunt cu. 

— Ba da, ştiu exact cine eşti, şi asta cu siguranță nu îmbunătăţeşte prea 
mult lucrurile. Bărbatul a înaintat spre Sleizner. Tu eşti cel care a brutalizat- 
0? 

— Nu, nu, trebuie să fi fost ea. Este, cum se spune, foarte 
autodistructivă, ceea ce este şi unul dintre motivele pentru care am venit să 
văd ce face. 

Bărbatul stătea acum chiar în faţa lui ţinând în mână o seringă, şi 
împingea uşurel pistonul ca să facă să dispară orice bule de aer. 

— ŞI asta ce mai este? a zis Sleizner. 

Răspunsul a venit în forma unui ac care i-a străpuns haina şi i-a pătruns 
în piept, ceea ce l-a făcut să se prăbuşească pe podea. 

— Fareed, cum naiba ai reuşit să ajungi aici? a zis ea. 

— Va trebui să lăsăm pe altă dată chestionarul. Fareed s-a dus repede 
înapoi la uşă. Tot ce trebuie acum este să faci ce îți spunem noi şi să speri că 
avem noroc. 

— Nor”? Care „noi? 

Fareed a deschis uşa şi a intrat Michael Rønning. În uniformă. 

— Michael? Dar... 

— Îmbracă-te cu astea, i-a tăiat vorba Rønning şi a pus pe masă în faţa ei 
nişte haine, în timp ce Fareed îi scotea cătuşele. Tot restul va trebui să 
aştepte. 

Ea a încuviinţat din cap, şi-a înghiţit întrebările şi i-a lăsat să lucreze mai 
departe în tăcere. 

Curând după aceea era liberă şi îi fusese şters sângele de pe față, apoi a 
putut să-şi pună pantalonii albi şi halatul de medic peste celelalte haine. 

În cele din urmă şi-a atârnat la gât un stetoscop şi a şters cea mai mare 
parte a sângelui de pe podea, pe când Fareed şi Rønning se ajutau unul pe 
altul să-l ridice pe o targă pe Sleizner, care era leşinat. L-au aşezat în poziția 
de recuperare, i-au pus un monitor cardiac şi i-au acoperit faţa cu o mască 
de prim ajutor cu balon, după care au ieşit repede cu toții. 

— Sleizner? Procurorul general Mads Jensen s-a lăsat pe spătarul 
scaunului de la birou, cu cămaşa lui curată, bretelele cu dungi albe şi negre 
şi cravata asortată, şi părea că tocmai 1 se spusese o glumă proastă. Adică 
vrei să zici „Sleizner”, ca în „Kim Sleizner”? 

În faţa lui, pe scaunul vizitatorului, stătea Morten Heinesen și încuviinţa 
din cap, încercând să înghită. Însă nodul din gât era prea mare, sau cravata 
pe care şi-o pusese era prea strânsă. 

— ŞI, ca să văd dacă am înţeles eu bine, a continuat Jensen. Vrei să spui, 
cu toată seriozitatea, că Sleizner ar putea fi implicat într-un fel sau altul în 
uciderea lui Mogens Klinge şi a acelei fete? 

Heinesen a încuviințat iar din cap. Nu mai avusese niciodată o discuţie 
cu procurorul general. Cel puţin nu de unul singur. În situaţiile normale, era 
întotdeauna Sleizner sau cineva de rang mult mai înalt decât el însuşi cel 
care se ocupa de asta. Acum nu era nimeni altcineva. În plus, cazul era atât 
de important şi, mai presus de toate, delicat, încât şi dacă s-ar fi dus cu 
dosarul la un procuror de nivelul său, tot ar fi parcurs drumul în sus ca să 
aterizeze pe acest birou. 

— Dar sună ca şi cum... Jensen s-a întrerupt şi a clătinat din cap. Ce pot 
să zic? Sună cu totul nebunește. 

— Ştiu. Şi mie mi-e greu să cred. A reuşit în sfârşit să-şi înghită o mare 
parte din nervozitate. Însă, din păcate, sunt o mulţime de indicii în acest 
sens. 

Procurorul general a încuviințat din cap, şi-a trecut degetele peste 
mustaţa îngrijită şi a încercat să spună ceva. Însă n-a făcut decât să stea 
acolo şi să încuviinţeze din cap, în vreme ce nodul din gâtul lui Heinesen a 
început iar să crească. 

Se aşteptase să fie întrebat pe ce îşi bazează bănuielile şi acuzaţiile. Ce l- 
a făcut să tragă o concluzie atât de gravă. În schimb, a fost întâmpinat de 
tăcere şi o privire bănuitoare, care deveneau tot mai stresante de câte ori 
încerca să înghită şi nu reuşea. 

— lată un rezumat, a zis în cele din urmă şi a pus pe birou documentul 
pregătit de el, în care apărea tot ce indica implicarea lui Sleizner, pe puncte. 

Erau acolo bănuiala lui Hesk că Sleizner l-a drogat la conferința de presă 
şi faptul că ținuse legătura cu Mogens Klinge prin intermediul unui număr 


anonim de mobil. Însă erau acolo şi propriile idei despre faptul că şeful lor a 
ştiut de la bun început că Hesk a fost în garajul subteran şi a fost văzut de 
camerele de supraveghere în timpul atacului, precum şi faptul că era foarte 
probabil ca el să fi avut grijă ca secvenţa în care Jakob Sand sosea în 
automobilul lui sport să fie una dintre cele câteva care fuseseră tăiate din 
filmare. 

Procurorul general a citit lista, cu o cută de îngrijorare între sprâncene, 
iar Heinesen aştepta să termine şi să ridice privirea de pe document. 

— Aici nu-s decât multe presupuneri vagi. Jensen a lăsat din mână 
documentul. Ce pot să văd este că nu există nici măcar o dovadă concretă 
care să-ți susțină afirmațiile. 

— Aşa este. Nu există nicio dovadă. Însă din punctul meu de vedere nu 
sunt presupuneri vagi. Dimpotrivă, aş zice că toate sunt foarte relevante şi 
concrete. Asta, împreună cu faptul că există atât de multe coincidente, 
înseamnă că nu putem, pur şi simplu, să le ignorăm. Cu alte cuvinte, e prea 
mult fum ca să nu fie vreun foc. 

— Poate c-o fi aşa. Însă în munca mea nu-i suficient fumul. Am nevoie 
de foc ca să pot acționa, iar într-un caz ca acesta mi-ar trebui o întreagă 
pădure în flăcări. 

Heinesen a încuviințat şi şi-a permis să zâmbească. 

— Este exact motivul pentru care n-am venit la dumneavoastră până 
acum. Pentru că de ceva mai mult de o oră flăcările au devenit perfect 
vizibile. 

Şi-a pus mobilul pe masă, a apăsat pe „Redare” şi a examinat reacția 
procurorului general în timp ce se derula înregistrarea. 

„Potoleşte-te, Jakob. Ce s-a întâmplat?”, s-a auzit vocea lui Sleizner, şi 
Jensen arăta exact atât de confuz cum sperase el. 

— Şi vrei să spui că ăsta e Sleizner? a zis Jensen, iar Heinesen a 
încuviinţat. 

„Unul dintre colegii tăi de serviciu tocmai a fost aici şi m-a hărțuit.” 

— lar aici îl avem pe Jakob Sand. 

„Cine?”, a întrebat Sleizner. 

„S-a prezentat Morten Heinesen şi mi-a pus o grămadă de întrebări 
despre drumul pe care am mers şi cu ce maşină am fost cu fata aia. Se pare 
că niciuna dintre maşinile mele nu apare pe camera din Vigerslev Allé.” 

Nu încăpea nicio îndoială că Jensen era şocat de-a binelea. Faţa lui îşi 
pierduse culoarea, iar gura îi era căscată de parcă muşchii mandibulei nu 


mai erau prinşi de țeastă. 

„Care cameră?”, s-a auzit vocea lui Sleizner. 

„Vreo cameră de supraveghere a traficului, în mă-sa, ce ştiu eu? Fir-ar să 
fie! M-am salvat schimbând declarația că de fapt am luat un taxi şi am plătit 
în numerar. Chestia e că dacă mai continuă asta ne-am ars, pricepi? Vor 
adulmeca totul până la capăt.” 

„Bine, însă cred că acum ar trebui să închidem şi să ne ocupăm de asta 
când ne vedem, diseară.” 

Heinesen a luat mobilul, l-a închis, l-a pus la loc în buzunar şi a aşteptat. 
De data asta, tăcerea nu l-a tulburat. Dimpotrivă, îl liniştea. Desigur, Jensen 
avea nevoie să digere totul şi să-şi acorde câteva minute ca să se gândească 
la consecinţe înainte să spună ceva. 

— Asta e o interceptare, a zis Jensen după o vreme. Cine a autorizat-o? 

— Nimeni, a zis Heinesen. Nimeni în afară de mine însumi. 

— Atunci nu e ceva ce se poate folosi. 

— Nu, dar asta e cu totul altă chestiune. 

— Atunci trebuie să întreb: care era rostul? 

— Să primesc permisiunea să merg mai departe. 

— ŞI în ce fel vrei să mergi mai departe? 

— O să-i aduc la interogatoriu atât pe Sleizner, cât şi pe Sand. Să le 
cercetez telefoanele mobile şi computerele şi să le percheziționez casele şi 
birourile. Să blochez acel garaj şi să efectuez o căutare amănunțită ca să 
aflu ce se ascunde acolo. Şi preferabil cât mai repede posibil, înainte să aibă 
timp să-şi şteargă urmele. Este singura procedură corectă. 

— Da, aşa s-ar zice, a încuviințat Jensen. Şi aş putea să fiu de acord, 
chiar aş putea. A continuat să încuviinţeze din cap ca pentru sine. Şi totuşi, 
trebuie să resping ideea. 

— S-o respingeţi? Heinesen şi-a îndreptat spatele. Nu înţeleg. De ce? 

— Kim Sleizner este unul dintre cei mai buni şi mai plini de succes 
dintre şefii noştri. 

— Dar putem s-o facem în secret. Fără conferinţe de presă sau aşa ceva. 
Avem grijă să ţinem totul pe plan intern până ştim mai multe. 

— Şi după aceea? Ce crezi că se va întâmpla după aceea? 

— Păi, fie reiese că el e vinovat, fie reiese... 

— Că e nevinovat, i-a tăiat vorba Jensen. Însă, chiar dacă ar fi aşa, va 
ieşi un scandal care, în cele din urmă, va face mai mult rău decât bine 
întregii forţe polițienești. 


Lui Heinesen nu-i venea să creadă ceea ce tocmai auzise. 

— Aşadar, asta înseamnă că, pur şi simplu, iese cu fața curată? 

— Scuze, cum te cheamă? 

— Morten. Morten Heinesen. 

— Morten, îl cunoaştem cu toții pe Kim şi ştim cum este. Dar ca el să 
fi... Da, orice spui că a făcut împreună cu acel Jakob Sand, care, apropo, a 
fost absolvit de toate bănuielile, este, cum să-i zic, cu totul inimaginabil. 

— Inimaginabil? Aşadar, despre ce vor vorbi când se întâlnesc în seara 
asta? 

— Nu ştiu. Jensen a ridicat din umeri. Ar putea fi orice. Numai pentru că 
nu vor să se ştie nu înseamnă că trebuie neapărat să fie ceva ilegal. Ştii cum 
e cu zvonurile şi scandalurile când se încing spiritele. Atunci tot şi toți sunt 
trecuţi prin sită, şi asta poate să-l facă şi pe cel mai bun dintre noi să se 
prăbuşească, chiar şi când n-a făcut nimic rău. 

Heinesen s-a ridicat în picioare. Nu mai era nimic de adăugat. Fusese pus 
punctul, fraza era terminată. Nu-i mai rămânea decât să se îndrepte spre uşă 
şi să plece. Să rămână calm şi stăpânit până pune mâna pe clanță, deschide 
uşa şi iese din încăpere. 

Pe drum spre ieşire, şi-a simțit mobilul vibrând în buzunar. Însă nu l-a 
scos decât după ce a închis uşa, şi a văzut că era un mesaj de la polițista 
daneză, Malin Rehnberg, cu care vorbise mai devreme. A dat clic pe el şi a 
văzut fotografia documentului despre care îi spusese ea şi îi promisese că 1-l 
trimite. Într-adevăr, era o fotografie în care se vedea cicatricea în formă de 
cruce de pe partea interioară a coapsei femeii, împreună cu un mesaj că 
prețul era prea mare, dacă ne gândim că marfa era defectă. 

Însă nu asta a fost ceea ce l-a făcut pe Heinesen să rămână încremenit în 
mijlocul coridorului şi să mărească fotografia ca să vadă mai bine. A fost 
mâna de la marginea fotografiei, care desfăcea picioarele femeii. Sigur, nu 
era foarte clară şi nu se vedea decât într-o anumită măsură, dar tot era de- 
ajuns ca să poată recunoaşte ceasul de la încheictură. Un Rolex Day-Date, 
cu care Sleizner obişnuia să se laude că este exact modelul purtat de Tony 
Soprano. 

Nu putea fi mai concret decât atât. Sleizner nu era doar în legătură 
strânsă cu cineva bănuit de crimă. Mai era şi atât de adânc amestecat, încât 
nu mai era vorba despre bănuieli mai mult sau mai puţin serioase, ci doar 
despre cum se va termina asta. 

Ar fi trebuit să se întoarcă în biroul procurorului general şi să-i prezinte 


noua dovadă pe care, oricât ar fi vrut, nu putea s-o treacă cu vederea. Insă 
ceva îi spunea că este absolut ultimul lucru pe care trebuie să-l facă. 

Era în continuare arşița din miezul verii, aproape tropicală. Dar semnele 
că vara se apropia de sfârşit erau tot mai multe. Cum ar fi aerul încărcat. 
Dura de atâta timp, încât era vremea să fie mişcat de o furtună puternică 
sau, cel puţin, de o ploaie torențială. Umbrele erau încă un semn. În timpul 
după-amiezii, erau de trei-patru ori mai lungi. 

Însă mai presus de toate era faptul că noaptea venea devreme. De la 
aproape niciodată întuneric de-a binelea, acum soarele cobora sub orizont 
curând după ora nouă, iar peste zece minute era noapte. 

Era, fără îndoială, frumos. Priveliştea din camera de hotel, la etajul 
optsprezece al SAS Radisson din mijlocul oraşului, era spectaculoasă. 
Luminile sutelor de mii de felinare de dedesubt, care alcătuiau imaginea în 
oglindă a bolții înstelate de deasupra, putea face pe oricine să înceapă să 
creadă că există ceva mai presus de înţelegerea noastră. 

Însă nu pentru a sta acolo ca să privească universul şi să se umple de o 
viziune extraterestră dăduse Fabian mulți bani pe o cameră aflată atât de 
sus. Nu voia decât să se îndepărteze de toate, fie şi numai pentru câteva ore. 
Cât de mult posibil, fără să plece din Copenhaga. O pauză. Nici vorbă să fi 
terminat. Înălţimea fusese cea mai bună variantă, iar bugetul nu i-a permis 
mai sus de etajul optsprezece. 

Primul lucru pe care l-a făcut a fost să se culce. Somnul l-a cuprins 
aproape imediat şi nu i-a dat drumul decât după cinci ore, fără niciun vis. 

Fusese complet deconectat, ca la o pană de curent, şi poate că de aceea 
amestecul de furie şi panică încă predomina când s-a trezit şi şi-a dat seama 
unde se află. Ce s-a întâmplat şi cine s-a dovedit că a fost în spatele acelui 
lucru. 

Apoi şi-a pregătit o baie caldă cu toate uleiurile din flaconaşe, şi încă 
zăcea acolo, cu ochii în tavan şi urechile sub apă. 

A citit de la cap la coadă dosarul cu inscripţia T.R. A citit până şi cea mai 
mică însemnare, şi nu o dată, ci de câteva ori, şi în cele din urmă a tras 
concluzia că nu încape nicio îndoială. N-avea cum să înțeleagă sau să 
interpreteze greşit. Nu exista nicio cale să explice sau să găsească vreo altă 
posibilitate. 

Lui Theodor i-a fost greu. Atât de greu, încât s-a sinucis. Însă gândurile 
şi încercările de sinucidere sunt un lucru. Punerea în fapt e cu totul altceva. 


În spatele acestui lucru era Sleizner. 

El a fost cel care a blocat toate celelalte ieşiri şi a făcut ca Theodor să fie 
împins tot mai mult spre margine. El a fost cel care a pregătit şi a orchestrat 
totul, astfel încât, în cele din urmă, n-a mai trebuit decât o uşoară 
împingere, dacă o mai fi trebuit, ca să se termine totul. 

Nu că el însuşi ar fi fost scutit de vinovăţie. Nici vorbă. După ce şi-a silit 
fiul să aleagă adevărul, nu minciuna, avea o vină de care nu va putea scăpa 
niciodată. Întocmai aşa cum spuseseră Sonja şi Matilda, astăzi totul ar fi 
fost diferit dacă el ar fi ales să acţioneze altfel. Departe de a fi bine, dar cel 
puţin mai bine decât asta. 

Ce era asta? 

Punct sau virgulă. 

Exista măcar o urmare, sau ajunsese la sfârşit? La sfârşitul drumului, 
zăcând într-o cadă la etajul optsprezece al unui hotel din Copenhaga, fără 
să-i mai fi rămas nimic de pierdut? 

După ce Dunja şi Fareed au cercetat amănunțit apartamentul lui Sleizner 
şi au găsit amprente, pete de sânge şi fire de păr, au trecut la pregătirile 
propriu-zise. 

Aparatul multifuncțional pentru antrenament a fost mutat din mica 
încăpere fără ferestre în bucătăria de alături, în faţa maşinii de gătit. Pe un 
stativ din faţa aparatului au fixat camera de luat vederi cu bateriile încărcate 
şi obiectivul reglat. Înregistrarea sunetului a fost testată şi reglată astfel 
încât să se audă orice silabă, indiferent cât de încet ar fi murmurat el. 

L-au aşezat pe Sleizner, încă leşinat, pe banca de antrenament şi i-au 
legat cu cătuşe de plastic picioarele sub bancă. I-au fixat mâinile pe bara 
pentru antrenarea spatelui şi braţelor, iar bara au legat-o de un set de 
greutăți care, la rândul lor, îl țineau în poziţie şezând. Arăta ca şi cum urma 
să fie răstignit şi, într-un fel, nu era prea departe de asta. 

Pe când Fareed testa cât de mare trebuia să fie o contragreutate ca 
Sleizner să fie ridicat de pe bancă, ea s-a uitat prin colecția de CD-uri din 
living. Ocupa câțiva metri pătrați de pe un perete, dar, cu toate astea, nu 
reuşca să găsească măcar un album care să-i placă. 

Totul era din anii '80. Optzeci, optzeci, optzeci. Un deceniu care, după 
părerea ei, ar trebui să fie şters din istoria muzicii. În plus, aici erau cele mai 
proaste dintre toate, şi până la urmă a pus la nimereală Diesel and Dust cu 
Midnight Oil în combina muzicală Bang & Olufsen, care acum era pregătită 
ca la apăsarea unui buton de pe telecomandă să pornească, dacă era nevoie. 

Revenind în bucătărie, a schimbat o privire cu Fareed, care, cu o scurtă 
aplecare a capului, a semnalat că e pregătit. Nu mai trebuia decât să aştepte 
ca Sleizner să deschidă ochii. 

— Ce zici? Dunja s-a lăsat pe vine în faţa lui Sleizner. N-ar trebui să-l 
trezim? 

— Nu fi aşa nerăbdătoare. Îl mai putem lăsa câteva minute. 

Fareed s-a dus la camera de luat vederi şi a pornit-o. 

Însă ea chiar era nerăbdătoare. Cumva, acesta era exact lucrul pentru 
care luptaseră în ultimele săptămâni. Ce-i drept, nimic nu mersese conform 
planului, şi cu numai câteva ore înainte îşi considerase răzbunarea o 
fantezie naivă, imposibil de îndeplinit. 

Şi aşa ar fi fost dacă nu era Michael Rønning. I-a luat o vreme ca să-şi 


dea seama, însă el era cel căruia trebuia să-i mulțumească pentru tot. Sigur, 
şi Fareed avusese rolul lui. Însă Rønning era cel care avea totul de pierdut 
dacă o ajuta şi, mai ales, cel care a fost creierul întregii evadări. 

Se părea că Sleizner se ținuse de capul lui săptămâni în şir, căutând 
informaţii despre ea, ştiind foarte bine că ei doi fuseseră cel puţin prieteni. 
Apoi, când Rønning a văzut directiva internă de dare în urmărire, în care ea 
era considerată teroristă, a hotărât să facă totul pentru a câştiga încrederea 
lui Sleizner. 

Despre asta a fost vorba în întâlnirea de la Diamanten. Acolo l-a făcut pe 
Sleizner să-l lase pe el să răspundă de păstrarea secretului în cazul în care ea 
era prinsă. Dacă n-ar fi fost asta, ea ar fi continuat să stea în acea celulă sau 
ar fi fost în drum spre o pivniţă undeva, departe. 

Faptul că el a reuşit şi să ia legătura cu Fareed, a şters toate informațiile 
despre arestarea numitei Camilla Krystchoff, a făcut rost de haine şi 
echipament şi a făcut planul amănunţit de scoatere a ei din închisoare fără 
să stârnească o droaie de întrebări inutile nu făcea decât să-i sporească 
recunoştinţa faţă de el. Pe lângă asta, el a chemat o ambulanţă care a 
aşteptat în faţa închisorii cu girofarul pornit, ca să convingă gardienii că e o 
urgenţă. 

După câţiva kilometri, a pus ambulanta să tragă pe dreapta şi i-a părăsit, 
zicând că era mai bine să ştie cât mai puţin. Dunja n-a avut nici timp să-i 
mulțumească şi să-l îmbrăţişeze înainte ca el să plece grăbit şi să dispară în 
noapte. 

Ea nu i-a spus nimic, nimic din toate la care se gândise. Însă nu i-a fost 
deloc greu să-l înţeleagă. Sigur că trebuia să se țină cât mai departe cu 
putinţă de ea. Nu doar din pricina a ceea ce tocmai se întâmplase, ci, mai 
ales, în privinţa a ceea ce urma. 

Când Sleizner a dat, în sfârşit, un semn de viaţă, a fost un geamăt slab, 
aproape neauzit, după care a părut să adoarmă la loc. Era mult prea încet 
pentru răbdarea ei, şi în cele din urmă n-a mai putut să-şi țină degetele 
departe de telecomandă; a îndreptat-o spre living şi a apăsat pe „Redare”. 

Cei de la Midnight Oil n-au apucat să cânte decât primele trei acorduri 
din „Beds are Burning” la volumul maxim în difuzorul din bucătărie înainte 
ca Sleizner să deschidă ochii. 

— Măi, să fie! Dacă nu-i însuşi Kim fucking Sleizner, în toată măreţia 
lui, a zis ea, în vreme ce Peter Robert Garret cânta că a venit vremea. Sper 
că ai dormit bine. 


Sleizner s-a uitat în jur, atent, chiar dacă încă pe jumătate absent, ca şi 
cum nu-i venea să creadă că e cu adevărat legat fedeleş în propria casă, în 
bucătărie, în faţa unei camere de luat vederi puse pe stativ, doar în chiloți, 
cu Dunja în picioare în fața lui. 

— Ce dracu” ai făcut? a zis el când a început să priceapă. Ce? Ce mama 
dracului ai făcut, târfoştină afurisită? 

S-a smucit în toate părțile, încercând să se elibereze, însă n-a reuşit decât 
să se răsucească un pic într-o parte şi în cealaltă. 

— Doar să ne spui când ai terminat, ca să putem începe. 

Dunja s-a întors la scaunul de lângă aparatul de filmat şi s-a aşezat călare 
pe el. 

— Ce să începem? Şi cum mama dracului ai ieşit din închisoare? 

— La prima întrebare răspunsul este mărturisirea ta. Cât despre a doua, 
probabil că e mai bine s-o întrebi pe Camilla Krystchoff. Nu aşa o cheamă? 

Sleizner a pufnit. 

— Ai 0 şansă. Îți dau o şansă să-mi dai drumul şi să facem ordine aici. 
Aparatul merge înapoi unde era şi... 

— Că altfel? l-a întrerupt Dunja şi s-a aplecat în faţă pe spătarul 
scaunului. 

Sleizner a oftat. 

— Eşti chiar mai proastă decât credeam. Nu-i niciun „altfel”. O să mori, 
în orice caz. Singurul lucru care depinde de tine în acest moment este în ce 
fel. 

— Eşti cam obraznic, în ciuda faptului că tu eşti cel care se află în lumea 
mea, chiar dacă asta seamănă mult cu bucătăria ta. 

Sleizner a clătinat din cap. 

— Eşti atât de naivă, că aproape mi-e milă de tine. Asta este evident 
bucătăria mea. Dar nu e numai ea. Chiar şi ce e dincolo de ea îmi aparține, 
dincolo de acest apartament, de cealaltă parte a portului. Amager, sau ce 
mama dracului. Totul este lumea mea. Orice pas faceţi tu şi indianul ăsta 
care duhneşte a curry e pe teritoriul meu. 

— Trebuie să recunosc că sunt impresionată. Dunja a încuviinţat din cap 
şi s-a întors spre Fareed. Tu ce zici? N-are nicio idee la ce trebuie să se 
aştepte. Şi totuşi îi dă înainte, ca şi cum ar avea vreun cuvânt de spus. 

— Aş zice mai degrabă că e drăguţ, a zis Fareed. 

— Drăguţ? Hm, poate că este. S-a întors iar spre Sleizner şi l-a privit în 
ochi. Dacă n-aş şti cine este. 


— Vorbind despre ceea ce urmează, a zis Sleizner. Crezi cu adevărat că o 
să scapi din asta nepedepsită? Deci, serios. Ajută-mă să pricep cum 
gândeşte o târfuliță naivă ca tine. 

— N-are rost nici măcar să încerci. N-o să pricepi niciodată. 

— Singura ta şansă e să-mi dai drumul. Nu acum sau în cinci minute, ci 
acum o afurisită de jumătate de oră. Am prieteni şi relații. Am oameni care 
lucrează pentru mine nonstop, şi de cum trec mai mult de două ore fără să 
tastez codul de siguranţă se declanşează alarma. Nu ştiu cât e ceasul acum, 
dar ei cu siguranță sunt deja pe drum. Aşadar, pot spune că, din păcate, ai 
dat-o în bară. Ai dat-o în bară al dracului de rău. 

— Pari cam disperat. Nu-i aşa că pare? Dunja s-a uitat Fareed, care a 
încuviinţat. Ei bine. Om trăi şi-om vedea care dintre noi a dat-o în bară cel 
mai tare. Hai să începem, dacă nu mai ai întrebări. Dacă ai, ar fi bine să le 
lămurim acum. 

Dunja a aşteptat, însă Sleizner n-a zis nimic. 

— Aşadar, cu alte cuvinte, nicio nedumerire. Ce bine! Atunci propun să 
trecem la întrebările mele. A oprit muzica înainte să înceapă iar refrenul şi 
i-a făcut semn cu capul lui Fareed, care a pornit înregistrarea. Hai să 
începem cu garajul şi subsolul de pe Østerbrogade. Cu ce vă îndeletniciți 
acolo tu şi Jakob Sand? 

Sleizner a ridicat din umeri. 

— Nu ştiu despre ce subsol vorbeşti. Însă un garaj pare să fie un loc în 
care îţi poți lăsa maşina. 

— Amuzant. Dar mă refer mai degrabă la spațiul dinăuntrul garajului 
subteran. 

— Poţi să te referi cât pofteşti. Asta nu schimbă faptul că n-am nicio idee 
despre ce vorbeşti. 

— Vorbesc despre spaţiul secret în care le-ai ordonat oamenilor tăi să-l 
omoare pe Qiang Who”. 

— Qiang care? 

Sleizner a râs. 

— Foarte amuzant. Dar acum vreau să-mi răspunzi la întrebări şi, dacă 
nu ţi-ai dat seama deja, pot să-ți spun că avem dovezi pentru cea mai mare 
parte. Ca, de exemplu, că te-ai aflat de multe ori în subsolul în care a fost 
ucis Qiang. Avem convorbiri înregistrate şi fotografii care arată legătura ta 
cu Jakob Sand, care, în plus, este proprietarul clădirii. Mai ştim şi că tu, şi 
Jakob, şi Mogens Klinge vă aflați acolo în noaptea în care a murit el. Sau a 


fost ucis, putem spune. 

— Dacă aş putea să aplaud, aş face-o, a zis Sleizner. Aproape că a sunat 
cu totul credibil. Ca şi cum aţi avea tot soiul de dovezi, când, de fapt, n- 
aveţi nimic, pentru că nu există nimic de avut. 

— Nu? Şi ce te face să fii atât de sigur de asta? Incendiul ordonat de 
tine? Pe el te-ai bazat că o să distrugă totul? Sigur, au dispărut multe în 
flăcări, asta pot să recunosc, însă, din fericire, nimic din ce conta cu 
adevărat. 

— Blufezi. Sleizner a privit-o în ochi şi a schiţat un zâmbet. Nu mă 
surprinde deloc. Ce altceva ai putea face? Ceea ce mă surprinde este cât de 
prost o faci. Privirea, tonul, tot limbajul tău corporal. Faci aproape toate 
greşelile clasice. 

Nimeni nu reuşea ca Sleizner să facă în aşa măsură din minciună o parte 
integrantă a personalităţii sale. Dacă putea să facă ceva, era să servească o 
minciună fără să chpească. Şi acum reușea să vadă limpede în ea şi să-i 
citească gândurile ca pe o carte deschisă. 

— Hai să vorbim un pic despre Jan Hesk, a zis ea după o vreme. Mica ta 
şmecherie să mă acuzi pe mine cu ajutorul acelei filmări în care îl dobor a 
fost de-a dreptul impresionantă, trebuie să recunosc. A fost executată 
frumos şi eficient, chiar dacă ştim amândoi că n-are nimic de-a face cu 
adevărul. 

— N-are? 

— La început am crezut, pur şi simplu, că mă vizai pe mine. Lucru pe 
care, într-un fel, nu-mi era prea greu să-l înțeleg. Însă tot părea ciudat faptul 
că a fost aşa de repede. Aşa-zisa anchetă, felul în care ai găsit cadavrul, 
faptul că ai putut să mă acuzi pe mine. De fapt, incredibil de repede. Cred 
că vorbim despre ore, ceea ce trebuie să fie un fel de record. Aşa că după 
aceea am înțeles că tu ştiai deja totul şi nu mai trebuia decât să trimiți 
echipa unde voiai ca să poată găsi cadavrul. 

Sleizner a clătinat din cap. 

— Ar fi trebuit să scrii cărți polițiste. Nu că am avea nevoie de încă un 
fost poliţist care scrie penibil şi are prea multă fantezie. Însă, la fel ca 
jucăriile proaste din plastic şi suvenirele urâte dintr-un pasaj pietonal, cu 
siguranţă s-ar vinde. 

— Atunci cum explici că am găsit amprentele lui Hesk aici, în 
apartamentul tău? Şi nu doar într-un loc, ci în mai multe, ca, de exemplu, pe 
unul dintre paharele tale de whisky. 


Sleizner n-a răspuns, doar stătea acolo şi o privea în ochi, încercând să-i 
citească gândurile. 

— Dacă te întrebi, am găsit şi mult păr care ar putea fi al lui, pe covorul 
din living. Dar rămâne de văzut. De obicei, durează câteva zile până să vină 
rezultatele analizelor. 

Mărul lui Adam al lui Sleizner s-a mişcat în sus şi-n jos în timp ce 
încuviința din cap, şi Dunja aproape că simţea cum se înfiripă în el o 
hotărâre. Dar în loc să spună ceva, el şi-a dres glasul, nu doar o dată, ci de 
câteva ori, până a adunat destulă salivă pe care a scuipat-o drept spre 
aparatul de filmat. Că o fi fost noroc sau iscusinţă, flegma bej-gălbuie s-a 
lipit de obiectiv. 

— Înţeleg din asta că n-ai de gând să recunoşti sau să povesteşti nimic. 

— Poate că nu eşti chiar atât de proastă, la urma urmei. 

— Bine. Dunja a oftat şi s-a întors spre Fareed. Hai să nu irosim 
memoria de pe card. 

Fareed a închis aparatul şi a luat un şervețel ca să curețe obiectivul. În 
acest timp, Dunja s-a ridicat în picioare şi s-a dus la Sleizner, unde s-a lăsat 
pe vine ca să fie la înălțimea ochilor lui. Până acum, nimic din purtarea lui 
n-o surprindea. Nu se bazase niciodată pe faptul că el avea să recunoască 
totul, pur şi simplu. 

Deocamdată nu fusese vorba decât de încălzire şi să-l facă să priceapă ce 
îl aşteaptă. De-abia acum urma să-l facă să vorbească de-a binelea. 

— Îţi aminteşti prima dată când ai mers cu montagnes russes? a zis ea şi 
a aşteptat o reacţie care n-a venit. Ştii tu, când urci prima pantă, încet, încet, 
spre vârf. Eşti îngrozit şi îţi pare rău că ai stat la coada aia, şi nu-ţi doreşti 
decât să sari jos. În acelaşi timp, e ceva atrăgător în asta. Ceva care te face 
să aştepţi cu nerăbdare ceea ce se va întâmpla când treci de vârf şi o iei iar 
în jos. Când îți îngădui să pierzi controlul şi să te laşi dus de val. Exact ca 
mine acum. 

— Niciodată nu m-am dat în vânt după montagnes russes, a zis Sleizner. 
Dar bravo ție! 

— Da, o să vedem cât de distractiv este. Niciodată nu mi-a plăcut tortura. 
Nici măcar în tinerețe, când eşti silit să mergi la cinematograf să vezi un 
film horror. Nu ştiu ce făceai tu, dar eu întotdeauna mă uitam în altă parte 
când erau tăiate degetele şi scoşi ochii cuiva. Scenele alea păreau 
întotdeauna atât de inutile şi exagerate şi, chiar dacă închideam ochii, nu 
pierdeam nimic din poveste. Şi încă gândesc aşa. Însă cu tine cred, de fapt, 


că o să fac o mică excepție. Sigur, am sperat că o să mărturiseşti şi că încă 
mai există o şansă să cobor înainte să fie prea târziu. Însă o părticică din 
mine nu se poate abține să aştepte cu nerăbdare ceea ce se va întâmpla când 
trecem de vârf şi începem să ne prăbuşim. 

Sleizner nici măcar n-a părut că trebuie să se gândească în ce fel să 
reacționeze până ca alt scuipat s-o nimerească în frunte şi să alunece în jos 
pe nasul umflat. Fareed a venit iute cu un şerveţel şi ea s-a şters, însă răul 
fusese deja făcut. Cu toate că ea era cea care se putea mişca în vole, 
Sleizner era cel care triumfase. 

Poate că el avusese dreptate că nu se pricepe să mintă. În orice caz, îi 
ghicise cacealmaua, iar ei nu-i mai rămânea decât să pretindă că nu-i nicio 
problemă şi să-i dea lui Fareed semnalul pe care îl aştepta. 

Fără o vorbă, el a ridicat o bilă cu mâner de douăzeci de kilograme şi a 
pus-o peste teancul de greutăţi aflate în partea din spate a aparatului 
multifuncțional. Teancul a coborât, făcându-l pe Sleizner să se ridice cu 
câteva zeci de centimetri de pe bancă. 

— Pot să întreb ce ai de gând? 

Sleizner a încercat să se uite în spate ca să vadă ce face Fareed. 

— Aici eu sunt cea care pune întrebări, a zis ea şi s-a dus la chiuvetă, de 
unde a luat ceva. Dacă aş fi în hainele tale, pardon, în chiloţii tăi, m-aş 
concentra mai mult asupra răspunsurilor. 

S-a întors cu un scutec pentru adulți, cu părțile laterale tăiate, şi a tras 
chiloţii lui Sleizner în jos până la genunchi. 

— Cum ar fi, de exemplu, un raport complet despre implicarea ta în 
uciderea lui Mogens Klinge şi a femeii din maşină. 

Pe undeva, ea trebuie să se fi aşteptat, totuşi, să meargă atât de departe. 
Şi-a dat seama de asta acum, când l-a văzut atârnând acolo, despuiat şi 
neajutorat. Îşi pregătise chiar şi un comentariu batjocoritor despre 
mădularul lui mic. Că îi aminteşte de un pui de broască ţestoasă atacat care 
se ascunde în carapace. 

Din păcate, nu se ascundea deloc. Dimpotrivă, atârna acolo umflat şi pe 
jumătate în erecţie. Trebuie să fie o greşeală, a fost primul ei gând. Ceva ce 
el nu înţelesese. Sau luase Viagra? 

— Frumos, nu-i aşa? a zis el rânjind. 

Viagra sau nu, ticălosul era excitat. Probabil pentru că şi-a făcut cu 
răceală socoteala că ea nu are decât amenințări goale. Şi totuşi. Chiar dacă 
el avea dreptate, Dunja nu se putea abține să recunoască faptul că 


încrederea lui în sine şi în superioritatea sa era impresionantă. 

— Nu aveţi nimic pentru că nu există nimic. Singura mea implicare în 
toate astea a fost să demarez o anchetă ca să aflăm cine sau ce se află în 
spatele crimelor. 

— Hai mai bine să vorbim un pic despre prânzul de vineri, a zis ea şi a 
prins flaconul cu lichid inflamabil pe care i l-a aruncat Fareed. Ştii tu, când 
te-ai întâlnit cu Jakob Sand la Zeleste. Apoi, cu mişcări grijulu şi calme, a 
stropit scutecul cu butan lichid. Cine era a treia persoană? 

— Nu ştiu despre ce prânz vorbeşti. 

— Nu? Acela când de fapt te duceai la dentist. Scuze, dar ar putea fi un 
pic rece. l-a pus scutecul în chiloți şi i-a tras până sus. Dar numai la început. 

l-a făcut semn cu capul lui Fareed, care, la rândul său, a reglat la 
maximum hota. 

— Mads Jensen, nu aşa îl cheamă? Pe procurorul general. 

— Nu ştiu despre ce vorbeşti. 

— Nu? Dunja a luat un aprinzător şi l-a pornit cu o simplă apăsare de 
buton. Telefonul lui s-a nimerit să se afle şi el acolo la prânz, exact în 
acelaşi timp cu tine şi Jakob, şi, dacă nu mă înşel cu totul, sunteți prieteni la 
cataramă încă de când eraţi amândoi în scutece. 

— În acest caz, n-ar fi nici pe departe prima dată când te înşeli. 

Sleizner şi-a plimbat privirea între ca şi flacăra galbenă lungă de un 
centimetru de la ţeava aprinzătorului şi, judecând după privirea lui, se 
schimbase ceva. Ca şi cum abia acum îl izbise posibilitatea ca ea să nu 
blufeze, totuşi. 

— Aşadar, nu eşti decât o târfoştină împuţită care n-are nici cea mai mică 
idee în ce s-a băgat, a zis el în cele din urmă şi a rânjit. 

Cuvintele lui îşi pierduseră de mult înțelesul. Dar cu privirea era altceva. 
Privirea lui provocatoare, pătrunzătoare, care o încolțea şi îi ghicea 
cacealmaua. Nu ştia dacă de aceea a coborât spre vintrele lui aprinzătorul cu 
mica flacără. Tot ce ştia era că îşi pierduse controlul şi nu putea decât să 
meargă mai departe. 

— Dunja, ce faci? a zis Fareed. Ce naiba faci? Noi ar fi trebuit doar să... 

— Sunt atât de multe care am crezut că trebuie doar să, i-a tăiat ea vorba, 
fără să-l scape din ochi pe Sleizner. Nu-i aşa, Kim? Ca să nu mai vorbim de 
tot ce am crezut că n-o să facem niciodată. 

Dispăruse zâmbetul lui mulțumit de sine. Evidenta lui convingere că şi 
de data asta va ieşi învingător. Pentru că aşa fusese întotdeauna. Orice ar fi 


fost, el câştiga întotdeauna bătălia. 

Dar acum nu mai era aşa şi, ca un adult rămas copil care pentru prima 
dată nu-şi căpăta prăjitura de sâmbătă, în privire îl licărea dezamăgirea. O 
dezamăgire care, pe când flacăra îi mângâia partea de jos a chiloților, s-a 
transformat în nesiguranţă. 

— N-o s-o faci, a zis el şi a clătinat din cap. Doar n-ai să... 

— Tu eşti cel care l-a omorât pe Hesk? I-a întrerupt ea, în timp ce focul 
se întindea pe pânza cu dungi roşii şi albe a chiloților. Pentru că era pe 
urmele tale. 

Întâi a fost o mică pată cafenie, apoi a devenit un cerc tot mai mare. 

— Dunja, la dracu”! a strigat Fareed. Nu aşa ne-am înţeles! 

— Ce, arde? Sleizner s-a întors spre Fareed. Mi-a dat foc? În sfârşit, în 
ochii lui se citea îngrijorarea. Da? Ai făcut asta? Mi-ai dat foc? 

O îngrijorare care curând s-a transformat în spaimă. 

— Tu eşti cel care l-a omorât pe Hesk? a zis ea, pe când focul se întindea 
pe chiloți. Da? Răspunde odată! Tu eşti cel care a ordonat uciderea lui 
Qiang? 

Ca şi cum durerea ar fi ajuns brusc de la zero la o sută, Sleizner a răcnit. 

— Bine, recunosc! a țipat el printre gâfâieli. Doar stinge-l, şi recunosc! 

— Ce anume recunoşti? a zis ea, iar duhoarea de păr şi piele arse se 
împrăştia prin bucătărie. 

— Totul, a zbierat el cu nasul curgându-i. Jur! Recunosc totul! 

Morten Heinesen a tras sertarul cu un strop de melancolie. Într-o zi 
obişnuită de lucru o făcea cu siguranță de vreo cincisprezece ori ca să ia un 
creion sau altceva. Asta însemna că îl trăsese de peste cincizeci de mii de 
ori în cei doisprezece ani petrecuţi la Omucideri. De cincizeci de mii de ori, 
fără să se fi gândit la asta. Dar acum era altfel. 

Carnetele ocupau cel mai mult spaţiu, şi pe ele voia să le păstreze, aşa că 
le-a pus în cutia de carton care stătea în mijlocul mesei de lucru. La fel şi 
pixurile care mai erau bune şi ceasul de mână pe care nu-l mai purta de 
când avea telefon mobil. Nici radierele parfumate în forma unor personaje 
din Star Wars, pe care le primise de la Frank, nu le putea arunca. Însă restul 
a ajuns în coşul de gunoi. Chiar şi bateriile expirate, care de fapt trebuiau 
sortate şi aruncate separat. 

Însă nu era timp. 

N-avea importanţă că îl durea şi se simţea ca şi cum s-ar fi debarasat de o 
parte din sine. Era silit să scurteze procesul. Nu pentru că fusese concediat 
sau la vreun ordin al superiorilor la care era silit să se supună. Nu, asta era 
complet pentru el însuşi. Pentru ca să se asigure că îndrăzneşte să meargă 
până la capăt şi să fie pregătit pentru consecinţe. Să-şi dea seama că nu 
există cale de întoarcere. 

Paşii de pe coridor urmaţi de un scurt scârțâit al uşii l-au făcut să ridice 
ochii spre Julie Bernstorff şi Torben Hemmer, care veneau spre el prin 
biroul comun, cu priviri întrebătoare. 

— lată-vă. Bine, a zis el şi a luat ultima carte de pe raft. Tocmai 
terminam. 

— Ce faci? a zis Julie. Doar nu pleci? 

— În orice caz, nu încă. Dar o să vedem cum se termină asta. A aruncat 
ultimele lucruri în coş şi a stins lampa de pe birou. Dar puteţi fi liniștiți. 
Asta e în întregime pe răspunderea mea. Nu faceţi decât să vă supuneţi 
ordinelor unui superior. 

— Poate că ne spui despre ce este vorba, a zis Hemmer. 

— Hai să-i zicem aşa, a spus el cu voce scăzută şi s-a uitat prin birou, 
unde mai erau şi alții muncind. S-au întâmplat o grămadă de lucruri. Nu pot 
să vă spun mai multe înainte să ieşim din clădire. 

A ridicat cutia de pe birou şi a pornit spre ieşire. 


— Dar, Morten. Stai un pic. 

Julie şi Hemmer s-au repezit după el. 

— Nu-i vreme de pierdut. 

— N-ai spus nici măcar unde mergem. 

— [eşim de aici pe coridor. 

S-a oprit lângă uşă şi s-a întors spre ei. 

— Poate unul dintre voi s-o deschidă? 

Hemmer a ținut uşa deschisă, ca el să poată merge mai departe cu cutia 
în brațe. 

— Bine, şi acum? a zis Julie şi s-a grăbit să-l ajungă din urmă. Ce se 
întâmplă acum? 

— Acum mergem mai departe până la lifturi, a zis el fără să se oprească. 

— Morten, n-am nici cea mai mică idee ce faci, a zis Hemmer când au 
ajuns la lifturi. Însă dacă crezi că eu şi Julie o să ne supunem, pur şi simplu, 
ordinului, şi o să te urmăm cu ochii legaţi, atunci crezi... 

S-a întrerupt când uşa unui lift s-a deschis şi doi poliţişti în uniformă au 
ieşit şi au trecut pe lângă ei. 

— Deci, ori spui ce înseamnă toate astea, a continuat el cu voce scăzută 
de îndată ce poliţiştii nu-i mai puteau auzi şi ei păşeau în lift. Ori... 

— Julie, vrei să apeşi pe butonul garajului? i-a tăiat vorba Heinesen. 

Julie a apăsat pe butonul cel mai de jos, pe când Hemmer a oftat iritat şi 
dat să spună ceva. Însă când Heinesen l-a privit în ochi şi apoi şi-a ridicat 
privirea spre camera de supraveghere de pe tavan, n-a mai încercat. 

— Julie, tu vii cu mine în maşina mea, a continuat el când liftul a ajuns 
Jos şi şi-au putut continua drumul prin garaj, pe lângă maşini de poliție cu 
însemne şi fără. Şi Torben, tu iei duba cu echipamentul tău şi te ții după 
mine. 

— ŞI ai de gând în continuare să nu ne spui despre ce este vorba? a zis 
Hemmer în timp ce mergeau mai departe spre o unitate de intervenții 
complet echipată cu veste antiglonţ, căşti şi arme automate, care tocmai 
urca într-un transportor negru. 

— Salut, Magnus. Sunteţi pregătiți? i-a zis Heinesen şefului unităţii, care 
era pe cale să se aşeze lângă şofer. 

— Da, mergem şi aşteptăm în locul stabilit. 

Bărbatul a închis portiera, apoi transportorul a pornit spre ieşire. 

— Bine, aşadar ei ştiu unde merg, dar noi, nu. 

Hemmer a pufnit şi a clătinat din cap. 


Heinesen s-a oprit şi s-a întors spre ei. A privit în spate, şi într-o parte, şi 
în cealaltă, apoi s-a uitat iar în ochii lor. 

— Magnus e aici de tot atâţia ani ca mine şi, îmi pare rău că trebuie să 
spun asta, voi mai aveți drum de parcurs. 

— ŞI ce înseamnă asta? a zis Julie. Că n-ai încredere în noi? 

— Înseamnă că, spre deosebire de el, după ce vă spun o să întrebaţi de 
ce, şi în clipa asta nu-i timp de... 

Brusc, a început să-i sune mobilul. L-a scos şi a văzut că e Sleizner. 

— Da, alo. Sunt Morten Heinesen. 

„Nu te face că nu ştii cine sunt”, s-a auzit Sleizner bolborosind. „Aşa de 
al dracului de jalnic.” 

— Kim, tu eşti? Aproape că nu ţi-am recunoscut vocea. 

„Crezi că n-am priceput ce faci? Ha? Crezi că nu m-am prins?” S-a auzit 
cum bea ceva. „Javra dracului...” A sughiţat şi a băut iar. „Dar, ca să ştii, 
am mărturisit deja. Sunt alții care ţi-au luat-o înainte, aşa că atunci când 
ajungi aici...” lar s-a auzit cum soarbe. „O să fie prea târziu.” 

S-a auzit un clic şi convorbirea s-a încheiat. 


55 


Peste o jumătate de oră, Fabian a plecat de la SAS Radisson şi a mers 
spre sud, pe lângă Tivoli, în jos, până pe chei, unde a luat-o la dreapta şi a 
mers mai departe pe podul de lemn de-a lungul apei, până a putut s-o ia la 
stânga pe o pasarelă peste apă până în Islands Brygge. 

Clădirea arăta aşa cum se aşteptase să arate o casă în care locuieşte 
Sleizner. Grotescă şi dezgustătoare, şi totuşi interesantă. Ca şi cum, în ciuda 
fațadei un pic arcuite şi a tuturor balcoanelor care dădeau spre apă, era 
închisă în ea şi departe de toate. De lumea din afară. De parcă locul ei n-ar 
fi fost printre clădirile din jur, ci ar fi venit dintr-o civilizație cu totul 
diferită de a noastră şi s-a nimerit să aterizeze tocmai aici. 

A găsit intrarea luminată în spatele clădirii şi, cu mâna pe obiectivul 
interfonului, a apăsat pe butonul de sub numele K. S/eizner. 

Difuzorul a piuit tare de şase-şapte, apoi s-a făcut iar linişte. Poate că nu 
era acasă, sau poate că dormea. La urma urmei, era miezul nopții. A mai 
sunat o dată şi a numărat până la cinci până s-a făcut linişte. 

— Da, alo? a zis după o vreme. E cineva acolo? 

„Morten, tu eşti?”, s-a auzit o voce care ar fi putut să fie a lui Sleizner. 
„Heinesen, ştiu că tu eşti.” 

Dar părea împleticită, de beţiv. 

— Da, eu sunt, a zis el în cea mai bună daneză de care era în stare. Mă 
laşi să intru? 

„ŞI de ce să fac asta?” S-a auzit cum bea ceva. „Cât de prost crezi că 
sunt? Crezi că n-am priceput că vrei să mă prinzi? Aşa ai fost de când ne 
cunoaştem, şi acum, în sfârşit, ai ocazia.” A băut iar, cu înghițituri mari. 
„Dar ştii care-i chestia? Aşa cum am zis mai devreme, e prea târziu pentru 
asta. Aici nu mai e nimic de prins. Au fost alții mai iuți ca tine. Foarte iuți. 
Şi eu am mărturisit deja tot.” A oftat, mai-mai să dărâme difuzorul. „Aşa că 
nu, nu deschid. În ruptul capului! Nu mai deschid niciodată vreo uşă. În 
vecii vecilor. Nimănui, pricepi? S-a terminat. Totul s-a terminat. Aşa că poţi 
să te întorci acasă. Cară-te dracului acasă.” 

Nu înţelesese prea multe cuvinte. Doar că Sleizner era acasă şi se părea 
că refuză să-i deschidă şi să-l primească. Şi ceva despre cineva care i-a luat- 
o înainte. Însă asta nu conta. Important era că se află în apartament. 

N-a avut nevoie decât de câteva încercări cu şperaclul ca să facă cilindrii 


încuietorii să se alinieze, apoi a putut să deschidă uşa. Înainte să meargă mai 
departe, a îndoit covorul de la intrare şi l-a vârât sub uşă. 

Într-o realitate paralelă, s-ar fi oprit şi s-ar fi uitat cu ochii mari în jur, la 
scara frumoasă care îți dădea impresia că ai nimerit drept într-un film de 
Stanley Kubrick care n-a fost făcut niciodată. Dar în această realitate, 
gândurile lui erau ocupate cu amplasamentul butoanelor de pe interfon, şi 
locul butonului lui Sleizner arăta că locuieşte la ultimul etaj. 

Nu era decât la jumătatea drumului spre lift când acesta a început brusc 
să coboare. Ar fi putut să fie un locatar care tocmai venise acasă târziu de la 
serviciu şi trimisese liftul jos, însă, ca să nu rişte să se întâlnească cu cineva, 
a ales scara care ducea la coridorul de la parter. A stat acolo ca să se asigure 
că nu e Sleizner care pleacă. 

Aşa cum se aştepta, n-a ieşit nimeni, uşa liftului a rămas închisă. Şi-a 
continuat drumul pe coridor mai departe, până la scara care l-a dus la 
coridorul de deasupra. Apoi s-a dus repede la a treia scară care, la fel ca 
celelalte, părea să fie amplasată la nimereală. Ceea ce a însemnat multă 
alergătură înainte şi înapoi pe paliere până să ajungă la coridorul cel mai de 
sus şi la uşa apartamentului lui Sleizner, care avea încuietoare cu cod. 

Însă fără să se gândească, instinctiv, a pipăit clanţa, iar uşa s-a deschis 
aproape de la sine. Cu pistolul pregătit, a intrat în apartament şi a închis 
uşurel uşa după el. Lumina din hol era aprinsă şi a văzut că e lumină şi în 
mare parte din apartament. N-a auzit niciun sunet. Doar şuieratul slab al 
ventilație: de pe tavan. 

Imediat la dreapta era o uşă întredeschisă. A deschis-o cu piciorul, gata 
să tragă dacă era cineva în spatele ei. Spaţiul nu era mai mare decât un 
dulap şi conţinea, printre altele, îmbrăcăminte pentru exterior, o scândură de 
călcat şi un aspirator. A mers mai departe pe hol, pe ai cărui pereţi erau 
diplome şi premii din anii de şcoală ai lui Sleizner, de când juca handbal şi 
din anii petrecuţi în poliția daneză. 

Uşa spre ceea ce părea să fie un dormitor era larg deschisă. A intrat şi s-a 
uitat în jur, a văzut că patru dintre dulapurile de pe un perete aveau uşile 
deschise şi erau trase câteva sertare cu lenjerie de corp. Câteva cămăşi 
zăceau pe podea printre costume şi cravate, iar lângă pernele din patul 
dublu nefăcut, sub oglinda de pe tavan, care avea în mijloc un candelabru 
de cristal, era o sticlă de vodcă Absolut. 

A pus mâna pe cearşaf şi a constatat că patul, în ciuda ferestrei deschise 
a dormitorului, este cald încă. Asta, împreună cu sticla de vodcă pe jumătate 


goală, însemna că aici se afla Sleizner când a sunat şi l-a trezit, acum ceva 
mai mult de douăzeci de minute. Apoi probabil că s-a dus la interfonul de 
pe peretele holului ca să răspundă. Probabil că a luat cu el sticla de alcool, 
pentru că era departe de a fi goală. Se auzise clar că bea în timpul discuţiei 
lor. 

Dar ce a făcut după asta? Sleizner părea beat turtă, dar, cine ştie de ce, s- 
a întors aici, în dormitor, ca să lase sticla. De ce a făcut asta, şi de ce nu s-a 
dus, pur şi simplu, la culcare, după discuţia lor în care nici prin gând nu-i 
trecea să deschidă şi să-l primească în casă? Şi, mai ales, unde era acum? 

S-a dus la baia de alături, a vârât capul pe uşă şi a văzut că e pustie, când 
uşa dormitorului s-a închis cu un pocnet. A tresărit şi s-a aruncat pe burtă, 
pregătit, cu pistolul ţinut cu amândouă mâinile. Însă cum nu s-a întâmplat 
NIMIC, s-a ridicat, s-a dus la uşă şi a deschis-o cu grijă. 

O pală de vânt i-a lovit faţa, şi a înţeles că trebuie să fi fost curentul de la 
fereastra deschisă ceea ce a făcut uşa să se trântească. Nu observase 
curentul. Nici mirosul de ars. Însă când s-a întors în hol, a simțit clar 
mirosul un pic înţepător care devenea tot mai puternic pe măsură ce înainta 
prin apartament. 

S-a dovedit că mirosul venea din bucătărie. Dar n-a putut să înţeleagă de 
ce în fața maşinii de gătit era aşezat un aparat multifuncțional de 
antrenament sau de ce deasupra lui tavanul era afumat. Nici ce era cu 
cătuşele de plastic tăiate care zăceau pe podea, împreună cu ceea ce părea să 
fie bucățele arse de pânză cu dungi roşii şi albe. 

Era evident că arsese ceva aici, însă n-avea timp să afle ce anume, şi, mai 
ales, de ce. Venise după Sleizner. Tot restul putea să aştepte. 

Și livingul era pustiu. Combina stereo cu amplificator, care trebuie să fi 
costat salariul pe o jumătate de an, era deschisă, dar fără sunet. A mers mai 
departe prin spaţiul arcuit. Aici, o cameră de lucru şi dincolo, o cameră de 
oaspeţi. Mai departe, un coridor şi alte câteva uşi. 

S-a oprit în faţa altei uşi de baie, pe sub care lumina aprinsă se întindea 
un pic pe podea. Nu exista vreo modalitate evidentă de a intra. Uşa era, cu 
siguranță, neîncuiată, dar oricât de rapid ar fi fost, n-avea nicio şansă în 
cazul în care Sleizner era acolo, pregătit de atac. Dar ce altă soluţie avea? s- 
a întrebat smucind uşa şi năpustindu-se înăuntru. 

Nu era niciun Sleizner, nici în jacuzzi, nici în cabina de duş. În schimb, 
era harababură. Nu harababura lăsată de cineva care nu-i în stare să-şi țină 
lucrurile în ordine, ci aceea iscată de ceva pentru care cea mai apropiată 


descriere era panica pură. 

Într-una dintre cele două chiuvete era o trusă de prim ajutor deschisă. 
Sertarele de dedesubt erau trase şi conținutul împrăștiat pe podeaua de 
mozaic. Frau foarfece, periuțe de dinți şi prosoape cu pete de sânge. 
Flacoane de medicamente golite, tot soiul de pilule şi cioburi de la oglinda 
din podea până în tavan de pe un perete. Pe lângă asta, apa nu era trasă la 
toaletă, vasul era plin de urină şi fâşii lungi de hârtie igienică, iar pe colac 
nu se vedea doar sânge, ci şi bucăţi mari de un centimetru de ceea ce părea 
să fie piele arsă. 

Pe când se trudea să pună la un loc impresiile în ceva care să poată fi 
înţeles, a luat de pe podea unul dintre flacoane şi a văzut că este de 
Oxikodon Actavis, unul dintre cele mai puternice şi creatoare de 
dependenţă analgezice pe care le putea prescrie un doctor. 

O uşă s-a trântit din nou pe undeva în apartament. Poate că era iarăşi uşa 
dormitorului. Din cât îşi amintea, o lăsase deschisă. Însă pentru a se face 
curent e nevoie de două deschizături, şi până acum nu văzuse altceva decât 
fereastra din dormitor. Explicaţia se afla în încăperea cu ținta pentru darts, 
masa de biliard şi un mic bar într-un colţ. 

Uşile de sticlă care dădeau spre balcon erau doar întredeschise, însă era 
destul ca să se creeze un curent puternic prin apartament şi, în plus, 
suficient ca să se strecoare cineva printre ele. 

Balconul, care dădea spre apă şi Vesterbro de cealaltă parte, avea cam un 
metru Şi jumătate adâncime şi se întindea pe toată lungimea apartamentului. 
În afară de o masă cu patru scaune, un vraf de perne pentru scaune, un 
grătar cu gaz, câteva vrejuri de roşii şi două şezlonguri strânse, se mai aflau 
acolo două ghivece goale, trei saci cu lemne de foc şi o cutie de depozitare 
din plastic. 

Nici urmă de Sleizner însuşi. 

S-a aşezat pe capacul umed al cutiei şi a simţit cum revine oboseala. În 
ciuda tuturor orelor de somn, era o luptă să-şi ţină ochii deschişi. Nu era 
doar obosit ca şi cum ar fi fost pe cale să adoarmă. Simţea sleiala în fiecare 
încheietură şi muşchi. De la toată porcăria asta. Să vâneze şi să tot vâneze şi 
niciodată să nu prindă prada. Să-i pese. 

Poate că de aceea la început n-a reacţionat la vraful de perne care zăceau 
neprotejate pe podeaua de lemn de lângă el şi nu s-a întrebat de ce nu stau 
unde ar trebui să fie, adică în cutia pe care stătea el. 

Din cât vedea, erau două şezlonguri şi patru scaune de balcon obişnuite, 


ceea ce se potrivea cu numărul pernelor din vraf. Cu alte cuvinte, explicația 
nu era că nu este loc. Doar dacă nu... 

S-a ridicat, s-a răsucit spre cutia pernelor şi s-a aplecat să o deschidă, cu 
pistolul pregătit în mână. A deschis capacul cu o smucitură, atât de repede 
şi puternic, încât Sleizner să aibă cât mai puţin timp posibil să se 
pregătească. 

L-a izbit un miros de stătut, dar în afară de asta şi un lănțişor care 
strălucea pe fund, cutia era goală. S-a aplecat, ținându-şi răsuflarea ca să se 
ferească de miros, şi a luat lănțişorul. 

Kim Sleizner putea foarte bine să fie genul care umblă cu un lănțişor de 
aur pe sub cămaşă. Singurul lucru care nu se potrivea în imagine era 
medalionul cu Ganesha care atârna de el. Zeul-elefant hindus care 
reprezenta înţelepciunea, inteligenţa şi învăţătura. 

Şi-a întors privirea spre vraful de perne şi a pipăit-o pe cea de deasupra, 
care era cam la fel de umedă ca şi capacul pe care se aşezase. Aşadar, 
pernele stătuseră neprotejate, afară din cutie, toată seara, poate şi mai mult. 
Însă era prea obosit ca să-şi dea seama ce însemna acest lucru. Dacă măcar 
însemna ceva. 

După ce a pus la loc capacul, s-a dus la balustradă şi a privit apa care 
licărea acolo jos, departe, în lumina numeroaselor felinare. La depărtare de 
o eternitate, şi totuşi complet vizibil, hotelul său se înălța ca un mare bloc 
Lego deasupra tuturor celorlalte clădiri din centru. Putea chiar să ghicească 
punctişorul luminos de la lampadarul pe care îl lăsase aprins la fereastră. 

Nu erau doar casele mari, luminile tuturor felinarelor şi mirosurile ceea 
ce deosebea Helsingborgul de un oraş cum e Copenhaga. Până şi sunetele 
erau diferite. Era o metropolă, cu tot ce însemna asta. Cum ar fi scârțâitul 
ascuţit al şinelor din cealaltă parte a apei, veşnicul zgomot al maşinilor şi 
sirenele, veşnicele sirene. 

Nu era ca la New York, dar nici prea departe. N-avea importanţă ce oră 
din zi sau din noapte ar fi fost. Aproape în orice moment puteai auzi urletul 
îndepărtat, ca şi cum întotdeauna ar fi fost pe undeva un incendiu sau o 
bancă spartă. 

Nu ştia despre ce era vorba de această dată. Însă, după ce se auzise în 
depărtare şi se integrase în peisajul sonor general, sunetul devenise mai 
puternic şi acum părea să fie la numai câteva sute de metri. S-a aplecat 
peste balustradă şi a văzut clipirile albastre reflectate pe chei şi pe suprafața 
mişcătoare a apei. 


Acum erau aproape. Atât de aproape, încât s-au oprit. 

Gândul că poate pe el îl căutau nu fusese până atunci decât un embrion, 
până a fost întrerupt de cu totul altă idee, legată de faptul că maşinile fără 
alte însemne decât girofarurile au venit pe cheiul pietruit şi s-au oprit în faţa 
clădirii. 

Acolo, în lumina farurilor, a văzut corpul aflat chiar dedesubt, într-o 
poziţie care, de fapt, nu era o poziție, mai degrabă o grămadă de ceva care 
fusese cândva om. 

Nu ştia cum să reacționeze şi a rămas doar acolo, holbându-se. Ca şi cum 
un virus din soft l-ar fi făcut să încremenească. Ca şi cum toate emoţiile 
contradictorii s-ar fi anihilat reciproc şi tot ce putea face era să se uite în jos 
la cei doi poliţişti care, cu lanterne puternice în mâini, se apropiau de 
cadavru, iar o dubă albastru-deschis frâna în spatele lor. 

Vocea a fost ceea ce l-a trezit şi l-a făcut să se întoarcă spre camera cu 
biliardul şi spre palier. Vocea care anunţa tare şi clar că e de la poliție. 

Morten Heinesen a ieşit din maşină, şi-a aprins lanterna şi a pornit pe 
piatra cubică. Aceleaşi pietre inegale pe care acum câțiva ani îşi scrântise 
piciorul pe când făcea jogging. A auzit-o în spate pe Julie Bernstorff cum 
închide portiera şi vine după el. Sunetul tocurilor ei pe pietrele rotunjite a 
făcut durerea din partea exterioară a piciorului drept să învie iar. De parcă ar 
fi fost acolo tot timpul şi nu aştepta decât ca el să revină aici şi să calce iar 
strâmb. 

Alarma a ajuns la ei la câteva minute după ce au urcat în maşină şi au 
ieşit din garajul poliţiei. Un vecin de la două etaje mai jos de apartamentul 
lui Sleizner stătea şi lucra la computer când a văzut deodată pe cineva 
căzând cu capul înainte de la un balcon de deasupra. 

Heinesen le-a ordonat celor din unitatea de intervenție să urce pe scară 
până la apartament, ca să se asigure că niciun vecin curios nu-şi vâră nasul 
înainte să înconjoare ei cu bandă perimetrul. Se afla aici pentru prima dată. 
Spre deosebire de câţiva colegi, nu fusese niciodată invitat la legendara 
petrecere din decembrie dată în apartamentul de lux din vârful 
spectaculosului siloz convertit. 

S-a lăsat pe vine şi a îndreptat lanterna spre ceea ce fusese cândva capul 
lui Sleizner. Întocmai cum spusese vecinul, lovise primul pământul şi, în 
plus, cu atâta forță, încât nu mai rămăsese mult din el. Însă cel puţin 
costumul şi cravata în pătrăţele roşii şi verzi le recunoştea. La fel şi Rolexul 
ca al lui Soprano, care ticăia ca şi cum nu s-ar fi întâmplat nimic neobişnuit. 

Să fi fost asta vina sa? De aceea se simţea atât de stingherit? Vinovăţia 
pentru că şi-a încolțit atât de rău şeful, încât el n-a mai văzut altă cale decât 
să-şi ia viaţa? Făcuse tot ce putea ca să nu ştie de planul său de arestare 
decât cercul cel mai restrâns. În ciuda acestui lucru, informaţia a ajuns 
cumva la Sleizner. 

S-a întors şi a văzut că Hemmer scosese valizele metalice cu 
echipamentul şi aştepta lângă Julie. 

— Ştiţi ce aveţi de făcut. Mă duc sus să arunc o privire prin apartament, 
a zis şi a pornit spre intrarea de pe cealaltă parte a clădirii, pe lângă 
ambulanţa care aştepta să ia cadavrul. 

Altă ambulanţă stătea pe stradă un pic mai departe. Asta, în ciuda 
faptului că el nu sunase decât la una şi, judecând după sirenele din 


depărtare, alte resurse şi personal erau pe drum. Vestea se răspândise deja. 

A luat liftul până sus, a primit confirmarea şefului unităţii de intervenţii 
că apartamentul a fost asigurat şi a trecut pragul. 

— Apropo, Magnus. 

S-a oprit şi s-a întors spre el. 

— Cel mai bine ar fi să facem un cordon jos. 

— Bine. Dar să nu las aici doi oameni? 

— Nu, e în ordine. Ai grijă doar să ţii sub observaţie casa scării, să nu 
intre nimeni neautorizat. 

Când şeful unității le-a făcut semn celorlalți doi oameni din echipă să 
vină cu el şi l-au lăsat singur, adică exact ce voia el, a intrat şi a început să 
se uite în Jur. 

Spaţiul era extravagant şi excesiv de mare pentru o singură persoană. 
Mobilat cu un buget pentru care nici măcar salariul mare al lui Sleizner nu 
era de ajuns. Acum nu era timp de toate astea. Avea să se ocupe a doua zi 
Hemmer, împreună cu nişte asistenți. 

Aşa că a mers mai departe pe hol până în living şi în continuare, până la 
uşile de sticlă care dădeau spre balcon. De acolo hotărâse să înceapă. Cu 
sfârşitul, sfârşitul absolut, ca apoi să meargă înapoi în timp prin apartament. 

După ce şi-a pus mănuși, a tras într-o parte una dintre uşi şi a ieşit în 
noapte. Până şi aici părea să fie cam la ce te-ai fi aşteptat de la un balcon de 
aşa mărime. Câteva mobile ici şi acolo, un vraf de perne pentru scaune, 
ghivece de diferite mărimi, cu toate plantele din ele ofilite, iar într-un colţ, 
un sac de gunoi cu sticle reciclabile. Cu alte cuvinte, nimic care să iasă în 
evidenţă şi să atragă atenția. 

Încercând să vizualizeze ultima parte a evenimentelor, s-a dus la 
balustradă şi s-a uitat la locul căderii. Care era la câțiva metri mai la 
dreapta, aşa că şi-a corectat poziția până a ajuns chiar deasupra. 

A estimat distanţa la vreo patruzeci de metri şi l-a izbit gândul la tăria de 
care trebuie să fi avut nevoie Sleizner ca să treacă peste balustradă şi să se 
arunce. Văzuse imagini de la atentatul terorist din World Trade Center. Cum 
oamenii săreau pe ferestre ca să scape de flăcări, unii la fel ca Sleizner, cu 
capul înainte, spre o moarte sigură. El n-ar cuteza niciodată să facă acest 
pas. Nici măcar dacă ar vrea să se sinucidă. 

Acolo jos, departe, mai sosise o ambulanţă şi trei persoane se îndreptau 
spre Hemmer şi Julie Bernstorff, care, în salopetele de protecţie, cercetau 
locul şi fotografiau rămăşiţele. Nu putea să audă ce vorbeau între ei. Însă 


limbajul corporal al lui Hemmer a arătat cum în câteva secunde a devenit 
din un pic nedumerit de-a dreptul indignat. 

Şi-a scos mobilul şi a sunat-o pe Julie, care părea să stea la o lungime de 
braţ de discuţie. 

„Da, sunt Julie”, s-a auzit vocea ei, şi el a văzut-o că se mai îndepărtează 
cu câțiva paşi de ceilalți. 

— Sunt Morten. Ce se întâmplă? 

„Sunt câțiva de la medicina legală care zic că preiau ei controlul.” 

— Cine? 

„Oscar Pedersen”. 

— Pedersen? Ce naiba caută aici la ora asta? 

„Zice că el face autopsia.” 

— Da, el răspunde de întregul departament de medicină legală. Însă asta 
nu înseamnă că poate, pur şi simplu, să vină aici şi să preia controlul. O să 
aştepte frumuşel, la fel ca toți ceilalți, să terminăm cu cercetarea locului. 
Aşa că tu doar vezi-ţi de treabă şi ia-ți tot timpul de care ai nevoie. 

„Bine, dar acum trebuie să închid.” 

Convorbirea s-a încheiat şi a văzut-o că se întoarce la ceilalți. 

Era normal ca Pedersen să facă el însuşi câte o autopsie, din când în 
când. Dar, din cât ştia el, nu se mai întâmplase niciodată ca el să meargă la 
locul faptei ca să ia cadavrul, şi încă în toiul nopții, şi asta arăta foarte clar 
că vestea despre moartea lui Sleizner ajunsese până la vârful conducerii. 

Însă poate că nu era chiar atât de ciudat. Totuşi, Sleizner a fost unul 
dintre personajele reprezentative ale poliției din Copenhaga, iar acesta era 
un eveniment care avea să eclipseze aproape tot restul. Marea întrebare era 
dacă el şi ceilalți din echipa sa vor putea să continue investigația, sau vor fi 
siliți să... 

S-a întrerupt după ce privirea 1 s-a oprit pe cutia de depozitare, sau, mai 
exact, pe capacul ei. Ceva era ciudat la strălucirea umezelii, iar când s-a 
apropiat şi s-a lăsat pe vine ca să cerceteze roua care acoperea capacul cu 
mii şi mii de picături minuscule, a văzut clar că cineva tocmai şezuse acolo. 

În acel moment, a dat semn de viaţă telefonul din buzunarul pantalonilor. 
I-a trecut prin cap să ignore apelul, dar şi-a dat seama că n-are de ales când 
s-a dovedit că este şeful poliției municipale, Henrik Hammersten. 

— Da, sunt Morten Heinesen, a zis cu telefonul lipit de ureche, 
examinând cutia pernelor şi porțiunea uscată din mijlocul capacului. 

„Salut, Morten, nu ştiu dacă ne-am întâlnit vreodată. Numele meu este 


Henrik Hammersten. Cu siguranță ştii cine sunt.” 

— Fireşte. 

S-a aplecat să prindă capacul cu mâna liberă. 

„Tocmai am primit vestea tragică a sinuciderii lui Kim Sleizner şi am 
înţeles că eşti deja la faţa locului cu echipa ta.” 

— Aşa este. Suntem în plin... 

„E bine, Morten. Foarte bine”, i-a tăiat vorba Hammersten, în timp ce 
Heinesen se pregătea să ridice capacul. „Motivul pentru care te-am sunat 
este ca să-ți spun că de acum încolo este altă echipă care preia cazul, aşa că 
vreau ca tu şi oamenii tăi să părăsiți imediat...” 

Convorbirea s-a întrerupt în clipa în care telefonul a alunecat din mâna 
lui Heinesen şi a căzut pe podeaua de lemn. 

N-a avut nicio şansă să reacționeze înainte ca bărbatul înarmat să 
țâşnească din cutia de depozitare şi să-l lovească atât de tare cu tocul 
pistolului, încât totul s-a întunecat. 

Fabian a ocolit masa de biliard şi s-a grăbit să se întoarcă pe palier. Poate 
că erau acolo câţiva poliţişti, poate nu. Câte o problemă pe rând. Acum era 
vorba să încerce să plece de aici cât de repede posibil. 

Lovitura dată polițistului cu pistolul fusese mai puternică decât ar fi vrut. 
Dar să se întoarcă să se asigure că nu-i ceva grav ar fi însemnat să se 
predea. Fie că omul ar fi în continuare inconştient, fie că nu, ar fi fost prins. 

N-ar exista niciun argument care să-l absolve de bănuiala că el a fost cel 
care l-a aruncat pe Sleizner peste balustradă. Că el a fost cel care, până la 
urmă, orbit de furie, s-a răzbunat. Oricât de fals ar fi, era prea aproape de 
realitate. Ce căuta acolo în toiul nopții? Cum a intrat? De ce se afla, de fapt, 
la Copenhaga? Orice încercare de a răspunde ar fi fost ca o mişcare 
necugetată pe nisipurile mişcătoare de sub el. 

Mult prea multe arătau că el a fost. Totul, de la motiv până la acţiunile 
lui din ultimele zile. Aproape că era deja condamnat, şi singura sa şansă era 
să aibă grijă nu fie prins. 

— Stai! a auzit cum strigă polițistul în spatele său. Opreşte-te imediat! 

Într-un fel, a fost o uşurare să audă că omul era bine, chiar dacă asta 
părea să implice alte probleme. 

— La podea! Am zis, la podea, acum! 

Fabian şi-a văzut de drum, pe lângă canapele, rafturile cu cărți şi mese de 
sufragerie cu sfeşnice pe ele, după colţ şi mai departe pe următorul coridor 
prin apartamentul labirintic. 

Glonţul tras spre el l-a ratat cu câţiva centimetri şi a găurit peretele din 
față. Exact aşa cum ar fi făcut el însuşi dacă rolurile ar fi fost inversate, 
polițistul din spate a ţintit spre picioare. De următoarea împuşcătură a reuşit 
să scape aruncându-se pe podea spre stânga, în holul care ducea spre intrare. 
Glonţul s-a înfipt într-un contact electric care, cu o jerbă de scântei, a făcut 
să se stingă lumina din apartament. 

Din nou în picioare, Fabian s-a repezit spre intrare, unde acum era prea 
întuneric ca urmăritorul lui să mai poată trage cu pistolul. Însă n-a fost decât 
un scurt răgaz. În clipa în care deschidea uşa, lumina de pe scară avea să-l 
facă cea mai uşoară dintre ținte. Dar ce avea de ales? 

Glonţul trebuie să-l fi nimerit în partea de sus a braţului stâng în 
momentul în care s-a aruncat pe scară, chiar înainte ca de pe podea să 


închidă cu un şut uşa apartamentului. Nu simţea nicio durere. Pe de altă 
parte, vedea că glonţul făcuse o gaură de intrare şi una de ieşire prin 
țesătura hainei. 

Şi de îndată ce s-a ridicat în picioare, a început să curgă sângele. La 
început doar câteva picături, care au răsărit dinăuntrul mânecii şi au căzut 
pe podea ca nişte insulițe. Dar curând s-au transformat într-un şuvoi de 
sânge. Aşa că şi-a sfâşiat jacheta, a înfăşurat cu ea rănile de la braţ şi a 
tinut-o cu dinţii în vreme ce făcea un nod dublu ca să oprească hemoragia. 
Totul, în timp ce cobora în grabă scara la etajul de dedesubt. 

— Hei! Tu, de acolo, s-a auzit o voce de undeva, de jos. Stai pe loc cu 
mâinile ridicate! 

Fabian n-a văzut decât că este un polițist din unitatea de intervenție, 
echipat cu cască, vestă antiglonţ şi armă automată, înainte să se arunce în 
spatele balustradei. Curând, vocile de jos s-au înmulțit şi, cu toate că nu 
putea să audă ce spuneau, a înțeles că erau pe cale să-l înconjure. 

La adăpostul balustradei, s-a târât pe podea spre lift, iar vocile se auzeau 
tot mai tare. Ajuns acolo, a întins braţul teafăr şi a apăsat butonul, în care s- 
a aprins o lumină albastră slabă, s-a auzit un semnal electronic scurt şi uşile 
liftului au alunecat în lături. 

— Culcă-te pe burtă cu mâinile deasupra capului, a strigat primul polițist 
care venea în fugă cu pistolul automat ridicat. 

Fabian era deja în lift şi apăsa cel mai de jos buton, iar uşile au început 
să se închidă, pe când gloanţele săpau gropi adânci în peretele liftului. Tipu 
ăştia nu încercau să imobilizeze un posibil suspect cu un simplu glonț în 
picior. Ei vânau un terorist. 

Din păcate, nu vedea niciun semn că liftul coboară. Nici mişcare, nici 
vibrație. Nu era vreun afişaj cu numărătoarea în jos. A apăsat iar butonul cel 
mai de jos, dar nu s-a întâmplat nimic. În schimb, strigătele bărbaţilor de 
afară care îşi spuneau unul altuia că „subiectul” coboară cu liftul au fost 
ceea ce l-a făcut în cele din urmă să îndrăznească să dea drumul aerului din 
piept şi să se ridice în picioare. 

În timpul coborârii a profitat ca să înfăşoare mai strâns jacheta plină de 
sânge în jurul rănilor şi a aranjat curelele tocului de la umăr ca să-i susțină 
braţul. În cele din urmă, a scos pistolul şi s-a pregătit să tragă în holul de la 
intrare de cum se deschideau uşile liftului. 

Era el sau ei. 

Teroristul sau eroii. 


Uşile s-au deschis şi el s-a năpustit afară. Însă nu în holul de la intrare. S- 
a oprit, s-a uitat în jur şi şi-a dat seama că se află în garajul de sub clădire. 
Nu se gândise la asta. Sigur că o astfel de clădire are propriul garaj. 

Cu privirile cercetând pe lateral şi în spate, s-a dus spre o uşă pentru 
pietoni de lângă poarta garajului. Ajuns afară, şi-a umplut plămânii de aerul 
umed al nopţii şi a pornit încet să urce rampa spre strigătele îndepărtate şi 
zgomotul câtorva staţii de emisie-recepție. 

Parcursese o treime când o maşină a intrat pe rampă şi a pornit în jos cu 
farurile aprinse. S-a întors şi a coborât, auzea cum maşina din spate 
accelerează şi, în ciuda faptului că pierduse deja mult sânge, a sprintat pe 
ultima porţiune, doar ca să descopere până la urmă că uşa garajului nu se 
deschidea din interior. 

Cu mâna tremurând a scos şperaclul, însă l-a scăpat pe jos în momentul 
în care s-au auzit din spate un scrâşnet de cauciucuri şi o portieră deschisă. 
Ca şi cum ar fi fost singurul lucru pe care putea să-l facă, a continuat să 
lucreze la încuietoare fără să se întoarcă. De parcă era silit să încerce, în 
ciuda faptului că soarta îi era deja pecetluită. 

— Ai face mai bine să te laşi păgubaş şi să vii cu noi, s-a auzit o voce 
într-o suedeză destul de bună. 

O voce căreia îi dusese dorul şi n-o mai auzise de câțiva ani. 

S-a răsucit spre Dunja, care aştepta lângă ambulanţă. Era pe cale s-o 
întrebe ce a făcut în ultimu ani. De ce nu i-a răspuns la mesaje. Cum de ştia 
că el este chiar acolo. Însă nu ştia de unde să înceapă şi, fără să spună 
nimic, s-a dus repede spre ea şi a urcat în ambulanţă. 

— Culcă-te pe targă şi strânge legăturile. 

Dunja a închis uşile după el şi s-a dus să se aşeze pe locul pasagerului. 

— Porneşte sirena şi girofarul. 

— Eşti sigură? a zis indianul de la volan. 

— Nu, dar fă-o, totuşi. 

Indianul a pornit sirena şi girofarul, a întors ambulanţa şi a pornit înapoi 
în sus pe rampă. Între timp, Fabian s-a legat de targă cât de bine a putut şi a 
stat acolo, încercând să se destindă. Lucru care s-a dovedit a fi mai uşor 
decât crezuse. Simplul fapt că putea să stea acolo culcat, să închidă ochii şi 
să lase în urmă cele întâmplate îl umplea de linişte. 

După o vreme a observat că maşina încetineşte, ca până la urmă să se 
oprească. Dar era prea sleit ca să-i pese. Vocile din cabină şi informaţiile 
schimbate cu cineva de afară. Era prea obosit ca să stea cu sufletul la gură, 


pregătit să evadeze încă o dată. 

Când sirena a amuţit şi au încetinit din nou a înţeles că trebuie să fi 
adormit. 

— Eşti rănit, s-a auzit vocea Dunjei, şi când a deschis ochii a văzut că e 
aplecată deasupra lui, desfăcându-i legăturile. Ridică-te să văd. 

— De când vorbeşti atât de bine suedeza? 

— Cine a zis că am vorbit-o vreodată prost? 

I-a desfăcut haina din jurul braţului şi s-a uitat la rănile de glonţ. 

— Cum ai putut să ştii că sunt tocmai acolo? 

— Cum ai putut să ştii că numai pe acolo trebuia să ieşi? 

— Tocmai asta-i chestia. N-am avut nicio... 

— Vezi ecranul de acolo? l-a întrerupt ea şi a arătat cu capul spre un 
ecran pe care apăreau pe rând holul de la intrarea apartamentului lui 
Sleizner, bucătăria lui şi garajul de la subsolul clădirii. După ce a mărturisit, 
l-am ținut sub observaţie, ca să ne asigurăm că nu-i dă prin cap vreo 
tâmpenie. N-am fi crezut niciodată că o să se arunce. Dunja a clătinat din 
cap. Şi dintr-odată apari şi tu. 

Fabian s-a uitat la ecranul pe care imaginea a început să se întrerupă, să 
pâlpâie şi, în cele din urmă, a dispărut cu totul în paraziți. 

— Ai zis ceva de o mărturisire. Ce a mărturisit? 

— Fabian, nu eşti singurul care are întrebări, a zis ea şi i-a tăiat mâneca. 
Îţi propun să aştepţi cu ele până vom sta în faţa unui şemineu, fiecare cu un 
pahar de whisky în mână. 

A dat să protesteze, dar n-a avut timp, pentru că ea i-a stropit rănile cu 
dezinfectant şi l-a copleşit o durere arzătoare. 

— Ca să ştii, nu m-am dat niciodată în vânt după cusături, a zis Dunja şi 
a desfăcut un pachet steril cu ceva ce părea să fie un ac curbat şi un fel de 
aţă. 

— Chiar e nevoie de asta? 

— Alternativa e hemoragia. A ridicat acul la lumină. Şi atunci la ce mi-ai 
folosi? 

— Să-ţi folosesc? Ce vrei să zici cu... 

— Uite, tocmai te-am ajutat să nu-ţi petreci restul vieţii într-o închisoare 
daneză. Aşa că a venit rândul tău să ne ajuţi pe noi. 

— Sărise deja când am ajuns acolo. 

— Se poate. Dar la ce ajută asta când eu sunt dată în urmărire ca teroristă 
suspectată de crimă, iar tu eşti un om aflat în locul nepotrivit la momentul 


nepotrivit? 

Dunja a înfipt acul în rana de intrare şi a început să coasă. 

— Ce i-ați făcut? a zis el, încercând să se gândească la altceva. La 
interfon, când l-am sunat, a zis că altcineva a ajuns mai devreme. Că am 
venit prea târziu. lar în apartament mirosea a ars, ca şi cum ceva... 

— A luat foc? i-a tăiat vorba Dunja, în vreme ce se întindea după un 
cleşte şi tăia firul. Asta îmi aminteşte lucrul asupra căruia am căzut de 
acord. Poate nu-ţi aminteşti, dar eu am hotărât să aşteptăm cu toate 
întrebările până suntem în fața unui foc zdravăn, cu pahare de whisky în 
mâini. 

I-a îndoit braţul ca să ajungă mai bine la gaura de ieşire a glonţului şi a 
continuat să coasă. 

— În orice caz, poţi să fii bucuros că nimeni n-a reuşit să priceapă cine 
eşti. În stațiile de emisie-recepţie apăreai sub două nume, „bărbatul” sau 
„subiectul”. Aşadar, cu un pic de noroc, poţi, pur şi simplu, să te duci acasă 
ŞI să te faci că plouă, de îndată ce isprăvim aici. 

— Şi acum, că veni vorba, ajungem curând, a zis indianul de la volan. 

— Unde anume? a zis Fabian şi şi-a plimbat privirea între Fareed şi 
Dunja. Unde mergem, de fapt? 

— Într-un garaj de pe Østerbro, a zis Dunja. 

— Sau, mai exact, la sediul din subsol care nu există, a zis Fareed. 

— Ce subsol? Nu pricep la ce aveţi nevoie de ajutor. Sleizner e deja 
mort. 

— Asta aşa-i. Însă avea doi complici care încă mai trăiesc şi, după 
spusele lui Sleizner, locuiesc într-un spaţiu aflat la subsolul unei clădiri 
renovate acum şapte ani. Atunci nu numai că au fost modificate scările şi 
liftul ca să nu mai ajungă la subsol. Au profitat de ocazie ca să mute 
întregul subsol. Cel puţin, pe planurile trimise municipalităţii. 

Fabian ar fi vrut să întrebe ce rost avea să facă aşa ceva, însă a păstrat 
tăcerea. 

— Acum te întrebi, cu siguranţă, de ce ar cheltui cineva atât de mulți 
bani şi resurse ca să elimine orice posibilitate de a ajunge la subsol altfel 
decât printr-un garaj aflat de cealaltă parte a străzi, a continuat Dunja tăind 
ultimul fir, apoi i-a înfăşurat braţul în tifon. 

— Dunja, eu nu mai sunt cel pe care l-ai cunoscut acum doi ani. 

— Bine. Atunci suntem doi care ne-am schimbat. Cine ştie la ce ar putea 
duce asta? 


EI a privit-o drept în ochi. A văzut că ea, exact la fel ca el, timp de câteva 
secunde, s-a gândit la un viitor cu totul diferit. 

— Mulţumesc pentru ajutor, a zis el după ce şi-a dat seama de propria 
naivitate. Şi chiar gândesc asta. Din toată inima. Însă acum aş prefera să 
trageţi pe dreapta şi să opriți. 

S-a dat jos de pe targă şi s-a răsucit spre uşile din spate. 

— Asta e a doua oară când îmi mulţumeşti. Îţi dai seama de asta? 

— Dunja, ce ai vrea să spun? 

— Nimic. Cel mai bun lucru pe care poți să-l faci e să-ţi ţii gura şi să 
asculți. Ea a tăcut şi a respirat adânc de câteva ori ca să se liniştească. Prima 
dată când te-am ajutat, urmarea a fost concedierea mea de către preferatul 
tuturor, Sleizner. De atunci încoace, am fost silită să trăiesc mai mult sau 
mai puţin în afara legii. Dar asta nu trebuie să te împiedice să dormi liniştit. 
Aş face exact la fel dacă de asta ar fi nevoie. Ai rezolvat acel caz şi ai prins 
făptaşul. Fără ajutorul meu, ucigaşul ar fi rămas liber şi probabil v-ar fi 
făcut de petrecanie ție şi celorlalți colegi de clasă, unul după altul. 

— ŞI acum vrei să te ajut eu pe tine. 

— Ne lipseşte un om şi, din cât am văzut, nici tu, exact ca mine, n-ai 
nimic de pierdut. 

— Am venit ca să-i cer lui Sleizner răspunsuri. Acum e mort, şi nu mai 
am nimic de făcut aici. 

— ŞI ăştia doi, atunci? 

Dunja i-a înmânat o fotografie în lumină slabă făcută de o cameră de 
supraveghere, în care erau doi bărbaţi în haine de camuflaj. 

— La ordinul direct al lui Sleizner, l-au executat pe Qiang Who, unul 
dintre noi, sub ochii noştri. I-au înfipt un cuțit în gât şi l-au lăsat acolo până 
s-a golit de sânge. Poţi să-ți imaginezi? Cu un afurisit de cuțit în gât. Poţi 
vedea cu ochii tăi, dacă nu mă crezi. 

— Dunja, te cred, a zis Fabian când ea i-a mai dat o fotografie de pe 
ecran, în lumină slabă, în care se vedea un bărbat asiatic în genunchi, cu 
mâinile legate la spate, care se lupta să supravieţuiască, cu un cuţit înfipt în 
beregată. 

— ŞI tu crezi că ei ar trebui să scape nepedepsiţi. 

— Nu, a zis el după ce a aruncat o privire rapidă fotografiei. Nu de aceea 
nu pot să te ajut. 

— A, nu? Bine. Atunci pot să întreb... 

— Pentru că te înşeli, a întrerupt-o el. Theodor nu mai este. 


— Cum? Dunja şi-a dus mâna la gură. Ce vrei să... 

— S-a sinucis acum o săptămână. 

— Oh, Dumnezeule mare! 

Dunja s-a dus la el şi l-a îmbrățişat. 

— N-am ştiut. A fost Sleizner? 

— Nu mai are importanţă, a zis el. Singurul lucru care contează este că 
am o fiică. Probabil că e dezamăgită şi supărată pe mine. Însă ea există în 
continuare, şi o să fac tot ce-mi stă în puteri ca să nu risc s-o pierd. Înţelegi? 

Dunja l-a privit în ochi fără să spună nimic, apoi, în cele din urmă, a 
încuviinţat din cap. 

— Dar mulţumesc pentru tot. 

— Asta ai spus deja, a zis ea şi a deschis uşile din spate. 

— Poate fi spus din nou. 

— Cu plăcere din nou. Pentru tot. 

El a încuviinţat din cap, încercând să umple tăcerea pe când ieşea din 
ambulanță şi păşea pe stradă. 

— Cine ştie, poate că ne mai întâlnim. 

— Om trăi şi-om vedea. 

Ea a închis la loc uşile, apoi ambulanţa a semnalizat şi şi-a continuat 
drumul până ce, în cele din urmă, a pierit în noapte. 

Semaforul a trecut de pe roşu pe verde în intersecția de obicei 
aglomerată. Însă la ora aceea, când întunericul era cel mai adânc, părea un 
spectacol în faţa unor şiruri de scaune goale. Intersecţia, la fel ca toată 
Østerbrogade, era pustie. Nu se vedea vreo maşină sau bicicletă. Niciun 
pieton singuratic care să umble pe stradă în drum spre casă, după o noapte 
cu prea multă băutură. 

Pustietatea aşternea peste toate o pătură sufocantă. De parcă întreaga 
omenire ar fi fost exterminată peste noapte şi semafoarele îşi vedeau mai 
departe de treabă ca şi cum nu s-ar fi întâmplat nimic. 

Excepţia era ambulanţa care a trecut încet prin intersecție şi a virat în 
piața Gunnar Nu Hansen, apoi a luat-o la dreapta spre coborârea în garajul 
cu orar non-stop, a cărui poartă s-a deschis fără zgomot, ca fălcile unei 
balene destul de mari ca s-o înghită. 

După ce a intrat, ambulanţa s-a oprit pe un loc cât mai departe posibil de 
atelierul auto, iar când s-a stins lumina şi motorul s-a oprit, Dunja şi Fareed 
au ieşit, au închis portierele şi au pornit repede, cu spatele aplecat, la 
adăpostul stâlpilor şi maşinilor. 

N-aveau vreun plan concret. Acţionau doar instinctiv. Convingerea 
comună că Sleizner spusese adevărul în mărturisirea sa din fața camerei de 
filmare, că cei doi bărbați în haine de camuflaj se află aici. Că aici, în sediul 
secret din subsol, îşi aveau baza. 

Nu exista niciun motiv să nu-l creadă. Dunja nu-l mai văzuse niciodată 
atât de prăbuşit şi distrus ca atunci când ei, în cele din urmă, au luat de pe el 
acel scutec în flăcări. Nu încăpea nici cea mai mică îndoială că durerea 
trebuie să fi fost de nedescris şi că avea să treacă o vreme până să mai aibă 
el chef să violeze pe cineva. 

Dar n-a fost decât atât. Sleizner avea să supravieţuiască, iar rănile aveau 
să se vindece. Avea să fie nevoie de timp, însă dacă era să aibă ceva în 
restul vieții sale, acela era timpul. 

În schimb, el alesese să-şi ia viaţa. Dunja n-avea să afle niciodată dacă 
era din pricina arsurilor sau fiindcă, pus în faţa unei noi runde cu scutecul, 
recunoscuse fără ocolişuri totul, de la uciderea lui Hesk până la faptul că el 
a fost cel care a ordonat executarea lui Qiang. Poate era o combinaţie a 
celor două. 


Fareed a ridicat o mână şi s-a lăsat pe vine în spatele unei maşini. Dunja 
i-a urmat exemplul, însă n-a înţeles de ce decât când s-a ridicat iar ca să 
poată privi prin geamurile maşinii după care se ascunsese. 

În faţa lor era un camion cu un container pe platformă, parcat cu spatele 
spre rampa de încărcare. Nu se vedea nicio mişcare, nici pe rampă, nici în 
jurul containerului. În plus, lumina tuburilor fluorescente se reflecta în 
geamurile cabinei şi n-aveai cum să vezi dacă este cineva acolo. 

I-a făcut semn lui Fareed, apoi au mers mai departe spre camion în 
reprize scurte şi rapide, la adăpostul maşinilor. Când au ajuns acolo, au 
constatat că are cabina goală şi, după ce au încercat ambele portiere, că e şi 
încuiată. 

„Un club”, răspunsese Sleizner la întrebarea ce fac ei în spațiul din 
subsol. „Un club pentru foarte puţini aleşi”. Avea bănuielile ei ce fel de club 
este, chiar dacă a fost singura întrebare la care răspunsul lui a fost un pic 
criptic. lar camionul cu container nu lămurea mai mult lucrurile. 

Fareed urcase scara de metal a rampei şi îşi dăduse deja rucsacul jos ca 
să scoată şperaclul când a ajuns şi ea sus. 

— Ce crezi? a întrebat el studiind diferiți cilindri la lumina tuburilor 
fluorescente de pe tavan. Să intrăm? 

Ea n-a răspuns. Sincer, nu ştia ce ar trebui să facă. Cum să acţioneze ca 
să nu cadă în aceeaşi ambuscadă ca Qiang. S-a dus la container, a pipăit 
lacătul solid şi şi-a lipit urechea de uşile metalice. Tocmai îşi împachetau 
lucrurile şi părăseau sediul? Dar de ce nu erau aici? Îşi luaseră, pur şi 
simplu, o pauză peste noapte? Sau moartea lui Sleizner făcuse totul să se 
oprească? 

Nu se auzea niciun sunet înăuntru, însă tăcerea n-o liniştea. Dimpotrivă. 

— Hai să începem cu containerul, a zis ea în cele din urmă şi s-a tras cu 
un pas într-o parte ca să-i facă loc lui Fareed, care s-a apucat imediat să 
meşterească la lacăt. 

Lucru care, în ciuda belşugului de unsoare pentru lacăte şi a celor trei 
şperacle folosite simultan, i-a costat o grămadă de timp până ca Fareed să se 
poată întoarce spre ea cu lacătul în mână. Apoi el a picurat unsoare pe 
balamale, Dunja a tras zăvoarele şi au deschis împreună uşile. 

În afară de o cutie de metal aflată într-un colț, containerul era gol. Şi 
totuşi, a intrat cu o neplăcere tot mai intensă şi a lăsat interiorul dur, ruginit, 
să se închidă în jurul ei. Când a ajuns în colţ, a deschis cutia cu piciorul. 
Înăuntru erau un vraf de prelate, un sul de saci de gunoi negri, câteva 


flacoane de plastic cu apă, o cutie cu tampoane şi trei suluri mari de 
prosoape de bucătărie. 

Era departe de a fi sigură, însă imaginile pe care le avea în faţa ochilor 
erau exact atât de dezgustătoare cum se aşteptase întotdeauna în adâncul său 
în privinţa lui Sleizner. Dar poate că tocmai aşteptările o împiedicau să vadă 
limpede. Poate că prelatele erau doar pentru ca mobila să nu fie zgâriată, iar 
apa pentru cărăuşi. 

Sau poate nu. 

Răspunsul a devenit evident în clipa în care a zărit scrijeliturile de pe 
pereții ruginiți. Mici litere zgâriate, care aproape că nu se vedeau, dar se 
găseau peste tot în jurul ei. Makeba scria într-o parte a unei inimioare, şi 
Tatiana în cealaltă parte. lar dedesubt, în diagonală, continuau cu Oksana, 
Elaya, Polina, Zendaya, Ramineh şi aşa mai departe, părând să acopere 
mari părți din pereți. 

A ieşit repede din container. 

— Fareed, nu mai putem aştepta. Trebuie să intrăm. 

Fareed s-a dus la uşa de fier şi a vârât în încuietoare pistolul-şperaclu. 
După câteva încercări să aşeze cilindrii la locurile lor, a reuşit să descuie şi 
a apăsat pe clanţă. Dar, nu se ştie de ce, uşa tot nu s-a deschis. 

— Stai, o să te ajut. 

Dunja s-a dus repede la Fareed, şi-a proptit un picior în perete şi a tras 
cât de tare a putut de uşă, care a refuzat să se deschidă mai mult de câțiva 
milimetri. 

— Nu merge, a zis Fareed. Probabil e blocată pe dinăuntru. 

— Asta înseamnă că ei sunt acolo. Vino, a zis ea şi a coborât repede 
scara. Există altă cale de intrare. 

Heinesen îşi ținea strâns pometele care zvâcnea, urmărind la lumina 
lanternei petele de sânge afară din lift şi mai departe, pe podeaua de ciment. 
Obrazul se umflase zdravăn după lovitura cu pistolul. Rana avea nevoie să 
fie curățată şi bandajată, poate chiar cusută. Însă, la fel ca discuţiile cu 
Hemmer şi Julie, asta trebuia să mai aştepte. În acest moment, trebuia să 
aştepte tot ce nu era sângele picurat pe podea din faţa lui. 

Dâra l-a condus pe lângă câteva maşini parcate până la uşa de lângă 
poarta garajului şi mai departe, pe rampa care ducea în sus, la nivelul 
solului. Acolo, pe partea stângă a rampei, dâra continua. Dar se oprea brusc, 
sau nu, stai aşa... 

S-a lăsat pe vine, a plimbat lumina lanterne: peste petele de un roşu 
întunecat de pe beton şi şi-a dat seama că bărbatul care sângera trebuie să se 
fi întors în jos. Dacă te uitai de aproape, puteai desluşi două dâre alăturate. 
Una, cu distanţă destul de mică între picături, iar cealaltă, cu distanţă mult 
mai mare. 

Dacă era adevărat că glonţul l-a nimerit în partea de sus a braţului stâng, 
indiciile arătau că el a urcat încet şi, după cam o treime din drum, s-a întors 
şi a fugit înapoi în jos. Apoi dâra se oprea. 

Cu alte cuvinte, acea persoană nu avusese propria maşină care să stea 
aici şi să aştepte, ci fusese luată de altcineva. Cineva care a venit pe când el 
urca, şi de care apoi a încercat să fugă. 

Când Heinesen a plecat din sediu cu echipa sa şi unitatea de intervenţie, 
a fost ca să-l prindă pe Sleizner şi să-l aducă la interogatoriu. Însă când au 
ajuns acolo, l-au găsit mort chiar sub balconul lui. Era atât de evident că a 
fost sinucidere, încât nici el, nici Julie Bernstorff sau Hemmer n-au pus asta 
sub semnul întrebării. 

Sleizner se pusese singur la zid prin asocierea cu Jakob Sand. N-avea 
cum să scape din asta şi, ca să nu trebuiască să fie umilit şi să răspundă la 
toate întrebările, a preferat să se sinucidă. Era drastic, însă, într-un fel, era 
tipic pentru Sleizner ca mai bine să termine cu totul decât să-şi piardă 
reputația. 

Însă nu mai era atât de convins. 

În acest moment înclina mai degrabă spre ideea că bărbatul de pe balcon 
era în spatele căderii. Însă nişte presupuneri vagi nu-i dădeau răspunsul la 


întrebarea cine era el, cum a intrat şi, mai ales, ce motiv avea. 

Cu mâna la obrazul dureros, a urcat mai departe pe rampă şi s-a uitat la 
zona înconjurată de bariere din jurul clădirii. Nu era mai mult de o jumătate 
de oră de când ajunsese aici. Şi totuşi, zona era deja plină de oameni, în 
civil şi în uniformă, care umblau grăbiţi şi păreau să ştie exact ce au de 
făcut printre toate maşinile de poliție şi ambulanțele care clipeau din 
girofaruri. 

Era o mobilizare prea mare ca să vină de la altcineva decât şefii cei mari, 
şi evident că Hammersten îl sunase ca să-i spună asta. ŞI, desigur, era grav 
că Sleizner nu mai era în viaţă, şi poate chiar fusese ucis. Însă această 
desfăşurare de forțe semnala altceva. Ceva mult mai important. 

— Uite-l, a strigat cineva din spate. Torben, e acolo. 

Heinesen s-a întors şi i-a văzut pe Julie şi Hemmer venind grăbiţi pe 
asfaltul negru ca noaptea. 

— Morten, ce se petrece? a zis Hemmer, trăgându-şi sufletul. De ce au 
venit toți oamenii ăştia? E ca şi cum ar fi aruncat cineva în aer palatul regal. 

— Ştiu. A făcut un pas spre ei şi şi-a coborât vocea. Răspunsul e că n-am 
nici cea mai mică idee. Bănuiesc că ordinul a venit de foarte sus, dar 
rămâne de văzut. Cum e cu cercetarea cadavrului şi a zonei din jur? Aţi 
terminat? 

— Nici vorbă. 

Hemmer a schimbat o privire cu Julie. 

— Am fost întrerupți şi siliți să părăsim zona, a zis Julie. 

— De către cine? 

Hemmer s-a uitat în spate înainte să continue. 

— Brusc, a apărut alt criminalist şi a preluat controlul, cu o şleahtă de 
asistenți. Acum nu mai avem nici măcar acces la apartament. 

— Trebuie să fi fost Mads Jensen. 

— Procurorul general? 

Heinesen a încuviințat. 

— Mi-a spus un „nu” categoric la propunerea să-l aducem pe Sleizner la 
interogatoriu. N-a contat ce am spus eu, că nu dezvăluim nimic până nu 
ştim mai multe. Argumentul a fost că s-ar scurge informaţii şi ar fi în 
detrimentul întregii poliţii. Şi uite acum ce mobilizare. 

S-a uitat la maşinile cu girofaruri care clipeau, unde începuseră să se 
adune reporteri şi fotografi. 

— Dar ştiţi ceva? a zis şi s-a răsucit spre Julie şi Hemmer. Îi lăsăm să 


continue cât poftesc. Tot nu se găsesc aici răspunsurile. Aduceţi maşinile, 
iar eu iau legătura cu Magnus. 

— Bine, însă de data asta poţi să spui unde ne ducem? a zis Hemmer. 
Adică, dacă ai un pic de încredere în noi. 

— Desigur, a zis el, încuviinţând din cap. 

Înainte să înceapă, a fost întrerupt de sunetul telefonului şi a văzut că e 
iarăşi Henrik Hammersten. 

— Sunt Morten Heinesen, a zis, încercând să sune cât mai neutru posibil. 

„Presupun că ştii cine e la telefon şi n-am să mai pierd vremea 
prezentându-mă încă o dată.” 

— Bine, a zis el şi a făcut un semn cu arătătorul în sus, ca să ştie ceilalți 
cine îl sunase. 

„Aşa cum am spus când am vorbit mai devreme, mi s-a adus la 
cunoştinţă că tu şi echipa ta ați ajuns primii la locul din Islands Brygge.” 

— Da, este adevărat. 

„ȘI am înţeles că asta era pentru că făceați propria anchetă despre Kim 
Sleizner. O anchetă care, din câte ştiu, nu era autorizată de superiori şi nici 
nu era implicat vreun procuror.” 

— Este corect. Din motive evidente, nu-l puteam informa pe Sleizner, 
care era şeful meu. Aşa că am luat legătura cu Mads Jensen ca să... 

„Cu cine zici că ai luat legătura?” 

— Cu Mads Jensen. Procurorul general, însă el... 

„Știu cine este Jensen”, i-a tăiat vorba Hammersten, oftând enervat. „Și 
se mai întâmplă să ştiu că ţi-am dat în mod explicit ordinul să pleci imediat 
împreună cu echipa ta de acolo. În ciuda acestui lucru, tu, din cât am înţeles, 
ai continuat, ca şi cum nu s-ar fi întâmplat nimic.” 

— Pur şi simplu n-am văzut altă... 

„Ce ai văzut sau n-ai văzut tu n-are importanţă. Ai primit un ordin clar. 
Însă, în loc să te supui, ai dat buzna în ceva care s-ar fi putut termina cu o 
catastrofă.” 

— Dar staţi un pic, acum nu mai înțeleg. 

„Nu, sigur că nu, şi de vreme ce nu pari să fii în stare să asimilezi şi să 
prelucrezi informaţiile, o s-o fac eu pentru tine. Suntem cu ochii pe Sleizner 
de aproape doi ani. Din motive evidente, de asta s-a ocupat cu totul altă 
unitate, ceea ce înseamnă că norocul tău în acest moment este că el s-a 
sinucis înainte să apari tu şi să strici totul. Aşadar, ca să nu mai fie şi alte 
neînțelegeri, o să-ți spun clar cele două opţiuni pe care le ai. Ori te 


conformezi şi iei legătura cu şeful unităţii de la faţa locului, ca să vadă dacă 
tu şi băieții tăi puteți ajuta cu ceva, ori îmi pui pe masă demisia cel mai 
târziu în această dimineaţă la ora opt. S-a înţeles?” 

— Sigur, a zis el şi i-a făcut semn lui Hemmer să-i arate ceasul 
antiacvatic, care arăta patru şi jumătate. Asta înseamnă că mi-au mai rămas 
trei ore şi jumătate, şi, ca să nu mai fie neînțelegeri, am de gând să-mi 
continui munca până atunci. 

Răspunsul a venit sub forma tăcerii urmate de un clic. 

Încuietoarea atelierului auto era un adversar mult mai slab pentru Fareed 
decât lacătul containerului şi, curând, el şi Dunja păşeau prin aerul cu miros 
de ulei, printre cricuri, alte unelte şi maşini. 

Mergeau repede ca două umbre prin sala de recepție întunecată, pe 
linoleumul ros, dincolo de scaunele pentru vizitatori şi mai departe, până în 
spatele tejghelei şi pe uşa cu găurile de glonţ. 

— Aşadar, prin peretele ăsta a intrat Qiang. 

Fareed s-a uitat în jur prin biroul ticsit. 

— În spatele acelui poster. 

Dunja a arătat spre blonda goală, culcată pe spate, cu sânii ei enormi, pe 
capota unui Jaguar E, cu textul No airbags needed”. 

Fareed l-a smuls de pe perete şi a tastat codul 7895, despre care Sleizner, 
când l-au interogat, a jurat că încă mai funcționează. S-a auzit un clic slab în 
fişet, şi Dunja n-a avut nevoie decât să-l împingă un pic ca să dispară în 
perete şi să lase în loc o gaură. 

S-au ghemuit şi au intrat în deschizătura în care întunericul i-a înghițit 
exact aşa cum trebuie să 1 se fi întâmplat lui Qiang. Din spate s-a auzit cum 
fişetul alunecă înapoi şi se opreşte cu un clic. Ea sperase ca intrarea să 
rămână deschisă, aşa încât la nevoie să se poată retrage repede pe acelaşi 
drum. Dar avea să lase problema asta pentru mai târziu. 

Şi-a scos mobilul ca să-l folosească pe post de lanternă, dar s-a răzgândit 
când a văzut că nu-i mai rămăseseră decât câteva procente din baterie. Aşa 
că şi-a continuat drumul prin întuneric cu mâinile pe pereţii zgrunțuroşi, 
care se apropiau tot mai mult unul de altul pe măsură ce înaintau. Până la 
urmă, au ajuns într-o fundătură, iar ea s-a oprit şi şi-a plimbat privirea în jur, 
cu toate că nu se putea vedea nimic în întuneric. 

Qiang dăduse de o uşă, de asta era sigură, o uşă care era întredeschisă şi 
dădea într-un soi de cameră de control. Văzuse pe ecrane şi îşi amintea 
fiecare pas pe care îl făcuse el. Însă asta fusese cu mai mult de două zile 
înainte, şi sigur că se putuseră întâmpla multe de atunci. Era greu de crezut 
că Sleizner şi oamenii lui au stat cu braţele încrucişate, așteptând să treacă 
totul. 

Nu se gândise la asta mai devreme. Cât de ciudat e că încuiaseră pe 
dinăuntru uşa de metal şi, în acelaşi timp, lăsaseră neschimbat codul 


fişetului! Ţinând cont de faptul că erau pe deplin conştienţi că pe acolo 
intrase Qiang, ar fi trebuit cel puţin să schimbe codul. 

Să fie ceva ce doar neglijaseră în stresul lor de a-şi şterge urmele, sau era 
cu o anumită intenție? Care îi implica pe ea şi Fareed. Avea cu adevărat 
rostul să-i ademenească tocmai în acest loc? Fără îndoială, Sleizner făcuse 
totul ca să-i conducă aici. 

— Fareed, a zis ea şi s-a răsucit, dar s-a întrerupt în momentul în care o 
lumină plăcută, caldă, a pătruns pe o uşă care se deschidea tot mai mult pe 
diagonală, în spatele ei. 

— Cred că aici intrăm, a zis el şi a deschis uşa complet. 

A recunoscut spațiul cu pereţii cenușii şi covorul albastru de la un perete 
la altul, iar uşa spre camera de control alăturată în care Qiang fusese atacat 
şi lăsat inconştient înainte să fie întreruptă legătura cu camerele lui de luat 
vederi era, exact ca de data aceea, întredeschisă. 

Dar, spre deosebire de atunci, acum câteva spații din stativele cu 
computere erau goale şi din loc în loc atârnau cabluri deconectate. Totuşi, 
mai era acolo ceva ce părea să fie un pupitru de control cu ecranele lui şi 
nişte dispozitive care lcăreau. 

Însă, la fel ca intersecţia pustie cu semafoarele ei, toate astea păreau 
părăsite. Ca şi cum diodele ar fi putut să clipească în continuare o veşnicie 
sub stratul tot mai gros de praf. 

Fareed s-a dus la un ecran pe care o bară de progresie albastră aflată la 
89 a trecut la 90. 

— Tocmai copiază ceva, a zis el şi a început să caute printre 
echipamentele rămase, ca după o vreme să vâre braţul prin spațiul dintre 
două computere şi să scoată un hard-disk extern care era conectat şi 
funcționa la capacitate maximă. 

— Ce memorie are? 

— Doi tera. 

— Atunci cât timp i-ar trebui ca să copieze ultimele zece procente? 

— Greu de spus cu precizie, a ridicat Fareed din umeri. Vreo oră sau 
două. 

— E cu siguranţă codificat, dar crezi că e posibil să iei între timp o parte 
din conţinut? 

— Pot să fac o încercare. 

Fareed şi-a scos laptopul şi l-a conectat la unul dintre porturile libere ale 
hard-diskului. 


Dunja a încercat să urmărească ce se întâmpla pe ecranul lui Fareed, însă 
când înşiruirea de litere şi cifre de neînțeles a devenit prea lungă a început 
să se uite în jur. Însă nu pricepea la ce se uită. Doar că erau aparate cu 
cabluri, ecrane şi câteva module care afişau combinaţii de litere la fel de 
nesemnificative ca acelea de care se ocupa Fareed. 

Aşteptându-l să termine, s-a aşezat pe scaunul din faţa panoului de 
control şi a cercetat şirurile lungi de butoane şi potențiometre care se 
întindeau până la butonul din dreapta, sus, pe care scria power. A fost 
primul lucru pe care l-a înţeles şi, ca atare, a îndrăznit să apese pe el. 

Panoul de comandă s-a luminat ca un pom de Crăciun, cu toate diodele, 
iar pâlpâirea de pe trei dintre ecranele din faţa ei a încetat. În schimb, au 
arătat o strălucire albastră fixă. În plus, s-au deschis câteva afişaje, câte unul 
lângă fiecare potențiometru de pe întregul panou de comandă. Afişaje cu 
semne alcătuind cuvinte pe care ea chiar le înţelegea. 

Pe primul canal scria Intrare, şi după ce a tras potențiometrul şi a apăsat 
la nimereală pe câteva dintre butoane s-a trezit ecranul din mijloc şi s-a 
văzut încăperea întunecată cu canapeaua rotundă de pluş violet în care 
intraseră Fareed şi Qiang. Pe cel de alături scria Sacrificii, şi după ce a 
nimerit butonul potrivit s-a trezit şi ecranul pe care se vedea încăperea cu 
masa sculptată în piatră înconjurată de sfeşnice. Apoi erau H/ şi H2, însă pe 
ele imaginile erau prea întunecate ca să poată desluşi ceva. 

A apăsat pe butonul marcat Bar, şi pe unul dintre ecrane a apărut o 
tejghea de bar lungă, slab luminată, cu vreo zece taburete înalte şi fotolii de 
piele adânci pe fundal. A continuat aşa cu Recreere, Salon de înfrumusețare 
şi Sala de cristal, care s-a dovedit a fi o sală de festivități cu candelabre 
mari de cristal, draperii violet groase de-a lungul pereţilor şi un grup de 
mese rotunde în fața unei scene. 

A urmat o serie de canale cu nume de femei, cum ar fi Amelia, Charlotte, 
Emma, Aria, Stella şi Delilah. Toate păreau să fie camere individuale fără 
ferestre, cu culori întunecate şi detalii aurii, oglindă pe tavan şi în mijloc, un 
pat dublu. 

Unul dintre butoanele pe care a apăsat a făcut afişajele mici de pe panoul 
de control să se schimbe în C/, C2, C3 şi aşa mai departe până la C16. 

O parte din ea a ştiut imediat la ce serveau încăperile mici, sufocante, cu 
podeaua murdară, scaun de toaletă metalic şi paturi suprapuse, cu 
aşternuturi pătate. 

Ceea ce se vedea pe ecran nu putea să fie ignorat. Erau celule în care cel 


puțin două persoane erau închise în condiţii inumane. Cu mici deosebiri, 
toate arătau la fel până la C8. Celule goale care, judecând după cât de 
murdare erau, fuseseră folosite timp de câțiva ani. 

Însă C9 era diferită. Nu prin felul în care arăta. Dimpotrivă, celulele erau 
atât de derutant de asemănătoare, încât la început n-a fost sigură că sunt 
într-adevăr camere diferite şi, chiar dacă era uşor să nu observi diferențele 
în lumina slabă, totul s-a schimbat când perna şi aşternuturile încâlcite din 
patul de deasupra au început să se mişte. 

— Dunja, ia uite aici! a zis Fareed din spate. 

Dar ea nu voia să scape din ochi ecranul. Voia să vadă dacă era cu 
adevărat cineva... 

— Dunja! 

În cele din urmă s-a întors totuşi spre laptopul lui Fareed, unde se derula 
o secvență de film în care se vedea cum opt bărbați violau o femeie tânără. 

— Am crezut că e codificat. 

— A şi fost. Dar, evident, nu suficient. 

Privirea goală a femeii arăta că în gând era cu totul în altă parte şi îi lăsa 
pe bărbați să facă ce vor ei până obosesc şi o lasă în pace. Numai că ei nu 
oboseau, ci continuau să pătrundă în orice orificiu pe care îl găseau. Uneori 
doar unul dintre ei, pe când ceilalți fumau o țigară şi paharele de şampanie 
le erau umplute de o femeie înaltă, aproape despuiată şi cu părul strâns în 
coc, alteori toți deodată. 

— Asta nu-i Jenny Nielsen? 

Fareed a încuviinţat. 

— lar aici îl avem pe însuşi procurorul general. 

Fareed a arătat spre unul dintre bărbaţi, care tocmai se aşeza călare pe 
faţa tinerei. 

— Cum îl cheamă? 

— Mads Jensen, a zis ea şi şi-a dat seama că îi recunoaşte pe cei mai 
mulți dintre bărbaţi. Şi uite-l pe Ryan Frellesen de la Danske Bank, dacă nu 
mă înşel. 

Era vorba despre cei mai importanți oameni din Danemarca, toți, de la 
Stig Paulsen, preşedintele concernului TDC Group, până la Kai Mosendahl, 
directorul general al Skatt, şi ministrul de externe Morten Steinbacher. 

— Şi ăsta nici vorbă să fie singurul film. Par să fie aici o mulțime. 

Fareed a dat clic pe o listă de fişiere plină cu filme MPEG-4 cu titluri ca 
Petrecerecrăciun2009, S&M-Ryan3 şi Jensenmergepreadeparte. 


— Încearcă-l pe ăsta. 

Dunja a arătat spre fişierul cu titlul Klingel. 

În film se vedea directorul executiv al DSIS culcat pe spate într-una 
dintre camerele individuale şi încălecat de femeia pe care au găsit-o moartă 
în maşină împreună cu el. 

Ea îl călărea, şi dintr-unul dintre difuzoare se auzea cum el geme în 
acelaşi ritm cu mişcările ei. Savura totul cu ochii închişi şi era atât de 
absorbit, că n-a observat când femeia a luat brusc în mână un pistol. 

De-abia când ea i-a înfipt ţeava pistolului în gură a deschis ochii şi a 
încercat să se împotrivească, însă glontul pornise deja şi i-a făcut o parte din 
creier să împroaşte patul şi oglinda de pe perete. 

Împuşcătura nu s-a auzit mai tare decât un foc de artificii de Anul Nou, 
şi femeia n-a avut nici măcar timp să coboare de pe trupul neînsuflețit când 
uşa din spatele ei s-a deschis şi s-a văzut cum năvăleşte Jakob Sand. Ea a 
mai tras o dată, însă n-a nimerit, iar când a încercat să mai tragă, magazia 
pistolului era goală. 

Jakob Sand a ajuns repede la ea şi i-a smuls pistolul din mână, apoi i-a 
înfundat în gură batista din buzunarul său. Femeia l-a izbit cu picioarele şi 
cu brațele şi l-a zgâriat. Dar Sand era mai puternic şi a smuls-o de pe pat cu 
o smucitură, iar în clipa în care a ajuns pe podea a fost peste ea, înşfăcând-o 
de gât cu amândouă mâinile. Când braţele şi picioarele ei au căzut moi, în 
cele din urmă, pe podea, el s-a ridicat în picioare, şi-a aranjat părul şi 
smochingul şi a ieşit din cameră. 

Încă nu era clar de ce femeia l-a împuşcat brusc pe Klinge. În afară de 
asta, filmul rezolva pe loc cazul de omucidere la care lucra Hesk. Faptul că 
Jakob Sand o omorâse pe femeie avea să explodeze ca o bombă şi, în plus, 
să reînvie vechea suspiciune că el a omorât o prostituată. 

Cu toate acestea, nu la Sand s-a gândit ea în primul rând, ci la Sleizner şi 
la faptul că el nu apărea în film. Şi nici în titlurile filmelor. În niciunul 
dintre ele nu-i văzuse numele. 

S-a răsucit spre Fareed ca să-i audă părerea despre asta când a auzit o 
voce de femeie din difuzorul aflat în spatele lor. 

— Get down. I said, get down!* 

S-a răsucit şi a văzut pe unul dintre ecranele de deasupra panoului de 
control că femeia blondă cu părul strâns în coc, acum în costum de trening 
strâmt, se apropia de paturile suprapuse din C9. 

— Uite-o iar, a arătat Dunja spre spinarea femeii. Jenny Nielsen. 


— Dar ia stai un pic. 

Fareed şi-a plimbat privirea între ecranele de deasupra panoului de 
comandă şi laptopul său, unde Klinge şi femeia zăceau în continuare fără 
suflare. 

— Acolo este în direct? 

— Da, nu-i cinci şi cinci minute? 

Dunja a arătat spre timpul afişat într-un colţ al ecranului. 

Fareed s-a uitat la ceasul de la mână şi a încuviinţat, în timp ce tânăra din 
patul de sus încerca să scape, înghesuindu-se cât de mult putea într-un colt. 

Însă n-avea cum să scape. Jenny Nielsen a reuşit repede s-o prindă de 
picioare şi a tras-o din pat jos, pe podeaua de ciment, de care a izbit-o cu 
capul până a leşinat, ca s-o poată târî mai uşor din celulă. 

Luna nu răsărise complet, dar tot i se datora cea mai mare parte din 
sclipirea de pe lacul săpat în mijlocul oraşului cândva, prin secolul al XVI- 
lea, ca şanţ de apărare împotriva suedezilor, printre alții. Fabian stătea la 
capătul estic şi privea apa. Un pic mai încolo, o pereche de tineri îşi scosese 
hainele ca să se răcorească în apă, prea beti şi, poate, chiar prea îndrăgostiți 
ca să le pese cât de murdară era, de fapt, aceasta. 

I-a venit în minte că el şi Sonja au avut o vară asemănătoare în 1994, la 
Stockholm. Fiecare zi bătuse un nou record de căldură şi în fiecare noapte 
stătuseră să se uite la Campionatul Mondial de fotbal din SUA, iar când 
Suedia a câştigat locul trei, au ieşit în noapte şi, ameţiți de căldură şi de 
dragoste, s-au despuiat lângă Skeppsholmen. 

Acum nu era nici beat, nici îndrăgostit, doar pe drum înapoi spre hotelul 
unde avea să achite şederea şi apoi să plece spre casă. Spre casă, să salveze 
ce se putea salva. Sonja hotărâse deja, şi el nu putea s-o învinuiască. 

Încercaseră amândoi. Nu doar cât de mult au putut. Au făcut mai mult de 
atât. Au făcut compromisuri, au iertat, au luat-o de la capăt, au discutat, s-au 
certat, s-au împăcat. S-au luptat. Împreună şi separat. Spre sfârşitul 
inevitabil. În adâncul său, el a ştiut tot timpul că într-acolo se îndreaptă, şi 
era convins că şi ca. 

Însă întrebarea fusese când era bine să renunţe. Când sunt copiii destul 
de mari? Când unul dintre ei se îndrăgosteşte de altcineva? Când e mai bun 
eşecul decât viaţa în minciună? Şi poate, poate ajunseseră acum acolo. 

Cu Matilda era altceva. N-avea cum să ia, pur şi simplu, o hotărâre, să 
rupă contractul şi să-şi împartă bunurile. Poate că n-o să mai vrea niciodată 
să-l întâlnească. Poate că n-o să-i mai răspundă niciodată la telefon. Însă 
asta n-avea să schimbe faptul că era fiica lui şi el avea să fie tatăl ei pentru 
totdeauna. 

Cu mâna teafără a scos pistolul din buzunarul hainei ca să-l arunce cât de 
departe putea în lac, şi atunci a căzut fotografia cu Qiang plin de sânge, cu 
cuțitul în gât. A ridicat-o şi era pe cale s-o rupă când, după o clipă, şi-a dat 
seama că îi scăpase esențialul. 

Şi în loc să arunce arma, să se debaraseze de fotografie şi să meargă mai 
departe spre hotel, s-a răsucit şi a luat-o la fugă înapoi spre Østerbrogade. 
Înapoi spre garajul despre care vorbea Dunja. Cât de repede putea. 


Nu cuțitul, sângele sau faţa chinuită a lui Qiang a fost ceea ce l-a făcut să 
înţeleagă în cele din urmă cum toate indiciile din apartamentul lui Sleizner 
puse cap la cap puteau să povestească ceea ce s-a întâmplat cu adevărat pe 
balcon. A fost lănţişorul de aur cu micul elefant, abia vizibil la gâtul lui 
Qiang. Asta l-a făcut să priceapă ce s-a întâmplat. Unde a fost ţinut Qiang 
şi, mai ales, de ce. Întrebări pe care nu şi le pusese până acum, când 
cunoştea răspunsul. 

Un răspuns care l-a făcut să-şi dea seama că nu terminase. 

Că îi mai rămăsese un lucru de făcut. 

Un ultim lucru. 

Una dintre încăperi avea două bănci, oglinzi pe pereți şi un sac de box 
care atârna din tavan. Şi greutăţi. Gantere, bile cu mâner şi haltere arcuite. 
În alta au găsit o chicinetă cu masă şi două ceşti cu cafea băută pe jumătate. 
Ambele, reci. În a treia erau două dulapuri faţă în faţă. Înăuntru erau 
costume, salopete albastre, lenjerie de corp şi obiecte de toaletă, iar pe un 
umeraş era o vestă de pescar, cu pălăria asortată, plină de momeli de 
pescuit. În două camere mici, fără ferestre, erau două paturi nefăcute şi, 
judecând după hainele de camuflaj azvârlite pe podea, aici locuiau cei doi 
bărbaţi, întocmai aşa cum spusese Sleizner. 

Însă nu era nimeni acum. După ce l-a lăsat pe Fareed în camera de 
control, a scotocit peste tot în spațiul ascuns din spatele atelierului auto. 
Singurul semn de viaţă pe care l-a văzut a fost cel din celulă, pe ecran. 
Acolo era murdar şi rudimentar. Aici, dimpotrivă, era dichisit, cu pereţii în 
nuanţe de gri şi covor de la un perete la altul. 

A încercat din răsputeri să alunge bănuiala că poate nu aici se află 
celulele, ci în cu totul alt loc. În schimb, şi-a pus toată încrederea în uşa din 
celălalt capăt al coridorului, spre care se îndrepta grăbită. 

Era ultima, şi dacă n-o ducea mai departe, nu ştia ce-i rămâne de făcut. 
Nu exista vreun al doilea plan. Şi nici vreunul prim, dacă-i pe-aşa. Singurul 
lucru asupra căruia căzuse de acord cu Fareed până la urmă a fost ca el să 
rămână în camera de control, aşteptând să se termine copierea de pe hard- 
disk şi, dacă ea n-avea timp să se întoarcă înainte de asta, el să plece cât mai 
departe posibil şi să aibă grijă să ajungă conținutul în mâinile cui trebuie. 

Ea avea să găsească celulele. Era singurul lucru care conta acum. Jos, la 
celule şi la Jenny Nielsen aia. Ce avea să se întâmple după aceea rămânea 
de văzut. 

Cel puţin n-a trebuit decât să apese pe clanță ca să se deschidă uşa, şi 
când s-a aprins automat lumina din partea cealaltă a recunoscut din prima 
cercetare făcută de Fareed şi Qiang tunelul lung, care se întindea pe sub 
Østerbrogade. 

Când a ieşit pe coridor, a văzut că uşa de metal care dădea pe rampa de 
încărcare era într-adevăr blocată pe dinăuntru. Însă ea nu se întorcea în 
garaj, ci se ducea în spațiul din subsol care nu exista. 

După ce a mers vreo cincizeci de metri până la capătul coridorului a 


tastat codul 7895, care încă funcționa chiar şi aici şi, la fel cum făcuseră 
Qiang şi Fareed, a dat deoparte draperia groasă şi a intrat în camera slab 
luminată cu pereţi întunecaţi şi canapeaua de pluş violet, rotundă, în mijloc. 

Uşa spre camera cu masa de sacrificiu şi uneltele de tortură era 
întredeschisă. Însă o văzuse deja, de aceea s-a îndreptat spre cealaltă uşă, 
care dădea în alt coridor. Aici erau uşi pe tot peretele din dreapta. Uşi cu 
nume pe plăcuţe de alamă. Amelia, Charlotte, Emma. Nu era nevoie să 
deschidă şi să vadă, ştia deja ce se ascunde înăuntru, şi a mers repede mai 
departe prin labirintul de coridoare şi spaţii care duceau cu gândul la un 
cazinou proiectat în aşa fel încât după ce intrai să nu mai poţi găsi niciodată 
ieşirea. 

După un salon de înfrumusețare, o sală de recreere, alte coridoare 
şerpuitoare şi o sală de masaj, a ajuns în încăperea numită pe panoul de 
control Sala de cristal. Era exact atât de măreață şi atemporală cum sugera 
numele. Cu tavanul înalt, candelabre mari de cristal şi mese rotunde cu 
Veioze MICI roşii, precum şi o tejghea de bar lungă, cu grupuri de canapele 
în capătul din spate. 

Tot decorul evoca un amestec de decadență şi budoar, dar mai ales evoca 
bani. Bani cu nemiluita. Bani care pot să cumpere totul. Însă în spatele unei 
draperii grele de pe scena luminată a găsit, în sfârşit, ceva ce arăta că este 
pe calea cea bună. 

Un lift. 

Un lift care nu mergea decât în jos. 

Pentru că jos trebuia să ajungă. 

Jos, unde era răul cel mai mare. 

Când a ieşit din lift, era în altă lume. Cu siguranță părea la fel de 
abandonată ca etajul de deasupra. Dar dispăruseră lumina slabă şi pereţii 
întunecaţi, cu modele aurite. Aici pereţii erau albi ca de spital şi lumina 
puternică, pătrunzătoare, de la lămpi aflate în pereţi. 

A intrat într-o sală strălucitor de curată, văruită în alb, cu un şir de cinci 
duşuri fixate de-a lungul unui perete şi la fel de multe pisoare pe peretele 
din faţa lor. Pe al treilea perete era un şir de chiuvete, iar în mijlocul sălii 
erau cinci bideuri. 

A recunoscut locul şi şi-a dat seama că aici s-a întâmplat. Exact în 
această sală au fost surprinse imaginile pe care n-avea să şi le scoată 
niciodată din minte. Însă nu s-a oprit, ci a trecut pe lângă un duş cu presiune 
mare şi câteva canistre cu triunghiuri roşii de avertizare pe etichete. 


Încăperea care se afla în continuarea sălii de duş, şi ea complet albă, avea 
o lampă mare prinsă pe tavan cu un braţ solid şi o masă de metal pe roţi, pe 
care o duzină de instrumente lungi şi înguste erau aşezate ordonat pe un 
prosop, alături de un scaun ginecologic. 

Urma un coridor scurt, pe lângă o fereastră mare spre o cameră cu un pat 
învelit în plastic înconjurat de camere de luat vederi pe stative, până la alt 
lift care, la fel ca cel dinainte, nu putea s-o ducă decât în direcția bună. 

În jos. 

Cât de jos, era greu de spus, însă mai mult decât se aşteptase. Poate că 
liftul era doar extrem de lent. Poate nu mergea drept în jos, ci oblic. Era 
greu să-ți dai seama în lumina care pâlpâia uşor. Însă până la urmă, după ce 
au părut să treacă vreo câteva minute, liftul s-a oprit şi, după ce a ieşit, aerul 
închis, greu, cu miros înțepător, i-a spus că a ajuns unde trebuie. Că era ceea 
ce căuta ea. 

Pereţii, podeaua şi tavanul din jur erau din beton brut. Cu condens care s- 
a format şi a picurat, s-a uscat şi a curs iar. Depuneri care, când vor fi 
analizate, le vor da tehnicienilor insomnii. 

Pe tavan străluceau becuri goale, departe unul de altul, pe un coridor 
îngust, ca într-un submarin. De amândouă părțile, uşi cu gratii întredeschise 
spre celule lipsite de viaţă. De demnitate. De orice. Alte coridoare. Alte 
celule. Într-un colţ, un morman de pantaloni, pulovere şi rochii, chiloţi şi 
ciorapi. Toate pătate şi zdrențuite. Gândaci negri de un soi pe care nu-l mai 
văzuse niciodată mişunau în jur. 

Şi totuşi, s-a lăsat pe vine ca să caute indicii. Orice ar fi putut să 
identifice. Să găsească nume. Însă nişte voci îndepărtate au făcut-o să se 
ridice în picioare, să-şi continue drumul pe coridoare, urmând mirosul 
înţepător după un colţ şi apoi încă unul, prin altă încâlceală de pasaje, şi 
până la urmă a fost nevoie de o împuşcătură ca să poată găsi locul. 

Şi iată-l, la vreo zece metri, cu o mână căreia îi lipsea inelarul, cu 
bocanci grei, haine de camuflaj şi o mască de gaze. Într-o mână ţinea o 
canistră de cinci litri pe care o golea într-o gaură de câțiva metri pătrați din 
mijlocul podelei de ciment crăpate. 

Fiecare celulă din trupul ei era pregătită să se repeadă înăuntru şi să se 
arunce pe el. Să facă orice, câtă vreme asta l-ar face pe el să sufere la fel ca 
Qiang. Însă nu se putea. Încă nu. Nu înainte să înțeleagă ce se petrece. 

Dar cum să faci asta? 

Cum poți să înţelegi ceea ce este de neînțeles? 


Încăperea era mare, cu siguranţă şaizeci de metri pătraţi, şi, la fel ca 
restul etajului, era în întregime din beton. Un freamăt puternic, aproape un 
clocot, se auzea din gaura mare din podea, ceea ce explica cel puţin 
duhoarea, insuportabila duhoare înţepătoare care făcea fiecare respirație să 
pară cu un pas mai aproape de pieire. 

La un metru şi ceva deasupra găurii, un capac de lemn rotund şi gros 
atârna de o sârmă de oțel care, printr-un troliu de pe tavan, ducea mai 
departe la un vinci fixat în perete la stânga ei, deasupra unui şir lung de 
canistre cu triunghiuri de avertizare roşii. 

În fundul încăperii era celălalt bărbat, şi el în haine de camuflaj. La 
lumina unei lanterne, cerceta cu atenţie tinerele care stăteau în şir, complet 
goale, cu mâinile şi gâtul prinse într-un lanţ lung fixat în peretele din spatele 
lor. 

Groaza din privirile lor pe când el se uita la trupul uneia dintre ele 
spunea mai mult decât putea asimila Dunja. La fel şi țipetele, care nu se 
auzeau decât ca un vaier slab, îngânat de gurile astupate cu bandă adezivă, 
când el, cu o simplă mişcare a mâinii, a desfăcut lanţul de la gâtul şi mâinile 
femeii. 

— Heres another one®”. 

Bărbatul a arătat cu capul spre cicatricea în formă de cruce dintre sânii 
femeii şi a îmbrâncit-o spre colegul său de lângă groapă. 

Femeia a clătinat din cap şi a strigat ceva pe sub banda adezivă. Ceva 
neauzit, într-o limbă de neînțeles pe care o puteau înţelege cu toţii. Se ruga 
pentru viața sa. Să scape de condamnare. Însă n-a avut nicio şansă. 
Împotriva muşchilor lui. Împotriva glonţului din frunte. Împotriva mâinilor 
care au împins-o peste buza gropii. 

Totul s-a terminat în câteva secunde, şi în clipa în care din groapă s-a 
auzit o bufnitură îndepărtată, bărbatul de lângă femei a strigat: 

— Wratlov. Behind youi*%. 

Însă Dunja era deja chiar în spatele bărbatului de lângă groapă, i-a prins 
strâns braţul stâng şi i l-a sucit la spate şi în sus cu atâta forță, că umărul lui 
a ieşit din încheietură şi pistolul i-a căzut. 

Bărbatul, care evident se numea Wratlov, a scos un țipăt sub mască şi a 
încercat, cu toate că avea braţul paralizat, să se răsucească şi să o doboare, 
însă pistolul era deja în mâna Dunjei, cu ţeava înfiptă în tâmpla lui. 

— Okay, lets calm down, a zis ea şi i-a blocat la spate mâna teafără. And 
you, drop your weapon, i-a strigat celuilalt. Your weapon! On the floor!457) 


— Famous last wordsi*Y. 


Bărbatul de lângă femei a lăsat pistolul să cadă pe podea, rânjind. 

— Dar, ca să ştii, n-ai să ieşi de aici vie. 

— Se poate. 

Dunja a tras un glonţ şi pistolul de la picioarele bărbatului a ajuns mai 
departe pe podea. 

— Însă hai să luăm lucrurile pe rând şi să începem cu eliberarea lor. 

Bărbatul a şovăit, şi-a plimbat privirea între femei, colegul său şi Dunja. 

— Poţi să te tot socoteşti cât vrei. Ia în calcul toţi factorii şi completează 
toate căsuţele goale ca să ajungi la cea mai mare probabilitate. Sau îți pot 
spune simplu că, la orice concluzie ajungi, cu n-am nimic de pierdut. 

Bărbatul a mai chibzuit o vreme, apoi s-a întors şi a început să desfacă 
una după alta cătuşele, când ceva a lovit-o pe Dunja în ceafă. Ceva dur, care 
i-a spart ţeasta, sau poate că asta a fost când s-a izbit cu capul de ciment. Nu 
ştia. Ştia doar că dintr-odată zăcea pe spate cu capul explodând de durere şi 
privirea atât de înceţoşată, încât bărbatul de deasupra ei nu era decât o 
umbră vagă. 

— Hei, salut. Cum te simţi? 

A încercat să-şi dea seama a cui este vocea, însă gândurile nu voiau s-o 
asculte şi rătăceau care încotro. 

— Ar trebui să fii bucuroasă că n-am folosit decât ticălosul acesta mic. 

Umbra înceţoşată i-a întins ceva care părea o bilă de marmură lucioasă şi 
s-a aplecat până ce ea a putut să vadă cine îi zâmbeşte. 

Însă nu putea să creadă şi a clătinat din cap instinctiv. A simţit cât de tare 
o doare ceafa. Dar nu se putea abține. N-avea cum să fie adevărat. O înşela 
vederea, asta era singura explicaţie rezonabilă. Nu era adevărat. Poate că de 
aceea capul ei sfida durerea şi continua să se clatine. Ca pentru a o convinge 
că ceea ce vedea era o minciună. Un miraj răsturnat ivit din cel mai urât 
coşmar al ei. 

— Mi-aş dori să te poţi vedea. Sleizner a râs şi a clătinat din cap, 
maimuţărind-o. Aproape că pari să fi văzut o stafie. „Oh, I see dead 
people. "5% 

Însă nu era minciună. El trăia. Dunja nu putea să priceapă cum. Dar 
Jigodia trăia. Nu era vorba că ea însăşi murise şi nu avusese timp să-şi dea 
seama de asta. Era ca şi cum ar fi fost ultimele clipe înainte să-şi piardă cu 
totul cunoştinţa. 

— Da, întocmai. Sunt eu, pur şi simplu. Sleizner şi-a desfăcut braţele. 


Aşadar, ne vedem din nou. Drăguţ, nu-i aşa? Nu ştiu cum eşti tu. Eu n-am 
fost niciodată un credincios adevărat. Însă când mă privesc în oglindă, este 
lucrul cel mai apropiat de înviere la care poate ajunge un om. Ce zici? 

Ea n-a răspuns. N-avea de gând să se prindă în micul lui joc. În schimb, a 
întins mâna spre cracul pantalonilor lui. O smucitură, nu era nevoie de mai 
mult. El era prea ocupat să se felicite singur ca să-i vadă mâna. O mică 
smucitură urmată de o lovitură, şi el ar putea să-şi piardă echilibrul şi să 
cadă peste buza gropii. 

— A, nu. Şi-a tras piciorul. Nu aşa o să... 

Însă ea n-a auzit decât atât înainte ca bila din mâna lui s-o lovească iar. 


63 


Fabian gonea pe lângă fațade pe Østerbrogade, căutând ceva care să-i 
amintească de acel garaj public, în timp ce creierul încerca să recapituleze 
cele întâmplate în apartamentul de pe Islands Brygge. 

Discuţia de la interfon, în care Sleizner a presupus că e altcineva. Pe 
care, evident, îl aştepta. Un anume Morten Heinesen. Probabil polițistul 
care a ajuns după douăzeci şi cinci de minute. Liftul care cobora, dar n-a 
ieşit nimeni la parter. Dulapul deschis, hainele pe podea şi sticla de băutură 
care era la locul nepotrivit. Lănţişorul cu micul pandantiv Ganesha. 

Şi mirosul. 

Mai presus de toate, mirosul pe care l-a simţit în cutia pernelor. 

Totul sugera că e imposibil. Că nu era decât el, care, din pură disperare, a 
văzut o legătură între piesele din puzzle. O legătură care în realitate nu 
exista. Care n-avea niciun sens, oricum ai fi luat-o. Însă bănuiala pusese 
stăpânire pe el şi, că era sau nu ceva în ea, era silit să afle cum stau lucrurile 
cu adevărat înainte să poată merge acasă şi să-şi înceapă restul vieții. 

Până atunci trecuseră pe lângă el patru maşini. Toate taxiuri, iar unul 
dintre ele a tras pe dreapta şi a oprit pe pista bicicletelor, crezând că el vrea 
o maşină de vreme ce s-a uitat în spate şi l-a petrecut cu privirea când a 
trecut pe lângă el. 

De această dată, n-a fost vreun taxi ceea ce l-a făcut să se oprească şi să 
se întoarcă, ci girofarurile unor vehicule de intervenție. Erau încă departe ca 
să vadă cât de multe, însă bănuia că sunt cel puţin trei. 

N-ar trebui să fie el cel pe care îl căutau. Mobilul îl lăsase în camera de 
hotel şi ambulanţa n-o urmărise nimeni. Desigur, cineva putuse să facă un 
raport. Cineva care l-a recunoscut, ceea ce însemna că poliția daneză l-a 
identificat. 

Din păcate, se afla în mijlocul unei pieţe deschise, în care avea să fie 
complet vizibil când treceau pe alături maşinile cu girofaruri. Aşa că s-a 
grăbit să se ascundă după o tufă, ca să descopere că tufele ascundeau 
coborârea în garajul pe care îl căuta. 

Auzea cum maşinile se apropie, şi când şi-a dat seama că opresc 
girofarurile şi virează la stânga spre piață n-a mai văzut altă cale de scăpare 
decât să coboare rampa de beton şi să se ducă repede la uşa pentru pietoni 
de lângă poarta garajului. 


Prima maşină o mai văzuse o dată, din balconul lui Sleizner, când a 
frânat şi s-a oprit în faţa cadavrului, în Islands Brygge. Aşadar, acela era 
Heinesen, despre care Sleizner credea că o să vină şi care mai târziu l-a 
fugărit prin apartament. În transportorul de după ea era, probabil, unitatea 
de intervenţii care se grăbea să tragă în oameni. 

S-a bucurat că uşa garajului care funcţiona nonstop era descuiată, iar el a 
putut să intre fără probleme. Însă i-a oferit cel mult câteva secunde în plus, 
apoi s-au auzit motoare şi scrâşnet de cauciucuri de la maşinile care coborau 
pe rampă afară. 

Încercând să mai câştige un pic de timp, s-a căţărat pe un extinctor de pe 
perete şi a decuplat cablurile motorului care deschidea poarta. Apoi a fugit 
la atelierul auto, unde era o mătură pe care putea s-o vâre prin mânerele uşii 
pentru pietoni, ca să nu poată fi deschisă nici ea. 

Curând s-au auzit voci furioase, apoi cineva a început să zgâlțâie uşa. 
Mătura a rezistat, iar Fabian a putut să se îndepărteze, conştient că ceasul 
ticăie. 

Cum Dunja pomenise faptul că garajul e legat de un subsol secret printr- 
un pasaj pe sub Østerbrogade, a început să caute în acea direcție. 

Un pic mai departe era un camion care avea pe platformă un container. 
Asta în sine nu însemna neapărat ceva, însă când şi-a dat seama că uşile 
containerului sunt larg deschise n-a mai şovăit să înainteze şi a tras 
siguranţa pistolului pe când urca scara de metal. 

Însă acolo nu era nimeni, nici pe rampa de încărcare, nici în container şi, 
pe fundalul bubuiturilor poliţiştilor care încercau să intre, s-a dus la uşa de 
metal. Aşa cum se aştepta, era încuiată, aşa că s-a întors la container şi a 
făcut un pas înăuntru. 

Întrebările despre ce fusese sau avea să fie transportat au primit 
răspunsul de la sine în clipa în care ochii i s-au adaptat la întuneric şi a 
văzut toate numele de femei scrijelite pe pereţii ruginiți. Sleizner trecuse 
deja de orice limită şi făcuse ceea ce toată lumea credea că nu-i cu putință. 
Aşadar, de ce nu şi asta? 

Pe de altă parte, ceea ce l-a surprins a fost numele din colţul stâng, în 
fundul containerului, cam la un metru de podea. Era singurul nume de 
bărbat pe care l-a văzut. În plus, era un nume pe care l-a recunoscut din 
ultimul său an la Stockholm. 

Diego Arcas. 

Acum se afla în închisoarea Hall şi îşi executa condamnarea ca unul 


dintre conducătorii unei mari reţele de traficanţi pe care ei reuşiseră s-o 
distrugă în 2009. Însă, evident, reţeaua era în continuare activă, printre 
altele, cu ajutorul lui Sleizner. 

Pe de altă parte, n-a priceput ce însemna crucea scrijelită deasupra 
numelui, şi n-a avut timp să se gândească, pentru că a auzit cum se deschide 
uşa de metal de pe rampa de încărcare, în spatele său. S-a răsucit, dar în 
lumina care bătea din spate n-a desluşit decât conturul unui trup de femeie 
cu părul strâns în coc care venea spre el. 

— Culcă-te pe podea! Pe burtă! Cu braţele şi picioarele depărtate, a 
strigat şi a îndreptat pistolul spre femeia care s-a oprit chiar lângă container. 
Down on the floor'%:, a repetat el şi abia acum a descoperit cele două 
proiectile care, cu cozile lor de metal lungi, spiralate, veneau prin aer drept 
spre el. 

Primul şi-a înfipt cârhgele în piciorul lui stâng, iar celălalt, în şoldul 
drept. Șocul electric care a urmat a făcut timpul să se oprească şi, în ciuda 
faptului că era în continuare pe deplin conştient când picioarele s-au îndoit 
sub el în spasme, n-a mai fost în stare să facă altceva decât să se prăvălească 
pe podea ca un buştean. 


64 


Fareed avea ochii înroşiți de la atâta privit ţintă la ecran şi aştepta ca bara 
albastră care pulsa să treacă de la 99 la 100. O aşteptare care îl costase până 
în acel moment douăzeci şi cinci de minute şi jumătate şi optzeci şi trei de 
clhpiri. Douăzeci şi şapte de minute îi trebuiseră barei ca să ajungă de la 98 
la 99, aşa că trebuia să fie aproape de capăt. Pe de altă parte, diferitele 
procente avuseseră nevoie de intervale între două şi treizeci şi trei de 
minute, ceea ce însemna că ultima etapă ar putea foarte bine să dureze mai 
mult de o oră. 

Cu alte cuvinte, n-avea nicio idee cât timp mai rămăsese până să se 
termine copierea, aşa încât să poată deconecta hard-diskul, să plece din 
camera de control şi să se întoarcă la ambulanţă. Singurul lucru pe care îl 
ştia sigur era că, dacă nu se auzea curând acel ping, ochii riscau să 1 se 
scurgă din orbite. 

Ca şi cum tocmai ar fi explodat ceva departe, s-a auzit o bufnitură surdă 
care a cutremurat podeaua. Dar poate nu era decât o uşă grea închisă cu 
prea multă forță. Spera că este Dunja care se întoarce. Într-o lume ideală, ea 
îi găsise pe cei doi bărbaţi şi îşi vărsase furia pe ei, aşa încât acum putea să 
plece împreună cu el din blestemata asta de văgăună. 

Nu-i plăcuse ideea să se despartă în acest loc. Fiecare pe cont propriu nu 
era nici măcar pe jumătate atât de puternic ca împreună. Nu trebuia decât să 
vezi ce păţise Qiang ca să-ţi dai seama că era o idee proastă. Însă Dunja n-a 
vrut să asculte şi a jurat pe ce avea ea mai sfânt că se va întoarce înainte să 
termine de copiat. 

Însă vorbele au fost la fel de lipsite de sens şi de substanță ca 
promisiunile electorale într-o dezbatere finală. Ea îi dăduse chiar un pupic 
pe buze înainte să plece grăbită. Nu se mai întâmplase niciodată şi nu putea 
fi interpretat altfel decât ca un ultim rămas-bun. De aceea a fost foarte 
surprins când 1 s-a părut că aude paşi îndepărtați pe coridor. 

S-a dus la uşă şi a scos capul. Se auzea ceva. Din nefericire, părea că 
sunt mai multe persoane. Era greu de spus câte, dar cel puţin două. Acum 
mai auzea şi voci. Glasuri de bărbaţi care comunicau sporadic prin cuvinte 
de o silabă, ca militarii care îşi dau unul altuia ordine. 

Semnalul electronic l-a făcut să se răsucească spre ecran, unde bara care 
pulsa ajunsese în cele din urmă la capăt. A smuls cablul din hard-disk, l-a 


pus în rucsac împreună cu laptopul şi, cu rucsacul pe umăr, s-a grăbit iar 
spre uşă, însă a fost silit să se întoarcă din prag. 

Bărbaţii erau deja prea aproape. Îi auzea clar. Ca şi cum n-ar fi fost la 
mai mult de zece metri de el. Poate chiar mai puțin. 

S-a uitat în jur prin încăperea mică după o ascunzătoare. El, care de 
obicei nu intra în panică, acum aproape că nu se putea mişca. Cu atât mai 
puţin să aibă vreun gând limpede. 

Totul era din vina Dunjei. După ce intrase în viaţa lui, n-a mai avut timp 
să-şi facă şedinţele de yoga şi să mediteze nici măcar o dată. Acum stătea 
aici, transpirând tot, şi, de parcă s-ar fi jucat de-a v-aţi ascunselea, s-a târât 
sub panoul de control şi s-a ascuns acolo. 

Însă nu era de-a v-aţi ascunselea. Nu ştia ce este. Ştia doar că s-ar putea 
sfârşi cu un cuţit în gât dacă îl găseau, aşa că s-a înghesuit şi mai tare în 
spatele unui computer şi al unui morman de cabluri neconectate. Sau ei ar 
inventa altceva ca să-l surprindă? Să-l înjunghie în ochi, poate. Sau, de ce 
nu... 

N-a fost deloc în mod conştient, însă în clipa în care i-a auzit pe bărbați 
pe coridor în faţa uşii şi-a oprit şi gândurile, şi respirația şi a stat acolo ca un 
Houdini încremenit care îşi dă seama în timpul marelui său număr final că 
nu asta ar fi trebuit să facă cu propria viaţă. 

De-abia când s-a convins că paşii şi-au continuat drumul pe lângă uşă a 
cutezat să dea drumul aerului din piept şi să se destindă, dar curând a auzit 
cum paşii se opresc brusc şi sunt înlocuiți de voci care din nou schimbă 
între ele câteva propoziţii. 

Nu mult după aceea, doi bocanci grei au intrat şi s-au oprit în mijlocul 
camerei mici. Putea chiar să audă respirația bărbatului şi cum îşi scărpina 
tepii de pe obraz. El îşi ținea iarăşi răsuflarea şi îşi controla toți muşchii, ca 
să nu atingă ceva care ar fi putut să producă vreun zgomot. 

Tăcerea părea o înfruntare în care primul dintre ei care scotea un sunet 
pierdea. O întrecere pe care a câştigat-o când dinspre bărbat s-au auzit două 
pocnete puternice. 

De faptul că în realitate a pierdut şi-a dat seama când i-a picat fisa că 
auzise genunchii bărbatului lovind podeaua. Însă atunci era prea târziu. 
Omul era deja în patru labe şi îl privea drept în ochi. 

Fabian n-a văzut decât încă o lampă scumpă trecând pe deasupra capului 
său înainte să se întunece totul. Când a reuşit din nou să-şi silească ochii să 
se deschidă, femeia blondă din faţa lui, cu mâna pe funia care îi lega 
picioarele, îl târa mai departe prin labirintul întunecat de coridoare al 
clubului de noapte. Apoi iar s-a lăsat întunericul, ca un scurtcircuit 
dinăuntrul său. 

De fiecare dată când se întuneca îşi pierdea şi controlul muşchilor de la 
mijloc în jos. Ca şi cum s-ar fi aflat într-o lungă criză de epilepsie în care 
corpul era cuprins de spasme dictate de curentul care pulsa între cele două 
cârlige cu sârme. 

— Ascultă, s-a auzit cum blonda înaltă din faţa lui spune în cască. 
Tocmai pregăteam transportul, bine? Şi numai ce îl văd în container. 

Însă ceva se schimbase. Poate că trupul său începuse să se deprindă cu 
şocurile. Sau poate încărcătura pistolului electric începuse să scadă după ce 
fusese folosit mai multe minute ca să-l ţină pe el sub control. 

— Nu ştiu, a continuat femeia. Pur şi simplu, era deschis. 

Însă de fiecare dată simțea că şocurile sunt mai slabe, iar când şi-a 
revenit după încă un atac a putut chiar să-şi mişte un pic brațul drept. 

— Nu, n-avea permis de conducere sau altceva. Însă cred că este 
polițistul suedez, Risk. 

Dacă s-ar putea apleca măcar, ar trebui să fie în stare să smulgă cârligele 
şi să-şi recapete controlul. Însă era imposibil, muşchii trunchiului aveau 
viaţa lor separată. 

— De unde dracu” să ştiu? Nu răspund eu de asta. Acum îl duc la 
spălătorie şi tu îl preiei de acolo, bine? 

Totuşi, în ciuda faptului că din nou s-a întunecat totul, a reuşit să se agaţe 
de una dintre draperii şi să se ţină de ea destul timp ca s-o audă până la 
urmă cum cade pe podea, cu bară cu tot. 

— Fuck... Hei, acum trebuie să închid. 

Femeia din faţă s-a oprit şi s-a răsucit spre el cu un oftat obosit, complet 
nepregătită pentru lovitura cu bara draperiei. 

Care a nimerit-o deasupra urechii. 

— Ce mama dracului? 

Nici măcar prea tare, însă destul ca să ea să fie mai absorbită de urechea 


însângerată decât să se apere de următoarea lovitură când el, fără să se 
sinchisească de rana de glonţ din braţ, cu amândouă mâinile şi cu toată 
puterea, i-a înfipt capătul barei drept în faţă. Ea a scos un geamăt slab, apoi 
s-a clătinat şi s-a prăbuşit pe podea. 

— N-am nicio idee. Am încredere că vă ocupați voi de asta... Bine... 
Maximum încă un sfert de oră. N-am nevoie de mai mult. Era la doar câțiva 
metri de ea. Da, dacă nu dau niciun semn în cincisprezece minute, puteți 
coborî. Dar nu înainte. S-a înțeles? Vocea înviată din morți. Nu, e încă 
inconştientă, aşa că mergeţi mai departe aşa cum am plănuit. Vocea care ar 
fi trebuit să amuţească pe vecie. Mă doare-n cot de ce a zis sau n-a zis el. 
Aici eu sunt cel care hotărăşte şi în clipa asta hotărăsc că eu mă ocup de ea. 
În felul meu. Bine? 

Ea zăcea pe o parte, cu braţele legate la spate şi ceva rece şi dur în jurul 
gâtului. Mirosul înţepător îi spunea că este aproape de gaura din podea. 
leşea din discuţie încercarea de a scăpa de acolo. Cea mai mică mişcare 
risca să-i atragă lui atenţia. 

— Asta-i problema voastră. Trebuie s-o rezolvaţi. Eu o să stau un sfert de 
oră aici singur cu ea. 

Dunja a încercat să deschidă ochii, dar nu ştia dacă a reuşit. Nu vedea 
nimic. Doar porţiuni cenușii. Ca şi cum ar fi privit direct în propriul creier. 

— Hei, ascultă aici. 

Însă durerea, ea era acolo. Pe undeva. Ca o furtună în depărtare. Dar de 
ce nu era mai puternică, dacă se gândea cât de tare a lovit-o? Să-şi fi pierdut 
simțirea? Asta era explicația? Putea măcar să se mişte? 

— Nu, acum o să mă asculti tu pe mine. Nu merg nicăieri până nu termin 
aici, şi nu termin până ce ea nu îşi revine şi pot să văd cu ochii mei când o 
să... Vocea s-a întrerupt şi a fost înlocuită de un pas pe podeaua de ciment. 
Măi, să fie. Vocea era acum mai aproape. Dacă nu-i însăşi Frumoasa din 
Pădurea Adormită care s-a trezit din somnicul ei de frumuseţe. 

Mult mai aproape. 

Dunja a întors capul şi a simțit cum lanţul rece din jurul gâtului se mişcă. 
A simțit cum lanţul continuă în jos pe spate şi îi leagă mâinile şi picioarele. 
A simțit răsuflarea bărbatului. 

— Indiferent cât de tare te urăsc, de fiecare dată când te văd nu pot să nu 
mă gândesc ce bine ne-ar fi fost împreună, a continuat el, şi l-a auzit cum îşi 
îndreaptă spatele şi se îndepărtează cu un pas. 

Dunja a clipit, şi-a dat seama că are ochii deschişi şi a clipit iar. Zonele 
cenușii şi-au precizat cu încetul contururile şi curând a putut să vadă mai 


mult decât o siluetă înceţoşată. Fruntea lui transpirată, buzele crăpate şi 
rânjetul. Acel rânjet superior al cuiva care are un as în mânecă şi 
debordează de bucurie pentru ce va urma. 

— Dar am vorbit deja despre asta, şi nimic nu-i mai neplăcut decât 
cineva care se repetă. Eu o să fiu bine. Însă tu, nu prea. 

— Te-ai sinucis, a zis ea, în vreme ce el îşi agăța haina pe mânerul 
vinciului de pe peretele din spate. 

— Da, aşa am făcut. 

A luat masca de gaze de lângă şirul de canistre de plastic cu acid 
fluorhidric şi a controlat-o înainte să se răsucească spre ea. 

— Nu te simţi câteodată obosită de tine însăţi? Ştii tu, acea senzaţie că 
nu faci altceva decât să conduci maşina pe aceleaşi vechi făgaşe de tractor 
şi te repeţi ca un papagal senil. 

A aşteptat un răspuns, dar ea tăcea în continuare. 

— Păi, bine. Dar, în orice caz, mie mi se întâmplă, şi cu siguranță mi s-ar 
întâmpla dacă aş fi în locul tău. 

Nu mai era altcineva în încăpere. Nicio tânără înlănțuită. Niciun bărbat 
în haine de camuflaj. Doar ea şi Sleizner. Şi rânjetul. Blestematul ăla de 
rânjet voios, care ar fi strepezit dinții oricui. 

— Aşadar, chestia asta cu moartea este, de fapt, o idee cu care mă joc de 
mult timp. Ce frumos ar fi să pot, pur şi simplu, să iau totul de la capăt. Şi-a 
descheiat nasturii manşetelor şi şi-a suflecat mânecile. Ştii tu, să-ţi lepezi 
pielea şi să devii cu totul altcineva. Vreau să zic, cu numai o sută de ani 
înainte, oricum aş fi fost mort şi îngropat la vârsta mea. Nu-i de mirare că 
avem criza de la jumătatea vieţii. Unii încearcă s-o rezolve prin terapie. 
Alţii divorțează, îşi schimbă cariera şi se mută la ţară ca să se ocupe de 
fermentație sau să înceapă cine ştie ce căcat de curs de olărit. Se pare că eu 
am fost silit să mor ca să pot reînvia. A râs şi a clătinat din cap. Mulțumită 
tie şi lui Jan Hesk, toate piesele s-au aşezat la locul lor. Ce-i drept, un pic 
mai devreme decât era planul. Dar ce contează, în tabloul general? Şi apoi 
micul tău prieten chinez, se înțelege. Nu trebuie să-l uităm, pentru toți 
elefanții din lume. 

Ei i-a părut rău că vorbise. Că i-a oferit marea plăcere de a putea să 
povestească şi să se umfle în pene la propria genialitate. Însă tăcerea ei n-ar 
fi fost de folos. Nimic nu-l putea împiedica să se împăuneze. Exact acesta 
era motivul pentru care se afla aici. Pentru care ea era încă în viaţă. 

— Aşa cum ştii deja, avem câțiva membri faimoşi în micul nostru club, a 


continuat el şi a destupat o sticlă cu apă. Era doar un bluf, sau el ştia că ca şi 
Fareed au găsit filmele? Dunja, zău aşa, a oftat Sleizner şi a băut. Chiar te- 
am supraestimat atât de tare? S-a dus la ea şi s-a lăsat pe vine. Sau tu m-ai 
subestimat iarăşi? Sigur că ştiu ce filme ați văzut pe hard-disk tu şi micul 
tău prieten plin de curry. N-ar trebui să fii atât de surprinsă. De ce altceva 
crezi că v-am desfăşurat la picioare covorul roşu şi am avut grijă să păstrez 
acelaşi cod la încuietori? Uite, mai bine bea un pic de apă. A împins 
deschizătura sticlei spre gura ei şi a ținut-o acolo. Nu există niciun motiv să 
mori însetată. 

Mai mult i-a curs pe obraji, însă ceea ce a înghiţit i-a curăţat cel puţin cea 
mai mare parte a prafului din gât. 

— Fareed. L-aţi prins pe Fareed? 

— Fareed Cherukuri. Nu aşa-l cheamă? Sleizner s-a ridicat, a băut ce 
mai rămăsese din apă şi a aruncat sticla cu boltă peste ea, în groapă. Sau 
poate că ar trebui să spui „îl chema”. 

— Răspunde. Ce 1-aţi făcut? 

Sleizner a râs şi a aplaudat cu trei lovituri obosite. 

— And the Oscar goes to”... Haide, zău. Pentru cine joci teatru? Pentru 
tine însăți? Pe mine cu siguranță nu mă convingi. Adevărul, dacă e să fim 
sinceri, e că nu-ți pasă nici cât negru sub unghie de micul tău indian sorbitor 
de ceai ori de tipul ăla cu elefanții. În ochii tăi n-au fost decât un mijloc 
pentru un scop. Două sticle pentru care nu primeşti înapoi garanția. Aşa că 
sugestia mea e să încetezi cu asta. A aruncat o privire la ecranul vechiului 
Nokia. N-avem la dispoziţie toată noaptea, aşa că hai să rămânem la 
subiect. Adică mica mea plecare de pe lume. 

— Kim, uită că am întrebat. Sincer, nu-mi pasă. 

Sleizner a râs. 

— Ce amuzantă eşti! În fine, aveam nevoie de două lucruri ca să reuşesc. 
Un cadavru şi un scenariu credibil. A ocolit-o şi s-a oprit în spatele ei. 
Cadavrul n-a fost niciodată o problemă. Putea fi aproape oricine. L-a auzit 
cum îşi desface prohabul şi urinează direct în groapă. Acum, s-a nimerit să 
fie micul tău prieten dolofan. Sigur, nu era nici pe departe ca mine de atletic 
şi pielea lui era mai galbenă ca diareea. Însă de amănunte s-a ocupat Oscar 
Pedersen. El a fost întotdeauna un membru de încredere al micului nostru 
club şi a identificat deja cadavrul meu. Apropo, n-aţi lucrat împreună în 
prima ta anchetă? 

Ea a încuviinţat. N-o surprindea deloc că Pedersen era unul dintre ei. 


Prima dată când s-au întâlnit şi a dat mâna cu el a avut timp de câteva zile 
senzația de ceva lipicios şi dezgustător. 

— Mi-a zis să-ți transmit toate cele bune când a sunat să-mi spună că 
sunt incinerat şi gata de îngropăciune, a continuat el, a golit ultimii stropi 
din vezică şi şi-a încheiat prohabul. Şi, dacă te întrebi, pot să-ţi confirm că 
n-a fost nici pe departe atât de dureros ca mica ta încercare de ardere. 

— EI trăieşte? 

— Cine? 

— Fareed. 

Sleizner şi-a dat ochii peste cap. 

— Tocmai începeam să povestesc cum am izbutit să găsesc un scenariu 
credibil, şi tu iar mă baţi la cap cu... 

— Kim, vreau să-mi răspunzi. Fareed e sau nu în viață? 

Sleizner a clătinat din cap. 

— Nu încerca să mă păcăleşti că îți pasă de, cum îi zice, starea lui. 
Singurul lucru care te interesează e să mă vânezi pe mine. Ai face bine să 
recunoşti asta. 

— Crezi că mă cunoşti, a zis ea. Însă adevărul, dacă despre el vorbim 
acum, este că n-ai nici cea mai mică idee cine sunt eu. 

Sleizner a izbucnit în râs şi a clătinat din cap. 

— Drăguţa de Dunja. S-a lăsat în genunchi, s-a aplecat spre ea şi i-a dat 
un pupic pe obraz. Adevărul e că ştiu tot ce e de ştiut în ce te priveşte. 
Probabil ştiu mai mult decât tine însăţi. Sigur te întrebi cum pot face asta. 

— Nu, nu mă întreb, a clătinat ea din cap. Nu mă întreb nimic. Aşa că 
putem foarte bine să ne oprim aici. Nu ştiu ce ai plănuit, dar dă-i drumul şi 
termină odată. 

— Singurul lucru pe care trebuie să-l fac ca să te citesc perfect, a 
continuat el ca şi cum n-ar fi auzit-o, este să mă privesc în oglindă. Să-mi 
întorc privirea înăuntru, cum se zice. S-a ridicat iar şi s-a îndepărtat cu 
câţiva paşi. Înţelegi, tu şi cu mine nu suntem atât de diferiţi cum s-ar putea 
crede, când tragi linia. Aş spune mai degrabă că sunt mai multe asemănări 
decât deosebiri. Să luăm, de exemplu, sexul. Mă excit şi-mi place să iau ce 
vreau, şi nu mă ruşinez de asta. lar tu. A arătat spre ea. Eşti exact la fel. 
Când îţi vine cheful, consideri că e dreptul tău să ieşi în oraş într-o seară 
obişnuită de marți şi să agăți pe cineva. Singura diferență este că tu eşti 
femeie şi eu bărbat, ceea ce înseamnă că tu poți face asta în continuare, 
nepedepsită. 


— Nu ţi-a dat niciodată prin cap că a face sex cu mine ar putea fi mai 
plăcut pentru cineva decât să fie violat de tine? 

— Păi, n-am avut niciodată timp să duc la bun sfârşit acel mic exercițiu 
de la petrecerea de Crăciun de acum câţiva ani. Ce îmi amintesc este că de- 
abia începusem când a venit Hesk şi a făcut pe eroul. Însă, dacă n-ar fi fost 
el, ai fi trăit ceva complet diferit de toate marțile tale jalnice. Bag mâna-n 
foc. 

— Nu mă-ndoiesc. 

Sleizner i-a răspuns cu un zâmbet şi s-a răsucit să ia altă sticlă de apă. 

— Aşa de aproape de moarte şi încă atât de obraznică! Trebuie să fie 
plăcut să fii atât de mulţumit de sine şi de convins că eşti de „partea cea 
dreaptă” şi te numeri printre „cei buni”. 

A răsucit capacul şi a băut. 

— Nu ştiu dacă sunt sau nu printre cei buni. Dar în niciun caz nu sunt un 
monstru ca tine. 

— Monstru? S-a gândit şi, în cele din urmă, a încuviinţat. Da, de ce nu? 
Nu m-am considerat niciodată un om bun. Asta recunosc bucuros. S-a dus 
iar la ea, s-a lăsat pe vine şi a turnat cu grijă apă în gura ei. Să fii cumsecade 
e o chestie care, cumva, m-a plictisit întotdeauna. „Cumsecade”. Adică, ce 
naiba mai e şi asta? El a clătinat din cap. Cuvântul însuşi e enervant. Să te 
gândeşti la toți ceilalți şi să stai la sfârşitul cozii. „Cine sunt eu ca să...”. 
Haide, zău. Aşa te poți descrie tu însăţi? De aceea eşti aici? Ca să-i ajuţi pe 
toți cei slabi din jur? Pe toţi cei care n-au puterea să muncească şi nu vor 
decât subvenţii şi viaţă uşoară, până ajung atât de graşi că nu mai încap pe 
uşă? De aceea zaci aici legată fedeleş şi te gândeşti la ce te aşteaptă după ce 
te-am rostogolit peste buza gropii? Pentru că eşti atât de grozav de 
cumsecade? Nu cred. 

S-a ridicat şi a băut restul de apă, apoi a aruncat sticla. 

De această dată ea a numărat secundele. 

— Răul, pe de altă parte, a continuat el. Despre asta putem vorbi. Acolo 
se întâmplă lucrurile. 

Cinci... Şase... 

— Acolo se află mersul înainte. 

Şapte... apoi a auzit cum atinge fundul. 

— Selecția naturală, în care cel mai puternic învinge. Vorbim de Charles 
fucking Darwin. Vorbim de dezvoltare. Progres. Evoluție. You name it“. 
Totul se sprijină pe un fundament imens de rău. Lui trebuie să-i mulţumim 


pentru tot. Cum ar fi asta. Sleizner şi-a desfăcut braţele. Dacă n-ar fi fost el, 
n-ar fi fost nimic din toate astea. 

— Asta sună bine, dacă mă întrebi pe mine. 

— Dunja, n-ar fi fost nimic. Nici Copenhaga, nici case, nici maşini sau 
telefoane. Nici măcar un mic vibrator pe care să-l vâri între picioare. ŞI cât 
de distractiv ar fi fost? Cu toate că asta n-ar fi avut nicio importanţă, pentru 
că n-am fi existat nici tu sau eu, şi nici ceilalți, de fapt, buni sau răi. Niciun 
animal. Nicio plantă. Nimic. Lumea, universul, sau cum vrem să-i zicem, n- 
a fost clădit pe bunătate. Dimpotrivă. Şi o ştii la fel de bine ca mine. Şi ştii 
de ce? S-a aşezat lângă ea. Ştii de ce nimic din ce am spus eu nu-l vreo 
noutate pentru tine? S-a aplecat deasupra ei şi a privit-o în ochi. Pentru că 
oricare ar fi imaginea de sine deformată pe care o ai, răul a fost întotdeauna 
o parte importantă din tine. Dacă nu cea mai mare. Am văzut asta în ochii 
tăi în clipa în care ai păşit în departamentul meu, şi am văzut asta acum 
câteva ore, când ai dat foc scutecului ăluia. Ce bine te-ai simțit când m-ai 
văzut că sufăr şi cum, în ciuda faptului că nu era ce plănuiseşi, ai savurat 
asta cum n-ai mai savurat nimic vreodată. Că m-ai învins. Că ai izbutit, în 
cele din urmă, să te răzbuni. Nu ştiu dacă eşti de acord, însă cred că n-ai 
fost niciodată atât de sinceră cu tine ca atunci. Şi oricât de tare m-a durut, şi 
Dumnezeu ştie că încă mă doare, a fost minunat să văd că accepțţi şi tu o 
dată şi nu lupti împotriva firii tale. A fost, cum să-i zic, o armonie deplină. 

A vrut să spună ceva. Să protesteze şi să-i scuipe în față argumentele. Să- 
i arate cât de mult greşeşte. Să-i dovedească ce departe sunt unul de celălalt. 
Însă tot ce a putut să facă a fost să încuviinţeze din cap. Orice altceva ar fi 
fost o minciună. 

Și-a savurat răzbunarea. S-a încărcat de energie când l-a văzut cum 
suferă. Fără nicio umbră de remuşcare, a depăşit limită după limită. 
Renunţase de mult la cerința de a fi ceva legal. Câtă vreme avea de partea sa 
morala, gândise ea. Câtă vreme făcea ceea ce e bine. 

Însă a uitat de morală în clipa în care i-a dat lui foc. În acel moment a 
trecut peste o limită de la care nu mai exista cale de întoarcere. 

Devenise ca el. 

Nu fusese niciodată mai clar. 

Ca bărbatul pe care îl ura mai mult ca orice. 

— De aceea ne-am făcut poliţişti, în primul rând. Nu-i aşa? A mângâiat- 
o uşurel pe obraz cu dosul palmei. Nu ca să fim oameni buni sau să facem 
lumea mai bună. E exact la fel ca la militari. Niciunul dintre ei nu doreşte 


pace pe pământ. Dimpotrivă, s-ar plictisi aşa de tare, că n-ar trece mult până 
să înceapă să se împuşte între ei. Tu şi cu mine suntem exact la fel. Poate că 
sună frumos să fii de partea bună şi să munceşti pentru bine, şi cei mai mulți 
dintre colegii noştri au spus şi repetat asta de atâtea ori, că până la urmă au 
început s-o creadă ei înşişi. Numai că adevărul, dacă e să vorbim despre el, 
este că răul e cel care atrage. Nu-i aşa? 

Ea a încuviinţat din nou, iar el s-a aplecat. 

— Apropierea de ceea ce e interzis. 

Tot drumul până jos. 

— De lupta pe viaţă şi pe moarte. 

Faţă în faţă. 

— De mirosul de sânge şi duhoarea de cadavru. 

Respirație în respirație. 

— Cu cât mai aproape, cu atât mai bine. 

Ea a deschis gura, a întâlnit-o pe a lui într-un sărut, i-a lăsat limba să 
pătrundă. La început, el a şovăit, ca şi cum n-ar fi vrut să fie prea îndrăzneţ, 
ca şi cum n-ar fi îndrăznit să creadă că de această dată totul era altfel. Că ea 
nu-şi dorea nimic mai mult decât ca limba lui să se joace cu ea şi să-i ia în 
stăpânire gura. S-o umple. Aşa că în cele din urmă s-a destins şi şi-a dat 
frâu liber. Ea i-a răspuns la mişcare, oferind împotrivire. Oferind exact ceea 
ce-şi dorea el. 

Dunja citise undeva, nu-şi mai amintea unde, că muşchiul cel mai 
puternic al omului era cel al maxilarului. Nici măcar muşchii coapselor, 
care sunt mult mai mari, nu pot acţiona cu aceeaşi forță asupra unui obiect 
exterior. Şi totuşi, a fost surprinsă de gustul brusc de sânge când dinţii ei l- 
au străpuns, i-au străpuns limba. 

La fel şi cu țipătul lui nestăpânit. Nu era pregătită pentru asta sau pentru 
încercarea lui violentă de a se elibera. Dar mai mult ca orice a fost surprinsă 
de propria reacție. De faptul că nu i-a dat drumul şi şi-a înfipt dinții şi mai 
adânc în el. Că respira fără probleme pe nas, ca să poată înghiţi sângele lui 
fără să se înece. 

EI nici că putuse să aibă mai multă dreptate, şi-a zis înainte să mai apese 
pentru ultima oară. Dreptate că răul o făcea să fie una cu sine şi cât de mult 
se bucura de suferinţa lui. 

Dunja a scuipat bucata de limbă. S-a minunat ce mică părea când a 
aterizat pe podea într-o baltă de sânge. Mică față de răcnetele lui Sleizner, 
care stătea în genunchi aplecat în față, cu mâinile la gura plină de sânge, de 


parcă ar fi trebuit să pipăie ca să priceapă ce s-a întâmplat. Răcnetele 
pătrunzătoare, fără cuvinte, care erau atât de pline de durere, încât durerea 
s-a întins până la ea. 

Dunja s-a rostogolit o dată pe podea şi l-a izbit cu putere cu amândouă 
picioarele. Totul s-a petrecut atât de repede, că n-a avut timp să se 
gândească. Însă el a amuţit, ca şi cum cineva ar fi apăsat pe un buton, în 
clipa în care a dispărut peste marginea gropii. 

Ea a numărat iarăşi secundele. 

Patru... Cinci... Şase... 

Însă nu l-a auzit izbindu-se de fund. 

Şapte... Opt... Nouă... 

În schimb a auzit altceva. Era răsuflarea lui? Neregulată, cu inspiraţii 
scurte, superficiale. Aproape gâfâită. Întocmai ca a ei. 

Cu mâinile şi picioarele încă legate la spate, s-a aplecat spre gaura din 
podea. I-a luat ceva timp, dar când a privit peste margine l-a văzut cam la 
un metru mai jos, cu mâinile încleştate de nişte adâncituri din perete. Sub el, 
gaura continua într-o întunecime fără capăt. 

— Te rog... Vocea suna ca şi cum el ar fi fost beat. Te rog, ajută-mă... 
Împleticită, necontrolată. Fac orice... Orice, doar ajută-mă... Te rog, te 
implor... Sângele îi izvora din gură şi se prelingea pe gât în jos. Nu vreau să 
mor... Nu aşa... Trebuie să mă ajuţi. Auzi? Am nevoie de ajutorul tău... 

Ea nu trebuia decât să stea acolo şi să aştepte. Să-l vadă cum se luptă să 
se ţină. Să vadă cum i se albesc unghiile înainte să-l lase puterile. Asta 
putea să dureze două minute sau zece. Era mai puternic decât s-ar fi crezut. 
Poate că o oră întreagă. 

— Cheia... a continuat el. E în haină... în spatele tău... 

Ea s-a răsucit, a văzut haina de pe manivela vinciului şi a început să se 
târască pe podea. De data asta, a mers mai repede. Ca şi cum umerii, 
muşchii stomacului, spatele, întregul său trup începuse să se deprindă cu 
faptul că are mâinile şi picioarele legate. Când a ajuns, s-a rostogolit pe 
spate, a tras jos haina cu picioarele şi a scotocit prin buzunare cu mâinile la 
spate. 

A găsit cheia aproape imediat. Peste câteva momente, a reuşit s-o vâre în 
încuietoarea cătuşelor şi le-a desfăcut. Restul a mers uşor şi curând s-a putut 
ridica în picioare. 

A asaltat-o durerea de cap şi i-a amintit de lovitura din ceafă. A pipăit 
uşor cu o mână şi a constatat că îi cursese o grămadă de sânge din cele două 


răni şi era pe cale să se închege pe scalp. Probabil avea o uşoară comotie. 
Dar nu ceva care să nu se rezolve cu două cusături şi câteva săptămâni de 
odihnă. 

S-a întors la gaura din podea şi s-a uitat în jos la Sleizner, care era în 
continuare încleştat de perete. 

— Te rog... a repetat el cu vocea de beţiv şi a ridicat privirea spre ea. 
Eşti liberă... poţi să faci ce vrei... dar scoate-mă de aici, te rog. Fac tot ce 
vrei. Am mărturisit deja. Pentru că asta ai vrut, nu-i aşa? Să mă dobori. 

Ea s-a întors şi a pornit spre ieşire. 

— Nu, Dunja. Nu pleca... Întoarce-te. Nu pleca. Asta nu eşti tu. Ştiu că 
nu eşti aşa, a strigat el. Vrei să faci ceea ce se cuvine... Asta ai vrut 
întotdeauna, şi dacă faci asta o să-ţi pară rău... Îţi jur... Tot restul vieţii... 

S-a oprit lângă vinci, a prins manivela şi a început s-o rotească. La 
fiecare răsucire, capacul gros de lemn care atârna de sârmă mai cobora cu 
câțiva centimetri spre buza gropii. 

— Nu, Dunja... nu-l închide... Te rog... Nu vreau să mor. Auzi? Nu 
vreau să... 

A încercat să-şi alunge gândurile şi să continue, pur şi simplu, să 
rotească. Să coboare capacul şi să-l lase pe el să dispară pe veci. Oricum, 
era deja mort. 

Dar ce avea să-i facă asta e1? 

Cine era ea? 

De fapt. 

Nu doar acum. După toate astea. 

Când totul se va termina. 

Cine va fi devenit? 

Fareed stătea pe podea, cu mâinile încătuşate şi spatele la perete, şi nu 
mai fusese niciodată atât de speriat că o să facă vreo greşeală. Cea mai mică 
mişcare risca să-l înfurie pe bărbatul în haine de camuflaj care stătea pe 
vine în fața lui şi îi scotocea prin rucsac. 

Până acum, niciunul dintre ei nu spusese nimic, şi el n-avea de gând să 
rupă tăcerea. Să vorbeşti fără să ţi se vorbească mai întâi însemna să-ți cauţi 
necazul cu lumânarea. Pe de altă parte, dacă i se punea o întrebare, oricare 
ar fi fost, avea de gând să răspundă sincer, fără şovăială. În situaţia sa, era 
de neconceput să încerce să facă pe deşteptul. 

Dacă îi cereau parola laptopului, avea de gând să le-o dea imediat. Nu va 
fi fără probleme, şi nu putea decât să tragă nădejde că nu vor descoperi că 
le-a decriptat hard-diskul şi a copiat o parte din conţinut. 

Dacă o făceau, şansele lui de supravieţuire erau nule. Şi nu era pregătit 
să moară. Nu încă. ÎI lichidaseră deja pe Qiang, poate chiar pe Dunja, şi 
acum nu mai rămăsese decât el. Singurul punct luminos era că el era totuşi 
în continuare în viaţă. Poate că îşi dăduseră seama că le este mai de folos 
viu decât mort. Sau poate că doar tărăgănau lucrurile ca să se joace cu el. 
Pentru ca, aşa cum făcuseră cu Qiang, să-i dea lovitura finală când se 
aştepta mai puţin. 

Bărbatul şi-a ridicat privirea de la rucsac şi l-a privit în ochi. El a 
reacţionat prea târziu şi ar fi trebuit să-şi lase imediat privirea în jos. Să-l 
privească şi el în ochi era ca şi cum l-ar fi înfruntat. Dar simţea că dacă îşi 
lasă acum ochii în jos e ca şi cum i-ar da cu tifla bărbatului. Aşa că a stat 
acolo, într-o înfruntare fără vorbe, care nu s-a întrerupt decât când colegul 
bărbatului a intrat în camera de control. 

Spre deosebire de primul, nu purta bocanci grei şi haine de camuflaj, ci 
pantaloni obişnuiţi şi haină. Îşi închipuise că amândoi sunt militari, dar 
poate că cel de aici nu era al doilea dintre cei doi pe care îi văzuseră mai 
devreme, ci al treilea. Poate că era şeful lor, care acum trebuia să hotărască 
ce vor face cu el. 

Cum, când şi unde. 

— Lucrezi pentru Dunja Hougaard? 

Bărbatul a mai făcut un pas în față şi s-a uitat în jos la Fareed, care a 
încuviintțat. 


— Cum te cheamă? 

— Fareed. Fareed Cherukuri, a zis el şi a simțit cum efortul de a sta 
nemişcat îi face tot trupul să se cutremure. 

Bărbatul s-a lăsat pe vine, l-a cercetat şi a încuviinţat din cap cu un aer 
sumbru. 

— Numele meu este Morten Heinesen, a zis el şi i-a desfăcut cătuşele. 
Sunt de la poliţia din Copenhaga. 

— Poliţia? Cine era omul ăsta? Cum de nu ştiuseră de el? Eşti de la 
poliție? 

Fareed nu ştia ce să creadă. 

— Exact, a zis Heinesen şi a încuviinţat din cap. Avem să ne spunem o 
mulțime de lucruri tu şi cu mine, dar mai întâi aş vrea să-mi spui pe unde e 
Dunja. 

— Nu ştiu. Fareed a clătinat din cap. N-am nicio idee. Nu ştiu nici măcar 
dacă mai e în viață. l-am zis tot timpul că nu trebuie să meargă. Că e prea 
primejdios şi trebuie să rămânem împreună. Însă, ca de obicei, n-a ascultat. 
Aşa a făcut întotdeauna. Cu toate că ştia că l-au omorât pe Qiang, când el... 

— Bine, hai să ne liniştim şi să luăm lucrurile pe rând, i-a tăiat vorba 
Heinesen. 

— Să ne liniştim? Fareed s-a uitat la el. E ultimul lucru pe care trebuie 
să-l facem. Trebuie s-o ajutăm. Nu pricepi? 

— Şi cum putem face asta dacă nu ştii unde este? 

— E pe aici, pe undeva. Trebuie să fie. Şi-a întors privirea spre intrare. A 
dispărut, pur şi simplu, de aici şi după aceea eu n-am... 

— Fareed, am scotocit peste tot şi nu mai e nimeni în afară de tine. 

— Atunci n-aţi căutat destul. Pentru că sunt pe undeva, pe aici. Ştiu că 
sunt... S-a întrerupt şi şi-a fixat privirea pe unul dintre cele trei ecrane de 
deasupra panoului de control. Uite-l. Vezi? Uite-l pe unul dintre ei. 

A arătat spre ecran, unde se vedea silueta unui bărbat mergând repede 
prin umbrele unuia dintre coridoarele întunecate. 


68 


Dunja a dat drumul vinciului şi s-a întors la gaura din podea. Ce era bine 
ŞI ce era rău, cum putea să ştie? Ce conta, când ea n-avea de ales? Ca să 
trăiască mai departe cu conştiinţa sa, singura opţiune a fost să ia lanţul care 
zăcea pe podea şi să şi-l înfăşoare pe un braţ în vreme ce se îndrepta spre 
margine, unde a lăsat în jos celălalt capăt până la Sleizner, care, cu o forță 
neomenească, reuşea să stea agăţat de perete. 

— Eşti pregătită? a zis cu vocea lui împleticită, şi ea a încuviinţat din 
cap. Trebuie să stai în picioare şi să ţii bine... Jură-mi că faci asta... Că te 
tii bine... Altfel cădem amândoi. 

— Hai odată, a zis ea şi şi-a dus piciorul drept în spatele celuilalt. Până 
nu mă răzgândesc. 

Sleizner, care tremura tot de efort, a îndrăznit până la urmă să apuce 
lanţul, mai întâi cu o mână, apoi cu cealaltă, şi a început să urce. Ca şi cum 
tocmai pentru asta făcuse ea antrenamentul intens. 

Nu era în ea nimic care să se încreadă în omul ăsta. Nimic care să-i 
spună că e bine ceea ce face. Îl cunoştea mult prea bine şi ştia de ce e în 
stare, aşa că a avut grijă să-l țină la distanţa cuvenită, cu lanţul ca singura 
legătură dintre ei. Dacă el încerca ceva, putea, pur şi simplu, să-i dea 
drumul şi să-l lase să dispară în groapă. 

Însă el n-a încercat nimic. Doar se ţinea cu disperare de lanţ. Când a 
ajuns sus, la margine, era prea obosit ca să mai aibă puterea să urce pe 
ultima porțiune. Ea a încercat să tragă mai tare, însă n-a fost de folos. 

— Nu mai pot... a zis el, gata să cedeze. Trebuie să vii aici... Trebuie să 
mă ajuţi... Te rog... 

I-a întâlnit privirea rugătoare şi a încuviinţat din cap, chiar dacă o durea. 
Însă nu vedea altă cale. Dacă nu făcea nimic, curând el nu s-ar mai fi putut 
tine şi ar fi căzut. 

— Încearcă tu ceva, scârnăvie, a zis ea şi s-a apropiat cu paşi mici, fără 
să scape din mână lanţul. Ajungi direct jos. 

— Te rog, până nu cad... s-a văicărit el cu sângele curgându-i din gură. 
Nu mă mai pot ţine mult... 

Cu piciorul stâng chiar lângă el, s-a aplecat cu grijă, l-a prins de sub braţ 
şi l-a ajutat să ajungă pe margine. 

Sleizner s-a năruit pe podea într-un morman tremurător. 


— Ah, la dracu’... Mulţumesc... Fir-ar dracu-al dracului... 

— Kim, vreau să te culci pe burtă cu mâinile la spate, a zis ea şi a 
pregătit cătuşele de pe lanţ. 

— Sigur, a zis el şi a încuviinţat din cap. Trebuie doar... S-a trudit să se 
ridice în patru labe. Limba mea... Bucata pe care ai muşcat-o... Trupul lui 
s-a cutremurat şi s-a legănat înainte şi înapoi ca un animal rănit. Trebuie s-o 
găsim, înainte să... Înainte să... Unde-i? Ştii tu, vârful limbii? Poate că o 
pot coase. Nu crezi? Nu? Că o pot coase la loc? Cu siguranţă ar trebui să 
poată face asta. Trebuie doar s-o găsim... 

— Rezolv eu, a zis ea şi a încuviinţat din cap. Tu culcă-te acolo, că mă 
ocup eu. 

A scos din buzunar o batistă şi s-a dus la grămăjoara însângerată aflată 
un pic mai departe pe podea. 

Nu încăpea nicio îndoială ce era cu târşâitul pe care l-a auzit în spate 
când s-a aplecat să ridice vârful însângerat al limbii. Sleizner se mişca. 
Deocamdată doar o încercare, însă probabil era pe cale să se ridice în 
picioare. 

Reacţia ei a fost pur instinctivă. În niciun caz n-avea de gând să-l lase să 
scape. Şi totuşi, s-a înşelat total. Atât în privința unghiului impactului, cât şi 
a centrului său de greutate, dar mai ales a direcției. Pentru că în loc să fugă 
şi să încerce să dispară, Sleizner a ţâşnit de pe podea drept spre ea, iar braţul 
lui drept a făcut un arc prin aer la numai câţiva centimetri de faţa ei. 

Ratarea a fost şansa ei să riposteze. Însă nu s-a întâmplat aşa, pentru că a 
văzut tăişul încovoiat care strălucea în mâna lui. Cuţitul de luptă cu care o 
amenințase în arest. 

Atunci a descoperit tăietura de pe burtă. 

La început, ca o linie subțire. 

Curând după aceea, a fost sânge peste tot. 

Pe de altă parte, nu simţea nimic. Nu, până ce a văzut tăietura lungă de 
treizeci de centimetri nu doar prin hanorac şi tricou, ci şi prin piele, care s-a 
desfăcut ca un şanţ mare şi roşu până la stomac şi intestine. 

S-a prăbuşit pe podea cu mâinile pe burta tăiată. Sânge peste tot. Organe 
care voiau să iasă. Sleizner, care era tot mai înceţoşat pe când se apropia de 
ea. 

— Măi, măi... frumos... a zis el. Cezariană pură... ce păcat că nu eşti 
gravidă! Aş fi nimerit doi iepuri dintr-un foc. 

Auzea râsul lui ca după o glumă proastă de la televizor. 


— Dacă m-ai fi ascultat, a continuat el şi s-a aşezat lângă ea. Dacă ai fi 
acceptat răul şi l-ai fi lăsat pe el să hotărască. 

L-a văzut că vine tot mai aproape. În acelaşi timp, devenea tot mai 
înceţoşat, ca şi cum era pe cale să se topească în cenuşiu. 

— Însă n-ai putut. Nu-i aşa? Cu toate că ştiai, ai fost silită să întinzi o 
mână. 

Ea a vrut să spună ceva, dar n-a reuşit. Nici măcar un sunet. 

— Cu toate că ştiai că aşa se va sfârşi, îți doreai atât de tare să-ți poți 
purifica aura şi să te priveşti în oglindă cu conştiinţa împăcată. 

Acum nu-l mai vedea, doar îl simţea aproape, poate că nici asta. Ca şi 
cum toate simțurile erau pe cale să se scurgă din ea, unul după altul. 

— Ca atunci când îi arunci o monedă de cinci coroane unui om al străzi 
şi te simți aşa un înger bun şi cumsecade, că eşti pe cale să explodezi. Cât 
de jalnic! Jalnic şi la fel de greţos de dulce ca atunci când bagi în tine două 
kile de bomboane. 

Cumva, simţea că tăişul arcuit sclipea în lumina fluorescentă chiar lângă 
faţa sa. 

— Aşadar, nu meriţi altceva decât să nu mai exişti. 

Însă când el şi-a coborât braţul şi a apăsat lama rece pe gâtul ei dezgolit, 
Dunja s-a dat bătută şi şi-a pierdut cunoştinţa. 

— Dispari în neant. Nimeni nu-ţi va simţi lipsa. 

Prin urmare, ea n-a ştiut nici de pocnet, nici de glonţul care, ca o făptură 
extraterestră, a ţâşnit din fruntea lui şi a lăsat în urmă un crater. Nici că el, 
în ciuda găurii din cap, a izbucnit într-unul dintre râsetele lui tipice şi a 
rămas călare pe ea. Nici că Fabian, care intra în încăpere, a mai tras o dată 
în Sleizner, care doar a continuat să râdă. 

Ea n-a ştiut nimic din toate astea. 

Nici măcar de al treilea glonţ, care, tras de aproape, a sfârtecat tot în 
calea lui prin ţeasta lui Sleizner şi, cu toate acestea, n-a izbutit să-l 
amuțească. De parcă muşchii gâtului şi ai feţei lui erau într-un şanţ de disc 
stricat, şi a fost nevoie de încă două gloanţe până ce, în cele din urmă, el a 
amuţit. 

Însă Dunja era deja cu totul altundeva. 

După cele cinci împuşcături, Fabian s-a simţit golit complet. Un gol în 
care totul era pus în aşteptare. O coajă uscată umblătoare, care ar fi trebuit 
de mult să se aşeze şi să renunţe. Dar stătea în continuare în picioare şi, cu 
toate că nu mai făcuse niciodată ce făcea acum, părea că e ceva obişnuit. Ca 
şi cum totul ar fi fost programat. 

Impresiile din lumea exterioară erau sporadice. Din când în când, rafale 
de informaţii care erau filtrate până nu mai rămânea decât absolut 
minimum. Ca sfârâitul care aminteşte de o tabletă efervescentă într-un pahar 
cu apă. De obicei slab, abia auzit. Aici, era o bolboroseală corozivă de la 
Sleizner, care undeva departe, jos, în întuneric, era pe cale să se dizolve. 

Aproape că se auzea cum acidul fluorhidric mânca din trupul lui. Sau 
emanaţiile toxice care, în ciuda faptului că erau mai grele decât aerul, se 
încăpăţânau să-şi croiască drum în sus din groapă şi mai departe, prin toate 
filtrele măştii de gaze. Mai departe, în el. 

Şi totuşi, a golit în groapă a patra canistră. 

Ca să alunge orice îndoială. 

Cea mai mică posibilitate. 

Haina şi-o scosese deja după ce s-a asigurat că Dunja trăieşte. De 
asemenea, cămaşa şi pantalonii. O înfăşurase cât de strâns a putut cu 
hainele. Ca să oprească sângerarea. Să câştige timp. 

Şi-a scos masca de gaze, a coborât cu vinciul capacul peste groapă şi a 
ridicat-o pe Dunja de pe podea. Cu toate că, de fapt, n-avea putere, şi cu 
toate că sângele a început iar să-i curgă din rana de glonţ, a ieşit cu ea în 
braţe din încăpere şi a mers pe coridoarele înguste, prin duhoare, pe lângă 
celule. 

Uşile liftului erau deschise, exact aşa cum le lăsase. A intrat şi, după ce a 
apăsat cu cotul cel mai de sus buton, s-a aplecat spre ea. Însă n-a simţit nici 
răsuflare, nici puls. Nimic, în afară de muşchi moi, fără viaţă. Un singur ton 
prelung de la cine ştie ce instrument de măsură care spunea că e prea târziu. 
Că ar face bine să renunțe. 

A pus-o pe podea, în timp ce liftul urca încet. Mult prea încet. Ca şi cum 
n-ar fi vrut şi făcea totul ca să încetinească şi să se întoarcă jos. Lărăgăna. 
Şi-a apăsat gura pe a ei, a simţit căldură şi a alungat gândul că ea o să fie 
curând rece. Că n-avea niciun rost. l-a umplut plămânii cu aer şi a văzut că 


pieptul i se înalță. O dată, apoi încă o dată. A încercat să-şi spună că trebuie 
să reuşească şi i-a pus în mişcare sângele cu apăsări bruşte şi puternice pe 
piept. De treizeci de ori la rând. 

Trebuie să reuşească. 

Trebuie să reuşească, pur şi simplu. 

A văzut cum sângele se prelinge de sub hainele din jurul burţii. Apoi mai 
departe, pe podea, într-o mică baltă. Acea baltă de pierdere. De moarte. 
Liftul continua să se mişte încet. Clătinări abia simţite în urcarea care nu se 
mai termina. Nu-i rămânea decât să continue resuscitarea. Să continue să 
pompeze. Să lupte cu timpul. Cu vocile din capul său care strigau una mai 
tare ca alta că e prea târziu. 

Poate că au fost vibraţiile liftului, care s-a oprit în cele din urmă, sau a 
fost inima ei care s-a trezit. Nu ştia. Nu putea decât să spere pe drumul său 
prin coridoarele ca de spital, luminate, de la următorul etaj. Să spere 
imposibilul. 

Nu mai era nimeni acolo. Doar el şi Dunja. Şi apoi următorul lift. Acesta 
mergea mai repede. Uşile s-au deschis aproape imediat şi nu i-au lăsat timp 
să-i mai controleze o dată pulsul. A coborât în grabă de pe scenă, prin sala 
mare cu candelabre de cristal şi mai departe, pe hățişul de coridoare slab 
luminate. 

A simţit cum îi sângerează rana de glonţ. Cum curge pe braţ şi îi sleieşte 
puterea cu fiecare picătură care cădea de pe cot. Dar nu era nimic în 
comparaţie cu ea. Nu trebuia nici măcar să-şi coboare privirea ca să ştie că 
pierduse câţiva litri. Era destul să simtă că trupul ei e pe cale să-i alunece 
din braţe. 

Întocmai ca mai devreme, brusc s-a întunecat totul, iar când şi-a revenit 
era pe cale să cadă, însă a izbutit să-şi regăsească echilibrul şi a mers mai 
departe prin labirintul de coridoare. Oprirea nu era posibilă. Aşa că a chpit 
de câteva ori, încercând să rămână conştient. Dar asta nu i-a fost de folos. 
Vederea îi era tot mai înceţoşată pe margini. La fel şi auzul, care nu prindea 
decât cele mai joase frecvențe. 

Pasajul lung era atât de îngust, încât era silit să meargă într-o parte ca să 
n-o lovească cu capul de pereţi. În partea cealaltă, l-au întâmpinat lumini 
albastre orbitoare şi bărbaţi cu veste de protecţie şi arme, care strigau la el. 
Îi ordonau s-o lase din braţe şi să se întindă pe burtă cu mâinile deasupra 
capului. Ameninţau că altfel trag. Aceiaşi care deja îl urmăriseră şi îl 
împuşcaseră. 


Însă nu putea s-o lase din braţe. Nu încă. Nu îndrăznea să facă altceva 
decât să-şi continue drumul, în sunetul propriei respiraţii şi al vocilor tot 
mai îndepărtate. Spre scara abruptă. La stânga era un grup de tinere 
înfăşurate în pături şi în faţa lor, doi bărbaţi în haine de camuflaj culcaţi pe 
burtă, cu mâinile prinse în cătuşe la spate, lângă femeia în trening. 

Îi auzea cum zbiară. Nu la el. Unul la altul. A încercat să strige după o 
ambulanţă, dar nu era sigur că l-a auzit cineva. A fost silit să se oprească la 
mijlocul scării, care 1-a dispărut de sub picioare când s-a clătinat şi a căzut 
în întuneric. 

L-au trezit vocile. Voci care strigau. Tuburi fluorescente care defilau pe 
tavan, deasupra lui. A dat să se ridice, însă legăturile l-au ţinut pe targa care 
îl ducea cu capul înainte pe un drum cu hopuri. Nu putea decât să-şi 
întoarcă un pic capul. 

De o parte erau maşini de poliție cu girofarurile pornite şi agenți în 
uniformă care blocau locul. De cealaltă, Dunja, înconjurată de oameni care 
mânuiau din mers perfuzii şi instrumentul care îi făcea corpul să se ridice 
spasmodic când trecea prin ea curentul dintre cei doi electrozi. 

A simțit vibrația motorului ambulanţei când a pornit, în vreme ce se 
închideau uşile. De-abia atunci, când ieșeau din garaj, în sus pe rampă şi în 
lumina zorilor, de-abia atunci a venit lucrul pe care îl aştepta de atâta timp. 
Lucrul la care încercase tot timpul să ajungă. Sinele. 

În tăcere, aproape imposibil de observat de cineva din afară. 

O simplă lacrimă, atât de mică, încât era de mult uscată până să vină 
următoarea. 

Dar procesul se declanşase, imposibil de oprit, şi când ambulanţa a luat 
viteză şi a pornit sirena, pe Østerbrogade, Fabian a plâns. 

Pentru tot ce a fost şi tot ce urma. Pentru toate încercările sale niciodată 
duse până la capăt. Eşecurile sale care au stricat atât de multe lucruri pe 
drum. Înțelegerea faptului că nimic nu putea fi schimbat. A plâns pentru 
Matilda, care tot timpul avusese dreptate, şi pentru că orice ar fi făcut, orice 
hotărâre ar fi luat, aşa avea să se termine. 

Şi pentru Theodor. 

Dragul său Theodor. 

În sfârşit, putea să-l jelească. 


EPILOG 


În următoarele ore a fost o linişte eficientă, în care au arestat suspecţii, 
au percheziționat subsolul şi s-au ocupat de grupul de tinere. S-a dovedit că 
unele dintre ele sunt subnutrite, iar altele, profund traumatizate. Toate au 
primit îngrijirile de care aveau nevoie. 

Cu toate că efectivul poliţiştilor s-a mărit în cursul dimineţii, pe măsură 
ce vestea despre raid ajungea la toate unitățile şi organele, toţi cei implicați 
ştiau exact ce au de făcut sub conducerea lui Morten Heinesen. Era un rol 
pe care el nu-l mai avusese niciodată şi, pentru prima dată, şi-a dat seama că 
este făcut pentru asta. 

Amenințarea cu concedierea făcută de şeful poliției naţionale n-a avut 
nicio urmare. În loc de asta, Heinesen a fost pus să conducă ancheta care a 
urmat, împreună cu Julie şi Hemmer, şi mulțumită faptului că toate 
materialele pe care le-a obținut Fareed au ieşit la lumină şi au fost analizate, 
au început arestările importante. 

După aceea, nimic n-a mai fost la fel. Jakob Sand şi procurorul general 
Mads Jensen au fost primii prinşi, urmaţi de Oscar Pedersen, şeful 
departamentului de medicină legală. Apoi le-a venit rândul lui Ryan 
Frellesen, directorul executiv al Danske Bank, lui Stig Paulsen, preşedintele 
concernului TDC, şi lui Kai Mosendahl, directorul general al Skat. 

Arestările au continuat până la nivelul guvernului, cu ministrul de 
externe Morten Steinbacher, care era unul dintre cei mai activi membri ai 
clubului. Toate dezvăluirile au stârnit un scandal care nu numai că a azvârlit 
întreaga poliție daneză în cea mai mare criză de credibilitate prin care 
trecuse vreodată, dar a implicat mari părți ale elitei din Danemarca, şi cu 
atâta forţă, încât întregul episod avea să fie numit „Măcelul din 
Copenhaga”. 

Un episod care, mulţumită faptului că tinerele au putut să fie identificate 
şi audiate, s-a dovedit că se întindea de la trafic de carne vie, luare de mită, 
infracțiuni economice şi evaziune fiscală până la crimă şi complicitate la 
crimă. Avea şi ramificații în afara ţării, printre altele, la Stockholm, şi 
ancheta la care lucra Malin Rehnberg. Însă asta e cu totul altă poveste. 

După câteva zile fără somn, cu interogatorii nesfârşite, Fabian şi Fareed 
au fost absolviţi de orice acuzaţie şi eliberaţi. Cu toate acestea, mai 
rămâneau câteva nelămuriri legate de moartea lui Kim Sleizner, de vreme ce 


nu i-a fost găsit cadavrul. 

Totuşi, cu ajutorul probelor recoltate până jos pe pereții gropii, au reuşit 
să stabilească faptul că el a fost cu adevărat acolo. Însă apoi dispărea orice 
urmă a lui, întrucât s-a dovedit că groapa era legată direct de rețeaua de 
canalizare din Copenhaga. 

Nimeni nu ştia unde s-a dus Fareed. La fel şi în ceea ce priveşte urna cu 
cenuşa lui Qiang, care a dispărut brusc din locul unde aștepta 
înmormântarea. 

Unul dintre zvonurile care au circulat era că Fareed se află în Sri Lanka, 
unde, pe lângă faptul că a împrăştiat cenuşa lui Qiang într-o rezervaţie de 
elefanți orfani, a preluat conducerea unei plantaţii de ceai. Altul era că s-a 
dat la fund ca să înființeze reţeaua internaţională de hackeri Insidious 
Elephant. Al treilea era că toate zvonurile erau create de el însuşi. 

Singura persoană care în momentul scrierii cărții nu putea fi audiată este 
Dunja, care, după câteva operaţii complicate, continuă să fie conectată la un 
plămân artificial în unitatea de terapie intensivă din Rigshospitalet, unde 
este ținută permanent sub supraveghere. Nu doar de către personalul 
spitalului, ci şi de către Michael Rønning, care o vizitează de cel puţin trei 
ori pe săptămână. 

De fiecare dată face acelaşi lucru timp de aproximativ două ore. Primul 
lucru este să arunce florile de pe noptiera ei şi să le înlocuiască cu un nou 
buchet, în apă proaspătă. Apoi se aşază pe marginea patului, o prinde de 
mână şi îi povesteşte tot, de la ultimele întorsături ale anchetei şi ce capete 
au mai căzut, până la persoana cu care se vede el acum, convins că undeva, 
departe înăuntru, ea aude fiecare cuvânt şi curând o să fie iar pe picioare. 

Când Fabian s-a întors acasă, pe Pålsjögatan, numărul 17, din 
Helsingborg, era pregătit patul din camera de oaspeţi. Acolo a dormit 
aproape o zi întreagă până să fie gata să se scoale şi să cineze împreună cu 
Sonja şi Matilda. 

Niciuna dintre ele nu l-a întrebat despre cele petrecute la Copenhaga. 
Poate pentru că deja ocupau atât de mult loc la ştiri. În schimb, au vorbit 
despre pregătirile de înmormântare. Cum voiau ei să fie şi ce credeau că şi- 
ar fi dorit Theodor. Pentru prima dată după multă vreme au putut să stea 
împreună fără să se certe, iar în următoarele două săptămâni s-au ajutat unul 
pe altul ca înmormântarea să fie cât de frumoasă putea fi. 

Timpul avea să arate dacă ăsta era un nou început al relației lor. Poate că 
nu era decât un sfârşit un pic mai bun. 


La începutul lui septembrie, Fabian a hotărât să cumpere un Maxi 108, 
un iaht care să poată face faţă greutăților dintr-o călătorie în jurul lumii. 
Sonja a renunţat după câteva încercări, avea rău de mare. Însă Matilda s-a 
dovedit că are o înclinație firească pentru navigaţie, şi în cea mai mare parte 
a toamnei şi-au petrecut weekendul pe vas, pe care au căzut de acord să-l 
boteze Theo. 

În rest, nu trecea o zi fără ca el să se ducă la mormântul din cimitirul 
Pålsjö. Adesea se întâmpla să stea ore în şir. Era acolo ceva, între morminte 
şi capelă, care îl ajuta să-şi găsească pacea. O armonie interioară de care 
nici măcar nu se mai apropiase vreodată. 

Acolo nu era nimic care să tragă de el. Nimic care să îi ceară cu 
insistenţă atenția şi să vrea să-l ducă altundeva. Şi, pentru prima dată, a 
simţit un fel de comunicare. Cu Theodor sau cu sine, era imposibil de spus. 

Însă era cu ceva. 

Ceva tămăduitor. 


MULȚŢUMIRI 


Cea mai mare parte din carte am scris-o în timpul pandemiei din 2020 şi 
2021. Nu era ceva care să-l afecteze pe Fabian Risk, întrucât evenimentele 
se petrec în 2012. Totuşi, m-a afectat pe mine şi lucrul meu la carte, chiar 
dacă până acum am reuşit să nu mă molipsesc şi aştept în continuare 
vaccinul. 

În mod normal, haosul e în poveştile mele. Acolo, în lumea fictivă, totul 
se dă peste cap, şi treaba mea e în mare parte să încerc să rezolv problemele 
şi să fac ordine. Ca să fac asta am nevoie cel puţin de iluzia că există o 
structură în lumea reală. 

După părerea mea, niciodată n-a fost mai limpede decât anul trecut că 
realitatea reuşeşte întotdeauna să întreacă ficțiunea. Dacă mă îndoiam 
vreodată de asta, nu trebuia decât să-mi mut privirea de la manuscrisul meu 
la primul articol din ziare ca s-o văd negru pe alb, ceea ce, ca s-o citez pe 
Erica din prolog, funcţiona ca o kriptonită pentru scrisul meu. 

În plus, a fost cu adevărat greu să nu pot călători ca să-mi văd copiii 
adulți aflați în Stockholm, pe mama în Helsingborg (cu toate că locuieşte 
chiar de cealaltă parte a strâmtorii) sau pe prietenii din Spania, unde stau de 
obicei în cele mai intense perioade de scris. Şi nici faptul că nu m-am putut 
întâlni cu voi, cititorii, n-a făcut să fie mai uşor. 

Şi totuşi, până la urmă, a ieşit o carte. O carte de care, în plus, sunt de-a 
dreptul mândru, şi pentru asta vreau în primul rând să le mulțumesc tuturor 
celor care îmi sunt cel mai aproape şi care (nu mă întrebaţi cum) au reuşit să 
se descurce cu mine şi, mai ales, cu toate nevrozele mele, într-un fel care m- 
a ajutat în muncă. 

Fără voi n-aş fi reuşit. 

Mi, tu nu eşti aici doar ca să mă sprijini şi să mă încurajezi. Tu citeşti, 
spui ce gândeşti şi discuți cu mine povestea şi, chiar dacă uneori nu suntem 
de acord, întotdeauna se dovedeşte până la urmă că tu ai avut dreptate. 

Sander, îţi mulțumesc pentru că ai întrebat atât de des cum merge şi ai 
promis să citeşti toate cărțile când o să fii destul de mare. 

Noomi, îți mulţumesc pentru toate pauzele pe care le fac de la scris când 
vii cu un nou desen sau vreun personaj fantastic pe care le pot pune lângă 
celelalte de pe pervaz. De câte ori mă uit la ele simt că totul e posibil. 

Filippa, anul acesta am vorbit mai ales la telefon şi, chiar dacă 


întotdeauna discuţiile noastre îmi dau o nouă energie, aştept cu imensă 
nerăbdare să fim din nou față în faţă. 

Kasper, îți mulțumesc că eşti prezent când am nevoie de un sprijin în 
plus. Când mă plâng ce greu este şi că povestea nu merge cum vreau eu, iar 
tu îmi aminteşti că aşa mi se pare de fiecare dată. 

De asemenea, vreau să mulțumesc echipei de la Forum, cu editorul meu 
Adam Dahlin la cârmă. Cu toții aţi făcut o treabă minunată. Andreas, 
redactorul tuturor cărților mele, ai fost întotdeauna o stâncă, însă de această 
dată chiar te-ai întrecut pe tine. 

Un mare mulţumesc şi lui Tor, Juliei şi lui Marie de la Salomonsson 
pentru că ați consumat atâta energie ca să scoateţi în întreaga lume cărțile 
despre Risk şi v-aţi îngrijit de toate, de la detaliile coperților până la ceasul 
pe care îl poartă Kim Sleizner. 

În sfârşit, vreau să vă mulţumesc vouă, tuturor cititorilor, care anul trecut 
ați arătat clar că, orice-ar fi, e întotdeauna nevoie de o poveste bună. 


Stefan Ahnhem 
Copenhaga, martie 2021 


UI Eaaigl EI LEE 8) E lea 


+A estorta A abuzat. A violat, În ascensiunea sa, a călcat în picioare viețile 
multora. Este un om cum nb se poate mai josnic, din toate punctele de 
vedere. Se numește Kim Sleizner și este șeful poliției din Copenhaga. 
Dunja Hougaard -a acţionat clandestin în investigarea fostului ei 
` sef, Sleizner. Luni întregi, Dunja și echipa ei au strâns informații: 
Când un înalt funcționar din serviciile de informații daneze este găsit 
mort, împreună cu o femeie necunoscută, pe fundul apei din port, latul 
este, în sfârșit, gata să se strângă. Singura întrebare este: pe cine va 
prinde? În același timp, pe celălalt mal al canalului, în Helsingborg, 
polițistul suedez Fabian Risk primeşte o veste care schimbă totul... 
Lovitura de grație este ultimul roman din seria de succes „Fabian 
Risk“, scrisă de Stefan Ahnhem, o carte în care talentul autorului de 
a crea suspans atinge apogeul. 


„În Lovitura de gratie, lucrurile sunt împinse până la limită. 
Este pe cât de dramatic, pe atât de palpitant felul în care 
Fabian Risk şi Dunja Hougaard caută, fiecare pe cont propriu, 
probe și indicii. Stefan Ahnhem deține arta construirii de povești 
înspăimântătoare, iar aceasta nu este o excepție.” 
Olandsbladet, Suedia 


„Ahnhem are o forță aproape nesuedeză în dinamica: povestirii, 
iar cu-Lovitura de grație, continuă să ne ofere suspansul ficţiunii 
polițiste de top internațional. Probabil că aceasta este cea mai 
percutantă carte a lui de până acum. Le-o recomand inclusiv celor 
care l-au apreciat pe Stieg Larsson și trilogia «Millennium».“ 
BTJ; Suedia 

(D În toată cartea, cu puţine excepţii, danezii vorbesc în limba daneză atunci când discută cu un 
suedez. 

3 (aprox.) „Nesătula” (în limba engleză în original). 

15) Politiets Efterretningstjeneste — Agenţia Naţională de Securitate și Informații din Danemarca. 
(2 Nu Știu. Vrei să vorbești cu șeful meu? E mai bine. ÎI pot chema. 

— Nu, nu-i nevoie. Dar vreau să văd o legitimaţie. 

— O ce? 

— Legitimaţia ta. Pot s-o văd? (în limba engleză în original). 

15) — De ce? Nu înţeleg. (în limba engleză în original). 

{© — Nici n-am spus că ai făcut. Dar suntem în timpul unei investigaţii Și vreau să mă asigur că 
totul e în ordine. 

— Dar n-o am aici. 

— Bine, atunci unde este? 

— În biroul nostru. (în limba engleză în original). 

17 — Wratlov, ce faci? N-avem toată ziua la dispoziție. 

— El e de vină. Vrea să-mi vadă legitimaţia și n-o am la mine. (în limba engleză în original). 

{8} Festival muzical danez care are loc anual, unul dintre cele mai mari din Europa. 

9) „Cosiţă”, „coadă împletită”. 

10 poftim? (în limba engleză în original). 

UD Este (el)... (în limba engleză în original). 

2) Intră Şi gata. (în limba engleză în original). 

13 Nu mă-ntreba pe mine. Poate că a uitat, pur și simplu, s-o închidă când a plecat. (în limba 
engleză în original). 

4H Nu uiţi, pur ȘI simplu, să închizi Și să încui ușa când pleci. (în limba engleză în original). 

(5) Ar trebui să fim aproape, foarte aproape. (în limba engleză în original). 

46) să sperăm că ai dreptate. Deja a durat mult prea mult. (în limba engleză în original). 

UD Aici. Cel puţin conform ecranului. Ar trebui să fie pe undeva în această cameră. (în limba 
engleză în original). 

18 Atunci găsește-l. Nu sta degeaba. Găsește-l. (în limba engleză în original). 

(9) Se presupune că e tot aici? 

— Da. Uită-te și tu. 

— Bine, îl sun. 

— Eşti sigur? 

— Ai o idee mai bună? Nu mai avem timp. (în limba engleză în original). 
(20) Salut, numele meu e Bobby și sunt robot. (în limba engleză în original). 


(21 Hei! Tu de-acolo! (în limba engleză în original). 


27) Snuff video/film: filmarea în direct a unei ucideri reale (în limba engleză în original). 
125) Bitter. 

124) Vin fiert. 

825) Păi, dă-i drumul, îți stau la dispoziţie. (în limba engleză în original). 

(26) Apropo (în limba engleză în original). 

07) (aprox.) Elita elitelor (în limba franceză în original). 

(75) (aprox.) Cei din vârful clasamentelor (în limba engleză în original). 

au, Bărbatul, mitul, legenda. Clip omagial pentru Juice WRLD (în limba engleză în original). 
150% Nume de alint pentru Bengt. 

BD Prenume scandinav, dar Și un soi de morcovi lungi Și groși (în Norvegia). 
82) Sven este numele generic dat suedezului „tipic”. 

155 Bomboane cu lemn-dulce Și sare de amoniu. 

15% Sunt de la poliție și aș vrea să știu cine se ocupă de camerele de supraveghere din garaj. (în 
limba engleză în original). 

(55 Cum spuneam, sunt de la poliţie și... (în limba engleză în original). 

86 Nu eu. Șeful meu. (în limba engleză în original). 

B7 Vorbește cu șeful. (în limba engleză în original). 

(38) Bine, mulţumesc. (în limba engleză în original). 

89 vă rog, puteţi ieși? Aștept deja de ceva timp. (în limba engleză în original). 
14% Bine. Bine. (în limba polonă în original). 

141 Feluri de mâncare indiană. 

49) (argou) Dă-i drumul. (în limba engleză în original). 

145 Poftim. (în limba engleză în original). 

14% Corect (în limba engleză în original). 

449) (aprox.) Neica-nimeni (în limba engleză în original). 

145 Unica, inconfundabila (în limba engleză în original). 

“n Polițistul bun (în limba engleză în original). 

145 Partid socialist din Danemarca. 

49) (aprox.) Mare scofală. (în limba engleză în original). 

50 E greşeala mea. Scuze. (în limba engleză în original). 

ol) „Who” înseamnă în limba engleză „cine/care”. 

{52} Nu-i nevoie de airbaguri. (în limba engleză în original). 

455) Skattestyrelsen: Agenţia Fiscală Daneză. 

(5% Dă-te Jos. Dă-te jos, am zis! (în limba engleză în original). 

(55) Uite încă una. (în limba engleză în original). 


155 în spatele tău. (în limba engleză în original). 


67 Bun, potolește-te. Și tu, aruncă pistolul. Pistolul! La podea! (în limba engleză în original). 
{58} Grozave ultime cuvinte. (în limba engleză în original). 

159] „Oh, văd morţi”. Aluzie la filmul A şaselea simț. (în limba engleză în original). 

160) pe podea (în limba engleză în original). 

461) Şi Oscarul îl câştigă... (în limba engleză în original) 


(62) Zi-i cum vrei. (în limba engleză în original). 

